NEPĂTRUNSE SUNT ÎNTUNECIMILE 
SUFLETULUI OMENESC... 


UIT tual- 7: o/ect, Zu 


CRAIG RUSSELL 


Seria: Jan Fabel 
Volumul 1 


VULTURUL ÎNSÂNGERAT 


Original: Blood Eagle (2005) 


Traducere din limba engleză de: 
RUXANDRA ATANASIE 


y 


virtual-project.eu 


RAO International Publishing Company 
2007 


VP - 


Glosar 


Schutzpolizei (SchuPo) - Brigada în uniformă a poliţiei 
germane. În anul 2003, în cadrul Poliţiei din Hamburg, existau 6 
306 de ofiţeri în uniformă. 

Kriminalpolizei (KriPo) - Brigada de detectivi în civil din cadrul 
poliţiei germane. În anul 2003, Departamentul KriPo al Poliţiei 
din Hamburg era alcătuit din 1 621 de oameni. 

Mobiles Einsatz Kommando (MEK) - Grupul pentru Operaţiuni 
Speciale. Unităţi ale Poliţiei din Hamburg, folosite la 
supraveghere și pentru operaţiunile de răspuns armat. 

Wasserschutzpolizei - Poliția  Portuară din Hamburg, 
subdiviziune a Poliției din Hamburg, dar cu o uniformă diferită. 
În anul 2003, existau 566 de ofițeri ai Poliției Portuare. 

Landeskriminalamt (LKA) - Birou care răspundea de 
administrarea întregii KriPo, din toate statele federale ale 
Germaniei LKA este alcătuită din opt departamente (LKA1 - 
LKA8), care răspund, fiecare, de câte un domeniu diferit al 
informaţiilor și investigațiilor criminalistice. 

LKA7 - Unitatea din cadrul Landeskriminalamt însărcinată cu 
lupta împotriva crimei organizate. 

Bundeskriminalamt (BKA) - Biroul Criminalistic Federal. În 
mare, echivalentul  FBl-ului american, răspunzător de 
coordonarea, la nivel național, a informaţiilor și a investigațiilor 
criminalistice. 

Bundesnachrichtendienst (BND) - Serviciul Federal de 
Informații. Serviciul secret al Republicii Federale Germania, care 
răspunde de toate problemele privind securitatea națională și, 
începând din anul 1996, implicat în lupta împotriva crimei 
organizate. 

Polizeipräsidium - sediul Poliției. 


lerarhia KriPo (în ordine descendentă): 


Kriminaldirektor - şeful Poliției (brigada de detectivi). 

Erster Kriminalhauptkommissar - prim comisar-șef (gradul lui 
Fabel). 

Kriminalhauptkommissar - comisar-șef. 

Kriminaloberkommissar - comisar principal (gradul lui Werner 
Meyer și al Mariei Klee). 

Kriminalkommissar - comisar (gradul Annei Wolff și al lui Paul 
Lindemann). 


Funcționari de stat și departamente: 


Staatsanwalt - procurorul statului. 

Staatsanwaltschaft - Procuratura statului. 

Erster Bürgermeister - primar general (iar în cazul orașelor 
Hamburg, Berlin și Bremen, șeful guvernului local). 

Innensenator - ministrul de interne din senatul orașului 
Hamburg sau din guvernul local. 

Nicăieri nu au fost vremurile întunecate mai 
întunecate decât pe pământurile vikingilor. Acolo 
au înflorit culturi puternice, culturi ale căror 
superstiții și ritualuri însângerate erau legate de 
credințele cele mai secrete. Una dintre cele mai 
înfiorătoare manifestări de acest fel era ritualul 
Vulturului Însângerat. 

Un ceremonial al sacrificării de vieţi omenești. 

PARTEA ÎNTÂI 


miercuri, 4 iunie și joi, 5 iunie 


Polizei Hamburg Mordkommission 


De la: FIUL LUI SVEN 

Către: ERSTER KRIMINALHAUPTKOMMISSAR JAN FABEL 
Trimis: 3 iunie 2003, ora 23:00 

Subiect: TIMP 


TIMPUL ESTE CIUDAT, NU-I AȘA? EU SCRIU ȘI DUMNEAVOASTRĂ 
CITIŢI ȘI ÎMPĂRȚIM ACEIAȘI MOMENT. ȘI TOTUȘI, ÎN TIMP CE 
SCRIU ACESTE RÂNDURI, HERR HAUPTKOMMISSAR, 
DUMNEAVOASTRĂ DORMIȚI, IAR URMĂTOAREA MEA VICTIMĂ 
ESTE ÎNCĂ ÎN VIAȚĂ: DAR CÂND VEŢI CITI ACESTE RÂNDURI, EA 
VA FI DEJA MOARTĂ. DANSUL NOSTRU CONTINUĂ. 


MI-AM PETRECUT TOATĂ VIAȚA PE MARGINEA FOTOGRAFIILOR 
ALTOR OAMENI. NEOBSERVAT. DAR ACOLO, ÎNĂUNTRU, 
NEȘTIUTĂ DE MINE ȘI ASCUNSĂ DE LUME, ÎNCOLȚEȘTE 
SĂMÂNȚA A CEVA MĂREȚ ȘI NOBIL. 


ACUM, CÂND MĂREȚIA STRĂLUCEȘTE PRIN MINE. NU, NU CER 
MĂREȚIA PENTRU MINE: EU NU SUNT DECÂT INSTRUMENTUL, 
MIJLOCUL DE TRANSMITERE. 


AȚI VĂZUT DE CE SUNT ÎN STARE: ACTUL MEU SACRU. DATORIA 
MEA SACRĂ, MISIUNEA MEA, ESTE SĂ CONTINUI, DUPĂ CUM 
DATORIA DUMNEAVOASTRĂ ESTE SĂ MĂ OPRIȚI. VĂ VA LUA 
MULT TIMP SĂ MĂ GĂSIȚI, HERR FABEL. DAR ÎNAINTE DE ASTA, 
EU ÎMI VOI FI ÎNTINS PÂNĂ DEPARTE ARIPILE DE VULTUR. ÎMI VOI 
LĂSA AMPRENTA ÎNSÂNGERATĂ PE PĂMÂNTUL NOSTRU SACRU. 


MĂ PUTEȚI OPRI, DAR NU MĂ VETI PRINDE NICIODATĂ. 

DE ACUM ÎNCOLO, NU VOI MAI FI PE MARGINEA FOTOGRAFIILOR 
ALTOR OAMENI. E RÂNDUL MEU SĂ FIU ÎN CENTRU. 


FIUL LUI SVEN 


1. 


Miercuri, 4 iunie, 


ora 04:30 a.m. 
Pöseldorf, Hamburg 


Fabel visa. 

Elementul primordial al Hamburgului este apa: în Hamburg 
există mai multe canale decât în Amsterdam sau la Veneţia. 
Aussenalster este cel mai mare lac din Europa, aflat în plin 
centrul unui oraş. În plus, aici plouă tot timpul anului. În seara 
aceea, după o zi în care aerul plutise, umed, deasupra orașului, 
ca o mantie înăbușitoare, zăgazurile cerului se rupseseră cu 
violenţă. 

În timp ce furtuna de afară își croia, tunând și fulgerând, drum 
pe cerul orașului, în mintea lui Fabel se învălmășeau o mulţime 
de imagini. Timpul era supus imploziei și se înfășura în jurul 
propriei axe. Oameni și evenimente pe care le despărțeau 
decenii întregi se întâlneau într-un loc aflat în afara timpului. 
Fabel visa întotdeauna aceleași lucruri: dezordinea vieţii reale, 
porţile rămase deschise, sfârșiturile care nu duceau nicăieri... 
Finalurile unei duzini de anchete soluționate se strecurau în 
fiecare colț al creierului său adormit. In visul lui, Fabel mergea, 
așa cum o mai făcuse de atâtea ori în visele sale, printre 
cadavrele celor uciși în ultimii cincisprezece ani. li cunoștea pe 
toţi, fiecare chip atins de paloarea morții, la fel cum cei mai 
mulți oameni își amintesc fețele morţilor din familia lor. Cei mai 
mulți dintre cei uciși, pe ai căror asasini îi prinsese, nu-i dădeau 
nicio atenție și treceau mai departe; dar ochii morți ai victimelor 
ale căror cazuri rămăseseră nerezolvate îl priveau acuzator și îi 
arătau rănile de pe trupurile lor. 

Mulțimea se dădu în lături și Ursula Kastner păși în față, 
țintuindu-l cu privirea pe Fabel. Purta aceeași haină elegantă, de 
culoare gri, cu care fusese îmbrăcată și ultima dată, singura 
dată, când o văzuse Fabel. El se uită fix la o mică pată de sânge 
de pe haina ei. Pata se întinse mai mult. Roșul deveni mai 
închis. Buzele ei cadaverice, golite de sânge, se mișcară, 
articulând o întrebare: „De ce nu l-ai prins?” Vreme de o clipă, 
Fabel fu uimit - așa cum este, de obicei, orice persoană care 
visează - că nu-i putea auzi vocea. Era oare din cauza faptului 
că nu o auzise niciodată în viaţa lui? Apoi înțelese: bineînțeles, 
era din cauză că plămânii ei fuseseră sfâșiaţi, așa că, 
nemaiputând respira, nici cuvintele pe care le rostea nu mai 
puteau fi auzite. 

ÎI trezi un zgomot. Bubuitul unui tunet și răpăitul monoton al 
ploii pe pervazul ferestrei, apoi ţârâitul insistent al telefonului. 
Încercând să se trezească, ridică receptorul. 

— Alo? 

— Bună, Jan. Sunt Werner. Ai face mai bine să vii până aici, 
șefu'... mai avem unul. 

e 

Furtuna nu se oprise. Zigzagurile fulgerelor dansau pe cerul 
Hamburgului,  conturând siluetele întunecate ale turnului 
televiziunii și ale clopotniței bisericii St Michaelis. Ștergătoarele 
de parbriz ale BMW-ului lui Fabel, cu turaţia dată la maximum, 
se străduiau să curețe parbrizul de stropii groși și vâscoși care 
se loveau, plesnind, de sticlă, transformând felinarele de pe 
străzi și farurile mașinilor în stele sfărâmate. Fabel trecuse, în 
drum, și pe la Polizeipräsidium, de unde îl luase pe Werner 
Meyer, al cărui trup masiv se înghesuise pe scaunul din faţă, 
umplând mașina cu mirosul de țesătură îmbibată de apă al 
pardesiului său. 

— Pare să fie omul nostru? întrebă Fabel. 

— Dacă e să ne luăm după ce-a zis tipul de la KriPo, secţia 
Davidwache, mda... pare a fi omul nostru. 

— Shit! Fabel folosi cuvântul englezesc. Deci e într-adevăr un 
criminal în serie. l-ai chemat pe legiști? 

— Mda. Werner ridică din umerii masivi. Mă tem că e 
nenorocitul de Möller. Mai mult ca sigur că îl găsim acolo. Și 
Maria se află la locul crimei, iar Paul și Anna ne așteaptă la 
Davidwache. 

— Și e-mailul? S-a descoperit ceva? 

— Încă nu. 

Fabel o luă pe Ost-West-Strasse, intră pe St Pauli și coti spre 
Reeperbahn, strada deocheată a Hamburgului - Sundige Meile -, 
care încă mai sclipea mohorât în ploaia de la ora cinci 
dimineaţa. Când Fabel intră pe Grosse Freiheit, stropii de apă 
începuseră deja să se transforme în burniţă. Reeperbahn era un 
loc unde indecența tradiționala și banalitatea convenţională 
importată se aflau într-un permanent conflict. Magazinele porno 
și cluburile de striptease se străduiau din răsputeri să facă faţă 
invaziei barurilor ultramoderne și a musicalurilor importate de 
pe Broadway sau de pe West End din Londra. Promisiuni 
incitante, de genul „sex în direct”, „peep show”! și „filme porno” 
concurau cu reclame încă și mai luminoase pentru Cats, The 
Lion King și Mamma Mia. Toată murdaăria aceea obscenă i se 
păru lui Fabel mai puţin ofensatoare. 

— Ai primit mesajul prin care suntem anunţaţi că un anume 
professor Dorn încearcă să ia legătura cu noi? întrebă Werner. 
Spunea că trebuie să-ţi spună ceva legat de cazul Kastner... 

— Mathias Dorn? Fabel continua să privească înainte, la 
drumul din fața lui, ca și cum concentrarea ar fi putut ţine 
departe fantomele care îi bântuiau colțurile cele mai adânci și 
cele mai întunecate ale memoriei. 

— Nu știu. N-a spus decât că e profesorul Dorn și că tu îl 
cunoști de la Universitatea din Hamburg. Vrea neapărat să stea 
de vorbă cu tine. 

— Ce naiba are Mathias Dorn de-a face cu cazul Kastner? 
puse Fabel întrebarea mai mult pentru sine. 

Coti și intră pe Davidstrasse. Trecu pe lângă Herbertstrasse, 
ascunsă în spatele unui șir de paravane. Fabel lucrase acolo cu 
mulți ani în urmă și știa că, în spatele paravanelor, ședeau 
prostituate, luminate slab în vitrinele lor, în timp ce, prin burniţa 
de afară, se vedeau umbrele clienţilor, plutind parcă imateriale 
și trecând în revistă chipurile. Dragostea în secolul al XXI-lea. 
Fabel conduse mai departe, trecând prin tumultul muzicii de 
dans ce venea dinspre Weisse Maus de pe Taubenstrasse, după 
care opri în faţa clădirii din cărămidă roșie, în formă de proră, a 
secţiei de poliţie Davidwache. În pragul ușii, se aflau doi tineri: 
un bărbat înalt și slab, cu părul de culoarea nisipului și o fată 


1 Un spectacol erotic vizionat din spatele unui paravan. (n.tr.). 
VP-9 


mărunţică și drăguță, cu părul negru, sârmos și cu buzele foarte 
roșii, îmbrăcată cu o geacă largă, neagră, din piele. Văzându-i, 
Fabel nu putu să nu remarce cât de tineri păreau amândoi. 

— Salut, șefu'. Kriminalkommissarin Anna Wolff se așeză pe 
bancheta din spate și se trase într-o parte, făcându-i loc și 
partenerului ei, Paul Lindemann, să se urce în mașină și să 
închidă portiera în urma lui. Am primit instrucţiuni de la KriPo 
Davidwache. O să vă spun pe unde să o luați... 

leșiră de pe Davidstrasse. Strălucirea artificială a străzii St 
Pauli căpăta acum un aer de desăvârșită banalitate. Era aproape 
dimineaţă, iar firmele luminoase, țipătoare și de prost gust, care 
promiteau plăceri voluptuoase, se reflectau acum mohorâte pe 
trotuarele ude. Trecătorii răzleţi mergeau zgribuliţi, cu capul în 
piept, respingând sau acceptând invitaţiile portarilor cluburilor 
de striptease, care, printr-un semn discret cu ochiul și cu un 
entuziasm afectat, îi îndemnau să treacă pragul respectivelor 
stabilimente. Încă o cotitură. În pragul ușilor, se aflau acum fie 
prostituate sfrijite și cu un aer trist - unele dintre ele 
înspăimântător de tinere, altele mult prea bătrâne -, fie clienţi 
beți și rămași fără bani. În faţa unei uși, o ceată de chefiii 
sorbeau dintr-o sticlă și proferau obscenități la adresa mașinilor 
care treceau pe stradă, a prostituatelor, a tuturor și a nimănui. 
lar în spatele ușilor și al ferestrelor oarbe, goale, se desfășura 
comerţul cu carne vie. Așa arătau întotdeauna zorii zilei în 
Hamburg: un loc unde fiinţe umane puteau fi cumpărate în orice 
scop și la orice preţ; un loc al anarhiei sexuale întunecate, unde 
oamenii veneau să exploreze colțurile cele mai murdare ale 
sufletelor lor. 

În cursul unei anchete, Fabel trebuise odată să urmărească un 
film care înfățișa uciderea unei femei în mod sadic. Prin natura 
muncii sale, Fabel urca pe scenă după încheierea ultimului act al 
piesei. El vedea cadavrul, probele, martorii și pe baza lor trebuia 
să construiască un tablou al crimei, o imagine, expusă cu 
încetinitorul, a momentului morţii. În cazul acela, însă, Fabel 
avea să devină, pentru prima oară, martor la crima pe care o 
investiga. Urmărise filmul, cuprins de un amestec de groază și 
dezgust, în care o actriță porno, care nu bănuia nimic, își 
interpreta rolul obișnuit de mimare insipidă a extazului. In timp 
ce trei bărbaţi mascaţi o pătrundeau cu brutalitate, ea gemea, 
cuprinsă de un extaz vizibil simulat, fără să știe care avea să fie 

deznodământul acelui spectacol. Deodată, cu o singură mișcare 
rapidă și dibace, unul dintre bărbaţi îi legase o curea de piele în 
jurul gâtului. Fabel vedea mirarea și ușoara neliniște de pe 
chipul femeii: asta nu făcea parte din scenariu, în cazul în care 
ar fi existat un scenariu, dar ea continua să joace, mimând o 
excitație sexuală ajunsă la paroxism. Apoi, în timp ce bărbatul 
strângea din ce în ce mai tare cureaua, extazul ei prefăcut se 
transformase în groază autentică. Faţa i se învineţise și femeia 
se zbătuse convulsiv câteva clipe, în timp ce viaţa îi era stoarsă 
din trup. 

Nu-i prinseseră niciodată pe criminali, iar femeia se alăturase 
legiunii acuzatoare de victime care-i bântuiau visele lui Fabel. 
Filmul fusese făcut pe acolo, pe undeva, în spatele uneia dintre 
vitrinele acelea. 

Poate că în clipa aceea, chiar în timp ce ei treceau pe acolo, 
se făcea altul. 

Fabel mai coti o dată și intră pe o stradă cu locuinţe, străjuită 
de o parte și de alta de blocuri cu câte patru etaje. Brusca 
normalitate îl făcu pe Fabel să se simtă dezorientat. Incă o 
cotitură: alte apartamente, dar acolo se termina și normalitatea. 
Câțiva oameni se adunaseră în jurul unui cordon de poliţie, care, 
la rândul său, înconjurase câteva mașini de poliţie parcate în 
faţa unui bloc construit prin anii 1950. 

Fabel claxonă și un Obermeister în uniformă dădu mulțimea la 
o parte. Erau oameni obișnuiți, cu feţe lipsite de expresie sau 
numai curioase, unii îmbrăcaţi în pijamale și cu papuci în 
picioare, semn că ieșiseră în fugă din apartamentele învecinate. 
Unii dintre ei se ridicaseră pe vârfuri sau înălţaseră capul, ca să 
poată vedea dincolo de ceilalți gură-cască. Fabel îl remarcă pe 
bătrân poate tocmai pentru că era atât de obișnuit cu astfel de 
mulţimi. ÎI văzu în timp ce își făcea loc cu mașina prin mulţime: 
avea în jur de șaptezeci de ani, era scund - nu avea mai mult de 
un metru șaizeci și cinci - dar robust. Faţa bătrânului semăna cu 
o câmpie netedă, brăzdată de unghiuri ascuţite, mai ales în zona 
pomeţilor înalţi și a ochilor verzi, mici și pătrunzători - ochi care, 
chiar și în lumina slabă a felinarelor și a farurilor, păreau să aibă 
o strălucire rece. Era un chip din Est, de prin jurul Mării Baltice 
sau din Polonia. Spre deosebire de ceilalţi, chipul bătrânului 
exprima mai mult decât o curiozitate obișnuită, morbidă. Și tot 
spre deosebire de ceilalţi, el nu părea interesat de agitația 

polițiștilor aflaţi în faţa blocului; nu, el se uita ţintă la Fabel prin 
fereastra laterală a BMW-ului. Ofiţerul în uniformă se apropie de 
mașina lui Fabel, se aplecă în faţă și privi înăuntru, în timp ce 
Fabel îi arătă legitimaţia de detectiv din cadrul Kriminalpolizei. 
Uniforma îl salută și făcu semn alteia să ridice panglica și să-l 
lase pe Fabel să treacă. Când polițistul se dădu la o parte, Fabel 
încercă să-l repereze pe bătrânul cu ochi luminoși, dar acesta 
dispăruse. 

— L-ai văzut pe bătrânul ăla, Werner? 

— Care bătrân? 

— Dar voi? îi întrebă Fabel, peste umăr, pe Anna și pe Paul. 

— Îmi pare rău, șefu', răspunse Anna. 

— Ce-i cu el? întrebă Paul. 

— Nimic... 

Fabel ridică din umeri și conduse spre celelalte mașini de 
poliţie aflate în fața intrării în clădire. 

e 

Ca să ajungă în apartament, trebuiau să urce trei șiruri de 
trepte. Scara era luminată slab de aplicele de pe pereţi, câte 
una pe fiecare palier. În timp ce urcau, Fabel și echipa sa 
trebuiră să se oprească, lăsându-i să treacă pe ofițerii în 
uniformă și pe legiști. De fiecare dată, observau aerul serios și 
preocupat al acestora, precum și paloarea de pe chipurile unora 
dintre ei, paloare care nu era numai consecința luminii 
artificiale. Fabel putea să jure că sus, în capul scărilor, îi aștepta 
o priveliște nu tocmai plăcută. 

Tânărul poliţist îmbrăcat în uniformă stătea pe jumătate 
aplecat în față, ca un atlet care tocmai terminase o cursă de 
maraton: se sprijinea cu noada de tocul ușii, cu picioarele ușor 
îndoite, cu mâinile pe genunchi și cu capul în jos. Respira încet, 
uitându-se ţintă la podea, de parcă ar fi fost absorbit de fiecare 
zgârietură din beton. Nu-l văzuse pe Fabel intrând în încăpere. 
Abia când acesta îi arătă insigna ovală, tânărul poliţist se ridică 
în poziţie de drepţi. Când își dădu pe spate claia rebelă de păr 
blond-roșcat, Fabel îi zări chipul palid sub constelația de pistrui. 

— Mă scuzaţi, Herr Kriminalhauptkommissar, nu v-am văzut. 

— Nu-i nimic. Te simţi bine? 

Fabel se uită la el și îi puse o mână pe umăr. Tânărul poliţist, 
ceva mai destins, încuviinţă. Fabel zâmbi. 

— Este prima ta crimă? 

Tânărul poliţist îl privi pe Fabel în ochi. 

— Nu, Herr Hauptkommissar. Nu este prima. Cea mai 
cumplită... N-am văzut niciodată așa ceva. 

— Eu da, din păcate. 

Între timp, Paul Lindemann și Anna Wolff ajunseră și ei sus, 
alăturându-se lui Fabel și lui Werner. Un ofiţer însărcinat cu 
cercetarea locului crimei, purtând o vestă specială, le dădu 
fiecăruia dintre ei o pereche de papuci din pâslă, de culoare 
albastru-deschis, și o pereche de mănuși chirurgicale, albe. 
După ce își puseră mănușile și papucii, Fabel făcu semn cu 
capul spre ușa apartamentului. 

— intrăm? 

Vopseaua de pe pereţii micului vestibul dădea impresia că 
încăperea fusese proaspăt zugrăvită. Culoarea albă-gălbuie era 
plăcută, dar neutră, anonimă. În hol, se deschideau trei uși. 
Chiar în stânga lui Fabel se afla o baie. La prima vedere, părea, 
la fel ca și holul, curată și proaspăt zugrăvită. Aproape 
nefolosită. Fabel observă că puţinele etajere nu erau pline de 
acele nimicuri care personalizează o baie. Cea de-a doua ușă 
era larg deschisă și dădea în ceea ce părea să fie camera 
principală a apartamentului, în același timp dormitor și cameră 
de zi. Și această încăpere era mică, părând acum și mai 
înghesuită din cauza numărului mare de polițiști și de legiști 
care se aflau înăuntru. Fiecare dintre ei își făcea meseria, într-un 
dans ciudat, alături de ceilalți, cu brațele ridicate și strecurându- 
se unul pe lângă celălalt într-un balet nu foarte grațios. Fabel 
observă pe chipurile tuturor o solemnitate la care, firește, te poţi 
aștepta într-o asemenea situaţie, dar care, în realitate, este 
rară. De obicei, există un element de umor negru: o frivolitate 
macabră, aparent nelalocul ei, dar care le permite celor care au 
atât de des de-a face cu moartea să rămână imuni la atrocitățile 
cu care sunt nevoiţi să se confrunte. Dar nu și acești oameni. Nu 
aici. Aici, moartea întinsese gheara și îi înșfăcase, strângându-le 
inimile cu degete descărnate. 

lar când Fabel privi spre pat, înțelese de ce. Undeva, în 
spatele lui, Werner murmură: „Scheisse!”? 

Întreaga priveliște era o explozie de roșu. Un răsărit sângeriu 
înroșise patul și împroșcase tavanul și peretele. Patul era 
îmbibat de un sânge lipicios și închis la culoare. Până și aerul 

părea încărcat de mirosul greu, metalic. În mijlocul erupției 
însângerate, Fabel zări trupul unei femei. li era greu să-și dea 
seama ce vârstă avea, dar probabil că nu mai mult de douăzeci 
și cinci, treizeci de ani. Trupul femeii fusese răstignit pe pat, cu 
încheieturile mâinilor și cu gleznele întinse, legate de picioarele 
patului, și cu abdomenul sfâșiat în mod grotesc. Fusese tăiată și 
despicată pe piept, iar coastele îi fuseseră rupte și scoase în 
afară, semănând acum cu suprastructura unei bărci. Albeaţa 
oaselor strălucea în mijlocul unei mase de carne crudă și de 
viscere întunecate. Două bucăţi de țesut sângeriu, întunecat - 
plămânii -, acoperite cu o spumă însângerată, îi fuseseră puse 
pe umeri. 

Arăta de parcă i-ar fi explodat viscerele. 

Inima lui Fabel bătea atât de tare, încât, la un moment dat, 
avu senzaţia că și pieptul lui era pe punctul de a plesni. Știa că 
se albise la faţă. Când Werner se apropie de el, strecurându-se 
pe lângă fotograful poliției, Fabel văzu că și acesta era la fel de 
palid. 5 

— Tot el e. E rău, șefu'. E foarte rău. Asta e tatăl tuturor 
psihopaţilor din lume. Și e în libertate. 

Vreme de o clipă, Fabel nu-și putu lua ochii de la cadavru. 
Apoi, trăgând aer în piept, i se adresă lui Paul: 

— Martori? 

— Niciunul. Nu mă întrebaţi cum a fost posibilă toată această 
mutilare fără ca nimeni să nu audă nimic, dar așa a fost găsită. 
Nu-l avem decât pe tipul care a găsit-o. Nimeni nu a auzit șinua 
văzut nimic. 

— Ceva semne de efracţie? 

Paul clătină din cap. 

— Tipul care a găsit-o a spus că ușa era întredeschisă, dar că 
nu, nu existau semne de efracție. 

Fabel se apropie de cadavru. | se părea dureros faptul că o 
moarte atât de violentă și de înspăimântătoare trecuse 
neobservată. Groaza ei fusese tăcută. Moartea - o moarte pe 
care el nu și-o putea imagina, oricât de elocventă era imaginea 
din fața lui - fusese singuratică, într-un univers dominat de 
violența rece a ucigașului ei. Fabel se uită la faţa femeii. Era 
plină de sânge; gura era ușor întredeschisă, la fel și ochii. In ei, 
nici urmă de groază: nici frică, nici ură, nici măcar liniște. Doar o 
mască inexpresivă, care nu sugera în niciun fel personalitatea 

care, până nu demult, trăise în spatele ei. Möller, medicul 
patolog, purtând mască și arătând ca un iepure în halatul său 
alb, examina abdomenul despicat. Îi făcu semn lui Fabel să se 
dea la o parte. 

Fabel își mută privirea de la cadavru. Acesta nu era doar un 
obiect fizic, ci și o entitate temporală: un punct în timp, un 
eveniment. Reprezenta momentul în care fusese comisă crima 
și, acolo, în camera aceea, totul în jurul lui aparținea fie timpului 
dinaintea, fie timpului de după momentul crimei. Fabel privi în 
jur, încercând să-și închipuie camera goală, fără forfota 
polițiștilor și a legiștilor. Era o încăpere mică, dar ordonată și 
lipsită de personalitate, ca și cum ar fi fost mai curând un spaţiu 
funcţional decât un cămin. Pe măsuţa de toaletă aflată lângă 
ușă, sprijinită de lampă, se afla o fotografie mică, îngălbenită. 
Sărea în ochi pentru că era singurul efect personal din cameră. 
Pe unul dintre pereţi, se afla un tablou, înfățișând o femeie 
goală, stând culcată, cu ochii pe jumătate închiși, într-o 
atitudine de extaz erotic; nu era genul de tablou pe care să și-l 
cumpere o femeie pentru propria plăcere. Pe peretele care 
despărțea încăperea de camera alăturată, care, deduse Fabel, 
era bucătăria, se afla o oglindă lată, de înălțimea unui om, în 
care se reflecta patul. Fabel zări pe noptieră un coșuleț de 
răchită, plin cu prezervative de diferite culori. Se întoarse spre 
Anna Wolff. 

— Prostituată? 

— Așa se pare, deși nu este... nu era în evidența poliţiei de 
moravuri. 

Chipul Annei părea și mai palid în contrast cu părul negru. Era 
evident că făcea tot posibilul să nu privească în direcția 
cadavrului mutilat. 

— Dar știm cine este tipul care a găsit-o. 

— Da? 

— Un anume Klugmann. Fost poliţist. 

— Fost poliţist? 

— De fapt, este fost ofițer în cadrul Mobiles Einsatz 
Kommando. Susţine că era prieten cu... apartamentul este 
închiriat pe numele lui. 

— Susține? 

— Băieţii cred că era peștele ei, răspunse Paul. 

— Hei, stai puţin... Expresia nedumerită de pe chipul lui Fabel 
dădea de înțeles că Paul era responsabil pentru starea lui de 
confuzie. Spuneai că omul a fost membru al Mobiles Einsatz 
Kommando... și acum e pește? 

— Noi așa credem. A activat în cadrul unităţii de operațiuni 
speciale a MEK, de pe lângă Brigada de Crimă Organizată, dar a 
fost dat afară. 

— De ce? 

— Se pare că a prins gustul drogurilor, răspunse Anna Wolff. A 
fost prins având asupra sa o cantitate mică de cocaină și apoi |- 
au concediat. A fost pus sub acuzare și a scăpat numai cu 
suspendarea sentinţei. Procurorul Staatsanwalt a fost suficient 
de abil încât să evite arestarea unui membru al MEK și, oricum, 
era vorba doar despre câteva grame de cocaină... pentru uz 
personal, spunea el. 

— Văd că ești la curent cu toată povestea. 

Anna râse. 

— În timp ce vă aşteptam pe dumneavoastră la Davidwache, 
unul dintre băieți ne-a spus tot ce s-a întâmplat. Klugmann a 
fost implicat în două raiduri pe St Pauli. Atacuri surpriză tipice 
ale unităţilor speciale din cadrul MEK asupra unor fabrici turcești 
de droguri ale Mafiei. Și, de fiecare dată, au găsit incintele 
curate lună - mai mult ca sigur că fuseseră preveniți. Dat fiind 
că operaţiunile erau organizate în colaborare cu Davidwache 
KriPo, MEK a încercat să pună eficienţa scăzută a acțiunilor pe 
seama departamentului. După ce Klugmann a fost dat afară, 
totul a reintrat în normal. 

— A cumpărat drogurile cu altceva decât cu bani gheaţă? 

— Se bănuiește că da. MEK a încercat să dovedească faptul că 
Klugmann transmitea informaţii organizaţiei Ulugbay, dar n-au 
putut dovedi nimic concret. 

— Deci Klugmann a scăpat cu o pedeapsă destul de ușoară. 

— Da. Și acum lucrează într-un club de striptease al 
organizaţiei Ulugbay. 

Fabel zâmbi. 

— Și ca pește. 

— După cum v-am spus, asta bănuiește poliţia locală... și 
chiar mai mult decât atât. 

— Îmi închipui, spuse Fabel. Un fost poliţist din cadrul forţelor 
speciale ar fi extrem de util pentru Ulugbay: mușchi si informații 
cu caracter confidenţial. Să-l includem pe lista suspecţilor? 

— Trebuie să-l verificăm, dar, nu, nu cred. Poliţiştii locali spun 
că atunci când au ajuns aici, omul era realmente într-o stare de 
șoc. Noi am stat puţin de vorbă cu el, la Davidwache. Face el pe 
durul, nemernicul, dar, cu toate astea, n-a reușit să născocească 
o poveste credibilă. Nu spunea decât că era prieten cu victima și 
că trecuse pe la ea, să vadă ce mai face. 

— Știm cum o cheamă? 

— Asta e problema, răspunse Paul. Mă tem că avem de-a face 
cu o femeie misterioasă. Klugmann zice că tot ce știe este că i 
se spunea „Monique”. 

— Este franţuzoaică? 

Paul zâmbi strâmb, uitându-se la Fabel și încercând să-și dea 
seama dacă acesta glumea sau nu; auzise vorbindu-se despre 
predilecția lui der englische Kommissar pentru umorul britanic. 
Nu, nu glumea. Voia doar să știe. 

— Klugmann spune că nu. Mie mi se pare un nume tipic 
branșei. 

— Lucruri personale? Carte de identitate? 

— Nimic. 

Fabel observă că noptiera fusese deja presărată cu praf, în 
vederea prelevării eventualelor amprente. Trase unul dintre 
sertare. Ilnăuntru se afla un penis artificial supradimensionat și 
patru reviste porno, dintre care una specializată în masochism. 
Se uită din nou la cadavru: încheieturile mâinilor și gleznele 
fuseseră legate strâns de picioarele patului cu ceva ce părea a fi 
o pereche de ciorapi negri. Alegerea fusese mai curând practică 
și improvizată decât erotică și premeditată; în afară de asta, nu 
exista nicio altă dovadă care să te ducă cu gândul la arsenalul 
obișnuit al masochiștilor. In sertarul următor, se aflau alte 
prezervative, o cutie mare cu șerveţele și o sticlă cu ulei pentru 
masaj. În cel de-al treilea sertar nu se aflau decât un blocnotes 
și două pixuri. Fabel se întoarse către șeful echipei de legiști. 

— Unde este Holger Brauner? întrebă el, referindu-se la 
directorul Departamentului de medicină legală. 

— In concediu până în weekend. 

Fabel ar fi vrut ca Brauner să fie la serviciu. Omul acela putea 
„Citi” locul crimei așa cum un arheolog putea „citi” un peisaj: 

văzând urmele, invizibile pentru oricine altcineva, ale celor care 
trecuseră pe acolo mai înainte. 

— Ai putea să rogi pe cineva să-mi pună toate astea într-o 
pungă de plastic? 

— Bineînţeles, Herr Hauptkommissar. 

— Nu mai era nimic altceva în sertarul de jos? 

Șeful echipei de legiști se încruntă. 

— Nu. Tot ce-am luat, ca să examinăm și să căutăm 
amprente, am pus la loc. Nu mai era nimic altceva. 

— l-aţi găsit agenda? 

Legistul îl privi uluit. 

— A fost prostituată, dar nu din cele care atrag clienţii pe 
stradă, îi explică Fabel. Probabil că își stabilea întâlnirile cu 
clienţii prin telefon. Trebuie să fi avut o agendă. 

— Noi n-am găsit așa ceva. 

— Eu unul cred că, dacă ar fi avut una, ar fi trebuit să fie aici, 
spuse Fabel, arătând spre cel de-al treilea sertar. Dacă n-o 
găsim, părerea mea e că tipul a luat-o cu el. 

— Pentru propria siguranţă? Credeţi că a fost unul dintre 
clienţii ei? întrebă Paul. 

— Mă îndoiesc. Omul nostru - și ăsta este omul nostru - nu e 
atât de prost încât să aleagă pe cineva care îl cunoaște de mai 
demult. 

— Deci sunteţi convins că este același individ care a omorât-o 
și pe Kastner? 

— Cine naiba ar putea fi? răspunse Werner, arătând spre 
cadavru. E clar semnătura lui. 

Apoi se făcu liniște, fiecare dintre ei cufundându-se în 
propriile gânduri, legate de faptul că aveau de-a face cu un 
criminal în serie. Știau cu toţii că n-aveau să-l descopere decât 
după o nouă crimă. Și încă o dată. Fiecare crimă avea să-i 
apropie de el: cu pași mici, al căror preț avea să fie vărsarea de 
sânge nevinovat. Fabel rupse tăcerea: 

— Oricum, dacă omul nostru n-a luat agenda cu el, atunci 
probabil că a șterpelit-o Klugmann, ca să protejeze identitatea 
clienţilor lui. 

Möller, medicul patolog, rămăsese aplecat deasupra 
cadavrului, examinând cu atenție gaura din abdomenul fetei. 
Într-un târziu, se îndreptă de mijloc, își scoase mănușile 
chirurgicale și se întoarse către Hauptkommissar. 

—E mâna aceluiași individ, Fabel... Cu o blândețe 
surprinzătoare, Möller dădu la o parte părul blond care acoperea 
chipul fetei. Același modus operandi ca și la cealaltă victimă. 

— Asta văd și eu, Möller. Când a murit? 

— O mutilare de asemenea proporții impune ca determinarea 
temperaturii... 

— Care e părerea ta? îl întrerupse Fabel. 

Möller își dădu capul pe spate. Era mai înalt decât Fabel și îl 
privea de sus, ca pe ceva nedemn de atenţia sa. 

— Undeva, între ora unu și trei dimineața. 

În clipa aceea, în cameră intră o femeie înaltă, blondă, 
îmbrăcată într-un elegant costum cu pantalon, de culoare gri. 
După cum arăta, prezenţa ei ar fi fost mai potrivită în sala de 
consiliu a unei bănci decât la locul unei crime. Era 
Kriminaloberkommissarin Maria Klee, cea mai nouă membră a 
echipei lui Fabel. 

— Șefu', veniţi să vă arăt ceva. 

Fabel o urmă în hol și de acolo într-o bucătărie mică și extrem 
de îngustă. La fel ca și restul apartamentului, bucătăria părea 
aproape nefolosită. Pe tejghea se aflau un ibric, o cutie cu 
pliculeţe de ceai și o ceașcă spălată și întoarsă cu gura în jos. În 
rest, nicio urmă care să arate că acolo ar fi locuit cineva: farfurii 
în chiuvetă, scrisori pe măsuţă sau pe frigider, nimic care să 
sugereze cât de cât rutina unei vieţi omenești. Maria Klee arătă 
cu mâna spre ușa deschisă a unuia dintre bufetele suspendate. 
Fabel privi înăuntru și văzu că o porţiune de zid fusese 
îndepărtată și înlocuită cu o bucată de geam, prin care se putea 
vedea ce se întâmplă în camera de alături. Fabel dădu astfel cu 
ochii chiar de patul însângerat. 

— Numai într-un sens? o întrebă Fabel pe Maria. 

— Da. De cealaltă parte se află oglinda cea mare. Uitaţi-vă la 
asta. Trecu pe lângă Fabel, băgă mâna în bufet și trase afară un 
cablu electric. Cred că aici a fost o cameră video. 

— Deci este posibil ca omul nostru să fi fost înregistrat? 

— Din păcate, aici nu e nimic, spuse Maria. Poate că a găsit-o 
și a luat-o. 

— Bine. Spune-le legiștilor să examineze ce avem. 

Fabel dădu să plece, dar Maria îl opri. 

— Îmi aduc aminte, când eram copil, ne-a dus o dată cu 
școala să vizităm studiourile de televiziune NDR. Ne-au arătat 

câteva decoruri ale unor spectacole de televiziune... știți 
dumneavoastră, cele gen telenovelă, Lindenstrasse? sau Gute 
Zeiten Schlechte Zeiten. Îmi amintesc cât de reală părea 
camera aceea... până în clipa în care te apropiai de ea. Atunci, 
îti dădeai seama că bolta din spatele ferestrei era pictată și că 
ușile dulapurilor nu se deschideau... 

— Ce vrei să spui, Maria? 

— Aici se află tot ceea ce te-ai aștepta să găsești în 
apartamentul unei prostituate... dar seamănă mai mult cu ideea 
pe care un scenograf și-a făcut-o legat de felul în care ar trebui 
să arate apartamentul unei prostituate. Și arată de parcă aici nu 
a locuit nimeni cu adevărat. 

— Din câte știm noi, aici chiar nu a locuit nimeni. Poate că 
apartamentul nu era decât „un sediu de firmă” pe care îl 
foloseau câteva fete... 

— Știu... totuși ceva nu se potrivește... îmi lasă o impresie de 
artificial. Inţelegeţi ce vreau să spun? 

— Inţeleg perfect ce vrei să spui, Maria, răspunse el după 
câteva clipe de tăcere. 

Apoi se întoarse în cameră. Fotograful fixase o lampă pe un 
suport înalt, iar acum lua cadre de detaliu ale cadavrului. 
Lumina puternică făcea ca sângele împroșcat prin cameră să 
pară și mai viu și să accentueze senzaţia de violență explozivă. 
Tânărul ofițer în uniformă se afla tot la ușă, cu privirea aţintită 
asupra cadavrului. Fabel se postă între el și corpul neînsuflețit. 

— Cum te cheamă, băiete? 

— Beller, domnule. Uwe Beller. 

— În regulă, Beller. Ai vorbit cu vreunul dintre vecini? 

Beller privi peste umărul lui Fabel, la oroarea din cameră. 
Apoi făcu repede un pas înapoi. 

— Poftim? Ah... da. Mă scuzaţi, domnule, da. Este un cuplu la 
parter și o doamnă în vârstă chiar dedesubt. Niciunul dintre ei 
nu a auzit nimic. Insă Oma’ de dedesubt este practic surdă. 

— Crezi că ne pot spune cum o chema pe fată? 

— Nu. Atât bătrâna cât și cei doi afirmă că nu o vedeau 
aproape deloc. Apartamentul fusese al unei alte bătrâne, care a 

murit acum un an. A rămas gol timp de aproape trei luni, după 
care a fost închiriat. 

— Au văzut pe cineva venind sau plecând aseară? 

— Nu. Doar pe tipul care a venit la ora două și jumătate, cel 
care ne-a anunţat. Cei doi de la parter s-au trezit când s-a trântit 
ușa de la intrare - știți, are balamale cu arc și se închide cu un 
zgomot care se aude destul de tare în holul de la intrare... dar 
înainte de asta, nimeni nu a auzit nimic. Apoi, cei doi au adormit 
la loc și, după cum v-am spus, bătrâna de dedesubt este cam 
surdă. Beller privi din nou peste umărul lui Fabel. Oricine a făcut 
asta, este, cu siguranță, un psihopat. Gândiţi-vă și 
dumneavoastră, fata și-a căutat-o cu lumânarea, vorba ceea... 
păi, să te bagi tu în jocul ăsta, să aduci tu în casă toţi perverșii... 

Fabel se uită atent la fotografia cu colţurile îndoite, sprijinită 
de lampa de pe măsuţa de toaletă. Un instantaneu din existenţa 
cuiva, o clipă de viaţă reală, care nu avea ce căuta în acel 
apartament fără viaţă. Fabel deduse că fotografia fusese făcută 
într-o zi însorită, în parcul Planten un Blomen, din Hamburg. Era 
o fotografie veche, de calitate proastă, făcută de la distanță, 
însă Fabel reuși totuși să deslușească fizionomia unei 
adolescente, de circa paisprezece ani, cu părul de culoare 
cenușie. Un chip nici urât, nici frumos, însă pe lângă care treci 
pe stradă fără să-l bagi în seamă. Lângă ea se mai aflau un 
băiat mai mare, de vreo nouăsprezece ani, și un cuplu având 
între patruzeci și cincizeci de ani. Atmosfera de familiaritate și 
de dezinvoltură sugera faptul că aceștia patru alcătuiau o 
familie. 

— Este totuși o fiinţă umană, răspunse Fabel, fără să se uite 
la tânărul Polizeimeister, trebuie să fie fiica cuiva. Întrebarea 
este a cui. Scoase din buzunar o pungă de plastic și băgă 
fotografia înăuntru. Apoi se întoarse către Möller. 

— Trimite-mi raportul cât poţi de repede. 


2. 


Miercuri, 4 iunie, 


ora 06:00 a.m. 
St Pauli, Hamburg 

În drum spre ieșire, Fabel îl rugă pe Beller să-l însoţească în 
apartamentul de dedesubt. Acolo se afla deja un ofițer în 
uniformă, care bea un ceai în compania unei bătrâne cu pielea 
ca de pergament și care aducea foarte mult cu o pasăre. 
Apartamentul acesteia era o copie fidelă, cel puţin ca 
poziționare a camerelor, a celui de sus. Dar deceniile de-a 
lungul cărora fusese locuit își puseseră amprenta asupra 
pereţilor, care deveniseră astfel o prelungire a bătrânei care 
trăia acolo. În schimb, în apartamentul de deasupra, rece și 
lipsit de viață, nu domnea decât pecetea morţii. 

Când Fabel intră în apartamentul bătrânei, ofițerul se ridică, 
dar comisarul îi făcu semn să se așeze la loc. Beller i-o prezentă 
lui Fabel pe Frau Steiner. Aceasta îl privi pe comisar cu niște 
ochi mari, rotunzi și umezi. Privirea bătrânei, precum și 
fragilitatea de pasăre a acesteia îl făcură pe Fabel să o asemene 
cu o bufniţă. Comisarul își trase un scaun și se așeză la masă, cu 
fața spre bătrână. 

— vă simţiţi bine, Frau Steiner? Știu că este un șoc pentru 
dumneavoastră. Ceva atât de înfiorător... Și sunt sigur că vă 
deranjează faptul că noi toţi umblăm pe-aici... și facem 
gălăgie... 

În timp ce Fabel vorbea, bătrâna se aplecă în faţă și încruntă 
din sprâncene, încercând să înțeleagă ce îi spunea comisarul. 

— Nu este nicio problemă, zgomotul nu mă deranjează... știți, 
eu sunt puţin surdă. _ 

— Înţeleg, spuse Fabel, ridicând vocea. Înseamnă că azi- 
noapte nu ați auzit nimic. 

Frau Steiner păru dintr-odată extrem de tristă. 

— Asta este, poate că am auzit... poate că am auzit ceva, dar 
nu mi-am dat seama de asta. 

— Nu înţeleg, spuse Fabel. 

— Știţi, eu sufăr de tinitus. Este ceva legat de surzenia mea. 
Când mă culc, îmi scot aparatul auditiv... în fiecare noapte aud 
zgomote... pocnituri, vaiete... chiar și ţipete. Dar nu este decât 
tinitusul meu. Sau... mai degrabă, niciodată nu știu dacă este 
tinitusul meu sau nu... 

— Înţeleg, îmi pare rău. Trebuie să fie foarte neplăcut. 

— Da, așa este. Bătrâna clătină încet din cap, ca și cum o 
mișcare prea bruscă ar fi riscat să i-l disloce. Sufăr de foarte, 
foarte mult timp de tinitus. Mai precis, din iulie 1943. 

— Bombardamentele englezilor? 

— Mă bucur că știți istorie. Eu una mă tem că trebuie să 
trăiesc cu propria istorie. Sau, cel puţin, cu ecourile ei. Primul 
bombardament m-a prins afară. In clipa aceea, am simţit că mi 
se sparg timpanele. Apoi asta... Işi suflecă mâneca puloverului 
negru, de lână, dezvelind un braţ incredibil de costeliv. Pielea 
era zbărcită și plină de pete roz și albe. Arsuri pe treizeci la sută 
din suprafaţa corpului. Dar ceea ce m-a marcat cel mai mult a 
fost tinitusul. Bătrâna tăcu câteva clipe; în ochii de bufniţă i se 
citea o tristețe imensă. Mă îngrozește gândul că, poate, biata 
fată țipa după ajutor, iar eu nu auzeam nimic. 

Fabel privi peste capul femeii și zări, pe măsuța de toaletă din 
spatele acesteia, o întreagă colecţie de fotografii alb-negru: ea 
copil, apoi femeie tânără, chiar și atunci cu ochi de bufniţă; ea 
alături de un bărbat cu o claie de păr negru, o altă fotografie a 
aceluiași bărbat, purtând ceea ce Fabel crezu mai întâi că era 
uniforma Wehrmacht-ului, apoi își dădu seama că era, de fapt, 
uniforma Batalionului de Rezerviști al poliţiei. Fără copii. Toate 
fotografiile erau vechi de peste cincizeci de ani. 

— O vedeaţi des? 

— Nu. De fapt, n-am vorbit decât o dată cu ea. Tocmai 
măturam palierul, când a trecut pe lângă mine. 

— Aţi vorbit cu ea? 

— Nu chiar. M-a salutat, a spus ceva legat de vreme, apoi a 
urcat la ea. Aș fi vrut să o invit la o cafea, dar părea grăbită. 
Arăta ca o femeie de afaceri... îmbrăcată foarte elegant. Pantofi 
scumpi. Foarte frumoși. Străini. In afară de asta, am auzit-o de 
câteva ori urcând scările. Eu credeam că pleacă des în 
delegaţii... știți... cu afaceri. 

— Venea multă lume la ea? Mai precis, bărbaţi? 

— Nu... nu, nu pot spune că am văzut mulţi bărbaţi. 

— Știu că este o chestiune foarte neplăcută, dar trebuie să vă 
întreb, Frau Steiner... a existat ceva care să vă facă să credeţi 
că putea fi prostituată? 

Surprinzător, ochii de bufniţă se măriră. 

— Nu. Bineînţeles că nu! Asta era? 

— Nu știm. Dacă ar fi fost, m-aș fi așteptat să vedeți mai mulţi 
bărbați venind și plecând. 

— Nu, vă spun sincer că nu am văzut decât vreo doi sau trei. 
Dar acum că ați pomenit acest lucru, îmi dau seama că toţi erau 
bărbaţi, n-am văzut niciodată o altă femeie. 

— l-aţi putea descrie? 

— Nu prea, răspunse bătrâna, clătinând încet din cap. Nu sunt 
sigură nici măcar dacă o vizitau mai mult de, să zicem, doi 
bărbaţi. Este posibil și ca eu să fi văzut aceeași persoană de mai 
multe ori. Arătă cu mâna spre panoul semiopac din sticlă 
fumurie din ușa apartamentului său. 

— N-am văzut decât umbre... siluete... nimic altceva. 

— Deci nu l-aţi putea recunoaște pe niciunul dintre ei. 

— Numai pe tânărul care i-a subînchiriat ei apartamentul. 

— Ar putea fi vorba despre Klugmann, domnule, interveni 
Beller. El a descoperit cadavrul și ne-a sunat. 

— Venea des pe-aici? întrebă Fabel. 

Bătrâna ridică din umerii firavi. 

— L-am văzut doar de câteva ori. După cum v-am spus, poate 
că a fost una dintre siluetele pe care le-am zărit urcând și 
coborând. Apoi, uitându-se la panoul de sticlă, din ușa aflată la 
capătul micului culoar, adăugă: Asta înseamnă să îmbătrânești, 
tinere. Ai impresia că lumea se micșorează, până când se 
reduce la niște umbre care îţi trec pragul. 

— Din câte vă amintiţi dumneavoastră, când a fost Herr 
Klugmann aici ultima oară? A 

— Săptămâna trecută... sau poate acum două săptămâni. Imi 
pare rău, nu am prea dat atenţie. 

— Nu face nimic, Frau Steiner! Vă mulțumim pentru timpul 
acordat. 

Fabel se ridică din fotoliu. 

— Herr Hauptkommissar? 

Ochii umezi, de bufniță, clipiră. 

— Da, Frau Steiner? 

— A suferit îngrozitor? 

Nu avea rost să o mintă. Oricum, totul avea să apară în ziare. 

— Mă tem că da. Dar acum s-a terminat. La revedere, Frau 
Steiner! Dacă aveți nevoie de ceva, vorbiți cu unul dintre ofițeri. 

Bătrâna nu părea să fi auzit vorbele lui Fabel. 

— Tragic. Atât de tragic... 

În timp ce ieșeau din apartamentul bătrânei, Fabel se întoarse 
spre Beller. 

— Ziceai că ai ajuns primul la locul crimei. 

— Da, domnule. 

— Și n-ai văzut pe nimeni acolo? 

— Nu, domnule. Doar pe tipul care ne-a telefonat... și pe cei 
doi tineri din apartamentul de dedesubt. 

— N-aţi văzut și un bărbat mai în vârstă dând târcoale pe-aici? 

Beller clătină din cap, gânditor. 

— Nici mai târziu, când au început să se adune toţi curioșii? 
Un bărbat scund și îndesat, de aproape șaptezeci de ani... Pare 
străin... slav... poate rus. 

— Nu, domnule... îmi pare rău. Este important? 

— Nu știu, răspunse Fabel. Probabil că nu. 


3. 


Miercuri, 4 iunie, 


ora 07:30 a.m. 
St Pauli, Hamburg 


Camera de interogatoriu din cadrul secţiei de poliție 
Davidwache era de fapt un birou, nici mai mare, nici mai mic 
decât era necesar. Pereţi văruiţi, o ușă și o singură fereastră, 
prin care s-ar fi putut vedea Davidstrasse, dacă geamul n-ar fi 
fost gros și mat, astfel că lumina răsăritului pătrundea în 
încăpere doar ca un praf roșiatic. Unul dintre capetele mesei era 
împins până în perete, iar de-o parte și de alta a tăbliei se aflau 
câte două scaune din material tubular metalic. La un capăt al 
mesei era așezat un casetofon negru, pentru înregistrarea 
interogatoriilor. Deasupra mesei, pe perete, stătea agăţat un 
panou pe care erau trecute ieșirile de urgenţă și procedurile ce 
trebuiau urmate în caz de incendiu. Deasupra lui, un afiș pentru 
interzicerea fumatului. 

Fabel și Werner ședeau de-o parte a mesei. În faţa lui Fabel se 
afla un bărbat de circa treizeci și cinci de ani, cu părul negru, 
dat cu gel și pieptănat pe spate, dar care îi cădea mereu pe 

frunte, în șuviţe lucioase. Era înalt și bine clădit, cu umerii 
încordaţi sub geaca de piele neagră, prea strâmtă pentru el. 
Semăna cu un atlet aflat la sfârșitul carierei: începuse să se 
îngrașe, în special în jurul taliei, avea ochii încercănaţi, pielea și 
mai palidă în contrast cu părul negru și cu barba nerasă de două 
zile; faţa era încă pătrată și puternică, dar dădea deja semne de 
oboseală. 

— Sunteţi Hans Klugmann? întrebă Fabel, fără să-și ridice 
privirea din hârtiile din faţa sa. 

— Da... Klugmann se aplecă înainte, băgându-și capul între 
umeri, punându-și coatele pe marginea mesei și zgândărind cu 
unghia de la unul din degetele mari de pielița celuilalt. O poziţie 
aproape ca de rugăciune, dacă n-ar fi fost vizibilă o oarecare 
tensiune nervoasă. 

— Dumneavoastră ați găsit-o pe fată... Fabel întoarse pe 
partea cealaltă câteva foi... Monique. 

— Da... Unghia începu să sape și mai adânc. Unul din picioare 
începu să se bâțâie pe sub masă, într-un spasm necontrolat, 
ceea ce-i făcu și mâinile să tremure ritmic. 

— Probabil că a fost un șoc... foarte neplăcut pentru 
dumneavoastră. 

În ochii lui Klugmann se citea o durere sinceră. 

— Așa este. 

— Monique vă era prietenă? 

— Da. 

— Cu toate acestea, pretindeţi că nu-i cunoașteţi numele de 
familie. 

— Nu, nu-l cunosc. 

— Uitaţi ce este, Herr Klugmann, trebuie să recunosc că am 
într-adevăr nevoie de ajutorul dumneavoastră. Sunt foarte 
derutat și sper să mă ajutaţi să ies din această stare de 
confuzie. În momentul de faţă, am pe cap cadavrul mutilat al 
unei fete necunoscute, aflat într-un apartament în care nu sunt 
decât niște haine, pe care le-am găsit într-un șifonier... nicio 
geantă, niciun act... niciun fel de mâncare, în afara unui litru de 
lapte, aflat în frigider. Am găsit de asemenea și unele dintre 
accesoriile pe care te aștepți să le găsești de obicei în camera 
unei prostituate. lar apartamentul este situat foarte aproape, 
dar nu în cartierul deocheat al orașului. Cu toate acestea, nu 

există dovezi care să ateste că pe-acolo au trecut foarte mulți 
bărbaţi. Inţelegeţi de ce sunt derutat? 

Klugmann ridică din umeri. 

— Și, colac peste pupăză, mai aflăm și că apartamentul este 
închiriat, oficial, unui fost ofițer din cadrul forțelor speciale ale 
poliţiei, care pretinde că nu cunoaște numele complet al 
subchiriașei sale. 

Fabel așteptă ca vorbele sale să-și facă efectul. Klugmann 
rămase impasibil, privindu-și atent mâinile. 

— Așa că, de ce continuaţi să ocoliţi adevărul, Herr 
Klugmann? Și eu, și dumneavoastră știm foarte bine că 
apartamentul era folosit pentru prostituție, dar în mod oarecum 
selectiv, și că tânăra asta, Monique, nu locuia acolo. Ascultaţi- 
mă cu atenţie, pe mine nu mă interesează ce aranjamente 
aveaţi dumneavoastră cu fata asta, ci toate informaţiile pe care 
mi le puteţi da în legătură cu ea. M-am făcut înţeles? 

Klugmann încuviință, dar nu-și ridică privirea de la mâini. 

— Deci, cum o chema? 

— V-am spus, nu știu... vă jur că este adevărul. Nu-i spuneam 
decât Monique... și așa își spunea și ea. 

— Dar era prostituată? 

— Poate... nu știu... poate că a fost... poate cu jumătate de 
normă. Eu n-am niciun amestec în treaba asta. Avea 
întotdeauna bani, așa că, da, e posibil. 

— De când o cunoașteţi? 

— Numai de vreo trei sau patru luni. 

— Dacă dumneavoastră nu-i cunoașteţi numele, spuse 
Werner, poate că alţii i-l știu. Cine erau apropiații ei? 

— Nu știu. 

— Nu l-aţi întâlnit niciodată pe vreunul dintre prietenii ei? 
întrebă Fabel, fără să ascundă faptul că nu-l credea. 

— Nu. 

Fabel îi arătă, peste masă, o fotografie de-a primei victime, 
Ursula Kastner. 

— O recunoașteți? 

— Nu. Adică... mda... dar numai din ziare. Nu este avocata 
care a fost ucisă? Și ea a fost ciopărţită la fel? 

Fabel ignoră întrebarea și lăsă fotografia pe masă. Klugmann 
nu se mai uită la ea. Fabel avu impresia că evita dinadins să se 
uite la fața lui Kastner. Instinctul îi spunea că așa era. 

— Care era adresa lui Monique înainte de a se muta în 
apartament? 

Klugmann ridică din umeri. 

— Asta devine de-a dreptul ridicol! 

Werner se aplecă înainte. Statura lui și brutalitatea 
trăsăturilor făceau ca mișcările lui să devină amenințătoare, 
chiar dacă nu aceea era întotdeauna intenţia sa. Drept răspuns, 
Klugmann se îndreptă de mijloc și își dădu capul pe spate, 
sfidător. 

— Vreţi să spuneţi că fata aceea a intrat în viața 
dumneavoastră și în apartamentul dumneavoastră fără să-i 
cunoașteţi numele întreg sau altceva despre ea? 

— Trebuie să recunoașteți, Herr Klugmann - interveni Fabel -, 
ca fost poliţist, vreau să spun, că totul pare destul de ciudat. 

Klugmann se destinse. 

— Mda, sunt convins de asta. Dar eu vă spun adevărul. 
Ascultaţi-mă pe mine, acolo este altă lume. Monique a apărut 
într-o seară acolo unde lucrez eu și am stat de vorbă. 

— Era singură? 

— Da. De-asta m-am și dus să vorbesc cu ea. Arno, șeful meu, 
s-a gândit că era o prostituată scumpă, venită la agăţat în clubul 
nostru, și mi-a spus să-i fac vânt. Am vorbit cu ea... părea un 
copil bun. M-a întrebat dacă nu cunoșteam o cameră sau un 
apartament de închiriat și i-am spus de apartamentul meu. 

— De ce _ i-aţi oferit apartamentul? De ce nu locuiți 
dumneavoastră acolo? 

— Eu... am o relaţie cu una dintre fetele de la Tanzbar... 
Sonia. In majoritatea nopţilor rămâneam la ea pentru că 
locuiește foarte aproape de Tanzbar. După ce am închiriat 
apartamentul, am început să-l renovez și m-am mutat definitiv 
la Sonia. Apoi m-am întâlnit cu Monique, care mi-a spus că era 
dispusă să-mi plătească atât cât îi cer și chiar în avans, pentru 
un apartament decent în care să poată locui. Mi-a mai spus că 
avea să stea acolo între șase și nouă luni. lar eu mi-am zis că 
era o ocazie bună să mai scot câţiva bani în plus. 

— In schimb, trebuia să staţi deoparte, nu-i așa? întrebă 
Werner. 

— Așa a fost înțelegerea... 

— Atunci, ce căutaţi acolo la ora aceea târzie din noapte? 

— Am urcat să văd ce face. Făceam asta din când în când, ca 
să mă asigur că totul era în regulă. 

— Și făceaţi asta la ora două și jumătate dimineaţa? întrebă 
Fabel. 

— Niciunul dintre noi nu avea un program de lucru normal. 

— Dumneavoastră ce faceţi exact, Herr Klugmann? 

— După cum v-am spus, lucrez într-un club de noapte... la 
Tanzbar. Sunt asistent manager. 

Fabel se uită din nou în dosar. 

— Ah, da, Paradies-Tanzbar de pe lângă Grosse Freiheit... 
acolo lucraţi? 

— Da. 

— Deci lucraţi pentru...? 

— Știţi pentru cine lucrez... 

Klugmann se uita acum la unghia unuia din degetele mari, pe 
care o scobea cu unghia celuilalt. A 

Fabel scoase un al doilea dosar de sub primul. Il deschise și 
citi prima pagină. Klugmann își văzu fotografia în colţul din 
dreapta, sus. Umerii săi încovoiaţi se lăsară și mai mult în jos. 

— Da... Fabel se lăsă pe spate și se uită la Klugmann. Actualul 
dumneavoastră angajator este Ersin Ulugbay... nu chiar 
cetățeanul lunii, în Hamburg, nu-i așa? 

— Nu... nu cred. 

— O schimbare destul de ciudată de carieră, spuse Werner, 
de la o unitate de elită a poliţiei, la Mafia turcească. 

— N-am prea avut de ales... după ce a trebuit să mă retrag 
din poliţie. Klugmann zâmbi cinic. După cum, probabil, știți. 
Oricum, eu nu lucrez pentru nicio Mafie. Știu cu ce se ocupă 
Ulugbay, dar eu nu m-am băgat în afacerile lui. Ulugbay este, 
într-adevăr, proprietarul barului, dar șeful meu este Arno 
Hoffknecht, directorul. Sigur că nu e mare lucru să fii asistent 
manager, și nici eu nu sunt altceva decât o „gorilă” cu grad de 
poliţist. Dar nu mi-am băgat nasul unde nu trebuie. 

— Da? spuse Werner. Îmi place expresia. Nu știu dacă aţi 
făcut într-adevăr așa cum spuneţi. 

— Adică? 

— Când aţi luat ultima doză de cocaină? 

Tendoanele gâtului gros al lui Klugmann se întinseră. 

— Lua-te-ar dracu’, Arschloch!$ 


€ Tampitule! (în germ. în orig.). 

Ochii lui Werner scăpărară fulgere de mânie, iar trupul său 
uriaș păru gata să explodeze, într-un acces de violenţă. Fabel 
salvă situaţia. 

— De ce nu încercaţi să fiți mai cooperant, Herr Klugmann? 
Așa, nu faceți decât să vă înrăutăţiţi situaţia. 

— Ce vreţi să spuneţi? Eu n-am nicio legătură cu toată 
porcăria asta! Și n-aveţi nicio dovadă împotriva mea... 

— Ne ascundeţi ceva. 

— Ca de exemplu? 

— De exemplu, unde este agenda lui Monique? 

— Nu știu despre ce vorbiţi! 

_ — Sau camera video pe care aţi ascuns-o în spatele oglinzii? 
In ce scop aţi pus-o acolo? Pentru șantaj sau pur și simplu ca să 
faceţi filme porno? 

Vreme de o clipă, Klugmann rămase fără grai. Apoi, spuse: 

— Uitaţi ce este. Habar n-am despre ce dracu’ vorbiți! 

Fabel se lăsă pe spate. Werner recunoscu semnul și, zâmbind, 
își aplecă înainte capul ţuguiat, acoperit cu păr tuns periuţă. 

— Nu-mi placi, Klugmann... 

— Zău? Klugmann se prefăcu surprins. Și eu, care credeam 
că, poate, în viitor, o să avem o relaţie... 

— Nu-mi placi pentru că ești un trădător și un escroc. Ai 
trădat poliția atunci când ai început să-i vinzi informaţii lui 
Ulugbay. Werner se lăsă pe spate și întoarse capul, dispreţuitor. 
Puţi. Miroși a interlop, trăieşti cu o curvă... 

Klugmann se încordă și făcu o mișcare bruscă înainte. 

Fabel ridică mâna. 

— la-o încet... 

— Trăiești cu o curvă, continuă Werner, i-ai închiriat 
apartamentul tău unei alte curve, ca să poată fi spintecată și 
mutilată de cine știe ce nenorocit de maniac și lucrezi într-un loc 
mizerabil, pentru un naș turc. Ce vezi, Klugmann, ce vezi când 
te uiţi dimineaţa în oglindă? Pentru numele lui Dumnezeu, ai 
fost polițist - și, după cum reiese din dosarul tău, unul bun. 
Probabil că pe atunci erai ambițios. lar acum ești... Werner arătă 
spre Klugmann, întinzând braţele ca și cum ar fi vrut să ţină la 
distanţă ceva otrăvitor - ești asta. Își apropie faţa de a lui 
Klugmann. Ești drojdia societăţii... gunoi... Nu cred nici în ruptul 
capului că n-ai nicio legătură cu ceea ce i s-a întâmplat fetei 

ăleia. Și nu cred nici în ruptul capului rahatul pe care îl mănânci 
când spui că nu știi nimic despre ea în afară de numele mic. 

Werner se opri brusc. În încăpere se făcu liniște. O liniște 
măsurată, chibzuită. Klugmann se prăbuși la loc pe scaunul său, 
cu un picior întins și cu celălalt continuând micul dans nervos. 
Fabel îi studie atent fața. Obișnuita mască a dezinteresului: o 
plictiseală studiată, arborată de mulţi dintre cei care șezuseră 
acolo, de-a lungul anilor: o expresie menită să sugereze o lipsă 
de îngrijorare, dar care pe Fabel nu reușea să-l păcălească. Dar, 
în timp ce-l privea pe Klugmann, își dădu seama că, în cazul 
acestuia, nu putea vedea dincolo de masca de pe chip. 

— Nu-i erai prieten... nici client... nu te aflai acolo pentru o 
partidă de sex de patru sute de euro... Din câte știm noi despre 
Monique, nu era de tine, în niciun caz... și nici de buzunarul tău. 

Klugmann nu răspunse și se uită lung la marginea tăbliei. 

— Și nu cred nici că ești doar nenorocosul proprietar al unui 
apartament închiriat unei fete anonime, care, întâmplător, este 
măcelărită chiar în locuința respectivă. Unde ne duc toate 
astea? insistă Werner. Nu prieten. Nu client. Asta ne duce la 
concluzia că... fie tu ai fost cel care a spintecat-o, fie ești una 
dintre gorilele lui Ulugbay... și ai fost peștele ei. Cred că te 
duseseși la ea ca să să-ți încasezi banii - și când spun asta, nu 
mă refer numai la chirie - și dacă a încercat să te fenteze, ai 
luat-o și tu niţel la refec. N-a fost așa? 

Tăcere. 

— Poate că îţi place munca ta. Poate că te exciţi atunci când 
le torturezi pe fetele astea. Poate că azi-noapte ţi-ai oferit o 
distracţie cu totul specială... 

Klugmann izbucni: 

— Nu fi tâmpit... Ai văzut în ce hal era camera... dacă aș fi 
fost eu, atunci ar fi trebuit să fiu plin de sânge... 

— Poate că ţi-ai scos hainele înainte de a începe să-ţi satisfaci 
poftele... Poate că n-ar fi rău ca legiștii să se ocupe puţin de 
tine. 

— Faceţi ce dracu’ vreţi... Bine, lucrez pentru Ulugbay. Dar 
asta n-are nicio legătură cu ceea ce s-a întâmplat acolo azi- 
noapte. N-are nicio legătură cu el, iar eu n-am de gând să-l 
implic în toată porcăria asta. Voi nu mă speriaţi pe mine așa 
cum mă sperie nenorociţii ăia de turci. Știţi și voi cum se 

întâmplă... dacă ei bănuiesc că vă povestesc vouă despre ei, voi 
sfârși în pădure, scalpat cu totul. 

Fabel știa la ce se referă Klugmann, un obicei preferat al 
Mafiei turcești: oricine îi trăda într-o afacere cu droguri sau 
furniza informaţii poliţiei era aruncat în pădurea de la nord de 
Hamburg. Fără mâini, cu dinţii zdrobiți și cu fața jupuită. 
Aceasta îngreuna mult identificarea victimei, făcând-o uneori 
imposibilă și întârzia într-atât cercetările, încât, adesea, urmele 
deveneau mult prea vagi pentru ca pe baza lor să se poată 
pronunţa o condamnare. 

— Bine, bine... calmează-te, spuse Fabel. Dar înţelege că ești 
singura persoană care a intrat azi-noapte în apartamentul ei... 

— Da... și n-am stat acolo decât treizeci de nenorocite de 
secunde. Imediat ce am văzut-o... așa... am ieșit și v-am dat 
telefon. 

— N-ai folosit telefonul ei? 

— Nu. Am sunat de pe mobilul meu. Nu puteam să mai rămân 
acolo. Trebuia să ies. 

— Ai ajuns pe la două și jumătate? întrebă Fabel. 

— Da. 

— Și n-ai atins nimic? 

— Nu, doar am intrat și am ieșit. 

— Cum ai intrat? Ai o cheie? 

— Nu. Mă rog, da, dar n-o folosesc. Ușa era întredeschisă. 

— Apelul dumitale a fost înregistrat la Einsatzzentrale la ora 
două și treizeci și cinci de minute. Unde ai fost înainte să te duci 
la ea? 

— La muncă, la Paradies-Tanzbar. 

— Până la ce oră? 

— Până pe la două fără un sfert. 

— Nu-ţi ia trei sferturi de oră ca să ajungi de la bar la 
apartamentul ei. 

— Am avut treabă... 

— Ce treabă? 

Klugmann își întoarse mâinile cu palmele în sus și își înclină 
capul într-o parte. Fabel își luă pixul și îl zornăi între dinți. 

— Dacă nu poţi sau nu vrei să ne spui, asta ne poate face să 
credem că te-ai dus și ai omorât-o, te-ai spălat și apoi ne-ai spus 
nouă că tocmai ai sosit și ai găsit cadavrul. 

— Bine, bine... M-am dus să vorbesc cu un tip, în port... am 
cumpărat niște marfă... 

— De la cine? 

— Cred că glumiti... 

Fabel puse pe masă o fotografie făcută la locul crimei. Era o 
imagine în culori atât de vii, încât părea ireală. 

— Asta nu e o glumă. 

Klugmann îngheță și se făcu alb ca varul. Se vedea clar că era 
năpădit de amintiri. 

— Eram prieteni. Atâta tot. 

Werner oftă. Klugmann nu-i dădu nicio atenţie și se uită direct 
la Fabel. 

— Dumneavoastră știți că n-am omorât-o eu, Herr Fabel... 
Privirea îi deveni mai puţin intensă. Când am plecat de la club, 
am luat un taxi până în port. Şoferul m-a așteptat, apoi m-a dus 
la apartament. Am ajuns acolo pe la două și jumătate. Vă poate 
spune tot ce-am făcut, de când am plecat de la club și până 
când am ajuns la apartament. Puteţi verifica la firma de 
taximetre. 

— Asta și facem. 

Fabel închise dosarul și se ridică. Era clar că nu Klugmann era 
ucigașul; nu aveau dovezi solide pentru a-l reţine, fie chiar și 
numai ca martor-cheie. Dar interogatoriul îl pusese pe gânduri 
pe Fabel. Avea sentimentul că studia o hartă întoarsă cu susul în 
jos: toate punctele de reper se aflau acolo, dar mai mult îl 
dezorientau decât să-i fie de folos. Cu ambele dosare sub braț, 
Fabel se îndreptă spre ușă și spuse fără să se întoarcă spre 
Klugmann: 

— O să-i pun totuși pe legiști să te examineze și să-ţi 
cerceteze și hainele. 

e 

Totul la Maria Klee era iute și ascuțit, de la accentul și 
cuvintele prescurtate, tipic hanovreze, până la părul blond, tuns 
scurt. Când Fabel ieși din camera de interogatoriu, Maria îl 
aștepta pe hol, cu o foaie în mână. 

— Cum a fost? întrebă ea repede. 

Fabel tocmai voia să-i răspundă, când un ofițer SchuPo, în 
uniformă, sosi să-l conducă pe Klugmann în biroul legiștilor. 
Pentru o clipă, privirea Mariei o întâlni pe cea a martorului; ochii 
bărbatului păreau goi, ca și cum ar fi privit prin ea, în timp ce 

Maria se încruntă, ca și cum ar fi încercat să-și aducă aminte de 
ceva. 

— ÎI cunoşti? întrebă Fabel, când fu sigur că Klugmann și 
ofițerul nu-l mai puteau auzi. 

— Nu știu... mi s-a părut că-l recunosc, dar n-aș putea spune 
unde l-am mai văzut. 

— Tot ce e posibil. A fost poliţist. 

Maria ridică din nou din umeri, de data aceasta ca și cum ar fi 
vrut să scape de un lucru lipsit de importanţă, dar care o agasa. 

— Mă rog... și ce-aţi aflat de la el? 

— Nu este omul nostru, asta e clar, dar e dubios. Ne ascunde 
ceva. De fapt, ne ascunde mai multe lucruri. Tu ce-ai aflat? 

— Am stat de vorbă cu directorul de la Tanzbar, Arno 
Hoffknecht. Confirmă că Klugmann a fost acolo până la ora unu 
și jumătate. 

— E posibil să vrea să-l acopere? 

— Adevărul este că trebuie să-l vezi pe tip ca să crezi că 
există așa ceva. E de-a dreptul respingător. S-a zbârlit pielea pe 
mine. Dar nu, nu cred că-l acoperă. Prea mulţi oameni l-au văzut 
pe Klugmann aseară la club. lar cei de la Davidwache KriPo au 
verificat cele spuse de Klugmann legat de drumurile pe care le-a 
făcut cu același taxi. 

— Asta ne-a spus și nouă. 

— Oricum, șoferul confirmă faptul că l-a luat pe Klugmann de 
la club la ora două fără un sfert, că l-a dus la o cârciumă din port 
- Klugmann i-a spus să aștepte -, apoi l-a lăsat la apartament pe 
la ora două și jumătate. 

— Bun. Altceva? 

— Da, mă tem că ar mai fi ceva, spuse Maria, întinzându-i e- 
mailul pe care îl ţinea în mână. 


4. 


Miercuri, 4 iunie, 


ora 10:00 a.m. 
Polizeipräsidium, Hamburg 

Fabel îl citi din nou, cu voce tare, apoi puse foaia pe masă și 
se duse la fereastră. Sala de informare se afla la etajul al treilea 
al Polizeiprăsidium. Traficul din stradă pulsa în ritmul în care se 
schimbau luminile  semafoarelor: ritmul liniștitor al vieţii 
orașului. 

— E-mailul v-a fost adresat dumneavoastră personal? întrebă 
Van Heiden. 

— Da, la fel ca și cel dinainte. 

Fabel sorbi din ceai. Stătea cu spatele la ceilalţi și privea 
afară, prin ploaie, dincolo de Winterhuder Stadtpark, acolo unde 
centrul orașului se înălța spre cerul de culoarea oțelului. 

— N-avem cum să-l localizăm? întrebă Van Heiden. 

— Din păcate, nu, Herr Kriminaldirektor, răspunse Maria Klee. 
Se pare că prietenul nostru are o gândire destul de sofisticată în 
ceea ce privește tehnologia informaţiei. Nu avem cum să-l 
localizăm decât dacă îl prindem online. Și poate nici atunci. 

— Cei de la Serviciul Tehnic l-au văzut? 

— Da, domnule, răspunse Maria Klee. 

Fabel stătea în continuare cu spatele la ei, urmărind traficul 
aglomerat din stradă. 

— Am chemat și un expert independent să-l vadă. Nu poate fi 
localizat. 

— Perfect, spuse Fabel. O scrisoare anonimă ne-ar putea oferi 
dovezi materiale... probe de ADN, eventual o analiză 
grafologică, identificarea locului de unde a fost cumpărată 
hârtia, cerneala... dar un e-mail nu are decât o prezenţă 
electronică. Din punct de vedere logistic, el este inexistent. 

— Eu credeam că nu există e-mailuri anonime, spuse Van 
Heiden. Sigur avem o adresă IP? 

Pe Fabel îl surprinseră cunoștințele de tehnologia informaţiei 
ale lui Van Heiden. 

— Așa este. Am primit două e-mailuri separate, fiecare cu alt 
provider de internet și cu altă identitate. Le-am urmărit pe 
amândouă și am descoperit că individul pătrunsese într-o rețea 
presupusă a fi impenetrabil de sigură, apoi a creat niște adrese 
false, pe care le folosește pentru a trimite aceste e-mailuri. 

Fabel se întoarse cu spatele la fereastră. În jurul mesei din 
lemn de cireș se aflau șase persoane. Cei patru membri de bază 
ai echipei de Mordkommission a lui Fabel - Werner Meyer, Maria 
Klee, Anna Wolff și Paul Lindemann - ședeau unul lângă celălalt, 

de o parte a mesei. De cealaltă parte, stătea o femeie frumoasă, 
brunetă, de vreo treizeci și cinci de ani, doctor Susanne 
Eckhardt, psiholog criminalist. În capul mesei trona Horst Van 
Heiden, Leitender Kriminaldirektor al poliţiei din Hamburg: șeful 
lui Fabel. Van Heiden se ridică de pe scaun. Era poliţist până în 
măduva oaselor, ca și cum acela ar fi fost însuși destinul său 
genetic; chiar și acum, îmbrăcat într-un costum Hugo Boss, de 
culoare gri-deschis, dădea impresia că poartă uniformă. Se 
îndreptă spre unul dintre pereţii camerei, pe care se aflau 
fotografii color, mărite, luate din diferite unghiuri, ale trupurilor 
sfârtecate ale celor două tinere. Era sânge peste tot. Oase albe, 
lucind slab între sângele închegat și carne. Două femei diferite, 
două decoruri diferite, dar centrul imaginilor înfățișau aceeași 
oroare: plămânii le fuseseră scoși și aruncaţi lângă trupurile fără 
viaţă. Van Heiden privea fotografiile, cu o expresie împietrită pe 
chip. 

— Fabel, cred că știi cine mă așteaptă - ne așteaptă - sus? 

— Da, Herr Kriminaldirektor, știu. 

— Și știi că-mi stă în coastă să pun capăt la... toate astea. 

— Sunt perfect conștient de presiunea politică care apasă 
asupra dumneavoastră, domnule. Dar ceea ce mă preocupă pe 
mine este cum să fac să împiedic ca încă o biată femeie să cadă 
victimă acestui animal. 

Van Heiden îl privi cu răceală. 

— Prioritățile mele, Herr Kriminalhauptkommissar, sunt exact 
acolo unde ar trebui să fie. Se uită din nou la fotografii. Am o 
fiică de aproape aceeași vârstă cu cea de-a doua victimă. Se 
întoarse spre Fabel. Dar pot să o fac și fără ca Erster 
Bürgermeister al Hamburgului să-mi sufle în ceafă. 

— După cum am spus, domnule, încercăm să-l prindem cât 
mai repede pe nenorocitul ăsta. 

— Și încă un lucru. Toată chestia asta cu „vulturul care își 
întinde aripile” și cu „pământul nostru sacru”... nu-mi place. 
Sună a aluzie politică. Vulturul... este vorba despre vulturul 
german? 

— S-ar putea, încuviință Fabel, uitându-se la Susanne 
Eckhardt. 

— S-ar putea..., confirmă aceasta. 

Avea un accent aparte. „Munchen”, își spuse Fabel. 

— Însă vulturul reprezintă o imagine psihologică a forței în 
orice cultură, o efigie a puterii și a capturării prăzii. Vulturul ar 
putea fi chiar metafora lui: scrutează, se învârtește, dă târcoale, 
nevăzut de prada sa, apoi se năpustește fără zgomot și ucide. 
După părerea mea, ceea ce îl motivează este mai curând un 
impuls sexual sublimat și transformat într-un sentiment 
superior, mai curând decât o ideologie politică extremistă. Omul 
acesta nu este un fanatic: este un psihopat. Este o diferenţă... 
deși trebuie să recunosc că  religiozitatea e-mailului - 
sentimentul că s-a lansat într-o cruciadă - precum și tot acest 
ritual al morții îmi dau de gândit. 

— Suntem pe urmele unui neonazist nebun? întrebă Van 
Heiden pe un ton oarecum agresiv. 

— Mă îndoiesc. Victimele sunt de etnie germană și nu 
reprezintă ţinte tipice ale atacurilor neonaziste. Dar există totuși 
și această posibilitate. Cred, mai curând, că este vorba despre o 
cruciadă personală... 

Susanne Eckhardt avea acum aerul cuiva care încerca să-și 
amintească unde a pus cheile de la mașină. 

— Ce s-a întâmplat, Frau Doktor? întrebă Fabel. 

Doctor Eckhardt râse ușor, încercând parcă să se scuze. 

— Nimic... sau cel puţin nimic care să reziste unei cercetări 
profesioniste sau chiar obiective... 

— Spuneţi-ne totuși despre ce este vorba, zise Van Heiden. 

— Vedeţi, eu cred că acest e-mail a fost scris de către un 
psihopat care prezintă o disfuncţie socială. Vreau să spun că 
găsim în el toate simptomele acestui tip de psihopatie: 
sentimente de dezorganizare și de izolare socială, o moralitate 
deformată, pusă în slujba unei false cruciade, identificarea cu un 
simbol elevat a tot ceea ce ţine de capturarea unei prăzi... 

— Nu înțeleg... interveni Van Heiden. Era clar că îi scăpase 
ceea ce insinua femeia. Spuneți că e-mailul este cât se poate de 
autentic. Că a fost scris de însuși criminalul nostru. 

— Nu... adică da... Eckhardt râse din nou, arătându-și dinţii 
perfecţi, care străluceau ca porțelanul. Nu știu prea bine ce 
vreau să spun. Doar că, dacă m-aș fi apucat să scriu o scrisoare 
ca venind din partea unui criminal în serie, aș fi inclus în ea 
toate aceste elemente. 

— Vreţi să spuneți că este un fals? întrebă Van Heiden. Sau că 
este autentic? Nu mai înțeleg nimic... 

— Probabil că este autentic. Două crime, două e-mailuri 
primite. Dacă ar fi o farsă sau un bolnav de „mărturisenie 
cronică”, atunci sincronizarea lui este mult prea bună ca să mai 
fie și adevărată. Nu este decât un punct de vedere. Nu... o 
observaţie. 

Se uită în jurul ei, încercând parcă să caute un sprijin. Il găsi: 
Fabel încuviinţa din cap, gânditor. 

Van Heiden o privi descumpănit. 

— Această ultimă... escapadă - avem ceva mai multe 
elemente de la care să plecăm, Fabel? 

— Asta mă preocupă și pe mine, răspunse Fabel. Există o 
serie de anomalii. De fapt, există unele lucruri, legate de 
victimă, pe care pur și simplu nu le cunoaștem. 

— Ca, de exemplu, identitatea... spuse Van Heiden. 

Fabel nu-și dădea seama dacă era sarcastic sau nu. 

— Facem tot posibilul să o aflăm. 

Van Heiden frunzări raportul. 

— Ce este cu acest tip, care a făcut parte din Mobiles Einsatz 
Kommando, și ce legătură are cu ea? Nu-mi place ideea ca un 
fost ofițer de poliţie să fie acum peștele unei prostituate. Presa 
atât așteaptă. 

— Din păcate, a trebuit să-l lăsăm să plece, spuse Fabel, dar 
am pus să fie urmărit. O să fie sub supraveghere 24 de ore din 
24. Sunt sigur că ascunde probe, dar nu putem dovedi nimic 
deocamdată. 

— l-ai văzut dosarul? 

— Tocmai am cerut să-mi fie adus, răspunse Fabel, așezându- 
se și aplecându-se peste masă. 

Exageră puţin atitudinea neglijentă pe care o afișa, știind că 
lipsa de formalism și caracterul său neprotocolar îl scotea din 
fire pe Van Heiden, iar lui îi făcea plăcere să-l enerveze. 

— N-am avut prea mult timp să-l studiez cu atenţie, dar sigur 
va reieși că Klugmann a fost unul dintre cei mai buni recruți, 
care promitea să aibă un viitor strălucit, până când a început să 
ia droguri. Înainte să intre în poliţie, a fost Fa//sckirmjăger... 

— A fost parașutist? 

— Da. O pregătire de bază perfectă pentru un viitor membru 
al Mobiles Einsatz Kommando. Fabel râse ușor. A învățat să 
gândească iute cu pistolul. 

Van Heiden se înfurie. 

— Membrii MEK au o misiune foarte importantă. Și sunt ofițeri 
de poliţie ca și noi. Care a fost calificativul lui Klugmann? 

— Din câte îmi dau eu seama, undeva aproape de exemplar... 

— Un om bun, dar care a luat-o pe o cale greșită... 

— Sau un asasin profesionist, de înaltă clasă, care a trecut de 
cealaltă parte a baricadei... depinde cum priviţi lucrurile, 
domnule. 

De data aceasta, Van Heiden nu înghiți momeala lui Fabel. 

— Crezi că ne ascunde ceva? 

— Nu pot să cred că nu cunoaște numele întreg al victimei. 
Dar are un alibi beton. Aşteptăm confirmarea orei exacte a 
morţii, dar este aproape sigur că Klugmann iese din calcul. 

— Atunci de ce să-l ţinem totuși sub urmărire și să blocăm 
forțe care ne-ar putea fi utile în altă parte? 

Fabel simţi privirile neîncrezătoare pe care le schimbară între 
ei membrii echipei sale. 

— Pentru că avem un cadavru fără nume, găsit în împrejurări 
dintre cele mai bizare, iar Klugmann, cred eu, este cea mai bună 
pistă care ne poate ajuta să-i stabilim identitatea. După cum am 
spus, cred că ne ascunde ceva. Presupunem că acest ceva este 
identitatea ucigașului... se poate foarte bine ca acest Fiu al lui 
Sven să fi fost unul dintre clienţii fetei. 

Fabel nu făcea decât să creeze o diversiune. Era, evident, o 
stratagemă menită să-l facă pe Van Heiden să o lase mai moale. 
Și funcţionă. 

— Bine, încuviinţă acesta. Dar pe mine mă interesează mai 
mult identitatea ucigașului decât cea a victimei. Altceva ce mai 
știm? 

— Continuăm să strângem informaţii în legătură cu prima 
victimă, interveni Maria Klee, scoțând câteva notițe dintr-un 
dosar. După câte se pare, între cele două nu există nicio 
legătură. O prostituată și un avocat ambițios, specialist în drept 
civil. Se pare că le alege la întâmplare. 

— Poate că ni se pare nouă că le alege la întâmplare, spuse 
doctorul Eckhardt. Dar este posibil ca, în mintea lui, să existe o 
legătură între ele, care însă nouă, pentru moment, ne scapă. Nu 
uitaţi că avem de-a face cu un individ profund labil emoţional: 
logica lui nu este aceeași cu a noastră. Poate că femeile aveau 
aceeași înălțime, același mers, aceeași formă a nasului... există 
asemănări care nouă ni s-ar părea abstracte, dar pe care el le 

vede... de fapt, pe care poate numai ucigașul le va vedea 
vreodată. 

— Şi asta ce înseamnă? 

— Înseamnă că orice femeie din Hamburg, indiferent de 
vârstă sau de educație, este o posibilă țintă. 

— lar până acum, noi nu avem decât o singură legătură 
potenţială cu ucigașul, pe acest Klugmann, care îl poate 
cunoaște sau nu, ca pe un client al ultimei victime... adăugă Van 
Heiden scărpinându-se în chica cenușie. 

— Mai există o legătură potenţială, continuă doctorul 
Eckhardt. Toată lumea își întoarse privirea spre ea. Şi această 
legătură este Kriminalhauptkommissar Fabel. Așa cum ucigașul 
își alege victimele după anumite criterii abstracte, tot așa l-a 
ales și pe Herr Fabel... ca alter ego al său, ca adversar al lui în 
acest joc. În ochii săi, Herr Fabel este un adversar pe măsură. L- 
a ales ca pe un fel de Nemesis. De fapt, Hauptkommissar Fabel 
a devenit un element esenţial al fanteziei sale, al planului său. A 
spus clar că intenţionează să impună concluzia acestei vânători. 
Eckhardt se întoarse către Fabel - poate că va trebui chiar să-l 
omorâţi cu mâna dumneavoastră. Această afirmaţie - „mă 
puteţi opri, dar nu mă veți prinde niciodată” - promite ceva. 

— Ce anume? Că va trebui să-l omor ca să-l opresc? 

— Poate. El simte că nu vă puteţi atinge de latura psihotică a 
personalităţii sale. Poate că are o fantezie legată de nemurire, la 
care dumneavoastră nu puteţi ajunge, nici chiar dacă îl omorâţi. 
Este ca și cum între dumneavoastră și el ar exista un fel de bară 
de protecţie. 

— Eu sunt poliţist, nu călău, spuse Fabel, încruntându-se. Dar 
de ce m-a ales pe mine? 

— Nu știu. Poate că tot numai el, Fiul lui Sven, va ști vreodată 
motivul pentru care v-a ales pe dumneavoastră... dar... 

— Dar ce? întrebă Van Heiden. 

Doctorul Eckhardt continuă să i se adreseze direct lui Fabel. 

— Cred că se simte /egat de dumneavoastră. Poate că 
drumurile voastre s-au încrucișat cândva, în trecut. Sau poate că 
este o persoană pe care o cunoașteţi. 

— Dar asta nu este o certitudine... afirmă Fabel, pe un ton 
întrebător. 

— Nu, sigur că nu. Este doar o posibilitate. Această legătură a 
lui cu dumneavoastră se poate baza și pe ceea ce a citit despre 

dumneavoastră... despre unul dintre cazuri, de exemplu. De 
aici, și alegerea pe care a făcut-o. 

— Dar ar putea fi și cineva al cărui drum s-a încrucișat, în 
trecut, cu al meu. Și poate că într-un mod destul de 
semnificativ. 

— Cred că este o posibilitate... dar numai atât. 

Fabel se întoarse către Van Heiden cu o privire plină de 
subiînțeles. Van Heiden clătină din cap. 

— Nu povestea aia veche, Fabel, de la Adam și Eva... 

Fabel ridică din umeri. 

— Știu. Dar mă gândesc că s-ar potrivi: Svensson își bate joc 
de mine cu această tâmpenie de Fiu al lui Sven... să-mi spună 
mie că e viu și că ela făcut toate astea... 

Van Heiden clătină din cap. 

— Renunţă, Fabel. Svensson e mort. E mort de douăzeci de 
ani. 

— Cine este Svensson? întrebă doctorul Eckhardt. 

— O poveste, răspunse Van Heiden. O poveste din trecut și 
ceva ce nu are nicio legătură cu acest caz. Cineva care a murit 
de mult. 

— Se presupune că a murit de mult, îl corectă Fabel. Se 
presupune că a murit ars. Dar n-au existat suficiente dovezi care 
să confirme că acel cadavru era al lui. Numele său era Karl- 
Heinz Svensson; era un manipulator nenorocit, care întreținea o 
celulă de tinere teroriste. Era un fost membru al Baader-Meinhof 
Rote-Armee-Fraktion, care, la un moment dat, a început să 
lucreze pe cont propriu. La vremea respectivă, existau o 
mulţime de grupări separate care nu împărtășeau filosofia 
facțiunii Baader-Meinhof, care nu organiza decât acțiuni 
clandestine. Erau, de exemplu, mișcările 2 lunie și SPK, care au 
precedat Rote-Armee-Fraktion, și celule revoluţionare, în care 
desfășurau operaţiuni și teroriști activi, sub acoperire, și teroriști 
„legali”, care acționau „la vedere”. Mai era și Rote Zora - 
alcătuită exclusiv din femei. Svensson s-a inspirat din toate. 
Gruparea lui se numea RAG - Radikale Aktionsgruppe și era 
alcătuită, în majoritate, din fete de până în douăzeci de ani. Le 
trimitea să pună bombe în arcadele de lângă râul Alster și să 
jefuiască bănci. 

— Eu și Fabel am lucrat la acest caz, spuse Van Heiden, 
adresându-se lui Eckhardt. Din cauza faptului că identificarea 

cadavrului lui Svensson a fost oarecum neconcludentă, Fabel 
bănuiește că acesta s-a întors acum din mormânt ca să comită 
aceste crime. 

— Așa este? îl întrebă ea pe Fabel. 

— Nu, nu neapărat. Nu chiar. Cred doar că este o opţiune de 
care am putea să ţinem cont... 

— Mă scuzaţi, spuse doctorul Eckhardt, nu înțeleg de ce îl 
consideraţi pe acest Svensson ca pe un potenţial suspect. Nu 
văd legătura dintre un terorist mort și aceste crime în serie... 

— Recunosc că este foarte puţin probabil. Și sunt de acord cu 
cele spuse de Herr Kriminaldirektor Van Heiden: probabil că 
Svensson chiar a murit în acea explozie. Dar referirea la Fiul lui 
Sven mi-a dat de gândit... precum și continua referire la vulturi. 
Numele de cod al lui Svensson era Vulturul. La asta se adaugă și 
relația ciudată pe care o avea cu femeile. 

— In ce sens ciudată? 

— Părea să simtă nevoia să le domine total. Se pare că 
întreținea relaţii intime cu toate membrele grupului său. Presa le 
poreclise Haremul lui Svensson. 

— Şi care este legătura cu dumneavoastră? 

— In anul 1983, au încercat să jefuiască Commerzbank din 
piaţa Paul-Nevermann. Erau trei femei, membre ale grupului lui 
Svensson. Tocmai ieșeau, când au dat nas în nas cu o patrulă a 
Schutzpolizei, alcătuită din doi polițiști în uniformă. A urmat un 
schimb de focuri... două dintre teroriste și un SchuPo au fost 
uciși, iar ceilalţi, răniţi grav. Eu am ajuns la faţa locului, în timp 
ce terorista supraviețuitoare încerca să scape fugind. Am 
urmărit-o, i-am cerut să arunce pistolul, dar ea s-a întors și a 
tras în mine. M-a lovit într-o parte; atunci am tras și eu: două 
gloanţe, în față și în cap. A murit pe loc. O chema Gisela Frohm. 
Avea șaptesprezece ani. Un copil. 

— Inţeleg. Eckhardt își scoase ochelarii și, timp de o clipă, 
păru să-l studieze atent pe Fabel. Înţeleg legătura 
dumneavoastră cu Svensson, dar după părerea mea, chiar dacă 
acest Svensson a supraviețuit, totuși n-ar trebui considerat 
suspect în cazul acestor crime. 

— De ce nu? 

— Pentru că nu se potrivește profilului - ca vârstă, ca 
psihologie, ca nimic... Eckhardt dădu la o parte o buclă de păr 
negru ca pana corbului, care îi căzuse pe o sprânceană. Apoi își 

puse ochelarii, după care începu să se uite prin dosarul său. 
Avem două indicii pe baza cărora am putea construi profilul 
ucigașului nostru: dovezile fizice găsite la locul crimei și 
conţinutul e-mailurilor. În momentul de faţă, nu știm decât că 
este bărbat, că poate avea între douăzeci și patruzeci de ani, 
foarte probabil până în treizeci, că este inteligent, dar poate nu 
atât de inteligent pe cât se crede. In ceea ce privește educația, 
a atins cel puţin nivelul de absolvent cu diplomă de bacalaureat, 
poate că a terminat chiar o facultate și deţine o funcţie de 
răspundere, pe care însă o consideră sub nivelul său de 
pregătire. Sau poate că, dintr-un motiv sau altul, nu își poate 
pune în valoare ceea ce el consideră a fi potenţialul său 
academic și ocupă, să zicem, un post de tehnician. În cazul în 
care este absolvent de facultate, nu poate avea mai puţin de 
douăzeci și șase de ani. 

— După cum a subliniat și Frau Klee, individul pare să aibă 
cunoștințe foarte solide de informatică. Se pare - deși nu 
suntem siguri de asta - că locuiește singur. Descrierea izolării 
sociale și a marginalizării - pe care o face în e-mail - corespunde 
profilului tipic. Este un singuratic: o persoană cu o părere nu 
tocmai bună despre sine. | se pare că toţi cei din jur îi 
subevaluează inteligenţa și potenţialul... de aceea le-a și 
declarat război. De asemenea, se poate ca în copilărie și în 
tinereţe să fi fost implicat într-un eveniment - sau o serie de 
evenimente - în care o femeie să-l fi umilit sau dominat. La fel 
de bine se poate ca el să-i fi reproșat cândva mamei sale că nu 
l-a apărat de un tată dominator sau abuziv. Oricare ar fi fost 
evenimentul respectiv, el poate să fi coincis cu pubertatea, 
atunci când fanteziile sexuale însoţite de masturbare au gravitat 
în jurul unei răzbunări violente faţă de femei. În acest caz, 
ostilitatea și teama sa de femei au devenit indisolubil legate de 
excitaţia sexuală. Poate că individul este impotent, cu excepţia 
cazurilor în care violența extremă asupra femeilor îl excită și îi 
produce orgasm. 

— Dar la locurile crimelor nu s-a găsit nici spermă, nici semne 
de penetrare, spuse Fabel. 

Frumoasa Frau Doktor se uită la el pe deasupra ochelarilor. 

— Nu. Dar asta nu înseamnă că el nu a săvârșit un act sexual. 
Poate că a folosit un prezervativ pentru a nu lăsa urme de ADN. 
Mie mi se pare că tot ceea ce face acest individ pentru a obţine 

o satisfacţie sexuală este atât de sălbatic și atât de diferit de 
funcția sexuală normală, încât ajunge de nerecunoscut. Și, după 
cum am mai spus, poate fi impotent. Crima este sexuală în sine, 
dar se poate foarte bine ca autorul ei să nu recunoască sau să 
nu-și dea seama de motivaţia ei sexuală. Și un element deosebit 
de important care reiese din e-mail - precum și din caracterul 
ritual al crimelor - este religiozitatea cu care sunt comise 
acestea. Individul îndeplinește un ceremonial și asta din motive 
mai abstracte decât simpla sau imediata satisfacție sexuală. 

— Se poate să nu fie o singură persoană, ci mai multe? 
interveni Maria Klee. După modul în care vorbiţi, se pare că 
avem de-a face aproape cu un ritual. Dacă nu este politic, ar fi 
oare posibil să fie vorba despre un cult? 

Werner Meyer râse sec, dar cele două femei nu-l luară în 
seamă. Fabel îl privi mustrător. 

— Posibil, dar puţin probabil, răspunse Susanne Eckhardt. 
Chiar dacă ar acţiona mai multe persoane, profilul 
protagonistului - adică al ucigașului - rămâne același. Orice altă 
persoană n-ar fi decât un manipulator... cineva al cărui rol este 
acela de a umple golul lăsat de părintele nepăsător sau abuziv. 
In asemenea cazuri - ca, de exemplu, cel al lui Leonard Lake și 
Charles Ng din America, din anii 1980 - una dintre jumătăţile 
cuplului nu are deloc o părere bună despre sine, în timp ce 
cealaltă este patologic egocentristă. Dar, în cazul de faţă, tind 
să cred că este vorba despre o cruciadă întreprinsă de unul 
singur. A spus-o clar în cel de-al doilea e-mail. Este un lup 
singuratic. Și acest lucru este, desigur, mult mai obișnuit decât 
niște ucigași în serie acţionând în bandă. Eckhardt făcu o pauză 
și își scoase ochelarii. Această persoană își compensează 
părerea proastă pe care o are despre sine prin aceste acţiuni. 
De aceea, nu cred că poate fi vorba despre teroristul lui Herr 
Fabel: nu se potrivește nici ca vârstă, nici ca motivații, ca 
psihologie, ca politică... 

Van Heiden răspunse ca și cum ar fi primit un șoc electric. 

— Ce înțelegeţi prin „nu se potrivește nici ca politică”? 

— Profilul psihologic pe care l-am prezentat - învinuirea 
întregii societăți pentru eșecurile sale personale, convingerea că 
o lume nedreaptă îi subapreciază potenţialul personal... de fapt, 
aproape totul, cu excepţia traumei psihosexuale, se potrivește și 
cu tipurile de neonaziști. 

— Parcă spuneaţi că nu este vorba despre o acţiune motivată 
politic. 

— Și menţin ceea ce am spus. Nu cred că este. Probabil că 
acest bărbat este psihosexual motivat să ucidă, dar, la fel ca noi 
toţi, are și opinii politice. In acest caz, se poate foarte bine ca 
aceste opinii politice să fi devenit - sau nu - grotesc de 
deformate din perspectiva psihotică a individului și să reprezinte 
chiar o justificare, o scuză pentru faptele sale. Cel puţin parţial. 
Părerea mea este că un terorist de stânga ca Svensson nu s-ar 
potrivi acestui profil. 

Fabel încuviinţă încet din cap. 

— Sunt de acord cu dumneavoastră, dar dacă sunt tocmai eu 
epicentrul acţiunilor sale? Dacă mă provoacă... dacă mă 
antrenează în... nu știu, într-un fel de întrecere? Am omorât-o pe 
una dintre femeile lui, iar el, la rândul lui, omoară femei pe care 
eu, ca poliţist, ar trebui, în mod normal, să le apăr... 

Susanne Eckhardt râse. 

— Acum schimbăm rolurile, iar eu trebuie să spun că asta 
este o psihologie destul de... naivă, ca să zic așa. Legătura pe 
care o faceți este destul de fragilă. Iși puse ochelarii pe masă, în 
faţa sa, se îndreptă de umeri, își dădu capul pe spate și îl fixă pe 
Fabel cu ochii ei mari și negri. 

Acesta se simţi stingherit sub privirea ei neîndurătoare, de 
teamă ca asistenţa să nu sesizeze faptul că se simţea atras de 
ea. 

— Dacă aveţi de gând să vă jucaţi de-a psihologul, continuă 
ea, zâmbind, atunci o să mă joc și eu de-a polițistul. Deci vorbim 
despre cineva care este, mai mult decât probabil, mort... 

— Da. 

— Și care, în cel mai recent e-mail pe care ni l-a trimis, 
spunea că și-a trăit viaţa pe marginea fotografiilor altor oameni. 
Ceea ce nu se potrivește cu un terorist care a făcut să curgă 
multă cerneală și care a avut un adevărat harem de tinere 
acolite... 

Van Heiden izbucni în râs. 

— Doctor Eckhardt, poate că ar trebui să vă ofer postul lui 
Herr Fabel... 

Se întoarse către Fabel, iar zâmbetul îi dispăru complet de pe 
chip. 

— Așa, Fabel, hai să ne concentrăm acum asupra suspecţilor 
aflaţi în viaţă. 

Fabel continua să o privească pe doctor Eckhardt. Aceasta îi 
susținu privirea, zâmbind, în timp ce în ochi îi strălucea un foc 
întunecat, abia perceptibil. 

— După cum v-am spus, am văzut-o ca pe o posibilitate 
îndepărtată. 

Eckhardt își puse din nou ochelarii și se opri asupra uneia 
dintre filele raportului său. 

— Un alt lucru pe care ar trebui să-l luăm în calcul ar fi unele 
eventuale violuri anterioare nefinalizate sau tentative de viol. 
Poate că, în trecut, asasinul nostru a comis agresiuni sexuale, ca 
preludiu la evenimentul culminant. 

— Au fost cercetate atacurile recente, similare cu cele pe care 
le-a descris Frau Doktor Eckhardt? întrebă Van Heiden. Werner 
se uită la Fabel cu o expresie ce voia să însemne „de ce nu ne- 
am gândit la asta?” Încă o privire mustrătoare. 

— Da, Herr Kriminaldirektor, răspunse Fabel. l-am interogat 
pe toţi agresorii sexuali care se potrivesc cu profilul schițat de 
noi. N-am dat de niciun fir. Cu toate că, anul trecut, la Hamburg 
și la Altona, s-au înregistrat câteva cazuri de agresiuni sexuale 
asupra unor femei, ale căror autori au rămas necunoscuți. 
Acum, discutam din nou cu victimele, poate reușim să aflăm 
ceva. 

— Foarte bine, Kriminalhauptkommissar Fabel, spuse Van 
Heiden, ţine-mă la curent. În afară de asta, nu uita că mai avem 
și o altă întrevedere. Se uită la ceas. Ne vedem sus, peste zece 
minute? 

— Bineînţeles. 

Fabel se îndreptă spre peretele acoperit cu fotografii ale 
victimelor, făcute la locurile celor două crime. Imaginile păreau 
nefiresc de vii: explozii ameţitoare de culori, ce dădeau 
imaginilor un aer ireal. Ca într-un tablou de Goya. Și totuși erau 
reale: cu patru luni lungi în urmă, Werner și Fabel stătuseră pe 
câmpul rece și bătut de vânt de lângă Luneburg, cu gulerele 
ridicate, pentru a se apăra de vântul năprasnic ce bătea dinspre 
nord și care măturase nestingherit câmpia baltică, joasă și 
netedă. Fusese ca un peisaj lunar: noaptea luminată de 
strălucirea orbitoare a lămpilor portabile cu arc, aerul rece 
șuierând pe lângă ei în același timp cu ţăcănitul aparatelor de 

radio-recepţie ale poliţiei. Se uitaseră lung la trupul mutilat al 
primei victime, Ursula Kastner, un avocat de douăzeci și nouă 
de ani, care ieșise din biroul său și pășise direct în iad. Zăcea 
acolo, pe jos, în fața lor, cu o gaură neagră în mijlocul pieptului. 
În ziua următoare, sosise primul e-mail adresat lui Fabel. 

Își dădu seama că Maria Klee stătea lângă el. 

— De ce o fac? întrebă Fabel mai mult pentru sine, 
continuând să se uite fotografii. 

— De ce fac ce? 

— De ce se supun? Se pare că prima victimă își dăduse 
întâlnire cu ucigașul. Mașina ei a fost găsită ceva mai departe, 
încuiată, pe marginea autostrăzii, fără nicio urmă de luptă sau 
de răpire. Cea de-a doua victimă... se pare că l-a invitat pe 
ucigaș înăuntru. Sau poate că individul avea o cheie. Nu există 
urme de intrare forţată ori de luptă în sau lângă pragul ușii. 
Sigur, înțeleg ca o prostituată să vină în întâmpinarea clientului 
său. Dar Ursula Kastner era o tânără inteligentă și prevăzătoare. 
Cum de au avut amândouă încredere într-un străin? 

— Dacă era un străin, remarcă Maria. 

— Dacă individul corespunde într-adevăr profilului tipic al 
criminalului în serie, atunci, după cum știi și tu, n-o să-și aleagă 
niciodată drept victime persoane care îl cunosc. 

Susanne Eckhardt li se alătură lui Fabel și Mariei. 

— Atunci de ce Kastner s-a întâlnit cu el, iar Monique l-a lăsat 
să intre în apartament? repetă Fabel întrebarea. 

Maria ridică din umeri. 

— Poate că tipul inspiră încredere, spuse Susanne, după care 
se opri, încercând parcă să-și cântărească propriile cuvinte. Vă 
amintiţi de cazul lui Albert DeSalvo? 

Maria și Fabel se uitară, fără expresie, unul la celălalt. 

— Albert DeSalvo. Strangulatorul din Boston. A ucis o duzină 
de femei, în Boston, la începutul anilor 1960... 

— Ce-i cu el? 

Deruta lui Fabel era autentică. 

— Poliţia din Boston a pus exact aceeași întrebare pe care o 
puneţi și dumneavoastră acum: „De ce i-au dat victimele drumul 
în apartamentele lor?” 

— Și care a fost răspunsul? 

— DeSalvo era instalator de meserie. Suna la ușă și spunea că 
îl chemase administratorul blocului. Dacă victima era bănuitoare 

sau refuza să-l lase să intre, DeSalvo spunea pur și simplu „e în 
regulă” și pleca, dând de înţeles că puţin îi păsase de atitudinea 
femeii. Dar pentru că victimele nu voiau să aibă probleme cu 
proprietarii apartamentelor, pentru că DeSalvo chiar avea la el 
unelte autentice de instalator și, mai ales, pentru că nu forța 
nota, victimele îl chemau înapoi și îi deschideau ușa. 

— Deci ce vreţi să spuneți? întrebă Maria. Că ar trebui să 
căutăm un instalator? 

Susanne oftă nervoasă. 

— Nu, nu neapărat. Dar este posibil să se deghizeze în ceva 
similar. Ceva ce să inspire încredere, chiar dacă pentru victimă 
el este un străin. 

Maria își lovi ușor dinţii cu pixul. 

— Noi știm că individul are, după cum el însuși recunoaște, o 
înfățișare obișnuită. Poate că, înainte de a ucide, se îmbracă în 
așa fel încât să arate ca o oficialitate... 

— Asta, Herr Fabel - Susanne Eckhardt zâmbi larg, 
dezvelindu-și dantura perfectă - este o psihologie de amator 
mult mai bună decât a dumneavoastră. 

Fabel privea fotografiile de pe perete. 

— Să presupunem că își înfrumusețează ritualul, îmbrăcându- 
se într-o uniformă. Ce anume ar putea impune autoritate și, în 
același timp, ar putea insufla încredere? 

Maria Klee se uită o clipă la Fabel. Când el vorbi, se auzi 
numai o șoaptă. 

— Oh, drace! 

— Să-l informez eu pe Kriminaldirektor sau o faceţi 
dumneavoastră? 

e 

Înainte de a urca în biroul lui Van Heiden, Fabel dădu un 
telefon la LKA7, Brigada de Combatere a Crimei Organizate. 
Stabili o întâlnire cu Hauptkommissar Buchholz, comandantul 
echipei care ținea sub urmărire organizația lui Ulugbay. Ceva în 
tonul lui Buchholz îl făcu pe Fabel să simtă că telefonul său 
fusese aşteptat, dar nu era deosebit de bine-venit. Buchholz 
avea să-l primească pe Fabel la ora două și jumătate. După ce 
vorbi cu Buchholz, Fabel răsfoi dosarul albastru al lui Klugmann. 
Bănuielile i se confirmară: Klugmann lucrase timp de șase luni - 
mai precis, în cele șase luni care precedaseră plecarea lui din 

rândul forţelor speciale - sub comanda directă a lui Buchholz, ca 
membru al unuia dintre Mobile Einsatz Kommandos. 

Fabel tocmai își strânsese hârtiile și voia să urce la Van 
Heiden, când Werner își iţi capul rotund și zbărlit pe ușa biroului. 

— Jan, am mai primit un mesaj de la profesorul Dorn. Intreabă 
din nou dacă poţi să-l primești. 

— Ai numărul lui? întrebă Fabel, fără să ridice privirea din 
hârtii. 

— Da. Zice că ne poate ajuta la rezolvarea acestui caz. E 
foarte insistent, Jan. 

Fabel tot nu ridică privirea. 

— În regulă! Aranjează tu când să vină. 

Werner încuviinţă din cap și dispăru. Fabel luă dosarele, ieși 
din birou și se îndreptă spre lift. Între timp, își aminti foarte clar 
figura bătrânului său profesor. Apoi, încercă să-și amintească un 
alt chip, un chip pe care îl asocia tot cu numele de Dorn, dar nu 
reuși. 

Biroul lui Van Heiden se afla la etajul al patrulea al 
Polizeiprăsidium. Fabel cobori din lift și fu întâmpinat imediat de 
o tânără recepţionistă frumoasă și zâmbitoare, îmbrăcată în 
civil. Avea părul blond strâns într-o coadă de cal și purta o bluză 
albă, sobră și un taior negru. Fabel și-ar fi putut închipui că 
intrase într-o bancă, dacă n-ar fi știut însă că frumoasa 
recepţionistă era polițistă și că avea prins de curea un pistol 
automat SIG-Sauer PG. După ce îi confirmă întrevederea, 
recepţionista îl conduse pe Fabel de-a lungul culoarului, până la 
sala de ședințe: un dreptunghi lung, cu ferestre mari pe una 
dintre laturi, ce dădeau, la fel ca și sala de informare de 
dedesubt, spre Hindenburgstrasse. O masă lungă, din lemn de 
cireș, era flancată pe ambele părţi de scaune negre, din piele. 
Trei dintre scaunele aflate aproape de capul mesei erau 
ocupate: Van Heiden ședea între un bărbat solid, scurt și 
îndesat, cu părul negru, ceva mai rar la tâmple, pe care Fabel 
nu-l recunoscu, și un bărbat foarte gras, cu părul de culoarea 
nisipului și cu fața rumenă, care arăta de parcă pielea sa ar fi 
fost recent frecată cu peria. Fabel îl recunoscu: era /nnensenator 
Hugo Ganz, ministrul de interne. Ceva mai departe, lângă 
fereastră, se mai afla un bărbat, care stătea cu spatele la Fabel 
și urmărea traficul din stradă. Era foarte înalt și purta un costum 
elegant, nu nemţesc, poate italienesc. Cei trei bărbaţi de la 

masă vorbeau încet, referindu-se tot timpul la însemnările din 
fața lor. 

Fabel se uită, peste masă, la necunoscut. Van Heiden îi 
surprinse privirea și făcu prezentările. 

— Ti-l prezint pe Oberst Gerd Volker de la BND. Oberst Volker, 
acesta este Kriminalhauptkommissar Fabel. la loc, Fabel! 

„Deci asta e”, își spuse Fabel. BND - Bundesnachrichtendienst 
- serviciul de informaţii, însărcinat cu protejarea Grundgesetz: 
legea fundamentală - Constituția - Republicii Federale 
Germania. Misiunea BND era să monitorizeze grupările teroriste 
și extremiste, fie ele de dreapta sau de stânga, active sau 
inactive, din peisajul politic al Germaniei. lar din anul 1996, BND 
se ocupa și de combaterea crimei organizate. Fabel nu avea 
încredere în BND. Poliţia secretă tot poliție secretă este, 
indiferent cum ai numi-o. 

Volker zâmbi și îi întinse mâna lui Fabel. 

— Incântat de cunoștință, Herr Fabel. Am citit mult, anul 
trecut, despre modul în care aţi rezolvat cazul Markus 
Stumbke... 

— lar dânsul este /nnensenator Ganz, continuă Van Heiden. 

Ganz întinse mâna; niciun zâmbet pe faţa frecată cu peria. 

— Este un caz îngrozitor, Herr Kriminalkommissar, spuse 
Ganz, retrogradându-l pe Fabel cu câteva trepte ierarhice. Sper 
că faceți uz de toate mijloacele de care dispunetți pentru a pune 
capăt acestei mârșăvii. 

— Erster Kriminalhauptkommissar, îl corectă Fabel. Şi este de 
la sine înțeles, domnule senator, că facem tot ce ne stă în 
putinţă pentru a-l prinde pe ucigaș. 

— Cred că sunteți conștient de faptul că presa alimentează 
îngrijorarea opiniei publice, până la o stare de adevărată 
nebunie... 

Vorbise silueta de lângă fereastră, întorcându-se, în sfârșit, cu 
fața la ceilalţi. Un bărbat înalt, elegant, suplu, cu umeri laţi, în 
vârstă de vreo cincizeci de ani, cu ochi de un albastru intens și o 
faţă prelungă, slabă, inteligentă, brăzdată de riduri verticale. 
Părul de un blond grizonat avea o tunsoare foarte scumpă. 
Fabel, și el un mare admirator al hainelor cu croială 
englezească, își spuse că, mai mult ca sigur, cămașa scumpă, 
de culoare albastru regal, fusese cumpărată pe Jermyn Street, 
din Londra. Costumul era cu siguranţă italienesc. Efectul general 

era mai curând de bun-gust, de rafinament și de distincţie decât 
de ostentaţie. Fabel nu-l mai întâlnise niciodată până atunci, dar 
îl recunoscu imediat. La urma urmelor, îl votase. 

— Da, Herr Erster Burgermeister, ştiu foarte bine acest lucru. 

Fabel roti scaunul de piele pe care ședea, pentru a se uita la 
primarul general al Hamburgului și șef al guvernului de stat din 
Hamburg, Hans Schreiber. 

Schreiber zâmbi. 

— Dumneata ești cel supranumit der englische Kommissar, 
nu-i așa? 

— incorect, dar confirm. 

— Nu ești englez? 

— Nu. Vă pot spune cu toată sinceritatea că nu am în mine 
nicio picătură de sânge englezesc. Mama este scoțiană, iar tata 
a fost frisian. Când eram copil, am locuit o perioadă în Anglia. 
Parte din studii le-am făcut în Anglia. Dar de ce întrebaţi? 

— Din curiozitate. Eu personal sunt anglofil. La urma urmelor, 
știți ce se spune: „Hamburgul este cel mai britanic dintre 
orașele din afara Marii Britanii”... Oricum, mi se pare interesant 
faptul că vi se spune Comisarul Englez. Asta vă... diferenţiază de 
ceilalţi... Chiar, Herr Fabel, vă simţiţi diferit de ceilalți? 

Fabel ridică din umeri. Nu vedea rostul acelei discuţii, iar tonul 
personal al acesteia începea să-l agaseze. Adevărul era că se 
simţea, într-adevăr, diferit. Toată viaţa trăise cu sentimentul că 
avea în el ceva nongerman, o trăsătură care îi repugna și îl 
fascina în același timp. 

Schreiber sesiză stinghereala crescândă a lui Fabel. 

— Îmi cer scuze, Herr Fabel, n-am vrut să fiu indiscret. Pur și 
simplu, am citit dosarul dumneavoastră și este clar că sunteţi un 
ofițer excepțional. Personal, cred că sunteti diferit, că aveți o 
agerime a minţii, un fel particular de a vedea lucrurile, pe care 
alții nu le au. De aceea, cred că dumneavoastră sunteți omul 
care îl va opri pe acel monstru. 

— N-am încotro, spuse Fabel, adăugând faptul că pe el îl 
„alesese” așa-numitul Fiu al lui Sven. 

Schreiber îl asculta pe Fabel, dând din cap și încruntându-se, 
ca și cum ar fi absorbit și ar fi cântărit fiecare fărâmă de 
informaţie; însă Fabel observă că primarul măsura cu privirea 
întreaga cameră. Mișcarea aceea făcea ca ochii săi, de un 
albastru intens, să semene cu cei ai unei păsări de pradă. Era ca 

și cum mintea lui s-ar fi aflat, în același timp, în mai multe 
locuri. 

— Ceea ce aș vrea eu să știu, Herr Hauptkommissar, este 
dacă, în momentul de faţă, aveţi o strategie, întrebă 
Innensenator Ganz. Sper că nu-i vom permite acestui maniac să 
o ţină tot așa. Aici este nevoie de o politică de prevenire... 

Fabel tocmai se pregătea să răspundă, când Schreiber îl 
întrerupse: 

— Hugo, eu am toată încrederea în Herr Fabel. Și nu cred că e 
cazul ca noi, politicienii, să le spunem unor polițiști cum să-și 
facă meseria. 

Obrajii roz ai lui Ganz deveniră purpurii. Era clar cine era 
șeful. Lucru ciudat însă, cu toate că Schreiber spusese un lucru 
cât se poate de adevărat, Fabel nu era pe deplin convins că se 
bucura într-adevăr de încrederea primarului general. Sau că el, 
la rândul lui, avea încredere în Schreiber. 

Van Heiden rupse ceea ce începea să devină o tăcere 
penibilă. 

— Poate că ar fi timpul ca Kriminal/hauptkommissar Fabel să 
ne prezinte raportul dumnealui. 

Schreiber se așeză la masă, iar Fabel le spuse în câteva 
cuvinte care era stadiul investigaţiilor. Işi punctă raportul cu 
imagini din dosarul cazului. De câteva ori, îl văzu pe Ganz 
schimbându-se la faţă; în schimb, Schreiber urmări totul cu un 
aer solemn. La un moment dat, spre sfârșitul prezentării, Fabel 
se sprijini de spătarul scaunului și se uită la Van Heiden. 

— Ce este, Fabel? Mai ai și altceva de raportat? 

— Mă tem că da, Herr Kriminaldirektor. Pentru moment, nu 
este decât o teorie, dar... 

— Dar? 

— După cum am subliniat deja, nu au existat urme de intrare 
forțată în apartamentul celei de-a doua victime și nici urme de 
luptă violentă la primul contact dintre criminal și fiecare dintre 
cele două victime ale sale. Aceasta ne-a dus la concluzia că fie a 
fost înarmat și le-a obligat să-i dea ascultare ameninţându-le, fie 
victimele au avut, dintr-un motiv sau altul, încredere în el. Cea 
de-a doua variantă se poate explica în două feluri: criminalul 
este o persoană pe care ele deja o cunosc - noi nu suntem 
adepţii acestei teorii, din cauza profilului ucigașului, care nu se 

potrivește cu cel schiţat de noi, și din cauza deosebirii dintre 
nivelurile de educaţie și dintre domiciliile celor două victime... 

— Și cea de-a doua opţiune? întrebă Schreiber. 

— Cea de-a doua opţiune este că ucigașul se deghizează în 
cineva... într-o persoană... care inspiră încredere. 

— Ca de exemplu...? întrebă Van Heiden. 

— Ca de exemplu, un ofiţer de poliţie... sau o oficialitate a 
orașului... 

Urmă un moment de tăcere. Schreiber și Ganz schimbară 
între ei o privire greu de descifrat. Van Heiden arăta groaznic. 
Volker rămase inexpresiv. 

— Dar... nu este un lucru sigur, nu? 

Întrebarea lui Van Heiden suna mai mult a rugăminte. 

— Nu. Nu este. Dar suntem îndreptăţiţi să credem că 
victimele nu i-au opus rezistență. Se poate da drept un muncitor 
oarecare, cu un pretext plauzibil, dar profilul nostru sugerează 
mai curând că îi face plăcere să-și domine victimele prin 
autoritatea conferită de o uniformă de poliţie sau de o insignă. 

Obrajii lui Ganz căpătară o roșeaţă sângerie. 

— Sunt sigur că nu trebuie să vă reamintesc, domnilor, că 
Poliţia din Hamburg se bucură de orice, numai de simpatia 
presei, nu. Chiar ieri am avut o discuţie, să zicem „aprinsă”, cu 
consiliul Polizei-kommission, în legătură cu ceea ce ei numesc 
rasismul instituţional din cadrul poliţiei. Ultimul lucru de care 
avem nevoie este un maniac care să bântuie pe străzile 
Hamburgului, pretinzând că este poliţist, și să spintece femei... 

Fabel ajunse la capătul răbdării. 

— Pentru numele lui Dumnezeu, omule, ce putem face noi 
dacă - și este un mare „dacă” - un psihopat a ales să se 
deghizeze în ofițer de poliție? Nu este vina noastră și nici nu 
putem controla situaţia... 

— Nu asta a vrut să spună /nnensenator Ganz, interveni 
Schreiber. Ideea este că publicul va avea și mai puţină încredere 
în ofiţerii de poliţie, dacă va afla că un ucigaș psihopat se 
deghizează în poliţist. 

— Asta numai în cazul în care noi avem dreptate. Pentru că, 
după cum v-am spus, pentru moment, nu este decât o simplă 
teorie. 

— Eu sper din suflet să fie o teorie greșită, Herr Fabel, spuse 
Ganz; voia să continue, dar o privire a lui Schreiber îl reduse la 
tăcere. 

— Eu sunt convins că lucrurile nu vor lua amploare, zise 
Schreiber. Am toată încrederea că Herr Fabel îl va prinde cât de 
curând pe acest monstru. 

„Zău? își spuse Fabel. Eu nu sunt foarte sigur de asta.” 

— Bineînţeles, i se adresă Schreiber direct lui Van Heiden, 
sper să putem raporta cât de curând progresele făcute în acest 
caz. Știu, domnilor, că vă este destul de greu să faceţi față unui 
public furibund - și nici n-ar trebui să o faceţi - dar nu pot să nu 
mă gândesc la modul - alimentat de presă - în care sunt 
percepute aceste crime oribile. Un criminal în serie reprezintă 
un motiv în plus pentru ca locuitoarele orașului să se simtă 
nesalvgardate. 

„Nesalvgardate. Rahat, își spuse Fabel, oamenii ăștia nu știu 
nici măcar să vorbească germana ca lumea.” 

Schreiber se îndreptă spre ușă. Ganz pricepu mesajul și se 
ridică. Volker, omul de la BND, Van Heiden și Fabel se ridicară și 
ei. 

— Vă rugăm să ne ţineţi la curent cu progresele pe care le 
faceţi, spuse Ganz. 

— Bineînţeles, Herr Innensenator, răspunse Van Heiden. 

După plecarea celor doi politicieni, Fabel i se adresă lui 
Volker: 

— Pot să vă întreb, Herr Oberst, care este interesul BND în 
acest caz? 

— Niciunul, sper. 

Cu toate că Volker schiţă un zâmbet larg, acesta nu i se 
regăsi și în priviri. Fabel nu avea încredere în omul de la BND. 

— Eu lucrez pentru Besondere Aufbau Organisation, care își 
are sediul aici, în Präsidium. Herr Van Heiden m-a prevenit că 
aceste crime ar putea avea și un caracter politic extremist, de 
genul Rechtsradikale. 

Fabel încuviință încet, prelucrând informaţia. De ce l-ar 
interesa acest caz tocmai pe un agent al serviciilor secrete, care 
lucrează pentru Besondere Aufbau Organisation? BAO fusese 
creată de către Bundeskriminalamt, după descoperirea - destul 
de penibilă - a faptului că un micut apartament, situat în 
Hamburg, pe Marienstrasse, nr. 54, servise ca bază a teroriștilor 

care au lansat în ziua de 11 septembrie atacurile împotriva 
Statelor Unite. Cel puţin opt dintre teroriști, inclusiv liderul 
celulei teroriste, Mohammed Atta, trecuseră prin apartamentul 
din Hamburg. Reacţia guvernului german a fost BAO, în cadrul 
căreia activau șaptezeci de specialiști din Bundeskriminalamt, 
douăzeci și cinci de detectivi din rândurile poliţiei din Hamburg 
și șase agenți FBI americani; misiunea exclusivă a BAO era să 
adune informaţii secrete în legătură cu al-Qaeda și cu alte 
grupări teroriste islamice. 

— Eu i-am explicat deja domnului Kriminaldirektor că este 
foarte puțin probabil ca acestea să fie acțiunile unor neonaziști. 

Fabel se străduia, fără succes, să nu-și trădeze iritarea. Volker 
continua să zâmbească. 

— Da, da, înțeleg asta, Herr Fabel. Cu toate acestea, dacă 
există o cât de mică bănuială că aceste crime au o implicaţie 
politică, cred că BND trebuie neapărat ţinut la curent cu evoluţia 
cercetărilor. lar eu vă promit să vă stau cât mai puţin în cale... 
dacă m-aţi putea informa în legătură cu orice aspect care ar 
putea sugera o implicaţie politică... 

— Bineînţeles, Herr Oberst Volker. 

Van Heiden se ridică. 

— Mulţumesc, Herr Fabel, cred că toată lumea a apreciat 
raportul dumneavoastră, spuse el, îndreptându-se spre ușă. 

Fabel își strânse dosarele, dădu mâna cu Volker, apoi ieși. 

Van Heiden îl urmă afară, pe culoar, după care i se adresă cu 
voce joasă, conspirativă: 

— Și, pentru numele lui Dumnezeu, Fabel, anunţă-mă dacă 
găsești ceva care să confirme teoria ta, după care nebunul ăsta 
se deghizează în poliţist. Nu-mi place ideea. Nu-mi place deloc. 
Mai ales că ultima victimă a fost o prostituată al cărei pește era 
un fost ofițer de poliţie. 

— Vă voi anunţa, Herr Kriminaldirektor. 

Fabel dădu să plece, când Van Heiden îi puse ușor mâna pe 
brat. 

— Și Fabel... spune-mi mie, mai întâi... și informează-mă pe 
mine înainte de a-i spune ceva lui Oberst Volker. 

Fabel se încruntă. 

— Bineînţeles, Herr Kriminaldirektor... 

În timp ce Van Heiden se întoarse în biroul său, Fabel rămase 
o clipă pe loc, să-și adune gândurile. Erau câteva fapte - 

implicarea lui Volker, omul de la BND, îngrijorarea evidentă a lui 
Ganz în legătură cu posibilitatea ca ucigașul să se deghizeze în 
poliţist, precum și modul în care simţise că întreaga ședință 
fusese „condusă” de Schreiber - care îl făceau pe Fabel să 
presupună că era vorba de mai mult decât despre simpla 
prindere a unui criminal în serie. Mai era ceva ce el nu trebuia 
să știe. 


5. 


Miercuri, 4 iunie, 


ora 12:00 p.m. 
Morga de la Institut für Rechtsmedizin, 
Eppendorf, Hamburg 


Institut für Rechtsmedizin - Institutul de Medicină Legală - 
răspundea de tot ceea ce însemna, în Hamburg, medicină 
legală. Toate persoanele decedate subit erau duse la morga 
institutului. 

Lui Fabel i se întoarse stomacul pe dos din cauza mirosului din 
morgă, pe care îl cunoștea foarte bine, dar cu care nu reușise 
încă să se obișnuiască: nu era mirosul de descompunere, cum ar 
fi fost de așteptat, ci un miros stătut de dezinfectant. Nu se afla 
niciun cadavru pe mesele de autopsie din oțel inoxidabil, iar 
neoanele albe răspândeau o lumină tristă, rece și necruțătoare. 
Când intră Fabel, Möller, îmbrăcat într-un halat verde, ședea la 
biroul său, uitându-se când la însemnările dintr-un blocnotes, 
când la ecranul calculatorului. Între timp, lua, absent, și câte o 
înghiţitură de salată de paste, dintr-o farfurie de plastic. Nu-l 
auzi pe Fabel intrând. 

— Nu știam că e voie să mănânci aici. 

Fabel își trase un scaun fără să mai aștepte invitaţia lui 
Möller. 

— Nu e. Aşa că poți să mă arestezi. 

Möller nu-şi ridică privirea din hârtii. 

— Ce poţi să-mi spui despre fată? 

— Îţi trimit raportul mâine după-amiază. Mâller lovi ușor cu 
pixul pagina pe care tocmai o scria. Il fac acum. 

— Măcar punctele esenţiale. 

Möller aruncă pixul pe birou și se sprijini de spătarul 
scaunului, trecându-și mâinile prin păr și apoi împreunându-le la 
ceafă. Îl privi pe Fabel cu un aer de superioritate. 

— Prietenul tău ţi-a mai scris? 

— Ascultă, Möller, n-am timp de asta acum. Ce-ai pentru 
mine? 

— Este un caz extrem de interesant, Hauptkommissar. Möller 
își luă notițele. Victima este femeie, are între douăzeci și cinci și 
treizeci și cinci de ani, o înălțime de un metru șaizeci și cinci, 
ochi albaștri și păr castaniu, vopsit blond. Cauza morții a fost o 
insuficiență cardiacă provocată de un șoc și de o pierdere 
masivă de sânge, care, la rândul său, a fost rezultatul unui 
puternic traumatism abdominal. Era deja moartă când i-au fost 
scoși plămânii. Möller își ridică privirea din hârtii. Crezi că tânăra 
asta a fost prostituată? 

— Da. De ce? 

— Nu a întreținut relaţii sexuale în ultimele patruzeci și opt de 
ore dinaintea decesului. Și încă un lucru: era o persoană care se 
îngrijea foarte mult. 

— Adică? 

— Avea un tonus muscular extrem de bun, iar proporţia dintre 
grăsime și masa musculară este foarte scăzută. Cred că fie era 
un fel de atletă, fie se ducea foarte des la sală. Nu fuma și nu 
are urme de alcool în sânge. Se pare că se și hrănea foarte 
sănătos: ultima ei masă a constat din ceva pește și legume... de 
altfel, nivelul lipidelor din sânge era și el foarte scăzut. Möller își 
răsfoi notițele. În ceea ce privește consumul de droguri, nimic. 
Lăsând la o parte influenţele genetice, dacă tânăra asta n-ar fi 
avut ghinionul să-și încrucișeze drumul cu cel al „prietenului tău 
prin corespondenţă”, ar fi trăit până la adânci bătrâneţi. 

— Despre ucigaș poţi să-mi spui ceva? 

— Nu există dovezi juridice ale prezenţei criminalului. După 
cum ţi-am spus, nu există dovezi ale unui raport sexual sau ale 
vreunei alte activităţi sexuale. Este vorba, cu siguranţă, de 
același criminal - sau, cel puţin, modus operandi este același. 
Ucigașul nu a făcut decât o singură incizie, lovindu-i cu putere și 
cu o incredibilă precizie sternul, probabil cu un cuţit greu, cu 

lama lată sau cu o sabie, după care coastele au fost scoase în 
afară și plămânii smulși din locul lor. Pe marginea oaselor rupte, 
se vedeau așchii, sugerând o lovitură puternică și rapidă, de sus 
în jos. Ruperea coastelor presupunea o forță fizică ieșită din 
comun, la fel și tăietura făcută dintr-o singură lovitură de cuțit. 
Tipul are forță, nu glumă... Și judecând după adâncimea și după 
unghiul de străpungere a sternului, are peste un metru 
șaptezeci și o constituție cel puţin medie. 

— Asta înseamnă cam nouăzeci la sută din populaţia 
masculină a Hamburgului, spuse Fabel, fără sarcasm și 
adresându-se mai mult sieși decât lui Möller. 

— Eu nu-ți pot oferi decât dovezi fizice, Fabel. Cu toate că mă 
intrigă evidenta preocupare a victimei faţă de propria sănătate 
și condiţie fizică. Möller râse. Nu am experienţa ta în ceea ce 
privește partea deocheată a vieţii orașului, dar nu mi-aș fi putut 
închipui că o prostituată oarecare din Hamburg poate acorda 
atâta atenţie sănătăţii ei sau celei a clienţilor săi. 

— Depinde. Se pare că a fost prostituată de lux și, îngrijindu-și 
corpul, ea investea de fapt în... în produsul muncii sale. In altă 
ordine de idei, oamenii mei i-au luat amprentele? 

— Da, au terminat ceva mai devreme. 

— În regulă, vă mulţumesc, domnule doctor Möller! Fabel se 
îndreptă spre ușă. Deci primesc raportul mâine după-amiază. 

— Fabel! 

— Da? 

— Ar mai fi ceva... 

— Ce? 

— Pe partea de sus a coapsei drepte, are o rană mai veche. 
De fapt, o cicatrice... 

— Un semn distinctiv, care crezi tu că ne-ar putea ajuta s-o 
identificăm... ` 

— Da, părerea mea este că vă va ajuta foarte mult. Insă 
semnificația acestui indiciu este mai mare decât îți închipui... 

— Ce vrei să spui? 

Möller se întoarse la calculatorul său și apăsă câteva taste. 

— Am aici fotografia, făcută cu un aparat digital. Uite și tu. 

Fabel se uită la ecran. Fotografia coapsei unei femei, cu 
pielea albă. În partea de sus, se vedea o cicatrice, în jurul căreia 
pielea era încreţită. Arăta oarecum ca un crater lunar. Möller 
apăsă o tastă și pe ecran apăru altă imagine, înfățișând partea 

din spate a coapsei. În loc să fie albă, pielea era de un roșu 
sângeriu. Paloare post-mortem: cadavrul zăcând pe spate, 
gravitația trăsese sângele spre zonele cele mai joase. 

— Uită-te aici, spuse Möller, arătând cu pixul pe ecran. Vezi 
cicatricea corespunzătoare pe cealaltă parte? Erau cicatrici 
foarte neclare... vechi de poate cinci sau șase ani. Știi ce sunt? 

— Da, răspunse Fabel. La urma urmelor, avea și el două 
cicatrici similare. 

Möller se rezemă din nou de spătarul scaunului. 

— M-am gândit că aceste cicatrici vă vor ajuta s-o identificaţi 
mai ușor... vreau să spun, câte femei tinere din Hamburg au 
avut plăgi împușcate în ultimii zece ani? 

e 

Ploua torențial. Cu toate acestea, Fabel simți nevoia să iasă la 
aer, să lase ploaia și aerul umed să-i curețe hainele și plămânii 
de mirosul stătut din morgă. Işi parcase mașina ceva mai 
departe de clădirea institutului și, până să ajungă la ea, părul 
blond i se lipise de cap. O luă în josul străzii, spre port. După 
câteva minute, macaralele uriașe care străjuiau malurile și 
cheiurile Elbei începură să se contureze în depărtare. Fabel sună 
la birou de pe telefonul mobil și îl ceru pe Werner, dar îi 
răspunse Maria Klee, care îi spuse că Werner plecase să 
organizeze echipa de supraveghere care avea să-l urmărească 
pe Klugmann. Fabel îi povesti Mariei despre cicatricea de pe 
corpul victimei și îi ceru să cerceteze amănunțit certificatele 
medicale eliberate de către toate spitalele și clinicile din 
Hamburg în urmă cu cinci până la cincisprezece ani. După lege, 
orice spital sau medic care trata o plagă împușcată era obligat 
să raporteze acest lucru poliţiei. Maria fu de părere că, dacă fata 
aceea era prostituată și fusese rănită prin împușcare, în timpul 
unei confruntări dintre poliţie și lumea interlopă, atunci rana 
fusese cu siguranţă tratată în secret de către cine știe ce medic 
dubios. Fabel îi spuse Mariei că se gândise și el la asta, dar că 
nu era foarte sigur că într-adevăr așa se și întâmplase. 

— Mai am și alte mesaje? o întrebă el pe Maria. 

— Werner v-a lăsat un mesaj prin care vă informează că 
întrevederea cu profesorul Dorn a fost stabilită pentru mâine, la 
ora trei după-amiază. Maria făcu o pauză, apoi continuă. 
Profesorul Dorn este cumva expert în medicină legală? 


VP -59 


— Nu, răspunse Fabel, este istoric. Eu credeam că... a murit. 
Altceva? 

Maria îi spuse că o ziaristă sunase de câteva ori: o oarecare 
Angelika Blum. Numele acesteia nu-i spuse nimic lui Fabel. 

— Nu i-ai sugerat să ia legătura cu biroul de presă? 

— Ba da. Dar a fost destul de insistentă... zicea că nu vrea să 
vorbească decât cu dumneavoastră. Eu i-am spus că toate 
solicitările de informaţii venite din partea presei trebuie 
adresate Polizeipressestelle, dar ea mi-a răspuns că nu caută o 
poveste de senzaţie, ci că trebuie să discute ceva foarte 
important cu dumneavoastră. 

— Ai întrebat-o despre ce este vorba? 

— Bineînţeles. Dar mi-a spus să-mi văd de treaba mea. 

— Ai numărul ei de telefon? 

— Da. 

— Perfect, ne vedem când mă întorc. La două și jumătate am 
o întrevedere la sediul Serviciului de Combatere a Crimei 
Organizate. 

e 

Standul cu gustări Schnell-Imbiss se afla lângă docurile din 
port, părând și mai mic pe lângă mulțimea de macarale care se 
conturau deasupra sa. Era alcătuit dintr-o rulotă cu o fereastră 
mare, deschisă, prin care se serveau produsele și o copertină 
viu colorată. Rulota era înconjurată de mese înalte, acoperite cu 
umbrele de soare, la care se putea mânca în picioare. Cei câţiva 
clienți răzleţi mâncau Bockwurst sau beau bere ori cafea. Lângă 
fereastra rulotei se afla un mic stand de ziare. În ciuda 
împrejurimilor lipsite de strălucire și a vremii, Schnell-lmbiss 
arăta totuși vesel și extrem de curat. 

Fabel opri mașina și alergă prin ploaie până la adăpostul 
copertinei. În spatele tejghelei stătea un bărbat plinuţ, de vreo 
cincizeci de ani, cu obrajii rumeni, îmbrăcat cu un halat alb și cu 
o bonetă de bucătar pe cap. Când îl văzu pe Fabel apropiindu- 
se, se aplecă înainte. 

— Bună dimineaţa, Herr Kriminalhauptkommissar, spuse el, 
cu un accent frisian. Daţi-mi voie să vă spun că arătaţi ca naiba 
azi! 

— Am avut o noapte grea, Dirk, răspunse Fabel, trecând de la 
supercorectul stil Hochdeutsch la frisiana sa maternă. Dă-mi și 
mie un Jever’ și o cafea. 

Dirk îl servi imediat. 

— L-ai văzut recent pe Mahmoot? 

— Nu, dacă stau să mă gândesc, nu l-am văzut cam de 
multișor. S-a întâmplat ceva? 

Fabel luă o gură de bere. 

— Trebuie să vorbesc cu el, asta-i tot. O să-l sun mai târziu... 
poate reușesc să dau de el. _ 

Fabel sorbi și din cafeaua neagră, groasă. Işi fripse buzele, 
așa că puse ceașca jos și mai luă o înghiţitură de bere. 

— Inţeleg că asta ţi-e masa de prânz, remarcă Dirk, arătând 
spre bere și spre cafea. 

— Bine, dă-mi o Kâsebrot ca să meargă cu astea. Dacă îl vezi 
pe Mahmoot, spune-i că l-am căutat. Știu că nu e nevoie să-ți 
spun să fii discret. 

Fabel privi peste umărul proprietarului; pe peretele din 
spatele acestuia se afla o fotografie a lui Dirk - făcută pe când 
acesta era cu cincisprezece ani mai tânăr și mai slab - îmbrăcat 
în uniforma verde a SchuPo. Arătă spre fotografie. 

— N-ai probleme din cauza asta? 

Dirk îi dădu o chiflă tăiată în două și umplută cu brânză și 
bucăţi de castraveciori muraţi, după care ridică din umeri, 
zâmbind. 

— Nu foarte des. Uneori, se adună aici câte o mulţime mai... 
gălăgioasă, dar, de obicei, cu tact, reușesc să-i stăpânesc. Vâri 
mâna sub tejghea și scoase de-acolo un pistol automat Glock de 
mari dimensiuni. Fabel tuși, apoi se uită în jur, să vadă dacă 
restul clientelei nu observase ceva. 

— Pentru numele lui Dumnezeu, Dirk, pune-l la loc! lar eu o să 
pretind că n-am văzut nimic. 

Dirk râse, apoi îl bătu pe Fabel, prietenește, pe obraz. 

— Hei, nu te mai ambala așa, Jannik... 

Micul Jan. Așa îi spunea Dirk lui Fabel pe când lucrau 
împreună, în ciuda gradului inferior al lui Dirk - Obermeister în 
cadrul Schutzpolizei -, tânărul comisar Fabel sesizase imediat 
bogata experienţă a mai vâărstnicului poliţist. Dirk îi împărtășise 

bucuros lui Fabel din experienţa sa. La fel și lui Franz Webern, 
tânărul poliţist care murise în aceeași zi în care fusese împușcat 
și Fabel. Dirk fusese foarte afectat de moartea lui Franz. Vizita 
pe care i-o făcuse lui Fabel la spital reprezenta singura dată 
când Erster Kriminalhauptkommissar îl văzuse pe Dirk lipsit de 
umorul său contagios. 

Ploaia se oprise, iar soarele încerca să strecoare o rază de 
lumină printre norii care se depărtau, înroșind umbrele 
macaralelor ce brăzdau parcarea. Fabel plăti pentru Kâsebrot, 
pentru bere și pentru cafea. Apoi mai puse câteva monede pe 
tejghea. 

— O să iau și SCHAU MAL! spuse el, luând un ziar din stand. 

— Nu-mi închipuiam că te interesează SCHAU MAL! remarcă 
Dirk. 

— Nu mă interesează... Fabel despături tabloidul. Titlul de pe 
prima pagină îl izbi ca un pumn în plină figură. 


SPINTECĂTORUL MANIAC LOVEȘTE DIN NOU! POLIȚIA DIN 
HAMBURG INCAPABILĂ SĂ-L OPREASCĂ PE NEBUN! 


Sub titlu era o fotografie a lui Horst Van Heiden și dedesubt, 
următoarea legendă: 


KRIMINALDIREKTOR VAN HEIDEN: OMUL CARE NU REUȘEȘTE 
SA GARANTEZE SIGURANȚA FEMEILOR DIN HAMBURG. 


— Scheisse... mormăi Fabel. 

Van Heiden avea să facă o criză de nervi. Editorialul desființa 
pur și simplu poliţia din Hamburg și oferea o recompensă pentru 
eventuale informații. Un alt titlu anunţa cu subiînţeles: 


CINE VREA CU ADEVĂRAT SĂ-L PRINDĂ PE ACEST MONSTRU? 
SCHAU MAL! NOI VOM PLĂTI 10 000 € PENTRU INFORMAȚIILE 
CARE VOR DUCE LA ARESTAREA ȘI LA CONDAMNAREA 
ACESTUI MANIAC! 


— Ce s-a întâmplat? întrebă Dirk. Fabel aruncă ziarul pe 


tejghea, pentru ca Dirk să vadă și el ce era scris pe prima 
pagină. Ah, înţeleg... ăsta e cazul tău, nu? 

— Da. Fabel își termină berea și cafeaua, dar lăsă chifla 
întreagă pe tejghea. Trebuie să plec. Inainte ca Van Heiden să 
pună o recompensă pe capul meu. 

— Tschuiss?, Jan! 


6. 


Miercuri, 4 iunie, 


ora 02:45 p.m. 
Polizeipräsidium, Hamburg 


LKA7 - Direcţia de Combatere a Crimei Organizate - este 
despărțită de restul Polizeipräsidium prin niște uși grele, 
securizate, care sunt controlate, pe rând, de la un birou de 
securitate. De-a lungul coridoarelor ce duc la LKA7 se află 
camere de supraveghere cu circuit închis și orice persoană care 
se apropie de LKA7 este urmărită de către ofiţerii înarmaţi de la 
biroul de securitate. Un mediu sigur într-un mediu sigur; o secție 
de poliţie într-o secţie de poliţie. 

In Hamburg, combaterea crimei organizate devenise un joc 
ascuns și violent. Mafiile imigranţilor - mai ales turci, ruși, 
ucraineni și lituanieni - se luptau neîncetat cu bandele germane 
autohtone pentru controlul asupra a două dintre cele mai 
profitabile pieţe ale crimei organizate: sexul și drogurile. Exista 
chiar și un departament special, așa-numitul LKA7.1, a cărui 
misiune era aceea de a lupta împotriva Îngerilor Iadului din 
Hamburg, care puseseră stăpânire pe o parte din piaţa crimei 
organizate. 

În consecinţă, LKA7 acţiona și ea în cel mai mare secret. Era 
un razboi declarat, iar mentalitatea ofiţerilor din cadrul direcţiei 
devenise mai curând cea a unor soldaţi decât a unor polițiști. 

Fabel se apropie de ușa cu cititor de cartele magnetice și 
apăsă pe sonerie. La comanda unei voci venite de deasupra ușii, 
el se identifică și ţinu legitimaţia de poliţist în dreptul camerei. 
Un sunet prelung și ascuţit, urmat de un clic puternic, îi 
confirmă permisiunea de a intra. Un ofițer mai în vârstă, solid și 

ras în cap, îmbrăcat în uniformă, îl aștepta la biroul de 
securitate. 

— O să vină imediat cineva, domnule! Ofiţerul zâmbi. Vă vor 
conduce la Hauptkommissar Buchholz. 

Nu trecu mult și își făcu apariţia un alt bărbat masiv. Avea 
părul blond tuns periuță, iar mușchii i se bombau sub țesătura 
întinsă a tricoului polo, negru. Pe umerii laţi, avea legat strâns în 
curele un toc de piele, de culoare cafenie, în care se afla un 
pistol automat mare, de tip Magnum. În timp ce se apropia, 
musculosul zâmbi, dezvelind un șir de dinţi albi, perfecţi. „Oare 
mușcă?” se întrebă Fabel în gând. 

— Bună ziua, Herr  Kriminalhauptkommissar. Sunt 
Kriminalkommissar Lothar Kolski, lucrez cu Hauptkommissar 
Buchholz. 

Când dădură mâna, Fabel constată că musculosul era cu un 
cap mai înalt decât el. 

— Vă rog să mă urmaţi, Herr Fabel, vă conduc. 

În timp ce străbătură coridorul, Kolski vorbi despre lucruri 
absolut banale. Lui Fabel i se părea că trăiește o experienţă 
suprarealistă: mergea alături de un uriaș înarmat până-n dinţi, 
care vorbea despre vreme și despre faptul că de-abia aștepta să 
intre în concediu. Gran Canaria, probabil. 

Biroul lui Buchholz era unul dintre cele câteva care se aflau 
de-o parte și de alta a coridorului. În timp ce, în celelalte birouri, 
se aflau câte două posturi de lucru, unde, evident, lucrau câte 
doi ofiţeri, Buchholz avea propriul birou. Kolski deschise ușa, 
invitându-l pe Fabel să intre. În clipa în care trecu pe lângă 
uriașul de Kolski, Fabel se simţi ca un satelit mărunt ce orbita în 
jurul unei planete de dimensiuni gigantice. In spatele unui birou 
pe care se afla un terminal de computer, ședea un bărbat între 
cincizeci și șaizeci de ani. Incepuse să chelească, iar ceea ce 
mai rămăsese din părul lui negru fusese aranjat în așa fel încât 
să pară zburilit și tras spre barba nerasă de câteva zile, care îi 
întuneca partea de jos a feţei aspre. Nasul său arăta de parcă 
fusese rupt de câteva ori. Fabel auzise că, în tinerețe, Buchholz 
fusese boxer și văzu câteva fotografii pe peretele din spatele 
acestuia: același chip, însă mai tânăr; o statură mai suplă, dar 
tot robustă. Fiecare dintre fotografii îl arăta pe tânărul Buchholz 
în diverse etape ale carierei sale de boxer amator, iar nasul său 
în diverse stadii de distrugere. Una dintre fotografii îl arăta pe 

adolescentul Buchholz, în costum de box, ţinând în sus, cu 
amândouă mâinile, un trofeu. Dedesubt scria: „Campion de 
juniori al orașului Hamburg, la categoria grea-ușoară, 1964”. 

— Intraţi și luaţi loc, Herr Fabel! 

Buchholz se ridică pe jumătate de pe scaun și îi arătă lui Fabel 
unul dintre cele două scaune aflate în faţa biroului său. Fabel se 
așeză și fu surprins să-l vadă pe Kolski trăgându-și celălalt 
scaun. 

— Kriminalkommissar Kolski conduce echipa care se ocupă de 
Ulugbay, explică Buchholz, așa că poate să vă spună mai multe 
decât mine. 

— Poate că nu are nicio legătură cu cazul meu, începu Fabel, 
dar, ca parte a investigării acestei crime, aș dori să stabilesc o 
legătură cu LKA7 - și această legătură veți fi dumneavoastră, 
Herr Kolski. Victima a fost, credem noi, prostituată și este posibil 
să fi lucrat pentru Ulugbay... prin intermediul unui oarecare 
Klugmann... fost ofițer în cadrul Poliţiei din Hamburg. 

Buchholz și Kolski schimbară priviri semnificative. 

— Ah, da, spuse Kolski, noi îl cunoaștem destul de bine pe 
Herr Klugmann. Este considerat suspect în cazul pe care îl 
anchetați? 

— Nu. Nu în momentul de faţă. Ar trebui să fie? 

— Dumneavoastră sunteţi de părere că autorul celor două 
crime este un criminal în serie? Un psihopat? întrebă Buchholz. 

— Da... 

Fabel deschise dosarul și îi dădu lui Buchholz o fotografie de 
la locul crimei. Buchholz o studie în tăcere, după care i-o dădu 
lui Kolski, care, privind-o, fluieră încet, dar prelung. 

— Așa arată „lucrul manual” al individului nostru, continuă 
Fabel. Am avea vreun motiv, cât de mic, să-l bănuim pe 
Klugmann de așa ceva? 

Buchholz clătină din cap și se uită la Kolski, care ridică din 
umerii lati, în semn că respingea întrutotul ideea. 

— Nu, îl cunosc de mult pe Klugmann. Este un poliţist care a 
trecut de cealaltă parte a baricadei... Ulugbay se folosește 
uneori de mușchii lui, dar nu-l văd pe Klugmann făcând așa 
ceva. Este un mardeiaș și un proxenet, dar nu este psihopat. 

— Înţeleg că, înainte de a fi dat afară din poliţie, a lucrat la 
LKA7, în cadrul Mobiles Einsatz Kommando, de pe lângă Brigada 
antidrog... 

— Așa este... din păcate... răspunse Buchholz. Am avut 
câteva operaţiuni care au eșuat. Ca și cum cei vizaţi ar fi fost 
informaţi dinainte, dar nu ne-am gândit nicio clipă că sursa de 
informaţii era chiar unul dintre oamenii noștri. Apoi, bineînţeles, 
s-a dovedit că Klugmann le furniza informaţii, primind în schimb, 
de la ei, droguri. Dacă nu l-am fi descoperit la timp, cine știe ce 
prejudicii ne-ar fi adus... 

— Cum l-aţi prins? 

— l-am percheziţionat dulăpiorul, răspunse Kolski. Își încrucișă 
braţele, iar mușchii puternici i se încordară sub țesătura 
tricoului. Am găsit un pistol automat neînregistrat, un teanc de 
bani și niște cocaină... 

— Cum? Aici, în Präsidium? 

— Da. 

— Nu vi s-a părut puţin... ciudat, ca să zic așa? Chiar 
convenabil... prea la îndemână... 

— Ba da, spuse Buchholz. Celălalt lucru care ne-a dat de 
gândit a fost faptul că am fost avertizaţi printr-un telefon 
anonim, altfel nu l-am fi prins niciodată. Dar Klugmann a 
mărturisit aproape imediat că lua droguri și că se gândise că 
Prăsidium era cea mai sigură ascunzătoare posibilă. La urma 
urmelor, cui i-ar fi trecut prin minte să caute droguri ilegale 
tocmai aici? 

— Dar era vorba despre o cantitate mică de droguri, nu-i așa? 

— Da, câteva grame. Dar suficient. Buchholz se aplecă în față. 
După cum aţi spus și dumneavoastră, totul a fost puţin cam 
prea ușor, dar noi avem o teorie în legătură cu asta. 

— Ah, da? 

— Ulugbay are un avantaj asupra lui Klugmann. Noi n-am 
putut niciodată să dovedim că Klugmann le furniza turcilor 
informaţii în legătură cu operaţiunile noastre. Dacă am fi făcut- 
o, Klugmann ar mai fi și acum în spatele gratiilor. Dar așa, nu l- 
am putut acuza decât de deținerea unei mici cantităţi de droguri 
și a unei arme de foc neînregistrate. Mai mult decât atât, a 
trebuit să-i lăsăm și banii, pentru că n-am putut dovedi faptul că 
erau murdari. A fost suficient pentru a-l da afară din poliţie, dar 
insuficient pentru a-l aresta. 

— Dar Ulugbay putea oricând să ne ofere dovezile de care 
aveam nevoie - și capul lui Klugmann pe tavă... interveni Kolski. 

Fabel încuviinţă. 

— Deci Klugmann nu avea altă soluție decât să lucreze pentru 
Ulugbay... 

— Exact, punctă Buchholz. 

— Credeţi că Ulugbay s-a aflat în spatele acelui telefon 
anonim? 

— Posibil, dar destul de improbabil. Klugmann îi este acum 
foarte util lui Ulugbay - ca sursă de informaţii și ca gorilă foarte 
bine antrenată - dar îi era mult mai util când lucra ca ofițer de 
poliţie în cadrul unei unităţi speciale. 

— Aveţi idee cine l-a dat în gât pe Klugmann? 

— După cum aţi intuit și dumneavoastră, începu Buchholz, 
informaţiile au fost deosebit de preţioase - vă închipuiţi că 
pentru așa ceva ar fi trebuit să plătim un informator... și asta 
ne-ar fi costat ceva... Ni s-a părut și nouă ciudat faptul că le-am 
primit gratis și de la o sursă anonimă. 

— Poate cineva din organizaţia lui Ulugbay, care lucrează și 
pe cont propriu? 

— Posibil, dar, din nou, destul de improbabil. Nenorociţii ăștia 
de turci sunt foarte solidari. Transmiterea de informaţii unor 
persoane din afara organizaţiei nu este numai împotriva 
codului... ea se pedepsește cu moartea - o moarte foarte 
neplăcută - și cu faţa jupuită. 

— Și chiar dacă tu nu te temi de ceea ce ţi se va întâmpla, 
urmă Kolski, există întotdeauna posibilitatea ca și familia ta să 
aibă de suferit... fie aici, în Germania, fie în Turcia. 

Fabel dădu din cap, îngândurat, apoi arătă spre fotografia 
făcută la locul crimei. 

— Ar putea fi așa ceva? Un fel de răzbunare? Un fel de 
avertisment ritualizat? 

Buchholz zâmbi - puţin ironic, își spuse Fabel - apoi se uită la 
Kolski. 

— Nu, Herr Fabel, nu este vorba despre așa ceva. Ar fi mai 
bine să rămâneţi la teoria criminalului în serie. Asta înseamnă că 
nu-mi place ideea unei eventuale legături cu Ulugbay. Buchholz 
se întoarse către Kolski. Verifică tu, Lothar, te rog! 

— Sigur, șefu'! 

Buchholz se întoarse din nou spre Fabel. 

— Dacă Ulugbay ar fi vrut ca fata să fie ucisă, atunci fiţi sigur 
că ar fi dispărut pur și simplu. Dacă, pe de altă parte, Ulugbay ar 
fi vrut ca uciderea ei să fie un avertisment - dacă l-ar fi înșelat 

sau ar fi transmis informaţii unor persoane din afara organizaţiei 
- atunci fiți sigur că ar fi fost găsită cu un glonţ în cap. Sau, și 
mai rău, dacă ar fi vrut să dea un exemplu concret a ceea ce 
înseamnă pedeapsa lui Ulugbay, fata ar fi fost strangulată. 
Oricum, în momentul de faţă, Ulugbay încearcă să stea pe 
tușă... 

— Adică? 

— Ulugbay are un văr, Mehmet Yilmaz, începu să explice 
Kolski. O mare parte din succesul lui Ulugbay i se datorează lui 
Yilmaz. Acesta  legitimizează oarecum o mare parte din 
activităţile lui Ulugbay și este considerat, de fapt, creierul din 
spatele celor mai rentabile activităţi oneroase. Yilmaz este, de 
fapt, șeful absolut, deși nu cu numele. Ulugbay poate fi un 
adevărat Arschloch. Este temperamental, imprevizibil şi 
incredibil de violent. De câteva ori era să-l înhătțăm, dar asta 
numai atunci când îl scotea din minți vreo insultă sau vreo 
ameninţare la adresa organizaţiei sale. El nu gândește - pur și 
simplu fierbe de mânie și lasă în urma lui numai cadavre. Dar 
adevărata noastră ţintă este Yilmaz. El îl acoperă pe Ulugbay și 
ne împiedică să obţinem dovezi concrete. Și, deși încearcă să 
legitimizeze activităţile organizaţiei, Yilmaz este un mare ticălos. 
Atunci când ucide, planifică totul ca pe o operaţiune militară... 
rece, sigură, eficientă și fără urme clare. Oricum, Yilmaz 
încearcă să acopere unele lucruri și să ţină organizaţia în umbră, 
ca să nu-și compromită programul de legitimizare. 

— Deci nu credeţi că s-ar implica în așa ceva? 

— Categoric, nu, răspunse Buchholz. Nu este stilul lor și, în 
niciun caz, nu acum. Oricum, individul a mai omorât și înainte, 
nu? 

— Da. O dată... cel puţin, din câte știm noi... 

— lar victima anterioară nu avea nicio legătură cu organizaţia 
lui Ulugbay? 

— Nu. Cel puţin, noi nu știm să fi avut. 

Buchholz ridică din umeri și ridică palmele în sus. După 
câteva clipe, arătă spre dosarul din mâna lui Fabel. 

— Ne puteți da și nouă o copie a dosarului? 

Fabel le dădu copia pe care i-o adusese lui Buchholz. 

— Asta este pentru dumneavoastră, Herr Hauptkommissar. 

Buchholz îi dădu dosarul lui Kolski. 

— Tinem legătura, Herr Fabel. Şi bineînţeles că am dori să fim 
informaţi înainte ca dumneavoastră să întreprindeţi cercetări 
directe în legătură cu oricare dintre membrii organizaţiei lui 
Ulugbay. 

— De aceea mă aflu aici, Herr Hauptkommissar. 

— Vă mulțumesc, spuse Buchholz. Sigur, nu putem pretinde 
să participăm direct la anchetă, dar putem evita să ne călcăm 
pe bătături. 

— Eu sper să ne putem chiar ajuta unii pe ceilalţi, Herr 
Buchholz. 


7. 


Miercuri, 4 iunie, 


ora 04:30 p.m. 
Poseldorf, Hamburg 


Fabel  descuie uşa apartamentului. Ridică de jos 
corespondenţa și se uită peste ea, în timp ce, cu umărul, închise 
ușa în urma sa. Aruncă pe măsuţa de cafea plicurile și dosarele 
pe care le adusese cu el, apoi se duse în bucătărie, un alcov 
luminos din oțel și marmură, deschis către camera de zi. Umplu 
cafetiera și o puse în funcţiune, apoi se duse în baie și se 
dezbrăcă, îndesând cămașa și lenjeria în mașina de spălat, 
așezată într-o nișă de lângă baie. Se bărbieri înainte de a intra la 
duș. Rămase nemișcat, aplecând doar capul spre spate, pentru 
a permite șuvoiului de apă să-i biciuiască faţa și trupul. Apa era 
puţin prea fierbinte, dar el o lăsă așa, ca și cum ar fi vrut ca, 
prin ea, să se curețe de toată murdăria nopţii trecute. 

Fabel se gândi la ultimele unsprezece ore. Incercă să se 
concentreze asupra faptelor, asupra tabloului care prindea 
contur în mintea lui, dar nu putea șterge imaginea care îl 
obseda: aceea a trupului fetei. Dumnezeule, îi smulsese 
plămânii... ce fel de monstru ar face asta? Dacă avea o 
motivaţie sexuală, ce mutație cumplită a sexualităţii umane ar 
putea explica o asemenea faptă? Fabel se gândi la Klugmann, la 
felul în care cineva atât de corupt de lăcomie, de droguri și de 

violenţă se distanțase atât de clar și de ușor de o asemenea 
faptă de nedescris. Fabel și Klugmann reprezentau, fiecare, 
opusul celuilalt. Două extreme ale umanităţii care se uniseră în 
faţa unei barbarii ce nega însăși umanitatea sub orice formă a 
sa. 
Stând gol sub duș, învăluit de apa prea fierbinte, Fabel se 
simţi totuși străbătut de un fior de gheaţă. Era certitudinea 
dureroasă că, așa cum soarele avea să răsară a doua zi, la fel și 
ucigașul va lovi din nou. 
e 

După duș, Fabel îmbrăcă un pulover negru pe gât și își 
strecură pistolul automat sub cureaua pantalonilor kaki, din 
bumbac, după care își puse o geacă sport Jaeger. Işi turnă o 
cafea și se duse să o bea lângă ferestrele înalte, din podea până 
în tavan. Apartamentul lui Fabel se afla în Pâseldorf, din 
cartierul Rotherbaum. Era situat la ultimul etaj al unei clădiri 
austere, datând de la începutul secolului, aflate la o stradă de 
Milchstrasse. Transformarea clădirii în bloc de locuințe inclusese 
instalarea, în apartamentul lui Fabel, a unor ferestre foarte 
înalte, de unde se puteau vedea acoperișurile caselor din 
Magdalenenstrasse, precum și lacul Aussenalster. De la 
ferestrele sale, Fabel vedea feriboturile alb cu roșu care brăzdau 
în lung și-n lat râul Alster, luând pasageri - turiști, navetiști, 
îndrăgostiţi - de pe un mal și debarcându-i pe celălalt; îi lua, îi 
debarca, îi lua, îi debarca... și totul cu o regularitate plăcută, 
care dădea ritm vieţii orașului. Când soarele se afla într-un 
anumit unghi, Fabel putea vedea strălucirea turcoaz-deschis a 
moscheii iraniene de pe Schöne Aussicht, pe malul îndepărtat al 
râului Alster. De fiecare dată când savura acele priveliști, Fabel 
îl binecuvânta pe arhitectul necunoscut care proiectase 
ferestrele. i 

Fabel locuia acolo de ani de zile. li plăcea mult apartamentul, 
mai ales că era situat chiar în zona unde cartierul studențesc - 
universitatea se afla foarte aproape - se învecina cu bogatul și 
elegantul Pöseldorf. Într-o parte, Fabel putea colinda 
nenumăratele librării și magazine de discuri de pe Grindelhof 
sau putea vedea, seara târziu, un obscur film străin, la Abaton 
Kino; în cealaltă parte, se putea afunda în opulența rafinată de 
pe Milchstrasse, o veritabilă afluenţă de baruri, de cluburi de 
jazz, de buticuri și de restaurante. 

Norii făcuseră în sfârșit loc soarelui. Fabel se uita pe fereastră, 
dar nu se putea bucura de priveliștea ce i se oferea; îl rodea o 
neliniște surdă, dezgustătoare, copleșitoare. Privi din nou spre 
Aussenalster, încercând, lacom, să-i absoarbă calmul. Orașul 
pitoresc care fremăta sub ferestrele apartamentului său părea 
să-și fi pierdut pitorescul. Fabel se uită în zare, apoi regăsi 
priveliștea care îi era atât de familiară: oglinda uriașă a lacului 
Aussenalster, în care se reflecta un cer ca de oţel, verdele crud 
care îl borda, punctând orașul, precum și locuinţele și birourile, 
aliniate ca niște burghezi calmi și siguri pe sine care urmăreau 
desfășurarea vieţii orașului. Astăzi, priveliștea nu reușea să-l 
calmeze pe Fabel. Astăzi nu mai era „un alt” Hamburg, diferit de 
orașul în care lucra el. Astăzi, Fabel avea sentimentul unei 
fuziuni dintre orașul pe care îl iubea și orașul pe care trebuia să- 
| apere de răufăcători. Undeva, acolo, afară, se întâmpla ceva 
monstruos. Ceva rău. Ceva atât de violent și de crud, încât era 
greu de imaginat că era omenesc. _ 

Fabel se întoarse în bucătărie și își mai turnă cafea. In trecere, 
apăsă pe butonul robotului telefonic. Vocea electronică îl anunţa 
că primise trei mesaje. Primul era de la ziarul Hamburger 
Morgenpost, care îl ruga să comenteze ultima crimă. Cum naiba 
aflaseră oamenii ăia numărul lui de telefon de acasă? Oricum, 
trebuiau să aștepte declaraţia oficială. Ultimele două mesaje 
erau de la o altă ziaristă, Angelika Blum. Numele pe care Maria îl 
menţionase mai devreme. Vorbea pe un ton ciudat, insistent. In 
loc să-l roage pe Fabel să comenteze într-un fel cele întâmplate, 
ea spunea în ultimul mesaj: „Este vital să stăm de vorbă...” O 
nouă abordare. O ignoră. 

Fabel își termină cafeaua, apoi dădu două telefoane. Primul, 
lui Werner, la birou: dar acesta vorbea la alt telefon, așa că 
Fabel îi lăsă un mesaj prin care îl anunţa că urma să se întoarcă 
la birou. Pentru cea de-a doua convorbire, Fabel puse receptorul 
telefonului între umăr și ureche și căută numărul în agenda de 
buzunar. Telefonul sună de multe ori înainte să răspundă 
cineva. 

— Mda? 

— Mahmoot? Sunt Fabel. Trebuie să ne întâlnim... 

— Când? 

— Feribotul Rundfahrt. Șapte și jumătate... 

— Perfect. 

Fabel puse receptorul în furcă, își băgă agenda în buzunarul 
gecii, reactivând robotul telefonului. Tocmai voia să iasă pe ușă, 
când se întoarse și ascultă din nou mesajele de la Angelika 
Blum. Numărul ei de telefon începea cu 040: un număr de 
Hamburg. De data aceasta îl notă în blocnotesul aflat lângă 
telefon. Pentru orice eventualitate. 

Pașii lui Fabel se mai auzeau încă, slab, în casa scării, când 
telefonul sună. După două apeluri, porni robotul telefonic și se 
auziră instrucţiunile înregistrate ale lui Fabel, invitând persoana 
care suna să lase un mesaj după semnalul sonor. Vocea era a 
unei femei care, evident supărată, spuse „Scheisse!”, apoi 
închise. 


8. 


Miercuri, 4 iunie, 


ora 04:30 p.m. 
Hotelul Altona Krone, Hamburg 


Sosirea la recepţia hotelului fu aproape prezidenţială. Un 
bărbat înalt, slab, de aproape optzeci de ani, îmbrăcat cu un 
impermeabil gri-deschis și cu un costum elegant, tot gri, dar mai 
închis, înconjurat de o armată de bodyguarzi solizi, toți cu geci 
negre, din piele. Postura și mișcările lui erau ale unui bărbat cu 
douăzeci de ani mai tânăr, iar trăsăturile ascuțite, nasul coroiat 
și părul des, de culoarea fildeșului, îi dădeau un aer aristocratic 
și arogant. 

Intrarea sa în sala de recepții fusese anunțată de flash-urile a 
zeci de aparate de fotografiat. Unii dintre fotografi, aflaţi în 
căutarea unei poziții mai avantajoase, fuseseră azvârliţi cât colo 
de oștirea de mușchi și de piele; unul dintre ei căzuse chiar, 
rostogolindu-se, pe podeaua de marmură. 

Când ajunseră la recepţie, bodyguarzii îi făcură loc bătrânului 
înalt să se apropie de birou. Funcţionarul aflat în spatele 
acestuia, care mai văzuse și înainte tot felul de celebrități - 
grupuri rock, politicieni, staruri de cinema, miliardari grași 
precum conturile lor din bancă - nu-și ridică privirea din hârtii, 

până când grupul nu se opri chiar în faţa biroului său. Apoi, cu 
un zâmbet politicos, dar obosit, întrebă: 

— Da, mein Herr Cu ce vă pot fi de folos? 

— Am făcut o rezervare... Vocea bărbatului înalt era sonoră și 
autoritară. Funcţionarul continua să afişeze o apatie 
monumentală. 

— Numele dumneavoastră, domnule? întrebă el, cu toate că 
știa foarte bine cu cine stătea de vorbă. 

Bărbatul cel înalt își împinse bărbia înainte, își dădu capul pe 
spate și, privind în jos, spre funcţionar, de la înălțimea nasului 
său acvilin, spuse: 

— Eitel. Wolfgang Eitel. 

Un ziarist se repezi în față, un bărbat neîngrijit, de circa 
patruzeci de ani, al cărui creștet strălucea sub şuvițele de păr 
blond, nepieptănat. 

— Herr Eitel, chiar credeți că fiul dumneavoastră are vreo 
şansă să devină Bürgermeister? La urma urmelor, Hamburgul 
are o tradiție în ceea ce privește liberalismul și social- 
democrația... 

Din ochii lui Eitel ţâșni un fulger de dispreț. 

— Asta este ceea ce locuitorii Hamburgului chiar cred că are 
importanță - nu ceea ce le spun oameni ca dumneavoastră că 
ar trebui să creadă. Eitel își apropie fața de cea a reporterului, 
ca un vultur care se repede asupra prăzii. Locuitorii 
Hamburgului cumpără revista fiului meu... SCHAU MAL! a 
devenit vocea omului de pe stradă. Acesta vrea să fie auzit... 
merită să fie auzit. Fiul meu va avea grijă ca toți oamenii de 
rând să fie auziţi - prin paginile revistei și prin el, ca senator și, 
în cele din urmă, ca Erster Bürgermeister. 

— Şi care ar fi exact mesajul său către acești oameni de rând? 

Vorbise o a doua ziaristă: o femeie atrăgătoare, la aproape 
patruzeci și cinci de ani, cu părul scurt, roșcat, îmbrăcată într-un 
costum Chanel, negru, foarte elegant, dar și foarte scump, a 
cărui fustă era suficient de scurtă pentru a lăsa să i se vadă 
picioarele suple și încă frumoase. Întinzând braţul cu care ţinea 
un reportofon, ea dădu să treacă pe lângă un bodyguard, care 
însă îi puse o mână vânjoasă pe umăr. 

— la mâna, Schătzehen'*, dacă nu vrei să te dau în gât pentru 
atac la persoană! 


10 Drăguţă (în germ. în orig.). 

În vocea răgușită, se distingea un echilibru perfect între calm 
și amenințare. Mâna dispăru de pe umărul ei. Eitel se întoarse 
spre ea. La fel ca și el, femeia avea un accent sudic. Bătrânul își 
apropie călcâiele și înclină scurt din cap. 

— Gnădige Frau'!... permiteţi-mi să vă răspund la întrebare. 
Mesajul fiului meu - mesajul adresat locuitorilor Hamburgului - 
este simplu. Și anume, că Hamburgul s-a săturat; s-a săturat de 
imigrarea în masă, s-a săturat de traficanţii de droguri care ne 
otrăvesc copiii, s-a săturat de criminalitatea care este în floare, 
de străinii care ne iau locurile de muncă, ne distrug cultura și 
transformă Hamburgul - și celelalte orașe germane atât de 
frumoase - în haznale ale crimei, ale prostituţiei și ale 
drogurilor. 

— Deci dumneavoastră dați vina pe străini? 

— Ceea ce vreau să spun, gnădige Frau, este că experienţa 
multi- culturalismului, atât de lăudată de către socialiști - Eitel 
se referi la membrii Partidului Social-Democrat pe un ton vizibil 
disprețuitor - a dat greș. Eitel se îndreptă de spate, întorcându- 
se cu faţa spre recepţie, privind pe deasupra capetelor 
bodyguarzilor săi și adresându-se nu ziaristei, ci tuturor celor din 
jur: Cât timp mai putem oare tolera această continuă 
ameninţare la adresa vieţii germanilor onești? Nimeni nu se mai 
simte în siguranţă... 

Eitel se întoarse către ziaristă și zâmbi. Sub părul roșcat și 
des, se vedea o față ce părea dăltuită în piatră, ochii verzi, mari 
și pătrunzători, gura mare, scoasă și mai mult în evidenţă de 
rujul roșu aprins și de maxilarul puternic. Femeia nu-i întoarse 
zâmbetul. 

— Herr Eitel, revista fiului dumneavoastră, SCHAU MAL! este 
cunoscută ca o revistă în căutare de senzaţional și, uneori - cum 
să spun eu - destul de unilaterală în abordarea chestiunilor 
politice. Este aceasta o imagine tocmai nimerită a perspectivei 
politice a Bund Deutschland-fur-Deutsche!?? 

Fiecare întrebare se lovea cu putere de zidul bunăvoinţei lui 
Eitel, erodându-l rapid și sigur. Zâmbetul rămase, dar buza de 
sus, subţire, se strânse într-un gest care nu însemna în niciun 
caz acordul cu părerea ziaristei. 


11 Stimată doamnă (în germ. în orig.). 
12 Asociaţia Germania-pentru-germani (în germ. în orig.). 

— Există chestiuni complexe și chestiuni simple. Distrugerea 
societății noastre de către unele elemente extrinseci este o 
chestiune simplă. A cărei soluție este la fel de simplă. 

— Vă  referiţi la repatriere? Sau, prin soluţie „simplă”, 
înțelegeţi soluţia „finală”? 

Întrebarea fusese pusă de către celălalt ziarist. Eitel îl ignoră, 
continuând să arunce fulgere din ochi în direcția femeii. 

— Bună întrebare, Herr Eitel! N-aţi vrea să răspundeți? 
Ziarista făcu o pauză, dar nu suficient de lungă încât să-i 
permită să răspundă. Sau poate preferaţi să ne explicaţi de ce, 
dacă și dumneavoastră și fiul dumneavoastră aveţi aceste 
sentimente faţă de străini, grupul Eitel negociază totuși, în 
prezent, vânzarea unor terenuri de aici, din Hamburg, unor 
firme est-europene? 

Timp de o secundă sau chiar mai puţin, Eitel păru luat prin 
surprindere. Apoi, în ochii săi apăru ceva întunecat și răutăcios. 

În clipa aceea, în sală intră o nouă suită. Mai mică. Mai 
demnă. Mai puţini mușchi și mai mult un „aer business”. Eitel se 
întoarse în direcţia nou-veniţilor, fără să răspundă la întrebare. 

— Tată! 

Un bărbat scund și gras, nu mai înalt de un metru șaptezeci și 
doi, cu o claie de păr negru și cu o față frumoasă, se apropie, 
zâmbind, de Eitel. Îi strânse mâna cu căldură, punându-i cealaltă 
mână pe umăr. 

— Și acesta, gnădige Frau, este fiul meu. Norbert Eitel - 
viitorul Erster Burgermeister al Hamburgului! 

Mai multe flash-uri. 

Ziarista surâse, mai mult amuzată de deosebirea fizică dintre 
tată și fiu. 

— Bineînţeles, îl cunosc deja pe Norbert... Zâmbi și îi întinse 
mâna mai scundului și mai tânărului Eitel. Acesta zâmbi la 
rândul lui și îi sărută mâna. 

— Vă rugăm să ne scuzaţi, dar avem de discutat unele 
chestiuni de foarte mare importanţă. Cei doi bărbaţi înclinară 
scurt din cap. Cel mai în vârstă întinse mâna. 

— Tot nu mi-aţi răspuns la întrebare, Herr Eitel, răspunse ea, 
pe un ton categoric. 

— Poate altă dată. Mi-a făcut plăcere, gnăâdige Frau... 

Ziarista se îndepărtă zâmbind. Gnädige Frau... era o adresare 
potrivită pentru o bunică aristocrată, severă. 

În timp ce tatăl și fiul Eitel o urmăreau cum se îndrepta spre 
ieșirea din sala de recepții, zâmbetul lui Wolfgang Eitel dispăru, 
făcând loc unei expresii mai curând de pasăre de pradă. 

— Cine e asta, Norbert? întrebă el, fără să se uite la fiul său. 

— Asta? E colaborator extern - foarte respectată, de altfel - la 
Der Spiegel și Stern... 

— Numele ei... 

Era un ordin, nu o întrebare. 

— Blum... Angelika Blum. 


9. 


Miercuri, 4 iunie, 


ora 06:45 p.m. 
B73, Hamburg-Cuxhaven 


Frica îl străbătu ca un curent electric. O frică delicioasă, care îi 
provocă frisoane de plăcere și îi încordă pieptul. Aceasta era 
îndatorirea lui și nu-i displăcea să fie el cel care trebuia să-și 
asume toate riscurile. 

Își luă mâinile de pe volan, mai întâi una, apoi și cealaltă, 
după care își șterse palmele de transpiraţie și se concentră la 
condus. Ce-ar putea fi? Un simplu control de rutină al poliţiei sau 
un accident lipsit de importanţă, o pană de cauciuc și o patrulă 
care să-ţi sară în ajutor. Apoi totul s-ar termina. Potrivi oglinda 
retrovizoare în așa fel încât să o poată vedea. Era prăbușită pe 
bancheta din spate. Respirația ei sonoră era profundă, dar 
neregulată și însoţită de un sunet strident, supărător. La dracu'! 
Poate că a folosit prea mult. 

— Nu muri, șopti el, știind că ea nu avea cum să-l audă. Mai 
rămâi în viață câteva ore, nenorocito! 


10. 


Miercuri, 4 iunie, 

07:40 p.m. 
Aussenalster, Hamburg 


Feribotul Rundfahrt strălucea auriu în soarele care apunea, 
după ce, în sfârșit, triumfase asupra ploii. Fabel stătea pe punte, 
sprijinindu-se de balustradă. Feribotul nu era foarte aglomerat și 
singurii pasageri de pe punte erau un cuplu în vârstă, ce ședea, 
tăcut, pe una dintre bănci. Priveau pur și simplu spre 
Aussenalster, fără să vorbească, fără să se atingă, fără să se 
uite unul la celălalt. Lui Fabel i se păru că tot ceea ce mai aveau 
de împărțit era singurătatea și se gândi o clipă la faptul că, după 
divorţ, singurătatea lui devenise totală. indivizibilă și 
neîmpărtășită. Avusese câteva relații, dar toate îi provocasem o 
durere profundă, un sentiment de vinovăţie, care făcuse ca 
niciuna dintre ele să nu dureze. Fabel se implicase de fiecare 
dată, sperând că avea să fie ceva serios, ceva în care să creadă 
și care să aibă sens, dar se înșelase. El crescuse în sânul 
comunităţilor luterane rigide și severe din Ost-Friesland, unde 
oamenii se căsătoreau pentru toată viața. La bine și, destul de 
des, la rău. El nu își închipuise niciodată că avea să fie altceva 
decât un soț și un tată „pe termen lung”. Aceea era o constantă 
a vieții sale, un punct de sprijin, așa cum era și să fie poliţist. 
Apoi, Renate, soţia lui, desființase căsnicia ca punct de reper în 
viaţa lui, iar Fabel se simţise multă, foarte multă vreme pierdut. 
Chiar și acum, după cinci ani de la divorţ, de fiecare dată când 
se culca cu altă femeie, avea sentimentul comiterii unui adulter, 
a unei infidelităţi faţă de o căsnicie care murise de mult. 

Feribotul aluneca în continuare. Fabel se îmbarcase la cheiul 
Fâăhrdamm, din Alsterpark, și acum se îndepărta de dâra verde- 
aurie care licărea în lumina apusului. Tocmai se uitase la ceas - 
19:40 - când zări, cu coada ochiului, lângă el, o siluetă ce se 
sprijinea de balustradă. Se întoarse și văzu un turc înalt, în jur 
de treizeci și cinci de ani, cu o față prelungă, frumoasă și cu 
părul negru. Turcul zâmbi larg, iar ridurile din jurul ochilor i se 
adânciră. 

— Bună seara, Herr Kriminalhauptkommissar. Cum merge 
lupta împotriva delincvenţei? 

Fabel râse. 

— Ce să-ţi spun? Ca și la tine... rutina de zi cu zi. Ce mai e 
nou în lumea pornografiei? 

Turcul râse atât de tare, încât cei doi bătrâni se uitară la el 
pentru o clipă, cu chipuri inexpresive, după care își întoarseră, în 
același timp și fără o vorbă, privirile goale înapoi spre orizont. 

— Să nu mai faci asta. Tehnologia, înţelegi tu - casete video, 
DVD-uri și CD-ROM-uri, astea se folosesc acum. Oftă cu o 
nostalgie exagerată. Nimeni nu mai vrea bătrânele și murdarele 
fotografii tradiţionale. Și e suficient cât să asigure succesul într- 
o afacere respectabilă. 

— Îmi pare bine că te văd, Mahmoot. Serios, cum merge 
treaba? 

— Bine. Am vândut presei de scandal fotografia făcută de un 
paparazzo. Tocmai am încasat un cec de două mii de euro de la 
SCHAU MAL! pentru o fotografie înfăţișându-l pe unul dintre 
devotații și onorabilii noștri senatori ieșind dintr-un club de 
striptease. 

— SCHAU MAL!? 

Fabel îl privi perplex. 

Mahmoot râse. 

— A, să știi că n-au nimic împotrivă să facă afaceri cu un turc, 
atâta timp cât obțin ceva ce face să li se vândă ziarul. 

— Să îndrăznesc să presupun că senatorul cu pricina era 
democrat? întrebă Fabel. 

— Exact. 

— Nu înțeleg de ce faci afaceri cu ei. La urma urmelor, nu 
sunt decât niște nenorociți de rasiști. 

Mahmoot ridică din umeri. 

— Ascultă. Eu m-am născut și am crescut în ţara asta. Sunt la 
fel de german ca oricare altul. Dar pentru că părinţii mei au 
venit aici ca Turkish Gastarbeiters!?, eu mi-am petrecut cea mai 
mare parte a vieţii, de fapt până la venirea la putere a 
guvernului Schroeder, fără să am dreptul de a deţine un 
pașaport german sau de a avea naționalitatea germană. 
Zâmbetul îi dispăru de pe chip. Așa că m-am hotărât să iau 
absolut tot ceea ce pot de la ţara asta. 

Fabel privi în zare. Feribotul ajunsese în partea de est a 
Alsterului, la Uhlenhorst, iar acum se îndrepta spre sud. 


13 Muncitori turci (în germ. în orig.). 

— Nu te pot condamna, Mahmoot. Doar că, personal, te 
consider foarte talentat. Unele dintre fotografiile făcute familiilor 
de imigranţi sunt de-a dreptul remarcabile... Nu-mi place deloc 
să văd acest talent irosindu-se. 

— Ascultă, Jan. Eram mândru de munca mea, de ceea ce 
făceam, dar nimeni nu voia să o cumpere. Așa că acum fac 
fotografii ieftine, pentru tabloide de rahat și, când asta nu mai 
merge, trebuie să fac poze porno. Ştii că detest asta, dar trebuie 
să-mi câștig și eu existența într-un fel. 

— Da, știu. 

Mahmoot zâmbi din nou. 

— Oricum, nu cred că m-ai chemat aici ca să discutăm despre 
ceea ce simt eu în momentul de faţă. Ce pot să fac pentru tine? 

— Mai multe. În primul rând... 

Fabel scoase din buzunarul interior al gecii o fotografie a fetei 
ucise. Fusese făcută la morgă, iar fața îi fusese spălată de sânge 
și părul pieptănat; moartea și lumina rece îi albiseră faţa, 
transformând-o într-o mască neînsufleţită. 

— Mă tem că asta e tot ce avem, plus o fotografie de-a ei, 
veche și neclară, de când era adolescentă. O recunoști? 

Mahmoot clătină din cap. 

— Nu. 

— Vită-te bine. Cred că era prostituată. Poate a lucrat în 
industria pornografică. 

— Nu cu mine. Dar... mă rog, nu arată... prea bine în poza 
asta. E greu de spus. 

Mahmoot vru să-i dea înapoi fotografia. 

— Păstreaz-o, spuse Fabel, întreabă și tu pe alţii. E important. 

— Cum o chema? 

— Asta e problema, Mahmoot. Oricum, nu Monique, care 
credem noi că este numele sub care era cunoscută în branșă. 
Nu are un nume, o adresă permanentă sau un trecut dinaintea 
nopţii în care a fost ucisă. Cu o singură excepţie: avea o rană 
făcută de un glonţ pe partea superioară a coapsei drepte. Noi 
presupunem că a fost făcută în urmă cu cinci până la zece ani. 
Îți amintește de ceva? 

— Îmi pare rău, Jan... lasă-mă să mă interesez și să văd ce pot 
afla. Cum a fost omorâtă? 

— Cineva a vrut să ţină o lecţie de anatomie pe corpul ei. A 
despicat-o și i-a smuls plămânii de la locul lor. 

— La dracu'! 

Șocul lui Mahmoot era autentic. Fabel nu înțelegea cum putea 
Mahmoot să-și păstreze inteligenţa și omenia, date fiind 
activităţile pe care le desfășura. 

— Asta e cazul despre care au scris toate ziarele? 

— Mă tem că da, confirmă Fabel. Individul ăsta este 
prioritatea noastră numărul unu. A ucis două femei până acum. 
Trebuie să-l prind înainte să-i revină pofta. 

— O să fac tot ce pot. Dar știi și tu că trebuie să fiu atent. 
Cercul meu social nu este tocmai unul renumit pentru atitudinea 
civică. Dacă ar afla că sunt colaborator al poliţiei, aș sfârși și eu 
tot la morgă. 

— Știu - și aș vrea ca, de data asta, să fii deosebit de atent... 

— De ce? 

— Cazul ăsta are niște dedesubturi care mie nu-mi plac. ȘI, 
brusc, cei de la BND sunt și ei interesați de el... iar proprietarul 
apartamentului era un fost membru al Mobiles Einsatz 
Kommando. 

— Hans Klugmann? 

Pe Fabel îl surprinse faptul că Mahmoot cunoștea numele. 

— Îl cunoști? 

— Vag. Drumurile noastre s-au încrucișat... ca să zic așa. 
Mahmoot se îndreptă de spate și făcu un pas înapoi. Nu... ia stai 
o clipă... Klugmann are legături cu Ersin Ulugbay și cu Mehmet 
Yilmaz, nu-i așa? 

— Da... noi credem că da. 

— Ascultă Jan, te ajut ori de câte ori pot. La urma urmelor, îţi 
datorez totul... dar de data asta e altceva. Nu mă apropii de 
Ulugbay. Nu numai că e cel mai mare naș al Mafiei turcești din 
Hamburg, dar e și nebun de legat. 

— Bine, bine, ia-o încet! Fabel ridică mâinile, ca și cum ar fi 
vrut să stăvilească vehemenţa refuzului lui Mahmoot. Nu vreau 
să faci nimic ilegal... doar să tragi cu urechea. Vezi dacă poți 
afla ceva legat de Klugmann. De fapt, ce știi despre el? 

— Doar că este una dintre gorilele lui Ersin Ulugbay, iar în 
restul timpului lucrează pe cont propriu, ca pește. E un tip 
mediocru, dar periculos. Are o prietenă... Sonia Brun, 
dansatoare la Paradies-Tanzbar. A fost prostituată... a lucrat 
pentru Klugmann, dar el a adunat-o de pe străzi. Mă rog, 
dragostea înaintea afacerilor. 

— De unde o știi? 

— Elixir - ştii tu, revista porno - acum vreo șase luni m-au 
rugat să fac niște fotografii. Sonia era una dintre fete. Un copil 
drăguţ... mi s-a întors stomacul pe dos văzând-o făcând lucrurile 
acelea pe care eu trebuia să le fotografiez. Oricum, după 
ședința foto, a venit Klugmann și a luat-o. N-a fost prea „tandru” 
cu ea în timp ce părăseau studioul. Imediat după aceea, Sonia 
n-a mai ieșit pe străzi și nici n-a mai făcut poze porno. 

— Ce știi despre Paradies-Tanzbar? 

— Ce știu eu este că Klugmann este mardeiașul casei. În 
general, afacerile se fac pe faţă, în modul obișnuit: oameni de 
afaceri grași, beți, din Frankfurt sau din Stuttgart urmăresc ceea 
ce se petrece pe scenă, prea beţi ca să-și dea seama că li se 
cere să plătească treizeci de euro pentru fiecare pahar de vin 
ieftin. Dar nu se face sex în incinta localului. Ulugbay a 
cumpărat Paradies acum aproape un an, se pare că la un preţ 
de nimic. Apoi l-a angajat pe Hoffknecht să i-l administreze - 
ceea ce era ca și cum ai pune un vegetarian să administreze o 
măcelărie. Pe Hoffknecht poţi să-l lași cu toată încrederea singur 
cu fetele. Se pare că pe el îl interesează mai mult băieţii de 
optsprezece ani. Din câte știu eu, misiunea lui Klugmann este 
aceea de a-i împiedica pe scandalagii să intre în local, iar dacă 
vreunul dintre clienţi face tapaj în legătură cu preţurile 
exorbitante, el este cel care „ajută” să i se explice nota de 
plată, dacă înţelegi ce vreau să spun. 

Mahmoot se opri, clătină din cap, apoi zâmbi silit. 

— Bine... o să arunc un ochi pe-acolo și o să vorbesc cu Sonia. 
O să stau de vorbă și cu homosexualul ăla bătrân... cu Arno 
Hoffknecht. Să văd ce pot să aflu. Dar nu-ţi promit nimic. 

Fabel zâmbi. 

— Bine și atât. Îţi mulţumesc, Mahmoot. Asta e ca să-ți 
acoperi cheltuielile... 

Fabel scoase din buzunarul interior al gecii un plic umflat și i-l 
dădu lui Mahmoot, care îl luă și-l vâri repede în buzunarul gecii 
sale din piele. 

— Ar mai fi ceva legat de mafia lui Ulugbay... dar poate că 
deja știi... 

— Ce anume? 

— Sunt cam stresaţi în momentul de faţă. De fapt, foarte 
stresaţi. Se spune că ar fi venit în oraș o bandă de ucraineni... 

— Eu oricum credeam că turcii și ucrainenii sunt într-o 
permanentă luptă pentru teritorii... pentru supremație... 

— Nu mai sunt. Banda asta nouă a preluat controlul asupra 
tuturor grupurilor de ucraineni existente. Vechile grupuri încă 
mai există, au aceiași șefi, dar plătesc taxe nou-veniţilor și nu 
au voie să se lupte între ele sau cu turcii. Se zvonește că Yilmaz, 
vărul lui Ulugbay, a fost obligat să încheie un acord cu nou- 
veniții. Am mai auzit și că Yilmaz este constrâns să urgenteze 
aplicarea planului său de legitimizare a afacerilor lui Ulugbay... 
și să se retragă din afacerile ilicite. Se pare că Ulugbay e și el 
supărat din cauza asta. 

— Cine e șeful noii bande? 

— Tocmai asta este. Se presupune că banda asta de ucraineni 
este alcătuită din numai zece sau doisprezece oameni, conduși 
de o jigodie mai mare decât ei toţi la un loc. 

Fabel privi pe deasupra apei, gândindu-se la cele spuse de 
Mahmoot. De ce naiba nu-i spuseseră Buchholz sau Kolski toate 
astea? Probabil că nu erau chestiuni de maximă importanţă 
pentru cercetările lui, dar poate că aveau o oarecare legătură cu 
cazul în sine. Se întoarse către Mahmoot. 

— Eu nu înţeleg un lucru: dacă banda asta nouă e atât de 
mică, de ce nu-i zdrobesc ceilalţi ucraineni sau turcii? 

— N-ai auzit cum vorbesc ucrainenii - sau mai curând nu 
vorbesc - despre tipii ăștia. Îl știi pe Yari Varasouv, nu-i așa? 

Fabel încuviinţă. 

— Varasouv era un ucigaș ucrainean gargantuesc, bănuit de o 
serie de crime din lumea interlopă. Se știe că-și bate victimele, 
cu mâinile lui mari, până le omoară. Poliţia din Hamburg n-a 
reușit niciodată să adune dovezi suficiente pentru a-l condamna. 
Ei bine, până și Varasouv șoptește atunci când vorbește despre 
tipii ăștia. Se pare că s-a și retras înainte de vreme, din ordinul 
noilor săi stăpâni. Îţi zic eu, banda asta nouă i-a speriat de 
moarte. Vreau să spun că ucrainenii sunt diavoli împielițaţi - 
este ca și cum i-ar speria ceva mai cumplit decât moartea. 

— Eu tot nu înțeleg ce e așa de nemaipomenit la feţele astea 
noi. 

— Se zvonește că ar fi foști Spetznaz... 

— Și ce dacă? Știu că asta îi face extrem de periculoși, dar 
jumătate din Mafiile rusească, ucraineană și baltică din Europa 
angajează foști mardeiași din cadrul forțelor speciale sovietice... 

Mahmoot clătină din cap. 

— Nu, nu. Indivizii ăștia sunt altfel. Ei au făcut parte dintr-o 
unitate specială de poliţie. Ministerul Sovietic de Interne sau 
cam așa ceva. Veterani din Afghanistan și din Cecenia. Nu știu 
ce-au făcut acolo, dar cred că, indiferent ce-a fost, bagă groaza 
în toată lumea. 

Megafonul anunţă că feribotul se apropia de cheiul St Georg. 
Mahmoot dădu mâna cu Fabel, asigurându-se mai întâi că 
nimeni nu avea să observe acest gest de prietenie dintre el și 
polițist. 

— Eu cobor aici. O să văd ce pot afla în legătură cu fata și cu 
Klugmann. Ai grijă de tine, prietene. 

— Și tu la fel, Mahmoot. i 

Fabel îl urmări pe Mahmoot debarcând. In timp ce feribotul se 
punea din nou în mișcare, Fabel zări o fată frumoasă, blondă, 
tunsă scurt, care tocmai coborâse de pe feribot; în soarele care 
apunea, părul ei strălucea auriu. Văzând-o radiind de tinereţe, 
Fabel simţi un junghi în inimă. Se întoarse și se îndreptă spre 
capătul celălalt al feribotului și nu o văzu pe fată luând-o în 
aceeași direcţie ca și Mahmoot, la o distanţă de circa douăzeci 
de metri în spatele lui. 


11. 


Miercuri, 4 iunie, 


08:45 p.m. 
Alsterpavilion, Hamburg 


Oboseala care pusese stăpânire pe Fabel după-amiază se 
accentuă acum. În clipa în care cobori de pe feribot, se simţi 
șifonat și murdar. Soarele la asfinţit colora orașul în roșu și 
auriu. Fabel cobori la capătul dinspre sud al Binnenalster și 
parcurse pe jos scurta distanţă până la Alsterarkaden din centrul 
orașului. Se așeză la o masă situată chiar sub colonadele 
arcadei și comandă o salată Matjes și o bere Jever, ca să 
alunece heringul. Arcada se întindea de-a lungul canalului 
Alsterfleet, iar Fabel își lăsă privirea obosită să alunece leneș pe 

deasupra apei ce scânteia în lumina înserării, în timp ce câteva 
lebede pluteau alene pe suprafaţa ei. De cealaltă parte a 
canalului se afla piaţa principală a orașului, de unde clădirea 
primăriei se înălța, autoritară, spre cer, ceasurile de aramă din 
turn strălucind lustruite în soarele ce apunea. 

Fabel nu știa de când stătea acolo, în picioare, și nu reacţionă 
decât atunci când îi auzi accentul moale, din Munchen. 

— Permiteţi? 

— Da... da... bineînțeles, Frau Doktor... 

Fabel se ridică în picioare și trase un scaun. 

— Sper că nu vă deranjez..., spuse Susanne Eckhardt. 

— Nu... deloc. Îi făcu semn chelneriţei, apoi se întoarse spre 
Susanne. Ce aș putea să vă ofer? 

Susanne se întoarse spre chelneriță și comandă un pahar de 
vin alb. Fabel o întrebă dacă nu dorea și ceva de mâncare, dar 
ea clătină din cap. 

— Am mâncat ceva la birou. Dar, vă rog, nu vă întrerupeţi! 

Fabel luă o înghiţitură de hering. Se simţea oarecum 
vulnerabil, mâncând în timp ce ea îl privea. Susanne își dădu 
capul pe spate, lăsând soarele să-i încălzească faţa; Fabel fu din 
nou copleșit de frumusețea ei. 

— Făceam niște cumpărături în Arcade, spuse ea, arătând 
spre plasele pe care le pusese lângă ea, când v-am văzut stând 
aici. Păreţi extenuat. A fost o zi lungă, nu-i așa? 

— Da. Din păcate, în meseria noastră, avem parte de multe 
zile lungi și de nopţi nedormite. 

Chelneriţa aduse vinul. Susanne ridică paharul. 

— Zum Wohl!” Pentru zilele lungi și nopţile nedormite. 

— Cheers!” Fabel folosea de obicei expresia englezească. 

Susanne râse. 

— Ah, da - der englische Kommissar... Am uitat că așa vi se 
spune. 

Fabel zâmbi la rândul său. 

— Eu sunt pe jumătate scoţian. Mama a fost scoțiană, iar eu a 
fost cât pe-aci să fiu botezat „lain”. Jan a fost un compromis. 
Oricum, mulţi oameni de aici se simt cel puţin un pic englezi. 
Despre Hamburg se spune că este cea mai estică suburbie a 

Londrei... Sunt sigur că, fiind originară din sud, înţelegeţi ce 
vreau să spun... 

Susanne puse paharul pe masă. 

— Da... nu mă așteptam să am un șoc cultural fără să 
părăsesc Germania, dar, când m-am mutat de la Munchen aici, 
trebuie să recunosc că m-am simţit ca și cum aș fi imigrat într-o 
tară ciudată. Oamenii de aici pot fi puţin... 

— Anglo-saxoni? 

— Eu voiam să spun rezervaţi... dar da, acum că trăiesc aici, 
înţeleg de ce se spune asta despre oamenii din Hamburg... Sorbi 
o înghiţitură de vin. Cu toate astea, îmi place. E un oraș grozav. 

— Da. Fabel privi pe deasupra apei. Așa este. De când sunteţi 
aici? 

— De doi ani... nu, de aproape trei. Pot spune că m-am stabilit 
deja aici. 

— Ce v-a adus aici? Serviciul sau... soțul dumneavoastră este 
de-aici? 

Ea râse de întrebarea lui atât de categorică. Râse și el. 

— Nu, Herr Fabel... Nu sunt măritată... și nici implicată în vreo 
relaţie. M-am mutat aici datorită postului care mi s-a oferit la 
Institut fur Rechtsmedizin. lar prin intermediul institutului, mi s-a 
oferit postul de consultant din cadrul Poliţiei din Hamburg. Se 
aplecă înainte, sprijinindu-și coatele de masă și bărbia pe 
degetele încrucișate. Și cum se împacă Frau Fabel cu absențele 
dumneavoastră îndelungate? 

Fabel râse. 

— Nu există nicio Frau Fabel. Sau, cel puțin, nu există acum; 
sunt divorțat de cinci ani. 

— Îmi pare rău... n-am vrut să... 

Fabel își ridică mâinile. 

— Staţi liniștită. M-am obișnuit cu asta. Este greu pentru 
cineva care a fost căsătorit să suporte o astfel de viaţă... și soția 
mea e într-o relaţie cu cineva... mă rog, cineva care era acolo 
atunci când eu nu eram. 

— Îmi pare sincer rău. 

— După cum v-am mai spus, n-are rost. Am o fiică frumoasă 
care petrece foarte mult timp împreună cu mine. 

Între ei se așternu tăcerea. Conversaţia luase brusc o turnură 
penibil de intimă și niciunul din ei nu părea să poată găsi o cale 
de ieșire. Susanne privi pe deasupra canalului Alsterfleet, spre 

piața primăriei, în timp ce Fabel plimbă o bucată de hering, cu 
furculita, pe farfurie. După câteva secunde de tăcere, începură 
amândoi să vorbească în același timp. 

— Dumneavoastră mai întâi, spuse Susanne râzând. 

— Tocmai voiam să vă întreb..., începu Fabel, conștient de 
tonul său prea șovăitor. Apoi reluă, de data aceasta ceva mai 
insistent. Voiam să vă întreb, văzând că acum nu aveți timp, 
dacă v-ar face plăcere, o dată, să luaţi masa cu mine. 

Susanne zâmbi larg. 

— Sigur că mi-ar face plăcere. Ce-aţi zice de săptămâna 
viitoare? Sunaţi-mă la birou și stabilim. Se uită la ceas. 
Dumnezeule, trebuia să fiu în altă parte acum... mulțumesc 
pentru vin, Herr Fabel. 

— Spune-mi Jan, te rog... 

— Îți mulţumesc pentru vin, Jan... Ne auzim săptămâna 
viitoare? 

Fabel se ridică de pe scaun și îi dădu mâna. 

— Poţi conta pe asta... 

O urmări cum se îndepărta, trecând pe sub colonade. Berea și 
oboseala își spuneau cuvântul, provocându-i o senzaţie de ireal. 
Spusese într-adevăr „da”? 


12. 


Miercuri, 4 iunie, 


09:00 p.m. 
Aussendeich, lângă Cuxhaven 


Avea senzaţia că era deconectată de trupul ei, de mediul 
înconjurător imediat, de lume. Propria cunoștință i se părea 
înecată în ceva gros și vâscos. Uneori, stratul acela se subţia; 
atunci, putea vedea lucrurile normal. Alteori, vederea i se 
întuneca din nou, împiedicând-o să perceapă realitatea din jurul 
ei. Asta o înfuria, dar chiar și această emoție crudă era atenuată 
de nămolul care îi îneca fiecare gând, fiecare senzaţie, fiecare 
mișcare. Căzu din nou. Simţea frunze ude lipindu-i-se de faţă; 
simţea în gură un gust fetid de frunze uscate și de paie vechi. In 

jurul ei se aflau mulţi copaci. Era conștientă că trebuia să știe 
cum se numește un loc ca acela, dar cuvântul „pădure” era prea 
departe, era nevoie de un efort intelectual mult prea mare 
pentru a și-l aminti. Se întinse pe jos o clipă, apoi se ridică, 
clătinându-se, mai făcu câţiva pași și căzu din nou. Noroiul, gros 
și întunecat, îi învălui din nou cunoștința. Leșină. 

Când se trezi, era deja întuneric. Mânată de un instinct mult 
prea puternic pentru a fi slăbit, se ridică din nou în picioare. 
Ceva mai departe, zări o lumină. Apoi încă una. Lumini 
mișcătoare care pâlpâiau printre trunchiurile copacilor. Instinctul 
fu cel care o îndreptă spre acele lumini, nu conștientizarea 
faptului că în faţa ei se afla o șosea, se afla ajutorul, salvarea. 
Se mai împiedică de câteva ori, însă acum se simţea dusă către 
acele lumini, ca și cum s-ar fi aflat la capătul unui drum de 
calvar. Sub picioarele ei, pământul devenise mai neted, cu mai 
puţine rădăcini ieșite în afară și cu mai puţine crengi de care să 
se împiedice. Luminile deveneau tot mai mari. Mai puternice. 

Totul îi devenise foarte clar înainte de a fi lovită de camion. 
Auzi scrâșnetul pneurilor și privi cu ochi mari, dar fără pic de 
uimire, farurile care veneau spre ea. Avea un sentiment de 
surprindere: nu înțelegea de ce, știind că avea să moară, nu îi 
era absolut deloc frică. 


13. 


Miercuri, 4 iunie, 


11:50 p.m. 
Altona, Hamburg 


După plecarea funcţionarilor și a cumpărătorilor, parcarea de 
la subsol era aproape goală. Pneurile Saab-ului scrâșniră, în timp 
ce mașina cobori panta abruptă de la intrare și coti spre locurile 
de parcare. Dar în loc să parcheze, se opri pe culoarul principal, 
cu farurile aproape stinse. 

Un Mercedes, care stătuse ascuns pe unul dintre locurile de 
parcare, în spatele unui stâlp, demară brusc și se îndreptă spre 
Saab, oprind în momentul în care cele două mașini se aflară față 

în faţă. Niciunul dintre automobile nu mai putea înainta. Turcii 
coborâră primii, din Mercedes. Trei. Solizi. Doi dintre ei stăteau 
de o parte și de alta a mașinii, cu braţele sprijinite de portierele 
deschise, pe care le foloseau ca scuturi în fața lor. 

Cel de-al treilea turc, mai în vârstă și îmbrăcat mai elegant 
decât ceilalţi doi, se îndreptă spre Saab, se aplecă în faţă și bătu 
în geamul din dreptul șoferului. Se auzi un bâzâit, apoi zgomotul 
caracteristic deschiderii unei ferestre electrice. Apoi un alt 
zgomot, ca și cum s-ar fi descărcat o armă. 

Cei doi turci care stăteau lângă Mercedes văzură o explozie 
de sânge țâșnind din ceafa bărbatului în vârstă în secunda în 
care glonţul, tras din interiorul Saab-ului, îi ieși din craniu. 
Inainte ca ei să poată riposta, urmă o serie de alte Împuşcături, 
mai puternice, care se succedau rapid, ca o grindină ce cădea 
pe un acoperiș, dar venind, de data aceasta, din spatele lor. 

La fel ca și bătrânul, cei doi muriră înainte de a se prăbuși la 
pământ. 

Doi bărbaţi înalţi, amândoi blonzi, apărură din spatele 
Mercedesului turcilor. In timp ce unul dintre ei aduna cu grijă 
cartușele căzute pe podeaua parcării, celălalt se îndreptă, calm, 
spre trupurile neînsufleţite ale celor trei turci și mai trase câte 
un ultim glonţ în capul fiecăruia dintre ei; apoi adună cartușele 
și le puse în buzunarul hainei din piele. Apoi, amândoi își 
deșurubară amortizoarele pistoalelor semiautomate Heckler & 
Koch. Trecură calmi peste cadavre, apoi se așezară pe bancheta 
din spate a Saab-ului, care se înscrise pe rampa de ieșire. 


14. 


Joi, 5 iunie, 


10:00 a.m. 
Poseldorf, Hamburg 


Fabel reuși să adoarmă - și dormi chiar fără vise dar când se 
trezi, simţi că îl dureau oasele de oboseală. Aproape că se târi 
până în baie, se bărbieri, făcu un duș, apoi se îmbrăcă. Pe preșul 

de la ușă se afla un exemplar din Hamburger Morgenpost. Fabel 
îl puse pe măsuţa din hol, fără să-l deschidă. 

Işi bău cafeaua lângă ferestrele înalte, privind în gol cu o 
expresie absentă. Cerul cenușiu, ca de oțel, apăsa orașul, 
absorbind culoarea apei, a parcurilor și a clădirilor, dar o geană 
purpurie se ivi din spatele norilor, promițând ceva mai bun 
pentru ziua ce tocmai se năștea. „Ești undeva, acolo, își spuse 
el, ești sub același cer și aștepți să o faci din nou. De-abia 
aștepți să o faci din nou. lar noi de-abia așteptăm să comiti o 
greșeală.” Gândul acela i se strânse ca un pumn în stomac. 

In timp ce privea cerul și își bea cafeaua, trecu în revistă, în 
gând, ceea ce aflaseră până atunci. Avea piesele puzzle-ului 
care, toate, se potriveau: un fost poliţist corupt, o prostituată 
ucisă bestial, o altă victimă, omorâtă cu patru luni în urmă, fără 
nicio legătură cu cea de-a doua și un sociopat egomaniac care 
își asumă responsabilitatea celor două crime prin e-mailuri. Dar 
când încercă să pună piesele la un loc, acestea se împiedicară 
unele de celelalte. La prima vedere, totul avea sens, dar 
undeva, într-un colţ întunecat al creierului lui Fabel, unde 
piesele erau foarte bine cercetate, se aprinse o luminiţă roșie, 
de avertizare. 

Fabel își termină cafeaua. Trase adânc aer în piept, apoi se 
întoarse, își luă geaca și cheile și plecă la birou. 

Când ajunse în holul larg al Prâsidium-ului, Fabel constată că 
acolo se desfăşura o activitate intensă. O duzină de ofiţeri MEK, 
creaturi în gri cu negru, cu ochelari de protecţie și căști, trecură 
tropăind pe lângă el, îndreptându-se spre ieșire, unde îi aștepta 
un vehicul blindat. Fabel trecu pe lângă Buchholz și Kolski, care, 
amândoi, erau angajaţi într-o conversaţie cu unul dintre Ersten 
Hauptkommissars Schutzpolizei, care avea în mână un 
blocnotes albastru. Amândoi se uitară la Fabel, dând din cap 
scurt. Fabel îi salută și el; cu toate că ardea de nerăbdare să afle 
ce se întâmpla, citi pe chipurile lor atâta hotărâre crâncenă, 
încât decise să-i lase în pace. Gerd Volker, omul de la BND, 
însoţit de patru „duri”, cobori din lift chiar în momentul în care 
Fabel voia să se urce în el. Volker abordă un zâmbet formal, îi 
dădu lui Fabel bună dimineaţa și trecu repede pe lângă el, fără 
ca acesta să apuce să spună ceva. 

Când cobori din lift, Fabel se întâlni cu Werner în holul 
Mordkommission. 

— Ce naiba se întâmplă? 

Werner îi întinse un exemplar din Morgenpost, deschis la o 
anumită pagină. 

— Ersin Ulugbay e mort. O treabă de profesioniști. 

Fabel fluieră încet. Fotografia din Morgenpost înfățișa un 
bărbat îmbrăcat într-un costum scump, prăbușit pe betonul 
pătat de sânge și de ulei. În articol nu se făcea nicio referire la 
mobilul crimei, dar se preciza că una dintre cele trei victime era 
Ersin Ulugbay „o figură cunoscută din lumea interlopă a 
Hamburgului”. Celelalte două victime, doi bărbaţi, presupuși a fi 
de origine turcă, urmau să fie identificaţi. Fabel înţelese de ce, 
la parter, se desfășura o activitate atât de febrilă și de ce nu 
văzuse decât chipuri concentrate și severe. 

— La naiba! Se pare că a izbucnit un război în toată regula. 

— De-asta se pregătesc și oamenii noștri. Maria Klee se 
apropiase de Fabel, cu o cană de cafea în mână. Vreţi și 
dumneavoastră una? 

Fabel clătină din cap. 

— Întregul Prăsidium mișună de LKA7 și BND... Maria izbucni 
în râs. Tot ce e îmbrăcat cu geacă neagră din piele și face parte 
dintr-o organizație cu iniţiale, înseamnă că se află aici și că are 
un băț înfipt în fund. 

— Eu nu înţeleg de ce își fac griji, spuse Werner, ridicând din 
umeri. Să se omoare între ei, nenorociţii! Ne scutesc pe noi de 
pierdere de timp și de bătaie de cap. 

— Din păcate, există și tiruri încrucișate, Werner. Fabel îi dădu 
înapoi ziarul. Și se pare că tirurile încrucișate întâlnesc 
întotdeauna și trecători nevinovați. 

— Poate, dar eu personal n-aş vărsa o lacrimă pentru un 
gunoi ca ăsta. 

Fabel se îndreptă spre biroul său. 

— Aveţi un minut? îi întrebă el pe amândoi. 

Fabel se așeză la birou și le făcu semn, Mariei și lui Werner, să 
ia loc. 

— Aţi mai aflat ceva în legătură cu victima noastră de ieri? 

— Nimic, răspunse Maria. Am verificat și la Hamburg, și la 
Bundeskriminalamt. Nu a avut cazier. Și n-am aflat nimic nici 
despre rana de glonț. Nu putem fi siguri că a participat la vreo 
luptă de stradă, în care să fi fost implicate femei, în ultimii 
cincisprezece ani. 

— Atunci extindeţi aria cercetărilor. 

— Asta și fac, șefu'. 

— Anna și Paul îl urmăresc în continuare pe Klugmann, spuse 
Werner. Până acum, n-a făcut decât să se ducă direct acasă și 
să stea în pat. Ultimul raport preciza că perdelele erau încă 
trase și că nu se înregistrase niciun semn de viaţă. 

— Aţi mai aflat ceva de la vreunul dintre vecinii fetei ucise? A 
văzut cineva un bătrân cu înfățișare de slav? 

— Despre cine vorbim? întrebă Maria. 

— jan a văzut pe cineva printre curioșii adunaţi în fața 
blocului atunci când am ajuns noi la locul crimei, răspunse 
Werner. 

— Un tip scund, la vreo șaizeci de ani, poate și mai mult... 
părea străin? 

Werner și Fabel se uitară amândoi la Maria. 

— L-ai văzut? 

— Eu am ajuns acolo cu cincisprezece minute înaintea 
voastră, vă amintiţi? Se adunaseră deja câţiva oameni, iar el se 
afla cam la o sută de metri de acel grup, venind dinspre St Pauli. 
Eu l-am văzut... Mie mi s-a părut că semăna puţin cu Hrușciov... 
știți voi, bătrânul președinte sovietic sau cum îi ziceau... prin 
anii șaizeci. 

— Îmi pare rău, dar atunci nu m-am gândit prea mult la asta. 
Nu părea să vrea să fugă de la locul crimei. În afară de asta, 
oamenii se tot adunau acolo de mai bine de o oră, aşa că nu m- 
am gândit la un posibil făptaș... Credeţi că el este ucigașul? 

— Nu... Fabel se încruntă. Nu știu... pe mine m-a frapat 
prezenţa lui acolo. Poate că nu este nimic. Dar nu este din zonă, 
iar tu l-ai văzut sosind la locul crimei. Vreau să-l găsiţi pentru a-l 
putea elimina din cercul suspecților. 

— O să mai întreb pe-acolo, spuse Werner. 

— Vreau să mai încerci să afli dacă vreunul dintre vecini a 
văzut prin zonă un poliţist înainte de comiterea crimei. Dar, 
pentru numele lui Dumnezeu, fii atent... N-aș vrea să creadă 
cineva că bănuim pe unul de-ai noștri. 

— Bineînţeles, spuse Maria, este posibil să nu fi fost în 
uniformă. Poate că a pus doar mâna pe o legitimaţie de la 
Kriminalpolizei sau pe o insignă. 

— Așa e... după cum spui și tu, nici nu știm măcar dacă se dă 
drept poliţist sau nu. Dar poate că o uniformă i-ar garanta 
accesul necondiţionat. Merită să încercăm. 

e 

După ce Werner și Maria părăsiră biroul său, Fabel îl sună pe 
Mahmoot de pe telefonul mobil. Urma să înceapă un război între 
bande, iar Fabel îl trimisese pe Mahmoot, neînarmat, pe linia 
frontului. Telefonul sună până când, în cele din urmă, intră pe 
căsuţa vocală. 

— Eu sunt. Sună-mă! Și uită complet de serviciul pe care ți l- 
am cerut. 

Fabel închise. 


15. 


Joi, 5 iunie, 


10:00 a.m. 
Stadtkrankenhaus Cuxhaven 


Uniforma nu-i venea foarte bine lui Max Sulberg. De fapt, în 
cei douăzeci și cinci de ani de serviciu în cadrul Polizei 
Niedersachsen, dintre care o mare parte petrecuți la 
Polizeiinspektion Cuxhaven, nicio uniformă nu i se potrivise prea 
bine. În tot acel timp, el devenise din tânărul slab și neîngrijit un 
bărbat gras și neîngrijit. Acum, cămașa muștar, cu mâneci 
scurte, stătea să pocnească peste abdomenul proeminent și se 
încreţea pe piept și pe spate, iar pantalonii arătau de parcă nu 
s-ar mai fi întâlnit de multișor cu un fier de călcat. Era genul de 
poliţist șleampăt care, în mod normal, ar fi trebuit să se ridice în 
picioare în fața șefului, dacă n-ar fi fost cele două stele aurii de 
pe tresele verzi cu alb de pe umerii săi, care indicau că, de fapt, 
Max era șeful. 

Era un bărbat mărunţel, cu un început de chelie și cu o față 
binevoitoare, aproape întotdeauna gata să zâmbească. Un chip 
familiar și care inspira încredere, din cele care locuiau pe 
pământurile joase și netede din arcul nisipos al coastei 

Cuxhaven, care se întindea de la Berensch-Arensch și până la 
Altenbruch. 

Acum, zâmbetul dispăruse de pe chipul lui Max, alungat de 
lumina dezolantă din morgă. Lângă el stătea doctorul Franz 
Stern, un medic slab și chipeș, cu o coamă de păr negru, care îl 
domina prin înălţime și înfățișare pe sifonatul ofiţer SchuPo. În 
faţa lor, pe masa rece din oţel de la morgă, zăcea trupul zdrobit 
al Petrei Heyne, o studentă de 19 ani din Hemmoor. Max 
Sulberg era de multă vreme poliţist, iar asta însemna, chiar și 
pentru Cuxhaven, că dăduse ochii, nu o dată, cu moartea și cu 
violența. Dar uitându-se la chipul fără viaţă al unei fete cu mai 
puţin de un an mai mare decât propria fiică, simţi o dorinţă 
copleșitoare de a găsi o pernă, ceva, orice, ca să i-o pună sub 
cap. Și să-i spună ceva. Să o liniștească. Dar ea se afla deja 
dincolo de liniște. Max clătină din cap cu putere. 

— Ce tragedie! 

Stern oftă. 

— Ce naiba îi venise să hoinărească pe șosea, la așa o 
distanţă mare de oraș? 

— Nu pot decât să fac presupuneri. Trebuie să așteptăm 
rezultatul autopsiei, dar eu cred că era drogată. Șoferul 
camionului spunea că părea complet dusă atunci când i-a apărut 
în faţă. E clar că n-a putut să o evite, dar îi este foarte greu să 
accepte asta. Bietul om! 

— Au fost anunțați părinţii? 

— Sunt pe drum încoace. Nu avea la ea nicio geantă sau cel 
puţin cartea de identitate. În schimb, purta o brățară medicală. 

Fără să stea pe gânduri, Stern se uită la încheietura fetei. O 
prostie, firește, brăţara fusese luată de poliţie. Dar ceva anume 
îi atrase atenţia. Stern se încruntă, aplecându-se înainte. 

— Ce este? întrebă Sulberg. 

Medicul nu răspunse, dar răsuci brațul fetei, uitându-se la 
încheietură. Apoi se uită la glezna dreaptă, la cea stângă, după 
care îi cercetă atent încheietura stângă. 

Sulberg oftă nerăbdător. 

— Ce este, Herr Doktor Stern? 

Stern îi arătă încheietura fetei. Sulberg ridică din umeri. 

— La ce trebuie să mă uit? Nu văd. 

— Uitaţi-vă mai de aproape. 

Sulberg își puse ochelarii. În timp ce se apleca, să examineze 
încheietura fetei, stomacul i se întoarse pe dos din cauza 
mirosului de mort. Apoi ceva îi atrase atenţia. Pe piele se 
vedeau mici zgârieturi, iar pe încheietură, o roșeaţă slabă. 

— La fel ca și pe glezne..., adăugă Stern. 

— La naiba! Sulberg își scoase ochelarii. A fost legată. 

— Da, a fost legată, confirmă Stern. Dar nu s-a zbătut mult 
timp ca să se dezlege. Părerea mea e că era semiconștientă sau 
inconștientă atunci când a fost legată. Asta explică faptul că s-a 
dezlegat și că s-a dus drept în faţa camionului. 

Mușchii de pe fața lui Sulberg se contractară, dându-i un aer 
sever. 

— Doctore Stern, nu mai aștept rezultatul autopsiei. Vă rog să 
recoltaţi o probă de sânge pentru analiză. 


16. 


Joi, 5 iunie, 


12:00 p.m. 
Polizeipräsidium, Hamburg 


Fabel citi în ochii lui Werner că era ceva important. 

Werner aborda metodic și conștiincios munca de poliţist, spre 
deosebire de Fabel, care avea un stil mai intuitiv. Werner punea 
mare preț pe detalii, Fabel pe imaginea de ansamblu. Tocmai 
din cauza acestui contrast alcătuiau o echipă atât de bună. 
Singurul lucru care îl deranja pe Fabel era rezerva lui Werner 
faţă de aptitudinile analitice ale Mariei Klee. lar acum, Werner 
avea acea privire care îi spunea lui Fabel că, scormonind prin 
cine știe ce colţișor al investigaţiei, reușise să dea de o urmă. 

— Ce-ai găsit, Werner? 

Werner se așeză în fața lui Fabel și se amuză de faptul că 
fusese citit atât de repede. 

— Două lucruri. Mai întâi, deși pare de necrezut, prietenul 
nostru Klugmann n-a prea fost sincer cu noi. 

— Sunt extrem de surprins! 

Werner îi arătă lui Fabel o foaie scoasă la imprimantă care 
semăna cu o factură telefonică pe care nu erau trecute 
costurile, ci numai numerele formate și duratele convorbirilor. 

— Asta e  desfășurătorul convorbirilor efectuate de pe 
celularul lui Klugmann... Werner văzu sprâncenele ridicate ale 
lui Fabel. N-a fost ușor. Arătă cu vârful grăsuț al degetului 
arătător spre una dintre înregistrări. Uită-te la asta... a sunat la 
numărul ăsta la ora 2:30 dimineaţa. Este numarul poliţiei locale. 
Exact cum a spus el și cum a confirmat și centralista. Werner 
arătă apoi în josul paginii. Acum uită-te la asta. Ora 2:22. 

Fabel ridică privirea și se uită la Werner. 

— Nenorocitul! 

— Exact. A vorbit timp de douăsprezece minute la numărul 
ăsta. Probabil că, după ce a închis, a sunat la poliţie. Așa. la să 
vedem. Pe cine poţi suna înaintea poliţiei atunci când tocmai ți- 
ai găsit o așa-zisă prietenă măcelărită? O pizzerie cu livrare la 
domiciliu? 

— Deci cine este? Al cui este numărul? 

Werner se lăsă pe spătarul scaunului, făcându-l să scârţăie. 

— Asta e cel de-al doilea lucru. Am verificat și răsverificat la 
toate departamentele federale, la Deutsche Telekom, la 
operatorii de telefoane mobile... numărul ăsta - se lăsă din nou 
pe spate și puse degetul pe locul respectiv - nu există. 

— Trebuie să existe. 

— Sigur că trebuie, pentru că Klugmann a vorbit acolo timp de 
douăsprezece minute... dar numărul nu este înregistrat nicăieri. 
Nu ne mai rămâne de făcut decât un singur lucru. 

— N-ai încercat deja? 

— M-am gândit să-ţi rezerv ţie această onoare, șefu'. 

Fabel își luă mobilul și formă numărul. Cineva răspunse după 
cel de-al doilea apel, dar nu spuse nimic. 

Fabel așteptă o clipă, apoi spuse: 

— Alo? 

Tăcere. 

— Alo? 

Lui Fabel i se păru că aude la celălalt capăt al firului respiraţia 
cuiva. Era aproape sigur că de partea cealaltă se afla cineva la 
un telefon mobil. 

— Alo? Eu sunt, spuse el după câteva clipe. 

Legătura se întrerupse. Fabel formă din nou numărul. Lăsă 
telefonul să sune timp de câteva minute, după care închise. Se 
întoarse spre Werner. 

— Bine... Anna și Paul îl supraveghează în continuare pe 
Klugmann? 

Werner încuviinţă. 

— Să-l aducem aici. 

e 

Era mai mult o alee decât o stradă. Pentru că era foarte 
îngustă și se întindea de la est la vest; iar clădirile roșii, din 
gresie, care o străjuiau și care nu aveau mai mult de trei 
niveluri, îi dădeau un aer mohorât. Mașinile nu aveau voie să 
parcheze decât pe o parte a străzii, iar BMW-ul Annei Wolff și al 
lui Paul Lindemann era parcat la jumătatea străzii. Alte locuri 
disponibile nu mai erau, așa că Fabel, cu Werner pe locul de 
lângă șofer, trebui să oprească după colţ. 

Sonia Brun apăru de după colț, cu două pungi Aldi în braţe, 
încărcate de cumpărături. Era înaltă, suplă, cu picioare lungi, 
bronzate. Părul negru, lung, era dat pe state, iar ochelarii de 
soare se odihneau pe cap. Părea mlădioasă și în formă. Fabel își 
aminti ce spusese Möller cu privire la condiţia fizică a celei de-a 
doua victime. Sonia era, printre altele, și dansatoare la bară la 
Paradies-Tanzbar. 

Poate că Monique fusese totuși prostituată. 

Sonia trecu pe lângă mașina lui Fabel, apoi traversă strada, 
iar Fabel putu să o vadă mai bine. Era îmbrăcată modest, cu un 
tricou alb, scurt, mulat peste sâni, care îi scotea în evidență 
abdomenul bronzat, o fustă mini decolorată și sandale de pânză, 
cu barete împletite în jurul gleznelor fine. Fabel nu-i văzu faţa 
decât din profil, dar își dădu seama că fata era frumoasă. Dacă 
ar fi fost îmbrăcată altfel, ar fi avut ceva clasă. Traversă strada 
și intră pe alee. Fabel le transmise prin staţie Annei și lui Paul că 
Sonia se îndrepta spre ei. 

— O să o urmărim. Am un mandat de intrare și arestare, 
eliberat de biroul procurorului  Staatsanwaltschaft. Când 
deschide ușa, intrăm. 

Își scoase pistolul Walther din tocul de piele, trase închizătorul 
și schimbă încărcătorul. Apoi, înainte de a băga revolverul din 
nou în toc, verifică butonul roșu de siguranţă, după care se 
întoarse spre Werner. 

— Ar fi bine să ai grijă cu ăsta. Sunt sigur că Klugmann n-o să 
ne creeze probleme, dar dacă o va face, va ști cum. 

Werner își verifică și el arma. 

— N-o să aibă nicio șansă, nenorocitul! 

Se dădură jos din mașină și o urmăriră pe Sonia pe jos. Când 
trecură pe lângă BMW, Anna și Paul coborâră și ei, pornind în 
urma lor. Sonia, cu plasele în brațe, se întoarse și împinse cu 
spatele ușa grea de la intrare. Între timp, se uita în direcţia celor 
care veneau spre ea, fără să pară că-i observă. Aceștia o urmară 
în curtea pietruită, iar Fabel îi auzi sandalele răsunând pe 
trepte, în timp ce fata urca scările spre apartamentul ei. O 
urmară cât de tăcuţi putură. Sonia era la ușă, cu plasele la 
picioare, căutându-și cheile. Atunci îi văzu. 

— Hans! strigă ea, de se auzi în toată curtea. 

Fabel fu șocat de groaza care se citea pe chipul Soniei. Își 
dădu seama că fata îi luase drept altcineva. El ridică o mână, 
într-un gest care ar fi fost mai împăciuitor, dacă în cealaltă n-ar 
fi avut pistolul automat, mic și negru. 

— Sonia... calmează-te. Suntem de la poliţie și nu vrem decât 
să vorbim cu Hans. 

Groaza fetei se amestecă acum cu nesiguranța. Fabel și 
ceilalți urcară în fugă scările, iar micuța Anna Wolff o împinse pe 
Sonia înapoi cu atâta putere, încât aceasta aproape că-și pierdu 
echilibrul. Anna o lipi pe Sonia de perete, în afara posibilei linii a 
focului. Fabel și Paul se lipiră și ei de perete, de-o parte și de 
cealaltă a ușii. 

— Poliţia! strigă Fabel, făcându-i în același timp semn lui 
Werner, care lovi ușa cu piciorul, chiar sub broască. 

Fabel, Werner și Paul pătrunseră în apartament, doi dintre ei 
acoperindu-l, pe rând, pe al treilea și agitând braţele întinse 
dintr-o parte în alta, ca și cum pistoalele ar fi fost lanterne. O 
bucătărie, un living, o baie și două dormitoare, toate dând într- 
un coridor scurt. Apartamentul era curat, luminos și ordonat, dar 
cu mobilă ieftină. Inăuntru nu era nimeni. Fabel își puse pistolul 
la loc în toc, sub braț și îi făcu un semn Annei Wolff, care îi 
zâmbi Soniei și o conduse cu blândetțe în apartament. Fabel îi 
spuse lui Paul să-i ridice sacoșele cu cumpărături și să le ducă în 
bucătărie. Binevoitoare, Anna o conduse pe Sonia în living și o 
ajută să se așeze pe canapea. Sonia tremura și avea lacrimi în 
ochi. Fabel se lăsă pe vine în faţa ei. 

— Sonia, unde e Hans? 

Fata ridică din umeri și izbucni în plâns. 

— Nu știu. Era aici când am plecat eu azi-dimineaţă. Nu mi-a 
spus că urma să plece. N-a mai ieșit din casă de când a fost 
omorâtă fata aceea. E foarte necăjit din cauza asta. De aceea 
sunteti aici? 

— Nu-l acuzăm de nimic. Trebuie doar să-i punem câteva 
întrebări. 

Ochii căprui străluciră într-un amestec de teamă și de mânie. 

— Sonia, ne scuzi o clipă? Fabel se întoarse spre ofiţerii săi. 
Anna, Paul... vreau să vorbesc ceva cu voi. Afară. 

Odată ajunși pe palier, expresiile celor doi arătau clar că știau 
despre ce era vorba. Anna Wolff se hotări să i-o ia înainte. 

— Îmi pare rău, șefu'... nu văd cum ar fi putut să treacă pe 
lângă noi. Am fost cu ochii-n patru. 

— Și totuși se pare că n-aţi fost destul de vigilenţi. Fabel se 
străduia să-și stăpânească furia. Klugmann este singura noastră 
pistă, iar voi îl lăsaţi să scape! Le făcu un semn cu degetul 
arătător. Voi l-aţi pierdut, voi să-l găsiți! 

— Da, șefu', răspunseră ei într-un glas. 

— Și începeţi prin a verifica dacă vreunul dintre vecini e 
acasă. 

Fabel se întoarse în living. Se așeză lângă Sonia, pe canapea, 
sprijinindu-se cu coatele pe genunchi. 

— Te simţi mai bine acum? 

— Du-te la dracu'! 

— Cine credeai că suntem? 

Sonia se întoarse spre Fabel și clipi din ochi. 

— Poftim? Ce vreţi să spuneţi? 

În clipa aceea, el știu că fata ascundea ceva. 

— Știu că nu este deloc plăcut să-ţi intre în casă o armată de 
polițiști înarmaţi, dar tu ai crezut că era altcineva, nu-i așa? 

Sonia își privi genunchii. 

— la spune, Sonia, Hans a dat de necaz? Dacă e în pericol, noi 
îl putem ajuta. Ajută-ne să-l găsim. Din câte știm noi, n-a făcut 
nimic rău în afară de faptul că ne-a ascuns unele informații. Dar 
trebuie neapărat să vorbim cu el. 

Sonia izbucni în plâns. Cu sughiţuri. Fabel o cuprinse cu braţul 
pe după umeri. 

— Nu știu unde e... Arătă spre un telefon mobil aflat pe 
măsuta de cafea. Acela e telefonul lui... nu pleacă nicăieri fără 
el. 

Se întoarse spre Fabel, privindu-l cu ochii ei mari și rotunzi. 
Fabel își aminti ce spusese Mahmoot despre ea: un copil drăguţ. 
Luă telefonul și apăsă pe butonul care afișează ultimele numere 
formate. Așa cum se și așteptase, ultimul număr pe care îl 
formase Klugmann era același la care sunase după ce 
descoperise cadavrul lui Monique. Fabel îi arătă lui Werner 
ecranul telefonului; acesta citi și-l privi pe Fabel cu subînţeles. 
Șeful luă telefonul și îl vâri în buzunarul gecii, după care se 
întoarse către Sonia. 

— Sonia, cine ai crezut că suntem? 

— Hans face niște afaceri. Cu străini. Cred că ruși sau 
ucraineni. A tot încercat să mă ţină departe de toate astea, dar 
eu știu că oamenii aceia sunt periculoși. Cred că lucrurile n-au 
mers prea bine cu ei. In ultimele zile, mi-a spus să nu răspund la 
ușă... și că, dacă ar veni cineva, el ar pleca imediat. Fata oftă. 
Eu am crezut că erau ei... străinii. 

— Acum ești în siguranță, Sonia. De acum înainte, 
apartamentul va fi păzit de un ofițer de poliţie... până se va 
întoarce Hans sau până vom da de el. 

Ucraineni. Fabel își aminti ce spusese Mahmoot legat de nou- 
veniţii în oraș. Probabil că tot ei se aflaseră și în spatele uciderii 
lui Ulugbay. Dar Klugmann juca un rol mai mult decât 
neînsemnat în ceea ce se contura a fi un mare război între 
bande. Îi zâmbi, încurajator, Soniei. 

— Unde crezi că ar putea fi? Poate că n-a ieșit decât pentru 
scurt timp. 

Sonia ridică din nou din umeri, dar pe chip i se putea citi o 
spaimă teribilă. 

— Mi-ar fi spus dacă avea de gând să iasă în dimineaţa asta. 
Știa că urma să fac mâncare... 

Se uită la plasele din bucătărie. Buza de sus îi tremură. 

— Nu-ţi face griji, draga mea, spuse Fabel. O să-l găsim. 
Spera din suflet să aibă dreptate. 

e 

Totul avea să se ducă naibii și știa că o să-i cedeze nervii. 
Trebuia să se concentreze și să fie cât mai vigilent cu putinţă. 
Dacă nu era calm, risca să fie ucis. Pe ușa din faţă a 

apartamentului se afla un zăvor - în graba de a intra, stricase 
broasca; trase zăvorul, sperând că ei nu se vor uita prea atent la 
broască atunci când aveau să ajungă în faţa ușii, ceea ce avea 
să se întâmple în mod inevitabil. 

Fusese îngrijorat din pricina Soniei: întârziase la cumpărături, 
iar el o așteptase, stând la pândă în dreptul ferestrei și 
mișcându-se cât mai puţin posibil, pentru ca detectivii KriPo - un 
bărbat și o femeie - aflaţi în BMW-ul cafeniu, să nu-l vadă. 
Zărind mersul elegant al Soniei, zâmbise în sinea lui: ea era un 
copil bun, iar el încercase să o ţină departe de toate astea. Apoi 
îi zărise pe cei doi polițiști care îl interogaseră, Fabel și Meyer, 
urmărind-o. După ce Sonia trecuse pe lângă BMW, ceilalţi doi 
polițiști coborâseră și ei, alăturându-li-se primilor doi. Era o 
razie. Nu știa ce aflaseră despre el, dar acum nu era momentul 
să-și pună întrebări. Era prea aproape. Il costase prea mult - 
timp, eforturi, o viaţă - ca să-și permită acum să fie scos din 
circulaţie în ultimul moment. Străbătuse în fugă camera, 
înșfăcându-și geaca și îndesându-și pistolul în buzunar. 
Inchisese repede ușa în urma lui, dar fără să o trântească și 
coborâse scările două câte două. Toate apartamentele foloseau 
aceleași scări. Securitatea era asigurată de ușa exterioară, care 
dădea în stradă, și nu de ușile apartamentelor, care, practic, nu 
erau decât niște simple uși interioare. Işi desfăcu briceagul și 
forță broasca, după care împinse ușa cu umărul. Fusese nevoie 
de o mișcare foarte precisă și de forță, pentru a deschide ușa 
fără a crăpa lemnul subţire. Auzise scârţăitul arcului de la ușa 
exterioară, de la parter: Sonia intra în bloc, iar ei aveau să fie la 
doar câțiva pași în urma ei. Apoi auzise ţipătul Soniei, strigătele 
lui Fabel și auzise mișcările și vocile din apartamentul de 
deasupra. Inchisese ochii, se sprijinise cu ceafa de ușă și 
înjurase: „La dracu'!” Telefonul mobil. Işi lăsase mobilul acolo. Și 
asta însemna că-și lăsase și viaţa acolo. Va trebui să ajungă la 
un telefon și asta foarte repede. 

Dar, pentru moment, nu putea face altceva decât să aștepte. 

Proprietarul acestui apartament era un iugoslav de vreo 
șaizeci de ani. La început, Klugmann crezuse că era imigrant 
ilegal, dar, între timp, aflase că lucra ca grădinar în parcul 
Sternschanzen, unde aranja straturile de flori și aduna seringile 
folosite. Lucra numai în schimbul de dimineaţă, care începea la 
ora unsprezece. Avea să se întoarcă acasă după ora opt seara. 

Klugmann știa că de atunci încolo avea să fie în permanenţă 
un poliţist pe stradă. Așa că avea să-i fie foarte greu să iasă. 
Principalul lui avantaj era acela că ei credeau că părăsise deja 
clădirea și îl pândeau să se întoarcă, nu să plece. Stătea cu 
spatele lipit de ușă și se uita prin cameră. Poate găsea ceva de 
îmbrăcat. Ceva care să-l facă să pară mai bătrân. Polițistul de 
afară nu avea să facă nicio legătură. El avea să se uite după un 
bărbat tânăr care intra în clădire, nu după un bătrân care ieșea. 
Auzi voci pe palier: Fabel își muștruluia echipa de supraveghere, 
care îl lăsase să scape. Klugmann zâmbi. Apoi auzi pași și se lipi 
de ușă. Cineva bătu. O bătaie grosolană, de poliţist. Klugmann 
respiră încet și regulat. Încă o bătaie. 

— Poliţia! Este cineva acasă? 

| se păru că durase o veșnicie până când auzi pașii 
îndepărtându-se pe palier și apoi coborând treptele de piatră. 
Bătură și la ușa apartamentului de dedesubt. Klugmann știa că 
și apartamentul acela era gol. Auzi o femeie spunând: „rahat” și 
apoi scârțâitul arcului ușii exterioare. Doi afară și Fabel și Meyer 
sus. Se uită din nou prin apartament, căutând ceva care să-l 
ajute, mai târziu, să se deghizeze. Și așteptă. 


17. 


Joi, 5 iunie, 


02:45 p.m. 
Vierlande, în afara Hamburgului 


Circulaţia fusese intensă în oraș, iar Fabel era mulțumit că-și 
lăsase o marjă de siguranţă, care să-i permită să străbată 
Autostrada B5, prin centru, și în jos, spre Billbrook. Acum, orașul 
nu se mai agăța de marginea șoselei, iar peisajul se întindea în 
jur, la fel ca postavul neted de pe mesele de biliard. Fabel 
lăsase mobilul lui Klugmann la Maria Klee, care urma să-l dea 
celor de la Serviciul Tehnic, cu rugămintea de a obţine cât mai 
multe informaţii cu putinţă. Probabil că Anna Wolff și Paul 
Lindemann mai băteau încă la uși încercând să dea de urma lui 


VP - 101 


Klugmann. Erau, amândoi, ofițeri foarte buni. Dar poate că 
Klugmann îi trăsese în piept și reușise să treacă pe lângă ei. 

Odată ajuns la Bergedorf, Fabel o luă spre sud spre 
Neuengamme. Ai fi zis că ești în Olanda: un teren atât de neted 
încât părea călcat cu fierul. Și orice potenţială monotonie era 
alungată de pâlcurile dese de copaci, de bisericile cu acoperișuri 
roșii, de morile de vânt construite în stil olandez și de casele 
Fachwerk - cu grinzile și cu acoperișurile lor de paie - și 
întreţinute cu meticulozitate. Întinderea verde era străbătută de 
o reţea de canale care o făceau să semene cu o cuvertură din 
petice. 

În timp ce se apropia de Neuengamme, Fabel fu cuprins de o 
neliniște surdă și confuză. Pentru el, acela era un loc încărcat de 
trecut, de bune și de rele; era un loc intim. 

La fel ca toţi copiii germani din generaţia sa, Fabel trebuise să 
preia, la vârsta de zece ani, întreaga povară a istoriei naţiunii 
sale: o pierdere a inocenței și o acceptare necondiționată. li 
pusese tatălui său întrebări legate de ceea ce auzise. De 
Germania. De ei înșiși. De evrei. Fabel își amintea de tristeţea 
din ochii tatălui său, în clipa în care acesta se străduise să 
explice unui băiat de zece ani monumentala monstruozitate a 
ceea ce se făcuse în numele Germaniei. La scurt timp după 
aceea, tatăl lui făcuse acea lungă călătorie până aici, la 
Neuengamme, cu căsutele lui din cherestea și tencuială și cu 
peisajul domol. 

Peste 55 000 de prizonieri fuseseră uciși prin muncă silnică, 
într-un lagăr improvizat într-o fabrică de cărămizi dezafectată. 
Britanicii îl eliberaseră în momentul în care ocupaseră Bergen- 
Belsen și, cu o eficienţă și un caracter practic tipic anglo-saxone, 
îl înapoiaseră poporului german, în anul 1948, sugerând că 
putea fi folosit ca închisoare. Și asta și devenise. Până în anul 
1989, acolo se aflaseră, concomitent, un memorial al 
Holocaustului și închisoarea Vierlande. În cele din urmă, Senatul 
orașului Hamburg sesizase ciudata și amara ironie a faptului că 
ființe umane continuau să fie ţinute închise pe locul unor 
asemenea atrocități, în numele statului, așa că închisoarea 
Vierlande fusese mutată în afara fostului lagăr de concentrare. 

lar acum, Fabel venise la Vierlande ca să înfrunte, pentru 
prima oară în zece ani, o parte a trecutului său pe care credea 
că o îngropase de mult. 

Comandantul închisorii îl conduse pe Fabel în biroul lui Dorn. 
Era o încăpere luminoasă și aerisită, pe pereţii căreia se aflau 
postere mari, colorate, înfățișând momente hotărâtoare ale 
istoriei Germaniei: porţile orașului Lubeck, Porta Nigra din Trier, 
catedrala din Köln. Camera era căptușită cu rafturi pline de 
cărţi, iar lui Fabel i se păru că semăna mai mult cu biblioteca 
unei școli decât cu fostul birou al lui Dorn de la Universitatea din 
Hamburg. Când intră, Dorn și un bărbat mai tânăr stăteau 
aplecați deasupra unei cărţi de referinţă. Tânărul era mai înalt 
decât Dorn, iar tricoul mulat pe corp îi scotea în evidenţă 
mușchii puternici și braţele tatuate. Înfăţișarea grosolană nu se 
potrivea deloc cu concentrarea cu care studia textul. Dorn ridică 
privirea și, dând cu ochii de Fabel, se scuză faţă de bătăușul 
savant, care plecă, luând cu el cartea și caietul. 

— Jan... Dorn îi întinse mâna. Îmi pare bine că ai putut veni. la 
loc, te rog! 

Timpul albise și mai mult mustaţa și barbișonul îngrijit al 
profesorului, adâncindu-i în același timp și ridurile din jurul 
ochilor, dar, în afară de asta, Mathias Dorn arăta așa cum și-l 
amintea Fabel de pe vremea când îi era asistent la Istoria 
Europei: un bărbat îndesat, mărunţel, îngrijit, cu ochi albaștri ca 
de porțelan și cu trăsături puţin prea fine. Fabel luă mâna firavă 
într-a lui. 

— Mă bucur să vă revăd, Herr Professor, minţi. Pentru el, Dorn 
și sentimentele pe care i le trezea acesta erau de domeniul 
trecutului. Se așeză în fața bătrânului. Pe birou, se afla o 
fotografie înfățișând o femeie tânără, în jur de douăzeci de ani, 
cu aceeași delicateţe de porțelan a trăsăturilor. 

— Am fost surprins să aflu că sunteți aici, spuse Fabel. 

— Doar două zile pe săptămână. Dorn zâmbi. Destul cât să 
mă calific drept „istoric rezident”. Este o idee ciudată să aduci 
un istoric într-o închisoare. Dar această închisoare are propria 
istorie. Îmi împart timpul între aici și memorialul de la 
Neuengamme. 

— Voiam să spun că sunt surprins că acceptaţi să lucraţi cu 
delincvenți după ce... 

Fabel își dădu seama că începuse o frază pe care, de fapt, nu 
voia sau nu ţinea neapărat să o termine. Dorn înțelese și zâmbi. 

— Munca asta îmi dă mari satisfacţii. Unii dintre prizonieri 
sunt de-a dreptul însetaţi de istorie. Aceasta îi ajută - într-un 
mod ciudat, ce-i drept - să-și înțeleagă povestea propriei vieţi. 
Dar înţeleg ce vrei să spui. Cred că simţeam nevoia să înţeleg, 
să stau printre oameni care ucid... Să-mi dau seama ce s-a 
întâmplat. 

— Și aţi reușit? 

— Pe tine te-a ajutat faptul că ai devenit poliţist? 

— Nu știu dacă de asta am devenit poliţist. 

Fabel minţea din nou. Amândoi știau că un motiv absolut 
personal îl determinase pe un istoric talentat ca Fabel să devină 
ofițer criminalist. 

Dorn nu comentă în niciun fel cele spuse de Fabel. 

— Voiam să vorbesc cu tine despre crima asta pe care o 
investighezi, spuse el. 

— Crime, îl corectă Fabel. A mai fost una. Același modus 
operandi ca și în cazul Kastner. 

— Dumnezeule! Ce groaznic! Asta confirmă ceea ce credeam 
și eu. De-asta voiam să te văd. 

— Vă ascult, domnule profesor! 

Dorn luă de pe birou un număr recent al Hamburger 
Morgenpost. Era deschis la un articol despre cazul Kastner. 

— La fel ca și tine, continuă Dorn, eu am fost, ca să zic așa, 
obligat să studiez tulburările psihotice. Detest să o spun, dar, cu 
tot caracterul lor distrugător înnăscut, acestea pot avea și o 
componentă creativă contorsionată. Arătă cu un deget spre 
articol. Cred că ai de-a face cu cineva foarte creativ și foarte 
periculos în același timp. Psihoza acestui individ este cu 
siguranţă foarte bine... informată. Cred că acesta este termenul 
cel mai potrivit. 

— Ce vreţi să spuneţi? 

Dorn puse ziarul la loc pe birou și ridică o mână, într-un gest 
ce sugera ca Fabel să o lase mai moale și să aștepte ca el să-și 
prezinte punctul de vedere. Era un gest cu care Fabel se 
obișnuise de pe vremea când era student. 

— Cine suntem noi? întrebă Dorn. Ce suntem noi? Vreau să 
spun, noi, germanii. 

Fabel se încruntă. 

— Nu înțeleg... 

— Ce este conceptul de identitate germană? 

Fabel ridică din umeri. 

— Nu știu, răspunse el. Și nici nu-mi pasă. Este o noţiune care 
a cauzat Germaniei - lumii - mai multă durere și distrugere 
decât oricare alta. 

— Așa este, spuse Dorn. Conceptul de identitate germană 
este un mit. Un mit pe care micuțul nostru zugrav austriac l-a 
amplificat, transformându-l într-o falsă istorie, până când 
Germania a crezut-o. Una dintre lecţiile cele mai importante pe 
care le-am învăţat ca istoric este că numai prezentul există. 
Numai prezentul are o formă imuabilă, rigidă; trecutul este ceea 
ce noi decidem să facem din el. Istoria este modelată de 
prezentul nostru, nu invers. Adevărul este că nu există o rasă 
germană. Noi suntem o gloată scandinavă, slavă, celtică, italică 
și alpestră... un mișmaș unit printr-o limbă și o cultură, nu prin 
etnicitate. 

— Unde vreţi să ajungeţi? Ce legătură are asta cu crimele 
noastre? 

Dorn zâmbi. 

— Îţi vine să crezi că zeul Tuisto s-a născut pe pământ 
german? Și că, prin cei trei fii ai săi, a zămislit cele trei triburi 
pure de germani? 

— Bineînţeles că nu. Acesta nu este decât un mit. 

— Crezi în zeul Wotan? Sau în panteonul de zei norvegieni, în 
fruntea căruia se afla Odin, corespondentul lui Wotan? 

— Nu, răspunse Fabel. Din nou mitologie pură. Eu, personal, 
nu cred că asta are vreo legătură cu... 

Dorn ridică din nou mâna, ca să-l oprească. 

— Sunt mituri. Minciuni, dacă vrei. Dar, așa cum ai spus și tu, 
credinţa în mituri poate fi puternică și distrugătoare. Dorn luă 
din nou ziarul și i-l aruncă lui Fabel. lar e/crede în mituri. 

— Poftim? Confuzia lui Fabel era autentică. Cine? 

— Criminalul tău. De fiecare dată când ucide în felul acesta, el 
face o referire... Dorn se uită în tavan, dar mintea lui era cu 
siguranţă altundeva. El a îmbrățișat un întreg mileniu... a ajuns 
în întunericul trecutului, din care a scos un fragment care dă 
sens prezentului său. Ar fi ceva cu totul remarcabil, dacă n-ar fi 
atât de odios! 

— Vreţi să spuneţi că aceste crime au o explicaţie mitologică 
sau istorică? întrebă Fabel. 

— Vulturul Însângerat. 

Dorn susţinu privirea lui Fabel. 

— Cine? 

— Vulturul Însângerat. Criminalul tău nu este motivat sexual, 
ci religios. El face sacrificii. 

— Sacrificii? Vulturul  Însângerat? Mă  scuzaţi, domnule 
profesor, dar despre ce naiba vorbiţi? 

— După cum bine știi, această parte a nordului Germaniei a 
fost patria scandinavilor. Saxonii au fost cei care au întemeiat 
satul Hamm. Francii și slavii din Obertriten l-au cucerit, dându-i 
numele de Hammaburg. Apoi au venit vikingii din Danemarca. 
Uită-te la Altona - chiar în inima Hamburgului de azi - care a 
fost un oraș danez până în secolul al XVIII-lea. Prin venele 
noastre curge - printre altele, desigur - și sânge viking. Zeii 
veneraţi aici au fost Freya, Balder, Thor, Loki... Odin. Acești zei 
norvegieni erau departe de a fi perfecţi. Dimpotrivă! Erau 
capricioși, irascibili, invidioși, lacomi... furioși. Odin cel Înţelept, 
tatăl zeilor, un fel de Zeus nordic, nu făcea excepţie de la 
regulă. Strămoșii noștri urmăreau să-și atragă în special 
favorurile lui. Dorn făcu o pauză. Luă de pe birou două volume. 
Odin cerea sacrificii. Ca toţi zeii, de altfel. Dar, cu cât era mai 
mare zeul, cu atât era mai mare sacrificiul. De exemplu, Adam 
von Bremen a scris în cronica sa despre... un fel de festival 
organizat la Ubsola sau Uppsala, cum este cunoscut astăzi. 
Acest festival se ţinea din nouă în nouă ani și dura nouă zile. 
Toată lumea, de la rege și până la oamenii de rând, trebuia să 
aducă ofrande. Un rege viking, creștin - regele Inge cel Bătrân - 
a fost detronat pentru că nu a luat parte la aceste festivaluri. În 
fiecare dintre cele nouă zile ale festivalului, unui număr de nouă 
fiinţe de sex masculin - vite, păsări și oameni - li se tăia capul, 
după care erau atârnaţi cu gâtul în jos în mormântul de lângă 
templu. Uluitor! Și toate astea pentru că numărul nouă avea o 
anumită semnificaţie în venerarea lui Odin. Părerea mea este că 
Odin pretindea jertfe omenești, iar una dintre formele pe care le 
luau acele jertfe era aceea a Vulturului Însângerat. 

— Care era? 

Fabel simţi că îi crește nivelul adrenalinei. 

— Era o jertfă care ajungea în lăcașul lui Odin. O ființă umană 
căreia i se dădeau aripi de vultur. 

— Și cum făceau, exact? întrebă Fabel, deși cunoștea deja 
răspunsul. 

Dorn îl privi pe Fabel în ochi, fără să clipească. 

— Se lua un prizonier. Poate o femeie, capturată în urma unui 
raid viking. Victima era dezbrăcată și legată, după care Preotul 
lui Odin lua o spadă lată și îi despica abdomenul... 

În timp ce Dorn vorbea, inima lui Fabel începu să bată mai 
tare. 

— Acești preoţi aveau precizia unui chirurg. Dintr-o singură 
lovitură, despicau victima, fără a distruge organele vitale și fără 
a o omori. Apoi îi smulgeau plămânii și i-i aruncau pe umeri. 
Aripile Vulturului Însângerat, înţelegi? Aripi cu care putea zbura 
către Odin. 

Fabel se așeză și se uită fix la Dorn. Se simțea de parcă se 
găsea în centrul unei explozii, pe o stradă unde o mie de sirene 
prinseseră a urla. 

— Tot ce mi-aţi spus... sunt fapte istorice documentate? 

— Documentate, da. Istorice, da. Dar cât anume din istoria 
documentată sunt fapte depinde de perspectiva cronicarului. 
Vikingii erau foarte temuţi pentru raidurile lor. Descriși de 
cronicile vremii ca niște adevăraţi demoni. Dorn răsfoi grăbit 
paginile unuia dintre volume. Așa. Victimele puteau fi de ambele 
sexe. De exemplu, se povestește despre un prinţ englez, luat 
prizonier, în schimbul căruia vikingii ceruseră o recompensă. 
Aceasta nu a fost plătită, așa că prinţul a fost sacrificat lui Odin 
ca Vultur Însângerat. Mai sunt și alte incidente documentate. Se 
opri la altă pagină. Aceasta este relatarea unui episcop, ajuns pe 
una dintre insulele scoțiene. 

— Și credeţi că ucigașul nostru vrea să imite toate astea? 
întrebă Fabel, încă destul de neîncrezător. 

— Da. Am citit câteva dintre amănuntele menţionate în ziar. 
Am văzut că voi aţi încercat să ţineţi secrete cât mai multe cu 
putinţă, dar, plecând de la ceea ce s-a spus legat de mutilarea 
corpului, am dedus restul. 

— Nu pot să cred! Este înfiorător! 

— Pentru noi, da, spuse Dorn. Dar pentru ucigaș este nobil. O 
cruciadă. Crede că le aduce ofrande vechilor zei. Are de partea 
lui cea mai înaltă autoritate morală. El este un apostol, un 
misionar, care vrea să reîntoarcă Germania la adevărata ei 
credinţă. Dorn puse cartea pe birou. Te confrunți cu cele mai 
întunecate forţe imaginabile, Jan. Ucigaşul tău este un adevărat 
credincios. El crede în ceva efectiv apocaliptic, într-un mod pe 

care o minte creștină nu-l poate înțelege. Vikingii aveau și o Zi a 
Judecăţii. Ragnarok. O zi în care Odin și Aesir, unul din cele două 
grupuri de zei norvegieni, se uneau împotriva lui Loki și a 
celuilalt grup, Vanir. O zi de foc, de sânge și de gheață, în care 
pământul, cerul și toate viețuitoarele erau complet distruse. 
Acest Vultur Însângerat crede în toate astea. Misiunea lui este 
să vadă cerul prăbușindu-se și oceanele umplându-se de sânge. 

Fabel se așeză, ţinând ziarul în mână, fără vlagă și uitându-se 
la articol, fără să-l vadă. Mintea lui făcea tot felul de conexiuni. 

— Cum puteți fi atât de sigur în ceea ce-l privește? Noi avem 
un psiholog criminalist care poate schiţa profilul... 

— Ai dreptate, eu nu sunt psiholog, spuse Dorn, pe un ton 
destul de înțepat. Dar, în ultimii douăzeci de ani, am încercat să 
înțeleg funcţionarea minţii multor maniaci de felul acesta. Am 
încercat să pricep ce anume determină o fiinţă umană să devină 
un vânător, un torționar și un ucigaș al altor ființe umane... 

Dorn se întrerupse. În ochii săi, se citea o durere foarte 
sinceră. 

Fabel ședea nemișcat, încă siderat. 

— Nu-mi vine să cred, spuse el într-un târziu, vorbind mai 
mult pentru sine. Individul ăsta trăiește după o fantezie 
obscenă, fiind convins că are de îndeplinit o misiune. Dacă 
afirmaţiile dumneavoastră sunt adevărate, atunci așa este. 

— Ceea ce îți spun eu a fost atestat documentar. Nu are 
importanță dacă s-a întâmplat exact așa cum au relatat 
cronicarii vremii sau dacă aceștia au exagerat puţin lucrurile, 
pentru a-i demoniza pe vikingi. Faptele au existat. lar ucigașul 
tău le crede. 

— Și dacă o consideră o misiune, continuă Fabel, atunci va 
continua să ucidă. Până când îl vom opri. 

[] 

Dintr-un anumit motiv, Fabel nu voi să telefoneze din 
parcarea aflată în afara închisorii Vierlande. În schimb, se duse 
până la canalul Neuengammer Hausdeich. Opri mașina și urcă 
pe malul abrupt al canalului. De acolo, se vedea lagărul de 
concentrare Neuengamme, cu clădirile sale simetrice. 
Majoritatea prizonierilor de acolo fuseseră femei. Prizonierii de 
la Neuengamme și din lagărele din împrejurimi fuseseră folosiţi 
ca sclavi la construirea unor adăposturi temporare pentru 
locuitorii Hamburgului ale căror case fuseseră bombardate. 

Atunci când tatăl lui îl adusese aici, copilul de zece ani învățase 
o nouă expresie, Vernichtung durch Arbeit: exterminare prin 
muncă. Prizonierii erau puși să muncească până la extenuare, 
până mureau. 

Fabel se așeză pe iarbă, urmărind cu privirea un soare gol 
care se juca, leneș, cu umbrele norilor, pe deasupra peisajului 
fără relief, pe deasupra lagărului. Abia putea să zărească 
memorialul în faţa căruia, știa, se afla sculptura Prizonierul pe 
moarte: o siluetă emaciată, cu membrele contorsionate, zăcând 
întinsă pe piatra cubică. Apoi privi în jos, spre locul unde atâtea 
și atâtea femei fuseseră ucise în numele unei idei bolnave 
legate de identitatea Germaniei, gândindu-se la ceea ce îi 
spusese Dorn: că, undeva, exista un individ cu un simţ 
denaturat al istoriei, al etnologiei și al credinței, pe care îl 
folosea ca justificare a satisfacerii celor mai josnice instincte ale 
sale și a setei patologice de sânge. 

Fabel trebuia să-și adune mai întâi gândurile și abia după 
aceea să sune la birou. Îl sună pe Mahmoot, dar intră din nou 
căsuţa vocală. Fabel înjură în gând și închise clapeta telefonului 
mobil. Nu-i plăcea asta. Nu-i plăcea deloc. Spera doar ca 
Mahmoot să fi avut inspiraţia să stea deoparte, atunci când 
auzise de uciderea lui Ulugbay. Mai stătu acolo timp de câteva 
minute, ținându-și genunchii cu brațele, urmărind dansul 
soarelui și al umbrelor; apoi îl sună pe Werner și îi prezentă 
teoria lui Dorn. 

— Mă întorc într-o oră. Ne întâlnim în sala de ședințe. 
Cheamă-i și pe Anna și pe Paul. Au aflat ceva în legătură cu 
Klugmann? 

— Nu. 

— Nici nu mă așteptam să afle. la legătura cu Van Heiden și 
vezi dacă poate participa și el la reuniune. O să-i facă plăcere 
ce-o să audă. 

PARTEA A DOUA 


vineri, 13 iunie - marti, 17 iunie 


18. 


Vineri, 13 iunie, 


01:50 a.m. 
St Pauli, Hamburg 


Basul bubuia insistent și fără întrerupere. Luminile 
intermitente se unduiau peste cele patru sute de corpuri 
acoperite de sudoare, care se mișcau și formau o singură fiinţă, 
odată cu fiecare zvâcnire a muzicii. Ea se agăţă de el, ca și cum 
ar fi fost amândoi aruncaţi în acel ocean de trupuri. Limba lui îi 
explora gura, iar mâinile îi alunecau pe corpul fetei. Ea își dezlipi 
buzele de ale lui și îi șopti ceva la ureche, ceva ce fu acoperit de 
muzica asurzitoare. El zâmbi și încuviință prompt, arătându-i 
fetei drumul spre ieșire. Deși o ţinea de mână și încă zâmbea, se 
îndepărtă de ea și o conduse prin mulţime, spre ieșirea din club. 
Doamne, era atât de atrăgător și de sexi... Avea tricoul îmbibat 
de sudoare și i se putea vedea conturul mușchilor. Era înalt și 
bine proporţionat, părul negru era drept și lucios, iar ochii aveau 
cea mai incredibilă nuanţă de verde. Îl dorea cu pasiune. 

Aerul de afară îi răcori precum apa rece a unei piscine. 
Paznicii nici nu se uitară în direcţia lor în momentul în care 
ieșiră, încă îmbrăţișaţi. Strada era liniştită, cu excepţia 
zgomotului ce venea din club și, pentru o clipă, fata tăcu; aerul 
plăcut și efectul tabletei de Ecstasy care se diminua o făcură 
mai precaută. La urma urmelor, nici măcar nu știa cum îl 
cheamă. El simţi încordarea în trupul ei și veni spre ea. Zâmbi 
larg, dezvelindu-și dinţii perfecţi, care străluciră ca porţelanul la 
lumina felinarelor. 

— Ce s-a întâmplat, iubito? 

Pentru prima dată îi auzi clar vocea. | se păru că distinge un 
accent oarecum ciudat. 

— Mi-e sete. Am luat niște Ecstasy mai devreme și nu vreau 
să mă deshidratez. 

— Atunci, hai să mergem la mine, să ne răcorim. Am și apă 
minerală în mașină; e parcată după colț. Vino! 

O apucă cu fermitate de braț. Mașina era un Porsche argintiu 
metalizat, nou; se sprijiniră de ea, îmbrăţișaţi. Dar fata îl 
respinse. 

— Chiar că mi-e sete... poate că ar trebui să ne întoarcem... 

Bărbatul blocă alarma mașinii, deschise portiera, se aplecă și 
luă două sticle de apă Evian, de câte jumătate de litru. Le 
desfăcu, apoi îi dădu ei o sticlă. Ea o luă și bău cu poftă și cu 
înghiţituri mari. 

— E sărată, spuse ea. 

EI își plimbă limba pe gâtul ei, de la breteaua sutienului până 
la lobul urechii și-i răspunse: 

— Și tu la fel. 

Fata se simţi dintr-odată ameţită și se prăbuși peste mașină. 
El se mișcă repede și o prinse cu mâinile de subsuori. 

— Încet..., spuse el cu solicitudine. Hai, așază-te! 

O ajută să se urce în mașină. Fata privi în susul și în josul 
străzii goale, apoi se uită în ochii lui. Se schimbaseră: erau la fel 
de uimitor de verzi, numai că acum aveau o strălucire rece și 
goală. 

Dar ei nu-i era frică. 


19. 


Vineri, 13 iunie, 


11:50 a.m. 
Alsterarkaden, Hamburg 


Fabel părăsise Prăâsidium-ul imediat după ședință. Trecuseră 
în revistă progresele făcute în ultima lună: niciunul. Klugmann 
era încă în libertate și, ca fost poliţist, știa cum să nu se lase 
prins; pistele deschise de ultima crimă nu duseseră nicăieri, iar 

ei încă nu aflaseră identitatea fetei. Până și slavul cu ochii verzi 
părea să fi părăsit locul crimei, evaporându-se în noapte. Cu 
toate că Dorn dăduse un nume și o provenienţă ritualului barbar 
al ucigașului, asta nu îi ajutase să-l prindă. Pe Fabel îl mai 
îngrijora și faptul că nu dăduse încă de Mahmoot. Ştia că acesta 
era foarte greu de găsit; totuși, dacă nu răspundea la apelurile 
lui Fabel, însemna că nu era în regulă ceva. 

Fabel nu era singurul poliţist din Hamburg prins pe picior 
greșit. Aproape toţi oamenii de ordine din oraș fuseseră 
surprinși de eșecul izbucnirii unui război între bande. Uciderea 
lui Ulugbay nu avusese repercusiuni. De fapt, se părea că nu 
fuseseră deloc lupte între bande, ceea ce era destul de ciudat. 
Prăsidium-ul continua să vuiască, plin de oameni din cadrul BND 
și LKA7, dar tensiunea încărcată cu adrenalină se dizolvase într- 
o frustrantă și stânjenitoare stare de alertă. 

Acest caz începuse să-i macine încet-încet rezistenţa lui 
Fabel. Nu era primul de acest fel, iar Fabel știa că nu avea să fie 
nici ultimul. Era ca și cum și-ar fi croit drum printr-o junglă 
deasă, tăindu-și o cale prin vegetaţia agăţătoare, doar pentru a 
se trezi că aceasta crește la loc, astupând calea de întoarcere 
spre propria viaţă și lume, populată de cei pe care-i iubea. 
Singura cale era să meargă înainte, să găsească drumul spre 
lumină și adevăr. 

Fabel o sunase pe fiica lui, Gabi. Ea plănuise să petreacă 
weekendul cu tatăl ei, dar îi explicase că va fi nevoit să lucreze. 
Nu-i făcea plăcere să renunţe la timpul preţios petrecut cu fiica 
lui, dar, ca de obicei, ea înţelesese. Renate, fosta lui soţie, primi 
vestea mai puţin încântată, vocea ei la telefon fiind ironică, de o 
resemnare acră. 

În loc să meargă cu mașina lui, Fabel opri un taxi, ca să 
ajungă la Arcada acoperită de pe Alster. Soarele strălucea și 
faptul că nu se simțea nicio adiere - lucru neobișnuit în 
Hamburg - însemna că afară domnea o căldură plăcută. Ca 
întotdeauna, Arcada era plină de cumpărători, iar Fabel își croi 
drum prin mulţime cu intenţia vădită de a nu se grăbi. Scopul lui 
era să ajungă la Jensen Buchhandlung, o librărie ţinută de Otto 
Jensen, un prieten de-al lui din universitate. 

Lui Fabel îi plăcea librăria. Otto investise în cel mai modern 
design interior minimalist - rafturi și mese simple și elegante, 
din lemn de fag, luminate abundent - cel mai probabil, la 

dorinţa soţiei sale, Else, care era mult mai organizată și mai 
rafinată. Otto, în schimb, era un haos în mișcare: deșirat, un 
metru nouăzeci de braţe și picioare, care păreau că dărâmă în 
permanenţă lucruri sau împrăștie muntele de cărți și hârtii pe 
care le ducea în brațe. 

Pretutindeni se aflau teancuri de cărți, reviste, îngrămădite pe 
podea sau făcute teanc pe tejghea. Insă numărul de titluri era 
ameţitor, iar dezordinea făcea ca fiecare vizită să se transforme 
într-o adevărată expediţie. Cu toate că părea ciudat, acest haos 
era cel mai pur mod de exprimare al bibliofilului. Era o limbă pe 
care o vorbea și Fabel. 

Când intră, Fabel îl văzu pe Otto așezat în spatele tejghelei. 
Avea o carte în poală, coatele pe genunchi și capul în mâini. Era 
o poziție pe care Fabel o asocia cu Otto încă de pe vremea când 
erau colegi la universitate, o poziţie care pe Fabel îl făcea să 
creadă că Otto își alcătuia din membre o cușcă, izolându-se de 
lumea exterioară și dedicându-se complet universului cuprins 
între copertele cărţii pe care o citea. 

Fabel se duse la tejghea și își sprijini coatele pe un morman 
de cărţi. Trecură câteva secunde până ca Otto să-și dea seama 
că se afla cineva acolo. 

— Mă scuzaţi, pot să vă aj...? 

Întrebarea se transformă într-un zâmbet larg. 

— Măi, măi, măi... apărătorul legii în persoană... 

Fabel zâmbi larg. 

— Salut Otto, bătrâne! 

— Salut Jan, ce mai faci? 

— Binișor, tu? 

— Ah, la naiba! Am un magazin plin de oameni care își bagă 
nasul peste tot până găsesc ceva ce le place, apoi se duc acasă 
și cumpără la mâna a doua de pe internet. Și chiria e 
astronomică, „preţul unei locaţii șic”, cum spune Else. 

— Ce mai face Else? întrebă Fabel. Încă nu și-a dat seama că 
e mult prea bună pentru tine? 

— A, nu, mereu îmi zice asta. Se pare că ar trebui să-i fiu 
veșnic recunoscător pentru faptul că i s-a făcut milă de mine. 

Otto zâmbi strâmb. 

— Are dreptate! Ai primit comanda mea? 

— Ah... da, sigur. Otto se aplecă în spatele tejghelei și 
scormoni acolo câteva secunde. Se auzi zgomotul unor cărți 
căzute pe podea. Imediat..., zise Otto, iar Fabel zâmbi. 

„Bătrânul Otto... nu s-a schimbat deloc”, își zise el. 

Otto reapăru brusc și lăsă să cadă pe tejghea un munte de 
cărți. 

— Astea sunt. Scoase formularul de comandă de sub elasticul 
cu care erau prinse cărțile. Toţi autorii sunt englezi... iar 
versiunile sunt originale. Se uită la Fabel. O lectură ușoară, nu? 
Cum aș putea să uit că ești anglofil... mama ta este englezoaică, 
nu-i așa? 

— Scoţiană, îl corectă Fabel. 

— Păi, asta explică totul! 

Otto își lovi fruntea cu palma, într-un gest dramatic. 

— Ce anume? 

— Faptul că nu plătești niciodată masa de prânz. 

Fabel râse. 

— Asta nu e din cauză că sunt pe jumătate scoţian, ci pentru 
că sunt frisian. Oricum, e rândul tău să plătești. Ultima oară am 
plătit eu. 

— Păcat de mintea asta ascuţită, mormăi Otto, cu o memorie 
atât de proastă... Apropo, am un cadou pentru tine. 

Scormoni din nou pe sub tejghea, după care mai puse o carte 
pe tăblie. 

— A comandat-o cineva de la universitate, dar n-a venit 
nimeni după ea. Este un dicționar al numelor de familie 
britanice. Nu știam ce fraier m-ar putea scăpa de el... și m-am 
gândit la tine. 

— Mulţumesc frumos, Otto... cred! Cât îți datorez? 

— După cum ţi-am zis, e un cadou. Bucură-te de el! 

Fabel îi mulţumi încă o dată lui Otto. 

— Otto, n-ai ceva despre vechea religie scandinavă? 

— Ba da. Fie că-ţi vine să crezi sau nu, să știi că se caută 
destul de mult. 

— Zău? spuse Fabel neîncrezător. 

— Da, în special odiniștii. 

— Odiniștii? Vrei să spui că mai sunt încă oameni care 
practică această religie? 

Fabel se înfioră. 

— Asatru cred că o numesc... Sau, pur și simplu, odinism. Un 
grup inofensiv, bănuiesc. Putin trist, într-adevăr... 

— Nu știam, spuse Fabel. Și zici că vin mulţi pe aici? 

— Unul sau doi ciudaţi. Și chiar că sunt ciudaţi. Totuși, mai 
este un tip care a fost pe aici o dată sau de două ori și nu 
seamănă deloc cu un ciudat sau cu un hippy. 

Fabel simţi un fior străbătându-i corpul. 

— Când a fost ultima dată aici? 

Otto râse: 

— Sunt cumva interogat de poliţie? 

— Te rog, Otto, ar putea fi important. 

Otto citi pe fața prietenului său gravitatea situaţiei. 

— Cam acum o lună, cred. S-ar putea să mai fi fost de atunci, 
dar nu l-am servit eu. 

— Ce-a cumpărat? 

Din cauza concentrării, Otto se încruntă. Cu toate că părea 
dezordonat, Fabel știa că mintea lui era asemenea unui 
calculator ce conţinea titluri de cărți, autori și editori. Văzu că 
încruntarea dispăru, deci procesarea de date luase sfârșit. 

— Stai să-ţi arăt. Mai avem un exemplar în stoc. 

Fabel îl urmă pe Otto de-a lungul secţiunilor New Age și 
Ocultism din magazin. Otto luă un volum gros de pe raft și îl 
dădu lui Fabel. Titlul cărţii era Runecast Obiceiuri și ritualuri ale 
vikingilor. Cu siguranţă nu era un volum academic, ci se adresa 
unui public mai larg. Fabel deschise cartea la sfârșit și parcurse 
indicele. Era menţionat și Vulturul Însângerat. 

Parcurgând cu privirea textul, văzu că o pagină și jumătate 
era dedicată acestui ritual. 

— Otto, vreau să știu numele acestui client. Sau, măcar, 
descrie-mi-l. 

— Simplu. Nu cred că am vreo adresă sau altceva; de fapt, 
niciodată nu a comandat vreo carte. Pot să mă uit să văd dacă a 
folosit o carte de credit sau ceva de genul ăsta. Dar, după cum 
îți spuneam, îmi amintesc numele lui. Vorbea germana la 
perfecţie, dar cu un ușor accent, abia perceptibil... și avea un 
nume britanic sau american: John MacSwain. 

20. 


Vineri, 13 iunie, 


03:45 p.m. 
Rotherbaum, Hamburg 


Avu cel puţin amabilitatea de a-l informa pe Kolski, la LKA7 
Abteilung Organisierte Kriminalität, în legătură cu intenţia sa. 
Fabel văzu că lui Kolski nu-i convenea, dar nu era tocmai ușor să 
obţii informaţii de la Brigada de Combatere a Crimei Organizate 
și, drept urmare, se simţi îndreptăţit să-și continue ancheta 
dincolo de orice limite. 

Fabel era conștient că avea în faţă o proprietate ce valora trei 
milioane de euro. Ca o ironie a sorții, casa cu trei etaje de pe 
strada Rotherbaum a lui Mehmet Yilmaz se afla la doar zece 
minute de mers pe jos de apartamentul lui Fabel. Fațada 
acesteia, în Jugendstil Art Nouveau, dădea străzii o eleganţă 
aparte. Era o casă dintr-un șir de cinci, toate la fel de mari, toate 
la fel de impunătoare, dar total diferite ca stil: Bauhaus lângă 
Art Deco și lângă Neogotic. 

Fabel se aștepta ca ușa să fie deschisă de o matahală de turc 
cu o mustață ca o mătură. Dar nu a fost așa: o menajeră tânără 
și atrăgătoare, cu părul scurt, de un blond strălucitor, îl întrebă 
politicos cine era și din partea cui venea, apoi îl conduse printr- 
un coridor pardosit cu piatră lustruită într-o imensă sală de 
recepții. Acela era centrul casei: camera era de înălțimea clădirii 
și avea o cupolă cu o lucarnă circulară, din sticlă colorată, în 
mijloc, ce proiecta pe podea pete de diferite culori. Dintr-un colț 
îndepărtat al casei, Fabel auzi acorduri de pian și râsete de 
copii. 

Pe masa mare și rotundă, din lemn de nuc, din mijlocul 
camerei, se aflau două teancuri de cărţi cu coperte din piele. 
Fabel tocmai luase una, a doua ediţie a Suferințelor tânărului 
Werther, de Goethe, când în încăpere intră un bărbat cam la 
cincizeci de ani, înalt, suplu și proaspăt bărbierit. Avea părul 
castaniu și argintiu pe la tâmple. 

— Am vorbit la telefon, Herr Kriminalhauptkommissar. Doreaţi 
să staţi de vorbă cu mine? întrebă Mehmet Yilmaz, fără pic de 
accent turcesc. 

Fabel își dădu seama că încă mai ţinea cartea în mână. 

— Vă rog să mă scuzați... 

Puse cartea la loc. 

— Starea cărților este excelentă. Sunteţi colecţionar? 

— Da, răspunse Yilmaz. Romanticii germani, Sturm und 
Drang, lucruri de genul acesta. De câte ori pot - de câte ori îmi 
permit - îmi place să achiziționez ediţiile princeps. 

Fabel își reprimă un zâmbet: în acest mediu, era chiar greu să 
ţi-l imaginezi pe Yilmaz făcând eforturi ca să plătească ceva ce 
dorea să cumpere. Turcul înconjură masa și luă altă carte, un 
volum mai mic, legat în piele vișinie. 

— Theodor Storm, Der Schimmelreiter - ediţia princeps și cea 
mai recentă achiziţie a mea. 

Îi întinse cartea lui Fabel. Pielea vișinie era fină și moale. 
Aproape caldă. Aproape că-i simţeai vârsta: era ca și cum 
vârfurile degetelor lui Fabel întâlneau toate celelalte degete 
care atinseseră cartea în ultimul secol. 

— Frumos, zise Fabel, sincer impresionat, apoi îi dădu cartea 
înapoi lui Yilmaz. Îmi cer scuze că vă deranjez acasă, Herr 
Yilmaz și vă mulțumesc că m-aţi primit atât de repede. Și... 
destul de puţin protocolar. Aș dori să vă pun câteva întrebări 
referitor la un caz la care lucrez. 

— Da, mi-aţi spus la telefon. Sunteţi sigur că nu ar trebui să 
facem asta ceva mai formal? Mai precis, să fie și avocatul meu 
de faţă? 

— Asta depinde de dumneavoastră, Herr Yilmaz. Dar precizez 
de la început că nu mă adresez dumneavoastră ca unui suspect, 
ci doar ca unei persoane care mi-ar putea da niște informaţii 
utile. Apropo, Herr Yilmaz, înainte de a continua, condoleanţele 
mele pentru moartea vărului dumneavoastră. 

Gazda se îndreptă spre o măsuţă de cafea și două fotolii din 
piele, aflate lângă perete. 

— Vă rog să luaţi loc, HerrFabel! 

Menajera blondă intră cu o cafetieră. Turnă cafea în două 
cești apoi se retrase. 

— Mulţumesc, Herr Fabel. Nu se întâmplă prea des ca un 
poliţist din Hamburg să-mi vorbească atât de... politicos. Este 

trist, dar Ersin a fost mereu atât de... impulsiv, să zicem. În fine, 
întrebaţi-mă și o să fac tot ce pot să vă ajut. La ce caz lucraţi? 
Mi-aţi spus la telefon că vreţi să vorbim despre Hans Klugmann. 
Am vorbit deja despre el cu colegii dumneavoastră, Herr 
Buchholz și Herr Kolski. Le-am spus că nu am nicio idee despre 
unde ar putea fi. 

Fabel înţelese iritarea lui Kolski în legătură cu această vizită 
făcută lui Yilmaz: de ce îl căutau oare cei de la LKA7 pe 
Klugmann? 

— Da. Dar nu acesta este cazul la care lucrez. Mă interesează 
uciderea unei tinere prostituate care stătea cu chirie în 
apartamentul lui Klugmann. O știm doar sub numele de 
Monique. 

Yilmaz sorbi din cafea fără să-și mute privirea de la Fabel. Nu 
reacţionă în niciun fel la auzul numelui. Nicio sclipire în ochi. 
Nimic. 

— Monique lucra pentru dumneavoastră? întrebă Fabel. Chiar 
și indirect, prin intermediul lui Klugmann? 

— Nu, HerrFabel, nu lucra pentru mine. 

— Herr Yilmaz, pe mine nu mă interesează afacerile sau 
activităţile dumneavoastră. Tot ce încerc să fac este să prind un 
ucigaș în serie înainte ca acesta să lovească din nou. Ceea ce 
îmi veţi spune acum nu va fi trecut în raport. 

— Apreciez acest lucru, Herr Fabel, dar vă repet: fata nu lucra 
pentru mine, nici direct, nici indirect. Indiferent care ar fi 
afacerile în care sunt implicat, pe mine nu mă interesează 
prostituatele ieftine, de pe stradă. 

— Este posibil ca fata să fi lucrat, de fapt, pentru Klugmann? 

— Tot ce se poate. Insă eu nu am cum să știu asta. Klugmann 
nu este omul meu, chiar dacă unii dintre colegii dumneavoastră 
de la Crimă Organizată LKA7 insistă asupra acestui lucru. 

— Trebuie să recunoașteţi că un individ cu... trecutul lui în 
materie de angajare de personal ar fi foarte folositor organizaţiei 
dumneavoastră. 

— Herr Hauptkommissar, până acum am fost sinceri unul cu 
celălalt. Voi continua în aceeași manieră și tot neoficial. 
Klugmann nu este omul nostru. Aveţi dreptate, pregătirea pe 
care o are îl face foarte folositor, dar nimeni dintre ai noștri nu a 
avut vreodată încredere deplină în el. Asupra foștilor polițiști 
planează întotdeauna o umbră de îndoială. 

Yilmaz sorbi din ceașca de cafea. 

— Vărul meu Ersin l-a folosit pe Klugmann ca pe un liber 
profesionist, dar nimic mai mult. 

— Și cum își câștigă existența? g 

— Organizația mea nu este singura din oraș, Herr Fabel. In 
afară de asta, el a lucrat în mod regulat ca asistent manager la 
unul dintre cluburile noastre, Paradies-Tanzbar. Absolut legal. 

Yilmaz zâmbi şi mai luă o gură de cafea. 

— Mă rog... aproape legal... 

— Avem motive să credem că în apartamentul fetei a fost 
ascunsă o cameră video. Aceasta însă a dispărut, împreună cu 
casetele. Tocmai aţi spus că nu vă interesează prostituatele 
ieftine de pe stradă. Ei bine, eu personal nu aș considera-o pe 
fată ca făcând parte din această categorie. Era o prostituată de 
lux. Ce puteţi să-mi spuneţi despre șantaj? Vă ocupați și cu așa 
ceva? 

Yilmaz se crispă. 

— Discuţia devine destul de obositoare, Herr Fabel. V-am spus 
deja că nu am știut de existența acelei fete și cu atât mai puţin 
de vreo schemă în care să fie implicată ea și Klugmann. Făcu o 
pauză, se lăsă pe spate și încercă să se destindă. 

— Să vă explic ceva. Mi-am trăit mai mult de jumătate din 
viață în această ţară. Când am sosit aici, am învățat foarte 
repede că numai unele uși se deschid în fața turcilor 
Gastarbeiter. Ușa care s-a deschis pentru mine a fost cea a 
vărului meu, Ersin. Timp de douăzeci de ani am lucrat în sau 
pentru organizaţia lui. În ultimii zece ani, nu am făcut decât să 
legitimizez unele aspecte aflate sub controlul meu. Acum că 
Ersin a murit, întreaga operaţiune se află sub controlul meu, iar 
eu o voi legitimiza. 

— Dar, să fim sinceri, încă sunteți implicat în afacerile cu 
droguri din Hamburg... 

— Sper că nu vă așteptați să fac mărturisiri complete. 

Yilmaz zâmbi cu răceală. 

— Știu că Buchholz vede în mine un Al Capone turc și 
recunosc de bunăvoie că am încălcat și continui să încalc legea, 
dar sunt un delincvent mai mult din întâmplare decât cu bună 
știință. Mă credeţi sau nu, sunt un om cu o anumită ţinută 
morală, dar pentru mine legea este altceva decât dreptatea sau 
justiția. Uneori cred că pe Hauptkommissar Buchholz îl 

deranjează cel mai tare faptul că eu, un turc și un infractor în 
ochii lui, am reușit de prima dată să fac ceea ce el încearcă de 
ani de zile: să desființeze organizaţia criminală Ulugbay. 
Recunosc... este posibil ca Ersin să fi fost implicat într-un șantaj, 
mai ales dacă acest lucru putea să-i aducă putere și bani. Dar 
eu, nu. 

Yilmaz se ridică brusc, îndreptându-se către șemineul din 
marmură. Luă o fotografie în ramă de argint și i-o aduse lui 
Fabel. Era fotografia unui băiat de vreo paisprezece ani, care 
zâmbea. Se putea vedea deja cum trăsăturile fine de copil 
făceau loc altora mai dure, asemănătoare celor ale lui Yilmaz. 

— Fiul dumneavoastră? 

— Da. Johann. Un nume german pentru un viitor german. Știe 
foarte puţin turcește și, chiar și atunci, vorbește cu un puternic 
accent nemţesc. Identitatea lui trebuie să se formeze aici, în 
această țară, Herr Fabel. Vreau să fiu sigur că, atunci când va 
prelua afacerea familiei, aceasta va fi una fără pată. O afacere 
legală. O afacere germană. 

Fabel îi dădu înapoi fotografia. 

— Vă cred, Herr Yilmaz. Dar, între timp, dumneavoastră 
continuaţi să vindeți droguri copiilor și să vă luptaţi în stradă cu 
ucrainenii. 

Trăsăturile feței lui Yilmaz se înăspriră. 

— Nu ne luptăm cu ucrainenii. Totul s-a terminat. 

— AȘ fi crezut că ei sunt principalii suspecți în uciderea vărului 
dumneavoastră... 

Yilmaz schiţă un zâmbet, dar ochii lui negri îl fixară în 
continuare pe Fabel. 

— Herr Fabel, vreţi să vă spun acum ce cred despre 
dumneavoastră? 

Fabel păru puţin surprins, dar încuviință. 

— Bine, să auzim! 

— Sunteţi poliţist. Unul sincer și corect, cred eu. Se vede că 
sunteți un om inteligent, dar modul în care vă priviţi funcţia este 
simplist. De fapt, dumneavoastră nu o numiti funcţie, ci datorie. 
Vedeţi ca pe o datorie protejarea nevinovaţilor și prinderea celor 
care le fac rău. Oameni ca mine. Sau psihopati... sau alţi nebuni 
care nu mai pot discerne între bine și rău. lar, pentru 
dumneavoastră, legea înseamnă totul; este scutul cu care îi 
protejaţi pe ceilalți. 

— Și e ceva rău în asta? 

— E prea simplist, aș spune eu. E ca și cum ai privi 
moralitatea în alb și negru. Pentru dumneavoastră, forța legii 
reprezintă forța binelui, în vreme ce oamenii ca mine reprezintă 
răul. Totuși, unii dintre colegii dumneavoastră sunt conștienți de 
umbrele dintre bine și rău. Uneori ei sunt umbrele dintre bine și 
rău. 

— Vreţi să spuneţi că există ofiţeri de poliţie care au de-a face 
cu moartea lui Ulugbay? 

— Herr Fabel, vreau să spun că se întâmplă multe lucruri pe 
care cineva ca dumneavoastră nu le poate înțelege. Și, cu tot 
respectul pe care vi-l datorez, cred că nu ar trebui să vă 
amestecați. Yilmaz se ridică. Îmi pare rău, nu vă pot ajuta în 
ancheta dumneavoastră! 

Fabel puse ceașca de cafea pe măsuţa veche și de preț. 

— Herr Yilmaz, un monstru este în libertate. Ştiţi ce face? 
Scoate plămânii din corpurile femeilor. Am nevoie de tot ajutorul 
din lume ca să-l opresc. Dacă aveţi ceva să-mi spuneți... 

— De-a lungul anilor, am învăţat cum să îi mint pe polițiști. 
Dar, în această situaţie, vă asigur că spun adevărul. Nu știu 
nimic despre această fată sau despre aranjamentele ei cu 
Klugmann. Yilmaz se opri, ca și cum s-ar fi gândit la ceva. Știţi 
ce? O să pun pe câţiva dintre oamenii mei să facă niște 
cercetări. S-ar putea ca ei să aibă acces la unele surse care n-ar 
dezvălui nimic poliţiei. Și, desigur, noi putem fi mai... direcți în 
abordarea noastră. Vă promit că, dacă aflăm ceva, o să vă 
anunţăm. 

Yilmaz îl conduse pe Fabel la ușă. Când fu pe punctul de a 
ieși, Fabel se întoarse spre turc. 

— Un lucru nu înțeleg: dacă sunteţi atât de hotărât să vă 
legalizați afacerile, de ce nu încetaţi pur și simplu toate 
activităţile ilegale, în loc să renunțați la ele treptat? 

Yilmaz izbucni în râs. 

— Întrebaţi orice consilier în afaceri: diversificarea trebuie să 
fie finanțată și susținută de o afacere iniţială foarte puternică. 
De îndată ce cifra de afaceri a diferitelor mele operaţiuni - în 
special cele legate de construcţii și de proprietăţile imobiliare - 
o va egala pe cea a afacerii iniţiale, voi ști că a venit momentul 
să-mi legitimizez toate afacerile. leşi pe ușa din față, împreună 

cu Fabel, se întoarse și privi în sus, la casă. Vă place casa mea, 
Herr Fabel? 

— Da, este foarte impresionantă. 

— A fost construită în anii 1920. Arhitectul care a conceput-o 
a proiectat și alte clădiri din Rotherbaum. Un arhitect german de 
succes, cu o reputaţie de excepţie. Un om care a câștigat 
bogăţie, respect și faimă prin forţe proprii. Yilmaz se întoarse 
spre Fabel. A fost evreu. A murit în lagărul de concentrare de la 
Dachau. După cum v-am spus, Herr Fabel, eu fac o deosebire 
între ceea ce este legal și ceea ce este moral și există o limită 
până la care mă identific cu noţiunea de germanitate. Și, chiar 
dacă am speranțe pentru fiul meu, știu foarte bine că eu voi fi 
întotdeauna un intrus. Din acest motiv, în afacerile mele, va 
exista întotdeauna elementul „alternativă”. La revedere, Herr 
Fabel și mult succes în ancheta dumneavoastră! 

e 

Fabel sună din maşină la Mordkommission. Îi ceruse Mariei să 
dea de urma lui John MacSwain - un nume ca acesta nu ar fi 
trebuit să fie greu de găsit în Hamburg; în plus, Maria era foarte 
eficace și îl putea găsi mai repede decât Otto, care ar fi trebuit 
să scotocească prin hârtiile lui. Fabel izbuti să-l contacteze pe 
Werner, care îi spuse că aveau deja o adresa a lui John 
MacSwain în Harvestehude, însă altceva nimic, pentru moment. 

— Am să-ți spun altceva ciudat, șefu', zise Werner. Am primit 
un telefon de la Hauptkommissar Sulberg, din Cuxhaven. Ar 
vrea să-l suni de urgență. Are câteva cazuri de viol multiplu 
ritualizat. Crede că s-ar putea să aibă legătură cu ucigașul 
nostru. Ah, și încă ceva, ziarista aceea, Angelika Blum, a tot 
încercat să dea de tine la telefon. 

— Bine, ajung imediat! 

Fabel își închise clapeta telefonului mobil și îl vâri în buzunar. 
În timp ce pornea motorul mașinii, văzu în oglinda retrovizoare o 
fată drăguță. Se pregătea să urce într-o mașină aflată ceva mai 
încolo. Avea părul scurt, des, de un blond irizat și emana o 
tinerețe molipsitoare. Nu putu să-și amintească exact unde o 
mai văzuse. 

e 

Vocea de la celălalt capăt al firului era caldă și plină, iar 
germana pe care o vorbea era foarte apropiată de standardul cu 
care Fabel era obișnuit încă din copilărie. Nu ajunseseră prea 

departe cu conversaţia, când Fabel își dădu seama că în spatele 
plăcutelor tonalități provinciale se afla cineva cu o minte 
ascuţită. 

— Și credeţi că ar putea fi o legătură între aceste atacuri și 
crimele pe care le investighez eu? Pe ce vă bazatți afirmaţia, 
Hauptkommissar Sulberg? întrebă Fabel. 

— AȘ putea răspunde evaziv, spunându-vă că nu este vorba 
decât despre o bănuială de-a mea. Dar este o bănuială 
întemeiată. Am două tinere în Stadtkrankenhaus, una este sub 
tratament, iar cealaltă la morgă. 

— Ucisă? 

— Nu... sau nu direct, cel puțin. Dar eu îl consider omor din 
culpă. Atât fetei ucise, cât și celei din spital li s-a administrat, 
fără ca ele să știe asta, un hipno-halucinogen. 

— Droguri? 

— Asta spun analizele. Amândouă fetele au fost legate de 
încheieturile mâinilor și de glezne și maltratate ca într-un fel de 
ritual. Am citit amănunte despre cele două crime pe care le 
anchetați în buletinul informativ al Bundeskriminalamt și am 
găsit unele asemănări. Această a doua victimă stătea la 
verișoara ei, în Hamburg. A întâlnit un tip într-un club de noapte 
de pe St Pauli și crede că a drogat-o cu o sticlă de apă minerală 
având ceva în ea. Asta, cred eu, plasează cazul în jurisdicția 
dumneavoastră. 

Fabel zâmbi. Acest polițist de provincie își cunoștea meseria. 

— Ce vă face să credeți că există un ritual în toată treaba 
asta? 

— După cum știți, drogurile provoacă amnezie, dar, din când 
în când, victima își aduce aminte, vag, că era legată de un fel de 
altar. Crede că se afla și o statuie acolo. 

— Mulţumesc pentru telefon, Herr Sulberg! Cred că merită cu 
siguranţă să arunc și eu o privire. La acest caz, lucrează cu mine 
un psihiatru criminalist, doamna doctor Eckhardt. Vă deranjează 
dacă o aduc și pe ea? 

Sulberg spuse că nu avea nimic împotrivă și fixară o întâlnire 
pentru ziua următoare. 

21. 


Vineri, 13 iunie, 


07:30 p.m. 
Harvestehude, Hamburg 


Pentru Fabel, interogarea suspecţilor sau a martorilor 
presupunea și existența unor momente critice: clipe scurte, în 
care reacţiile oamenilor erau primare și neartificiale, momente 
în care nu aveau timp să fabrice alibiuri. Exact ca atunci când 
poliţia apare la ușă, neanunţată. Contactul oficial cu poliţia 
reprezintă o excepţie pentru cetățeanul de rând, iar când un 
poliţist apare la ușă, oamenii reacţionează într-o multitudine de 
feluri. Alarmarea este cel mai obișnuit: vizita poliţiei văzută ca 
aducătoare de vești proaste, de regulă decesul unei rude. În 
cazuri ceva mai rare, un ofițer de poliţie în pragul ușii este 
perceput drept un semn că s-a întâmplat ceva rău, o crimă, un 
accident, iar reacţia oamenilor pare să se transforme într-un 
amestec de neliniște și de fâstâceală. 

John MacSwain reacționă total diferit. Când Fabel și Werner îi 
arătară insignele lor ovale, acesta zâmbi, se dădu la o parte și îi 
invită înăuntru. 

Pentru a doua oară în aceeași zi, Fabel se afla într-o casă care 
era cu mult peste posibilităţile lui financiare. Apartamentul lui 
MacSwain era mare, decorat și mobilat foarte scump, cu un bun- 
gust ireproșabil. MacSwain era un bărbat de aproape treizeci de 
ani, înalt, cu părul negru și îmbrăcat lejer, dar cu haine scumpe. 
Arăta ca un actor de cinema, bine făcut și chipeș. Fabel observă 
că trăsătura lui frapantă erau ochii de culoarea smaraldului, ce 
semănau foarte mult cu cei ai slavului, pe care îl văzuse în 
noaptea aceea la locul crimei. Osatura feţei era totuși diferită. 

MacSwain îi invită într-un imens living cu podeaua din lemn 
de fag foarte bine lustruit. Câteva trepte îi conduseră într-un 
salonaș, unde MacSwain se lăsă cu eleganță pe una din cele 
două canapele mari. Musafirilor le făcu semn să se așeze pe 
cealaltă. 

— Cu ce vă pot fi de folos, domnilor? 

Germana lui MacSwain era perfectă, aproape fără niciun 
accent străin. 

Fabel zâmbi și i se adresă în engleză: 

— Ințeleg că nu sunteţi german. Sunteţi englez? Sau poate 
american? 

MacSwain păru surprins. 

— De fapt, sunt scoţian... iar dumneavoastră vorbiţi o engleză 
excepţională, Herr... 

— Fabel. Kriminalhauptkommissar Fabel. De fapt, și eu sunt 
pe jumătate scoţian. Am studiat o vreme în Anglia. 

— Uimitor! Ochii verzi ai lui MacSwain îl priveau întrebători. 
Cu ce vă pot ajuta, HerrFabel? 

— Investigăm un caz - o crimă - care implică un ritual. lar noi 
credem că ritualul are legătură cu mitologia scandinavă, cu 
odinismul sau... as... 

Fabel încercă să-și aducă aminte numele pe care îl 
menţionase Otto. 

MacSwain îl ajută. 

— Asatru. Inseamnă credinţa în Aesir. Sau, dacă vreţi să fiți 
cât mai exact și cât mai aproape de adevăr, Forn Siar, care 
înseamnă Calea Veche. 

— Mulţumesc. Da, asatru. Am aflat că dumneavoastră sunteţi 
un fel de expert în acest domeniu și ne întrebam dacă ne puteţi 
ajuta cu niște informaţii referitoare la aceste credințe. 

MacSwain îl privi o clipă pe Fabel, înainte de a răspunde. 

— Herr Fabel, eu sunt consultant în domeniul tehnologiei 
informaţiei, nu un înalt preot odinist. 

— Dar vă pasionează acest domeniu? 

— Mă preocupă multe domenii. Ocultismul este unul dintre 
ele. Nu sunt membru al nici unui grup asatru. Nu ar fi mai bine 
să obţineţi informaţii de la o sursă mai competentă? De 
exemplu, Catedra de istorie medievală a Universității. 

— M-am gândit și la asta. Dar, între timp, avem nevoie de tot 
ajutorul pe care-l putem primi. 

Werner tuși tare și forțat. Fabel înțelese mesajul: până în acel 
moment, conversaţia se derulase numai în engleză. 

— Imi pare rău, reîncepu Fabel în germană, cred că ar trebui 
să vorbim în germană, ca să înţeleagă și Oberkommissar Meyer. 

— Sigur că da. Și spuneţi că anchetați o crimă? 

— Da. Victimele au fost ucise într-un mod aproape identic cu 
un ritual al vikingilor, și anume Vulturul Însângerat. 

Fabel se uită cu atenţie la faţa lui MacSwain. Singurul lucru pe 
care îl remarcă fu interesul acestuia. 

— Ucigașul scoate plămânii victimelor sau trasează conturul 
unui vultur pe spatele acestora? 

— Nu știam că există două ritualuri. 

MacSwain se ridică și se duse la o bibliotecă înaltă până în 
tavan, confecţionată din același lemn de fag ca și podeaua, dar 
nelustruit. Luă două cărţi: una era cartea pe care Fabel o văzuse 
în magazinul lui Otto. Fie MacSwain juca foarte tare, fie nu avea 
nimic de ascuns. 

MacSwain frunzări cel de-al doilea volum până când găsi ceea 
ce căuta. 

— De fapt, este posibil să nu fi fost îndeplinită niciuna din cele 
două forme de ritual. 

— Cum așa? 

— Unii istorici sunt de părere că întreaga poveste a Vulturului 
Însângerat a fost o propagandă negativă, inventată de către 
victimele incursiunilor vikingilor. Cronicile conţin o serie de 
exemple, dar contradictorii... unii afirmă că victimele erau 
eviscerate, iar alţii susţin că pe pielea spatelui era trasat 
conturul unui vultur. Și, chiar dacă sunt menţionate, asta nu 
înseamnă că sunt și adevărate. 

— Dar asatru? Nu pot să-mi imaginez că are mulţi adepți. 

MacSwain zâmbi. 

— Vă înșelaţi, Herr Fabel! Asatru este foarte popular în zilele 
noastre. Americanii îl apreciază foarte mult. Oficial, este 
considerată o religie neopaganistă. Totul a fost epurat, ca să zic 
așa, dar Hitler a introdus multe dintre simbolurile și mitologia lui 
în nazism. Adevărul este că datează din perioada New Age, ca și 
budhismul, șamanismul nativilor americani, wicca și restul. 

— Știţi ceva despre existenţa unei asemenea grupări în 
Hamburg? 

MacSwain își mângâie bărbia. 

— Îi suspectaţi pe adepţii asatru de aceste crime? Să știți că, 
în general, sunt inofensivi. Îl venerează pe Balder. 

MacSwain sesiză privirea întrebătoare a lui Fabel. 

— O figură asemănătoare lui Isus, din panteonul lui Aesir. O 
zeitate a vikingilor. Și ca să răspund la întrebarea 

dumneavoastră, da, cunosc. Își spun Templul Asatru. Se 
întâlnesc într-un vechi depozit, din câte am auzit. 

— Mulţumesc pentru ajutor, domnule MacSwain, spuse Fabel 
în engleză și se ridică. 

e 

Fabel privea absent ușile liftului care îi ducea în holul blocului 
în care locuia MacSwain. 

— E ceva la tipul ăsta care nu miroase a bine. Poate că nu are 
nicio legătură cu crimele, dar nu a părut deloc surprins când i-a 
bătut la ușă poliţia KriPo din Hamburg. 

— Uneori mă gândesc că jumătate din populaţia orașului 
Hamburg are ceva de ascuns, zise Werner. 

— Vreau ca MacSwain să fie urmărit. Și vreau și un raport 
complet în legătură cu el. 

— Putem justifica o supraveghere de douăzeci și patru de ore 
din douăzeci și patru? Nu ai decât o bănuială... Deși, sunt de 
acord cu tine, era prea stăpân pe sine. 

— Tu organizează urmărirea, Werner. Vorbesc eu cu Van 
Heiden. 


22. 


Vineri, 13 iunie, 


11:00 p.m. 
Hamburg-Harburg, Hamburg 


Piscina goală era luminată de discul strălucitor al lunii, care se 
oglindea în lucarnă; singura fereastră pe care, nefiind accesibilă, 
nu o spărseseră vandalii. Lumina lanternei trecu peste țigla 
spartă și peste pereţi. Piscina nu mai fusese folosită de mulţi ani 
de zile. Ceea ce fusese cândva o frescă veselă cu delfini albaștri 
și copii care se bălăceau în apă de-abia se mai vedea de sub 
murdăria adunată pe pereţi și de graffiti. Toate ferestrele de pe 
marginea piscinei fuseseră sparte, iar bazinul, de mult timp gol, 
era plin de gunoaie și de mizerie. Peste tot erau aruncate seringi 
folosite. Cineva chiar își făcuse nevoile într-un colț. 

— Acesta a fost cândva un cartier decent, de oameni 
muncitori. Vorbise bărbatul care stătea pe partea îndepărtată a 
piscinei, uitându-se la sticla spartă. Îndreptase lumina lanternei 
în direcția unei uși duble, din care mai rămăsese doar jumătate. 

— Verifică să nu fie cineva prin preajmă... 

Bărbatul mai tânăr se duse la ușă și îndreptă fasciculul 
lanternei spre ceea ce odată fusese un vestiar. 

— Aici nu e nimic. 

Bărbatul mai în vârstă își continuă reveria: 

— leșeam cu o fată care locuia doar la o stradă de aici. Am și 
înotat în piscina asta. 

Pe măsură ce vorbea, părea că încerca să reînvie trecutul, 
amintindu-și-l așa cum fusese, nu cum era în clipa de față locul 
acela. Apoi, brusc, se reîntoarse în prezent. Se uită la colegul lui 
mai tânăr, care ţinea arma îndreptată spre capul, acoperit cu un 
sac, al unui individ care stătea în genunchi pe marginea piscinei, 
cu mâinile legate la spate. Bărbatul în vârstă trase aer în piept. 
Când vorbi, zise fără mânie, fără răutate, fără nerăbdare: 

— Omoară-l. 

Țipătul îngrozit al bărbatului îngenuncheat fu întrerupt la 
jumătate de zgomotul surd făcut de pistolul cu amortizor. Omul 
se clătină, apoi căzu în piscină. 

— Un cartier decent..., zise bărbatul în vârstă, îndreptându-se 
spre ușă. 


23. 


Sâmbătă, 14 iunie, 


11:00 a.m. 
Cuxhaven 


Drumul până la Cuxhaven dură aproape două ore, dar fu 
plăcut; era o zi însorită, caldă, iar timpul petrecut în mașină îi 
oferi lui Fabel șansa de a vorbi cu Susanne, care acceptă 
imediat propunerea de a „schimba peisajul”. Ajunseseră să fie 
mult mai relaxaţi unul în prezenţa celuilalt, iar acum exista între 
ei o apropiere fără cuvinte. 

Fabel opri o singură dată pe drum, în parcarea Aussendeich, 
despre care îi vorbise Sulberg la telefon. Un șir de arbori deși 
mărginea șoseaua, ascunzând vederii parcarea și apărând-o de 
vânt. Dintre acei copaci apăruse faţă în faţă camionului. Fabel 
parcurse cu privirea întreaga parcare. BMW-ul său era singura 
mașină de acolo și era evident că locul era și mai părăsit în 
timpul nopţii. Cealaltă fată fusese abandonată pe aceeași șosea, 
dar cu vreo douăzeci de kilometri în urmă, în direcţia orașului 
Hamburg. 

e 

Clădirea cu şapte etaje a spitalului din Cuxhaven se afla într-o 
zonă verde, cu copaci și iarbă, la ieșirea de pe șoseaua 
Altenwalder. Fabel și Susanne fură conduși într-o sală de 
așteptare luminoasă, cu ferestre mari, care dădeau înspre o 
mică peluză pătrată și înspre câteva straturi de flori, aranjate 
impecabil. Se aflau în sală de zece minute, când ușa se deschise 
și intră un ofiţer de poliţie, scund și îmbrăcat destul de neglijent. 
Întregul lui chip părea plămădit în jurul unui zâmbet larg. 

— Hauptkommissar Fabeh Frau Doktor Eckhardt? Eu sunt 
Hauptkommissar Sulberg. 

Dădu mâna cu amândoi și își ceru scuze că doctorul Stern nu 
avea să fie disponibil încă douăzeci de minute, așa că le sugeră 
să se ducă să îi pună întrebări fetei. 

Michaela Palmer era înaltă și avea braţe și picioare lungi. 
Fabel știa din raportul trimis de Sulberg că avea douăzeci și trei 
de ani. Părul blond, de culoarea untului, nu părea vopsit. Ar fi 
fost frumoasă, cu trăsături aproape perfecte, dacă n-ar fi avut 
nasul puţin cam lung. Pielea ei era de un bronz auriu; nu 
datorită soarelui din nordul Germaniei și nici - din ceea ce aflase 
despre ea - datorită unor excursii frecvente în ţări însorite. Era 
un bronz dobândit în saloanele de cosmetică, ce îi conferea o 
exagerată aparenţă de sănătate și care contrasta cu 
pansamentul alb de pe fruntea ei. Numai sub ochii albaștri, 
bronzul artificial nu reușea să ascundă umbrele negre a ceea ce 
i se întâmplase în ultimele patruzeci și opt de ore. Salonul ei se 
afla la etajul al treilea al spitalului din Cuxhaven, iar Fabel nu 
putu să nu se gândească la cât de norocoasă fusese că nu 
sfârșise la subsol. La morgă. 

Fabel arătă spre pat, cu o expresie care cerea permisiunea. 
Michaela încuviinţă, apoi se dădu într-o parte. Halatul de baie 

alb, plușat alunecă și îi dezveli coapsa fină și bronzată. Se 
acoperi repede, cu o mișcare grăbită. Comportamentul ei, în 
special modul în care își rotea privirea, părea al unei vulpi 
hăituite. De parcă ar fi fost oricând gata să o ia la fugă. Fabel 
zâmbi, încercând să o liniștească. 

— Sunt un Kriminalhauptkommissar de la Hamburg Polizei. 

Fabel avu grijă să nu menţioneze că era de la 
Mordkommision, de teamă să nu îi lezeze instinctul de apărare 
și așa destul de fragil. Trebuia să conducă acel interogatoriu cu 
mult tact, altfel martora avea să explodeze în interior. 

— lar lângă mine se află doamna doctor Eckhardt. Este 
psiholog și cunoaște multe despre tipul de drog care ţi-a fost 
administrat. Aș dori să îţi pun câteva întrebări. Ești de acord? 

Michaela încuviinţă. 

— Ce vreţi să știți? Nu-mi amintesc foarte multe. Asta e 
problema... Se încruntă. Nu prea îmi amintesc multe. Și e vorba 
nu doar despre răpirea propriu-zisă, mai sunt câteva detalii care 
lipsesc, detalii din zilele de dinainte. Se uită întrebător la Fabel 
și buza de jos începu să-i tremure. Ce să însemne asta? Lucruri 
care mi s-au întâmplat înainte să fiu drogată. De ce nu pot să-mi 
amintesc ceea ce mi s-a întâmplat înainte? 

Fabel se întoarse spre Susanne. 

— Tipul de drog care ţi-a fost administrat afectează centrul 
memoriei, explică ea. Nu-ţi vei mai putea aminti lucruri care ţi s- 
au întâmplat înainte de a fi drogată. Treptat însă, ţi le vei 
reaminti, dacă nu în totalitate, măcar o parte dintre ele. Dar 
ceea ce s-a întâmplat cât timp ai fost sub efectul drogului... nu-ți 
vei reaminti. Ceea ce, probabil, este un lucru bun. Susanne se 
apropie de fată. Uite ce este, Michaela, te previn că amintirile 
tale legate de atac vor fi, din păcate, extrem de clare, de vii... 

Michaela suspină. 

— Nu vreau să-mi amintesc nimic. Se uită în ochii lui Fabel. Vă 
rog, nu mă obligaţi să-mi aduc aminte! 

— Nimeni nu te poate obliga să-ți amintești Michaela, spuse 
Susanne, dând la o parte o buclă rebelă din părul blond al fetei, 
ca și cum ar fi liniștit un copil care tocmai se trezise dintr-un 
coșmar. Ceea ce nu există... nu există. Dar ceea ce îţi amintești, 
ne poate ajuta să prindem monstrul. 

— Au fost mai mulţi. Michaela își plecă privirile și își aranjă cu 
mâna poalele halatului. Au fost mai mulţi cei care... La început 

am crezut că era doar unul, pentru că faţa era aceeași. Dar 
corpurile erau diferite. 

— Îmi pare rău, Michaela, nu înţeleg, interveni Fabel. Cum 
adică aveau aceeași față, dar corpuri diferite? 

— Aşa, simplu. Îmi pare rău, nu are sens. Dar știu că unul 
dintre ei era gras și în vârstă, iar celălalt era tânăr și slab. Dar 
amândoi aveau același chip oribil. 

„Rahat”, îşi spuse Fabel. Îi părea rău pentru fată și își dădea 
seama că făcuse degeaba drumul până acolo: nu avea să obţină 
nimic folositor de la ea. 

— Poţi să descrii chipul pe care l-ai văzut? Chipul pe care zici 
că-l aveau amândoi? 

Michaela tresări. 

— Era oribil! Fără nicio expresie. N-am putut să-l văd prea 
bine, dar sunt sigură că avea o barbă... și un singur ochi. 

— Ce? 

Michaela își scutură capul, ca și cum ar fi încercat să se 
elibereze de ceva. 

— Da, doar un ochi. Ca și cum celălalt ochi ar fi fost gol... și 
negru... 

începu să plângă. 

— Liniștește-te, Michaela, spuse Fabel. la-o încet. 

Susanne o cuprinse pe fată pe după umeri. Stătură așa, 
liniștiți, o vreme, până când Michaela își reveni. 

— Câţi crezi că au fost? întrebă Fabel în cele din urmă. 

— Nu știu. Îmi amintesc numai frânturi. Cred că erau trei. Cel 
puţin trei... 

Fabel își puse mâna peste cea a Michaelei. Fata își trase 
mâna, de parcă ar fi înţepat-o ceva. Apoi se uită la mâna lui 
Fabel, încruntându-se. 

— Mai e ceva. Unul dintre ei avea o cicatrice pe dosul mâinii 
stângi. De fapt, erau parcă două cicatrici, care se uneau. Avea 
forma unui iadeș. 

— Eşti sigură? întrebă Fabel. 

Michaela râse amar. 

— Este unul dintre puținele lucruri pe care mi le amintesc 
foarte clar. ÎI privi întrebător. N-are niciun sens. De ce oare îmi 
amintesc asta? 

— Nu știu, Michaela. Fabel zâmbi cât mai liniștitor cu putinţă. 
Dar ne-ar putea fi de folos. De foarte mare folos. Işi scoase 

blocnotesul și îl puse pe pat, cu pixul deasupra. Poţi să desenezi 
cum arăta? 

Ea luă stiloul și blocnotesul, se încruntă un moment, apoi 
desenă repede două linii apăsate. Intr-adevăr, avea forma unui 
os iadeș, dar ușor deformat la ambele picioare. 

— Uitaţi, spuse ea cu hotărâre. 

— Mulţumesc, zise Fabel, apoi se ridică. Îmi pare foarte rău 
pentru ce ţi s-a întâmplat Michaela. Îţi promit că vom face tot 
posibilul să aflăm cine ţi-a făcut asta. 

Michaela încuviinţă fără a-l privi. Părea să-și fi adus aminte de 
ceva. Işi roti din nou privirea, apoi se încruntă, încercând să se 
concentreze. 

— Staţi... mai e ceva... Am fost într-un club... Nu... nu-mi 
amintesc numele. Era un bărbat acolo. Mi-a dat apă... cu un gust 
sărat... 

— Știm Michaela, i-ai spus deja lui Herr Sulberg. Poţi să-l 
descrii? Cât de puţin? 

— Ochii lui... avea ochii verzi. Reci, strălucitori. Și verzi... 

e 

În drum spre ieșire, Fabel și Susanne se opriră în biroul 
doctorului Stern. Corpul acestuia era aplecat peste biroul plin cu 
dosare, liste și post-it-uri galbene, împrăștiate asemenea 
frunzelor purtate de vânt. Fabel se gândi la cât de ordonat era 
el; la faptul că totul avea locul său bine stabilit în biroul lui, 
acasă la el, în viața lui. Ori de câte ori lucrurile se complicau, el 
trebuia să le pună în ordine, altfel nu mai putea gândi. 
Recunoscu în sinea lui că era vorba despre o slăbiciune... despre 
ceva care îi îngrădea spiritul intuitiv. Era tipicar, mai mult decât 
tipicar. 

Stern se ridică, iar pe chipul lui plăcut, cu trăsături puternice 
se ivi un zâmbet larg, fermecător. 

— Hauptkommissar Fabel? Frau Doktor Eckhardt? 

Fabel îi întinse mâna. 

— Herr Doktor Stern. Vă mulțumesc pentru timpul pe care ni-l 
acordațţi. 

— Nicio problemă. Stern se aplecă deasupra haosului de pe 
birou și luă un dosar. V-am făcut o copie a raportului pe care l- 
am întocmit pentru poliţia locală. 

Stern arătă cu capul în direcţia lui Sulberg, care tocmai 
intrase în birou. 

— Mulţumesc. Fabel luă dosarul, dar nu-l studie imediat. Aș 
avea dreptate dacă aș presupune că fata a fost drogată cu 
Rohypnol? 

— Drogată, da. Rohypnol, da. Dar asta nu ar fi tot. Așa cum 
am scris și în raport, există doar urme vagi de Rohypnol în 
sângele fetei. Or, Rohypnolul se asimilează încet în organism... 
tinde să mai rămână în sânge timp de câteva ore după 
administrare. 

— Este posibil ca doza să fi fost destul de mare astfel încât să 
o ameţească, dar prea mică pentru a mai fi încă prezentă în 
sânge? 

— Nu, răspunse Susanne. Chiar și după ce dispare din sânge, 
drogul poate fi depistat în urină, chiar și după șaptezeci și două 
de ore de la administrare. Se întoarse spre Stern. Bănuiesc că 
aţi prelevat probe de urină. 

Stern încuviinţă. 

— Am făcut analize pentru depistarea 7- 
aminoflunitrezapamului. Am găsit doar urme foarte vagi. Aşa 
cum a subliniat Frau Doktor Eckhardt, dacă Michaela ar fi fost 
puternic drogată cu Rohypnol în ultimele trei zile, atunci am fi 
găsit urme mult mai vizibile. 

— Dar a fost drogată? întrebă Fabel. 

— Categoric! Michaela a prezentat arsuri uşoare la nivelul 
cavității bucale și al esofagului - și insist asupra faptului că erau 
foarte ușoare, de genul unor inflamații dermatologice. Când am 
întrebat-o despre momentele de luciditate din acea perioadă, 
mi-a spus că nu îi era teamă de nimic. 

— Normal, zise Susanne. Să fie vorba despre un amestec ce 
conţinea gamahidroxibutirat? 

— Probabil... Stern ridică din umeri. Dar gamahidroxibutiratul 
este metabolizat atât de repede, încât nu mai am cum să-l 
depistez. 

— „Gama...” cum? 

Discuţia se derula prea repede și devenea prea tehnică 
pentru Fabel. 

— Imi cer scuze, spuse Stern. 

— Gamahidroxibutirat, GHB. Mai este cunoscut și sub numele 
de Gook sau Zonked. 

— Un foarte periculos depresor al sistemului nervos central, 
continuă Susanne. Are aceeași acţiune ca și Rohypnolul, dar 

este mult mai periculos. Crezi sau nu, a fost comercializat până 
de curând în magazinele care desfac produse organice... ca un 
supliment nutritiv pentru culturiști. În general, medicii nu îl 
prescriu, prin urmare întreaga afacere este ilegală. 

— Și pentru că este fabricat ilegal în diverse laboratoare, 
continuă Stern, și concentraţia sa diferă. Deseori, substanțele 
folosite la sinteza și la stabilizarea sa sunt toxice. 

— Și credeţi că tocmai aceste substanţe toxice au cauzat 
arsurile? întrebă Susanne. 

— Da... iar GHB poate avea efecte secundare de-a dreptul 
ciudate. Chiar și dozele mici pot provoca greață, vomă, 
halucinaţii, accese de furie și, bineînțeles, pierderea cunoștinței. 
Unul dintre efectele secundare poate fi lipsa fricii, așa cum s-a 
întâmplat și cu Michaela. Dacă i s-ar fi administrat un amestec 
fie cu flunitrazepam, fie cu clonazepam și GHB, riscul unei 
anestezii generale, al unei depresii respiratorii sau chiar al 
comei ar fi fost foarte ridicat. Michaela are noroc că nu este 
acum conectată la un aparat de ventilaţie artificială. După cum 
spune și Frau Doktor Eckhardt, GHB este un stimulent periculos. 
Oricine a făcut asta, l-a folosit în combinaţie cu alte droguri care 
au un efect sinergic unul asupra altuia. Poate că nu a vrut 
neapărat să-și omoare victimele, dar nici nu i-a păsat dacă 
acestea aveau să supravieţuiască sau nu. 

— GHB este produs ilegal doar pentru a fi folosit ca drog care 
să ameţească o eventuală victimă? 

— Nu. De fapt, este foarte popular în cluburi și la petreceri 
deocheate, cu muzica dată la maximum. Este un drog care îi 
aduce cu picioarele pe pământ pe cei care iau Ecstasy și 
cocaină. Sunt sigur că Departamentul Droguri, din cadrul 
poliţiei, care face mereu descinderi în cluburile din Hamburg, 
are multă experienţă în acest domeniu. 

— Cum se administrează? E insipid, ca și Rohypnolul? 

— Aproape. Atunci când este diluat, are un gust ușor sărat. 
De fapt, unul dintre numele sub care este cunoscut pe stradă 
este Apă Sărată. Pe lângă aceasta, este ușor de adăugat într-o 
băutură alcoolică, ceea ce i-ar mări efectul, sau în mâncare, sub 
formă de praf. 

— Michaela tocmai ne-a spus că a fost într-un club și un tip i-a 
dat apă cu gust sărat. 

— Probabil că asta a fost. 

Fabel se uită la raportul lui Stern. 

— Ce îmi puteţi spune despre viol? Avem deja rezultatele 
analizelor? 

— Tot ce pot să vă spun este faptul că a fost violată timp de 
două până la patru ore... poate de mai mulţi bărbaţi. Fără 
sodomie. Fără sex oral. Și, din păcate, nicio urmă de spermă, 
care să ne permită să depistăm ADN-ul. El sau ei trebuie să fi 
folosit prezervative. Fata nu a fost bătută sau abuzată în vreun 
alt fel. Singurele răni au fost semnele lăsate de frânghiile cu 
care a fost legată de glezne... Stern arătă cu capul spre dosarul 
din mâinile lui Fabel. Fotografiile se află acolo. 

Fabel deschise dosarul. Fotografiile arătau semnele de la 
încheieturile mâinilor și de la glezne. Fata fusese ţinută legată, 
cu brațele și cu picioarele depărtate, la fel ca și tinerele ucise. 
Dar Michaela era în viață. Mai era o fotografie, ce înfățișa 
fruntea unei femei cu păr blond, dat pe spate, ca să se poată 
vedea un semn roșu, slab, dar vizibil. 

— Asta ce este? 

Stern zâmbi. 

— Acesta, Herr Kommissar, este un indiciu pe care violatorul 
sau violatorii au vrut să-l ascundă. Michaela are pielea foarte 
sensibilă, predispusă la eczeme. Acesta este și unul dintre 
motivele pentru care se bronzează artificial... terapia cu raze 
ultraviolete. În orice caz, indiferent cine i-a făcut asta, i-a lăsat 
un semn pe frunte. Evident, ei au încercat să-l șteargă, dar 
pielea sensibilă a Michaelei a reacţionat la vopsea sau la ceea 
ce au folosit ei. M-am gândit că este un indiciu important, așa că 
l-am adăugat la fotografiile standard, referitoare la violul 
propriu-zis, chiar dacă nu reprezintă o urmă de violenţă fizică. 

— Vă mulţumesc, Herr Doktor, spuse Fabel. Poate fi o dovadă 
de o importanţă capitală pentru caz. 

— Seamănă cu un X, spuse Stern. Aveţi idee ce-ar putea fi? 

Fabel se uită la semn și se încruntă. 

— De fapt, chiar știu... cred că este un simbol Futhark. 

Stern ridică din umeri, semn că nu înțelesese. 

Susanne se apropie de Fabel, care îndreptă fotografia spre ea. 

— O literă vikingă? 

Fabel încuviinţă, apoi puse fotografia înapoi în dosar. 

24. 


Sâmbătă, 14 iunie, 


03:50 p.m. 
Ovelgonne, Hamburg 


Susanne se aplecă și-l sărută pe Fabel, mângâindu-l pe obraz, 
înainte de a se da jos din mașină. 

— Mai ieşim diseară? 

— Bineînţeles! răspunse el, hotărât. 

— Ne întâlnim acolo la opt. 

O privi cum urcă scările până în holul blocului unde locuia, 
admirându-i rotunjimile fine ale corpului. În pragul uşii, Susanne 
se întoarse și-i făcu cu mâna, iar el îi răspunse în același fel. Mai 
stătu puţin după ce ușa se închise în urma ei, apoi își scoase 
telefonul mobil și-l sună pe Werner acasă. Când acesta 
răspunse, lui Fabel i se păru că aude glasuri de copii pe fundal. 
Nadia, cea mai mare fiică a lui Werner, îl făcuse pe acesta de 
două ori bunic. Fabel își ceru scuze că îl deranja într-o zi de 
sâmbătă. 

— Nicio problemă. Care-i treaba, Jan? 

Fabel îi povesti lui Werner despre întrevederea cu Michaela 
Palmer. Adăugă și descrierea pe care fata o făcuse ochilor 
bărbatului pe care îl întâlnise la club. Nu insistă în mod 
intenţionat asupra acestui lucru: vru să vadă dacă reacţia lui 
Werner avea să fie aceeași cu a sa. Când Werner tăcu un 
moment, Fabel își dădu seama că și el se gândea la același 
lucru. 

— Băiatul nostru de aseară? Domnul anglo-saxon... calmul 
întruchipat? 

— S-ar putea. Poate că ar trebui să mai stăm de vorbă cu el. 

— Ai grijă, Jan, zise Werner, doar nu vrei să-l sperii. MacSwain 
este oricum sub urmărire. Dacă face o mișcare greșită, îl 
înhățăm. Faptul că el cumpără cărți și are ochii verzi sunt 
argumente subțiri pentru a-l lua din nou la întrebări. Ni s-a mai 
întâmplat și altădată să ne avântăm pe nisipuri mișcătoare. 
Dacă ar vorbi cu avocatul lui și s-ar plânge de hărțuire, ne-ar fi 
foarte greu să ne menţinem acuzaţiile. 

— Ai dreptate, Werner, răspunse Fabel. Dar sună-i totuși pe 
cei din echipă... și trimite-i lui Van Heiden un mesaj... Aș dori ca 
luni dimineaţă, la prima oră, să ţinem o ședință despre caz. 

— Să o anunţ și pe dr. Eckhardt? 

— Nu e nevoie, Werner. M-am ocupat eu de asta. 

Werner râse. 

— Sunt sigur că te-ai ocupat, șefu'; sunt sigur de asta! 

e 

Fabel se bărbieri, făcu un duș și își puse o cămașă 
englezească din bumbac, de culoare albastră și un costum gri 
pal. Avea o oră la dispoziţie până la întâlnirea cu Susanne, așa 
că se uită prin dosarul pe care îl adusese de la Cuxhaven. Nu se 
considera un tip conservator și își dădea silința să înveţe lucruri 
noi. Totuși, se întreba uneori ce se întâmpla cu lumea. Sigur, 
violul nu era ceva nou, dar în prezent existau o groază de tineri 
care drogau femeile cu substanţe care le puteau afecta definitiv 
creierul, și asta numai pentru a face sex cu ele. Acest gând îl 
lăsă perplex pe Fabel și-l făcu să se teamă de viitor. Dar 
individul acesta era diferit. Făcea parte dintr-un grup. lar 
acţiunile sale făceau parte dintr-un ritual anume sau aveau un 
scop. Se folosea de un amestec de droguri pentru a racola 
victime, atât pentru el, cât și pentru alţii. Poate nici măcar 
pentru el. Fabel scoase bucata de hârtie pe care desenase 
semnul de pe fruntea Michaelei. Oare acorda prea mare 
importanţă acestui lucru? Poate că nu erau decât niște linii trase 
la întâmplare... și nu o literă. Dar nu avea niciun sens. Totuși, o 
însemnaseră cu ceva care părea un simbol. Fabel era aproape 
sigur că era runa Gebu, echivalentul viking al literei G. In același 
timp, știa că runele Futhark aveau mai mult decât o simplă 
valoare fonetică; fiecare dintre ele avea un simbolism legat de 
zeii și de miturile scandinave. 

Fabel se duse la bibliotecă și luă două dicţionare groase, 
dintre care unul era la fel cu acela pe care îl cumpărase 
MacSwain și pe care i-l împrumutase Otto. Frunzări cartea și, în 
cele din urmă, găsi ceea ce căuta. Citi paragraful, notându-și ce 
i se părea mai important pe aceeași bucată de hârtie pe care 
era desenat și semnul care îl preocupa. Gebu constituia o rună 
care avea legătură cu jertfele aduse zeilor, dar și cu darurile 
primite de la aceștia. Sacrificiul. Era cea de-a șaptea literă; își 
aminti că Dorn vorbise despre semnificaţia numerelor în 

sistemul de credinţe al vikingilor. De cele mai multe ori, Gebu 
era asociată cu B/ot sau ritualul sacrificiului. 

Putea să existe vreo legătură între aceste atacuri și cele două 
crime? Nu numai că Michaela fusese marcată cu un semn, dar 
acel semn era o literă asociată cu sacrificiul. Dacă ea și cealaltă 
fată trebuiau sacrificate, atunci de ce au fost eliberate? Acei 
bărbaţi s-au străduit să șteargă semnul și amândouă fetele au 
fost puternic drogate, pentru a nu-și aminti nimic legat de 
agresorii lor. La prima ședință de după crima din St Pauli, 
Susanne sugerase că atacurile puteau preceda o serie de acțiuni 
mai violente. Dar această concluzie nu se potrivea cu profilul 
ucigașului pe care îl urmăreau. Oricum, aceste atacuri nu 
puteau fi considerate drept niște repetiţii ale unor acţiuni 
planificate. Cele două fete fuseseră atacate după comiterea 
crimelor. Prin urmare, nu era vorba despre nicio escaladare a 
evenimentelor. Puse cartea lângă el pe canapea și privi pe 
fereastră dincolo de Alster. Se uită la ceasul care arăta ora 7:30. 
Era timpul să plece. Nu voia să o facă pe Susanne să-l aștepte. 

Dacă n-ar fi fost tipicar, nu ar fi găsit ceea ce căuta. Puse cele 
două cărți la loc în bibliotecă. Înainte de a pune în raft cartea 
împrumutată de la Otto, o frunzări din nou, cu gândul aiurea, în 
timp ce paginile îi zburau pe dinaintea ochilor. In clipa 
următoare, dădu cu ochii de o fotografie color a unei sculpturi în 
lemn, ce îl reprezenta pe Odin. Lemnul negru, sculptat într-un 
mod primitiv, necizelat, dar care totuși îți atrăgea atenţia, 
înfățișa faţa furioasă a unui nebun bărbos și știrb. Era faţa lui 
Odin, înțeleptul. Pentru a bea din cupa înţelepciunii, Odin 
trebuise să-și sacrifice un ochi. 

„De-asta aveau toţi aceeași faţă atunci când te-au violat, 
Michaela”, își spuse Fabel. Pentru că toți purtau o mască. 
Aceeași mască. Masca lui Odin cel cu un singur ochi. 


25. 


Sâmbătă, 14 iunie, 


08:00 p.m. 
Poseldorf, Hamburg 

Fabel nu trebui să se uite în jur ca să-și dea seama că ea 
intrase în bar. Barmanul, care ștergea un pahar se opri brusc și 
privi peste umărul lui Fabel. Doi bărbaţi, care discutau în 
dreapta lui, tăcură brusc și îi făcură loc să treacă. Fabel simți 
prezența lui Susanne, când aceasta se aplecă și se așeză la bar, 
lângă el, învăluindu-l în parfumul ei delicat și senzual. 

— Bună seara, Frau Doktor Eckhardt, spuse Fabel zâmbind și 
fără a întoarce capul. 

— Bună seara, Herr Kriminalhauptkommissar. 

De data aceasta, Fabel se întoarse spre ea și o admiră. 
Susanne era îmbrăcată cu o rochie neagră, simplă, fără mâneci, 
iar părul, ca pana corbului, era legat, nu foarte strâns, la spate. 

Fabel își aminti că trebuia să respire. 

— Sunt bucuros că ai putut să vii. 

— Și eu. 

Comandară băuturile, apoi se îndreptară spre o masă de 
lângă fereastră. Milchstrasse era plină de oameni care se 
plimbau sau stăteau la terase, pentru a se bucura de 
frumusețea apusului. 

— Am hotărât că nu vorbim despre serviciu în seara asta, 
spuse el, dar crezi că ai putea participa luni dimineață, la ora 
zece, la o ședință pe tema cazului nostru? 

— Sigur că da. Cazul ăsta chiar că te obsedează, nu-i așa? 

Fabel schiță un zâmbet. 

— Toate mă obsedează. Dar, da, acesta mă obsedează în mod 
special. Sunt atâtea lucruri care nu se leagă, dar și altele care 
sunt cât se poate de evidente. 

Fabel îi prezentă teoria lui legată de măștile lui Odin. 

— Nu știu, Jan, spuse Susanne, rotind cu degetele paharul cu 
vin. Înclin să cred că avem de-a face cu un singur asasin. Și mai 
cred că nu are nicio legătură cu teoria ta cu privire la mobilurile 
ulterioare. Cred că e vorba despre un singur asasin psihopat, 
care își alege victimele la întâmplare, după care le masacrează. 

— lată un rezumat care nu sună prea profesional, Frau 
Doktor! 

Susanne râse. 

— Uneori am impresia că nu sunt deloc o profesionistă. Sunt 
un simplu om, o persoană obișnuită. Uneori, nu pot să nu 
reacţionez, emoţional vorbind, când mă confrunt cu asemenea 
orori. Probabil că și ţie ţi se întâmplă uneori. 

— De cele mai multe ori, de fapt, răspunse Fabel râzând. 
Dacă simţi așa, de ce faci munca asta? 

— Dar tu? 

— De ce sunt poliţist? Pentru că trebuie să o facă și pe asta 
cineva. Cineva care să se interpună între, să zicem, omul de 
rând, o femeie sau un copil și cei care ar putea să le facă rău. Se 
opri brusc, dându-și seama că tocmai reprodusese cuvintele cu 
care îl caracterizase Yilmaz. Oricum, continuă el, tu ești medic, 
sunt atâtea metode prin care îi poţi ajuta pe oameni. De ce ai 
ales-o tocmai pe asta? 

— Cred că am alunecat treptat spre ea. După ce am absolvit 
medicina generală, am studiat psihiatria. Apoi psihologia. Apoi 
psihologia și criminalistica medico-legală. Și, fără să-mi dau 
seama, m-am calificat exclusiv în acest domeniu. 

— Mă bucur că s-a întâmplat așa, spuse Fabel, zâmbind larg. 
Altfel, nu te-aș fi întâlnit. Dar am vorbit destul despre muncă... 

Fabel făcu semn unui chelner. 


26. 


Sâmbătă, 14 iunie, 


08:50 p.m. 
Uhlenhorst, Hamburg 


Angelika Blüm adună lucrurile împrăștiate pe masa mare de 
cafea, apoi desfășură o hartă detaliată a Europei Centrale și de 
Est. Peste hartă, așeză fotografii, tăieturi din ziare, informații 
despre diverse societăţi, precum și bucățele de hârtie pe care 
scrisese o serie de nume: Klimenko, Kastner, Schreiber, Von 
Berg, Eitel junior, Eitel senior. Apoi puse ultima bucată de hârtie 
în mijlocul hărții. Dacă toate celelalte erau scrise cu negru, acest 
ultim nume era scris cu roșu și cu majuscule: VITRENKO. 

Totul era acolo. Insă conexiunile pe care își construise teoria 
erau prea fragile pentru a face faţă unei cercetări juridice. Tot 
ce putea să facă era să întocmească un raport pe care să-l 
prezinte anchetatorilor implicaţi în acest caz. De ce n-o fi sunat- 
o oare acel nenorocit de polițist? Știa că Fabel ancheta moartea 

Ursulei, și ceea ce avea ea să-i spună putea arunca mai multă 
lumină asupra cazului. Angelika citise și despre cea de-a doua 
victimă; văzuse și fotografiile fetei, care fuseseră publicate cu 
scopul de a-i stabili identitatea. Nu o recunoscuse și nici nu 
vedea vreo legătură cu Ursula sau cu celelalte elemente din 
propria anchetă. Fie această a doua crimă nu era decât o crimă 
la indigo, o copie fidelă a primeia, fie exista totuși o legătură, 
dar care depășea capacitatea ei de anchetator. 

Cu coatele pe genunchi și cu o ceașcă de cafea în mână, se 
uita la hârtiile împrăștiate în faţa ei. Erau ca niște piese ale unei 
mașini care așteptau să fie asamblate, dar ea nu știa cum 
funcţiona mașina și nici în ce scop trebuia folosită. Sigur, dacă 
toate componentele ar fi fost puse cap la cap, ar fi alcătuit o 
istorioară pe cinste: un Staatsenator din Hamburg, biroul lui 
Erster Burgermeister, neonaziști, un important trust media și, 
chiar în mijloc, un comandant al forțelor speciale ucrainene, un 
bărbat fără chip, a cărui înclinaţie către atrocități îi crease un 
renume pe care unii abia îndrăzneau să-l pronunțe: Vasil 
Vitrenko. 

Sorbi din cafea și încercă să uite o clipă de acel puzzle. Uneori 
este bine să te oprești, pentru ca apoi să te concentrezi din nou 
și să vezi ceea ce a fost tot timpul în fața ta. Soneria interfonului 
o făcu să tresară. Oftă, puse ceașca pe harta desfăcută și se 
duse să răspundă. 

— Cine este? 

— Frau Blüm? Sunt Kriminalhauptkommissar Fabel de la 
poliție. Știu că aţi încercat să luaţi legătura cu mine. Pot să urc? 

Angelika își examină capotul și papucii de casă, apoi înjură în 
șoaptă. Oftă și apăsă pe buton, ca să vorbească. 

— Sigur, Herr Fabel, spuse ea. Urcaţi! 

Apoi apăsă pe butonul care deschidea ușa blocului. Câteva 
secunde mai târziu, auzi ecoul pașilor pe culoar. Intredeschise 
ușa, lăsând totuși lanţul de siguranţă la locul său. Bărbatul îi 
arătă insigna ovală KriPo, iar ea ridică lanţul. 

— Mă scuzaţi, Herr Fabel. Nu aşteptam pe nimeni la ora asta, 
îi zise ea zâmbind. 

Se dădu la o parte și-l invită înăuntru. 

27. 


Sâmbătă, 14 iunie, 


11:30 p.m. 
Poseldorf, Hamburg 


Razele lunii decupau figuri geometrice pe podeaua și pe 
pereţii camerei lui Fabel. Lumina aceea albă scotea și mai mult 
în evidenţă rotunjimile trupului lui Susanne, proiectându-i umbra 
mișcătoare pe pereți, atunci când ea se aplecă deasupra lui. 
Ritmul îmbrăţișării lor, la început lent, crescu în intensitate. 

Ceva mai târziu, se odihneau unul lângă celălalt: Susanne 
întinsă pe spate, iar Fabel pe o parte, cu capul sprijinit într-un 
cot, studia profilul iubitei sale în lumina lunii. Își schimbă poziţia 
ca să o vadă mai bine. Apoi îi îndepărtă, tandru, o șuviţă de păr 
de pe frunte. 

— Rămâi în noaptea asta la mine? 

Susanne gemu de plăcere. 

— Mă simt prea bine aici ca să mă ridic și să mă îmbrac, 
spuse ea, întorcându-se către el și zâmbindu-i cu subiînţeles. Dar 
să știi că nu sunt atât de obosită încât să dorm... 

Fabel era pe punctul de a-i răspunde, când sună telefonul. 

— Să nu uiţi ce ai spus, îi zise el, cu un zâmbet resemnat. Mă 
întorc imediat. 

Se ridică din pat și se duse gol la telefon. Era Karl Zimmer, 
comisarul de serviciu de la Mordkommission. 

— Imi cer scuze că vă deranjez, domnule, spuse Zimmer. Dar 
s-a întâmplat ceva și trebuie să fiți informat. 

— Ce anume? 

— Tocmai am primit un alt e-mail de la Fiul lui Sven. 


Polizei Hamburg Mordkommission 


De la: FIUL LUI SVEN 

Către: ERSTER KRIMINALHAUPTKOMMISSAR JAN FABEL 
TRIMIS: 14 IUNIE 2003, ORA 23:00 

SUBIECT: CUVINTE 

AȚI ÎNȚELES, DESIGUR, CĂ SUNT UN OM CARE NU VORBEȘTE 
MULT. IN SCHIMB, VICTIMA MEA ERA O FEMEIE CARE VORBEA 
PREA MULT. 


NU MĂ INTERESEAZĂ FEMEILE CARE NU-ȘI ÎNDEPLINESC 
FUNCȚIA PRIMARĂ ȘI CARE PREFERĂ EGOISMUL UNEI CARIERE, 
DORINȚEI NATURALE DE PROCREARE. ACEASTĂ FEMEIE A FOST 
CEA MAI REA DINTRE TOATE. CREDEA CĂ ESTE DE DATORIA EI 
SĂ-I DEFĂIMEZE PE CEI LA A CĂROR NOBLEȚE NU PUTEA ASPIRA: 
SOLDAȚI CARE AU LUPTAT ÎMPOTRIVA ANARHIEI ȘI A HAOSULUI. 


DE DATA ACEASTA, M-AM FOLOSIT DE UN TRUC. AM FĂCUT-O SĂ 
CREADĂ CĂ ERAȚI DUMNEAVOASTRĂ, HERR FABEL. PE 
DUMNEAVOASTRĂ V-A IMPLORAT SĂ-I CRUȚAȚI VIAȚA. NUMELE 
DUMNEAVOASTRĂ Îl ARDEA CREIERUL ÎN CLIPA ÎN CARE A 
MURIT. 


ȘI-A ÎNTINS ARIPILE. 


FIUL LUI SVEN 


28. 


Duminică, 15 iunie, 


01:30 a.m. 
Polizeipräsidium, Hamburg 


— Îmi pare rău că v-am trezit la o oră atât de nepotrivită, zise 
Fabel. 

Expresia lui serioasă indica faptul că scuzele nu erau decât o 
formalitate. Nimeni dintre cei adunați în jurul mesei nu se 
plânsese, deși toți aveau ochii umflaţi de somn. Toţi erau 
conștienți de importanţa acelui e-mail. 

— Dar acest nou e-mail are o particularitate neplăcută... ca să 
nu spun mai rău. 

Werner, Maria, Anna și Paul încuviinţară. Susanne ședea și ea 
la masă. Ceilalţi schimbaseră priviri pline de subînţeles, când ea 
apăruse împreună cu Fabel. 

— Prin urmare, ce ne spune acest mesaj? 

Fabel arătă spre cei prezenţi, invitându-i să răspundă. Maria 
vorbi prima. 

— Păi... ne confirmă într-un mod cât se poate de neplăcut că 
tipul se dă drept poliţist. În acest caz, el s-a recomandat ca fiind 
chiar dumneavoastră. 

— Eu nu sunt ofițer în uniformă. Prin urmare, nu poate să 
poarte uniforma Schutzpolizei. 

— Se pare că a pus mâna pe o insignă KriPo sau pe o 
legitimaţie... sau poate pe amândouă, sugeră Werner. 

— Și victima? întrebă Fabel. 

Când pomeni de ea, își aminti ce scrisese ucigașul în mesaj: 
faptul că ea murise crezând că el, Fabel, o ucisese. Acest gând îl 
străpunse ca un pumnal, provocându-i o stare de greață. 

— A descris-o ca pe o femeie guralivă... 

— Un politician? opină Maria. O actriţă... sau o scriitoare... o 
ziaristă? 

— Posibil, răspunse Susanne. Dar nu uitaţi că e vorba despre 
un psihopat, care are o viziune denaturată asupra realităţii. Ar 
putea fi pur și simplu cineva care, după părerea lui, vorbește 
prea mult. 

— Dar faptul că defăima soldaţi, după cum a scris el? Sună a 
cineva care se adresează unui public, sugeră Paul Lindemann. 

— Și e-mailul în sine? întrebă Fabel. Mă gândesc că iar avem o 
adresă IP falsă. 

— Cei de la Departamentul Tehnic lucrează la asta, spuse 
Maria. L-am trezit pe șeful diviziei ca să verifice. Nu pare prea 
încântat... 

Werner se ridică brusc, cu faţa întunecată de mânie și de 
frustrare. 

— Tot ce putem face este să așteptăm până se descoperă 
cadavrul. Nu ne dă niciun indiciu care să ne ajute cât de cât. 

— Ai dreptate, Werner, încuviinţă Fabel, uitându-se la ceas. 
Cred că ar trebui să încercăm să mai dormim puţin. Haideţi să 
ne revedem aici la ora zece. 

Se ridicară cu toţii de la masă, obosiţi, când sună telefonul din 
sala de ședințe. Anna Wolff se afla cel mai aproape, așa că 

ridică receptorul. Oboseala dispăru subit de pe chipul ei. Ridică 
mâna liberă pentru a le face semn celorlalţi să nu plece. 

— Erau cei de la Tehnic, zise ea. De data asta este o adresa IP 
reală. Este a Angelikăi Blum. Avem și adresa... locuiește în 
Uhlenhorst. 

— Dumnezeule! exclamă Fabel. E ziarista care a încercat să ia 
legătura cu mine. 

— O ziaristă? 

— Da, răspunse Fabel. O femeie guralivă... 


29. 


Duminică, 15 iunie, 


02:15 a.m. 
Uhlenhorst, Hamburg 


Imobilul, construit în anii 1920 și renovat recent, era ceea ce 
se putea numi o clădire șic. Fabel, care știa câte ceva despre 
arhitectura modernistă, își spuse că, mai mult ca sigur, clădirea 
fusese proiectată de Karl Schneider sau de unul dintre elevii 
acestuia. Nu existau unghiuri ascuțite, zidurile albe întâlnindu-se 
în curbe domoale și elegante. Ferestrele apartamentelor erau 
înalte și largi. Fără să aibă prestigiul Rotherbaum-ului, 
Uhlenhorst era totuși considerat un cartier elegant și modern. 

In faţa ușilor de sticlă fumurie, de la intrarea în holul de 
marmură, puternic luminat, erau parcate două mașini de poliţie 
- Fabel își dădu imediat seama că erau de la Uhlenhorst 
Polizeikommissariat. Un poliţist în uniformă stătea de pază în 
fața ușii, în timp ce un altul asculta ce îi spunea un bărbat înalt, 
de vreo șaizeci de ani. Fabel parcă în spatele mașinilor de poliţie 
și cobori împreună cu Maria și cu Werner, chiar în momentul în 
care opri acolo și automobilul în care se aflau Anna și Paul. Fabel 
se îndreptă cu pași mari către polițistul care îl asculta răbdător 
pe bărbatul în vârstă. Epoleţii de pe umerii acestuia îi dădură de 
înţeles că avea de-a face cu un Pol/izeikommissar. Îi arătă 
acestuia insigna KriPo, iar polițistul încuviinţă din cap. Civilul 
înalt și în vârstă, cu părul ciufulit și cu ochii roșii ai cuiva trezit 

dintr-un somn adânc, tocmai voia să spună ceva. Fabel îl 
întrerupse, adresându-se direct poliţistului. 

— A încercat cineva să intre? 

— Nu, domnule. Am crezut că e mai bine să vă aștept pe 
dumneavoastră. Am doi oameni în faţa ușii apartamentului lui 
Frau Blum. Nu se aude nimic din interior. 

Fabel se uită la civil. 

— Acesta este administratorul blocului, îi explică SchuPo. 

— Daţi-mi, vă rog, cheia de la apartamentul lui Frau Blüm, 
spuse Fabel. 

Administratorul avea înfățișarea arogantă și semiaristocratică 
a unui majordom englez. 

— Imposibil! Acest bloc este proprietate privată, iar locatarii 
au dreptul la... 

— Aveţi dreptate, îl întrerupse Fabel, după care se întoarse 
către Werner. Werner, adu, te rog, berbecul din mașină. 

— Nu aveţi dreptul..., se impacientă administratorul. Vă 
trebuie un mandat... 

— Nu avem nevoie de niciun mandat, răspunse Fabel fără a 
se uita la el. Anchetăm o crimă și avem motive să credem că 
locatara este în pericol. 

Făcu un semn cu capul în direcția mașinii. 

— Werner... berbecul? 

— Nu... nu... Mă duc să aduc cheile, bâigui administratorul. 

e 

La etajul al treilea, ușile liftului se deschiseră spre un coridor 
larg și impecabil de curat, luminat puternic de aplice care 
aruncau pete de lumină pe marmura imaculată. Cu un gest al 
mâinii, Fabel îi ceru administratorului să le arate drumul. Dădură 
colţul și ajunseră în faţa celor doi ofițeri postați de o parte și de 
cealaltă a ușii. Fabel îl opri pe administrator, punându-i o mână 
pe umăr, iar el înaintă, însoţit de Werner și de Maria. Cu un scurt 
gest al mâinii, le indică Annei și lui Paul să se posteze de 
cealaltă parte a ușii, lângă cel de-al doilea poliţist de la SchuPo. 
Toate privirile erau îndreptate spre Fabel. Se uită la 
administrator, duse un deget la gură, apoi șopti: 

— Care e cheia? 

Omul luă mănunchiul de chei și alese una. Fabel o luă, zâmbi, 
apoi îi făcu semn să se îndepărteze. Indreptă degetul arătător 
spre el și spre Werner, apoi ridică un deget urmat de alte două, 

dând astfel de înţeles că ei doi vor intra primii. Își scoaseră 
pistoalele, iar Fabel apăsă pe butonul soneriei. Auziră ţârâitul 
acesteia, apoi o liniște totală. Îi făcu semn cu capul lui Werner 
să descuie ușa, iar el o deschise dintr-o singură mișcare. In 
apartament, luminile erau aprinse. Werner intră, urmat de 
Fabel. 

— Frau Blüm? 

Liniște. Cercetă apartamentul. Lângă ușă văzu un scaun și o 
măsuță. O haină scumpă era aruncată pe scaun, iar pe măsuță 
se afla o poșetă italienească, din piele... Fabel își dădu seama că 
nu se afla nimeni în apartament - în orice caz, nimeni în viaţă. 

Pe pereţii de la intrare, de un albastru pal, se aflau tablouri 
mari, originale: studii abstracte, în tonuri închise de violet și 
roșu care aruncau pete de culoare pe pereţii reci. 

Fabel înaintă pe coridor și aruncă o privire la stânga, prin ușa 
dublă de sticlă, care dădea în living. Camera era goală. Din nou, 
același decor rece, dar de bun-gust, punctat de mobile scumpe 
și de opere de artă originale. La un moment dat, i se păru că 
recunoscuse liniile alungite ale unei sculpturi de Giacometti. O 
sculptură mică, dar, cu siguranţă, un original. Merse mai 
departe. În dreapta se afla baia, goală, iar a doua ușă dădea în 
dormitor... gol și el. Ultima ușă de pe hol era închisă. O deschise 
brusc... În cameră era întuneric. Pipăi peretele de lângă ușă, 
până găsi întrerupătorul. Camera fu inundată de lumina 
aplicelor de pe pereţi. 

Oroare! 

Fabel nu înţelegea de ce nu era pregătit să vadă așa ceva. 
Știuse că avea să o găsească moartă în apartament. Știuse, 
instinctiv, că avea să o găsească în camera cufundată în beznă. 
Și totuși se simţea de parcă ar fi fost lovit de un camion. 

— Dumnezeule... 

Avea senzaţia că tot aerul îi ieșise din plămâni. | se făcu 
greață. 

— Sfinte Dumnezeule... 

Camera, inițial un dormitor, fusese reamenajată ca birou. Trei 
dintre pereți erau acoperiți de rafturi cu cărți și cu dosare. Cel 
de-al patrulea perete era de fapt o fereastră, ce se întindea pe 
toată lungimea camerei, acoperită acum de jaluzele verticale. In 
faţa ferestrei se afla un birou mare, din lemn de fag, cu un 

laptop pe el. Ca și în restul apartamentului, decorul era sobru și 
elegant. 

În mijlocul camerei se vedea o explozie de carne, sânge și 
oase. Corpul unei femei, cu faţa în jos. Spatele îi fusese 
spintecat, iar crestăturile erau paralele cu șira spinării. Coastele 
fuseseră rupte și trase în afară, iar plămânii smulși din locul lor. 

Femeia era goală, cu excepţia papucilor din prosop. Un halat 
ce se asorta cu papucii fusese aruncat într-un colț al camerei. 
Nu mai erau și alte haine în încăpere. 

Fabel observă că, în afara trunchiului spintecat, un șuvoi de 
sânge se prelingea din capul victimei pe podeaua din lemn de 
pin. Partea din spate a craniului nu mai era decât o masă de păr 
roșcat și de sânge. 

— La dracu'..., spuse Werner, care, aflat acum lângă Fabel, 
încerca să-și controleze accesul de greață. La dracu'! 

Intrară și Maria și Anna Wolff. Anna își reprimă un spasm, fugi 
în baie și vomită. Echipei de tehnicieni legiști nu i-ar fi plăcut o 
asemenea scenă, care însemna contaminarea locului crimei. 
Totuși, Fabel nu putu să o învinovăţească pe micuța Anna. Până 
și el simţise nevoia de a închide o clipă ochii, încercând să-și 
alunge din minte imaginea aceea de coșmar, până când își 
venise în fire. Se întreba dacă și Anna își revenise. Trase adânc 
aer în piept. Nu se apropie de cadavru, tocmai pentru a lăsa 
totul neatins. Când alţii se înghesuiră în pragul ușii, el le ceru să 
nu intre în apartament. 

e 

O oră mai târziu, imobilul forfotea de lume. Fabel ceruse 
Polizeikommissar-ului din Uhlenhorst să mobilizeze mai mulți 
agenţi, care să ajute la derularea unei anchete din ușă în ușă. 
Sosise și echipa de legiști, condusă de Holger Brauner și însoţită 
de doctorul Möller, medicul patolog. Fabel îl cunoștea pe 
Brauner din unele anchete anterioare și îl privea cu respect. 
Singura problemă era că rahatul acela arogant de Möller părea 
să se creadă tot timpul în competiţie cu Brauner. Adevărul era 
că, deși lui Fabel îi venea greu să o recunoască, Mâller era un 
excelent medic patolog, înzestrat cu o minte ascuţită. 

Fabel încercuise locul crimei și îi lăsase pe legiști să-și facă 
meseria. Regula era ca Brauner să examineze primul locul 
crimei, fără ca victima să fie mișcată și, numai după ce el și 
echipa aveau să-și termine treaba, Möller putea să examineze 

cadavrul. Așa că Möller stătea în pragul apartamentului și 
fierbea de nervi. Pentru Fabel, aceea fu singura parte plăcută a 
zilei. 

Brauner termină și ieși din cameră. Ignorându-l pe Möller, îi 
ceru lui Fabel să-l urmeze. 

— E ceva ce ar trebui să vezi înainte de a trimite cadavrul la 
laborator. 

Brauner îl conduse la locul crimei, iar Fabel fu nevoit să-și 
facă loc printre doi medici legiști. Fotograful își strângea 
echipamentul, iar în cameră era mare agitaţie. Brauner îl 
conduse pe Fabel la birou și îi arătă laptopul. Pe ecran era afișat 
un e-mail trimis recent. Era cel primit la Präsidium, puţin după 
ora 11 p.m., și care îi adusese la locul crimei. Ucigaşul nu numai 
că trimisese mesajul de pe laptopul Angelikăi Blum, dar lăsase și 
laptopul deschis, așteptându-i pe ei să sosească. 

— Ticălosul! Fabel fu cuprins de o furie neagră. Se 
considerase întotdeauna un tip calm, care nu-și pierdea ușor 
cumpătul, dar criminalul îi pătrunsese în piele, era în el, 
anulându-i toată stăpânirea de sine. Ticălosul ne sfidează! Asta 
a și vrut, asta este imaginea pe care a avut-o în minte... pe 
mine aici, lângă corpul victimei, citind mesajul ăsta nenorocit! 
Fabel se întoarse către Brauner. |Inseamnă că pe la ora 
unsprezece era aici? 

— Nu neapărat. Putea foarte bine să programeze trimiterea 
mesajului la o anumită oră. Dar mai este ceva. 

Fără să-și scoată mănușa din latex, Brauner apăsă cu grijă pe 
„hide application” și apăru brusc desktopul. Apoi făcu clic pe 
mai multe fișiere; toate erau goale. 

— Ciudat, remarcă el. Ce fel de ucigaș șterge toate fișierele 
din calculatorul victimei sale? 

— Pot să iau laptopul și să-l arăt celor de la Departamentul 
Tehnic? 

— Nu, nu încă. L-am presărat cu praf, pentru a preleva 
eventualele amprente, dar aș vrea să-l dezasamblez. Tastaturile 
au tot atâtea goluri câte butoane... și printre taste rămân o 
mulțime de chestii. Cu puţin noroc, s-ar putea să găsim un fir de 
păr sau vreun rest epitelial de-al ucigașului. 

— Mă îndoiesc, opină Fabel, descurajat. Tipul ăsta nu face 
greșeli. În ciuda dezordinii provocate de modul lui de a ucide, 

este ca și cum ar opera într-o sală de autopsii impecabil de 
curată. Nu lasă nicio urmă. 

— Merită să încercăm, insistă Brauner, vrând să-i ridice 
moralul lui Fabel. Poate vom avea noroc. 

— Mă îndoiesc. Acum pot să-l chem pe Möller? 

— Cred că da, răspunse Brauner zâmbind. 

In drum spre ieșire, Fabel se uită după Anna Wolff, care era 
extrem de palidă sub părul negru ciufulit, rimelul și rujul 
stacojiu. _ 

— Sunt bine, șefu'... Imi pare rău. De data asta... nu m-am 
putut stăpâni... 

— Nu e nevoie să-ţi ceri scuze, Anna; ni se întâmplă tuturor, o 
asigură Fabel. In orice caz, sancţiunea va fi destul de drastică: 
Brauner și echipa de legiști n-o să te ierte. 

— N-o să-ţi vină să crezi, Jan, zise Werner, bătându-l pe umăr. 
Suntem aici de o oră și avem deja un martor. 

— Avem și o descriere? 

— Nu e foarte bună, dar merge. 

Fabel îl privi nerăbdător. 

— Este vorba despre o fată care locuiește dedesubt, continuă 
Werner. Are în jur de treizeci de ani și lucrează la o agenţie de 
publicitate sau ceva la fel de interesant și de util. Oricum, are un 
nou prieten. Au fost împreună la o sală de fitness și s-au întors 
înainte de ora 9 p.m. Am impresia că prietenul ei ar fi preferat 
un alt tip de antrenament, la orizontală, dar nu se cunosc de 
atâta timp încât să fie invitat în apartament. În fine, băiatul și-a 
parcat mașina peste drum, pe la ora opt și jumătate. Au mai stat 
în mașină, cu motorul oprit - se pare că el tot încerca să o 
convingă să-l lase să urce la ea în apartament. În acel moment, 
l-au văzut sosind pe omul nostru. Nu au văzut nicio mașină, 
deci, dacă ar fi avut una, probabil că a parcat-o altundeva. L-au 
remarcat pentru că tipul, înainte de a suna la unul dintre 
apartamente, s-a asigurat că nu era nimeni pe stradă. Fata a 
mai spus că bărbatul s-a uitat chiar și în holul de la intrare, prin 
ușile cu geam. 

— Atunci înseamnă că l-a văzut bine? 

— Atât cât s-a putut, de la distanța aceea și la ora respectivă. 

Werner își deschise carnețelul și își verifică însemnările. 

— Înalt și bine făcut; fata a insistat asupra faptului că avea 
umerii laţi. Nu părea să se simtă stânjenit într-așa un cartier 
elegant și era bine îmbrăcat... cu un costum gri-închis. 

„Nu arată ca slavul meu, scund și cu ochii verzi”, își spuse 
Fabel. 

— Avea părul blond, tuns destul de scurt, continuă Werner. 
Urmează un lucru interesant... fata mai spune că avea o geantă 
mare, de sport, peste care era aruncat un impermeabil gri- 
deschis. 

— Ustensilele, spuse Fabel cu o voce joasă, amară. 

— Fata a mai spus că era prima oară când îl vedea, iar 
administratorul a sugerat că, după descriere, putea fi unul dintre 
locatari; dar fata îl cunoaște pe acel tip din vedere și jură că nu 
este el. Oricum, bărbatul a apăsat pe soneria unui apartament, 
deci este puţin probabil să fie unul dintre locatari. Mai avem 
câteva apartamente de verificat. Unele dintre ele sunt 
neînchiriate, dar, până acum, oamenii neagă că ar fi fost vizitaţi 
de cineva care să se potrivească descrierii. 

— L-a văzut cineva plecând? 

— Nu. Și nimeni nu a auzit zgomote de luptă sau strigăte de 
ajutor. Clădirea este destul de bine izolată, dar este imposibil ca 
nimeni să nu fi auzit nimic. 

— Nu te lăsa amăgit de acel carnagiu, Werner. Tipul ăsta e 
calm și ia totul în calcul, până la cel mai mic amănunt. Așteptăm 
rezultatul autopsiei, dar, după halul în care arată craniul 
victimei, cred că murise sau era aproape moartă înainte de a 
cădea pe podea. Nemernicul s-a prezentat ca fiind poliţist, 
probabil s-a folosit de identitatea mea, apoi a lăsat-o să-i arate 
drumul. Când ea s-a întors cu spatele, bang, a lovit-o în ceafă. 
Asta i-a dat timp să-și desfacă trusa și să se pună pe treabă. 

— Individul ăsta e un monstru, Jan, spuse Werner, trecându-și 
mâna prin părul tuns periuță. Nu pare să facă nicio greșeală... 
niciodată. În seara asta însă a făcut. Nu s-a asigurat că nu-l vede 
nimeni, dar, în afară de descrierea asta sumară, nu mai avem 
altceva. 

— Vom vedea ce ne vor spune Brauner și Möller, zise Fabel, 
bătându-l pe Werner cu mâna pe umăr, într-un gest încurajator. 
Poate că azi a fost ziua lui liberă... 

Odată întors în apartament, Fabel îl găsi pe Möller tot lângă 

cadavru, scriind ceva într-un carnețel. Se întoarse spre cei doi 
legiști. 
_ — Dacă fotograful a terminat, puteţi duce cadavrul la morgă. 
In timp ce vorbea, îl văzu pe Fabel și-l salută cu o mișcare a 
capului. Părea că renunţase la felul aspru de a se purta. Avea o 
privire aproape tristă. „Nenorocitul ăsta începe să impresioneze 
pe toată lumea”, își spuse Fabel. 

— Cred că nu aveţi nevoie de părerea mea de specialist, 
pentru a vă da seama că avem de-a face cu același modus 
operandi ca și în cazul ultimelor două crime. 

— Nu, zise Fabel. Mi-a trimis un e-mail de la laptopul de-acolo. 

Möller încuviinţă din cap. 

— Bine. In ceea ce privește raportul meu, voi spune că nu am 
absolut nicio îndoială: este vorba despre opera aceleiași sau 
acelorași persoane. Sigur că, după autopsie, vă voi trimite un 
raport complet. Vă rog să priviţi aici... 

Medicul se aplecă și arătă cu vârful pixului marginea unde 
carnea fusese tăiată și coastele scoase în afară. Fabel se aplecă 
mai mult, ca să vadă. Un adevărat măcel. „Concentrează-te, își 
repeta el în gând, nu te gândi la persoană, ci fii atent la detalii”. 
Și totuși trebuia să-și înfrângă senzaţia de greață. 

— Vedeţi unde a greșit prietenul nostru? 

Cu vârful pixului, Möller urmări linia unei crestături adânci, 
care se îndepărta, sub un anumit unghi, de la tăietura 
principală. 

— Se poate vedea forma lamei. E o lamă lată, cu un mâner 
greu: cam ca o sabie scurtă sau ca un cuţit de vânătoare foarte 
greu. O să fac câteva fotografii în timpul autopsiei. 

Fabel trase ușor aer în piept înainte de a vorbi. 

— Asta e singura deviaţie de la tăietura principală? 

— Da... aici e problema, răspunse Möller, mângâindu-și barba 
căruntă. Nu e vorba aici despre un atac sălbatic... furibund. 
Individul a făcut totul pe îndelete, fără să se grăbească. 

Arătă spre ceafa Angelikăi Blum. 

— Din nou, lovitura fatală sau aproape fatală la ceafă; din nou 
cu un instrument foarte greu, care a lăsat o urmă sferică; din 
nou disecţiile, ca să scoată plămânii și să-și lase pentru 
posteritate... mă rog... marca înregistrată... cred. 

— A dracului marcă înregistrată! izbucni Fabel. 


VP - 152 


Möller nu răspunse imediat. Stătuse ghemuit și acum se 
ridică, gemând. Se uită lung la cadavru; ca și cum nu l-ar fi 
văzut, ci ar fi privit dincolo de el. 

— Individul ăsta pare să aibă o forță fizică ieșită din comun. 
Din punct de vedere chirurgical, deschiderea unui corp omenesc 
se face cu ajutorul unui fierăstrău sternal, dar și al unor clești 
pentru îndepărtarea coastelor. Omul nostru își spintecă 
victimele cu o precizie extraordinară, apoi le îndepărtează 
coastele. Într-adevăr, este foarte puternic. 

Maria intră în cameră. 

— Șefu'? 

Fabel o urmă în camera de zi. Holger Brauner se afla acolo, 
împreună cu echipa lui. 

— Uită-te la asta, îi spuse el lui Fabel, arătând spre măsuța de 
cafea. Ce vezi? 

Fabel se uită la masa mare, dreptunghiulară, din lemn de 
culoare deschisă. Părea solidă și scumpă. 

— În afară de o simplă masă de cafea, nimic, zise ridicând din 
umeri. 

— Exact, zise Brauner. Niciun bibelou, nicio scrumieră, nicio 
ceșcuţă, nicio carte. 

Ridică una dintre lămpile de mână ale echipei de tehnicieni și 
lumină puternic masa cu un fascicul alb și rece. 

— Privește aici. 

Brauner se aplecă în faţă și desenă un pătrat pe tăblia mesei. 

— În locul ăsta a fost ceva. Aici la fel. 

Desenă cu degetul un cerc la celălalt capăt al mesei. 

— Aici de asemenea. 

Stinse lampa și se întoarse spre fereastra ascunsă în spatele 
jaluzelelor. 

— Ferestrele astea sunt fantastice, nu crezi? Am verificat cu o 
busolă: camera este orientată spre sud. Este inundată zilnic de 
lumină și din acest motiv ambianța devine luminoasă și 
primitoare. 

— Ai de gând să-ţi schimbi profesia și să te apuci de afaceri 
imobiliare, Holger? întrebă Fabel. 

— Fii sigur că aș câștiga mult mai mult, răspunse Brauner 
râzând. Dar nu... vreau să spun doar că lumina decolorează 
mobila... și lemnul. Aceste porțiuni mai închise arată că aici au 
fost cărţi sau bibelouri. 

— Care acum nu mai sunt. 

— Bingo! Și nu prea cred că ucigașul a vrut doar să facă 
ordine pe masă. 

Brauner se îndreptă spre bordura din piatră care înconjura 
șemineul. Luă trei cărţi care erau puse acolo una peste alta și le 
așeză pe masă. Cartea de dedesubt se potrivea perfect cu 
partea mai întunecată de care pomenise el. De pe masa din 
spatele lui Fabel, luă un obiect rotund, din ceramică. Și acesta 
coincidea cu a doua umbră de pe masă. 

— Tipul nostru e atât de meticulos, încât ar fi pus toate 
lucrurile la loc așa cum le-a găsit. Eu cred că Angelika Blum a 
eliberat masa pentru a-i arăta ceva. De exemplu, însemnări. 
Orice i-ar fi arătat, ucigașul a luat cu el. Și după ce a luat 
hârtiile, n-a știut ce să pună la loc. 

— Deci, vrei să spui că fură obiecte, pe care le consideră 
drept trofee? 

— Nu, Jan, răspunse Brauner pe un ton ceva mai ridicat. Nu 
cred că tipul este un ucigaș în serie psihopat, care își alege 
victimele la întâmplare. Majoritatea ucigașilor în serie psihopati 
iau cu ei trofee... orice, de la obiecte personale și până la 
organe interne. În schimb, la omul nostru, trofeele sunt de ordin 
documentar. Amintește-ţi că m-ai întrebat dacă nu cumva am 
găsit un jurnal sau o agendă în apartamentul celei de-a doua 
victime. lar ceea ce într-adevăr nu se potrivește aici este faptul 
că a șters toate fișierele din calculatorul Angelikăi. Sunt sigur că, 
dacă vom continua să căutam, vom găsi și alte documente lipsă. 
Victima era ziaristă, nu-i așa? 

— Da, încuviinţă Fabel. 

— Lucra pe cont propriu, nu? Lucra din biroul din camera de 
alături? 

— Cred că da, zise Fabel. 

— Atunci, ar fi bine să te uiţi prin dosarele ei. E posibil să 
lipsească și de acolo câte ceva. 

Privirea lui Fabel trecu de la Brauner la Maria, apoi la Werner, 
care, între timp, intrase în cameră și auzise o mare parte din 
teoria lui Brauner. 

— Vreţi să spuneţi că avem de-a face cu un mobil obiectiv, 
ascuns, al acestei crime? Sigur că individul e psihopat... 

— Asta va stabili psihologul criminalist, îl întrerupse Brauner, 
ridicând din umeri, dar da, sunt de acord, tipul are un 

comportament psihotic. Totuși, asta nu înseamnă că intră în 
categoria ucigașilor în serie. Ai auzit de Ivan cel Groaznic? 

— Sigur că am auzit. 

— Ivan cel Groaznic a unit Rusia. A fost tatăl naţiunii. A 
transformat-o dintr-un conglomerat de principate și de fiefuri 
care se luptau între ele, într-o naţiune unită. Acela a fost țelul 
lui. Dar, deși monarh și general, Ivan era și un ucigaș psihopat. 
De fapt, în multe privinţe, corespundea profilului clasic al unui 
criminal în serie. Fusese un copil timid, tăcut și sensibil, însă 
abuzat de la o vârstă fragedă. Drept consecinţă, încă din 
copilărie, tortura și omora animale mici. Apoi, la vârsta de 
treisprezece ani, a omorât primul om. După aceea a continuat 
cu nenumărate violuri, crime, acte de tortură înfiorătoare... 
inclusiv frigerea, fierberea, tragerea în ţeapă sau aruncarea 
victimelor în ghearele animalelor sălbatice. Vorbesc aici despre 
mii de violuri și despre sute de crime comise de însuși Ivan. 

Brauner făcu un semn cu capul în direcţia camerei alăturate. 

— Avea chiar și o predilecție asemănătoare pentru ritualuri. 
Avea gărzi de corp personale, oprichniki, care alcătuiau un fel 
de ordin sacru, al cărui șef era el. Oamenii ăștia își violau, își 
torturau și își mutilau victimele, în timpul unor parodii ale 
slujbelor ortodoxe rusești. 

— Unde vrei să ajungi, Holger? 

— Doar la faptul că Ivan era, în mod cert, un psihopat. De 
fapt, un sociopat total lipsit de empatie faţă de victimele sale. În 
același timp, era un bărbat extrem de inteligent, iar crimele sale 
cele mai odioase au fost comise într-un context foarte bine 
structurat. Işi folosea psihopatia ca instrument de teroare și 
pentru a-și consolida controlul asupra statului și al poporului. 
Comportamentul sociopatic al lui Ivan nu era un scop în sine, ci 
era un mijloc ce servea unui scop. Psihopatia îl ajuta să-și 
promoveze strategiile și să-și atingă ţelurile propuse. 

— Și crezi că omul nostru este la fel, dar la o scară mai mică? 
întrebă Fabel. 

Tot ce-i spusese Brauner se potrivea cu ceea ce credea și el 
după comiterea celei de-a doua crime. 

— Da. Și în afară de asta, cred că tipul se și mândrește cu 
psihopatia lui. Vrea să te facă să crezi că actele lui sunt 
aleatorii, tocmai pentru a-și ascunde adevăratele intenții. 

— Și care ar fi acele adevărate intenţii? întrebă Maria, fixând 
măsuța de cafea, ca și cum ar fi încercat să ghicească ce anume 
dispăruse de pe ea. Omoară o ziaristă și, credem noi, fură niște 
documente. 

— Documente care au legătură cu un articol la care lucra ea, 
de vreme ce le întinsese pe masă, ca să le studieze, adăugă 
Werner. 

— Dacă omori ziaristul, moare și articolul? întrebă Maria 
uitându-se la Fabel. 

— Probabil. Dar atunci nu văd legătura cu celelalte crime. O 
prostituată și o avocată... 

— Ba poate că există una, zise Werner, dar n-o vedem noi... 
sau n-am văzut-o încă. La urma urmelor, despre prostituată nu 
știm mare lucru. E posibil să fi avut vreo legătură cu povestea 
Angelikăi Blum, într-un scandal sexual, de exemplu. 

— Angelika Blum nu a fost o ziaristă de scandal. Dar dacă era 
vorba despre un scandal sexual, în care sunt implicaţi politicieni 
sau alte personaje sus-puse, atunci poate. 

Fabel își frecă bărbia într-un gest de frustrare, ca și cum acel 
gest i-ar fi stimulat activitatea creierului. 

— Trebuie să aflăm cine era Monique, apoi să ne concentrăm 
din nou asupra cazului Kastner, cercetând cu mai multă atenţie 
documentele personale. Nu ne-am interesat de viaţa ei 
profesională, pentru că am crezut că fusese o victimă aleasă la 
întâmplare. Trebuie să revizuim cazul. Maria... ai putea să te 
ocupi tu de asta? Știu că acum te preocupă identitatea celei de- 
a doua victime, dar aș vrea să te ocupi și de prima. 

— Bine, șefu', răspunse Maria, fără prea mult entuziasm. 

Fabel se aștepta ca Werner să răsufle ușurat că nu trebuia să 
facă el asta. Totuși, nu a fost așa. Fabel știa că lui Werner îi 
displăcea faptul că Mariei i se dădeau atâtea responsabilităţi. 
Dar acum nu avea timp să se ocupe de managementul sarcinilor 
de serviciu. 

— Werner, aș vrea ca tu să te ocupi de contactele 
profesionale ale Angelikăi Blüm și să afli la ce lucra. Între timp, 
să vedem dacă l-a mai văzut și altcineva pe misteriosul nostru 
vizitator. 

— Apropo, Jan, noi am prelevat o a doua serie de amprente, 
zise Brauner. 

— Da? întrebă Fabel, ridicând din sprâncene. 

— Nu te bucura prea tare. Amprente sunt peste tot, unele noi, 
altele vechi și greu de prelevat, dar mă gândesc că toate aparţin 
aceleiași persoane. E vorba despre cineva care cunoștea foarte 
bine apartamentul. Mă îndoiesc că sunt ale omului nostru. 

Fabel se simţi deodată greoi și abătut, ca și cum nivelul 
adrenalinei îi scăzuse brusc. Se simţea cuprins de o oboseală 
care îi moleșea și trupul, și mintea. Se întoarse în biroul ziaristei. 

Acolo, se uită la carcasa sfâșiată care fusese odată Angelika 
Blum. Legiștii tocmai aduseseră un sac din plastic și se 
pregăteau să pună cadavrul în el. li privi cum trăgeau fermoarul 
sacului peste ceea ce mai rămăsese din femeia care încercase 
de câteva ori să discute cu el, apeluri pe care el le considerase 
fără importanţă. Nu îi răspunsese la telefon pentru că prioritatea 
lui era rezolvarea unui caz legat de o crimă. Astăzi făcea și ea 
parte din acest caz. Greutatea pe care o simţea pe piept era, de 
fapt, sentimentul vinovăţiei. Se adresă unei femei care nu mai 
putea să-l audă. 

— Ei bine, Frau Blum, acum nu-mi rămâne decât să descopăr 
ce naiba voiaţi să-mi spuneți. 


30. 


Duminică, 15 iunie, 


09:45 a.m. 
Harburg, Hamburg 


Hansi Kraus arăta mai mult a ogar, decât a om. O grămadă de 
oase, învelite într-o piele cenușie. Ochii, acum duși în fundul 
capului, fuseseră cândva, în copilărie, de un albastru-deschis. 
Dar, după cincisprezece ani de ingerare a unor cantităţi 
impresionante de heroină, albastrul se transformase într-un gri 
spălăcit. Hansi stătea lungit pe o saltea murdară și urât 
mirositoare, într-una dintre camerele unui refugiu pentru cei 
fără adăpost. Nu-l deranja mirosul, pentru că se obișnuise cu el, 
îl însoțea peste tot. Hansi stătea întins, cu capul sprijinit pe unul 
din braţe, în timp ce cu mâna cealaltă ducea o ţigară la buzele 
subţiri. 

Hansi simțea nevoia să fie fericit. Și asta cât mai repede. Ştia 
că durerea incipientă pe care o simţea în oasele plăpânde urma 
să se împrăștie în tot corpul. Ca să se simtă bine avea nevoie de 
bani, dar nu avea niciun sfant. În ciuda cantităților mari și a 
regularităţii cu care consuma drogurile, era puţin probabil că va 
mai primi ceva pe credit de la furnizorii lui. Turci nenorociţi! Dar 
azi, Hansi avea un as în mânecă... și cu el putea negocia. Işi 
schimbă poziția și se așeză pe marginea patului. Inchizând ochii 
din cauza fumului, căută cu ambele mâini sub saltea. Mai era 
acolo. Rămase câteva clipe în poziţia aceea, ascultând 
zgomotele ce veneau din celelalte camere: tusea unui bolnav de 
tuberculoză, venind de la un etaj inferior și un radio din 
dormitorul alăturat. Scoase de sub saltea un pachetțel înfășurat 
în niște cârpe murdare și îl puse pe saltea. Il desfăcu cu grijă și 
dădu la iveală un pistol automat de calibru 9 mm. Hansi nu se 
pricepea la pistoale, dar își dădea seama că arma aceea era 
specială. Părea scumpă. Avea marginile împodobite cu motive 
aurite. Sigla fabricantului era străină, scrisă cu litere mari 
chirilice - „probabil în rusă sau în vreo altă limbă înrudită”, își 
spuse Hansi - urmată de numărul doisprezece, scris cu cifre. 
Strânse la loc pachetul, având grijă să nu atingă arma: nu voia 
să fie acuzat el de ceea ce i se întâmplase tipului de la piscină. 

Totul se petrecuse cu o seară în urmă. Hansi se afla acolo, 
pentru a cumpăra droguri de la turci. Piscina abandonată servea 
drept loc de întâlnire pentru el și furnizorii lui. Atunci când avea 
ceva mai mulţi bani, cumpăra mai multa heroină, pe care 
ulterior o vindea. Pe turci nu-i deranja asta, atâta timp cât nu 
făcea comerț la scară mare și nu se amesteca în treburile lor. In 
vinerea aceea, Hansi nu avea destui bani și nu putea cumpăra 
decât puţin, pentru consumul personal. Turcul tocmai plecase, 
iar Hansi simţise brusc nevoia de a defeca. Era obișnuit cu 
alternanța între constipaţia ce îi provoca dureri sfâșietoare și 
diaree. Tocmai își făcuse nevoile, când auzi mașina oprind. 
Niciun far nu străpunse întunericul. Mașina înainta cu farurile 
stinse. Anii petrecuți în stradă îi ascuţiseră lui Hansi un al 
șaselea simţ: știa foarte bine când nu trebuia să fie văzut. Își 
ridicase în grabă pantalonii și se ascunsese în spatele ușii care, 
pe vremuri, ducea la vestiare. 

intuiţia nu-l înșelase. În piscină intraseră trei bărbaţi: unul în 
vârstă, unul tânăr și musculos și un amărât care avea fața 

acoperită cu un sac de pânză și mâinile legate la spate. În clipa 
aceea, Hansi știuse că doar doi bărbaţi vor ieși din piscină. li 
pândise prin fereastra semicirculară a jumătăţii rămase din ușa 
cândva dublă. Tipul mai tânăr se îndreptase spre ușă, cu o 
lanternă într-o mână, în timp ce în cealaltă ţinea un pistol. Hansi 
abia avusese timp să sară înapoi, atent să nu se împiedice sau 
să facă vreun zgomot pe podeaua plină de gunoaie, și se 
strecurase într-o cabină părăsită. Bărbatul mai tânăr plimbase 
lumina lanternei peste vestiarele părăsite, iar Hansi respirase 
ușurat. Apoi îl auzise vorbind pe bărbatul în vârstă și se 
întorsese încet lângă ușă. Tipul cu capul acoperit era 
îngenuncheat pe marginea bazinului, iar Hansi îl auzise ţipând - 
„Nu!” -, văzuse o luminiţă, apoi auzise o detunătură de pistol. 
Se așteptase la un zgomot mai puternic, dar apoi observase 
țeava ceva mai lungă a pistolului. Un amortizor. Apoi se auzise 
clinchetul cartușului gol căzut pe podeaua din gresie. 

Cei doi păreau să nu se grăbească. In acel moment, Hansi îi 
văzuse făcând ceva foarte ciudat. Înainte de a pleca, ridicaseră 
capacul de la lada veche de gunoi, de lângă ușă, iar bărbatul cel 
tânăr aruncase arma înăuntru. Se părea că nu le păsa dacă 
arma crimei avea să fie găsită. La câteva sute de metri 
depărtare, se afla un canal în care, probabil, fuseseră deja 
aruncate zeci de dovezi. Aruncând arma la gunoi, era ca și cum 
voiau neapărat ca ea să fie găsită. Și, după ce plecaseră, Hansi 
fusese primul care să le îndeplinească dorința. 

Acum, avea ceva de oferit în loc de bani gheaţă. Cunoștea 
numărul de telefon al turcului și știa că acum era cel mai bun 
moment din zi ca să-l găsească. Se ridică din pat și își puse pe el 
haina veche, cândva de armată, haină pe care o purta fie iarnă, 
fie vară. Luă cu grijă pachetul și-l puse într-unul din buzunarele 
hainei. Nu-i făcea nicio plăcere să ia pistolul cu el, dar știa că, 
orice lăsa în cameră, putea să dispară oricând. 

Cobori scara șubredă, apoi ieși în stradă și încercă să-și 
amintească unde se afla cea mai apropiată cabină telefonică 
nedevastată. 

31. 


Luni, 16 iunie, 


10:05 a.m. 
Polizeipräsidium, Hamburg 


Fabel stătea în picioare, în faţa mesei din lemn de cireș din 
sala de ședințe, așteptându-i pe ceilalți să ia loc. Se întoarse 
spre panoul de afișaj din spatele său. Prinsese acolo cu pioneze 
o hartă a Hamburgului și a împrejurimilor sale, pe care marcase 
cu stegulețe locurile celor două crime comise în Hamburg, 
precum și locul unde fusese găsit cadavrul Ursulei Kastner. 

Fotografiile cadavrului mutilat al Angelikăi Blum fuseseră 
prinse alături de cele ale celorlalte două victime. Fotocopii ale 
unor pagini din manuale universitare tratând despre ritualurile 
vikingilor fuseseră prinse alături de copiile e-mailurilor primite 
de la ucigaș. Fabel scrisese numele celor trei victime, cea de-a 
doua apărând sub numele de „Monique?” scris chiar în mijlocul 
panoului. Deasupra numelor, scrisese „Fiul lui Sven” și „Vulturul 
Insângerat”. In partea dreaptă, numele lui Hans Klugmann era 
legat, printr-o săgeată îndreptată în sus, de cel al lui Arno 
Hoffknecht, care, la rândul său, era asociat cu două nume: 
Ulugbay/Yilmaz. Lângă numele astea, apărea cuvântul 
„Ucraineni” urmat de semnul întrebării. La celălalt capăt 
scrisese numele celor două victime ce fuseseră răpite, drogate 
și apoi violate; acestea erau asociate cu cuvintele „Vulturul 
Insângerat” printr-o linie intersectată de cuvintele „cultul 
odinist?” 

Pe masa din fața lui Fabel se afla dosarul cazului, la care 
fuseseră adăugate raportul său cu privire la ceea ce îi spusese 
profesorul Dorn și rapoarte preliminare, judiciare și de medicină 
legală, legate de cazul Blum. Telefonul mobil al lui Klugmann 
fusese recuperat din apartamentul Soniei și acum se afla pe 
dosar, pus într-o pungă de plastic. Întreaga echipă principală a 
Mordkommission, în afară de Maria, se afla în jurul mesei. Fabel, 
Werner Meyer, Anna Wolff și Paul Lindemann. Pe Fabel îl deranja 
absenţa Mariei. 

— Are ceva de rezolvat, explică Werner. A spus că nu durează 
mult. 

Pe lângă echipa de la Mordkommission mai erau prezenţi și 
vreo jumătate de duzină de detectivi KriPo, desemnaţi de câtre 
Van Heiden, să-l ajute pe Fabel în anchetă. Fabel o sunase pe 
Susanne Eckhardt, care venise și ea la ședință. În capul mesei, 
Van Heiden ședea impasibil și-l asculta pe Fabel, care tocmai le 
relata conversaţia pe care o avusese cu Dorn. După ce termină, 
Susanne Eckhardt vorbi prima. 

— Văd că profesorul Dorn s-a folosit de experiența sa de 
istoric, pentru a veni în sprijinul propriei teorii, dar de ce este 
atât de preocupat de, haideţi să-i spunem pe nume, psihologia 
de amator? A identificat modus operandi ca amintind de ritualul 
sacrificiului, dar se pare că a și extrapolat un profil al ucigașului. 

— Profesorul Dorn s-a ocupat mult de studiul criminalilor în 
serie, răspunse Fabel. 

— Dar nu e suficient ca să... 

Fabel se întoarse și o privi pe Susanne drept în ochi. 

— Dorn mi-a fost profesor de istorie europeană la 
universitate, spuse el cu o voce metalică și rece. Fiica sa, 
Hanna, a fost răpită, torturată, violată și omorâtă. Acum 
aproape douăzeci de ani. Avea, pe atunci, douăzeci și doi de ani. 
Cred că profesorul Dorn înțelege crima mult mai... - își căută 
cuvântul - profund decât noi. 

Fabel omise să pomenească faptul că Hanna Dorn era la 
vremea aceea prietena lui. Că ieșeau împreună de câteva 
săptămâni. Că erau pe punctul de a trece de la stângăcie la 
intimitate, când, un tip de vreo treizeci de ani, pe nume Lutger 
Voss, de meserie sanitar într-un spital, o răpise de pe stradă, 
chiar când fata se întorcea de la o întâlnire cu Fabel. Poliţia îl 
întrebase pe el de ce nu o condusese acasă. El însuși își pusese 
de nenumărate ori întrebarea. Răspunsul că avea de îndeplinit o 
sarcină de serviciu nu fusese niciodată unul care să-l fi 
multumit. Fabel absolvise facultatea înainte de proces. Imediat 
după terminarea acestuia, intrase în poliţie. 

Van Heiden întrerupse tăcerea stânjenitoare. 

— Cât de verosimile sunt toate acestea, Frau Doktor? Credeţi 
că acest psihopat crede în prostia cu Vulturul Însângerat? 

— Posibil. Absolut posibil. Și această ipoteză ar justifica 
caracterul religios al e-mailului. Dar, dacă este adevărat, atunci 

avem de-a face cu o psihopatie mult mai sofisticată și mai 
structurată. Aș zice că își planifică totul de dinainte și în cele 
mai mici amănunte. Asta înseamnă că ne va lăsa puţine șanse 
de a-i da de urmă. 

Fabel oftă și aruncă pe masă creionul pe care-l tot învârtise 
între degete. 

— Asta înseamnă că e puţin probabil să facă vreo greșeală 
sau să ne dea un indiciu. Un mobil religios înseamnă, așa cum 
bănuim deja, că el privește totul ca pe un fel de cruciadă. Doar 
dacă toate astea nu sunt decât o pistă falsă... sau parțial falsă. 

— Ce vrei să spui? întrebă Susanne. 

— Nu știu sigur. N-am nicio îndoială că tipul crede în 
tâmpeniile astea, dar poate că nu asta îl face să meargă înainte. 
Poate că, în spatele acestui ritual, se ascunde alt mobil. De cea 
șters toate fișierele din calculatorul lui Blum? Și de ce fură 
documente? Nu sunt singurul care ia în calcul și această 
posibilitate. 

Fabel rezumă în câteva cuvinte teoria lui Brauner. 

— Frau Doktor? începu Van Heiden, care aștepta părerea lui 
Susanne în legătură cu cele spuse de Fabel. 

— Este posibil. Persoane care au un mobil pentru a comite o 
crimă îl „deghizează” adesea, astfel încât să pară altceva. Se 
întoarse către Fabel. Vrei să spui că există o deosebire între 
mobil și modus operandi? Că ucide pentru că trebuie și nu din 
plăcere sau dintr-un motiv legat de psihopatia lui? 

— Exact! 

— Posibil. Nu pot spune că este așa, dar e posibil. 

Ușa sălii de ședințe se deschise. Maria Klee intră, cu un dosar 
gros în mână, scuzându-se pentru întârziere, deși părea mai 
curând mulţumită de sine decât afectată. Fabel făcu o pauză, 
după care continuă. 

— Singura cale prin care ne putem convinge de asta este să 
strângem mai multe probe. lar pentru asta, trebuie să săpăm 
mai adânc. Trebuie să-l găsim pe Klugmann și să aflăm ce ne 
ascunde. Trebuie să aflăm dacă există vreo legătură între 
victime. Avem ceva care să ne ajute să-l găsim? 

— Nu, șefu', răspunse Anna Wolff. Din păcate, nu. Se pare că 
Klugmann știe să-și piardă urma. O supraveghem pe Sonia, 
prietena lui, dar până acum nu a contactat-o. 

— Aş vrea să aflăm mai multe despre acest cult odinist, 
continuă Fabel. Am un nume, Templul Asatru, și va trebui să 
vedem ce-i cu el. Werner, aș vrea să-i faci o vizită domnului 
MacSwain și să-l întrebi unde se afla în seara în care a fost ucisă 
Angelika Blum. 

— Crezi că e un posibil suspect? 

— Adevărul este că n-am avut timp să-l urmărim și ar putea 
foarte bine să corespundă descrierii făcute de martora noastră. 
Totuși, dacă portretul este corect, părul lui MacSwain e prea 
închis la culoare. Fabel se opri. Incepu să se gândească la 
altceva, iar pe chip i se citi iritarea. 

— N-avem cum să stabilim o legătură între victime, dacă nu 
cunoaștem identitatea uneia dintre ele. Trebuie să aflăm 
neapărat cine e Monique. Asta este prioritatea numărul unu. 
Cineva, undeva, trebuie să știe cine este. 

Maria puse dosarul pe masă. Toţi ochii se întoarseră spre 
femeie: afișa un zâmbet larg, expresie oarecum neobișnuită 
pentru ea. 

— Știu eu. 

— Poftim? exclamară într-un glas Van Heiden și Fabel. 

— Știu cine este Monique. Și trebuie să-ţi spun, șefu'”, că 
vestea asta e o adevărată bombă, adăugă ea, după care se 
întoarse și îl privi sfidătoare pe Van Heiden. Și cineva, undeva, 
ne-a ascuns o serie de informaţii cruciale, care ne-ar fi fost de 
mare folos pentru mersul anchetei. 

— Pentru numele lui Dumnezeu, Maria, spune-ne cine e! 

Vocea lui Fabel deveni tăioasă. Era cel mai important indiciu 
pe care îl descoperiseră până atunci. 

— Numele victimei este Tina Kramer. Avea douăzeci și șapte 
de ani. 

Atmosfera din sala de ședințe deveni electrizantă. 

— Vestea bună este că i-am aflat identitatea. Vestea proastă 
este modul în care am făcut-o. 

— Treci la subiect, spuse Fabel. 

— După cum știți, am început prin a verifica dosarele noastre 
și pe cele de la Bundeskriminalamt. Adică antecedentele penale. 
Dar n-am găsit nimic, așa că mi-am extins aria investigaţiilor. 
Maria făcu o pauză pentru a le permite celorlalţi să-și tragă 
răsuflarea. Mi-am extins aria investigaţiilor și asupra ofițerilor de 
poliţie. Scoase o fotografie din dosar, înconjură masa, trecu în 

spatele lui Fabel și o prinse cu un ac pe panou, lângă numele 
Monique. Maria lovi fotografia cu palma, ca și cum ar fi vrut să o 
lipească pentru totdeauna pe panou. Apoi șterse cu cârpa 
numele, luă o carioca roșie și scrise mare: TINA KRAMER. Fabel 
se ridică și privi chipul din fotografie: același chip ca și în 
clișeele făcute la morgă. Părul pieptănat pe spate era mai închis 
la culoare decât și-l amintea el. Tânăra purta o cămașă militară, 
cu epoleți verzi. În spate, Fabel auzi un murmur. Se întoarse 
spre Maria: 

— La dracu', nu-mi vine să cred! E de-a noastră? 

— Da. In fine, parţial... Face parte... făcea parte din Polizei 
Niedersachsen, din Hanovra. Era Schutzpolizei Kommissarin. Din 
ce-am putut afla, era originară din Hamburg și - fiți atenţi - era 
detașată la Bundeskriminalamt; mai precis, la BAO, aici, în 
Hamburg, citi Maria din dosar. Și nu este o greșeală 
administrativă. In 1995, făcea parte dintr-un Sonder Einsatz 
Kommando din cadrul Polizei Niedersachsen cu sediul la 
Hanovra. A avut loc un jaf asupra unui camion blindat, apoi un 
schimb de focuri între hoți și cei din grupul de intervenție. A fost 
rănită la picior, coapsa dreaptă. Este fata noastră, nu încape 
nicio îndoială. 

— Era detașată la BAO? îl întrebă Fabel pe Van Heiden, pe un 
ton glacial. 

— În niciun caz, Fabel, răspunse Van Heiden, respingând, 
contrariat, acuzaţia cu un gest al mâinii. N-am știut nimic despre 
asta! Besondere Aufbau Organisation are o structură destul de 
autonomă... dar jur că o să aflu cine a autorizat asta fără știrea 
sau acordul meu. 

— Imi permiteţi? interveni Susanne. BAO este unitatea 
specială de luptă împotriva terorismului internaţional? 

— Da, răspunse Maria. Este o cooperare între noi, 
Bundeskriminalamt, serviciul secret BND și FBl-ul american. 
Principalul său obiectiv este strângerea de informaţii. 

— Și, adăugă Fabel, întorcându-se spre Maria, poate că 
execută și operaţiuni sub acoperire. Mai este încă detașată la 
BAO? 

— Da. De un an de zile. 

Van Heiden și Fabel se uitară unul la celălalt. Dar cel care 
exprimă cu voce tare ceea ce gândeau toți fu Werner. 

— Chiar înainte ca Klugmann să fie exclus din cadrul forțelor 
speciale. Victima..., începu el, uitându-se la Maria. 

— Tina Kramer. 

— Victima, Tina Kramer, este ofițer activ în cadrul BAO, o 
unitate secretă care se ocupă cu strângerea de informaţii legate 
de organizaţiile criminale și teroriste; a fost membră a SEK. 
Klugmann este un fost membru al Mobiles Einsatz Kommando. 

Maria Klee își reluă locul la masă, se sprijini de spătarul 
scaunului și își trecu mâinile prin părul scurt și blond. 

— Și să nu uităm că o cameră video ascunsă a dispărut cu 
înregistrări cu tot. Toate astea în momentul în care unul dintre 
capii crimei organizate este asasinat. 

Se aplecă înainte, sprijinindu-se în coate. 

— Vă amintiţi că l-am recunoscut pe Klugmann? 

— Da... așa este, spuse Fabel, nu știai de unde să-l iei. 

— Mă tot gândeam la asta și nu puteam să-mi amintesc. Dar 
când am aflat cine era Tina Kramer, m-am gândit să verific și 
dosarul lui Klugmann de la Bundeskriminalamt. Și știți ce-am 
aflat? Că acest dosar și cel de la Polizei Hamburg nu coincid. 
Datele sunt total diferite. În special cele referitoare la 
excluderea lui din armată. Asta s-a întâmplat cu șase luni mai 
devreme decât scrie în dosarul de la poliţie, iar acum se află 
într-un loc extrem de interesant. 

— Unde? 

— La Weingarten. 

— Normal, spuse Fabel, zâmbind cu jumătate de gură. Ar fi 
trebuit să îmi dau seama. Celebra școală a NATO? 

— Întocmai. 

Van Heiden păru să nu înțeleagă despre ce era vorba. 

— Fabel? 

— Acum îi avem pe toţi, zise Fabel rezemându-se de spătarul 
scaunului și aruncând creionul pe masă. Dacă numele lor e din 
iniţiale, atunci sunt implicaţi. Școala din Weingarten este locul 
unde sunt instruiți agenţii GSG9. O unitate antitero de elită, 
alcătuită oficial din polițiști și aparţinând poliţiei federale de 
frontieră. Cu toate acestea, verii noștri englezi își trimit acolo 
ofițerii SAS ca să-i antreneze pe agenţii GSG9. 

— Imediat ce am aflat asta, am înţeles totul, zise Maria. L-am 
cunoscut pe Klugmann la un seminar, la Weingarten, pe când 
făceam și eu parte dintr-un Mobiles Einsatz Kommando. Am 

vorbit foarte puţin cu el și nici nu știam cum îl cheamă. Pe 
atunci, era ras în cap și mult mai slab. Dar pariez leafa pe o lună 
că era Klugmann. Maria strânse din buze. Este o operaţiune sub 
acoperire. Klugmann lucrează sub acoperire, folosindu-se de cât 
mai mult din adevăratul său trecut pentru a-și asigura 
credibilitatea. Tina Kramer era persoana lui de legătură. Are o 
identitate falsă, dar nu lucrează sub acoperire. 

Fabel inspiră adânc. 

— Așa e! La naiba! Așa-zisul nostru criminal în serie a omorât 
un agent federal sub acoperire. Ce coincidență nenorocită! 
Acum nu ne rămâne decât să ne întoarcem la prima victimă, 
avocata, și să vedem dacă există vreo legătură între ea și Tina 
Kramer. Mai trebuie să vedem și dacă există vreo legătură între 
cele două și Angelika Blum. Se întoarse spre Van Heiden. Avem 
treabă nu glumă, Herr Kriminaldirektor. Suntem băgaţi până în 
gât într-o poveste cu femei măcelărite, idioţii ăștia se joacă de-a 
James Bond. Ar fi trebuit să ne spună care era identitatea fetei 
imediat după ce a fost ucisă... 

— Și asta, interveni Werner, explică acea conversaţie 
telefonică de douăsprezece minute cu un număr inexistent. 

— Bingo! Ai dreptate, exclamă Fabel, lovind cu palma tăblia 
mesei. Klugmann trebuie să fi sunat pentru a primi instrucțiuni. 
Sărmanul, chiar că era într-o stare de șoc în noaptea aceea. |și 
găsește omul de legătură măcelărit și își sună șeful, ca să-l 
întrebe ce să facă în continuare. | se spune să anunţe poliţia, 
dar să se ţină la distanţă și sub acoperire. Nenorociţii! Treaba 
asta se cheamă obstrucţionarea anchetei și ascundere de probe. 
Pentru asta o să cadă niște capete. Pot să mă bazez pe ajutorul 
dumneavoastră? îl întrebă el pe Van Heiden. 

Fabel se aștepta ca Van Heiden să fie luat prin surprindere de 
o astfel de întrebare, adresată și de faţă cu întreaga echipă. In 
schimb, chipul lui Van Heiden deveni rigid și extrem de hotărât. 

— Voi avea grijă să ţi se pună la dispoziţie tot ceea ce vei 
considera că îţi este necesar, Herr Kriminalhauptkommissar. 

Fabel dădu din cap în semn de mulţumire. În ciuda defectelor 
lui, Van Heiden era un poliţist corect și onest. Fabel se întoarse 
spre cei doi locotenențţi ai săi. 

— Bine lucrat, Maria, chiar foarte bine. Și tu la fel, Werner... 
pentru treaba cu telefonul. 

— Apropo de telefon..., interveni Van Heiden, ridicând 
receptorul din sala de ședințe, pentru a-și suna secretara. Fă-mi 
legătura, te rog, cu Hauptkommissar Wallenstein de la BAO... 

Văzând gesturile grăbite ale lui Fabel, Van Heiden anulă 
cererea și puse receptorul la loc. 

— La ce te gândești, Fabel? 

Fabel scoase telefonul lui Klugmann din pungă. Se uită la Van 
Heiden, care dădu din cap aprobator. Fabel deschise telefonul și 
sună la ultimul număr format. Sună de trei ori; la celălalt capăt 
era cineva, dar nu se auzi nicio voce. 

— Sunt Kriminalhauptkommissar Fabel de la Polizei Hamburg 
Mordkommission. Ascultă-mă cu atenţie și transmite informaţia 
șefului. Operaţiunea voastră este compromisă. Știm totul despre 
Tina Kramer și despre celălalt agent al vostru. 

Avu grijă să nu menţioneze numele lui Klugmann: acesta se 
afla încă în misiune și dacă, întâmplător, Fabel se înșela cu 
privire la persoana aflată la celălalt capăt al firului, greșeala 
putea fi de-a dreptul fatală. 

— Lângă mine se află Kriminaldirektor Van Heiden de la 
Polizei Hamburg și vom întocmi un raport amănunţit adresat 
către Erster Bürgermeister și Bundeskriminalamt. 

Fabel făcu din nou o pauză. Persoana de la celălalt capăt al 
firului nu-i răspunse, dar nici nu închise. Fabel vorbi din nou, de 
data aceasta pe un ton ceva mai dur. 

— Agentul vostru este în pericol și a fost descoperit. Oricare 
ar fi scopul misiunii voastre, ea a devenit acum irealizabilă. Nu 
faceţi decât să obstrucționaţi anchetarea unor crime. Dacă nu 
cooperaţi cu noi - și mă refer la o cooperare cu toată 
transparenţa - fiți siguri că voi aduce acuzaţii grave celor aflaţi 
în spatele acestei operaţiuni. 

Tăcerea păru să dureze o veșnicie, apoi o voce de femeie 
spuse: 

— Agentul nostru se află în custodia voastră? 

Fabel se uită la cei din jurul mesei cu o expresie de triumf. 

— Nu, nu este. Și noi îl căutăm. Aș putea să știu cu cine 
vorbesc? 

Femeia ignoră întrebarea. 

— Am pierdut legătura cu agentul nostru. Dacă îl localizaţi, vă 
rugăm să ne anunţaţi și pe noi. La același număr. Cineva vă va 
suna imediat înapoi, Kriminalhauptkommissar. 

Convorbirea se întrerupse. Fabel râse amar. 

— Întotdeauna am crezut că Klugmann a făcut greșeli. Dar nu 
mi-am închipuit că a făcut greșeli în sensul bun, dacă înțelegeţi 
ce vreau să spun. 

— Mai este încă în misiune, nu-i așa? întrebă Werner. 

— Da. Încă nu știu să vă spun pentru cine lucrează, dar am o 
vagă idee... Oricum, o să aflăm curând și asta. 

Toţi tăcură. Nimeni nu părea să observe cât de bizară părea 
situaţia: o cameră plină de ofițeri tăcuţi, stând pe scaune sau în 
picioare, tensiunea din aer aproape palpabilă și toate privirile 
îndreptate spre telefonul mobil al agentului secret dispărut. 
Trecură câteva minute, apoi soneria telefonului umplu camera. 
Toată lumea tresări ușor. 

Fu rândul lui Fabel să tacă atunci când răspunse. 

— Hauptkommissar Fabel? 

Recunoscu imediat vocea ezitantă de la celălalt capăt al 
firului, dar era prea nervos ca să mai aibă chef de glume. 

— Vă aştept peste o oră în biroul meu, Herr Oberst Volker. 

Apoi închise telefonul. 

e 

Nu-i trebuiră decât douăzeci de minute pentru a pune capăt 
ședinței și pentru a le împărți oamenilor săi diverse sarcini 
legate de continuarea anchetei. Fabel aștepta în birou. Activă 
mesageria vocală a telefonului, apoi le spuse Mariei și lui 
Werner că voia să fie singur câteva minute, înainte de întâlnirea 
cu Volker. Trebuia să se concentreze, să-și adune gândurile și 
să-și amintească faptele și teoriile date peste cap de 
descoperirea identităţii celei de-a doua victime. Privi pe 
fereastră, spre Winterhuder Stadtpark și, în spate, peste 
panorama orașului. Privea, dar nu vedea nimic. Mintea îi rătăcea 
prin cotloane întunecate: acea jumătate de lume, cenușie, pe 
care i-o descrisese Yilmaz, în care oamenii legii se aflau undeva 
între legalitate și oportunism. O lume acoperită de nori și de 
umbre. 

Nu e ușor să fii german. Trebuie să porţi cu tine povara unei 
istorii recente, în timp ce alţi europeni sunt scutiți de acest 
efort. La jumătatea secolului XX, doisprezece ani au fost 
suficienți pentru a eclipsa zece secole de cultură și de realizări, 
doisprezece ani în timpul cărora răul cel mai cumplit devenise o 
normalitate. Pentru întreaga lume și pentru majoritatea 

germanilor, acei doisprezece ani definiseră ce însemna de fapt 
să fii german. Acum, lumea nu mai avea încredere în ei. Nici ei 
nu mai aveau încredere în ei înșiși. 

Pentru fiecare german, această neîncredere se referea la 
ceva anume, la un aspect al vieţii cu o rezonanţă neliniștitoare 
și incomodă. Pentru unii, această neîncredere era de natură 
geografică: germanii din nord nu aveau încredere în cei din sud, 
din cauza îngustimii lor fasciste; germanii din vest, Wessis, nu 
aveau încredere în cei din est, Ossis, temându-se că nazismul 
fusese „conservat” criogenic în îngheţul comunist, iar acum era 
pe cale de a ieși din nou la suprafaţă. Pentru alţii, aceasta se 
explica printr-un conflict între generaţii: protestatarii din anii 
1968 și 1969 se răzvrăteau împotriva generaţiei războiului și a 
conservatorismului german tradiţional; noua generaţie, care se 
adresa cu Du în loc de Sie's, deformalizând și liberalizând limba 
germană în sine. 

In ceea ce-l privea pe Fabel, motivul neîncrederii sale era 
mașinăria ascunsă a statului: organele interne ale unei dictaturi 
muribunde au fost transplantate într-o nouă democraţie. Și chiar 
în centrul neîncrederii lui Fabel, se afla BND-ul. 

Bundesnachrichtendienst-ul fusese creat în 1956. Făcea parte 
din mașinăria Războiului Rece, opusul Stasi-ului est-german. 
Primul director al BND-ului fusese generalul Gehlen. Adevărul 
este că BND-ul funcţiona, sub numele de Organizaţia Gehlen, 
încă de la sfârșitul celui de-al Doilea Război Mondial. Gehlen 
fusese general în cadrul Abwehr-ului, serviciul secret nazist care 
infiltrase spioni în Regatul Unit, în SUA și mai peste tot în lume. 
Abwehr-ul operase și ca unitate de contraspionaj, urmărindu-i 
pe agenţii din rezistență și pe spionii aliaţilor, din Europa 
ocupată. Abwehr-ul a dovedit un apetit mult mai scăzut pentru 
torturi decât Gestapo-ul și SS-ul. După război, americanii au 
înfruntat o nouă amenințare, comunismul sovietic, dându-și 
seama că nu aveau nicio rețea importantă de servicii secrete în 
estul Europei. In schimb, îi cunoșteau pe cei care le puteau 
furniza aceste informaţii: germanii. Și astfel fusese înființată, la 
Pullach, lângă Munchen, Agenţia de Dezvoltare Economică din 
Germania de Sud, iar Gehlen fusese numit director, primind 
asigurarea aliaţilor că aveau să-i pună la dispoziţie întreg 
personalul necesar. 

Gehlen a făcut turul lagărelor de concentrare și a eliberat 
duzini de SS-iști pentru ca, ulterior, să-i determine să se alăture 
noii rețele de spionaj. El acţionase cu consimțământul aliaţilor. 
Atunci nu era momentul să devină sentimentali din cauza a 
câteva milioane de evrei. 

Organizaţia Gehlen fusese departe de a reuși în tot ceea ce își 
propusese. Încă din primele zile, Stasi-ul est-german își infiltrase 
agenţii în organizație, provocând o serie de eșecuri 
spectaculoase și publice. După reunificarea Germaniei, BND-ul 
se trezise fără acel raison d'être iniţial și începuse să-și caute un 
nou rol. Lupta împotriva terorismului, în care se angajase încă 
de la sfârșitul anilor 1960, devenise una dintre principalele sale 
misiuni. Dar acum se confrunta cu grupările neonaziste 
Rechtsradikale, precum și cu grupările mai vechi de stânga, ca 
de exemplu Rote-Armee-Fraktion. Pe la jumătatea anilor 1990, 
se hotărâse ca BND-ul să se implice în lupta împotriva crimei 
organizate, inițiativă pe care Fabel și alţi polițiști o 
întâmpinaseră cu un profund scepticism. Fabel era conștient de 
faptul că mașinăria malefică a statului, concepută de naziști, 
împrăștia încă umbre lungi și întunecate. Lui Fabel i se părea că 
BND-ul era pe jumătate ascuns de acele umbre. El nu avea 
încredere în BND, iar Volker reprezenta BND. 

Câţiva nori pătau pe ici, pe colo cerul senin. Privirea lui Fabel 
scruta ceva dincolo de fereastră, dincolo de vizibil. De la Volker 
la Klugmann. De la BND la GSG9. 

Dosarul fabricat al lui Klugmann se afla pe biroul lui. Fabel 
plecă de la fereastră și se uită din nou la fotografie. Poziţia lui 
Klugmann în cadrul anchetei se modificase radical. Faţa era 
aceeași, numai că, acum, Fabel o vedea altfel, îi citea altfel 
trăsăturile. Era aproape sigur că Klugmann era agent GSG9, 
ceea ce, tehnic vorbind, îi păstra statutul de poliţist. Grupul 
GSG9 - Grenzschutzgruppe Neun - făcea parte, oficial, din 
poliția de frontieră a Germaniei Federale, dar agenții săi aveau 
alte misiuni decât să verifice pașapoartele sau să-i caute în 
camioanele de marfă pe eventualii solicitanţi de azil politic. Ca o 
ironie a sorții, GSG9 luase fiinţă ca urmare a neîncrederii 
Germaniei în ea însăși. 

În anul 1972, decizia ca Muinchen-ul să găzduiască Jocurile 
Olimpice reprezentase o cotitură în istoria Germaniei. De data 
aceasta, imaginea produsă de apropierea dintre Germania ca 

țară și tradiţia olimpică nu avea să mai înceapă și să se termine 
cu zvastica ce dominase Jocurile Olimpice din 1936, de la Berlin. 

Era încă întuneric afară, în dimineaţa zilei de 5 septembrie 
1972, ora 4:30, când un grup mic de bărbaţi, îmbrăcaţi ca niște 
atleți și cu genţi sport în mână, se îndreptau în liniște spre satul 
olimpic din Munchen. Destinația lor era Connollystrasse, 
numărul 31, unde fusese cazată echipa israeliană. Șaisprezece 
ore mai târziu, un elicopter exploda pe aeroportul militar din 
Furstenfeldbruck, situat la douăzeci de kilometri vest de satul 
olimpic. Pe pista de aterizare puteau fi văzute metalul 
contorsionat, cadavrele a cinci teroriști din acel Septembrie 
Negru, un poliţist și nouă ostatici israelieni. Alţi doi israelieni 
fuseseră asasinați ceva mai devreme, în camerele lor din satul 
olimpic. 

Neputând să uite atrocitățile comise de SS-iști, Germania își 
refuzase, prin lege, dreptul de a avea o unitate militară 
antiteroristă de elită, ca, de exemplu, SAS-ul din Marea Britanie 
și Delta Force din SUA. Ca urmare a lipsei de pregătire a 
Germaniei, tentativa improvizată de salvare, dusă la îndeplinire 
de o mână de lunetiști neexperimentați, s-a soldat cu un 
dezastru: șaptesprezece morţi, expuși ochiului critic al mass- 
mediei internaţionale. Șase luni mai târziu, GSG9 era deja 
activă; creierul și directorul grupării, Ulrich Wegener, era un 
ofițer de patruzeci și trei de ani, ce provenea dintr-o familie 
aristocrată din Germania de Est. Wegener fusese un ghimpe în 
coasta autorităţilor est-germane și, ca urmare, închis timp de 
doi ani de Stasi pentru că militase pentru democraţie și 
reunificare. După eliberare, Wegener trecuse în Vest, unde se 
alăturase serviciilor de securitate. 

Principiile noii unităţi erau simple: niciun membru al forțelor 
armate nu era acceptat în GSG9, cu excepţia polițiștilor. GSG9 
nu făcea parte din armata federală. Unitatea, alcătuită din trei 
sute cincizeci de oameni, ţinea de poliția federală de frontieră. 
In 1977, Wegener devenise eroul celei mai reușite operaţiuni din 
istoria GSG9. Unitatea, ajutată de doi „observatori speciali” 
britanici din cadrul SAS, luase cu asalt un Boeing 707 al 
companiei Lufthansa, deturnat la Mogadiscio, după ce teroriștii, 
care solicitau eliberarea membrilor organizaţiei Baader-Meinhof 
reținuți în Germania, îl asasinaseră pe căpitan. 

Apoi gloria apusese. În iunie 1993, GSG9 încercă să-l aresteze 
pe Wolfgang Grams, membru al Rote-Armee-Fraktion într-o gară 
din Bad Kleinen, în estul Germaniei. Operaţiunea fusese 
compromisă, iar Grams omorâse un polițist și rănise un altul. 
Raportul oficial, susținut cu probe medico-legale, stabilea că, în 
final, Grams se sinucisese. Martori civili pretindeau însă că îi 
văzuseră pe ofițerii GSG9 imobilizându-l la pământ și 
împușcându-l în cap. 

Scandalul care urmase pusese capăt multor cariere care 
sfârșiseră în slujbe minore de birou. Din nou, GSG9 dispăruse în 
umbră. 

Lui Fabel nu-i plăcea GSG9. Nici unităţile Mobile și Sonder 
Einsatz Kommando, alcătuite după modelul american al 
echipelor SWAT. Aceste unităţi apăruseră recent la nivelul 
tuturor forțelor de poliţie germane. Linia care delimita noţiunea 
de poliţist și cea de soldat devenea din ce în ce mai puţin 
distinctă. Din cauza opiniei sale cu privire la aceste unităţi 
paramilitare, Fabel nu avea foarte mulţi prieteni în cercurile 
înalte ale Prăsidium-ului, mai ales după ce dăduse drept 
exemplu Poliţia Regală Călare Canadiană - Mounties - care 
crease o unitate similară cu GSG9, numită SERT - the Special 
Emergency Response Team”. Această unitate antitero, foarte 
eficientă, fusese desființată; ofiţerii canadieni din cadrul SERT 
nu reușiseră să împace obligaţia de a ucide, impusă de 
operaţiunile antiteroriste, cu instinctul lor de polițiști, care le 
dicta să cruţe și să apere viaţa cetățenilor. Lui Fabel i-ar fi 
plăcut să lucreze cu astfel de oameni. 

Se concentră asupra fotografiei lui Klugmann. Era mult mai 
slab decât bărbatul pe care Fabel îl văzuse în faţa sa, în camera 
de interogatoriu de la Davidwache. Era un chip cu trăsături 
ferme, cu mușchi și cu ligamente groase ca niște frânghii. Era 
genul de faţă care îţi sugera un corp puternic și în formă. 
Fotografia nu era veche; probabil că Klugmann făcuse în așa fel 
încât să arate puţin slăbit, pentru a se potrivi cu rolul pe care îl 
juca. 

Fabel nu înțelegea de ce un agent GSG9 fusese trimis în 
misiune sub acoperire. Procedeele secrete ale acestei unități 
reprezentau un instrument tactic, operaţional și nu unul de 
strângere de informaţii secrete. Fabel nu avea nicio îndoială că, 


17 Echipa Specială de Intervenţii în Caz de Urgenţă (n.tr.). 
VP - 172 


dacă Maria era sigură că îl întâlnise pe Klugmann la Weingarten, 
atunci acolo îl întâlnise. Și cele două locaţii pe care GSG9 le 
folosea pentru antrenamente erau Hangelar și Weingarten. Fără 
îndoială că implicarea atâtor agenţi demonstra că obiectivul 
operaţiunii era unul extrem de important. Volker făcea parte din 
BND; Klugmann din GSG9. Fabel bănuia că Tina Kramer făcuse 
și ea parte din BND. Se pare că numai Polizei Hamburg fusese 
exclusă. lar Fabel nu avea niciun motiv să se îndoiască de 
cuvântul lui Van Heiden, și anume că nu avea nicio legătură cu 
această operaţiune. Atunci, de ce principalul garant al aplicării 
legii nu fusese inclus în rețea? 

Ciocănitul în ușă nu fu nici ezitant, nici hotărât. Volker intră în 
biroul lui Fabel fără să fie invitat. Pe chipul său răvășit nu se 
vedea nici urmă de cordialitate. Nici de ostilitate. De fapt, chipul 
lui nu trăda niciun fel de emoție. Acela, își spuse Fabel, era 
adevăratul Volker, cel din spatele măștii de amabilitate. Avea 
ochii goi, iar linia gurii, dreaptă și hotărâtă. Sub braţ, ţinea un 
dosar verde. Fabel îl invită să ia loc. 

— Ce vrei să știi, Fabel? O să-ţi spun ceea ce pot. 

— Nu, Volker, zise Fabel cu o voce metalică. N-o să-mi spui 
numai ce poţi. 

Îi făcu semn lui Werner, care intră în birou, închise ușa în 
urma sa și își sprijini corpul greoi de ea, cu braţele masive 
încrucișate pe piept. 

— Îmi vei spune tot ceea ce vreau să știu. lar dacă n-o vei 
face, îți garantez că te bag la răcoare, te acuz de 
obstrucţionarea anchetării unei crime și te bag și în gura presei 
înainte ca amicii tăi din Pullach să te scoată din rahat. 

— Am avut un motiv întemeiat pentru care n-am lăsat să 
transpire nimic, Fabel. Știi că suntem încă de aceeași parte a 
baricadei, spuse Volker. 

Fața lui rămase la fel de inexpresivă. 

— Chiar așa? Eu încerc să-l descopăr pe autorul unor crime 
oribile, iar voi îmi ascundeţi o mulțime de informaţii-cheie. 
Oamenii mei și-au pierdut timpul încercând să afle identitatea 
celei de-a doua victime, în timp ce tu te fâţăi încoace și încolo 
prin Präsidium, cu identitatea ei în buzunar. Intre timp, este 
ucisă o a treia femeie. V-aţi jucat de-a agenţii secreţi și o biată 
femeie plătește cu viaţa. 

— Nu există nicio legătură între Tina Kramer și celelalte două 
victime. 

— Ce te face să fii atât de sigur? 

Volker puse dosarul pe masă. 

— Totul este aici, Fabel. Tot ce deţinem legat de această 
operaţiune. În orice caz, noi aveam de gând să vă împărtășim 
tot ce știam, dar așteptam să apară Klugmann. Am stabilit că 
între Tina Kramer și celelalte două victime nu există nicio 
legătură. Pur și simplu s-a întâmplat ca Tina să se afle în locul 
nepotrivit, la momentul nepotrivit. Probabil că omul tău a ales-o 
la întâmplare, la fel ca și pe celelalte victime. 

— Prostii, Volker! Coincidenţele de felul ăsta sunt extrem de 
rare. 

— Nu-i adevărat... și tocmai asta s-a întâmplat și acum. 
Agentul Kramer nu era principalul nostru agent sub acoperire. Ci 
Klugmann. Kramer se ocupa de apartamentul în care Klugmann 
se întâlnea cu informatorii săi din lumea interlopă. L-am făcut pe 
Klugmann să pară un poliţist corupt, mai precis un fost poliţist 
din cadrul forțelor speciale, care nutrește acum o reală 
aversiune pentru poliție. Găsești totul aici, în dosar. Kramer 
stătea cu chirie în apartamentul lui Klugmann, sub pseudonimul 
Monique, lăsând să se creadă că era prostituată. Aranjamentul 
era ca Klugmann să folosească apartamentul pentru întâlnirile 
lui secrete. 

— Întâlniri cu cine? Care era scopul acestei operaţiuni? 

— Era vorba despre o misiune de observare. Klugmann era 
plasat undeva la periferia activităţilor de crimă organizată și fără 
a fi loial cuiva anume. Era în serviciul lui Hoffknecht care, la 
rândul său, se afla în serviciul lui Ulugbay, dar nu avea legătură 
directă cu organizaţia acestuia. A lansat doar zvonul că i-ar fi 
plăcut să ia parte la unele acţiuni serioase. 

— Nu mi-ai răspuns la întrebare. Cine era ţinta și care era 
scopul operaţiunii? 

— Era vorba despre o operaţiune de strângere de informaţii. 
Ținta noastră era o nouă grupare ucraineană, foarte puternică, 
sosită recent în oraș. Credem că ei l-au omorât pe Ulugbay. 

Fabel își aminti ceea ce-i spusese Mahmoot. Il lăsă pe Volker 
să continue. 

— Am lansat operaţiunea pentru că nimeni nu voia să ne 
vorbească despre această nouă grupare. Toţi informatorii noștri 

sunt prea speriaţi ca să o facă. Și asta din motive întemeiate. Ti- 
am spus doar că am avut un motiv pentru care n-am divulgat 
nimic. 

Fabel încuviinţă din cap. 

— Mă tem că n-o să-ţi placă ce-o să auzi. Nimeni nu e dispus 
să vorbească despre ei pentru că sunt incredibil de eficienţi și 
de necruţători când e vorba de informatori, de concurenţi sau de 
oricine le-ar sta în cale. Mai mult decât atât, au dat de înţeles că 
au informatori în interiorul Polizei Hamburg și că vor afla dacă 
vorbește cineva. 

— Au oameni printre noi? Nu cred una ca asta! protestă Fabel. 

— Și totuși informaţiile noastre confirmă acest lucru. Nu știm 
încă în ce departament, dar credem că este vorba despre unul 
superior. De aceea, Polizei Hamburg a fost ţinută la distanţă. Era 
o operaţiune comună a BAO și a BND, iar noi l-am recrutat pe 
Klugmann din cadrul GSG9. Îmi pare rău, dar n-am avut de ales. 

— Ce poţi să-mi spui despre Buchholz și despre Brigada de 
Combatere a Crimei Organizate? 

— Nimeni din Polizei Hamburg nu știa de această operaţiune. 
Se zvonește - chiar dacă îţi vine să crezi sau nu - că acești 
ucraineni sunt foști polițiști și foști membri ai forțelor speciale 
ale Ministerului de Interne sovietic. Se presupune că au oameni 
de legătură printre ofiţerii de poliţie germani. De aceea, i-am 
fabricat lui Klugmann acele antecedente. Ne-am gândit că l-ar 
ajuta să se infiltreze mai ușor. Și pentru că activase efectiv în 
cadrul forţelor speciale, acoperirea lui putea face față unor 
cercetări mai atente. Dar nu puteam risca o scurgere de 
informaţii, așa că nimeni de aici nu știe nimic. 

— Presupun că de aceea aţi schimbat dosarul lui Klugmann și, 
ca urmare, nu se potrivește cu dosarul lui federal? 

Volker încuviinţă. 

— Cine conduce această unitate ucraineană? întrebă Werner, 
fără să se miște de lângă ușă. 

Volker nu se întoarse spre el ca să răspundă, ci îi vorbi lui 
Fabel ca și cum acesta ar fi pus întrebarea. 

— Este unul dintre obiectivele operaţiunii. Nu știm cine este. 
Pentru moment, e cineva fără nume și fără chip... 

„Așa cum a fost și cea de-a doua victimă a noastră”, își spuse 
Fabel. 

— Klugmann a luat legătura, continuă Volker, prin cineva din 
anturajul lui Yari Varasouv - sau, cel puţin, din grupul condus 
cândva de Varasouv - cu cineva din noua Mafie ucraineană. 
Klugmann îl cunoaște sub numele de Vadim... crede că tipul 
face într-adevăr parte din Mafie, dar ocupă o poziţie inferioară în 
ierarhia organizaţiei, altfel n-ar fi expus. Acestea fiind zise, noi 
suntem de părere că grupul principal - pe care noi îl numim 
Echipa de Top - este alcătuit din zece, maximum doisprezece 
oameni. Fiecare dintre ei conduce o echipă de șase „căpitani” 
recrutaţi din vechile găști. Modul în care operează această nouă 
grupare definește însăși esenţa termenului de crimă organizată. 
Echipa de Top acţionează aproape ca un comando al unei 
armate de ocupaţie. Au eliminat conducerile tuturor bandelor 
din Hamburg, începând cu șefii acestora. Astfel, rămân cu un 
corp fără cap, pe care îl pot controla. Au început cu ucrainenii, 
cu rușii și cu celelalte grupări est-europene, apoi s-au ocupat de 
organizaţia lui Ulugbay. Au început cu oamenii lui Ulugbay, după 
care, bineînţeles, l-au lichidat și pe el. 

— De ce ar vorbi ei cu cineva atât de neînsemnat cum aţi 
făcut voi să pară Klugmann? 

— l-am dat lui Klugmann o momeală, spuse Volker, după un 
moment de ezitare. 

— Anume? 

— Trebuie să înţelegi, Fabel, că avem de-a face cu adversari 
extrem de periculoși. Oameni adesea imprevizibili. Asta 
înseamnă că, uneori, trebuie să ne asumăm unele riscuri... 

Fabel nu știa ce avea să urmeze, dar bănuia că nu avea să-i 
placă. 

— Le-am dat detaliile cu privire la întâlnirea traficanţilor de 
droguri, în care a fost asasinat Ulugbay, spuse Volker. 

Fabel se holbă la el, neîncrezător. 

— V-aţi folosit de o operaţiune a poliției pentru a înlesni 
înlăturarea unui cap al lumii interlope? Dumnezeule mare, voi 
sunteți în stare de orice... 

— Nu-i adevărat, noi n-am înlesnit nimic! Indignarea lui Volker 
nu era deloc convingătoare. Fixă cu privirea un punct de pe 
biroul lui Fabel. A ieșit ca un rahat. Spre deosebire de ceea ce 
am aflat în legătură cu această nouă grupare, informaţiile 
noastre cu privire la Ulugbay sunt excelente. l-am dat lui 
Klugmann amănunte în legătură cu o importantă tranzacţie de 

droguri care urma să-i aducă lui Ulugbay milioane. Dar nu ne 
așteptam să apară chiar el. Klugmann cunoștea detaliile 
întâlnirii iniţiale, numele și alte informaţii în legătură cu 
traficanţii columbieni implicaţi, cu marfa și cantităţile etc. A 
pretins că obținuse acele informaţii de la un om de legătură din 
cadrul MEK, asupra căruia avea o oarecare influenţă. A fost de 
ajuns pentru a fi pus în legătură cu unul dintre membrii Echipei 
de Top. Se pare că Vadim ocupă o poziţie ierarhic inferioară, dar 
totul este relativ când te gândești câtă putere au fiecare dintre 
ei. Oricum, noi trebuia să consolidăm credibilitatea lui 
Klugmann. N-a fost o decizie ușor de luat. Am lăsat să ne scape 
o cantitate mare de droguri, dar am crezut că merită, dacă, 
astfel, puteam pune mâna pe Echipa de Top. Eram aproape 
siguri că ucrainenii aveau să-și asigure controlul asupra afacerii 
și am avut dreptate. Mai multă dreptate decât am fi vrut. Până 
să ne dezmeticim noi, columbienii făcuseră cale întoarsă spre 
Bogota, iar creierii lui Ulugbay fuseseră împrăștiați pe pavajul 
unei parcări subterane. 

— Ulugbay credea că avea să-i întâlnească pe columbieni? 

— Da. In schimb, s-a întâlnit cu un glonț. După cum v-am 
spus, nu trebuia să apară acolo. Noi am crezut că ucrainenii 
aveau să pună mâna pe afacere sau, cel mult, să fure drogurile. 

— Doamne, Volker, nu puteai să faci o încurcătură mai mare... 

— Habar n-ai cu cine ne confruntăm, spuse Volker, privindu-l 
sfidător. Avem zece sau doisprezece ucraineni, ultraduri, 
antrenați ca niște Spetznaz și care, cu excepţia unuia, nu au nici 
chip, nici nume. Până și zvonurile au încetat să mai circule. Sunt 
ca niște fantome, dar dețin aproape întreg controlul asupra lumii 
interlope din Hamburg. Numai Yilmaz și ceea ce a mai rămas din 
organizaţia lui Ulugbay le scapă, dar nu pentru multă vreme. 
Această unitate ucraineană reprezintă cea mai mare ameninţare 
pe care a cunoscut-o vreodată Hamburgul. Trebuie să luăm 
măsuri radicale pentru a-i opri. 

Fabel îl privea fără expresie. Nu-i venea să creadă că Volker 
nu știa mai mult decât putuse să-i spună Mahmoot. 

— Dar șeful lor? Ce știți despre el? 

— Nimic. Tot ce știm este faptul că Echipa de Top este 
condusă de un fost ofiţer din cadrul Ministerul de Interne 
ucrainean. Nu-i știm numele, nu știm cum arată sau câţi ani are, 

deși bănuim că a luptat în Cecenia. Se spune că este deo 
cruzime de neînchipuit atunci când vrea să-și atingă scopurile. 

— Sau când vrea să dea un exemplu. De unde știi că nu el se 
află în spatele morții agentului Tina Kramer? 

— Pentru că n-ar avea sens. Acoperirea lui Klugmann n-a fost 
compromisă... mă rog, până acum... când ai intervenit tu... așa 
că va trebui să-l scoatem de-acolo. Dar nu există nicio legătură 
între operaţiunea noastră și cele două victime ale tale. lar dacă 
acoperirea lui Klugmann n-ar fi fost compromisă, ucrainenii n-ar 
fi avut niciun motiv s-o omoare pe Kramer. 

— Ce ţi-a spus la telefon când te-a sunat în seara aceea... 
chiar înainte să ne raporteze crima? 

— Era la pământ. Ne-a spus ce i se întâmplase lui Kramer, iar 
noi ne-am dat seama că era vorba de același modus operandi ca 
al psihopatului care făcuse prima victimă. După cum ţi-am spus, 
n-am văzut nicio legătură, dar a trebuit să iau o hotărâre pe 
moment. l-am ordonat lui Klugmann să renunţe la misiune. E 
posibil să fi fost deconspirat. L-am asigurat că, de îndată ce 
avea să fie în siguranţă, vom contacta Polizei Hamburg, pentru a 
raporta crima. 

— Și de ce nu aţi raportat-o? 

— Klugmann este unul dintre cei mai buni ofiţeri cu care am 
lucrat. Mi-a spus să-i mai dau timp să se ocupe de asta, să 
verifice dacă acoperirea i-a fost compromisă sau nu și să 
raporteze crima la Poliţie. 

Fabel își aminti de interogatoriul de la Davidwache. Probabil 
că Klugmann are imense resurse interne, de vreme ce a reușit 
să reziste. Stătuse acolo, îndurase insultele lui Werner și tirul 
întrebărilor lui Fabel, încă șocat de moartea cumplită a colegei 
sale. Nu și-a scos nicio clipa masca. Fabel bănuise ceva, dar nu 
asta. Lângă ușă, Werner se gândea la același lucru. 

— Ticălosul! Dar știu că are curaj, nu glumă! Acum e în 
siguranţă? 

— Nu știm. Am pierdut legătura cu el. Voi i-aţi luat telefonul, 
așa că nu mai avem cum să comunicăm. Și nici el nu ne-a sunat. 
Suntem foarte îngrijoraţi. 

În clipa aceea, Maria Klee bătu la ușă. Avea o privire dură și 
hotărâtă. Îi făcu semn lui Werner să iasă din birou. 

Volker se întoarse spre Kriminalhauptkommissar și continuă: 

— Trebuie să mă crezi, Fabel, dacă am fi știut că există o 
legătură între moartea lui Kramer și operaţiune, aș fi venit direct 
la tine. Am amânat doar până l-am fi localizat pe Klugmann. 

Fabel voia să spună ceva, când Werner intră din nou în birou, 
cu fața pământie. 

— Se pare că nu mai trebuie să-ţi faci griji în privinţa lui 
Klugmann, spuse el. Harburg Polizeidirektion tocmai a găsit 
cadavrul unui bărbat, într-o piscină dezafectată. lar descrierea 
victimei corespunde cu omul tău. 


32. 


Luni, 16 iunie, 


11:50 a.m. 
Hamburg-Harburg, Hamburg 


Fabel, Werner și Maria Klee stăteau pe marginea unei piscine, 
în care nu mai fusese apă de ani de zile. Volker, care îi însoţise, 
aştepta în spatele cordonului poliției. 

— Cu cât sunt mai puține persoane la locul crimei, cu atât mai 
bine... cel puțin, până își termină legiștii treaba, îi explicase 
Fabel lui Volker, fără tragere de inimă. 

De fapt, îi era din ce în ce mai greu să suporte prezenţa lui 
Volker. Acesta făcea parte din jumătatea de lume cenușie și 
plină de umbre despre care îi vorbise Yilmaz. Fabel voia să aibă 
cât mai puţin de-a face cu el sau cu lumea lui. 

Deși era aproape amiază și fereastra mare cât un perete era 
spartă, piscina părea întunecată, de parcă murdăria de pe 
podea și de pe pereţi s-ar fi îmbibat în aer și ar fi slăbit lumina. 
Acum mizeria din piscină era accentuată de luminile pe care 
echipa de legiști le instalase pentru a-și face treaba. Peste tot 
erau aruncate seringi folosite, prezervative, gunoaie și, într-un 
colţ, ceva ce semăna a excremente umane. Fabel nu-și putea 
imagina un loc mai murdar pentru a muri. 

Șase legiști, îmbrăcaţi în salopete albe, căutau cu grijă prin 
gunoaie. Brauner, șeful echipei, stătea pe vine lângă cadavrul 
lui Klugmann: acesta avea mâinile legate la spate și capul 

acoperit cu un sac. Brauner îl tăiase și îl scosese cu grijă, pentru 
că se întărise din cauza sângelui închegat de pe el. Ridică 
privirea și-i făcu un semn cu capul lui Fabel, care stătea în 
picioare la marginea piscinei. 

— A fost împușcat în timp ce îngenunchea pe locul unde te 
afli tu acum, spuse Brauner. O execuţie clasică... chiar la baza 
craniului. Treabă de profesionist. Posibil să fi murit înainte de a 
atinge fundul piscinei. Glonţul a străpuns gura. 

— De cât timp e mort? 

— Va trebui să-l întrebaţi pe Möller după ce va fi examinat 
cadavrul, dar, luând în calcul temperatura, paloarea post- 
mortem și instalarea rigor mortis, aș zice că de vreo două zile, 
poate chiar trei. 

Cineva din echipă strigă dintr-un colţ al piscinei. 

— Herr Brauner! Veniţi aici! 

Fabel îl urmă pe Brauner. 

— Aici... 

Legistul arătă spre un cilindru mic, din metal, care strălucea 
în praful și în mizeria de pe fundul piscinei. Brauner se aplecă și- 
| ridică grijuliu. 

— Un cartuș de 9 mm, spuse el, ţinând cilindrul între degetul 
mare și arătător. 

— Cel care a tras l-ar fi putut vedea, zise Fabel. Este o dovadă 
pe care chiar el ar fi putut să o facă dispărută, dacă ar fi privit 
atent în jurul său. Asta este o greșeală de amator făcută de un 
ucigaș profesionist. 

— Poate că era întuneric, răspunse Brauner, ridicând din 
umeri. Sau poate că a auzit un zgomot și a trebuit să fugă în 
grabă. 

— Poate..., spuse Fabel fără convingere. Văzu că și pe 
Brauner îl neliniștea ceva. Ce este? 

— Glonţul ăsta e de 9 mm, dar nu provine de la un pistol 
automat obișnuit. Tu ce fel de armă ai? Un SIG-Sauer P6? 

— Un Walther P99. 

— Nici asta nu se potrivește. Majoritatea gloanţelor de 9 mm 
provin de la pistoale Smith & Wesson sau Walther. Eu cred că e 
vorba despre un 9/9/17. Asta nu e muniţie standard... și nici 
arma nu e una obișnuită. 

— Tu ce crezi? 

— Deocamdată, nimic. Vom putea restrânge destul de mult 
aria de posibilităţi la câteva modele, dar ne va lua ceva timp. 

Sosi și Möller, medicul patolog. Fabel îl salută cu o simplă 
înclinare a capului. 

— Tipul e mort de câteva zile, îi spuse el, în timp ce se 
îndrepta spre ieșirea din piscină. 

Zâmbi văzând indignarea de pe faţa lui Möller și ieși la aer 
curat. Volker se sprijinea de portiera uneia dintre mașinile verzi 
cu alb ale Schutzpolizei. 

— E Klugmann? 

— Așa se pare. Dar nu vom fi siguri decât după ce Möller îl va 
întoarce cu faţa în sus. _ 

După aproape un minut, Werner și Maria ieșiră din clădire. In 
spatele lor, doi legiști transportau cadavrul, pus într-un sac 
negru și așezat pe un cărucior. 

— E Klugmann, spuse Werner, cu un aer grav. 

Volker înaintă câţiva pași și-i opri pe legiști cu un gest al 
mâinii. Trase aer în piept apoi arătă spre sac. Unul dintre bărbaţi 
trase fermoarul. Înăuntru, văzu faţa violacee a lui Hans 
Klugmann. Între dinţi și nas nu mai era nimic. Totul fusese smuls 
și acum se vedea un fel de crater, pe unde ieșise glonțul. Volker 
încuviinţă, iar tehnicianul trase la loc fermoarul. Se întoarse spre 
Fabel. Ochii lui întunecați străluceau de durere și de furie. 

— A fost un om curajos și un poliţist bun și onest. Tu poţi 
înţelege asta, Fabel. 

Volker tăcu, uitându-se cum cadavrul era așezat în mașina 
mortuară. 

— L-am recrutat chiar eu, Fabel. Tot eu l-am trimis în această 
operaţiune și n-am insistat să se întoarcă după ce fata a fost 
găsită moartă. Din vina mea a murit. 

— Cam așa e, răspunse Fabel fără răutate. 


33, 


Luni, 16 iunie, 


02: 00 p.m. 
Altona, Hamburg 

Faţa drăguță a Soniei Brun era iritată și umflată. Plânsese o 
oră întreagă, fără întrerupere. Chiar și acum, deși efortul îi 
alinase oarecum durerea din ochii înroșiţi, trupul încă îi mai 
tresărea din când în când, scuturat de sughițuri. Fabel îi pusese 
în vedere foarte clar lui Volker că, de atunci încolo, de caz avea 
să se ocupe Mordkommission, iar orice intervenţie din partea lui 
avea să fi considerată obstrucţionare a anchetei. Volker nu 
avusese de ales și înghiţise hapul, acceptând firimitura oferită 
de Fabel: să rămână acolo, în timp ce Fabel și Werner aveau să 
o interogheze pe Sonia. Volker tresărise în momentul în care 
Fabel îi dezvăluise fetei că Klugmann fusese agent federal sub 
acoperire - ceea ce, la început, Soniei îi fusese foarte greu să 
accepte. 

— Dar mi-a spus că urma să ne căsătorim... că o să plecăm 
din Hamburg și o să o luăm de la capăt în altă parte, imediat ce 
o să termine cu afacerea asta... vreţi să spuneţi că toate astea 
erau minciuni? îl întrebă ea pe Fabel pe un ton rugător. 

— Nu, Sonia. Sincer, nu cred că te minţea. Sunt sigur că te 
iubea mult... 

Apoi îi puseră Soniei câteva întrebări legate de ucraineni, de 
marea afacere despre care vorbea Klugmann, de momentele 
când ieșea în oraș, de persoanele în compania cărora îl văzuse. 
Fabel se străduia să nu forțeze nota, lăsându-i momente de 
respiro înainte de a răspunde. 

Nu, nu-l văzuse niciodată pe Vadim. Nu, Klugmann nu îi 
menţionase niciodată numele. Da, ieșea deseori, seara târziu, 
atunci când nu lucra, pentru a întâlni diverse persoane care 
aveau legătură cu „afacerea lui”. 

Discuţia nu duse nicăieri. Sonia începuse din nou să plângă, 
scuzându-se că nu le putea fi de folos. Fabel sugeră să se 
oprească acolo, se duse în bucătărie și făcu o cană de ceai 
verde, pe care i-o dădu Soniei. 

— O ultimă întrebare, Sonia. Hans avea cumva o cameră 
video? 

Fata se încruntă, apoi clătină din cap în semn că nu. 

— A adus acasă vreuna? Sau l-ai văzut cu vreo casetă? 

Din nou, o privire mirată, o ridicare din umeri și o clătinare din 
cap. 

O lăsară pe Sonia singură în apartamentul pe care-l împărţise 
cu un om pe care crezuse că-l cunoștea, dar care o minţise tot 

timpul. Ce fusese ea pentru el? Un obiect de recuzită. lar acum 
rămăsese singură, fără nimeni... nu avea familie, nu avea 
prieteni. Era doar o fată drăguță, părăsită pe o scenă goală. O 
fată care, cu câteva zile în urmă, se întorcea de la cumpărături 
în apartamentul ei și la iubitul ei, cu capul plin de vise despre o 
viață nouă, într-un loc nou. Acum, probabil că avea să se 
întoarcă la viaţa de prostituată și la filmele porno. Fabel nu știa 
dacă Klugmann o iubise cu adevărat sau dacă intenţionase să o 
ia de nevastă. Ştia însă că ţinuse la ea îndeajuns încât să o 
elibereze dintr-un stil de viaţă degradant. 

Inchizând ușa apartamentului în urma sa, Fabel îi făcu o 
promisiune tăcută unui polițist mort. 


34. 


Luni, 16 iunie, 


10:50 p.m. 
Pöseldorf, Hamburg 


Era aproape ora unsprezece seara, când ajunse acasă. Înainte 
de a pleca, adunase încă o dată echipa, pentru a trece în revistă 
ultimele noutăţi cu privire la anchetă. Aflaseră că Monique era, 
de fapt, Tina Kramer, un agent BAO. Klugmann era mort. Volker 
susținea că nu exista nicio legătură între investigaţiile sale și 
uciderea fetei după un ritual anume. MacSwain era oficial pus 
sub urmărire. Fabel negociase cu Van Heiden: căzuseră de 
acord să fie alcătuită o echipă de șase oameni, din care să facă 
parte și doi membri ai Mordkommission. Lui Van Heiden nu-i 
plăceau presimțirile. Și, mai ales, nu-i plăcea să risipească 
bugetul Polizei Hamburg pentru o presimţire; cu toate acestea, îi 
dădu lui Fabel mână liberă. Paul și Anna fuseseră însărcinaţi cu 
supravegherea lui MacSwain, Fabel știind că aceștia doi aveau 
nevoie de o dovadă de încredere din partea sa, după ce 
pierduseră urma lui Klugmann, iar acum acesta era mort. 

Echipa trecuse în revistă și cazul Angelika Blum. Brauner, 
șeful echipei de legiști, îi spusese că nu se găsise nicio probă 
materială în memoria laptopului ziaristei. Cei din cadrul 

Departamentului Tehnic erau de părere că acela care ștersese 
fișierele din memorie folosise un dispozitiv extern. Treabă făcută 
de un expert, care, în plus, avusese la dispoziţie și echipamentul 
necesar. Raportul autopsiei preliminare făcute de Möller 
confirma primele observaţii ale acestuia. Maria Klee venise cu 
ceva nou, dar, după cum recunoscuse și ea, ceva în afara 
subiectului care îi preocupa. Pusese pe masă un program al unei 
expoziţii. Era vorba despre o expoziție cu lucrări de Marlies 
Menzel, organizată la Bremen. Numele îi era cunoscut lui Fabel. 
Marlies Menzel fusese de curând eliberată din închisoarea 
Stuttgart-Stammheim. Fusese membră a Radikale 
Aktionsgruppe a lui Svensson și luase parte la jaful în cursul 
căruia fusese rănit Fabel. Ziua în care el omorâse o fată de 
șaptesprezece ani, trăgându-i două gloanţe în faţă. 

Expoziţia se intitula Germania crucificată. În timp ce se uita la 
plăcile fotografice ale tablourilor, Fabel simţi o împunsătură în 
piept. Fiecare tablou era de fapt un amestec viu din stropi și 
pete de un roșu sângeriu, negru și galben-portocaliu: culorile 
steagului german. Erau mici diferenţe între picturi, dar în toate 
erau folosite aceleași culori și toate înfățișau o siluetă 
nedeslușită și crucificată care ţipa. Fabel înţelese de ce Maria 
venise cu ideea expoziţiei: pentru că avea în ea ceva vag și 
cutremurător, care amintea de ritualul Vulturului Însângerat. Le 
propusese să-i facă o vizită lui Frau Menzel. 

După ședință, Fabel vorbise cu Kolski și cu Buchholz de la 
Brigada de Combatere a Crimei Organizate - LKA7 - și le 
spusese despre operaţiunea BND și despre execuţia lui 
Klugmann, la piscina părăsită. În timp ce vorbea cu ei, îi privea 
cu atenţie pe amândoi: furia lor părea autentică, dar nu atât de 
profundă pe cât s-ar fi așteptat el; poate că, atunci când ai tot 
timpul de-a face cu crima organizată, te obișnuiești și nu te mai 
impresionează. Oricum, Fabel nu avea niciun motiv să creadă că 
Buchholz, așa cum pretinsese și Volker, nu știa nimic despre 
această operaţiune. 

Fabel era frânt de oboseală când ajunsese acasă. Își turnă un 
pahar cu vin și se prăbuși pe canapeaua din piele, fără să 
aprindă luminile din living. In spatele geamurilor ca niște vitralii, 
văzu luminile orașului oglindindu-se în apele râului Alster. 
Incercă să nu se gândească la vocea Angelikăi Blüm de la 
telefon, la corpul ei măcelărit, la Klugmann zăcând în piscina 

dezafectată... și nici la fata aceea drogată care ieșise, 
clătinându-se, în calea unui camion. Dar imaginile se amestecau 
și se agitau în creierul lui, asemenea unor albine prinse într-un 
borcan. Sorbi din vin și-i simţi gustul acru. Puse paharul pe 
măsuţă și se gândi să meargă la culcare, chiar dacă această 
hotărâre presupunea din partea lui un efort supraomenesc. Dar 
nu apucă să se ridice de pe canapea... pleoapele grele, de 
plumb, i se închiseră și Fabel se cufundă într-un somn adânc. 

Se trezi brusc, la ora unu și jumătate dimineaţa, în timp ce 
visa că fusese obligat să urmărească din nou un film pe care îl 
mai văzuse în cursul unei anchete anterioare. De data aceasta 
însă, în locul actriței apărea faţa Soniei Brun, chipul devenind 
din ce în ce mai negru și mai schimonosit de groază. Bărbaţii din 
visul lui purtau, în locul măștilor din PVC, măști ale lui Odin, cu 
un singur ochi. Fabel se dezbrăcă și se duse să se culce, dar nu 
era suficient de obosit ca să nu se mai gândească la nimic. După 
ce se răsuci în pat timp de o oră, se sculă și se îmbrăcă. Işi luă 
cheile de la mașină și ieși în noapte. 

Se opri la Präsidium și luă cheile de la apartamentul Angelikăi 
Blum. Nu știa ce spera să găsească acolo, dar simţea nevoia să 
se înconjoare de lucrurile victimei, să se miște prin ceea ce 
fusese viața ei. Și, la urma urmelor, era un loc unde putea 
medita în voie. 

Era ora trei și un sfert când parcă mașina în fața blocului, 
chiar în locul unde oprise și însoţitorul martorei lor. Luminile din 
hol erau aprinse și oricine se apropia de ușa imobilului intra, 
inevitabil, în conul de lumină. Dar, de la distanţa aceea, orice 
descriere nu putea fi decât foarte generală. Un bărbat blond, 
înalt, bine îmbrăcat și bine făcut. Oare el era criminalul? 

Fabel luă liftul până la etajul al treilea. Odată ajuns pe palier, 
înainte de a intra în apartament, stătu un moment în fața ușii, 
fixând cu privirea lemnul din care era făcută, ca și cum ar fi 
încercat să vadă prin ea întunericul din interior. Își aminti că, nu 
cu mult timp în urmă, descuiase această ușă și deschisese o 
poartă spre infern, unde îl întâmpinase o imagine grotescă, cei 
se întipărise în memorie. Clătină din cap, ca și cum ar fi vrut să 
alunge acele gânduri, apoi răsuci cheia în broască. După ce 
aprinse spoturile încastrate, se îndreptă spre biroul Angelikăi 
Blum. Aprinse lumina și acolo și fu mirat de ceea ce văzu: de 
data aceasta, nu era o imagine oribilă, ci una surprinzătoare. 

Camera fusese răscolită într-un mod de-a dreptul profesional. 
Sertarele biroului fuseseră scoase, la fel și cărțile, bibliorafturile 
și dosarele de pe rafturi; întreg mobilierul fusese răsturnat ca să 
poată fi cercetat și pe dedesubt. Nu se putea spune că în 
încăpere domnea haosul, pentru că, oricine făcuse asta, o 
făcuse oarecum sistematic. Fabel știa că echipa lui Brauner nu 
lăsase biroul în starea aceea. Se pare că mai fusese cineva 
acolo. 

Gândul îl fulgeră timp de o fracțiune de secundă, apoi, pe 
neașteptate, i se făcu părul măciucă. Mai era cineva acolo. 

Fabel înțepeni. Ascultă liniștea din apartament cu o 
concentrare care îi acceleră circulația sângelui și putu auzi chiar 
și zgomotul metalului pe pielea aspră a tocului, în timp ce-și 
scotea pistolul. Stătea cu spatele la ușa biroului și se simțea 
vulnerabil. Se întoarse rapid, apoi înaintă încet pe coridor. 
Liniște.  Stătu nemișcat câteva secunde, încercând să 
deslușească cel mai mic zgomot venit din celelalte camere. Tot 
nimic. Se destinse puţin și continuă să înainteze. Cu spatele la 
perete, cu arma în mâna dreaptă, împinse ușa dormitorului cât 
de mult putu. Se postă în ușă și cercetă camera. Căută 
întrerupătorul. Camera era goală. Fabel schiță un zâmbet: se 
purta ca un imbecil. Lăsă în jos mâna în care ţinea arma și ieși 
pe coridor. 

Mai întâi fu surprins. Cum putuse cineva să se miște atât de 
repede și fără niciun zgomot? Probabil că era ascuns în living și 
aștepta momentul potrivit să atace. Fabel ridică mâna în care 
ținea pistolul, dar mișcarea îi fu oprită brusc. Strânsoarea 
atacatorului era puternică, fermă, inflexibilă, iar Fabel își simţi 
oasele de la încheietura mâinii zdrobite. Din cauza durerii, mâna 
i se desfăcu, iar pistolul îi căzu, zăngănind, pe parchet. Acum, 
bărbatul era aproape de Fabel, iar acesta încercă să-l lovească 
cu cealaltă mână, dar atacatorul îl strânse de gât cu mâna 
liberă. Adrenalina părea să încetinească viteza încăierării. Fabel 
își dădu seama că încă mai putea să respire, dar atacatorul îl 
strângea cu putere de gât, chiar sub maxilar. Încercă să strige, 
dar nu auzi niciun sunet. În timp ce totul în jurul lui se întuneca, 
Fabel nu putea decât să se întrebe dacă acela era sfârșitul și se 
uită neajutorat, dar fără teamă, în ochii verzi, strălucitori și reci 
ai bărbatului pe care îl văzuse în faţa imobilului în care fusese 
ucisă Tina Kramer. 

35. 


Marti, 17 iunie, 


05:20 a.m. 
Uhlenhorst, Hamburg 


Primul lucru pe care îl simți fu durerea, o durere care era mai 
mult decât o migrenă: un fierăstrău mecanic ce îi străpungea 
craniul. Apoi auzi cântecul păsărelelor anunțând că se lumina de 
ziuă. Ridică încet capul și simți imediat un junghi sfredelitor. 
Lăsă capul jos, în poziţia iniţială. Nu știa unde se află, cum 
ajunsese acolo sau ce zi era. li trebui un minut ca să-și revină. 
Slavul. Fabel se ridică și simţi din nou durerea aceea atroce, de 
data aceasta însoţită de amețeală și de o stare de greață. Se 
aplecă peste marginea patului și vomită. Durerea de cap nu 
ceda, dar încercă să o suporte. Se simţea rău și asta însemna că 
trăiește. Se întinse din nou pe pat și căută în buzunar, să vadă 
dacă mai avea telefonul mobil. Nu mai era acolo. Nu mai avea 
nici pistolul. Se ridică încet și privi în jurul lui. Se afla pe patul 
Angelikăi Blum. Probabil că slavul îl pusese acolo. Durerea de 
cap îi așternu un văl peste gânduri. În lumina cenușie, își văzu 
telefonul, pistolul și portofelul, așezate cu grijă pe comodă. li 
mai trebuiră alte cinci minute ca să se ridice din pat și să se 
îndrepte spre comodă. Își luă telefonul și apăsă tasta pentru 
numărul de la Präsidium. 

(J 

Până la ora prânzului, toți polițiștii primiseră descrierea 
slavului musculos și mic de statură, care îl agresase pe Fabel. 
Doctorul de la spitalul St Georg care îl examina nu putu să-și 
ascundă mirarea faţă de un asemenea atac profesionist. Slavul 
oprise fluxul sângelui spre creier, dar într-un mod atât de 
eficient, încât îi provocase leșinul. Nu suferise decât câteva 
leziuni minore, cu toate că durerea pe care o resimțea era 
rezultatul dispariţiei unor celule nervoase din cauza lipsei de 
oxigen. Personalul spitalului insista să mai rămână o noapte sub 
observaţie, iar el se simțea prea obosit ca să protesteze. Nu-și 
dorea decât să cadă într-un somn adânc și fără vise. 

Fabel se trezi puţin după ora două după-amiază. Werner și 
Maria Klee așteptau răbdători sa stea de vorbă cu el. Maria se 
așeză cu un entuziasm neobișnuit pe marginea patului. Werner, 
stânjenit, rămase în picioare. Se simţea jenat, văzându-și șeful 
atât de vulnerabil. Işi trase un scaun dintr-un colţ și se așeză 
numai după ce Fabel insistă. 

— Eşti sigur că a fost tipul pe care l-ai văzut în faţa imobilului 
în care a fost ucisă cea de-a doua victimă? întrebă Werner. 

— N-am nicio îndoială! L-am privit drept în ochi. 

— Atunci el este, declară Werner, ale cărui trăsături se 
înăspriră. E omul nostru. Fiul lui Sven. 

— Nu știu exact, răspunse Fabel. Dacă a fost el, de ce nu m-a 
omorât? 

— Dar de încercat, a încercat..., opină Maria. 

— Nu, nu cred. Doctorul mi-a spus că a fost treabă de 
profesionist... că a știut cum să mă facă să-mi pierd cunoștința. 
Dacă voia să mă omoare, putea să scape de mine atunci, fără 
zgomot și rapid, în loc să mă așeze pe patul Angelikăi Blum. 

— Dar noi l-am văzut la locul a două crime, un motiv în plus 
ca să fie suspect, protestă Werner. 

— Oare de ce se afla acolo după crimă? Și de ce a ales să-i 
răscolească apartamentul abia acum, și nu în seara când a 
omorât-o? 

— Poate că a uitat ceva, sugeră Maria. 

— Știm cu toţii că omul nostru nu lasă nimic în urma lui. Și 
oricum, echipa lui Brauner a cercetat amănunţit apartamentul. 
Nu cred că le-a scăpat ceva, iar omul nostru ar trebui să știe 
asta. Mai mult chiar, cel care m-a atacat nu corespunde 
descrierii făcute de martora din bloc. 

Fabel tăcu o clipă. 

Soarele care pătrundea prin ferestrele înalte și înguste 
decupa un triunghi luminos pe podeaua camerei de spital și 
arunca o sclipire rece pe ţevile și pe robinetele din porțelan și 
inox ale chiuvetei de lângă ușă. Pe Fabel îl durea capul. Închise 
ochii și puse capul pe pernă. Vorbi fără să deschidă ochii. 

— Ceea ce mă frământă este forţa acestui individ, faptul că 
m-a dat gata cât ai clipi. Pentru așa o forță, îţi trebuie 
antrenament, nu glumă! 

Werner își întinse picioarele și puse călcâiele pe bara de oţel 
de sub pat. 

— Bun, tu și Maria spuneţi că pare a fi străin, poate rus. Dar 
dacă e atât de nemaipomenit, n-ar putea face parte din Echipa 
de Top - gruparea ucraineană despre care ne-a vorbit Volker? 

— Tot ce se poate, răspunse Fabel, cu ochii închiși. Totul la el 
te duce cu gândul la forţele speciale. Dar, repet, de ce nu și-a 
dus treaba până la capăt? 

— Nu e un lucru oarecare să omori un polițist, opină Werner. 
Cu Klugmann a mers cum a mers, dar să omori un 
Mordkommission Hauptkommissar... practic, n-ai avea unde să 
te ascunzi. 

— Oricine a fost și orice ar fi făcut acolo, întreaga poliţie din 
oraș este în căutarea lui, interveni Maria. 

Fabel își schimbă poziţia cu mișcări lente și acest lucru i se 
simţi în glas. 

— Nu sunt atât de sigur că va fi ușor de găsit, Maria. Și 
MacSwain? Este încă sub supraveghere? 

— Paul și Anna sunt cu ochii pe el, spuse Werner. Sunt acolo 
cea mai mare parte din timp, chiar și atunci când e rândul altora 
să-i supravegheze. Cred că le e teamă să nu o dea în bară, așa 
cum au făcut cu Klugmann. 

_ — Bine. Mâine ies din spital și putem vorbi despre toate astea. 
Intre timp, dacă se întâmplă ceva, anunţaţi-mă. 

— S-a făcut, șefu'! zise Werner. 

Fabel închise ochii și puse capul pe pernă. Werner se uită la 
Maria, apoi făcu semn cu capul spre ușă. Maria se ridică de pe 
pat. 

— Ne vedem mai târziu, șefu', spuse ea. 

(J 

Își petrecu ziua privind pe fereastră, butonând telecomanda 
televizorului și, bineînțeles, dormind. Fabel își simțea mușchii 
gâtului din ce în ce mai rigizi și o sensibilitate în partea de jos a 
maxilarului, acolo unde îl apăsase degetul mare al slavului 
pentru a-i opri sângele să mai ajungă la creier. 

Susanne sosi după-amiază și începu imediat să-l examineze 
pe Fabel. li ridică pleoapele pentru a-i examina ochii, apoi îi roti 
capul cu mâinile, pentru a verifica mobilitatea gâtului. 

— Dacă așa vezi tu preludiul, rânji Fabel, trebuie să-ţi spun că 
la mine nu are efect. 

Susanne nu avea chef de glume. Fabel văzu că era supărată 
și asta îl impresionă. Ea se așeză pe pat și-i ţinu mâna într-a ei 

timp de două ore. Uneori îi vorbea, alteori tăcea, atunci când 
Fabel aţipea. Când o soră intră în rezervă pentru a pune capăt 
vizitei, Fabel fu surprins de tonul autoritar cu care Susanne îi 
ceru acesteia să plece. Rămase acolo până după ora 6 seara, 
apoi reveni mai târziu, pentru încă o oră. Pe la nouă și jumătate, 
Fabel căzu într-un somn adânc și fără vise. 


36. 


Marti, 17 iunie, 


08:30 p.m. 
Harvestehude, Hamburg 


Anna Wolff ar fi putut lucra ca secretară, coafeză, educatoare. 
Era mică și vioaie, cu o faţă rotundă drăguță, plină de energie. 
De regulă, se machia cu fard de pleoape închis la culoare, rimel 
și ruj roșu. Părul scurt, de un negru strălucitor, și-l pieptăna fie 
lins și dat pe spate, fie în sus, dat cu gel. Celor care o vedeau nu 
le venea să creadă că era Kriminalkommissarin, și asta pentru 
că era foarte tânără. Deși avea douăzeci și șapte de ani, părea o 
adolescentă. 

In schimb, Paul Lindemann era poliţist get-beget și îţi venea 
greu să ţi-l imaginezi făcând altceva. Tatăl lui fusese poliţist 
Wasserschutz, la fel ca și tatăl lui Werner Meyer, și patrulase cu 
barca întreaga reţea de căi navigabile, de canale, porturi și 
cheiuri din oraș. Paul era unul dintre acei germani nordici pe 
care Fabel îi numea „luterani scrobiți”, oameni îngrijiţi, curaţi, 
austeri și nu foarte dornici de schimbări. Astăzi, Paul Lindemann 
arăta la fel cum ar fi arătat dacă ar fi trăit în anii 1950 sau 1960. 

De regulă, Fabel îi punea pe Anna și pe Paul să lucreze în 
echipă. Erau personalităţi diferite, iar Fabel considera că e bine 
să asociezi doi indivizi care descriu aceeași întâmplare în moduri 
diferite: dacă privești același obiect din unghiuri diferite, ai mai 
multe șanse de a-l observa în întregime. Anna și Paul formau un 
cuplu ciudat și, timp de câteva luni, acest parteneriat nu 
convenise nici unuia dintre ei. În prezent lucrau împreună, se 
respectau reciproc și fiecare aprecia calităţile și talentele 

celuilalt, diferite, dar complementare. Fabel își dorea să aibă 
același succes și în cazul echipei Maria - Werner, dar potenţialul 
celor doi, ca echipă, se lăsa așteptat. 

In seara aceea, atât Anna cât și Paul erau nervoși și 
preocupaţi de ceva. Fabel era mai mult decât un șef pentru ei, 
era mentorul lor. Alegându-i să facă parte din echipa 
Mordkommission, le deschisese drumul spre o carieră 
promițătoare. Pentru amândoi, el era invulnerabil, în schimb, 
acum, se afla pe un pat de spital. Cei doi ar fi dat orice să se 
afle pe urmele atacatorului, în loc să supravegheze un englez 
avid de bani și de lucruri scumpe. 

La colțul străzii pe care locuia MacSwain, se afla un chioșc de 
ziare și de ţigări. Inăuntru, în spatele tejghelei, se afla o 
cafetieră, iar afară, pe trotuar, erau mese înalte, obișnuite, din 
aluminiu, unde clienţii își puteau bea cafeaua. Anna stătea la 
una dintre cele patru mese, loc de unde vedea bine intersecţia, 
apartamentul lui MacSwain, dar și ieșirea din garajul subteran. 
Dacă ar fi ieșit cineva, pe jos sau cu automobilul, Anna ar fi 
sesizat mișcarea și i-ar fi transmis-o prin radio lui Paul, care se 
afla în mașină și supraveghea imobilul din direcţia opusă. Era 
deja întuneric, iar Anna era la a treia ceașcă de cafea, sperând 
că avea să fie și ultima. Dacă mai lua încă una, urma să aibă o 
noapte agitată și fără somn. Proprietarul chioșcului, un bărbat 
morocănos și obez, de-abia îi sesiză prezenţa, dar când trei tipi 
rași în cap și purtând uniforme de camuflaj se apropiară să 
cumpere ţigări, le spuse ceva cu voce scăzută și arătă în direcţia 
ei. Proprietarul și cei trei izbucniră într-un râs zgomotos. Anna 
continuă să se concentreze asupra imobilului. Cei trei veniră la 
masa ei și o înconjurară. Unul dintre ei, un tip înalt, cu ceafa 
groasă și un ten cu probleme se aplecă spre Anna. 

— Ce-ai păţit, drăguţo? Ai rămas singurică? 

Anna nici nu răspunse și nici nu privi spre ei. 

Tipul se uită chiorâș la tovarășii lui, apoi spuse râzând: 

— Ți-aș trage-o în seara asta, iubito... 

— Cu ce, cu ăia zece centimetri pe care-i ai? spuse ea, oftând 
și fără să se uite la ei. 

Ceilalţi doi însoțitori izbucniră în râs, uitându-se la el în bătaie 
de joc. Individul se întunecă la faţă, se apropie de Anna, îi băgă 
mâna sub geaca de piele și o apucă de sâni. 

— Păi, atunci, hai să vedem la cât poţi tu să faci față... 

Totul se petrecu fulgerător. Anna se răsuci în fața lui Gât de 
Taur, apoi se întoarse din nou cu faţa spre el, aproape 
smulgându-i mâna. Se răsuci din nou, după care mâinile ei 
făcură două mișcări diferite: mâna stângă ajunse rapid între 
picioarele tipului, îl prinse de vintre, iar cu cotul mâinii drepte îi 
aplică o lovitură în obraz, după care scoase pistolul automat 
SIG-Sauer de sub geacă și i-l lipi cu putere de față. Îl împinse 
înapoi, până când Gât de Taur atinse cu spatele tejgheaua și îl 
ameninţă cu ţeava pistolului aproape de nasul lui. 

— Deci vrei să ţi-o tragi cu Anna, spuse ea pe un ton 
provocator, clătinând din cap într-o parte și în alta și umezindu- 
și buzele. 

Tipul se holbă la ea speriat, ca și cum ar fi vrut să-și dea 
seama cât de nebună era și ce pericol îl pândea. Anna îndreptă 
apoi arma spre ceilalţi doi tineri. 

— Și voi, băieţi? Vreţi și voi să v-o trageţi cu Anna? 

Cei doi ridicară mâinile și bătură în retragere, se împleticiră, 
apoi o rupseră la fugă. Anna se întoarse spre Gât de Taur și îi 
înfipse iar pistolul în nas, răsucindu-l și învârtindu-l. Faţa tipului 
începu să se mânjească de sângele care îi curgea din nas. Anna 
îl privi cu un aer de fetiță decepţionată. 

— Ei nu vor să și-o tragă cu Anna. Renunţă la tonul drăgălaș. 
Dar tu, puţă bleagă? Mai ai chef de joacă? 

Tipul clătină din cap cu putere, în semn că nu. Anna își miji 
ochii și îl privi cu un aer sumbru. 

— Dacă aflu vreodată că ai mai pus mâna pe o femeie așa 
cum ai făcut-o adineauri, vin personal după tine. Unde ţi-e 
cartea de identitate? 

Tipul scormoni în buzunarele vestei, scoase actul și i-l arătă. 
Anna îi eliberă testiculele strivite și se uită la document. 

— Bine, Markus, acum știu unde locuiești. Poate o să-ţi fac o 
vizită într-o zi, să ne jucăm, spuse Anna, aplecându-se spre el. Și 
acum, cară-te! 

li aruncă actul pe jos, făcându-l să se aplece pentru a-l ridica; 
apoi, ţinându-se cu mâinile de testicule, Gât de Taur fugi în 
direcţia opusă celei în care o luaseră la fugă ceilalţi doi. Anna își 
puse arma în toc, apoi se adresă proprietarului chioșcului, 
afișând un zâmbet fermecător, de școlăriță. 

— S-a întâmplat ceva, grăsunelule? 

— Nu s-a întâmplat nimic, Fräulein, zise patronul, clătinând 
din cap și ridicând mâinile. 

— Atunci, mai adu-mi o cafea, grasule! 

Anna se întoarse cu faţa la imobil și privi spre apartamentul 
lui MacSwain. Luminile erau stinse. Cercetă atent ieșirile din 
bloc și strada. Nimic. Scoase din buzunarul gecii aparatul de 
emisie-recepţie. 

— Paul... cred că MacSwain are de gând să plece... îl vezi 
cumva ieșind? 

— Nu. Tu? 

— Nu. Am fost ocupată. 

Inchise aparatul, dar îl deschise din nou, când văzu un 
Porsche gri metalizat ieșind din garajul subteran. 

— Plecăm și noi. Vino să mă iei, Paul... repede! 

După câteva secunde, Paul apăru imediat, la volanul vechiului 
Mercedes, folosit în operaţiunile de supraveghere. Era cam 
ponosit pe dinafară, dar, sub capotă, avea un motor foarte bun. 

Când se urcă în mașină, Anna văzu că Paul, al cărui chip era 
de obicei inexpresiv, încerca să-și reprime un zâmbet strâmb. 
Anna își dăduse cu gel și își făcuse o freză cu ţepi, era machiată 
și avea o geacă din piele un pic cam mare pentru ea; toate 
acestea îi dădeau un aer de școlăriță neobișnuită cu cosmeticele 
și care ieșea pentru prima dată în oraș. 

— Ce e atât de amuzant, Sch/aks? îl întrebă ea în dialectul 
german din nord, echivalentul lui „slăbănog”. 

— lar te-ai distrat, nu-i așa? 

— Nu înțeleg ce vrei să spui, zise Anna, concentrându-se 
asupra Porsche-ului argintiu, aflat cu două mașini în faţa lor. 

— În timp ce mă aflam în mașină, am văzut doi tipi rași în cap, 
alergând de ziceai că-l văzuseră pe Scaraoțchi. Nu cumva era 
vorba despre tine? 

— Habar n-am despre ce vorbești! 

Mercedesul opri la semafor, în spatele altor mașini. Paul își 
întinse gâtul lung, să vadă dacă Porsche-ul mai era acolo sau 
dacă apucase să treacă de semafor. Era în faţa lor. Paul se 
întoarse spre Anna și văzu prin geamul de lângă ea un tip ras în 
cap, bine făcut, așezat pe vine și cu mâinile pe genunchi, care 
de-abia își trăgea sufletul. Avea fața mânjită cu sânge și privea 
de-a lungul străzii, să vadă dacă nu cumva era urmărit. Apoi 
bărbatul întoarse capul și întâlni privirea lui Paul, apoi o văzu și 

pe Anna. Fata îi trimise din vârful buzelor roșii un sărut lung, 
senzual și zgomotos. Tipul se sperie, apoi căută repede, din 
priviri, o străduţță pe unde să o ia la sănătoasa. Se aprinse 
lumina verde a semaforului și Mercedesul se puse în mișcare. 
Anna se strâmbă la tip și îi făcu cu mâna, luându-și la revedere. 

— Chiar că habar n-am, spuse ea, cu o expresie de inocență 
exagerată. 

Paul privi în oglinda retrovizoare și-l văzu pe individ în 
picioare și holbându-se la mașină cu o privire pierdută. 

— Totuși, Anna, ai grijă! S-ar putea să întâlnești o dată pe 
cineva mai puternic decât tine. 

— Știu să am grijă de mine. 

— Să nu te trezești cu o reclamaţie de hărțuire sau de 
violenţă. 

Anna râse. Îi făcu semn cu mâna să o ia la stânga. Mașina 
urmărită semnaliza. 

— Niciun neonazist ras în cap și cretin care se respectă nu va 
recunoaște că a fost caftit de o evreică de un metru cincizeci și 
opt. lar dacă ar face-o, cei aflaţi în sala de judecată s-ar prăpădi 
de râs. 

Paul dădu resemnat din cap. Anna provenea dintr-o familie de 
evrei care supraviețuiseră pentru că fuseseră ascunși de o 
familie de germani, până când englezii și canadienii ocupaseră 
Hamburgul. Crescuse într-un mediu în care trebuia neapărat să 
fii în stare să te aperi; în plus, făcuse arte marţiale și activase 
timp de trei ani în armata israeliană. 

Cerul era acum de un albastru catifelat. Paul urmărea 
Porsche-ul metalizat; MacSwain se îndrepta spre Hallerstrasse. 
În depărtare, se conturau clădirile înalte din Grindelhochhâăuser. 
Te puteai crede, foarte bine, la Londra, la Birmingham sau la 
Glasgow. De fapt, clădirile fuseseră construite după război 
pentru familiile soldaţilor din forțele britanice de ocupaţie. După 
plecarea lor, apartamentele fuseseră preluate de autorităţile din 
Hamburg. Astăzi, în Grindelhochhăuser, cartier evitat de 
locuitorii Hamburgului, locuiau mai ales familii de imigranţi. Se 
zvonea că bandele de ucraineni făceau legea în acea junglă de 
beton. 

MacSwain intră pe Beim Schlump și trecu pe lângă 
Sternschanzen-Park, apoi o luă pe Schanzenstrasse. 

— Se îndreaptă spre St Pauli, spuse Anna. 

— Unde a fost găsită cea de-a doua victimă, adăugă Paul, 
uitându-se repede la Anna. Dar probabil că a ieșit doar ca să-și 
petreacă seara în oraș. 

În timpul zilei, St Pauli pare să doarmă și să absoarbă energia 
soarelui. Noaptea însă, mustește de viață. Pe lângă comerțul cu 
carne vie și musicaluri, St Pauli este renumită în întreaga Europă 
pentru cluburile sale, The Academy, PAT, Location One și Cult 
atrăgând clienţi din întreg orașul și chiar din afara acestuia. 
Chiar și într-o seară de marți, zi considerată de germanii din 
nord drept una dintre cele mai sobre, petrecerile se prelungeau 
până în zori. 

MacSwain opri în Spielbudenplatz Parkhaus. Paul o lăsă pe 
Anna la intrarea în parcare, pentru a urmări în continuare 
mișcările lui MacSwain, iar el parcă undeva mai în josul străzii. 
Apoi se postă în faţa intrării în localul Schmidt's Tivoli. MacSwain 
ieși din parcare. Era îmbrăcat simplu, dar hainele erau scumpe. 
Părea sigur pe sine și relaxat. Nu o remarcă pe Anna, care se 
întoarse și traversă strada, după care coti pentru a ajunge în 
spatele lui. Între timp, Paul îl reperase și el și acum mergea la 
vreo trei metri în urma sa, pe partea cealaltă a străzii. 

MacSwain se îndepărtă de Spielbudenplatz, apoi traversă în 
diagonala Davidstrasse, prin faţa secției de poliţie Davidwache 
și o luă pe Friedrichstrasse. Anna îl ajunse din urmă pe Paul și îl 
luă de braț, un gest simplu și intim, care îi transformă pe loc 
într-o pereche. Trecură pe lângă Albers-Eck, cu celebra sa ușă 
pe colț. Nu departe de locul unde se aflau, într-unul dintre 
cluburi se dădea o petrecere, iar muzica germană 
arhicunoscută, monotonă, dar veselă, se auzea până în stradă. 
MacSwain traversă Hans-Albers-Platz și intră într-un club de 
dans; unul dintre bodyguarzii de la intrare îl salută în semn de 
recunoaștere. 

— La naiba, zise Anna. Ce crezi? 

— Nu știu..., zise Paul printre dinţi... Dacă intrăm, e posibil să 
iasă înainte ca noi să apucăm să-l reperăm. Dacă ne fâţâim pe- 
afară, o să sărim în ochi. Privi atent în jur. Am putea chema 
ajutoare, dar ne-am putea expune, dacă am rămâne aici să 
așteptăm... Hai să intrăm, să vedem dacă dăm de el. Dacă nu, 
ne întâlnim la ușă peste cincisprezece minute, bine? 

Anna încuviință. Urcă prima scările de la intrarea în club. Unul 
dintre musculoșii de la ușă se uită la geaca de piele a Annei și 

râse batjocoritor. În clipa în care trecu pe lângă el, uriașul îi 
puse o mână pe umărul stâng. Anna prinse cu mâna dreaptă 
degetul mare al gorilei. Acesta se aplecă într-o parte, ţipând de 
durere și privindu-și degetul, mirat de cât de mult se îndoise. 

— Jos labele, îl atenţionă Anna, cu o voce mieroasă. 

Își făcu apariţia și cealaltă namilă. Paul se postă în faţa 
bărbatului și-i arătă insigna Kriminalpolizei. Namila făcu un pas 
înapoi și îi deschise Annei ușa. Aceasta dădu drumul degetului 
bodyguardului, care și-l acoperi imediat cu cealaltă mână. 

— Să știi că ia lecţii pentru controlarea furiei..., îi spuse Paul 
tipului cu degetul umflat și chicoti, amuzat de propria glumă. 

În momentul în care deschiseră ușile care dădeau din hol în 
sala de dans, basul monoton, pe care îl auziseră pulsând încă de 
afară, explodă într-o muzică de dans asurzitoare. Reflectoarele 
și laserele împrăștiau culori în ritmul muzicii. Sute de tineri se 
aflau pe ringul de dans, care se găsea situat ceva mai jos decât 
culoarele circulare ce îl înconjurau. Frenetica masă de trupuri nu 
era atât de compactă ca în restul săptămânii. Totuși, căutarea 
unei persoane în acea mulţime era o sarcină descurajantă. 

Anna se întoarse cu faţa spre Paul și ridică din umerii gecii 
prea mari pentru ea. 

— Ce faci prima dată când intri într-un club? 

— Comanzi ceva de băut. _ 

Paul încuviinţă din cap și privi spre marginea ringului. Intr-un 
colț mai îndepărtat se afla un bar mare, situat ceva mai sus 
decât ringul de dans. Cei doi se despărțiră și se îndreptară spre 
bar, mergând de o parte și de alta a ringului și căutându-l din 
priviri pe MacSwain. Ajunseră în același timp la cele două capete 
ale tejghelei în formă de potcoavă. Este o artă să cauţi cu 
privirea un suspect într-un loc aglomerat, fără să atragi atenţia 
asupra ta. Dar Paul nu stăpânea această artă. Statura și 
trăsăturile sale de german nordic îl făceau să arate ca și cum 
uniforma de SchuPo ar fi fost unicul veșmânt pe care-l putea 
îmbrăca. În club, înconjurat de tineri îmbrăcaţi sumar, dar în pas 
cu moda, Paul știa că nu avea altă soluţie decât să stea cât mai 
deoparte, își făcu loc cu coatele până la bar și comandă o bere. 

Din locul strategic pe care îl ocupa la bar, o vedea pe Anna. 
Fata excela în acest gen de manevre. Dădea impresia că nu o 
interesa decât muzica și ringul de dans, în timp ce, cu totul 
întâmplător, arunca priviri dezinteresate spre bar. Tocmai se 

îndrepta spre Paul, când dădu cu ochii de MacSwain. Primul 
lucru care o impresionă fu înfățișarea acestuia; nu-l mai văzuse 
niciodată de aproape și se folosise de o fotografie de la Serviciul 
de imigrări, pe care i-o dăduse Fabel ca punct de referință. Avea 
fața mare și puternică, maxilarul pătrăţos și masiv, iar pometii 
foarte pronunțați. Ochii scânteietori aveau culoarea smaraldului. 

În momentul acela era la bar și stătea de vorbă cu două 
blonde care păreau să-i soarbă fiecare cuvânt, râdeau la 
comandă și priveau hipnotizate în ochii verzi. Anna își dădu 
seama că îl fixa de prea mult timp și se întoarse cu spatele la ei. 
Continuă să măture cu privirea ringul, până când dădu cu ochii 
de Paul. Printr-o mișcare discretă a ochilor îi semnală acestuia 
poziția lui MacSwain. Paul încuviinţă încet din cap. Cu o mișcare 
voit întâmplătoare, Anna se întoarse, pentru a vedea dacă tipul 
mai era acolo. Mai era. lar privirea lui verde, pătrunzătoare, o 
fixa. Anna fu cuprinsă de o ușoară nervozitate, pe care însă și-o 
reprimă, asigurându-se că pe chip nu i se putea citi nimic. Iși luă 
privirea de la MacSwain și se uită în altă parte, dar nu la Paul, 
pentru că risca să-l de- conspire. Inima îi zvâcnea în piept, dar 
încerca să-și păstreze calmul. Se uită din nou la MacSwain și 
văzu că acesta continua să o privească. Cele două blonde 
vorbeau între ele și râdeau. „La naiba, își spuse Anna, m-a 
descoperit.” MacSwain îi zâmbi. Nu mai spera decât ca Paul să 
continue să-l urmărească, în timp ce ea avea să iasă din peisaj. 
Înjură în gând. Se părea că și de data asta o dăduseră în bară. 
Fabel se afla pe un pat de spital, și, când avea să se întoarcă la 
Prăsidium, urma să afle că ea îl lăsase pe MacSwain să o 
demaște. Zâmbetul lui MacSwain se transformă în rânjet. „Ține- 
o tot așa, nenorocitule... te crezi deștept, nu?” își spuse Anna. 
„Răsucește cuțitul în rană.” Apoi înțelese. „La naiba, nu m-a 
descoperit, ticălosul se dă la mine!” 

Anna îi întoarse zâmbetul. MacSwain le spuse ceva celor două 
blonde, apoi le abandonă cerându-și scuze. Era clar că fetele nu 
erau prea încântate și îl părăsiră, în căutarea unei prăzi mai 
puțin nehotărâte. MacSwain făcu câţiva pași în direcţia Annei, 
iar fata știu, fără să se uite într-acolo, că Paul ar fi intervenit. 
Anna se îndreptă spre bar, trecând pe lângă MacSwain și 
sprijinindu-se de tejghea. li ceru barmanului un whisky. 

— Îmi dai voie să ţi-l ofer eu? întrebă MacSwain, zâmbind. 

— De ce? întrebă Anna, pe un ton rece și distant. 

Privind peste umărul lui MacSwain, îl văzu pe Paul apropiindu- 
se. Fata își mișcă discret ochii, gest pe care Paul îl înțelese 
imediat. Se opri, se întoarse și se pierdu din nou în peisaj. 

— Pentru că mi-ar face plăcere. 

Anna ridică din umeri. MacSwain plăti consumaţia. Fata 
încercă să pară relaxată, aproape nepăsătoare, dar mintea ei 
era în alertă, căutând o cale de a face față situaţiei. 
Supravegherea se transformase într-o misiune sub acoperire, iar 
ea nu era pregătită pentru așa ceva. Singura ei șansă era faptul 
că Paul nu o pierdea din ochi, mai ales că se putea foarte bine 
ca MacSwain să fie nebunul care măcelărea femei. 
„Concentrează-te, își spuse ea. Respiră încet. Nu-l lăsa să-și dea 
seama că ţi-e frică.” Sorbi din whisky-ul sec. 

— Nu te-am mai văzut pe aici, spuse MacSwain. 

— Asta e tot ce poţi să spui? îl întrebă ea, pe un ton 
batjocoritor. i 

— Pur și simplu a fost o constatare. Incerc să încheg o 
conversație. Nu mă pricep la vrăjeli. 

În timp ce vorbea, Anna sesiză pentru prima oară, în vocea 
lui, un accent străin. Vorbea perfect germana, deși puţin prea 
controlat, iar accentul străin era abia perceptibil, dovadă a unei 
exersări intense. 

— Eşti străin, nu-i așa? îl întrebă ea direct. 

— Este atât de evident? răspunse el, râzând. 

— Da, este, zise Anna sorbind din pahar. 

„Nu prea ţi-a plăcut faza asta, nu?” Era clar că MacSwain nu 
era obișnuit cu femeile care nu se lăsau cu una, cu două. Se 
relaxă, iar pe chip îi apăru o expresie de politeţe resemnată. 

— Termină-ţi whisky-ul, spuse el. Imi pare rău că te-am 
deranjat. 

Apoi se îndepărtă. 

„La naiba, își spuse Anna. Acum ce fac? Dacă pleacă, nu mai 
pot să-l urmăresc și nici nu pot rămâne toată noaptea aici. 
Gândește-te!” 

— Voi veni și vineri seară... dacă vrei să-mi mai oferi o 
băutură, spuse ea fără să-l privească. Pe la opt și jumătate. 

Apoi se întoarse. Oare ziua de vineri era prea îndepărtată 
pentru agenda lui MacSwain sau poate ar fi trebuit să 
stabilească întâlnirea pentru seara următoare? Dacă Fabel era 

de acord cu această iniţiativă, ar fi avut nevoie de timp, pentru 
a face un plan și a aduna o echipă de rezervă. 

MacSwain îi zâmbi. 

— Voi fi aici... Dar și în seara asta sunt... 

— Îmi pare rău, spuse Anna. Am alte planuri pentru astă- 
seară. 

— Atunci rămâne pe vineri, la opt și jumătate. 

MacSwain nu făcu nicio mișcare. Anna goli paharul mult prea 
repede și simţi o arsură pe gât. Dar nici de data aceasta nu lăsă 
să i se citească nimic pe chip. 

— Ne vedem vineri, atunci. 

MacSwain o urmări cu privirea, în timp ce ea se îndrepta spre 
ieșire; Anna se uită la Paul când trecu pe lângă el. li dădu de 
înțeles că de acum înainte avea să acţioneze de unul singur. 
Paul se ridică și se îndreptă spre bara de oţel de la marginea 
ringului, se apropie de Anna și, fără să o privească, îi strecură 
discret în palmă cheile mașinii. 

e 

Anna stătu ghemuită în mașină timp de două ore, după care îl 
văzu în sfârșit pe MacSwain îndreptându-se spre 
Spielbudenplatz Parkhaus. Era însoțit de o tânără blondă, înaltă 
și atrăgătoare, care se sprijinea de el, chicotea și, din când în 
când, îl săruta. 

„Aha... - își spuse Anna - deja mă înșeli, carevasăzică...” 

Apoi îl văzu pe Paul, la o oarecare distanţă în urma lor. Pe 
stradă nu erau decât puţine păsări de noapte, iar Paul avea grijă 
ca unele dintre ele să se afle în permanenţă între el și ținta sa. 
Anna se lăsă în jos pe banchetă în clipa în care MacSwain și 
cucerirea sa traversară ca să intre în Parkhaus. Paul se așeză pe 
locul de lângă șofer. 

— Ce zici? Să mă duc și eu pe jos, să-l urmăresc? 

— Nu. S-ar putea să-l pierdem când iese din parcare. Trebuie 
să ne asigurăm că blondina ajunge întreagă acasă la ea. 

— A ieșit un rahat, râse Paul cu amărăciune. Acoperirea ta s-a 
dus naibii! 

— N-aș spune că a fost un fiasco total, răspunse Anna, cu un 
zâmbet de autosatisfacție. La urma urmelor, m-am ales cu un 
curtezan... 

37. 


Miercuri, 18 iunie, 


11:00 a.m. 
Polizeipräsidium, Hamburg 


Fabel avea ochii încercănaţi și adânciți în orbite. Singura 
mărturie a faptului că fusese victima unui atac era o vânătaie pe 
gâtul înţepenit, gât pe care și-l mișca cu greu, trebuind să 
întoarcă umerii de fiecare dată când voia să se uite la ceva. 
După ce i se dăduse drumul din spital, se dusese acasă, unde 
făcuse un duș, apoi își schimbase hainele ca să scape de mirosul 
de spital. Petrecuse ultima oră parcurgând dosarul operaţiunii 
de infiltrare a celor doi agenţi, Klugmann și Kramer. 

Potrivit dosarului de la BND, obiectivul operaţiunii fusese 
strângerea de informaţii cu privire la rivalitatea dintre bande și 
în special la modul cum ucrainenii puneau treptat stăpânire pe 
cartierele aflate înainte sub controlul lui Ulugbay. Dosarul 
conținea mandate emise de Justizministerium, autorizând 
ascultarea telefoanelor pe linia principală care ducea în 
apartament. Nu se menţiona nimic despre echipamente video 
sau microfoane instalate în interiorul apartamentului. Rolul Tinei 
Kramer fusese acela de om de legătură, care transporta orice tip 
de echipamente sau sume de bani, ţinându-l astfel pe Klugmann 
departe de orice contact cu agenţia. Primise instrucţiuni să 
rămână în apartament peste noapte, de fiecare dată când lua 
legătura cu el. In felul acesta, dacă Klugmann era urmărit, 
nimeni nu putea face legătura între BND, BAO și Kramer. 
Apartamentul ei era situat în Eimsbüttel, îndeajuns de departe 
de St Pauli pentru a evita să dea nas în nas cu vreun suspect, în 
timp ce-și făcea cumpărăturile în cartier. Instrucţiunile legate de 
măsurile de contrasupraveghere erau complexe. Existau patru 
case conspirative sigure. De fiecare dată când se întorcea acasă 
după o întâlnire cu Klugmann, trebuia să treacă mai întâi pe la 
una dintre ele măcar și să rămână acolo cel puţin o oră. Din 
casele conspirative, putea lua și echipamente, și bani. La fel ca 
și Klugmann, Kramer nu mai pusese piciorul în clădirea unei 
agenţii federale de luni de zile. Ideea era ca, în cazul în care era 

urmărită, să se poată presupune că își vizitase clienţii. Apoi, 
pentru a ajunge la Eimsbüttel, trebuia să urmeze un traseu 
ocolit pe parcursul căruia era necesar să se oprească de câteva 
ori, pentru a se asigura că nu este urmărită, și să recurgă la 
diverse manevre de inducere în eroare. Asta însemna un drum 
lung și întortocheat până acasă. 

Deși nu era decât curierul lui Klugmann, Kramer trebuia să fie 
foarte atentă la orice mișcare pe care o făcea. În mod ironic, 
manevrele pe care trebuia să le facă Klugmann erau mai puţin 
spectaculoase. Principala lui formă de protecţie era să-și 
trăiască viața, să se identifice cu nenorocitul implicat în 
activităţile de crimă organizată și să se izoleze total de șefi, 
pentru ca acoperirea lui să fie impenetrabilă. Klugmann ţinea 
legătura cu viaţa sa adevărată prin două căi: Tina Kramer și 
telefonul mobil. Acestea nu erau doar două puncte de legătură, 
ci raţiunea lui de a trăi; graţie lor, nu uita niciodată cine era cu 
adevărat și care îi erau obiectivele. 

Dosarul pe care îl citea Fabel includea multe informaţii 
detaliate cu privire la organizaţiile criminale ale lui Ulugbay și 
Varasouv, dar și la alte activităţi criminale mai puţin importante. 
Dar nu existau destule informaţii despre noua grupare, așa-zisa 
Echipă de Top, deși însuși Volker recunoscuse că acela era 
scopul principal al misiunii. Transcrierile conversaţiilor telefonice 
înregistrate în apartament nu scoteau în evidenţă nimic 
interesant. Ceva lipsea. 

Volker îi promisese că avea să-i spună întreaga poveste: ei 
bine, Volker minţise. 

e 

Fabel îi ceru lui Werner să adune toată echipa în sala de 
ședințe a Mordkommission pentru o scurtă informare. Când ieși 
din birou, simţi privirile tuturor ațintite asupra lui. Încercă să 
stea cât mai drept și să pară cât mai plin de viață cu putință. În 
sală, se auzi soneria unui telefon mobil, iar Paul Lindemann 
răspunse. Fabel aşteptă finalul conversaţiei, apoi bătu de două 
ori din palme, pentru a le capta atenţia. 

— Așa... haideţi să vedem cum stăm. Maria? 

Maria Klee era îmbrăcată cu o bluză scumpă, de un albastru- 
deschis și cu un pantalon elegant, de culoare gri. Centura 
neagră și grea, de care era prins pistolul automat, părea total 
nepotrivită pe șold. Işi scoase blocnotesul. 

— Am dat de un membru al Templului Asatru... cineva pe 
nume Bjorn Jannsen. Are un magazin New Age în 
Schanzenviertel. În afară de asta, administrează o pagină web 
despre odinism sau asatru sau cum vreți să-l numiţi... 

— Tâmpenii, interveni Werner. 

Chicotelile celorlalţi se loviră de seriozitatea Mariei. 

— Oricum, așa am dat de individ, cu ajutorul acestei pagini 
web. Când l-am întrebat dacă știe ceva despre Templul Asatru, a 
recunoscut deschis și de bunăvoie că și el este un membru al 
acestuia; se pare că este chiar unul dintre marii preoţi. Susţine 
că totul este perfect legal și descrie templul ca întruchipând 
„celebrarea vieţii”. Mi-am dat întâlnire cu el vineri, la ora zece 
dimineața. 

— O să merg și eu cu tine, spuse Fabel, după care se întoarse 
spre Werner. Ceva noutăţi în legătură cu MacSwain? 

— John Andreas MacSwain..., începu Werner, consultându-și 
notițele. 

Asemenea tuturor membrilor din echipa Mordkommission, cu 
excepţia lui Fabel, Werner nu reușea să pronunţe corect sunetul 
anglo-saxon „w” din numele lui MacSwain. 

— S-a născut în 1973, la Edinburgh, în Scoţia. Tatăl este 
asociat la o firmă de contabilitate din același oraș. Mama este 
nemţoaică, din Kassel, Hessen. A învățat la o școală particulară 
englezească pentru snobi și are o diplomă în informatică de la... 
- Werner se chinui să pronunţe numele - Heriot-Watt University. 
De asemenea, mai are o diplomă în informatică aplicată de la 
Universitatea Tehnică Hamburg-Harburg, aici, la noi. Este 
rezident permanent în Germania, dar încă n-a făcut cerere 
pentru a obține cetățenia germană. MacSwain lucrează la 
Grupul Editorial Eitel, dar nu este angajatul lor. A încheiat cu ei 
un contract de colaborare, în funcţia de consultant IT. 

— Perfect pentru a trimite e-mailuri criptate, remarcă Anna. 

Fabel rămase gânditor, cu bărbia sprijinită în piept. Dar și-o 
ridică repede, în clipa în care simţi o durere puternică în ceafă, 
acolo unde îl apăsase slavul. 

— Continuă, Werner. 

— Nu are cazier nici în Germania, nici în Marea Britanie. Nici 
măcar pentru depășirea limitei de viteză, încheie acesta. 

— Anna, cum stăm cu supravegherea? Ceva nou? 

Anna și Paul se uitară unul la celălalt. Fabel trase adânc aer în 
piept. 

— Hai, Anna... dă-i drumul! 

Ea îi relată evenimentele din seara precedentă. 

— Bun..., spuse Fabel, cu o expresie de mirare exagerată. 
Vrei să spui că rezultatul supravegherii este că... ti-ai dat 
întâlnire cu suspectuh 

— Ce aș mai putea să adaug? Aţi înțeles foarte bine ce-am 
spus. 

Fabel se îndreptă de spate. 

— Mă bucur că situaţia ți se pare amuzantă, Kommissarin 
Wolff. 

— Uitaţi ce este, șefu', treaba ar putea să meargă. Pot să 
părăsesc echipa de supraveghere și să nu mă întâlnesc cu 
MacSwain... sau pot să mă duc la întâlnire și să aflu mai multe 
despre el decât am afla într-o lună de supraveghere. 

— Și dacă e omul nostru? spuse Paul. Ai putea fi următoarea 
lui victimă... 

Fabel se uită la faţa mică, de copil, din spatele machiajului, și 
la trupul micut și simţi un nod în gât. 

— Nu-mi place, Anna, nu vreau să-ţi pun viaţa în pericol... dar 
să știi că mă voi gândi la propunerea ta. 

Paul Lindemann pufni, nemulţumit, și-și aruncă stiloul pe 
birou. Fabel îl ignoră, dar hotărî ca, de atunci încolo, Paul să 
conducă echipa de supraveghere; bărbatul ar fi considerat 
siguranţa Annei mai importantă decât propria viaţă. 

— AȘ vrea ca voi să întocmiţi un plan de acţiune pe care să-l 
am pe birou astăzi, continuă Fabel. Și dacă nu este infailibil, n-o 
să-l aprob. Și, Anna, vreau să ai la tine un microfon, pentru ca 
echipa care te supraveghează să fie la curent cu tot ce se 
întâmplă. _ 

— Ah... făcu Anna,  decepţionată.  Incercaţi să-mi 
obstrucţionaţi mișcările? Apoi, văzând că gluma ei nu are efectul 
scontat, conchise: Cum spuneți dumneavoastră, șefu'! 

Pe Fabel începu să-l doară capul. Îl deranja lumina puternică a 
neonului din sala de ședințe. Işi privi ceasul și văzu că era ora 
prânzului, mai avea încă o oră până să-și ia pastilele. 

— Ceva noutăţi despre Angelika Blüm? întrebă el, în timp ce-și 
masa tâmplele. 

— Am întocmit un raport complet despre cariera ei, spuse 
Werner. Sunt câteva lucruri interesante de precizat. Iți amintești 
de expoziția de la Bremen? 

Fabel încuviinţă, curios să afle legătura dintre pictură și Blum. 

— Ei bine, înainte de a-și face o carieră din punerea de bombe 
în Alsterarkaden, Marlies Menzel a lucrat ca jurnalistă și 
caricaturistă la Zeitgeist, o revistă de stânga. Angelika Blum a 
fost colegă cu ea. Prietenul ei de atunci era chiar directorul 
publicaţiei. 

— Menzel și Blüm erau prietene? 

— Încă nu știm. Mă gândeam să stăm amândoi de vorbă cu 
fostul ei prieten și să aflam. 

— Nu văd de ce ai avea nevoie și de mine, răspunse Fabel, 
intrigat. 

— Am. Werner zâmbi cu subiînțeles. De fapt, nu m-ar mira 
dacă și Kriminaldirektor Van Heiden ar vrea să ne însoțească. 

— De ce? 

— lubitul Angelikăi Blüm... timp de patru ani... a fost un tânăr 
avocat și ziarist de stânga, cu ambiţii politice. Numele lui era 
Hans Schreiber. 

— Nu cumva acel Hans Schreiber? întrebă Fabel, uitându-se la 
Werner. Nu Erster Bürgermeister? 

— În persoană. 

— Altceva mai ai? întrebă Fabel, ridicând sprâncenele. 

— Blüm avea o prietenă bună, care lucrează la Radio NDR. 
Erika Kessler. Am vorbit cu ea la telefon. Cam înțepată, dar 
foarte afectată de moartea lui Blum. Pare să știe ceva despre 
articolul la care lucra Angelika. Urmează să mă întâlnesc cu ea. 

— Ceva despre tipul care m-a atacat în apartamentul lui 
Blum? 

— Nimic, șefu'... dar să știi că n-am stat cu mâinile în sân. 

Restul ședinței fu consacrat planificării unor întâlniri și 
repartizării sarcinilor. Fabel era pe punctul de a încheia ședința, 
când îi sună telefonul mobil. Recunoscu imediat vocea. 

— Stai o clipă. 

Luă telefonul de la ureche și se adresă echipei. 

— În regulă, oameni buni, ţineţi-mă la curent cu tot ce aflaţi 
legat de anchetă. 

Se duse în biroul său, închise ușa și reluă convorbirea. 

— Mahmoot, pe unde naiba ai fost? Am fost foarte îngrijorat. 
Uite ce e, nu te mai interesa de ucraineni sau de fata aia 
moartă. Am aflat cine este și e prea riscant pentru tine să te 
implici... 

— Știu, Jan. Cred că e cam târziu pentru asta. Am stat pe tușă 
până acum. Sună ca o replică dintr-un film prost, dar cred că 
sunt urmărit. O să mă dau la fund o vreme, dar vreau să verifici 
un nume. 

— Ce nume? 

— Vitrenko. Vasil Vitrenko. Cred că e cunoscut și sub numele 
de Colonel Vitrenko. 

— Ce-i cu el? 

— Ce-i cu el? E Diavolul în persoană, Jan! 


38. 


Miercuri, 18 iunie, 


03:00 p.m. 
Hamburger Hafen, Hamburg 


Era vară la Hamburg și temperatura crescuse. Paul, Werner și 
Fabel își scoseseră gecile. Maria se așezase pe un zid scund, 
lângă mesele înalte, picior peste picior în pantalonii ei eleganţi 
și cu mâinile împreunate pe genunchi. Mătasea bluzei de un 
albastru pal lucea în soare. Își lăsaseră tocurile armelor în 
portbagajul BMW-ului decapotabil al lui Fabel. Dacă n-ar fi fost 
statura masivă a lui Werner și înfățișarea neopunkistă a Annei, 
puteau fi luaţi drept un grup de avocați ieșiţi la un Schnell- 
Imbiss"? pe docuri. 

După ce mereu veselul Dirk îi servise pe fiecare cu câte o 
bere proaspătă - Jever, în cazul lui Fabel - se așezară la câteva 
mese depărtare de doi muncitori, care erau, de fapt, și singurii 
clienţi. 

— Amicul nostru Volker ne ascunde multe lucruri, spuse 
Fabel. Și asta, în ciuda promisiunii de a fi sincer cu noi. Aflu mai 


18 Fast-food (în germ. în orig.). 

multe lucruri de la sursa mea neoficială decât de la serviciile 
secrete federale. 

Toţi știau că Fabel își avea informatorii lui, ca și ei, de altfel, și 
mai știau că nu trebuiau să-l întrebe cine îi oferise acele noi 
informații. 

— Trebuie să recunosc că nu știu în ce măsură acestea ne vor 
ajuta în investigaţiile noastre, dar sunt elemente periculoase 
care ar putea avea, indirect, legătură cu ancheta. Este posibil ca 
ucrainenii să-l fi omorât pe Klugmann. Și e aproape sigur că l-au 
asasinat pe Ulugbay pentru a-i prelua afacerea cu drogurile 
columbiene. 

Nimeni nu zise nimic. Fabel sorbi din bere și luă două pastile 
de codeină. 

— Echipa de Top, cum o numește Volker, este formată din 
foști ofiţeri Spetznaz. Aceștia nu sunt infractori obișnuiți. După 
spusele informatorului meu, e vorba despre veterani din 
Cecenia și din Afghanistan, conduși de colonelul Vasil Vitrenko. 
Individul ăsta are o reputaţie cumplită și simpla menționare a 
numelui său e suficientă pentru a băga în sperieţi celelalte 
grupări ucrainene. Nimeni nu știe dacă Vitrenko se află într- 
adevăr aici, dar toţi știu că Echipa de Top este alcătuită din 
ofiţeri care s-au aflat sub comanda lui. Habar n-am ce-a făcut 
individul ăsta, dar datorită reputației lui în materie de atrocități 
nimeni nu îndrăznește să creadă că, de fapt, el nu este aici. 

— S-ar putea ca acest Vitrenko să se afle în spatele crimelor 
Vulturului Însângerat? întrebă Maria. 

— Mă îndoiesc. Fiul lui Sven se consideră un fel de cavaler 
german. Vitrenko este un străin. Dar sunt convins că el sau 
grupul care se folosește de reputaţia lui ca instrument de 
răspândire a terorii a fost adevărata ţintă a operaţiunii 
Klugmann-Kramer. Securitatea și măsurile extreme de precauţie 
sugerează că acești doi agenţi aveau de-a face cu un adversar 
profesionist și foarte bine organizat. Dacă situaţia ar fi alta, am 
putea cere ajutorul Brigăzii de Combatere a Crimei Organizate, 
dar Volker pretinde că gruparea ucraineană are informatori în 
cadrul Polizei Hamburg. De aceea, aș vrea ca această informaţie 
să rămână între noi. 

— Isuse, Jan, spuse Werner, clătinând din cap. Doar nu crezi 
aiurelile astea? 

— Nu sunt pregătit să-mi asum niciun risc. Potrivit lui Volker, 
tipii ăștia sunt foști polițiști ucraineni. Și, să recunoaștem, 
printre noi se găsesc unii care nu știu sigur dacă sunt soldaţi sau 
polițiști. Nici pe Volker nu-l pot ruga să ne ajute. Mi-a oferit 
informaţii cu privire la Echipa de Top, însă a insistat asupra 
faptului că tipul din vârful piramidei nu are nici înfățișare, nici 
nume. Dacă informatorul meu i-a putut găsi un nume, atunci 
sunt sigur că și BND o poate face. In orice caz, dosarul pe care 
mi l-a dat Volker a fost întocmit pentru a minimiza importanţa 
Echipei. Vreau să identificăm pe oricine din Polizei Hamburg 
care a avut contacte oficiale, semioficiale sau neoficiale cu 
serviciile de securitate ucrainene. Maria, ai putea să te ocupi de 
asta împreună cu Werner? Știu că și așa sunteţi ocupați până 
peste cap, așa că să nu faceţi din asta o prioritate... dar nici nu 
o neglijaţi. Și fiţi discreți. 

Maria încuviinţă. 

— Discreţie este al doilea prenume al meu, spuse Werner și 
toți cinci râseră. 


39. 


Miercuri, 18 iunie, 


07:00 p.m. 
Blankenese, Hamburg 


Blankenese se află în partea de vest a Hamburgului, pe malul 
drept al Elbei. Malurile de pământ, nişte terase abrupte, sunt 
presărate cu tufe cu frunze mari, ca nişte stropi verzi. Zona este 
cunoscută pentru vilele elegante și spațioase din secolele al XIX- 
lea și al XX-lea, printre care se ițesc căsuțe pitorești de pescari. 
In timp ce acestea din urmă stau strânse la un loc, vilele evită 
orice ostentaţie și își ascund aerul nord-german în spatele 
perdelelor de copaci înalţi și al grădinilor întinse. Arhitectura 
contemporană nu pătrunsese decât într-o mică măsură în 
Blankenese, dar într-un mod selectiv și cu mult bun-gust. Din 
această cauză, zona respectivă era considerată ca fiind una 
dintre cele mai căutate suburbii ale orașului. Pescarii și 


VP - 207 


meșteșugarii care, cândva, dăduseră cartierului o personalitate 
și un farmec pitoresc, fuseseră înlocuiți de mult cu antreprenori, 
cu persoane din mass-media și cu membri ai conducerii din 
cadrul corporațiilor multinaționale din Hamburg. 

Werner o sunase pe Erika Kessler la biroul ei din 
Rothenbaumchaussee, unde se afla studioul de la Radio NDR, 
dar ea dorise ca discuţia să se desfășoare în seara aceea, acasă 
la ea, în Blankenese. Deși pe Fabel tot îl mai durea capul, ţinu 
totuși să-l însoţească pe Werner. Comisarul voia să-și 
alcătuiască în minte o imagine a Angelikăi Blum. Trebuia să 
înțeleagă ce anume o motivase și ce aflase până la urmă. 
Editorii și agenţii care preluau cu regularitate articole de la 
ziaristă afirmaseră cu toţii același lucru: nu divulga niciodată 
natura investigaţiilor sale, până când articolul nu era gata de a fi 
publicat. Fabel se aștepta la un ajutor substanţial din partea 
doamnei Kessler, care o cunoscuse pe Angelika Blum din 
universitate și îi fusese cea mai apropiată prietenă. 

Erika Kessler era producător la NDR, iar soțul ei era asociat la 
o firmă de producţie, care făcea videoclipuri publicitare pentru 
televiziune. Casa lor, cu arhitectură contemporană, construită 
pe trei niveluri, reflecta veniturile substanţiale ale celor doi, 
precum și reputaţia în pas cu moda a ocupaţiilor lor. Soţul lui 
Kessler era mic de statură, îngrijit și chel. Purta pantaloni 
Armani, o bluză de cașmir cu decolteul în formă de V și sandale, 
care făcură zgomot, în timp ce mergea pe podeaua de gresie a 
atriumului, atunci când îi conduse pe Fabel și pe Werner până la 
o terasă din lemn, suspendată deasupra unei grădini în pantă. 

De îndată ce văzu priveliștea ce se deschidea în faţa sa de pe 
terasă, Fabel își dădu seama că aceasta mai adăuga aproape 
jumătate de milion la valoarea casei. Werner, de obicei puţin 
sensibil la estetică, admira și el tăcut peisajul. Reședința familiei 
Kessler era situată pe una dintre terasele mai retrase, ce urcau 
dinspre Blankenese Strandweg. Din locul unde se aflau, cei doi 
puteau vedea Elba: de la plajele întinse care străjuiau râul, la 
pădurea în formă de seceră din rezervaţia naturală de pe insula 
Ness-sand care împarte Elba în două canale și până la Altes 
Land, pe malul sudic al râului. Pe apele sale, pluteau cam o 
duzină de bărci cu pânze, ca niște triunghiuri albe. Doar un 
cargobot masiv mai amintea că funcţia principală a fluviului nu 
era agrementul, ci comerțul. 

În ultima săptămână, Fabel văzuse o mulţime de proprietăţi 
impresionante - conacul lui Yilmaz, apartamentul ultimul răcnet 
al lui MacSwain și pe cel al Angelikăi Blum din anii 1920 - dar 
niciuna nu-i trezise invidia. Această casă însă, da: cu stilul ei 
elegant, dar relaxat, cu așezarea și cu priveliștea minunată care 
rivaliza cu panorama citadină din propriul apartament. Dar când 
se imagină locuind acolo, ar fi vrut să fie cu fosta lui soție și cu 
fiica lor, Gabi. Gândul acesta îi provocă un gust amar și îi invidie 
pe cei doi Kessler. Se întoarse cu spatele la priveliștea prea- 
minunată. 

Erika Kessler veni și ea pe terasă. Avea o frumuseţe glacială, 
aproape perfectă, dacă n-ar fi avut maxilarul atât de puternic, 
ca de bărbat. Ochii de un albastru-deschis aruncau priviri de 
gheață, iar poziţia capului sugera aroganță. Severitatea 
expresiei era atenuată de părul de un blond cenușiu care îi 
încadra fața cu onduleuri ușoare. Era îmbrăcată cu o bluză albă 
din bumbac, la baza gâtului, și cu pantaloni albi, largi, din pânză 
de în. Îi invită să ia loc pe niște șezlonguri masive din lemn, apoi 
se așeză și ea, în fața lor. Deși, când veniseră, îi arătaseră lui 
Herr Kessler insignele lor ovale, Erika Kessler le ceru acum și 
legitimaţiile, pe care le studie cu atenţie, comparând fotografiile 
cu chipurile din faţa ei și invers. 

— Vreţi să-mi puneţi întrebări în legătură cu Angelika? întrebă 
ea în cele din urmă, înapoindu-le actele. 

— Da, răspunse Fabel. Știu că sunteţi foarte afectată de 
moartea ei... și de modul în care a fost ucisă... și vă asigur că nu 
vrem să vă cauzăm și alte neplăceri, dar avem nevoie de cât 
mai multe informații în legătură cu Frau Blum, pentru a-l putea 
găsi pe ucigaș. 

— O să vă ajut cum pot. Angelika nu era o persoană care..., 
începu Frau Kessler, părând să caute termenul potrivit... să 
vorbească prea mult cu ceilalţi. lar despre ea nu vorbea aproape 
deloc. 

— Dar aţi fost prietene apropiate? întrebă Werner. 

— Am fost prietene. Am cunoscut-o pe Angelika la 
universitate. Ne înţelegeam bine. Era inteligentă și plăcea 
bărbaţilor, iar pe vremea aceea asta conta foarte mult. 

— Cum era? 

— Când eram la universitate sau după? 

— Ambele. 

— Ei bine, Angelika nu a fost niciodată o persoană 
nepăsătoare. Era întotdeauna serioasă când era vorba despre 
studii și se implica în politică. Am fost de câteva ori împreună în 
vacanţă. Într-o vară, ne-am dus în Spania, la cules de struguri. 
Îmi amintesc că la întoarcere am vizitat zona bască și ne-am 
oprit la Guernica - știți, locul pe care l-a pictat Picasso. Am 
vizitat un monument ridicat în memoria celor uciși în 1937 de 
către legiunea Kondor, căreia Hitler îi ordonase să bombardeze 
orașul, pentru ca, în felul acesta, să-i facă un serviciu lui Franco. 
O bătrână ne-a auzit vorbind nemțește și a început să ne 
reproșeze ceea ce făcuserăm noi orașului ei. Eu i-am răspuns că 
asta nu avea nicio legătură cu mine, după zece ani de la 
terminarea războiului, dar Angelika s-a supărat. Aș spune chiar 
că acela a reprezentat un moment semnificativ pentru concepţia 
ei politică. 

— Ne-aţi spus că se implica în politică. Presupun că avea o 
orientare de stânga. 

— Categoric de stânga. Dar nu marxistă. De fapt, era o 
liberală, preocupată de viitorul mediului înconjurător. O 
perioadă, a făcut parte din Die Grünen. După reunificare, când 
Partidul Verde s-a aliat cu diverse grupuri din opoziţie, din 
Germania de Est, pentru a forma Bundnis90/Die Grunen, cred că 
o bătuse chiar gândul de a candida pentru Bundestag. 

— Și de ce nu a candidat? 

Frau Kessler își dădu după ureche o buclă aurie, rebelă. Privi 
spre râu. 

— Angelika era o ziaristă de excepţie... și știa asta. A ales să 
rămână o ziaristă de excepţie, în loc să ajungă un politician 
mediocru. Simțea că putea face mai mult pentru dreptatea 
socială și pentru protecţia mediului prin articolele ei. 

— Când aţi văzut-o ultima dată pe Frau Blum? întrebă Werner. 

— Am luat masa împreună cu câteva zile în urmă. Cred că pe 
patru. 

— Cum era? V-a vorbit despre ceva deosebit? 

— Nu. Nu, nu cred. Era chiar bine dispusă. Mai târziu, în după- 
amiaza aceea, avea de gând să pândească sosirea cretinului 
ăluia nazist de Wolfgang Eitel. 

— Tatăl lui Norbert Eitel, editorul? 

— Și fost ofițer SS și lider al așa-zisei mișcări Bund 
Deutschland-fur-Deutsche. 

— De ce o interesa pe Frau Blum persoana lui Eitel? 

Femeia își încrucișă picioarele lungi, iar pantalonii foșniră. 

— Nu mi-a explicat exact de ce. După cum probabil aţi aflat, 
Angelika ţinea mereu secrete detaliile investigaţiilor, până când 
articolul era gata sau urma să fie publicat. Încerca să mă 
convingă să realizăm împreună un documentar radio. Nu mi-a 
spus decât că descoperise niște murdării în legătură cu Eitel, 
murdării care i-ar fi putut distruge credibilitatea în faţa 
susținătorilor. Mi-a zis că este vorba despre speculații imobiliare. 

— V-a dat cumva de înţeles că aceste investigaţii îi puneau 
viața în pericol? 

— Nu cred că s-a gândit la așa ceva, opină Frau Kessler, 
încruntând sprâncenele. Nici eu nu m-am gândit. Îi bănuiţi 
cumva pe oamenii lui Eitel? 

— Nu în mod special. Mai lucra și la altceva? 

— Știu că făcea unele investigaţii și în legătură cu BATT101. 
Dar nu cred că era vorba despre ceva important. 

Fabel se încruntă. Înainte și în timpul celui de-al Doilea Război 
Mondial, batalionul de rezervă al poliţiei era alcătuit din oameni 
obișnuiți, de vârstă mijlocie, aparţinând clasei muncitoare din 
Hamburg, considerat unul dintre orașele germane cel mai puţin 
influențate de naziști. În anul 1942, acei oameni obișnuiți au 
măcelărit aproape două mii de evrei la Otwock, în Polonia. Până 
la sfârșitul războiului, BATT101 a ucis mai mult de optzeci de mii 
de evrei și alţi „indezirabili”. Fabel își aminti de femeia în vârstă, 
cu ochii ca de bufniţă, Frau Steiner, care locuia sub 
apartamentul Tinei Kramer. Îşi aminti fotografiile alb-negru care 
înfățișau un bărbat îmbrăcat în uniforma batalionului de rezervă 
al poliţiei. 

— BATT101? Nu mai este un subiect de actualitate. 

— Nu știu, răspunse Erika Kessler, ridicând din umeri. Poate 
că ea vedea lucrurile dintr-un alt unghi. Mi-a vorbit despre unele 
asemănări cu acțiunile poliției sovietice în Afghanistan și în 
Cecenia. 

— Ce ne puteți spune despre prietenii ei? întrebă Fabel. Frau 
Blum se vedea cu cineva? 

Femeia ezită câteva clipe. 

— Nu... Nu cred că ieșea cu cineva, mai ales în ultima vreme. 
Mai demult, a avut o relaţie cu un ziarist. Paul Thorsten. 

Fabel își notă numele. 

— Dar s-au despărțit cam acum un an. Nu cred că a mai avut 
vreo relaţie serioasă de atunci. 

Fabel se uită în ochii albaștri și reci ai doamnei Kessler. La 
rândul ei, femeia îi susținu, hotărâtă, privirea. Aproape că 
scăpase cu faţa curată, dar cu o secundă înainte de a-i da un 
răspuns prea natural, Fabel îi sesiză prima minciună. Dar de ce 
ar minţi Kessler în legătură cu iubiții lui Blüm? 

— O cunoașteţi pe Marlies Menzel? 

— Pictoriţa? 

— Terorista. 

Kessler râse, dar privirea îi deveni și mai glacială. 

— N-ar trebui să spunem: „fosta teroristă devenită pictor”? 
Am auzit de ea, bineînţeles, dar nu o cunosc personal. 

— Dar Angelika Blum o cunoștea? 

— Cred că au lucrat împreună la un moment dat. 

— La Zeitgeist, revista de stânga. Cred că, pe atunci, editorul 
era un tânăr, Hans Schreiber. El și Frau Blüm erau împreună la 
vremea aceea? 

— Cred că da, răspunse Kessler. Cred că au locuit împreună o 
perioadă. 

Din nou, Fabel surprinse o ezitare în ochii ei. Arta celui care ia 
un interogatoriu constă nu numai în punerea cap la cap a 
adevărului și a minciunilor, ci și în înțelegerea tăcerilor, a 
gesturilor și a mișcărilor ochilor. În momentul în care reuși să 
facă o legătură, Fabel simţi un fel de manifestare divină. Se 
gândi să o contrazică pe Kessler, dar, pentru moment, se abţinu. 

Restul discuţiei nu le aduse nimic nou. Fabel îi mulțumi pentru 
timpul acordat, iar ea îi răspunse printr-un semn al capului, 
politicos, dar rece. Îi conduse pe cei doi la ușă. În holul placat cu 
gresie era mai rece decât pe terasă, care era orientată spre sud. 

Fabel avu ceva dificultăţi în găsirea drumului înapoi spre oraș, 
poticnindu-se de câteva ori în reţeaua de drumuri cu sens unic 
din Blankenese. În cele din urmă, intră pe Elbchausse. 

— Ei bine, ce părere ai? îl întrebă el pe Werner. 

— Ne ascunde ceva. Bănuiesc că Blüm a avut o relaţie cu 
cineva pe care Kessler încearcă să-l ţină departe de toate astea. 

— La asta mă gândesc și eu, răspunse Fabel, apoi tăcu o 
vreme. Werner, cum l-ai descrie pe Hans Schreiber, Erster 
Burgermeister? 

Werner se uită mirat la Fabel, căruia nu-i vedea decât profilul. 

— Nu știu... înalt, bănuiesc. Îmbrăcat cu haine scumpe. Cu 
părul blond-cenușiu. Probabil că merge la sala de forță... Umeri 
largi... De ce? 

— Acum descrie-l pe tipul pe care l-a văzut martora noastră la 
intrarea în blocul unde locuia Blum, îi zise Fabel, întorcându-se 
spre el. 

PARTEA A TREIA 
joi, 19 iunie - duminică, 22 iunie 
40. 


Joi, 19 iunie, 


10:20 a.m. 
Hamburg Rathaus, Hamburg 


Kriminaldirektor Van Heiden reacţionase aproape așa cum 
anticipase Fabel, dar nu în totalitate. Fusese șocat de relatarea 
lui Fabel: Erster Bürgermeister Schreiber devenea suspect în 
această anchetă importantă. Fabel îl studie pe șeful său în 
vastul birou al acestuia, de la etajul patru. Van Heiden rămase 
perplex în scaunul său din piele, cu privirea fixată pe tăblia 
biroului, ca și cum ar fi renunţat la orice mișcare, pentru a-și 
concentra energia în procesul de gândire. În cele din urmă și 
brusc, Van Heiden îl privi pe Fabel cu o expresie resemnată și îl 
întrebă care era următorul pas, de parcă funcţiile celor doi 
fuseseră inversate. 

— Fixează o întâlnire cu el, spuse Fabel. Dacă ar fi fost vorba 
despre altcineva, l-aș fi convocat aici... dar cred că, în cazul de 
faţă, ar trebui să acţionăm cu mult tact. 

— Când vrei să-l interoghezi? 

— Schreiber a fost văzut la locul crimei... sau, cel puţin, era 
cineva care îi semăna mult... În plus, a avut o relaţie cu victima. 
Așa nu va trebui să aștept până poate el să mă primească. 
Vreau să vorbesc cu el acum. 

— Mă ocup eu de asta. 

Van Heiden sunase la Rathaus și se lovise, după cum era și 
firesc, de o împotrivire birocratică. Ameninţările sale la adresa 
funcţionarului de la telefon fuseseră amplificate de vocea rece, 
calmă și controlată cu care le rostise. | se făcuse legătura cu 
Schreiber. Discuţia la telefon fusese scurtă și la obiect. Primarul 

acceptase să-i întâlnească imediat în biroul său. După ce 
închisese, Van Heiden rămăsese cu ochii aţintiţi asupra 
telefonului. 

— Parcă ar fi așteptat apelul ăsta. Am avut impresia că părea 
chiar ușurat. 

e 

Rathaus este primăria, sediul guvernului din Hamburg și una 
dintre cele mai impunătoare clădiri din oraș. Intrarea principală 
este situată imediat sub turnul cu ceas care domină piaţa mare. 

Fabel și Van Heiden intrară în holul imens, cu coloane înalte și 
un tavan cu numeroase arcade. In sală se aflau câţiva turiști, 
adunaţi în jurul panourilor luminate care înconjoară stâlpii foarte 
înalţi. Kriminaldirektor tocmai voia să spună ceva, când un 
portar în livrea se apropie de ei. 

— Domnilor, mi s-a cerut să vă întâmpin și să vă conduc la 
Excelenţa Sa Erster Bürgermeister. 

Burgermeistersaal, sala în care aveau loc întâlnirile oficiale și 
ceremoniile, se afla la etajul al doilea, deasupra încăperii 
turnului principal. Însă birourile de lucru ale primarului 
Hamburgului se află la parter și la etajul întâi, în aripa de sud- 
est a clădirii. Fabel și Van Heiden fură conduși în 
Burgermeisterzimmer de la etajul întâi. 

Schreiber se ridică în picioare, în clipa în care cei doi intrară în 
biroul cu lambriuri din lemn de stejar. Fabel remarcă imediat 
croiala costumului italienesc care cădea perfect pe umerii 
puternici ai primarului. Dar, în suflet, Hans Schreiber părea să 
mai poarte și altceva, ceva ce nu-i venea la fel de bine precum 
costumul Armani: omul părea stânjenit, iar mișcările sale 
denotau o anumită stângăcie. li mulţumi funcţionarului și le făcu 
semn celor doi polițiști să ia loc. Fabel își deschise blocnotesul. 

— Mi-aţi spus că discuţia are legătură cu moartea Angelikăi, 
începu Schreiber. 

Fabel așteptă câteva secunde înainte de a răspunde, așa cum 
cerea protocolul, pentru cazul în care Van Heiden ar fi vrut să 
înceapă el discuţia. Acesta însă nu spuse nimic, așa că Fabel 
începu: 

— Inţeleg că vă preocupă în mod deosebit mersul anchetei în 
cazul acestor crime, Herr Erster Burgermeister... 

— Normal... 

— De asemenea, aţi precizat că doriţi ca investigația să se 
încheie cât mai repede cu putinţă și cu succes. 

— Bineînţeles... 

Fabel se hotărî să vorbească direct. 

— Atunci, îmi puteţi explica de ce nu ne-aţi spus că aţi vizitat- 
o pe Angelika Blum în noaptea crimei? 

Schreiber îl fixa pe Fabel cu privirea, dar în ochi nu i se citea 
nici ostilitate, nicio atitudine defensivă, nici manifestarea forţei. 

— Pentru că nu voiam să fiu implicat în toată povestea asta, 
adăugă el cu un oftat. În scandal. După cum vă puteţi închipui, 
presa ar fi avut o zi de pomină... 

Schreiber privi în direcția lui Van Heiden, ca și cum ar fi vrut 
ca acesta să-i susțină punctul de vedere, dar comisarul nu avu 
nicio reacţie. 

— Herr Doktor Schreiber, sunteţi avocat, prin urmare vă 
cunoașteți drepturile din Grundgesetz. Așadar, știți că, începând 
din acest moment, răspunsurile dumneavoastră ar putea fi 
folosite drept probe. 

— Da, înţeleg, răspunse Schreiber, cu umerii căzuți. 

Fabel se aplecă înainte, sprijinindu-și coatele pe braţele 
fotoliului din lemn de stejar, sculptate în formă de gheare de 
leu. 

— Cred că înțelegeţi că eu - noi - nu dăm doi bani pe teama 
dumneavoastră de a nu intra în gura presei. Ne-aţi ascuns 
informaţii, poate importante, cu privire la o serie de crime. 
Crime, subliniez, al căror principal suspect sunteţi pe cale de a 
deveni chiar dumneavoastră. Este vorba despre femei 
măcelărite - și nu spun asta metaforic -, iar pe dumneavoastră 
vă preocupă imaginea publică? 

— Cred că Bürgermeister înţelege ce vrei să spui, Fabel, zise 
Van Heiden cu voce joasă și calmă. 

— Dacă răspunsurile pe care mi le veţi da nu mă vor mulţumi, 
Herr Doktor Schreiber, continuă Fabel, voi fi obligat să vă 
arestez aici și acum. Și, credeţi-mă, veţi ieși din Rathaus cu 
cătușe la mâini. Așa că ar trebui să daţi dovadă de ceva mai 
multă transparenţă decât până acum. Aţi omorât-o pe Angelika 
Blum? întrebă el, lăsându-se pe spate. 

— Dumnezeule, nu... 

— Atunci, ce-aţi căutat în apartamentul ei, în noaptea în care 
a fost ucisă? 

— Angelika era o veche prietenă de-a mea. Ne întâlneam din 
când în când. 

Trăsăturile lui Fabel se înăspriră. 

— Credeam că am vorbit destul de clar, Herr Schreiber. Putem 
continua discuţia aici sau la Präsidium. Și dacă nu veţi fi absolut 
sincer cu noi - în tot ceea ce ne interesează - va trebui să 
acționăm după regulile noastre, nu după ale dumneavoastră. Să 
începem cu tipul de relaţie pe care o aveaţi cu Frau Blüm. Cât 
timp aţi fost împreună? 

Schreiber părea pierdut. Își dăduse silința să-și păstreze 
intactă intimitatea, dar Fabel săpa tot mai adânc. 

— Un an. Poate puţin mai mult. După cum probabil știți, am 
avut o relaţie intimă acum mulţi ani. Am cerut-o chiar în 
căsătorie, dar m-a refuzat. Așa că am rămas prieteni; ulterior, 
ne-am apropiat din nou. 

— Frau Schreiber este la curent cu această relaţie? întrebă 
Van Heiden. 

— Nu. Doamne, nu! Karin nu știe nimic. Niciunul din noi doi nu 
a vrut să o rănească. 

— Deci nu aţi intenţionat să vă părăsiţi soția? întrebă Fabel. 

— Nu. Sau, cel puţin, nu acum. l-am propus Angelikăi acest 
lucru, dar ea nu voia să locuim împreună. Voia să fie 
independentă și bănuiesc că această... situaţie îi convenea. 
Oricum, nu voiam ca soţia mea sau copiii să sufere. 

— Nu prea sună a relaţie serioasă. 

Schreiber se aplecă peste birou, luă un stilou și începu să-l 
rotească între degete. 

— Nu-i adevărat. Am ţinut mult unul la celălalt. Doar că 
eram... oameni practici. În plus, amândoi aveam tot timpul 
sentimentul că relaţia noastră era neîmplinită. 

Fabel hotărî să încerce altfel. 

— Mă înșel cumva, sau Frau Blum intenţiona să pună capăt 
relaţiei? 

— Cum de aţi..., spuse Schreiber, surprins. 

— De aceea eraţi acolo în seara aceea? îl întrerupse Fabel. Ca 
să o convingeţi să nu pună capăt relaţiei? 

— Nu. Deja stabiliserăm să nu ne mai vedem. 

— Presupun că vi s-a întâmplat adesea să rămâneţi la ea 
peste noapte. 

— Când se putea, încuviinţă Schreiber. 

— Altfel spus, când aveaţi pretexte serioase pe care să i le 
serviţi soției. 

Resemnat, Schreiber încuviință. 

— Prin urmare, presupun că aveaţi unele lucruri personale în 
apartamentul ei și vă duseserăţi să le luați. 

— Da... cămăși, un costum de schimb, articole de toaletă... și 
altele, recunoscu Schreiber cu ochii ușor maăriţi. Cum de v-aţi 
dat seama? 

— Geanta de sport. Fie v-aţi dus să luaţi ceva de acolo, fie 
aveaţi în ea arma crimei. 

Geanta aceea îi permisese lui Fabel să-și imagineze scena: 
sfârșitul relaţiei și bărbatul care vine să-și ia lucrurile din 
apartamentul iubitei. Își aminti cum și el folosise exact același 
tip de geantă, cum Renate stătea în picioare, privindu-l tăcută, 
iar Gabi dormea în camera ei, în timp ce el părăsea domiciliul 
conjugal, cu cinci ani în urmă. 

— La ce oră aţi părăsit apartamentul? 

— Pe la nouă fără un sfert. 

— N-aţi stat decât cincisprezece minute? 

— Cam așa ceva. Angelika tocmai făcuse o baie și avea 
treabă în seara aceea, așa că mi-am luat lucrurile și am plecat. 

— V-aţi certat? 

— Nu... bineînțeles că nu. Prietenia noastră era prea 
importantă ca să renunţăm la ea. Vă asigur că totul s-a petrecut 
într-un mod cât se poate de civilizat. 

— În timp ce plecaţi, n-aţi văzut pe nimeni venind? 

— Nu, n-am văzut, răspunse Schreiber, clătinând din cap. 

— La ce oră ați ajuns acasă? întrebă Fabel. 

— Pe la nouă și zece... și un sfert. 

— Soţia dumneavoastră poate să confirme acest lucru? 

— Chiar trebuie să o amestecăm și pe Karin în toată povestea 
asta? întrebă Schreiber pe un ton rugător. 

— Mă tem că da, de vreme ce este singura persoană care 
poate confirma că v-aţi întors pe la ora nouă și un sfert. 
Autopsia lui Frau Blum arată că a fost ucisă în jurul orei zece. 

În clipa aceea, Schreiber arăta ca un om care își clădise viaţa 
cu multă trudă, iar acum vedea cum totul se năruia. 

— Vom avea nevoie de amprentele dumneavoastră, Herr 
Doktor Schreiber, adăugă Fabel. 

— Cred că putem chema aici un poliţist... - spuse Van Heiden, 
uitându-se la Fabel ca și cum i-ar fi cerut acordul - care să facă 
totul... discret. 

Fabel încuviinţă. 

— Brauner se pricepe cel mai bine la treaba asta. Vorbesc eu 
cu el. S-ar putea să trebuiască să mai pun unele întrebări pe 
parcursul anchetei, i se adresă el lui Schreiber. 

Acesta fu de acord. După o pauză, Fabel continuă. 

— Prima victimă, Ursula Kastner - cred că lucra pentru 
guvernul din Hamburg. O cunoșteaţi? 

— Sigur că da. Lucra în cadrul departamentului care se ocupa 
de legea proprietăţii și a mediului înconjurător. Se implicase într- 
o serie de proiecte, ca de exemplu Hafen City sau renașterea 
spirituală a străzii St Pauli. O cunoșteam foarte bine, era un 
avocat excelent. 

— Aţi avut vreun alt fel de relaţie cu ea, în afară de cea 
profesională? 

Schreiber se îndreptă de spate, ca și cum ar fi vrut să-și 
adune ultimele rămășițe de demnitate. Mușchii i se încordară 
sub stofa lucioasă a costumului Armani. Avea genul de 
conformaţie care nu se poate dobândi decât trăgând serios de 
fiare în sala de forță. Fabel și-l imagină ca pe un bărbat foarte 
puternic. Destul de puternic pentru a smulge coastele unei 
victime, într-un acces de furie ucigașă. 

— Nu, Herr Fabel, nu am avut niciun fel de altă relaţie cu Frau 
Kastner. Contrar impresiei pe care o aveţi despre mine, nu sunt 
nici ucigaș în serie, niciun fustangiu. Relaţia mea cu Angelika a 
fost singura situaţie în care mi-am înșelat soţia. lar asta s-a 
întâmplat pentru că noi doi aveam un trecut comun. Între mine 
și Ursula Kastner nu a fost nimic... cu toate că eu i-am 
prezentat-o Angelikăi. 

Liniştea care urmă păru să dureze o veșnicie. Cei doi polițiști 
schimbară o privire rapidă, iar pe Fabel îl trecu un fior. Van 
Heiden rupse tăcerea. 

— Vreţi să spuneţi că Angelika Blum și Ursula Kastner se 
cunoșteau? Că între cele două era o legătură? 

— Credeam că știți acest lucru... mai ales că ambele au fost 
ucise de aceeași persoană, presupun. 

— Singura legătură dintre ele, pe care o cunoșteam, eraţi 
dumneavoastră, Herr Doktor Schreiber, zise Fabel. Acum 
dumneavoastră spuneți că ele se întâlneau? 

— Da. Ursula a fost cea care a dorit să o cunoască pe 
Angelika. Spunea că avea nevoie de o „relaţie” în mass-media, 
ca să obţină informaţii de la sursă, cum s-ar zice. 

— Este normal acest lucru? 

— Nu. Nici mie nu prea mi-a surâs ideea. Bănuiam că Ursula 
avea informații în legătură cu un anumit subiect, pe care voia să 
le comunice presei. Am rugat-o să-mi spună dacă era vorba 
despre ceva care putea aduce prejudicii de imagine guvernului. 
M-a asigurat că nu era vorba despre nimic care să afecteze 
guvernul. A insistat asupra faptului că nu avea nevoie decât de 
niște sfaturi. 

— Aţi crezut-o? 

— Nu. Dar n-aveam încotro. Și, oricum, dacă ar fi vrut într- 
adevăr să dea ceva în vileag, n-ar fi venit să-mi spună mie. 

— Angelika Blum nu v-a spus despre ce era vorba? 

— Nu. 

— Dar aţi întrebat-o? 

— De vreo două ori, dar fără niciun rezultat, așa că am 
renunţat. Dacă aţi fi cunoscut-o pe Angelika, ați fi înțeles. 

— De câte ori s-au întâlnit? 

— Nu știu. Nu știu nici măcar dacă s-au întâlnit și în altă parte 
decât la recepţia de la Neuer Horizont, unde le-am făcut 
cunoștință. Probabil că s-au mai întâlnit, ori au ţinut legătura 
prin telefon sau prin e-mail. Pur și simplu, nu știu. 

— Le-aţi invitat pe amândouă la recepţie, doar ca să le faceți 
cunoștință? 

— Nu, s-a întâmplat ca amândouă să se afle acolo în interes 
de serviciu. Neuer Horizont este un program de reabilitare a 
unor cartiere din oraș, ocolite de marile proiecte, ca Hafen City 
ori St Pauli, dar care pot primi subvenţii federale, locale sau din 
partea Uniunii Europene. 

Fabel privea pe imensa fereastră în formă de arcadă, ce 
dădea spre  Alsterfleet și  Alterarkaden. Încerca să se 
concentreze, să raţioneze logic, dar gândurile îi zburau, pradă 
unei adevărate revelații divine. Dacă, până atunci, unele dintre 
elementele anchetei nu se legau între ele, acum ele se ciocneau 
în creierul lui Fabel, declanșând o adevărată explozie. Două 

dintre cele trei victime se cunoșteau între ele și ambele 
deţineau informaţii în legătură cu unele tranzacții imobiliare în 
care era implicat guvernul. Se întoarse din nou spre Schreiber. 

— Cine se află în spatele iniţiativei Neuer Horizont? 

— Un consorțiu privat. Principalul acţionar este o filială a 
grupului Eitel. Organizatorul recepției a fost Norbert Eitel. Nu 
sunt un admirator al acestuia, dar, ca primar al orașului, trebuie 
să sustin orice iniţiativă care poate aduce beneficii importante 
acestuia. 

Altă legătură, altă scânteie. 

— Credeam că Grupul Eitel este numai o afacere de presă. 

— Nu, dădu din cap Schreiber. Domeniul editorial reprezintă 
principala lor activitate, dar Eitel este implicat și în multe alte 
domenii. Tehnologia informaţiei este unul dintre ele. Afacerile 
imobiliare, altul. 

— La recepţie a fost prezent și tatăl lui Eitel? Wolfgang Eitel? 
întrebă Fabel, gânditor. 

— Nu. Atunci când este cazul, eu impun anumite limite... Nu 
voi sta niciodată pe aceeași scenă cu un nazist ca el, indiferent 
cât de benefică ar fi cauza pe care aș sluji-o. Cred că a fost ţinut 
deoparte... cu toate că, în public, fac paradă de solidaritatea 
dintre ei. Norbert Eitel este conștient de faptul că, fără să vrea, 
tatăl lui i-ar putea afecta ambițiile politice. 

— Cred că aţi fost șocat de moartea lui Kastner. 

— Puțin spus șocat. A fost un șoc îngrozitor! Vă amintiţi de 
Innensenator Hugo Ganz, nu? 

Fabel încuviinţă, amintindu-și faţa roz și cărnoasă a lui Ganz. 

— Frau Kastner colabora cu Herr Ganz. În special la proiectele 
de dezvoltare imobiliară și de mediu. Ea răspundea de aspectele 
juridice. Innensenator Ganz a fost foarte afectat de moartea ei. 
De aceea cred că a fost atât de... categoric când l-aţi întâlnit 
ultima oară. 

— Unde vă aflaţi atunci când Frau Kastner a fost dată 
dispărută? 

— Mă aflam la o conferință asupra mediului înconjurător, la 
Roma, spuse Schreiber, fără emoție în glas, apoi faţa i se lumină 
de un licăr de speranţă. Chiar așa a fost! Nici măcar nu eram în 
țară când a fost ucisă. Am în jur de o mie de martori. Când a fost 
omorâtă cea de-a doua victimă? 

— Miercuri, patru iunie, răspunse Fabel. În primele ore ale 
dimineţii. 

Schreiber își verifică agenda din birou. 

— Eram acasă cu familia, puteţi verifica. 

Fabel nu păru impresionat. 

— Acum nu ne interesează decât cazul Angelikăi Blum. lar 
dumneavoastră vă aflaţi în apartamentul ei, cu puţin timp 
înainte de a fi ucisă. 

— Dar eu nu am nicio legătură cu crima, absolut niciuna. 

Tonul lui Schreiber devenise întrucâtva sfidător, mai sigur pe 
sine. Faptul că avea alibi pentru celelalte două crime îi dădea 
curaj. 

Fabel schimbă metoda. 

— Știaţi că Frau Blüm a încercat să mă contacteze? 

— Nu... nu, nu știam. Și de ce, mă rog? 

— Nu știu. N-am mai avut când să iau legătura cu ea, minţi 
polițistul. 

Suna mai bine decât dacă recunoștea că nu-și dăduse 
osteneala să o sune. 

— Credeţi că se simţea în pericol? Credeţi că de-asta v-a 
sunat? De ce nu mi-a spus mie? continuă Schreiber, fără să 
aștepte răspunsul lui Fabel. Dacă îi era teamă, de ce n-a vorbit 
cu mine despre asta? 

Fabel și Van Heiden se ridicară. 

— Nu cred că se simţea în pericol. Tot ce știu este că a 
încercat să mă contacteze de trei sau de patru ori înainte de a fi 
ucisă. Dar în niciunul dintre mesajele pe care le-a lăsat n-a 
menţionat că ar fi fost în pericol. 

Se îndreptă spre ușă, fără să dea mâna cu Schreiber. 

— După cum v-am spus, Herr Doktor Schreiber. S-ar putea să 
vă mai pun niște întrebări pe parcursul anchetei. Voi trimite pe 
cineva să vă ia amprentele. 

Fabel deschise ușa grea din stejar, apoi se întoarse din nou 
spre primar. 

— Ultima întrebare. Când aţi văzut-o sau întâlnit-o ultima dată 
pe Marlies Menzel? 

La început, Schreiber păru surprins, apoi puţin îngrijorat. 

— Doamne... nici nu mai știu... acum mulţi ani de zile. De pe 
vremea când lucram împreună la Zeitgeist și în niciun caz după 
ce s-a implicat în acţiuni teroriste. 

— N-aţi luat legătura cu ea de când a fost eliberată din 
închisoarea Stuttgart-Stammheim? 

— Nu. Niciodată. 

Fabel știa că spunea adevărul. 

(J 

Același portar în livrea îi conduse până în holul mare al 
primăriei. Soarele îi orbi pe amândoi, în clipa în care ieșiră pe 
sub arcada gotică, în piaţa largă din faţa clădirii. 

— Ce părere ai? întrebă Van Heiden. 

— Nu e omul nostru, răspunse Fabel, punându-și ochelarii de 
soare. Va trebui să fac o excursie până la Bremen. Dar, înainte 
de asta, pot să-ţi fac cinste cu o cafea la Alsterarkaden, Herr 
Kriminaldirektor? 


41. 


Joi, 19 iunie, 


02:20 p.m. 
Kunstgalerie Nordholt, Bremen 


Fabel crezuse că drumul spre Bremen avea să dureze o oră și 
ceva, dar pe la jumătatea traseului pe A1, traficul deveni dens și 
lent. Având în faţa sa o porţiune lungă de autostradă, Fabel se 
hotărî să asculte puţină muzică: alese un CD cu Herbert 
Grönemeyer, Bleibt alles anders!?. Tocmai dădea volumul mai 
tare, când îi sună celularul. Era Maria Klee; avea raportul 
autopsiei lui Klugmann. Fusese omorât de un singur glonț, care 
îi trecuse prin cerebrum și îi zdrobise medulla oblongata, după 
care ieșise prin partea de sus a buzei superioare, sub nas. Ora 
probabilă a decesului era situată între vineri, ora 06:00 p.m. și 
sâmbătă, ora 06:00 a.m. Fabel tresări când Maria îi spuse că la 
autopsie se descoperiseră și unele semne de tortură și de 
lovituri, survenite cu puţin timp înaintea decesului. De 
asemenea, în urma analizelor, i se găsiseră în sânge urme de 
amfetamină. Încercase să-și trăiască viaţa. Ultima acoperire. Și 
dăduse greș. 


19 Totul rămâne altfel (în germ. în orig.). 

Maria avea și raportul balistic. Brauner avusese dreptate: 
glonţul provenea de la o armă care nu corespundea 
standardelor. Fabel îi povesti Mariei despre întâlnirea cu 
Schreiber și-i ceru să-l informeze și pe Werner în legătură cu 
autopsia. 

Circulaţia se fluidiza, iar Fabel constată că mai avansase 
puţin. Mașina fusese pe pilot automat, iar mintea sa rătăcea 
într-un ungher întunecat și singuratic, unde se afla un poliţist 
sub acoperire care știa cu certitudine, în timp ce era torturat, că 
avea să moară. Timp de o secundă, Fabel se imagină în acel loc 
și simţi un gol în stomac. Un sentiment pe care îl recunoscu 
drept umbra palidă a unei frici cumplite. 

Semnele de circulaţie indicau că se apropie de Bremen Kreuz, 
așa că ieși de pe A1 și intră pe A27, spre Bremen. 

e 

Galeria de artă Nordholt se afla foarte aproape de Marktplatz 
din Bremen. Era găzduită într-o clădire elegantă, cu nișe mari, 
cu ferestre arcuite, construită la sfârșitul secolului al XIX-lea. 
Când intră Fabel, Marlies Menzel supraveghea atârnarea uneia 
dintre pânzele sale. Era o femeie cam la cincizeci de ani, 
îmbrăcată cu o fustă neagră, lungă, și cu o jachetă cam largă, 
cu umerii întăriţi, de aceeași culoare. Avea părul scurt și fără 
strălucire, castaniu, dar cu șuviţe mai deschise la culoare. Purta 
o pereche de ochelari pătrăţoși, cu ramă îngustă. Semăna mai 
mult cu o bibliotecară decât cu o teroristă eliberată recent din 
închisoare, își spuse Fabel, în timp ce se îndrepta spre ea. Se 
opri la jumătatea drumului. Pe pereţii albi ai galeriei erau 
expuse pânze imense. Incă de când răsfoise broșura expoziţiei, 
Fabel sesizase asemănarea dintre tablouri și scenele de coșmar 
de la locul crimelor. Dar nu era pregătit pentru impactul vizual. 
Fiecare pânză avea o înălţime de doi metri și o lățime de un 
metru, iar culorile vii, aproape viscerale, păreau că ţipă. Modul 
în care realizase lucrările denota forţă și încredere, iar fiecare 
reprezenta violenţa în două dimensiuni. 

Fabel se îndreptă spre un grup ceva mai restrâns. 

— Frau Menzel? 

— Da? răspunse ea, întorcându-se și afișând un zâmbet 
politicos. 

— AȘ dori să vă vorbesc, spuse el, arătându-i insigna KriPo. 

Zâmbetul lui Frau Menzel dispăru ca prin farmec. 

— Este deja obositor. De când am fost eliberată, m-au vizitat 
aproape toate serviciile de securitate din ţară. Treaba asta 
începe să miroasă a hărţuire. 

— Vizita mea nu e una oficială... 

— Nu? În acest caz, nu sunt sigură că ar trebui să discut cu 
dumneavoastră. 

Menzel se întoarse cu spatele. 

— Frau Menzel, începu din nou Fabel, sunt 
Kriminalhauptkommissar Jan Fabel. Ofițerul de poliție implicat în 
atacul de pe dig, din 1983... 

— Dumneavoastră ați ucis-o pe Gisela? întrebă Menzel, cu 
spatele la el. 

— N-am avut de ales. Trăsese deja în mine o dată și se 
pregătea să ţintească din nou. Am rugat-o să înceteze, dar..., 
vocea lui Fabel se stinse. 

— Era doar un copil, spuse Menzel, întorcându-se cu faţa la el. 

— N-aveam ce să fac. Îmi omorâse colegul și mă rănise pe 
mine, îi răspunse Fabel fără ranchiună. l-am cerut să arunce 
pistolul, dar l-a îndreptat spre mine. 

În timp ce vorbea, o revăzu pe Gisela Frohm la capătul 
digului, cu pistolul lucindu-i în mâna firavă de copil, ca o 
greutate legată de o sfoară. O împușcase de două ori, în faţă. 
Revăzu părul ei roz punk, în timp ce capul îi cădea pe spate și 
apoi se prăbușea în apă. Fusese cea mai cumplită zi din cariera 
lui. Din viaţa lui. Și nu avea să o uite niciodată. 

Marlies Menzel îl privi pe Fabel fără ostilitate. Părea că se 
gândește la vorbele lui. Se întoarse spre cei doi asistenţi, care o 
ajutau să atârne tablourile. 

— les puţin. Continuăm când mă întorc. 

— Cred că ar trebui să discutăm în altă parte, îi spuse ea lui 
Fabel. 

e 

Cafeneaua se afla pe Katharinenstrasse, în oraș. O tejghea 
lucioasă ocupa toată lungimea acesteia. Angajaţii din spatele 
tejghelei puneau mereu pe barul lustruit tăvi cu cești de ceai alb 
sau de cafea. În aer plutea un miros de cafea proaspăt 
măcinată. Chelnerii îmbrăcaţi în pantaloni negri, cu veste și 
șorțuri albe duceau tăvile la mese. Servirea avea un ritm plăcut, 
reconfortant. 

Cei doi aleseră o masă lângă fereastră. Menzel se așeză cu 
spatele la lambriul de stejar, iar Fabel se așeză în faţa ei, putând 
astfel privi pe fereastră înspre Marktplatz. Femeia scoase un 
pachet de ţigări franţuzești și, după un moment de gândire, îi 
oferi una și lui Fabel. 

— Nu, mulțumesc. Nu fumez. 

Ea zâmbi și își aprinse o ţigară. Inhală fumul, ridică bărbia și îl 
suflă în aer, arcuindu-și ușor buzele, pentru ca fumul să nu-l 
deranjeze pe comisar. 

— Este un obicei dobândit în închisoare, spuse ea, pe un ton 
amar. Cu ce vă pot ajuta, HerrFabel? 

Nu apucă să răspundă, pentru că sosi un chelner. Fabel 
comandă o ceașcă de ceai, iar Menzel o cafea neagră. 

— AȘ vrea să vă pun câteva întrebări referitoare la picturile 
dumneavoastră, spuse Fabel, după plecarea chelnerului. 

— Un poliţist iubitor de artă? întrebă ea, zâmbind. Sau am 
încălcat cumva vreo regulă privitoare la mărimea tablourilor? 

Fabel îi vorbi despre crime și despre modul în care pânzele ei 
aminteau de locurile crimelor. O mai întrebă și dacă aflase de 
moartea lui Frau Blum. Da, aflase... din ziare. 

— Când aţi văzut-o ultima dată pe Angelika Blüm? 

— Înainte să fiu arestată. Am lucrat împreună la o revistă din 
anii 1970. Se numea Zeitgeist. La vremea aceea, mi se părea că 
era un titlu inteligent, dar acum sună atât de lipsit de 
imaginaţie. De ce mă întrebaţi? Sunt cumva suspectă pentru că 
picturile mele vă amintesc de... Işi dădu seama de semnificaţia 
spuselor ei. Biata Angelika... 

— Nu, Frau Menzel, nu sunteţi suspectă, spuse Fabel, fără să 
pomenească faptul că Maria verificase deja unde se afla Frau 
Menzel, atunci când fuseseră comise crimele. Era încă în 
închisoare când fusese ucisă Ursula și la o recepţie de vernisaj 
atunci când fusese ucisă Blum. 

— Dar am remarcat că există o asemănare ciudată între 
tablouri și crime, continuă Fabel. Probabil este doar coincidență, 
dar există și posibilitatea ca asasinul să vă fi văzut lucrările și să 
încerce să le imite. Este destul de obișnuit la ucigașii în serie să- 
și „aranjeze” victimele, în așa fel încât să semene cu o operă de 
artă. E ca și cum viaţa ar încerca să imite arta. 

— Sau, mai degrabă, moartea ar încerca să imite arta. 

Menzel mai trase un fum. Fabel observă că avea degetele 
pătate de nicotină. 

— Oribil. 

Chelnerul le aduse ceaiul și cafeaua. 

— Aţi primit cumva scrisori ciudate cu referire la tablouri? În 
special e-mailuri? _ 

— Doar scrisori pe care mă aşteptam să le primesc. In multe 
dintre ele mi se spunea că ar fi trebuit să rămân în închisoare, 
că o să ard în iad pentru crimele mele, că e dezgustător să 
încerc să mă definesc ca un creator, când eu, de fapt, nu sunt 
decât o distrugătoare. Lucruri de genul ăsta. Opinii pe care, 
probabil, le împărtășiţi și dumneavoastră. 

Fabel ignoră momeala. 

— Dar nimic care ar putea fi descris ca straniu sau ca o 
reacţie deplasată față de operele dumneavoastră? 

Menzel se gândi un moment. 

— Nu, nu chiar. Deși a avut loc o scenă neplăcută la galerie, 
acum câteva săptămâni. Wolfgang Eitel a venit însoţit de o 
gloată de ziariști și de oameni de televiziune și a început să 
vorbească despre faptul că nu am dreptul să expun, m-a acuzat 
că sunt o criminală și o asasină, a condamnat faptul că folosesc 
culorile steagului naţional. Porc nazist! 

Fabel înregistră informaţia. Din nou era pomenit Eitel. 

— Aţi fost de față când s-a întâmplat? 

— Nu. Cred că asta i-a stricat planul. Cred că i-ar fi plăcut să 
mă înfrunte în faţa camerelor de luat vederi. 

Fabel sorbi din ceai. Menzel întoarse capul și privi pe 
fereastră. Fabel observă că lumina zilei îi scotea în evidență 
paloarea tenului. 

— De ce aţi făcut ce-aţi făcut? De ce l-aţi urmat pe Svensson? 

Întrebarea îi surprinse la fel de mult pe amândoi. Îl privi 
ciudat, ca și cum ar fi încercat să distingă o intenţie răutăcioasă 
în întrebare. Apoi dădu din umeri. 

— Erau alte vremuri și alte locuri. Noi am crezut în ceva și în 
cineva. Karl-Heinz Svensson era o persoană incredibil de 
puternică. Și un tip extrem de manipulativ. 

— De aceea l-aţi urmat cu atât de mult... fanatism? 

— Fanatism? Menzel râse amar. Da, am fost fanatici. Ne-am fi 
dat și viaţa pentru el. lar unii dintre noi au și făcut-o. 

— Pentru el? Nu pentru ideile lui? 

— Păi, la vremea aceea, eram convinși că urma să trezim 
întreaga Germanie la realitatea revoluţiei socialiste mondiale, că 
noi eram soldaţii care luptau împotriva moștenitorilor capitaliști 
ai nazismului. Adevărul este că eram cu toţii sclavii lui Karl- 
Heinz. V-aţi gândit cumva la faptul că majoritatea celor din grup 
erau femei? Fete tinere? După procese, presa ne-a numit 
Haremul lui Svensson. Adevărul este că toate ne-am culcat cu el 
și toate îl iubeam. 

— Mulţi oameni au murit din cauza acestor iubiri școlărești. 

Fabel se gândi la Franz Webern, tânărul de douăzeci și cinci 
de ani, căsătorit și tatăl unui bebeluș de optsprezece luni, care 
fusese găsit mort pe stradă. De asemenea, se gândi și la Gisela 
Frohm scufundându-se încet în apele întunecate ale Elbei. 

— Doamne, credeţi că nu știu asta? replică repede Menzel. 
Am avut timp suficient să mă gândesc la toate, în cei 
cincisprezece ani lungi petrecuţi într-o celulă din Stuttgart- 
Stammheim. Ceea ce trebuie să înțelegeţi este puterea pe care 
a exercitat-o asupra noastră. Ne pretindea un angajament total. 
Asta însemna să rupem orice legătură cu familia, cu prietenii, cu 
orice influență raţională. Nu auzeam decât vocea lui. El era 
pentru noi mamă, tată, frate, camarad, iubit... totul. 

Pasiunea păru să se aprindă din nou, dar apoi se stinse. 

— Era un ticălos care ne manipula. 

Aprinse o altă ţigară de la mucul celei dinainte. 

— Gisela era la fel de fanatică precum ceilalți? 

— Mai mult decât ceilalți, zise Menzel, cu un surâs trist. Karl- 
Heinz fusese primul ei iubit. Era înnebunită după el. Ceea ce aţi 
spus mai devreme a fost corect, nu aveați altă alternativă decât 
să o împușcați. Karl-Heinz o antrenase să ucidă. Dumneavoastră 
nu aţi fost decât instrumentul morţii ei, iar el, creierul. 

— Dar de ce? întrebă Fabel mirat. De ce aţi făcut asta? Ce era 
atât de rău în societatea noastră, ca voi să îi declaraţi război? 

Menzel făcu o pauză înainte de a răspunde. 

— Este boala germanilor. Lipsa unei istorii, lipsa unei identități 
clare. Incercarea de a ne descoperi. Asta ne-a dus și la nazism. 
Acest lucru ne-a făcut ca, după război, să devenim un surogat al 
americanilor, asemenea unui copil care a greșit și încearcă să-și 
răscumpere greșeala, imitându-și părinţii. Noi dispreţuiam 
această simplitate  ultracapitalistă. Am declarat război 

mediocrității, iar mediocritatea a câștigat, adăugă ea, zâmbind 
sardonic. 

Fabel, cu ochii la cana de ceai, știa deja care avea să fie 
următoarea întrebare, știa deja și răspunsul, dar trebuia să 
întrebe. 

— Svensson chiar e mort? 

Se presupunea că Svensson murise în timpul atacului în care 
se încercase asasinarea lui  Erster Bürgermeister al 
Hamburgului. Glonţul unui poliţist lovise rezervorul mașinii lui 
Svensson, care fusese mistuită de flăcări. Teroristul murise ars. 
Poliția nu putuse să găsească fișa dentară, pentru a verifica 
identitatea cadavrului. Bărbatul își petrecuse ani buni 
ștergându-și datele din arhivele poliţiei. 

Marlies Menzel nu răspunse imediat. Se rezemă de speteaza 
scaunului, mai trase un fum și îl studie pe Fabel, ca și cum ar fi 
vrut să-l evalueze. 

— Da, Herr Fabel, Karl-Heinz a murit în mașina aceea. Vă 
asigur. 

Fabel o crezu. _ 

— Trebuie să mă întorc la Hamburg. Imi cer scuze că v-am 
deranjat. 

— Sau vă pare rău că aţi răscolit trecutul? Acolo e locul meu, 
în trecut. Tot acolo se află și Gisela. După o pauză, adăugă: 
Sunteţi mulțumit de ce aţi aflat, Herr Fabel? 

— Nici nu știu de ce am venit, zâmbi el, ridicându-se. Sper că 
expoziția va avea succes. 

— Un act de creaţie. Un fel de răscumpărare pentru actele de 
distrugere în care am fost implicată. Cred că e un sfârșit potrivit. 
Vedeţi, Herr Fabel, acesta va fi, în același timp, debutul și 
sfârșitul meu. 

Marlies Menzel scutură scrumul ţigării în scrumieră. 

— Nu prea înţeleg, spuse el confuz. 

Femeia ridică ţigara și o studie cu atenţie. 

— Am cancer, Herr Fabel. În ultima fază, spuse ea, zâmbind 
amar. A fost și unul dintre motivele pentru care am fost 
eliberată. Dacă aţi venit aici să căutați dreptate, asta este cam 
tot ce pot să vă ofer. 

— Îmi pare rău, răspunse Fabel. La revedere, Frau Menzel! 

— La revedere, Herr Kriminalhauptkommissar! 

42. 


Joi, 19 iunie, 


06:00 p.m. 
Poseldorf, Hamburg 


Pe drumul de întoarcere, Fabel o sună pe Maria la 
Mordkommission și îi ceru să strângă toate informaţiile 
disponibile în legătură cu Wolfgang Eitel. Nu avea nimic nou de 
comunicat, așa că o anunţă că nu avea să ajungă la sediu decât 
a doua zi de dimineaţă. Apoi îl sună pe Brauner, care îi spuse că 
amprentele lui Schreiber se potriveau cu cel de-al doilea set de 
amprente luate din apartamentul lui Blum. De data asta, 
prezența amprentelor disculpa în loc să inculpe un suspect. 
Dacă Schreiber ar fi fost ucigașul, atunci ar fi făcut orice pentru 
a-și șterge toate urmele din apartament. lar Fiul lui Sven, 
dimpotrivă, nu le lăsase nimic care să-i ajute să-i dea de urmă. 

Fabel avea un spaţiu rezervat în parcarea subterană, aflată 
sub clădirea în care își avea apartamentul. Era trecut de ora opt 
când își parcă mașina. Când cobori, își puse mâinile pe șale, 
apoi își arcui coloana, ca să se dezmorţească. In clipa aceea, 
remarcă prezenţa a două namile în spatele său. Se roti și, 
instinctiv, duse mâna la armă. Ambii bărbaţi zâmbiră, apoi 
ridicară mâinile, într-un gest de predare. Amândoi aveau părul 
negru, unul cu bucle, iar celălalt, lins și dat pe spate. Primul 
avea o mustață mare și groasă. Fără îndoială că amândoi erau 
turci. Buclatul vorbi primul. 

— Vă rog, Herr Fabel... nu avem de gând să vă facem niciun 
rău și nici nu am vrut să vă speriem. Herr Yilmaz ne-a trimis. Ar 
dori să vă vorbească, acum, dacă se poate. 

— Și dacă nu se poate? 

— Sigur, depinde de dumneavoastră, răspunse buclatul, 
ridicând din umeri. Dar Herr Yilmaz ne-a spus să vă transmitem 
că are să vă înmâneze ceva, un lucru important pentru ancheta 
pe care o conduceţi. 

— Unde este acum? 

— Vă ducem noi la dânsul... dacă sunteţi de acord. 

Buclatul zâmbi într-un fel care nu-l liniști pe Fabel. 

— Vă urmez în mașina mea, răspunse. 

Cei doi musculoși își parcaseră mașina Wolkswagen Polo 
afară, iar Fabel îi urmă în direcţia cartierului Harburg. Sună la 
Mordkommission și îi spuse lui Werner că se ducea la o întâlnire 
cu un informator, dar nu menţionă numele lui Yilmaz. Werner 
insistă să trimită o echipă de rezervă, dar Fabel îi spuse să fie 
pe fază, dar să nu intervină încă; avea să-l sune de îndată ce va 
afla unde urma să aibă loc întâlnirea. 

Volkswagen-ul turcilor opri în fața unei mici proprietăţi pe 
care se aflau clădiri comerciale și industriale, construite într-un 
stil complet lipsit de imaginaţie. Parcară în faţa unui depozit lat 
și scund. Clădirea fusese construită prin anii 1970 sau 1980. 
Vopseaua de un roșu ţipător plesnise pe ţevile metalice 
exterioare care fuseseră singura concesie făcută arhitecturii din 
acea vreme. În timp ce turcii coborau din mașină, Fabel își sună 
iar colegul și-i spuse unde se află. 

— Ai grijă, Jan! 

— O să fie bine. Dar dacă nu te sun în cel mult o jumătate de 
oră, trimite cavaleria! 

Își închise telefonul, apoi coborî din mașină. Buclatul, cu un 
zâmbet sub mustaţa stufoasă, deschise o ușă care avea la fel de 
multă nevoie de vopsea ca și ţevile. Fabel le făcu semn că totul 
era în regulă și îi invită să-i arate drumul. 

Depozitul era mic, dar înțesat cu lăzi pline de produse 
alimentare, lăzi cu etichete scrise într-o limbă care Fabel 
presupuse a fi turca. Un zid despărțitor, un fel de perete din 
sticlă întărită cu fire de oţel și cu carton, se întindea pe toată 
lungimea clădirii. Zidul despărţea depozitul de birouri. Prin 
fereastra biroului principal, Fabel îl văzu pe Yilmaz stând lângă 
alţi doi bărbaţi. Unul era un turc cu trăsături dure, iar celălalt, un 
tip murdar, scund, îmbrăcat cu o haină militară ponosită. Avea 
pielea gălbuie și ochii adânciţi în orbite ai unui toxicoman înrăit. 

Buclatul îi deschise ușa lui Fabel, dar nu intră în birou. Yilmaz 
se ridică, zâmbindu-i sincer, apoi îi întinse mâna. 

— Vă mulţumesc că aţi venit, Herr Fabel! Regret că nu ne-am 
putut întâlni într-un loc mai plăcut, dar am crezut că este bine 
să fim cât mai discreţi. Am... sau, mai bine zis, amicul meu are o 
informaţie prețioasă pentru dumneavoastră. După cum vedeţi, 
mi-am ţinut promisiunea, Herr Hauptkommissar. 

Fabel îl studie pe tipul scund, care semăna cu un ogar. La fel 
ca majoritatea drogaţilor, părea un tip fără vârstă. Fabel știa că 
putea avea la fel de bine treizeci de ani, sau cincizeci. Mai văzu 
că unul dintre pomeţi era umflat și mai decolorat decât pielea 
din jur. Lângă o nară, avea o coajă de sânge închegat. 

— Te simţi bine? îl întrebă Fabel. 

— Am căzut pe scări, răspunse omul, cu o voce ascuțită, 
uitându-se cu ciudă la turcul cel dur. 

— Acest... domn... se numește Hansi Kraus, spuse Yilmaz. 
Deţine o informaţie... pe care vrea să v-o împărtășească, o 
probă chiar... 

Yilmaz făcu un semn din cap spre turc, care scoase de undeva 
din spatele biroului un pachet murdar. li desfăcu cu grijă 
marginile și dădu la iveală un pistol automat de 9 mm, aurit și 
strălucitor. Avea marginile bogat ornamentate, iar pe o parte 
avea gravat cuvântul POPT12, scris cu litere chirilice. Dedesubt 
era scris cu litere latine MADE ÎN UKRAINE. 

— Herr Kraus dorește să vă dea asta ca probă în cazul morţii 
lui Hans Klugmann, spuse Yilmaz. l|și cere scuze pentru 
întârziere... avusese intenţia să vi-l dea mai devreme, dar a 
uitat complet de el. 

— Unde ai găsit arma? îl întrebă Fabel pe Hansi Kraus. 

Kraus se uită mai întâi la Yilmaz, apoi la turc, apoi la Fabel. 

— La piscină. Eram acolo când individul ăla a fost omorât. 

— Ai fost martor la crimă? 

Kraus dădu din cap. 

— l-ai văzut pe asasini? 

Kraus ezită. Turcul cel rău se mișcă pe scaunul său, făcând 
să-i foșnească haina de piele. Kraus se uită din nou la el, apoi 
încuviinţă din cap. 

— Ai putea să-i mai identifici o dată? 

— Da. Un tip în vârstă și unul mai tânăr. Amândoi, niște brute. 
Cel tânăr semăna cu Arnold Schwarzenegger... el i-a făcut felul 
tipului. 

Fabel îi făcu un semn celuilalt turc, iar acesta îi dădu arma. O 
luă și o ţinu ca și cum ar fi apucat cu mănușile de bucătărie o 
friptură fierbinte. MADE ÎN UKRAINE. 

— Erau străini? Vorbeau rusește sau ceva asemănător? 

— Nu... adică i-am auzit vorbind, dar nu erau străini, erau 
germani. Tipul mai în vârstă vorbea încontinuu despre cartierul 


VP - 232 


care a ajuns de rahat. Zicea că, în tinerețe, venise cu o fată la 
piscină... 

— Spune-mi despre armă, unde ai găsit-o? 

— l-am văzut când au aruncat-o la coș. După ce au plecat, am 
luat-o eu. 

— l-ai urmărit? 

— Nu. Au aruncat arma într-un coș de gunoi din interiorul 
piscinei. 

— N-au încercat să o ascundă? 

— Nu prea. Și la câţiva metri de piscină se află un canal. Cred 
că nu le-a păsat dacă avea să fie găsită sau nu. 

— Sau poate că voiau să fie găsită... sugeră Yilmaz. 

— Așa se pare, încuviinţă Fabel. Ucigași nemți și o armă 
ucraineană. Se pare că încearcă să ne inducă în eroare. Aș vrea 
să vii la Prăsidium, ca să dai o declaraţie completă, îi spuse el lui 
Hansi. Apoi îţi vom arăta niște fotografii, poate îi vei putea 
identifica pe ucigași. 

Hansi încuviință. Nu era prea încântat, dar avea aerul cuiva 
care se resemnează la gândul că asemenea porcării se mai 
întâmplă. Și în special lui. 

Fabel puse o mână pe umărul lui Hansi și-i spuse: 

— Uite ce e, Hansi. Nu te pot obliga să faci asta. Nici Herr 
Yilmaz, nici altcineva... Declaraţiile tale ne vor ajuta doar dacă 
sunt sincere și date de bunăvoie. 

— Trăiţi într-o lume foarte frumoasă, Herr Hauptkommissar, 
spuse Kraus, râzând amar. O să vă dau declaraţia. 

Fabel îl conduse pe Kraus la mașină. Yilmaz îi însoți până la 
ușă. 

— Vă mulțumesc pentru ajutor, Herr Yilmaz, spuse Fabel cu 
sinceritate. 

Yilmaz îi răspunse cu un zâmbet și ridică din umeri. 

— Dar sper că înţelegeţi că asta nu presupune nicio favoare 
din partea mea. Vă rămân dator de data aceasta, dar nu voi 
încălca niciodată legea și nici propriile principii, ca să vă ajut. 

— Asta o știu deja și nu aștept nimic în schimb, râse Yilmaz. 
Așa se întâmplă, de regulă, când ai de-a face cu un poliţist 
onest. Singurul lucru pe care-l cer este ca numele meu să nu fie 
menţionat în declaraţia lui Hansi. 

— Mda... este un compromis pe care îl pot face. Mulţumesc 
încă o dată. La revedere, Herr Yilmaz! 

Pe drumul spre Präsidium, Fabel conduse cu geamul deschis, 
pentru a atenua mirosul hainei lui Hansi. Odată ajunși la secţie, 
îl încredinţă pe acesta lui Werner, căruia îi ceru să-i comande 
ceva de mâncare de la cantină. Uitându-se la Hansi, Fabel își 
dădu seama că trebuia să înceapă cât mai repede: privirea 
acestuia devenea din ce în ce mai mobilă, trecând cu 
repeziciune dintr-o parte în alta, ca privirea unui animal hăituit. 
lar mișcările sale trădau nervozitate. Polițistul știa că Hansi avea 
nevoie de o doză, așa că nu aveau mult timp la dispoziţie. 

Întors în birou, Fabel luă teancurile de dosare de pe masă și le 
puse pe jos, apoi împinse într-o parte tastatura și mouse-ul 
calculatorului. Găsi un blocnotes mare într-unul dintre sertare și 
îl deschise la o pagină nescrisă. In clipa în care puse carnetul pe 
birou, îi reveni brusc în minte o imagine din apartamentul lui 
Blüm: își aminti de măsuța de cafea debarasată de obiecte, 
pentru a permite ideilor să capete contur. Din nou, avu un 
sentiment dureros de vinovăţie, gândindu-se la o femeie pe care 
nu o întâlnise niciodată și care insistase atât de mult să ia 
legătura cu el. 

Primul nume pe care îl scrise în carnet fu Angelika Blum. 
Lângă acesta îl scrise pe cel al Ursulei Kastner. Apoi Tina 
Kramer. Trase o linie verticală și împărţi pagina în două, numele 
celor trei victime aflându-se pe coloana din dreapta. În cealaltă 
coloană, scrise numele lui Hans Klugmann și al lui John 
MacSwain. Apoi mai trase o linie verticală și scrise numele pe 
care i-l dăduse Mahmoot, Vasil Vitrenko. 

O jumătate de oră mai târziu, Fabel avea în faţă șase coloane 
verticale, cu nume, date și elemente-cheie. Fiecare coloană 
avea ca titlu unul dintre cele șase nume cu care începuse. 
Coloana în care se afla numele lui Vitrenko era cea mai goală. Işi 
imaginase toate legăturile, coincidenţe și punctele comune 
posibile, iar rezultatul fu un rezumat a ceea ce prezentase deja 
în sala de ședințe. Dar această nouă trecere în revistă a 
evenimentelor nu era o pierdere de timp. Ceea ce îl interesa pe 
el era activitatea în sine: se concentră din nou și își reorganiză 
ideile, evaluând progresele făcute până în acel moment. Un 
nume apărea în mod constant în jumătate dintre coloane: Eitel. 
Prima victimă, Ursula Kastner, fusese implicată, cu toate că 
indirect, în programul Neuer Horizont, al cărui acționar principal 

făcea parte din Eitel Group. Nu exista nicio legătură cunoscută 
cu cea de-a doua victimă, Tina Kramer. Cea de-a treia victimă îl 
cunoscuse pe Eitel-fiul și îi luase un interviu lui Eitel-tatăl; după 
spusele prietenei ei, Erika Kessler, Angelika lucra la un articol 
defăimător cu privire la unul sau la ambii Eitel. John MacSwain 
lucra pentru Eitel Group. Gruparea lui Vitrenko părea să arunce 
o umbră asupra acestei înșiruiri de oameni și de fapte. 
Klugmann încercase să se infiltreze în bandele ucrainene și 
tocmai o armă de fabricaţie ucraineană fusese găsită la locul 
crimei, însă asasinii nu erau ucraineni. Kraus era absolut sigur 
de asta. Angelika Blum lucrase la un articol cu privire la 
activităţile fostei poliţii sovietice și la batalioanele de securitate, 
făcând probabil o comparaţie cu acţiunile BATT101 din 
Hamburg, din timpul celui de-al Doilea Război Mondial. 

Desigur, Fabel trăise rușinea de a fi fost ciomăgit de un 
necunoscut de origine slavă. Să afirme doar că atacatorul său 
știuse cum să procedeze, ar fi fost de-a dreptul o subestimare: 
era clar că individul era un profesionist foarte bine antrenat. 
Fabel încercui numele lui Vitrenko. N-avea idee cam ce vârstă 
putea avea. Să fi fost chiar el bărbatul în vârstă? 

Hans Schreiber, Erster Bürgermeister al orașului liber și al 
statului Hamburg, era de asemenea o prezenţă care sărea în 
ochi. Cunoscuse două dintre victime, iar cu una dintre ele 
avusese chiar o relaţie intimă. În plus, fusese ultimul care o 
văzuse pe Angelika Blüm în viaţă - cu excepţia criminalului. 

Se sprijini de spătarul scaunului, își puse mâinile sub cap și se 
uită din nou la notițe, ca și cum, de data asta, ar fi studiat 
peisajul investigaţiilor sale de la înălţime. Trebuia să vorbească 
cu Wolfgang Eitel și cu fiul acestuia. Voia să i se confirme o 
bănuială în legătură cu MacSwain. Nu era convins că acesta era 
omul lor, dar era ceva la el care nu mirosea a bine. Se gândi la 
propunerea Annei Wolff de a se întâlni cu el vineri seara. Planul 
era bun, numai că Fabel nu se simţea în largul lui știind-o pe 
Anna atât de aproape de un posibil suspect; în plus, trebuia să 
fie atenţi pentru a evita eventuale acuzații de atragere în cursă. 

Era atât de adânc cufundat în gânduri, încât tresări când sună 
telefonul. Era Holger Brauner, șeful echipei de legiști. 

— Ei bine, Jan, aș putea spune că îţi dai toată silinţa ca viaţa 
să nu fie plictisitoare. Ceea ce mi-ai adus tu este ceva destul de 
neobișnuit. 

— Este arma crimei? 

— Da. Și, după cum ţi-am spus, este interesant și ciudat ca 
așa ceva să existe în Hamburg. 

— Adică? 

— Este un FORT 12, asta înseamnă literele acelea chirilice. 
Este un pistol de 9 mm. Are un încărcător Makarov de 9/18, în 
care pot intra douăsprezece cartușe. Și acum vine partea 
interesantă: este o armă folosită de poliţia și de forțele de 
securitate ucrainene. 

Fabel se gândi repede la încă o legătură. Brauner continuă: 

— Serviciile de securitate sovietice erau dotate cu pistoale 
Makarov PM, dar după prăbușirea blocului comunist forţele 
speciale și serviciile de securitate ucrainene au cerut arme mult 
mai solide, așa că au cumpărat mașini cehești de la fabrica din 
Uhresky Brod și au început să fabrice FORT 12. 

— Este o armă folosită doar de polițiști? 

— Din câte știu eu, da. l-am cerut lui Kapff, specialistul nostru 
în balistică și arme de foc să se intereseze. Practic, este mai 
degrabă un pistol al poliţiei și al serviciilor de securitate, decât 
al armatei. 

— Mulţumesc, Holger. 

Fabel închise, apoi formă numărul lui Werner, care se afla în 
camera de interogatoriu. Nu primi niciun răspuns. Se duse în 
biroul principal al Mordkommission. Nu era decât Maria. 

— L-ai văzut cumva pe Werner? o întrebă el, iar fata îi 
răspunse că nu. 

— Mă duc acasă. Dacă îl vezi pe Werner, spune-i să mă sune. 
Aș vrea să știu doar cum a decurs treaba cu Hansi. 

— Mai sunteţi de acord să ne întâlnim mâine la zece cu 
odinistul ăla ciudat? 

— Cum să nu! 

Era aproape opt și jumătate, când Fabel plecă de la sediu. O 
sună pe Susanne din mașină. Ea mâncase deja, dar acceptă să 
se vadă cu el într-un bar de pe Milchstrasse. După ce închise, 
coborî capota mașinii și introduse în CD-player un disc cu Bap, 
Fortsetzung Folgť?°. Dădu volumul la maximum și deconectă 
telefonul. În seara aceea avea să-și ia liber. Feierabend. 


20 Va urma. (în germ. în orig.). 
21 Timp liber. (în germ. în orig.). 

43. 


Vineri, 20 iunie, 
10:00 a.m. 
Schanzenviertel, Hamburg 


Schanzenviertel este o zonă din Hamburg care mai are încă o 
reputaţie de cartier murdar - și totuși este un cartier foarte la 
modă. Restaurantele, barurile și cafenelele reflectă profilul 
multicultural al populaţiei sale. De asemenea, există o mare 
varietate de magazine cu specific diferit. Cu toate acestea, 
există în cartier un segment mai sărac, alcătuit din casele prost 
întreţinute ale imigranților. Parcul  Sternschanzen, cu 
impunătorul Wasserturm, atrage ziua familii de turişti, iar seara 
traficanţi de droguri; parcul a fost scena unor acțiuni de protest 
împotriva consumului de droguri, organizate de locuitorii 
cartierului. 

Magazinul lui Bjorn Janssen se afla pe Stresemannstrasse, 
înghesuit între un stand de cafea expresso și un sushi bar. Era 
un spațiu îngrămădit și strâmt, unde vindea cărți și opere de 
artă, toate părând a fi la mâna a doua și oarecum în stilul New 
Age. 

Bjorn Janssen nu arăta așa cum își imaginase Fabel că trebuia 
să arate un viking. Avea într-adevăr părul blond, dar cu unele 
șuvițe mai închise decât părul lui Fabel și aranjat cu grijă, dar 
fără succes, pentru a disimula începutul rozaliu al unei chelii. 
Era un tip scund, cam durduliu și vorbea perfect germana, deși 
cu un melodios accent danez. Imaginea unui Janssen, în postură 
de viking, cu un coif de oțel și rotind deasupra capului o bardă, 
depășea atât comicul, cât și posibilităţile sale fizice. 

Janssen se afla în spatele unei tejghele ticsite și întinse mâna 
peste grămada de lucruri când se apropiară cei doi polițiști. 
Avea aerul unui om care ascundea ceva, iar Fabel observă că se 
uita pe furiș la picioarele și la sânii Mariei. Ea îi surprinse privirile 
și îl fixă cu o expresie care parcă spunea: „porcule!” 

— Herr Janssen, începu Fabel abordându-l politicos, Frau Klee 
mi-a spus că faceţi parte dintr-un club odinist și că aţi putea să 
ne ajutați... este vorba despre un caz la care lucrăm. 


VP - 237 


Janssen îi întoarse zâmbetul și dădu din cap. Pe chip îi apăru o 
expresie de îngăduinţă. 

— Nu, nu, nu, Herr Fabel. Nu aparţin nici unui club. Eu sunt 
Gothi - Marele Preot - din B/ot-ul Asatru. Sunt un practicant al 
sistemului de credinţe originare din Europa de Nord. 

— Cum ziceţi dumneavoastră. Aș dori să ne spuneţi câte ceva 
despre acest sistem de credințe. Investigăm o serie de crime, 
comise după niște ritualuri inspirate, poate, din vechile credinţe 
scandinave. 

— Vă asigur, Herr Fabel, că Asatru este o religie care îmbină 
pacea și armonia. 

— Două valori pentru care jefuitorii vikingi erau foarte 
renumiţi, interveni Maria pe un ton sarcastic. 

Janssen îi zâmbi, apoi continuă. 

— Asatru era credinţa tuturor popoarelor germanice din nord 
și din vest: svearii, viitorii suedezi, danii, viitorii danezi, anglii, 
viitorii englezi și diversele triburi care au dat naștere poporului 
german. Bărbaţi și femei, agricultori și războinici, oameni liberi 
și sclavi. Această religie nu aparținea exclusiv atacatorilor 
vikingi, după cum creștinismul nu aparținea în exclusivitate 
naziștilor. Oricum, etimologia cuvântului „viking” este incertă. 
Unii afirmă că vine de la cuvântul vik, care înseamnă „sat”... 
căci vikingii erau în mare parte săteni, care făceau comerț sau 
atacau alte popoare atunci când nu le ajungeau recoltele pentru 
a satisface nevoile unei populaţii în creștere. Credinţele lor își au 
rădăcinile mai mult în natură decât în război. 

— Dar făceau și sacrificii sângeroase, sublinie Fabel. 

— Da. Și încă mai facem. H/autbowl este recipientul pentru 
Blot. In zilele noastre, îl umplem cu o băutură pe bază de miere 
și bem din ea, înainte de a o oferi zeilor. În scandinava veche, 
Blot însemna „sânge”. In trecut, vasul se umplea cu sângele 
unui animal. Este o greșeală să afirmăm că acest lucru era un 
act barbar. Oamenii ucideau animale pentru Blot, tot așa cum o 
făceau și pentru ospețele lor. Asatru are o relaţie mai apropiată 
cu zeii, care erau trataţi mai mult ca fiind elemente reale și vii, 
ce luau parte la viaţa de zi cu zi. 

— Și sacrificiul nu se mai practică în cultul asatru? 

— Ba da... Blot rămâne un ritual al sacrificiului. Dar în cultul 
asatru, ideea sacrificiului are mai mult sensul de a da. Uneori 
turnăm băutura cu miere pe pământ, pentru a o onora pe Mama 

Pământ. Îi facem acest dar, ca mulţumire pentru ceea ce primim 
de la ea. Sacrificiile și simbolurile noastre au fost incluse în 
creștinism. De exemplu, mesa catolică sau festivalul recoltelor. 
lar Paștele a fost inspirat de Eostre, care s-a transformat în 
iepure sălbatic și a ascuns pe câmp ouă aurite. De aceea copiii 
pleacă în căutarea ouălor de Paște. 

— Femeile au vreun rol în religia asatru? întrebă Maria. 

— Sigur, Frau Oberkommissarin, spuse Janssen cu o privire 
aproape  libidinoasă. Femeile dau naștere vieţii. Ele sunt 
venerate în asatru și, deseori, Gythia - sau preoteasa - este cea 
care conduce ceremonia Blot. 

— Și ce fel de „ofrandă” specială se așteaptă de la ele? 
întrebă Maria, fără să pară impresionată. 

— Nu înţeleg întrebarea, răspunse Janssen, a cărui expresie 
sugera contrariul. 

Fabel scoase din buzunarul vestei fotografia care înfățișa 
fruntea Michaelei Palmer, făcută la spitalul din Cuxhaven. 

— Cred că acest semn corespunde literei Gebu... 

— Ar putea foarte bine să fie o cruce. Sau un X, spuse Janssen 
ridicând din umeri. 

— Acest semn a fost mâzgălit cu vopsea pe fruntea unei 
victime care a fost obligată să participe la un ritual de tip 
scandinav. A fost violată de mai multe ori de către niște bărbați 
care purtau măști, înfățișând chipul unui bărbos cu un singur 
ochi. 

— Wotan... sau Odin... spuse Janssen. Oricine ar fi acești 
oameni, Herr Fabel, ei nu comit numai o crimă îngrozitoare, ci 
aduc și o ofensă unei religii pașnice. Spre deosebire de alte 
culte, asatru respectă libertatea și drepturile individului. Voi face 
tot ce îmi stă în putinţă ca să vă ajut. 

Se uită mai atent la fotografie. 

— Da... da, ar putea fi runa Gebu, literă care are o legătură 
specială cu ritualul B/ot. Ea reprezintă simbolul dăruirii și al 
sacrificiului. După cum am spus, cele două concepte sunt strâns 
legate între ele. 

— Afirmaţi că niciunul dintre adepţii dumneavoastră nu este 
implicat în acest gen de ritualuri. 

— Categoric nu! Asta ar însemna să își renege crezurile. Așa 
cum Mesa Neagră este o denaturare a catolicismului. 

Janssen se opri o clipă, ca și cum s-ar fi gândit la ceva. 

— Ce este, Herr Janssen? 

— Au fost niște zvonuri... acum câţiva ani. 

— În legătură cu ce? 

Nerăbdarea Mariei era evidentă, iar Fabel o privi cu 
subiînțeles. 

— Există câteva grupuri asatru în Hamburg și în împrejurimi. 
Toţi împărtășim aceleași credințe și ne opunem oricărei 
interpretări negative sau violente a acestora. Dar, ca în toate 
religiile, există și un aspect negativ aici. Acum câţiva ani, s-a 
vorbit despre un grup schismatic, foarte redus ca număr și 
foarte selectiv în alegerea membrilor săi. 

— Și acest grup se orientase spre aspectul malefic al 
acestei..., Maria încercă să găsească cuvântul potrivit..., religii? 

— Se spunea că îi interesa mai mult seidhr... tradiţia 
șamanică a odinismului. M-aţi întrebat despre rolul femeii în 
cultul asatru. Ei bine, conform tradiţiei, femeile sunt cele care, în 
general, practică seidhr. Totuși, acest grup este alcătuit numai 
din bărbaţi. 

— Aveţi idee cine ar putea face parte din acest grup? 

— Nu știu. După cum v-am spus, sunt doar zvonuri. Dar știu 
sigur că din grup făceau parte persoane foarte importante. Am 
mai auzit că fusese implicat chiar și un străin. 

Fabel și Maria schimbară o privire plină de subinţeles. 

— Violul ritualizat ar putea face parte din ceremoniile lor? 
întrebă Fabel. 

— Nu conform tradiţiei. Dar B/ot reprezintă conceptul 
sacrificiului de sine. Al dăruirii de sine. lar aceasta ar putea fi o 
interpretare eronată a conceptului. In mod clar, runa Gebu este 
asociată cu ofranda, cu sacrificiul. Ea este văzută ca ga/ar sau 
ca un cântec care însoțește ritualul B/ot. Mai există de 
asemenea și conceptul ond, care înseamnă „extaz”. De fapt, 
înseamnă  „bucurie”, dar este predispus la interpretări 
deformate, cred. Și nu voi nega faptul că vechii practicanți au 
comis acte de o cruzime extraordinară. Un istoric arab a fost 
martor la violarea unei femei de către șapte bărbaţi, în timpul 
funeraliilor unui șef viking. Victima a fost apoi pusă pe catafalc 
și arsă de vie împreună cu cadavrul căpeteniei. 

— lată cât de pașnică și de blândă este religia voastră, zise 
Maria. 

— Și creștinii obișnuiau să-i ardă pe rug pe eretici și pe așa- 
zisele vrăjitoare, spuse Janssen cu un zâmbet rece și cu ochii la 
bluza Mariei. La fel ca oricare filosofie sau religie, asatru este 
predispusă și la abuz. Nu sunt absolut sigur de unde au pornit 
aceste zvonuri, dacă sunt adevărate sau dacă au vreo legătură 
cu crima pe care o investigati. Eu încerc doar să vă ajut. 

— Și ne-aţi fost de ajutor, Herr Janssen, spuse Fabel, uitându- 
se lung la Maria. De foarte mare ajutor. Se menţiona cumva de 
unde vine acest străin? 

— Îmi pare rău, nu știu, răspunse Janssen, clătinând din cap. 

— Sau locul de întâlnire al acelui grup? 

— Nu. Erau foarte discreţi în privinţa asta. 

— Mulţumesc încă o dată, zise Fabel și îi întinse mâna lui 
Janssen. 

Janssen înconjură tejgheaua și le deschise ușa. 

— Cu plăcere, spuse el, cu un zâmbet rezervat exclusiv 
Mariei. 

Veniseră cu mașina Mariei, care era parcată după colț. 
Aceasta deconectă alarma, iar Fabel se opri cu mâna pe mâner 
și o privi pe deasupra capotei. 

— Ce este? întrebă ea. 

— Nu prea îţi place Herr Janssen, nu-i așa? 

Maria ridică din umeri, se strâmbă și scoase un sunet de 
dezgust. 

— Păcat, spuse Fabel, urcându-se în mașină. Am impresia că 
el te cam place. 

Femeia nu porni mașina imediat. Avea un aer gânditor și 
privirea pierdută. 

— Ciudat, nu? 

— Ce anume? întrebă Fabel. 

— Modul în care oamenii se agaţă de ceva. lar uneori acest 
ceva este înfricoșător. 

— Te referi la grupul schismatic despre care vorbea Janssen? 
Elementul marginal al elementului marginal? 

— Chiar crezi că Janssen crede toate tâmpeniile alea cu 
asatru? Sau oamenii ăia care violează? Oare simt că acţiunile lor 
au o justificare religioasă? 

— Mă îndoiesc, Maria. Toată chestia e cam fără sens. Cât 
despre Janssen... poate. Așa cum zici și tu, există atât de mulţi 
oameni care se agaţă de o fărâmă de morală, încercând să dea 

o formă și un sens vieţii lor... Fără asta, lumea li s-ar părea 
neagră și neprimitoare. 
Maria porni motorul și se înscrise în trafic. 


44. 


Vineri, 20 iunie, 


12:00 p.m. 
Polizeipräsidium, Hamburg 


Se părea că singura sarcină a secretarei lui Norbert Eitel era 
aceea de a împiedica pe oricine să se apropie în vreun fel de 
șeful ei, chiar și la telefon. În cele din urmă, îl anunţă pe Fabel, 
dar numai după ce acesta o ameninţase că va sosi neanunţat, 
împreună cu o echipă de ofițeri, ca să aresteze pe oricine le 
stătea în cale. 

— Da, Herr Kriminalhauptkommissar... Norbert Eitel părea 
distrat, ca și cum, în timp ce vorbea cu Fabel, ar fi citit ceva 
foarte important. Cu ce vă pot ajuta? 

— Aș dori foarte mult să stau de vorbă cu dumneavoastră... și 
cu tatăl dumneavoastră... în același timp, dacă se poate... 

— Aș putea să întreb în legătură cu ce? 

— Am aflat că aţi cunoscut-o pe Angelika Blüm. 

— Da... da... ce groaznic! Dar cum vă putem ajuta? 

Fabel reușise să capteze atenţia lui Eitel. 

— Aş vrea să vorbim puţin despre trecutul ei. 

— Dar tata nu a cunoscut-o pe Angelika Blum. Cred că s-au 
întâlnit o singură dată și au vorbit foarte puţin... Nu prea văd 
cum v-ar putea fi de folos. 

— Cred că ar fi mai bine să discutăm despre asta atunci când 
ne întâlnim. Aţi fi disponibil în această după-amiază, la ora două 
și jumătate? 

— Păi, eu cred că da... dar nu pot vorbi și în numele tatălui 
meu. Nu lucrează cu mine, are propriile preocupări. 

— Nicio problemă, Herr Eitel. Dacă nu poate să vină, o să 
aranjăm ca o mașină de-a noastră să vină să-l ia și să-l aducă la 
Präsidium... N-aș vrea să-l deranjez. 

La auzul amenințării, vocea lui Eitel deveni aspră și rece. 
— O să văd ce pot face, răspunse el, apoi închise. 
(J 

Fabel ceru ca masa de prânz să le fie adusă tuturor de la 
cantină în Mordkommission. Abia aștepta ca Anna să-i prezinte 
pe scurt operaţiunea MacSwain din seara aceea. Anna nu 
modificase decât puţin planul iniţial. Ceruse încă doi ofiţeri care 
să facă parte din echipa de supraveghere, care, în afară de ea, 
număra acum zece persoane. Fabel fu de acord și bănui că omul 
care insistase asupra acestei măsuri de securitate fusese Paul. 
Așa cum bănuise, Anna îl alese pe Paul ca șef al echipei: în club 
aveau să intre doi ofițeri, iar ceilalţi opt aveau să rămână afară, 
în cinci mașini. Mașina principală avea să fie o dubiţă, în care se 
vor afla doi ofițeri MEK, înarmaţi până-n dinţi, Paul și Maria, plus 
echipamentul electronic necesar pentru ascultarea microfonului 
plasat asupra Mariei. Dubiţa va avea statut de centru de 
comandă, de unde Paul și Maria aveau să urmărească întreaga 
activitate și să dea instrucțiuni membrilor echipei. Doi ofițeri pe 
motociclete și două mașini, conduse fiecare de către un poliţist 
Mordkommission, aveau să urmărească mașina lui MacSwain. 
Astfel, „coada” lui MacSwain se putea schimba continuu, fără a-i 
trezi acestuia vreo bănuială, iar dacă făcea vreo mișcare greșită, 
putea fi ridicat cât ai clipi. După spusele lui Van Heiden, 
operaţiunea era costisitoare și se baza pe intuiţia lui Fabel și pe 
improvizaţia de moment a Annei. În funcţie de siguranța 
operațiunii, Fabel putea cere finanţarea acesteia. 

După ședință, Fabel îi adună pe Anna, Paul, Werner și Maria în 
biroul său. Le spuse despre întâlnirea pe care urma să o aibă cu 
cei doi Eitel în după-amiaza aceea și îi întrebă pe Werner și pe 
Maria dacă puteau să-l însoţească. 

— AŞ vrea să-i depășim ca număr... sau măcar să fim la 
egalitate, explicase el, când fu întrebat de ce. Ei sunt doi și 
bănuiesc că va fi prezent cel puţin un avocat. Ţin să îi fac să ne 
simtă prezența. 

Fabel îi mai informă și despre raportul lui Brauner cu privire la 
arma cu care fusese ucis Klugmann. Le povestise și ce aflase de 
la Hansi Kraus, referitor la asasini. Apoi le ceru părerile. 

— Mie mi se pare că a vrut cineva ca noi să găsim arma, 
începu Maria, iar Kraus a dat totul peste cap, fiind acolo și 

luând-o primul. Cineva a vrut să ne facă să credem că a fost o 
treabă făcută de ucraineni. 

— Dar ar fi trebuit să știe că asta ni se va părea ciudat. 

— Și asta pentru că noi avem un martor care i-a auzit și poate 
confirma că sunt germani, spuse Werner. Dacă n-am fi avut 
niciun martor, am fi considerat abandonarea armei la locul 
crimei ca pe un mesaj... ca pe o revendicare a crimei. Se 
petrece ceva ciudat cu Hansi, șefu', zise el încruntându-se. 

— l-am luat o declaraţie completă azi-noapte, apoi ne-am 
uitat peste niște dosare cu fotografii. Apoi m-am dus cu el la 
cantină, să mănânce ceva. Nu știu ce i s-a întâmplat, dar 
deodată mi-a zis că trebuie să plece. L-am întrebat de ce se 
grăbește, însă nu mi-a dat un răspuns concret. A promis că se 
va întoarce astăzi; eu i-am spus că va trebui să stea mai mult, 
pentru a se uita peste niște fotografii. L-am așezat la o masă și 
m-am dus să-i aduc ceva de mâncare. Când m-am întors, o 
ștersese. Chiar atunci m-ai căutat... leșisem și încercam să dau 
de el. 

— Dar ai declaraţia lui? întrebă Fabel. 

— Da. 

— Eu unul nu mi-aș face griji în privinţa lui, Werner. Simte 
nevoia de drog. Când l-am văzut ultima dată, arăta jalnic. Dacă 
nu apare, ne ducem noi să-l luăm. 

Apoi se întoarse spre Maria. 

— Ai reușit să aduni informaţii despre Eitel? 

Fata îi dădu dosarul pe care îl ţinea în mână. 

— Eitel-tatăl nu este o persoană agreabilă... mai ales atunci 
când trebuie să întreprinzi cercetări în legătură cu el. Veţi găsi 
totul în dosar, dar în câteva cuvinte... Wolfgang Eitel are 
șaptezeci și nouă de ani. E originar din regiunea Oberbayern, din 
Passau. A fost membru al Hitler Youth până în 1942, când s-a 
înrolat în SS. Ca majoritatea porcilor din SS, pare să sufere de 
amnezie selectivă. Însă dosarele arată că a început ca 
Untersturmfiihrer SS - sublocotenent -, iar când a fost arestat 
de aliaţi, era Hauptsturmfuhrer - căpitan. 

Fabel scoase din dosar o fotografie alb-negru, înfățișând un 
tânăr arogant, care nu avea mai mult de douăzeci și unu de ani, 
dar care se străduia să pară mult mai matur. Purta o uniformă 
SS. Fabel se aștepta să vadă pe guler însemnele SS-ului... Fabel 
își dădu seama că, dacă acele însemne ar fi fost acolo, el ar fi 

avut în faţă o veche rună germanică. Sigrunen - vechea rună ce 
simboliza victoria - fusese adoptată de către naziști și folosită ca 
însemn SS al Schutzstaffel. Insă aceste semne lipseau din 
fotografie. In locul lor, Eitel avea cusut pe partea dreaptă a 
gulerului un leu alb pe un fundal negru. Intoarse fotografia spre 
Maria și o întrebă ce semnificaţie avea acel însemn. 

Maria zâmbi larg. 

— Asta ne duce într-o zonă interesantă. Nu am nicio îndoială 
că este vorba despre o coincidenţă, dar aceasta este o insignă a 
Diviziei 14 SS Waffen-Grenadier, cunoscută și sub numele de 
Divizion-Galizien - Divizia Galiţia. Și, după cum știți, Galiţia a 
fost regiunea istorică ce se afla pe teritoriul Ucrainei moderne. 
Divizia Galiţia a SS a fost creată de către ucraineni, care au 
văzut în asta o modalitate de eliberare a ţării lor de sub Stalin. 

— Bărbaţi ucraineni, dar în mare parte ofițeri germani. 

— Exact. lar Eitel era unul dintre ei. După înfrângerea de la..., 
Maria își consultă notițele - Brody, divizia s-a întors în Austria. 
Acolo, Eitel s-a predat aliaţilor, disperat să scape din mâinile 
rușilor. După război, a făcut închisoare patru ani. In 1956 a 
înfiinţat Eitel Importing la Munchen, iar la jumătatea anilor 1960 
era deja multimilionar. Fosta lui soţie era din Hamburg, iar în 
1972 el și-a mutat sediul aici. L-a ajutat pe fiul său să pună 
bazele trustului Eitel Media Group și i-a vândut Eitel Importing 
acum zece ani. Asta i-a permis să se concentreze asupra 
carierei „politice”. În 1979, a înfiinţat BDD - Bund Deutschland- 
fur-Deutsche. Mișcarea nu s-a impus înaintea căderii Zidului 
Berlinului și a reunificării Germaniei, dar și atunci destul de slab 
și de sporadic. Pe scurt, o chestie care n-a dus la mare lucru. 

Fabel se uită un timp la Maria, ca și cum aceasta l-ar fi ajutat 
să digere informaţia pe care tocmai i-o transmisese. 

— E cam ciudat de câte ori apare legătura cu ucrainenii. 

— De data asta, cred că e pură coincidenţă, adăugă Maria. 

— Probabil, ridică din umeri Fabel. Ce știm despre Norbert, 
fiul? 

— Editor al unei reviste de scandal cu veleități politice. Și-a 
făcut studiile la Hamburg și la Heidelberg, apoi a înfiinţat SCHAU 
MAL! cu sprijinul tatălui său, inclusiv financiar. Grupul Eitel s-a 
dezvoltat - și graţie unor achiziţii - și s-a implicat în diverse 
forme de comunicare, printre care și internetul... 

— De aceea au nevoie de cineva ca MacSwain, punctă 
Werner. 

Maria continuă prezentarea. 

— Eitel Group este implicat în afaceri cu reviste de scandal în 
Olanda, în Polonia și în Republica Cehă. Pe lângă mass-media, 
are afaceri și în domeniul imobiliar și o mică societate de 
consiliere pentru dezvoltare. În plus, este proprietarul societăţii 
de import-export pe care a cumpărat-o de la tatăl lui. Din punct 
de vedere politic, este orientat spre dreapta. Aș zice chiar de 
centru dreapta. Și totuși se consideră independent. A înțeles că 
asocierea cu BDD i-ar aduce credibilitate. Insistă asupra faptului 
că nu este un neonazist de extremă dreapta, dar se declară 
categoric împotriva imigrației și un partizan al legii și al ordinii. 
Este căsătorit cu o aristocrată, Martha Von Berg. 

— Vreo legătură de rudenie cu Jurgen Von Berg, senatorul? 
întrebă Fabel. 

— Nu știu, șefu'. Știu că ea și-a păstrat numele de fată și că, o 
perioadă, l-a folosit și el, spunându-și Norbert Von Berg Eitel. 
Dar a renunţat. Luând numele soţiei însemna să adopte obiceiul 
la modă printre bărbaţii germani mai liberali, care își combinau 
numele lor cu cel al soțiilor lor. Ceea ce nu se potrivea cu 
imaginea lui tradiționalistă. De asemenea, mai are și reputaţie 
de fustangiu, pe care însă încearcă să o ascundă. 

— Oameni de treabă, zise Fabel, frecându-și bărbia. Se uită la 
ceas. Cred că a sosit timpul să le facem o vizită. 


45. 


Vineri, 20 iunie, 


02:30 p.m. 
Neustadt, Hamburg 


Eitel Media Group își avea birourile într-un enorm complex 
comercial din oţel și din sticlă, situat în centrul cartierului de 
afaceri din Neustadt. Fabel era de obicei impresionat de 
arhitectura de calitate, dar această clădire îi displăcu total. Era 
un fel de cutie fără suflet, realizată din materiale scumpe, dar 

care semăna cu holul unui hotel. Portarul de la intrare, în 
uniformă, îi conduse pe Fabel și pe însoțitorii acestuia la lifturi. 

Primele două etaje ale clădirii erau ocupate de birourile 
tabloidului SCHAU MAL!, etajul al treilea de 7VEspresso, o 
revistă săptămânală cu programele de televiziune, publicată de 
Eitel Group. Etajul al patrulea era ocupat de Departamentul de 
Comunicaţii. La ultimul etaj se aflau birourile administrative. 
Acolo își avea Norbert Eitel cartierul general. 

O femeie între două vârste, cu o expresie severă, îi aștepta la 
ușa liftului, care se deschise într-o încăpere largă. Fabel ghici că 
aceea era persoana cu care „schimbase amabilităţi” la telefon. 
Pe fața ei se vedea că nu era obișnuită ca autoritatea să-i fie 
contestată. 

— Aveţi întâlnire cu Herr Eitel? 

Fabel îi arătă insigna ovală de KriPo. 

— Sunt Hauptkommissar Fabel. 

Femeia îi cercetă pe ceilalţi cu un dispreț studiat, care pe 
Werner îl făcu să izbucnească în râs. 

— Urmaţi-mă, spuse ea, mai mult în silă. 

Fabel, Werner și Maria fură conduși într-o sală de așteptare 
austeră, aflată în capătul biroului, de unde se puteau auzi vocile 
celor care se aflau în celelalte încăperi. După zece minute, 
secretara cu față de piatră îi invită într-o sală de ședințe, cu ușa 
de sticlă. 

Puțin mai târziu, în birou intră și Norbert Eitel. Nu purta sacou, 
avea mânecile cămășii suflecate și nodul de la cravată ușor 
desfăcut. Le adresă un zâmbet politicos, dar se purtă mai mult 
ca și cum ar fi avut alte treburi, mai importante, de făcut. 
Norbert îi ţinuse ușa deschisă unui bărbat în vârstă, înalt, zvelt 
și cu un aer aristocratic. Avea în vârful capului un smoc des de 
păr alb, care se încăpăţâna să rămână acolo, vestigiu al 
podoabei capilare din urmă cu șaizeci de ani. Fabel recunoscu în 
acel bărbat pe ofiţerul SS din fotografie, numai că, de data 
aceasta, ajunsese din plin la maturitatea pe care se străduise să 
o afișeze în tinereţe. Eitel-tatăl era urmat de un bărbat nu foarte 
înalt, de vreo patruzeci de ani. 

— Bună ziua, Herr Hauptkommissar Fabel, zise Norbert Eitel. 
Vi-l prezint pe tatăl meu, Wolfgang Eitel. 

Eitel-tatăl îi întinse mâna lui Fabel și dădu din cap cu putere. 
Comisarul aproape că se aștepta să-l audă pocnindu-și călcâiele. 

— Acesta este Wilfried Waalkes, consilierul nostru juridic. 

Fabel și Maria se uitară unul la celălalt. Avocatul. Apoi, 
polițistul îi prezentă pe cei doi colegi ai săi. Îl studie o clipă pe 
avocat; Waalkes era un nume frisian, dar bărbatul pronunţase 
Guten Tag?? într-o germană dificil de localizat. 

— Cu ce vă pot fi de folos? întrebă Norbert Eitel, invitându-i 
pe toţi să se așeze la masa ovală de conferinţe. Inainte ca Fabel 
să răspundă, el adăugă: Pot să vă ofer ceva de băut? Cafea... 
ceai? 

— Nu este nevoie, mulțumim, răspunse Fabel și în numele 
celorlalți. 

Avocatul și Eitel-tatăl se așezară la rându-le. 

— Am vrea să vă punem câteva întrebări în legătură cu 
Angelika Blüm. Aţi putea să-mi spuneţi în ce relaţii eraţi cu ea, 
atât personal, cât și profesional? 

— Pe plan personal, nu sunt multe de spus, iar profesional nu 
am avut niciun fel de relaţii. Ca să fiu sincer, Angelika disprețuia 
publicaţiile noastre. Ea se considera ca aparţinând altei 
categorii. 

— Și nu sunteți de acord cu afirmaţia sa? 

Norbert Eitel râse. 

— Apreciam talentul Angelikăi. Dar, de asemenea, consider că 
și rubricile din revista noastră sunt de calitate. O întâlneam cu 
ocazia evenimentelor profesionale și prin prietenii comuni. Ne 
cunoșteam... dar atât. 

— Și dumneavoastră, Herr Eitel? Ce fel de legătură aveaţi cu 
Frau Blum? i se adresă Maria lui Eitel-tatăl. 

Wolfgang Eitel își dădu capul pe spate și se uită la ea pe 
deasupra nasului acvilin. 

— Niciuna. De fapt, ne-am întâlnit doar o dată la Altona 
Krone... asta ar fi cam acum două săptămâni. 

— Dar îndrăznesc să spun că nu prea vă era simpatică... 
insistă Maria. 

— Nu înțeleg... 

Norbert Eitel afișa un zâmbet confuz, în timp ce chipul tatălui 
său rămase fără expresie. 

— Frau Blum era pe cale să publice un articol în care să dea în 
vileag faptul că eraţi implicat într-o speculație imobiliară în care 
sunt amestecați și străini. 


22 Bună ziua (în germ. în orig.). 

Maria vorbea pe un ton ferm și autoritar. Fabel îl fixa pe 
Norbert Eitel, hotărât să nu se arate surprins de blufful Mariei. 
Zâmbetul lui Norbert nu trăda nimic, dar simplul fapt că acesta 
continua să zâmbească demonstra că nu era sincer. Maria lovise 
la țintă. Dar cel care vorbi fu Eitel senior. 

— Herr Hauptkommissar Fabel, nu știam că Frau Blüm urma 
să publice un articol despre fiul meu sau despre mine. Este 
adevărat că facem afaceri imobiliare, este adevărat că facem 
afaceri și cu parteneri străini. Eu personal mi-am construit o 
carieră în domeniul importului și exportului. Noi nu numai că nu 
știm nimic despre faptul că Frau Blum avea intenţia să publice 
un articol cu privire la afacerile noastre, dar nici măcar nu ne 
dăm seama despre ce anume ar putea fi vorba. 

Fabel schimbă tactica. 

— Cred că aţi luptat pe Ostfront”? în timpul războiului. Aţi avut 
sub comanda dumneavoastră și ucraineni, nu-i așa? 

În ochii bătrânului apăru o scânteie, care deveni pe rând 
flacără și foc mocnit. Dar nici vocea, nici expresia și nici 
mișcările sale nu trădară acel foc interior. 

— Chiar nu văd ce legătură are asta cu... Herr 
Hauptkommissar... 

Fabel avea senzația că privea printr-un tub de sticlă cu plumb 
în interiorul unui reactor nuclear: intuia o forță imensă, 
ucigătoare, dar ţinută în frâu. 

— Ba are legătură, datorită faptului că Ucraina apare foarte 
des în ancheta noastră. 

Era adevărat; dar oare cum avea să interpreteze Eitel această 
afirmaţie? Fabel tăcu, așteptând un răspuns. Wolfgang Eitel își 
aranjă părul de la tâmple, dar Norbert vorbi în locul său: 

— Noi avem afaceri în întreaga Europă și pe alte continente. 
Avem reviste în Olanda, în Polonia și în Ungaria. Afacerile 
noastre imobiliare implică atât parteneri din SUA, cât și din 
Ucraina. Nu văd ce ar fi de publicat în toată afacerea asta. 

Punct ochit, punct lovit. Maria și Fabel schimbară pe furiș o 
privire. Fabel se strădui să nu-și trădeze bucuria acelei 
descoperiri. | se adresă din nou lui Wolfgang Eitel. 

— Cred că știm cu toţii că articolul lui Frau Blum se baza pe 
ceva mai mult decât o afacere cu parteneri est-europeni, nu-i 
așa? 

— În acest caz, dumneavoastră știți mai multe decât noi. 

— Cred că aţi mers prea departe, Herr Hauptkommissar, îi 
întrerupse avocatul. Am acceptat această întâlnire pentru că toţi 
suntem oripilaţi de moartea lui Frau Blüm și suntem dispuși să 
facem tot posibilul pentru a vă ajuta să prindeți acel monstru. 
Dar trebuie să spun că întrebările dumneavoastră sunt 
impertinente și irelevante. Se pare că încercaţi să îi implicaţi pe 
clienţii mei în ceva care nu are nicio legătură cu ancheta. 

— Nu am acuzat pe nimeni de absolut nimic, spuse Maria. Prin 
această discuţie, doar încercăm să stabilim o legătură între Eitel 
Group și Frau Blum. 

— Și cred că deja am stabilit-o. 

Norbert Eitel se ridică pentru a da de înțeles că întrevederea 
luase sfârșit, însă niciunul dintre polițiști nu-i urmă exemplul. 
Fabel i se adresă lui Waalkes: 

— Cred că ar fi în interesul tuturor dacă clienții 
dumneavoastră ne-ar spune ce anume făceau la ora la care au 
fost comise crimele pe care le anchetăm: numele persoanelor 
care ar putea depune mărturie pentru ei. Și v-am ruga să o 
faceţi cât mai repede cu putinţă. 

— Asta este de-a dreptul scandalos! tună Eitel senior, 
ridicându-se de pe scaun cu o repeziciune care îi dezmințea 
vârsta. Ne acuzați, pe mine și pe fiul meu, că suntem implicaţi în 
aceste crime? 

— Este o procedură de rutină, Herr Eitel, răspunse calm Fabel. 

Maria îi dădu acestuia o hârtie pe care scrisese datele și orele 
celor două crime. 

— Oricum, Herr Eitel, m-aș fi așteptat să știți cum să 
răspundeţi la niște întrebări dificile... 

— Destul, Herr Fabel! explodă Waalkes. Este intolerabil! 
Intenţionez să îi informez pe superiorii dumneavoastră în 
legătură cu asta. 

Fabel se ridică și îi dădu lui Waalkes foaia de hârtie. 

— Locuri, ore, martori... Am nevoie de informaţii de la ambii 
clienţi. 

Se întoarse spre Norbert și spre Wolfgang Eitel, ai cărui ochi 
aruncau săgeți pe sub sprâncenele albe și stufoase. 

— La revedere, domnilor, spuse el apoi, ieșind împreună cu 
Maria și cu Werner. 

Cei trei nu spuseră nimic până nu se aflară singuri în lift. De 
îndată ce ușile ascensorului se închiseră, începură să 
zâmbească. 

— Cred că avem de făcut săpături, nu-i așa? întrebă Fabel. 

— O să mă ocup imediat de asta, răspunse Maria. A fost 
frumos din partea lor să ne arate în ce direcţie să ne îndreptăm. 
Voi încerca să aflu care sunt partenerii ucraineni ai Eitel 
Importing și Eitel Group. 

— Bine gândit, Maria! o felicită Fabel. 

— Mulţumesc, șefu'! 

Werner nu spuse nimic. 

— Apropo, zise Maria, în timp ce ușile liftului se deschideau în 
hol, chiar voiam să vă spun mai devreme... Am informaţii cu 
privire la contactele dintre ofițerii de poliţie din Hamburg și 
serviciile de securitate ucrainene. N-o să credeţi peste ce nume 
am dat! 

— Ce nume? 

— Al dumneavoastră... 

— Ce? Eu n-am fost în viața mea în Ucraina. 

— Vă amintiţi că aţi scris o lucrare despre ucigașii în serie 
psihopaţi, pe care aţi prezentat-o la Convenţia Europol? Cea în 
care vorbiţi despre crimele lui Helmut Schmied? 

— Așa... 

— Se pare că este folosită ca document de referinţă de către 
centrul criminologie și de medicină legală din Odessa, unde 
polițiștii ucraineni sunt antrenați să-i prindă pe ucigașii în serie. 

Werner și Maria se îndreptară spre imensele uși duble din 
sticlă și crom de la ieșire, iar Fabel rămase un moment pe 
gânduri, după care li se alătură. 


46. 


Vineri, 20 iunie, 
07:00 p.m. 
Polizeipräsidium, Hamburg 

Colegii Annei Wolff erau atât de obișnuiți cu înfățișarea ei 
zilnică neopunkistă, cu machiajul strident, cu vesta prea largă și 
cu blugii strâmţi, încât fură surprinși când o văzură intrând în 
biroul principal al Mordkommission. Werner și vreo doi băieţi din 
echipa de rezervă fluierară admirativ. Maria o complimentă, iar 
Fabel aplaudă discret. Numai Paul Lindemann părea îngrijorat. 

Anna se machiase discret, își pusese în evidență pomeţii și își 
schimbase coafura cu una mai simplă. Purta o rochie neagră, cu 
spatele gol, lungă până la jumătatea coapselor, care îi accentua 
formele și îi scotea în evidenţă picioarele frumoase. Maria o 
ajutase să instaleze sub rochie, înghesuite în sutienul fără 
bretele, transmiţătorul, firul și microfonul. Tehnicienii se 
asiguraseră deja că dispozitivul funcţiona. 

— AȘ zice că momeala e în cârlig, spuse Maria, zâmbind. 

— Bun, spuse Fabel, haideţi să recapitulăm. Anna? 

Anna Wolff descrise încă o dată etapele operaţiunii, având 
grijă să lase la urmă punctul cel mai important. 

— Să nu uitaţi semnalul meu de alarmă. Dacă mă auziţi 
spunând „Nu mă simt prea bine”, asta înseamnă că sunt în 
pericol și trebuie să interveniți. 

Fata își alesese cu grijă cuvintele mesajului. Era ceva ce 
puteai spune brusc și în orice context. Incăperea parcă vibra de 
nerăbdare, de agitaţie și de adrenalină. 

— Eşti sigur că nu vrei să vii cu noi, șefu'? 

— Nu, Anna... asta este operaţiunea ta. Dar voi lua legătura 
cu echipa, să mă asigur că totul este în ordine. Succes! 

— Mulţumesc! 

Toţi o urmară pe Anna în parcare, iar Fabel și Werner 
rămaseră singuri în birou. Camera părea goală și mohorâtă, 
lipsită de electricitatea care o umpluse cu câteva secunde mai 
devreme. Cei doi stătură în liniște o vreme, apoi Werner se 
întoarse spre Fabel și-l întrebă. 

— Acum? 

— Da, încuviinţă Fabel. Dar stai în afara perimetrului 
operațiunii. Mișcă-te odată cu ei și monitorizează aparatul de 
emisie-recepţie. Nu vreau ca Anna și Paul să creadă că nu am 
încredere în ei. Dacă nu e în ordine ceva, sună-mă pe mobil, o 
să-l ţin deschis toată noaptea. 

— Bine, Jan. 

— Și, Werner... - continuă Fabel - îți mulțumesc. Mă linişteşte 
gândul că ești în preajma lor, în caz că... 

Werner ridică din umeri, apoi zâmbi. 

— O să fie bine. 

Scutură cheile de la mașină, apoi se întoarse și ieși din birou. 


47. 


Vineri, 20 iunie, 


08:00 p.m. 
St Pauli, Hamburg 


O dubă Mercedes Vario, de un albastru-închis, având pe ea 
logoul firmei Ernst Thoms Elektriker, era parcată vizavi de 
intrarea în clubul de noapte. Trecătorii abia dacă o remarcau: nu 
era nimeni pe locurile din față și nu se vedea alt semn de viață 
decât rotirea constantă și tăcută a ventilatorului de pe capotă. 
Ceea ce oamenii nu vedeau era faptul că al doilea ventilator nu 
se rotea, dar era deschis și orientat către club. 

Anna Wolff zâmbi în sinea ei când portarul îi deschise ușa fără 
să o recunoască în persoana celei care îi demonstrase 
flexibilitatea degetului mare. Înainte să intre, se întoarse pe 
jumătate și aruncă o privire înspre dubă. Bătu ușor cu degetele 
în piept, cu un aer absent, apoi se întoarse și intră în club. Ştia 
că Paul și Maria, așezați în partea din spate a mașinii, o 
urmăreau pe un mic monitor, cu ajutorul unei camere video 
montate în ventilatorul de pe capotă. O văzuseră și o auziseră. 
Dacă nu, cineva ar fi venit imediat să o scoată de acolo. Era un 
sentiment deconcertant, să fii surd, dar nu mut. Cei care o 
urmăreau din mașină puteau auzi tot ce se întâmpla în jurul ei, 
tot ce spunea ea sau cei cu care vorbea, însă ea nu îi putea auzi 
pe ei. O minicască atașată de ureche putea fi ușor detectată. 
Anna știa că în club se aflau doi membri ai echipei care aveau 
microfoane și care îi puteau urmări fiecare mișcare. 

Anna trase aer în piept, apoi împinse ușa ce dădea spre ringul 
de dans. Ritmul muzicii o învălui, dar ea nu reuși să-și înfrângă 
sentimentul de neliniște care o cuprinsese. 

48. 


Vineri, 20 iunie, 


08:00 p.m. 
Alsterpark, Hamburg 


Fabel se întâlni cu Susanne la P6seldorf, ca să ia masa și să 
bea ceva. Tot timpul cât mâncară, Fabel fusese cu gândurile 
aiurea, așa că se scuză. 

— Am un ofițer pe teren, într-o misiune sub acoperire, explică 
el, și nu pot să spun că îmi place situaţia. 

— E în legătură cu Fiul lui Sven? 

— S-ar putea, încuviinţă el. Am fost de acord ca o tânără din 
echipa mea să fie folosită drept momeală. 

— Pentru Fiul lui Sven? întrebă Susanne, sincer șocată. E 
vorba despre un psihopat foarte periculos, imprevizibil și 
inteligent. Ai dreptate să fii îngrijorat, Jan. Aș spune chiar că 
este o situaţie care frizează iresponsabilul! 

— Mulţumesc pentru înţelegere, răspunse Fabel, abătut. Asta 
mă face să mă simt mult mai bine. Dar nu sunt sigur că ăsta e 
tipul pe care îl căutăm, deși e posibil să fie implicat într-o serie 
de răpiri și de violuri. 

— Tot ce pot să fac este să sper că tânăra va acţiona cu 
prudență. 

— Este vorba despre Anna Wolff. Este mult mai dură decât 
pare. De fapt, este mult mai puternică decât cei mai mulţi dintre 
noi. Și are în spate o întreagă echipă care o supraveghează. 

Susanne nu păru convinsă. Îngrijorarea ei îl făcu pe Fabel să îl 
sune pe Werner, care monitoriza comunicarea prin radio a 
echipei de supraveghere. Încă nu avea nimic de raportat. Era 
deja al treilea telefon pe care i-l dădea Fabel, iar tonul lui 
Werner semăna cu cel al unei bone care liniștește un părinte 
îngrijorat. Îl informă pe Fabel că Anna era în club și aștepta să 
apară MacSwain. Apoi îl asigură încă o dată că îl va suna dacă 
se întâmplă ceva important. 

După ce mâncară, cei doi se plimbară prin parc și prin oraș, 
până pe malul râului, apoi se așezară pe una dintre băncile cu 

vedere spre apă. Soarele care apunea în spatele lor le proiecta 
umbrele în faţă. 

— Îmi pare rău că nu sunt o companie prea plăcută, spuse 
Fabel, zâmbind abia mijit. 

Susanne se aplecă spre el și îl sărută ușor pe buze. 

— Știu. Te preocupă mult cazul ăsta. Îl sărută din nou. Hai să 
mergem la tine, să ne îmbătăm. 

— În regulă, răspunse Fabel, zâmbind. 

În clipa în care se ridicară de pe bancă, sună celularul; Fabel 
se aștepta să audă vocea lui Werner. 

— Jan... sunt eu, Mahmoot. _ 

— Dumnezeule, Mahmoot, pe unde umbli? Incepeam să... 

— Jan, trebuie să ne întâlnim chiar acum, îl întrerupse 
Mahmoot. E urgent și nu pot vorbi la telefon. 

— În regulă. 

Fabel se uită la ceas, apoi la Susanne, parcă scuzându-se. 

— Unde ești? 

Mahmoot îi dădu o adresă în Speicherstadt. 

— Ce naiba cauţi tu acolo? întrebă Fabel râzând. Te 
aprovizionezi cu cafea? 

Dar Mahmoot nu avea chef de glume. 

— Vino aici, acum. 

— Bine, ajung în zece minute. 

— Şi, Jan... 

— Da? 

— Vino singur. 

Convorbirea se întrerupse. Fabel închise telefonul și rămase 
pe gânduri. Ori de câte ori se întâlniseră, Fabel nu 
compromisese niciodată anonimatul lui Mahmoot, aducând cu 
sine și alt ofiţer. De data aceasta, Mahmoot spusese ceva 
redundant. Singura explicaţie era că îl obligase cineva să repete 
avertismentul, pentru a se asigura că Fabel avea să se ducă 
singur la întâlnire. Se întoarse spre Susanne. 

— Sincer îmi pare rău. Trebuie să plec. 

— E în legătură cu Fiul lui Sven? 

— Nu... Cred că un prieten a dat de necaz. 

— Vrei să vin cu tine? 

— Nu. Fabel zâmbi și îi dădu cheile apartamentului. Dar ţine 
patul cald până mă întorc. 

— E periculos? N-ar trebui să chemi ajutoare? 

— Mă descurc, zise el, ciupind-o ușor de obraz. După cum am 
spus, un prieten are nevoie de ajutor. O să mă duc cu mașina, 
așa că, hai să-ţi găsim un taxi... 


49. 


Vineri, 20 iunie, 


09:00 p.m. 
St Pauli, Hamburg 


La început, Anna fusese politicoasă, chiar se scuzase. Dar a 
cincea oară când un tip veni să o agate, replicile ei deveniră 
dure și tăioase. Când auzi salutul unui alt Romeo de doi bani, se 
întoarse înfuriată, rânjind. 

MacSwain făcu un pas înapoi, cu mâinile ridicate. 

— Îmi pare rău..., spuse Anna stânjenită. Am crezut că era 
altcineva... mă rog, oricine altcineva... 

— Sunt flatat. 7 

— N-ai de ce. Concurența e jalnică. Incepusem să cred că nu o 
să mai apari, spuse ea, cercetându-l din cap până-n picioare. 

— Am fost reținut la serviciu. Regret, adăugă el, întinzându-i 
mâna. 

— Mă numesc John MacSwain... Apoi adăugă în engleză: it's 
nice to meet you. 

— Sara Klemmer..., răspunse Anna, folosind numele unei 
foste colege. Eşti englez? 

— Aproape, replică MacSwain. Ai mâncat? 

Anna ridică din umeri cu un aer rezervat. 

— Atunci, hai să ieşim de aici... 

De la postul de comandă, Paul Lindemann îi alertă pe ofițerii 
aflați în club. 

— Fiți pe fază... o să plece. 

Apoi se întoarse spre ofițerul MEK, deghizat în electrician. 

— Plecăm și noi când vor demara cele două mașini din faţă. 

50. 


Vineri, 20 iunie, 


09:00 p.m. 
Speicherstadt, Hamburg 


Speicherstadt înseamnă „orașul depozit”. Este unul dintre 
cele mai interesante peisaje citadine din Europa. Clădirile, în stil 
gotic, ale imenselor depozite din cărămidă roșie cu șapte etaje 
au în vârf turnulețe din cupru, acoperite de cocleală, ce se 
avântă îndrăzneţ deasupra portului. Străduțe înguste și canale 
se împletesc în jurul clădirilor monumentale, legate între ele prin 
galerii, de regulă la al patrulea etaj. 

Speicherstadt reprezintă, de asemenea, și cel mai mare 
depozit de pe planetă: milioane de tone de cafea, ceai, tutun și 
mirodenii sunt stocate pe o suprafaţă de zece kilometri pătraţi. 
Tot aici se mai găsesc și mărfuri moderne: produse 
farmaceutice, calculatoare și mobilier. În ultimii ani, anticarii și- 
au instalat magazinele lângă birourile firmelor de comerţ 
maritim, iar unele societăţi importatoare de cafea au deschis 
cafenele pentru public. 

Fabel parcă pe Deichstrasse, în afara zonei vamale din 
Speicherstadt. Işi scoase pistolul din toc, verifică încărcătorul, 
apoi îl puse la loc. Coborî din mașină și merse încet. În spatele 
său,  clopotniţele bisericilor St Katharine și St Nikolai 
străpungeau cerul. O luă pe Kornhausbrucke, care traversa 
îngustul canal Zollk. In timp ce trecea podul, privi de-a lungul 
canalului străjuit de pereţii din cărămidă roșie ai depozitelor. 
Soarele apunea și accentua purpuriul clădirii din cărămidă. Fabel 
avea un sentiment de neliniște, chiar de teamă. Trecu pe lângă 
vamă, apoi o luă pe St Annenufer. Mai coti de două ori, după 
care ajunse pe străduța strâmtă și pavată cu piatră de care îi 
vorbise Mahmoot la telefon. 

În acel moment, cartierul era mai întunecat decât restul 
orașului. Soarele era deja prea jos ca să mai poată lumina 
catedralele masive ale comerțului, construite în stil victorian. Pe 
strada aceea nu se aflau birouri sau cafenele la parterul 
clădirilor; ferestrele depozitelor nu erau luminate, iar pașii lui 

răsunau pe strada pustie. Aproape că trecu de numărul pe care 
i-l dăduse Mahmoot. O pancartă mică indica faptul că depozitul 
aparținea firmei Klimenko International. La intrare se afla o ușă 
dublă, în formă de arcadă, și nicio fereastră care să dea în 
stradă. Fabel roti mânerul de fier, în formă de inel, și împinse 
ușa, care era descuiată. Intră într-o încăpere vastă, în care se 
aflau două șiruri de stâlpi din cărămidă și fier, stâlpi care 
suportau greutatea celorlaltor niveluri. Fabel aprecie că 
înălţimea camerei era de aproape nouă metri, iar suprafaţa, de 
patru sute de metri pătraţi. Camera era goală, cu excepţia unui 
birou, compus din module, care era suspendat în celălalt capăt 
al depozitului. Era întuneric. Doar unul dintre numeroasele 
neoane era aprins. La extremitatea cea mai îndepărtată a 
încăperii, ferestrele, semănând mai mult cu niște arcade cu 
geam, erau murdare și reduceau lumina serii de vară care 
pătrundea prin ele la un licăr portocaliu, închis la culoare. În 
spatele său, ușa se închise cu ecou. Fabel tresări. Dacă era 
cineva prin preajmă, atunci comisarul reușise să își anunţe cu 
succes sosirea. 

Işi scoase pistolul și trase piedica. Examina cu atenție 
camera, încercând să detecteze vreo mișcare în spatele 
stâlpilor, deși aceștia erau prea înguști pentru a putea cineva să 
se ascundă complet în spatele lor. Dacă acolo se afla cineva, era 
cu siguranţă în Portakabin sau în spatele acesteia. Fabel înaintă 
pe partea dreaptă, lipindu-se cât mai mult de perete, ca să nu 
fie expus. Apucă arma cu ambele mâini și o ridică la nivelul 
ochilor. Inaintă până ce ajunse în dreptul containerului. Se dădu 
cu iuţeală într-o parte, pregătit să tragă, pentru a privi în spatele 
acestuia. Nu era nimeni. Işi relaxă brațele treptat și ocoli cu 
repeziciune containerul. Își lipi spatele de perete. Fundaţia de 
cărămidă îi ajungea până la brâu, iar Fabel făcu socoteala că 
podeaua containerului se afla puţin sub nivelul capului său. Își 
lipi urechea de perete, dar nu auzi nimic. Se îndreptă cu 
prudenţă spre scări și începu să urce încetișor, ţinând mereu 
arma îndreptată spre ușă. Din interior nu venea niciun sunet. 
De-abia puse mâna pe mânerul ușii, când simţi ţeava rece și 
tare a unei arme împungându-l în ceafă. 

— Vă rog, Herr Fabel. Nu încercaţi să faceți nimic. Era vocea 
unei femei care vorbea germana cu un puternic accent străin. 
Luaţi degetul de pe trăgaci și ridicaţi arma deasupra capului. 

Fabel se supuse și simţi cum femeia îi ia pistolul cu o mișcare 
rapidă. Își fixă privirea pe vopseaua verde și scorojită de pe ușa 
containerului și se întrebă dacă aceea urma să fie ultima 
imagine pe care avea să o înregistreze creierul său. Incercă să 
rememoreze cu repeziciune tehnicile de negociere într-o situație 
critică, tehnici pe care le învățase în școală. Apoi ușa de la 
Portakabine se deschise, în fața sa apărând un bărbat scund și 
puternic, la vreo șaizeci de ani. Fabel recunoscu imediat 
structura slavă a feței. Recunoscu mai ales ochii verzi, 
pătrunzători şi strălucitori ai celui care îl atacase în 
apartamentul lui Blum. 


51. 


Vineri, 20 iunie, 


09:10 p.m. 
St Pauli, Hamburg 


În timp ce MacSwain îi deschidea portiera Porsche-ului 
argintiu, Anna privi într-o doară de-a lungul străzii. Mercedesul 
galben și uzat care o supraveghea era parcat la o distanță de 
aproape douăzeci de metri, iar Anna sesiză o mişcare abia 
perceptibilă în spatele parbrizului. Erau pe poziții și pregătiţi. Îi 
zâmbi lui MacSwain și se urcă în mașină. Se uită în spate și văzu 
pe bancheta de piele un coș mare din nuiele. MacSwain se 
așeză la volan și îi sesiză privirea întrebătoare. 

— Ah, asta? Zâmbi cu subiînţeles. Mă gândeam să mergem la 
picnic. 

Cu toate că zâmbi relaxată, Anna simţi un gol în stomac: un 
coș de picnic însemna un loc îndepărtat. Și cu cât ar fi mers mai 
departe, cu atât le-ar fi fost mai greu celor din echipa de 
supraveghere să-i urmărească fără să fie văzuţi. Trebui să facă 
un efort de voință ca să nu privească în oglinda retrovizoare, să 
vadă dacă echipa era în urma lor. 

— Deci..., începu ea, curioasă... unde mergem? 

— Surpriză, răspunse MacSwain, zâmbind, dar fără să-și ia 
privirea de la șosea. 

Anna ședea pe jumătate întoarsă către el, studiindu-i profilul. 
Se străduia să pară calmă și relaxată, în ciuda tensiunii care 
creştea cu fiecare minut. Își repeta în minte propoziţia „Nu mă 
simt prea bine”, ca și cum ar fi vrut să o aibă oricând la 
îndemână. leșiră de pe St Pauli. O luară spre est, apoi spre sud. 

„Nu mă simt prea bine.” Repetă propoziţia de parcă ar fi vrut 
să o apuce și să o ţină strâns. 


52. 


Vineri, 20 iunie, 


09:05 p.m. 
Speicherstadt, Hamburg 


Fabel avusese dreptate: stâlpii nu erau destul de groși pentru 
a se putea ascunde cineva în spatele lor. Dar fuseseră destul de 
groși pentru o femeie slăbuţă și mlădioasă, cu părul de un auriu 
strălucitor și cu un aer tineresc; avusese o poziţie strategică, ce 
îi permitea ca, din câţiva pași iuți și tăcuţi, să ajungă în spatele 
oricui ar fi încercat să deschidă ușa containerului. 

Spaima lui Fabel se mai domoli atunci când, după ce îl 
dezarmă, femeia luă pistolul din ceafa lui. Privind pe lângă 
slavul care stătea în pragul ușii, Fabel îl văzu pe Mahmoot, care 
stătea jos, în capătul îndepărtat al biroului. Nu părea foarte în 
largul său, iar în partea dreaptă a frunţii avea o vânătaie. În 
afară de asta, părea să fie bine. Slavul se dădu la o parte, 
lăsându-l pe Fabel să intre. Dacă polițistul voia să facă o 
mișcare, trebuia să o facă acum. Dar nu avea ce mișcare să 
facă. Era ca și cum slavul putea citi gândurile lui Fabel. 

— Vă rog să nu faceţi o mișcare pripită, Herr Fabel. Accentul 
se potrivea cu faţa. Fabel se întrebă dacă individul făcea parte 
sau nu din Echipa de Top a ucrainenilor; dacă îl avea în fața sa 
chiar pe Vasil Vitrenko. 

— Nu vrem ca dumneavoastră sau prietenul dumneavoastră 
să păţiţi ceva. 

— E în regulă, Jan, confirmă Mahmoot, din celălalt capăt al 
biroului. Sunt polițiști... mă rog... un fel de polițiști. Nu te-aș fi 
făcut să vii aici, dacă aș fi bănuit măcar că ești în pericol. 

Slavul arătă spre un al doilea scaun, lângă Mahmoot. 

— Herr Fabel, vă rog să luaţi loc. 

După ce Hauptkommissar se așeză, el se întoarse către fată și 
îi spuse în germană: 

— Martina, te rog, dă-i înapoi arma domnului 
Hauptkommissar. 

Tânăra scoase cu îndemânare magazia pistolului lui Fabel și i 
le înapoie separat. Fabel puse pistolul în toc și magazia în 
buzunar. În clipa aceea, observă că fata avea același model de 
pistol automat ca și cel pe care îl găsise Hansi Kraus în 
Schwimmhalle” dezafectată. Singura deosebire era că acesta 
nu era împodobit cu incrustații. 

Se întoarse către Mahmoot. 

— Ești bine? 

Mahmoot încuviinţă din cap. 

— Îmi pare rău, Jan. Dar cred că ar trebui să auzi ce au de 
spus. Ei sunt convinși că se află pe urmele aceluiași individ ca și 
voi. Ne urmăresc de ceva vreme pe amândoi... pe mine m-au 
luat în colimator imediat după întâlnirea noastră de pe feribot. 

Fabel se întoarse către slav, al cărui zâmbet nu ajungea până 
la ochii verzi și reci. 

— Înţeleg că misiunea dumneavoastră este aceea de a 
respecta legile rusești. Atunci, de ce nu folosiţi modalitățile 
legale? Trebuie să vă spun că ați încălcat o serie de legi federale 
germane... la ora actuală, orașul mișună de polițiști aflaţi pe 
urmele dumneavoastră... după ce m-aţi atacat... 

Mahmoot se răsuci repede pe scaun și dădu să se ridice. 
Tânăra blondă îndreptă spre el pistolul automat, făcându-i semn 
să rămână pe loc. 

— Aţi fost atacat? 

Fabel încuviinţă. 

— Noii dumneavoastră prieteni nu sunt atât de drăgălași 
precum par. 

— Îmi pare rău să aud asta, Herr Fabel, spuse slavul. Dar nu 
mi-am putut permite... complicația de a fi luat în custodie 

tocmai acum. Dumneavoastră apreciaţi desigur faptul că, dacă 
aș fi vrut, v-aș fi putut face mult, foarte mult rău. 

Fabel nu dădu nicio atenţie celor spuse de slav. 

— Cine sunteți dumneavoastră? Pentru cine lucraţi? 

Nici de data aceasta, zâmbetul slavului nu cuprinse și ochii 
verzi și reci. 

— În momentul de faţă, numele meu nu are nicio importanţă. 
Eu și colega mea - arătă în direcţia fetei blonde - suntem ofițeri 
în cadrul brigăzii antitero a poliţiei ucrainene, Berkut. 

— Serviciul secret ucrainean? 

— Nu... acela este SBU - S/uzhba Bespeky Ukrayiny -, care, 
din păcate, joacă și el un rol în toată această dramă. 

— Și care este legătura dintre aceste crime și terorism? 

— Legătura directă? Niciuna. HerrFabel, vă voi explica totul la 
timpul cuvenit. Mă tem că am multe să vă explic, iar germana 
mea are limitele sale, așa că vă rog să aveți răbdare. Tot ce pot 
să spun este că un schimb de informaţii ne-ar fi benefic 
amândurora. 

Fabel se uită mai atent la slav. Germana acestuia i se părea 
destul de corectă, în ciuda accentului greoi. 

— Ce făceaţi în apartamentul Angelikăi Blum? Și ce căutaţi la 
locul crimei de pe St Pauli? 

— După cum a precizat și prietenul dumneavoastră, pe 
amândoi ne interesează același caz. Înainte să moară, Frau 
Blum investiga unele tranzacţii imobiliare, în care era implicat și 
grupul de firme Eitel, nu-i așa? 

Fabel încuviință. Slavul zâmbi. 

— Aceste contracte au fost încheiate în beneficiul societăţii 
Klimenko International, un consorțiu cu sediul la Kiev. Clădirea 
aceasta, în care ne aflăm acum, a fost până recent ocupată de 
Klimenko International. 

— Contractele acestea erau ilegale? întrebă Fabel. 

— Tehnic vorbind? Poate. Contractele erau încheiate pe baza 
informaţiilor primite de Klimenko de la o serie de surse oficiale 
din guvernul de la Hamburg. 

— Să înțeleg că toate aceste contracte se învârt în jurul 
parteneriatului Neuer Horizont? 

— Văd că sunteți mai la curent cu situaţia decât credeam eu. 
Da, Herr Fabel, așa este. Peste tot în Hamburg se află 
proprietăţi imobiliare care nu au, în sine, decât o mică valoare 

comercială. Dar, de îndată ce oamenii află că o anumită zonă 
urmează a fi reconstruită și chiar dezvoltată, valoarea terenului 
pe care se află fiecare proprietate imobiliară crește spectaculos. 

— Deci Klimenko International și Neuer Horizont pot face 
avere cumpărând ieftin și din timp. 

— Asta era ideea. Vă voi spune acum ceva ce nu voi repeta 
niciodată și ce dumneavoastră nu veţi putea dovedi niciodată. 
Klimenko International este un paravan pentru guvernul meu. 
Ucraina este o ţară săracă, Herr Fabel. Cu toate acestea, are 
potenţialul de a deveni o regiune foarte bogată și foarte 
influentă a Europei. Datorită celor care ar fi în stare să 
folosească orice - și subliniez orice - mijloc sau armă de care 
dispun pentru a valorifica acest potenţial. Klimenko International 
a fost unul dintre aceste mijloace. Şi ca să răspund la întrebarea 
dumneavoastră... motivul pentru care m-am dus acasă la Frau 
Blum a fost acela de a afla dacă nu cumva avea acolo ceva care 
să incrimineze guvernul meu sau care să mă ajute să-mi 
îndeplinesc misiunea aici. O să vă spun imediat și care sunt 
obiectivele acestei misiuni. Mă gândeam că, poate, oamenilor 
dumneavoastră le-au scăpat unele documente sau informaţii, pe 
care nu le-ar fi asociat imediat cu crima, ci cu operațiunea 
Klimenko. V-am subapreciat. 

— Nu am fost numai noi. Cel care a ucis-o pe Angelika Blüm a 
șters absolut tot din computerul ei și a luat și o serie de dosare 
din apartament. 

Slavul îi aruncă lui Fabel o privire lipsită de expresie, apoi își 
trecu mâna prin părul alb, aspru, tuns periuță; apoi continuă, cu 
accentul său greoi, dar într-o germană perfectă din punct de 
vedere gramatical: 

— Mai există și un al treilea element, pe care dumneavoastră 
îl cunoașteţi deja... cel puţin parţial. Făcu o pauză, ca și cum ar 
fi vrut să puncteze importanţa a ceea ce avea să urmeze. Pionul 
principal al operaţiunii Klimenko a fost Pavlo Klimenko, 
prezumtivul șef al consorțiului. Klimenko este, de fapt, ofițer al 
serviciului secret SBU și are un trecut impresionant în ceea ce 
privește serviciul în cadrul forțelor armate. Din păcate pentru cei 
aflaţi în spatele acestei „întreprinderi”, de la o vreme au apărut 
și alte interese. Ai auzit de un anume Vasil Vitrenko? 

Fabel încuviinţă. 

— Se pare că este șeful unei bande de gangsteri ucraineni. Un 
grup nou, care preia activităţile tuturor celorlalte din oraș. 

— Vasil Vitrenko este - a fost - colonel plin în cadrul Berkut. 
Are un dosar impresionant și mulţi îl admiră până la adulaţie. 
Alţii îl consideră un monstru. Întruchiparea Diavolului. În alt loc 
și cu altă ocazie, mi s-a încredințat misiunea de a-l găsi pe 
Vitrenko și de a pune capăt celor mai cumplite excese ale sale. 
Vitrenko a adunat în jurul său zece dintre foștii săi ofiţeri 
subordonați - care au servit sub comanda lui în Cecenia sau în 
Afghanistan sau în ambele; absolut toţi s-au remarcat printr-o 
extraordinară vitejie, dar și printr-o cruzime de neimaginat. Toţi 
îi sunt extrem de loiali lui Vitrenko. Mai mult decât atât, Vitrenko 
le-a promis să-i facă pe toţi milionari. O promisiune pe care este 
foarte aproape de a și-o îndeplini. Maiorul Pavlo Klimenko a fost 
unul dintre acești ofiţeri. 

— Deci Vitrenko v-a furat pur și simplu schema de sub nas? 
întrebă Fabel, râzând amar. 

Ochii verzi ai slavului străluciră în lumina artificială din 
Portakabine. 

— Așa este, Herr Hauptkommissar. Dar înainte de a vă 
înfumura prea tare, aș vrea să subliniez faptul că și guvernul 
dumneavoastră este în stare să facă afaceri clandestine. Care a 
fost obiectivul operaţiunii în care a fost implicat bietul Herr 
Klugmann? 

— Nu sunt pregătit să discut asta cu dumneavoastră. 

— Nu? Perfect, Herr Hauptkommissar. Permiteţi-mi să răspund 
eu la propria întrebare. Dumneavoastră credeţi că Herr 
Klugmann avea misiunea de a-l supraveghea și de a culege 
informaţii legate de activitățile lui Vasil Vitrenko și ale oamenilor 
săi. Corect? 

Fabel ridică din umeri și încuviință. 

— Incorect, Herr Fabel. Herr Klugmann nu avea decât un 
singur obiectiv: acela de a-l contacta și de a negocia cu Vasil 
Vitrenko. Klugmann era agent BND și voia să propună o afacere. 
Guvernul dumneavoastră, cunoscând foarte bine trecutul și 
prezentul criminal al lui Vitrenko, este pregătit să-i ofere 
imunitate împotriva urmăririi judiciare, precum și o afacere 
profitabilă. 

— De ce naiba ar face guvernul federal german afaceri cu un 
criminal notoriu? 

— Din cauza zilei de 11 septembrie 2001. 

— Poftim? 

— Opt dintre cei zece sinucigași care au atacat World Trade 
Center din New York au locuit sau au trecut prin Hamburg chiar 
înainte de atac. A fost o chestiune deosebit de penibilă atât 
pentru oraș, cât și pentru guvernele naţionale. Pe scurt, voi, 
germanii, aţi face orice pentru a-i ajuta pe americani. lar 
americanii au nevoie de tot ajutorul din lume. Vasil Vitrenko este 
un om deosebit de inteligent și de educat; de asemenea, este 
expert în terorismul islamic și din Afghanistan. CIA a dat de 
înțeles celor de la BND că le-ar fi extrem de recunoscători dacă 
l-ar putea captura pe Vitrenko pentru ei. Colegul 
dumneavoastră, Klugmann, primise misiunea de a începe 
negocierile; apartamentul în care a fost omorâtă fata era chiar 
locul unde se desfășurau acele negocieri. 

Fabel se uită cu asprime la slav, apoi la fata blondă. N-ar fi 
fost prima oară când folosul imediat și caracterul imperios al 
„avantajului mai mare” prevala asupra literei legii. Slavul îl privi 
pe Fabel impasibil, dându-i timp să reflecteze asupra 
răspunsului. 

— Dar singura legătură dintre Klugmann și noua bandă de 
ucraineni era un tip pe nume Vadim. În afară de el, n-a existat 
niciun alt om de legătură. 

— Nu este așa, Herr Fabel. Trebuie să vă întrebaţi cine a fost 
sursa acelor informaţii și dacă au vreun interes întemeiat să vă 
inducă în eroare. Vadim este într-adevăr unul dintre oamenii lui 
Vitrenko - Vadim Redcenko -, iar Klugmann a luat legătura cu el 
ca principal om de legătură. Dar Klugmann s-a întâlnit și cu 
Vitrenko. De trei ori. Care a fost rezultatul acestor întrevederi, 
nu pot decât să ghicesc. Dar dovezile deciziei lui Vitrenko sunt 
cât se poate de clare. 

— Vreţi sa spuneţi că Vitrenko este cel care comite aceste 
crime înfiorătoare? 

— Sunt sigur de asta, Herr Hauptkommissari 


53. 


Vineri, 20 iunie, 

09:25 p.m. 
Altona, Hamburg 


Anna reușise să stea de vorbă cu MacSwain într-un mod 
destul de relaxat, dar privirile ei, aruncate în treacăt dincolo de 
profilul lui, prin fereastra laterală sau prin parbrizul 
automobilului Porsche, nu făceau altceva decât să caute puncte 
de sprijin, ancorându-se când de un semn rutier, când de un alt 
reper. Se îndreptau spre Elba. Unde naiba o ducea? 

— Sunt intrigată, spuse Anna, străduindu-se să pară cât mai 
calmă cu putinţă. 

MacSwain zâmbi cu subînţeles. A 

— Mă gândesc la ceva cu totul special pentru tine, Sara. ţi 
promit că e ceva ce nu vei uita niciodată... 

e 

Paul Lindemann se cutremură, ca și cum fraza lui MacSwain, 
pe care o auzise prin microfonul Annei, l-ar fi săgetat. Se 
întoarse spre Maria, care stătea lângă el pe bancheta din spate 
a dubei Mercedes. 

— Nu-mi place asta... nu-mi place deloc. 

— Dar n-a spus și nici n-a făcut încă nimic care să sugereze că 
ar trebui să intervenim. Anna știe să-și poarte singură de grijă. 
lar noi suntem aici, pe urmele lor. incearcă să te calmezi. 

Privirea lipsită de expresie a lui Paul dădea de înţeles că 
vorbele ei nu reușiseră să-l convingă sau să-l liniștească. Duse 
la gură microfonul stației de emisie-recepţie și îi întrebă pe cei 
aflaţi în cele două vehicule de supraveghere care mai era 
situația. Amândoi confirmară că aveau un contact vizual bun și 
de aproape. 

— Subiectul tocmai a intrat pe Helgolânder și se îndreaptă 
spre sud, raportă, prin staţie, o voce dintr-unul din vehiculele de 
supraveghere. Se pare că ne îndreptăm spre 
Landungsbrucken... 

Paul strânse și mai mult microfonul în mână, ca și cum în felul 
aceasta ar fi putut stoarce din el informaţii preţioase. 

— Castor patru-unu către Castor patru-doi... primul vehicul îl 
apela pe cel de-al doilea. Eu mă retrag. Preia tu supravegherea. 
Castor patru-patru... Îl apela acum pe unul dintre motociclişti. 
Vezi dacă poţi să îl depășești și să intri pe Landungsbrucken... 

Din nou tăcere. 

— Castor patru către Castor patru-patru... Paul ajunsese la 
capătul răbdării. Raportează odată... 

— Am intrat pe Landungsbrucken... - se opri, apoi continuă, 
pe un ton nedumerit - ... se pare că ne îndreptăm spre 
Baumwall și Niederhafen... sau Hanseboothafen... subiectul se 
află acum pe Johannisbollwerk. 

e 

Anna simţi cum i se pune un nod în gât. MacSwain ieșise de 
pe șoseaua principală, care ducea în port și se îndrepta spre 
pontoanele care  despărțeau  golfurile  Niederhafen și 
Schiffbauerhafen, unde erau locuri special amenajate pentru 
organizatorii și vizitatorii Expoziţiei de lahturi Hanseboot. Parcă 
mașina, cobori și veni să-i deschidă și ei portiera. Anna rămase 
o clipă nemișcată. Auzea scârțâitul catargelor, clipocitul apei și 
vuietul pădurii din apropiere. 

— Hai, spuse MacSwain, calm. Vreau să-ţi arăt ceva! 

În timp ce cobora din mașină, Anna tremură fără să vrea, cu 
toate că seara nu era nici pe departe răcoroasă. Lui MacSwain îi 
scăpă gestul ei, pentru că tocmai lua coșul de nuiele de pe 
bancheta din spate. Închise portiera, încuie mașina și activă 
alarma. Întinse un cot, cu coșul în cealaltă mână, făcându-i 
semn Annei să-l ia de braţ. Ea zâmbi și se conformă. Merseră 
de-a lungul  pontonului, înspre  Uberseebriucke. Deodată, 
MacSwain se opri în dreptul unui iaht mic, dar lustruit și, după 
toate aparențele, destul de scump. 

— Am ajuns... este mic, dar confortabil și rapid. Nouă metri 
treizeci. 

Anna se opri și se uită la iaht. Era foarte alb, cu o singură 
dungă albastră, la prora. Echivala, în prestanţă și eleganţă, 
automobilul Porsche al lui MacSwain. 

— Frumos... 

Vocea Annei răsuna stinsă. În clipa aceea, nu ştia ce avea să 
facă în continuare. 

e 

— La dracu'! Are un iaht. Paul îi aruncă Mariei o privire feroce. 
Dacă Anna apucă să se urce la bord și MacSwain părăseşte 
portul, îi pierdem. Rahat! Nu ne-a trecut prin cap că are un iaht. 
Chem echipa să o scoată de-acolo... 

Maria Klee se încruntă. 

— Dar asta o să compromită întreaga operaţiune. Nu-l putem 
aresta... n-a făcut nimic rău. N-o să facem decât să o 
deconspirăm pe Anna și să-i dăm de înțeles lui MacSwain că 
este suspect. Și Anna nu ne-a chemat încă în ajutor. 

— Dumnezeule, Maria... dacă apucă să iasă cu Anna din port, 
atunci ea va fi complet lipsită de apărare. Nu putem să o 
expunem chiar așa... 

Apucă stația de emisie-recepţie. Maria își puse o mână peste 
a lui. 

— Stai, Paul, îl avertiză ea. Putem chema Wasserschutzpolizei 
și poate chiar un elicopter. Ne aflăm chiar între comisariatul 
WSP, de pe Landungsbrucken, și Wache din Speicherstadt... 
Putem primi ajutoare, pe apă, în câteva minute. Poţi chema 
echipa, dar nu trebuie să fie văzuţi. Dacă simţim că Anna este în 
pericol, îi lăsăm să intervină, înainte ca el să apuce să o șteargă. 
Cu un gest brusc și hotărât, puse mâna pe telefonul mobil. Chiar 
acum iau legătura cu Wasserschutzpolizei... 

e 

Mintea Annei făcea conexiuni cu viteza fulgerului. Acesta era 
un element pe care nu-l luase în calcul. Se uita pur și simplu la 
iaht ca la o armă încărcată, îndreptată spre ea. Coborâse garda, 
iar MacSwain observă acest lucru. 

— Sara? S-a întâmplat ceva? Speram că vei fi impresionată... 

Vocea lui MacSwain îi reaminti brusc de scopul pentru care se 
afla acolo. Se întoarse spre el și zâmbi slab. 

— Imi cer scuze, dar nu pot spune că mă dau în vânt după 
iahturi... după vapoare... 

— Cum? MacSwain mimă surpriza. Ești din Hamburg, nu-i așa? 
Ai marea în sânge! Cobori mica scară metalică, ținând cu grijă 
coșul în mâna liberă. Il puse pe punte, apoi întinse mâna, să o 
ajute pe Anna să coboare de pe chei. 

— Nu... sincer, John... nu pot. Mi se face rău. Și mi-e frică... 

El zâmbi larg, iar ochii verzi scânteiară în lumina slabă. 

— O să fie bine. Hai, vino măcar să-l vezi. Nici măcar n-o să 
pornesc motorul. Dacă n-o să te simţi bine, o să luăm masa în 
oraș... mă gândeam doar că ar fi frumos să privim luminile 
orașului de aici, de pe apă. 

Anna luă o hotărâre. 

— Bine. Dar dacă n-o să mă simt bine aici, o să ne ducem 
altundeva. De acord? 

— De acord! 
e 
Odată întors în duba Mercedes, Paul spuse sec, cu o privire 
care nu admitea replică: 
— Sună-l pe Fabel! 


54. 


Vineri, 20 iunie, 


09:30 p.m. 
Speicherstadt, Hamburg 


— Am fost maior în cadrul Ministerului de Interne sovietic. 
MVD Kondor. Americanii le furnizau forțelor rebele armele cele 
mai sofisticate, iar războiul din Afghanistan avea să devină 
Vietnamul Uniunii Sovietice. Erau vremuri foarte grele. 
Disperate. Începusem războiul în forță, agresiv, dur, dar din ce 
în ce mai mulți băieți de-ai noștri se întorceau în saci de plastic. 
Și, mai rău decât atât, mulţi dintre ei dispăreau fără urmă. Era 
clar că aveam să pierdem bătălia. 

Slavul scoase din buzunar un pachet de ţigări, pe care scria 
ceva cu litere chirilice, și îi oferi mai întâi lui Fabel, apoi lui 
Mahmoot. Amândoi refuzară. El ridică din umeri, scoase din 
pachet o ţigară fără filtru și o puse între buzele ușor cărnoase. 
Scoase din buzunar o brichetă grea, placată cu crom; Fabel 
observă că pe ea era gravat un vultur. Işi aprinse ţigara și trase 
adânc aer în piept. 

— Nu sunt deloc mândru de ceea ce s-a întâmplat în acele 
zile, Herr Fabel. Dar războiul este război. Și, din păcate, războiul 
este alimentat cu răzbunare. În Afghanistan, răzbunarea a 
devenit din ce în ce mai cruntă. De ambele părți. Slavul suflă cu 
putere fumul, după care continuă. Numărul mare de rachete sol- 
aer furnizate de americani a făcut ca ajutorul aerian să devină, 
practic, imposibil. Unităţile noastre au fost izolate, li s-a tăiat 
orice legătură cu exteriorul. Adesea, erau pur și simplu 
abandonate și lăsate fie să iasă singure de acolo, fie să cadă în 

mâinile unor nebuni fanatici. Una dintre aceste unităţi era 
detașamentul de poliție MVD Kondor Spetznatz. 

— Comandat de Vitrenko? 

Slavul scutură ţigara în direcţia lui Fabel și un nor mic de 
scrum căzu pe podea. 

— Exact! Cred că acum ar trebui să vă spun ceva legat de 
aptitudinile speciale ale colonelului Vitrenko. Să fii comandant 
este un talent. Să comanzi un detașament de bărbaţi este ca și 
cum ai fi tatăl lor. E necesar să-i convingi că încrederea lor în 
tine trebuie să fie totală și unică și că numai sub comanda ta pot 
fi în siguranţă; că numai tu îi poţi proteja. Și dacă nu îi poți 
proteja și le este sortit să moară, ei trebuie să creadă că tu ai 
ales singurul loc adevărat și potrivit unde să poată muri... că 
supraviețuirea și viaţa în alt loc și în alt timp ar fi de-a dreptul o 
trădare. Toate acestea înseamnă că strategiile cele mai 
importante ale unui comandant sunt cele de ordin psihologic, nu 
militar. Vasil Vitrenko este un comandant unic. Incă de copil, s-a 
remarcat printr-o inteligenţă ieșită din comun. Din păcate, a 
demonstrat, tot de copil, unele trăsături de personalitate 
potenţial problematice. S-a născut într-o familie de militari, care 
a considerat că aceste capricii ale firii sale nu puteau fi ţinute în 
frâu decât printr-o carieră militară. Trase din nou, adânc, din 
țigară. A excelat ca soldat și, foarte curând, și-a demonstrat 
aptitudinea deosebită de conducător. Îi putea determina pe 
oameni să facă lucruri de care ei nu se credeau capabili... lucruri 
excepţionale. Ceea ce însă nu convenea autorităţilor era faptul 
că toţi cei care îl cunoșteau aveau un adevărat cult pentru el. 
Vitrenko propaga filosofia „soldatului etern”... Cei aflaţi sub 
comanda lui se considerau a fi ultimii dintr-un lung șir de 
războinici, care se întindea pe o perioadă de două mii de ani. 

Slavul se aplecă înainte, sprijinindu-se cu coatele de 
genunchi. Un rotocol de fum îi intră în ochi, făcându-l să-i 
mijească. 

— Ucigașul vostru are o misiune nobilă, nu-i așa? Se vede ca 
pe un războinic viking, care își readuce poporul pe calea 
adevăratei credinţe nordice? 

Auzind o descriere atât de asemănătoare cu cea făcută de 
Dorn, Fabel simţi cum i se pune un nod în gât. 

— Da... dar cum...? 

— Și de aceea, voi căutaţi un german sau un scandinav, îl 
întrerupse slavul. 

— Păi... da... 

— Mă dezamăgiţi, Herr Fabel! Aţi studiat istoria medievală, 
nu-i așa? 

— Da... și ce-i cu asta? răspunse Fabel, scurt. 

— Mă aşteptam să aveţi o gândire mai largă, mai 
cuprinzătoare... geografică și istorică în același timp. 

Afirmația își atinse ţinta cu vârf și îndesat. 

— La naiba! Privirea cruntă a lui Fabel sugera faptul că acesta 
prelucra informațiile dezgropate dintr-un colț ascuns al 
memoriei. Rusia Kieveană... 

— Așa este, Herr Fabel. Rusia Kieveană. Fondatorii orașelor 
Kiev și Novgorod, și care au dat numele lor Rusiei. Dar ei nu 
erau slavi. 

Fabel avu aceeași revelaţie ca și atunci când se afla în biroul 
lui Dorn. Asta era! Ultima verigă. Legătura dintre elementul 
ucrainean și restul puzzle-ului. 

— Nu..., spuse Fabel. Nu erau slavi. Erau suedezi. Vikingi 
suedezi. 

— Exact. Au navigat în susul râului Volga și și-au organizat 
centrele de comerț și orașele pe malurile fluviului. Războinici. 
De aici s-a inspirat filosofia cvasireligioasă a lui Vitrenko - 
„soldatul absolut”. El le-a insuflat subordonaţilor săi credința că 
erau moștenitorii unui cod războinic al vikingilor din Rusia 
Kieveană. li făcea să creadă că nu avea absolut nicio importanţă 
pentru ce luptau; importantă era lupta în sine, camaraderia „sub 
arme” și testarea curajului individual și colectiv... nimic altceva. 
Puteau fi trupe sovietice, mercenari, orice... Vitrenko le-a 
insuflat credinţa că numai actul războinic reprezintă adevărul 
inalienabil și indisolubil. Și, personal, cred că și-a înveșmântat 
filosofia în codurile semimitice ale vikingilor. Rezultatul a fost 
ceva ce depășește orice formă de loialitate... un devotament 
total, absolut. Vitrenko era - este - în stare să convingă oamenii 
să comită faptele cele mai atroce. Chiar să-și sacrifice propria 
viață, fără să stea pe gânduri. 

Slavul privi în podea, după care, distrat, scutură scrumul pe 
jos. Apoi se uită la Fabel cu expresia cea mai inocentă și mai 
intransigentă din lume. 

— Am senzaţia că vorbele mele nu pot descrie forța brută, 
totală pe care Vitrenko o poate exercita asupra celorlalţi... sau 
oroarea actelor de care este în stare. 

Era ca și cum Slavului i se terminase combustibilul; ca și cum 
ultimele rezerve de energie stocate în umerii lați se epuizaseră. 

— Inţeleg de ce toate astea vă fac să-l suspectaţi pe Vitrenko 
de comiterea acestor crime, dar dumneavoastră ați spus că știți 
că el este ucigașul. De unde știți? 

Slavul se ridică și se îndreptă spre una dintre ferestrele largi. 
Fabel era convins că, deși cu ochii îndreptaţi spre întunericul din 
depozit, omul vedea ceva, în alt loc. În alt timp. 

— După cum v-am spus, unitatea lui Vitrenko era izolată 
undeva pe teritoriile ocupate de rebeli. Și fără sprijin aerian. 
Fără nicio legătură cu exteriorul. Ca să iasă de acolo, ei trebuiau 
să străbată o vale controlată de rebeli. Le-a luat zece zile să 
ajungă de la un capăt la celălalt al văii. Alergau noaptea, 
repede, dintr-un loc ferit în altul. În fiecare noapte murea câte 
cineva... mai mult decât atât, răniții erau abandonaţi acolo, fiind 
prinși după aceea de către rebeli. Și, în fiecare zi, în valea 
aceea, ascunși și ţintuiți la pământ în câte un loc mai ferit, 
supraviețuitorii auzeau urletele pe care le scoteau tovarășii lor 
în timp ce erau torturați de către mujahedini. Era suficient 
pentru a zdruncina până și convingerile celui mai loial și mai 
devotat soldat. Dar atunci, în valea aceea, între Vitrenko și 
oamenii lui, s-a format o legătură indestructibilă. Slavul își mai 
aprinse o ţigară. Din peste o sută de oameni, numai douăzeci au 
ajuns la capătul văii. Dintre aceștia, o parte, care erau răniţi, au 
fost duși într-un loc sigur. Dar, în loc să se întoarcă în Uniunea 
Sovietică, Vitrenko și restul oamenilor săi s-au îndepărtat puţin 
de vale, după care s-au reîntors acolo, la adăpostul nopţii. Sigur 
că mujahedinii nu se așteptaseră la așa ceva. Vitrenko și 
oamenii lui i-au jucat pe rebeli cum au vrut ei. Au urcat în munţi 
și au pândit toate grupurile de luptători pe care le-au întâlnit în 
cale. Au omorât toți prizonierii, cu excepţia unuia singur; acesta 
a fost torturat fără milă, pentru a scoate de la el cât mai multe 
informaţii, apoi crucificat și lăsat să urle ore în șir până a murit. 
La început, rebelii au încercat să salveze victima, dar Vitrenko 
avea ascunși ţintași de elită, care să-i ia în cătare. După ce au 
pierdut o mulţime de oameni în încercările repetate de a-l salva 
pe prizonier, mujahedinii s-au consolat să audă urletele fără a 

mai interveni. Vitrenko și oamenii lui au devenit un fel de 
bandiți, de proscriși, imposibil de controlat de către autorităţile 
militare. Pentru soldații sovietici aflaţi în Afghanistan, au devenit 
niște adevăraţi eroi. Curând după aceea, cei din GRU - G/avnoye 
Razvedyvatelnoye Upravleniye -, principalul nostru serviciu de 
informaţii, au început să se simtă frustraţi: știau că Vitrenko și 
oamenii lui strângeau informaţii importante, pe care nu le 
transmiteau apoi și celor de la GRU. Apoi, poveștile au devenit și 
mai înspăimântătoare. Rapoartele vorbeau despre crime în 
masă, comise în zonele locuite de rebeli, despre jafuri și despre 
violuri. 

— Nu mi-aş fi închipuit că asta a putut atinge sensibilităţile 
sovieticilor, spuse Fabel. 

Ucraineanul studie chipul lui Fabel, pentru a descoperi 
eventualele urme de sarcasm. Nu observă niciuna. 

— Nu. Aveţi dreptate. Dar, la vremea aceea, noi sufeream de 
sindromul Vietnam: duceam o luptă inegală, în care 
superioritatea noastră ca număr, ca resurse și ca tehnologie ar fi 
trebuit să ne asigure o victorie ușoară; însă fuseserăm înfrânți și 
încercam cu disperare să scăpăm de acolo cât mai onorabil cu 
putinţă. Asta însemna că, prin anii 1987, 1988, autorităţile 
sovietice deveneau ceva mai sensibile la opinia publică 
internaţională. lar acţiunile lui Vitrenko deveneau din ce în ce 
mai... - își căută cuvântul - neplăcute. Așa că GRU m-a trimis pe 
mine acolo, însoţit de două detașamente de Spetznaz, pentru a 
da de urma lui Vitrenko și a restabili controlul asupra unității 
sale. 

— Și aţi reușit? 

Ucraineanul se sprijini de perete și își mai aprinse o ţigară. 
Apoi îi făcu un semn fetei blonde, care îi dădu un plic de culoare 
galben-închis. 

— Da. În cele din urmă. lar Vitrenko și oamenii lui au fost 
elogiaţi pentru extraordinarul curaj de care dăduseră dovadă în 
spatele liniilor inamice. Îi aruncă plicul lui Fabel, care, luat pe 
nepregătite, de-abia reuși să-l prindă. Dar ceea ce am văzut eu 
acolo - și crede-mă, Fabel, că, în viaţa mea, am avut ocazia să 
văd multe lucruri cumplite - era ca și cum mă aflam pe urmele 
Diavolului însuși... 

55. 


Vineri, 20 iunie, 


09:40 p.m. 
Niederhafen, Hamburg 


Cei doi polițiști nu se puteau apropia îndeajuns de mult de 
iaht încât să vadă ce se întâmpla. Paul le ordonă celor doi ofițeri 
din cadrul Mobiles Einsatz Kommando, îmbrăcați în 
combinezoanele, vestele și căștile lor negre, să se apropie. Unul 
dintre ei se apropie suficient de mult încât să poată ţine pistolul 
Heckler & Koch îndreptat spre bustul lui MacSwain, care stătea 
în partea din spate a iahtului și îi oferea Annei Wolff un pahar cu 
vin Sekt. 

În duba Mercedes, Maria primi un telefon de la 
Wasserschutzpolizei: trimiseseră deja un echipaj, care avea să 
se posteze în așa fel, încât să aibă o vedere cât mai bună a 
locului în care, ieșind din Niederhafen, ambarcaţiunile se puteau 
angaja pe una dintre căile navigabile de pe Elba. Dacă 
MacSwain părăsea portul, îl puteau repera și urmări de la o 
distanţă discretă. Pe cei de la Wasserschutzpolizei îi îngrijora 
numai faptul că iahtul lui MacSwain era o ambarcaţiune rapidă, 
care le-o putea lua cu mult înainte. Maria ceruse și un elicopter 
care să fie gata să intervină în caz de necesitate. Dar niciuna 
dintre acele măsuri de precauţie nu descrețea fruntea lui Paul 
Lindemann. Ceea ce îl îngrijora și mai tare pe acesta era faptul 
că Maria nu reușea să dea de Fabel: îl suna pe mobil, dar intra 
tot timpul căsuţa vocală. De ce își închisese Fabel telefonul, 
când promisese că putea fi contactat toată noaptea? 

e 

Aerul serii târzii era răcoros, iar Anna tremură din nou, 
involuntar, în clipa în care MacSwain îi oferi un pahar cu vin 
spumos Sekt. 

— O clipă, te rog... 

MacSwain deschise două uși, dincolo de care se aflau câteva 
trepte ce duceau într-o cabină mică, dar puternic luminată. In 
timp ce bărbatul stătea cu spatele la ea, Anna mirosi vinul și 
sorbi o înghiţitură. Nu simţi decât mirosul și gustul înțepător al 

șampaniei germane; dar știa că Rohypnolul sau GHB-ul erau 
aproape imposibil de detectat în orice băutură. Luă o înghiţitură 
ceva mai mare și își repetă în gând mantra cea tăcută: „Nu mă 
simt prea bine”. 

MacSwain reveni, purtând pe umeri un pulover albastru-închis 
de lână. 

— Putem merge jos dacă ţi-e prea frig, spuse el. Anna clătină 
din cap. Bărbatul zâmbi și îi oferi o farfurie pe care se aflau pate 
de ficat, pâine și salată de hering. Relaxează-te puţin, spuse el, 
vreau să-ţi arăt ceva. Știu că nu ești un marinar bun, Sara, așa 
că îţi promit să o iau încet. 

Se uită la Anna ca și cum i-ar fi cerut permisiunea. Nici Anna, 
nici MacSwain nu-i văzuseră pe cei de la MEK apropiindu-se, dar 
ea ghicea - spera - că se aflau deja acolo, ascunși, așteptând. 
Ceea ce nu știa sigur era dacă Paul aranjase sau nu să o 
acopere, în cazul în care iahtul ar fi pornit în larg. 

Rezistă ispitei de a privi înspre pontoane și se uită, cu 
hotărâre, la MacSwain. 

— Bine..., spuse ea, încuviinţând. Apoi adăugă, pentru 
asistenţa invizibilă: „Cred că o să fie foarte bine”. 

Paul Lindemann le spuse celor de la MEK să nu intervină. 
Maria îi anunţă pe cei de la Wasserschutzpolizei, care erau acum 
în legătură directă, prin radio, cu întreaga echipă, că MacSwain 
urma să plece. 

Bărbatul dezlegă iahtul, la prora și la pupa, și porni motorul. 
Huruitul său aspru, pătrunzător, o îngrijoră pe Anna, căreia 
instinctul îi spunea că acel zgomot însemna o putere mare și o 
viteză pe măsură. Așa cum promisese, el scoase încet iahtul din 
locul de staţionare. Anna observă ușurința aproape neglijentă cu 
care manevra vasul. Privi înapoi, spre locul de staționare, de 
care se îndepărtau, și văzu, mai mult ca o părere, o umbră ce se 
îndrepta destul de repede spre capătul pontoanelor. 

Elba se întindea în fața lor, neagră ca smoala și adâncă, tivită, 
pe malul îndepărtat, de luminile șantierului naval. MacSwain 
întoarse iahtul, astfel încât acesta era acum paralel cu malul 
râului, și opri motorul. Apăsă pe unul dintre butoanele de pe 
pupitrul de comandă al vasului, iar Anna auzi zăngănitul unui 
lanț greu, în timp ce ancora aluneca adânc în râul întunecat. 
Odată motorul oprit, Anna auzea zgomotele apei din jurul lor: 
avea impresia că se află pe spatele unei creaturi mari, a cărei 

respiraţie și piele mângâiau carcasa iahtului, în vreme ce trupul 
său nesfârșit se unduia sub ei. Bărbatul stinse luminile. 

— Nu e superb? spuse el, arătând cu mâna în care ţinea 
paharul cu șampanie spre malul îndepărtat al râului. 

In orice altă împrejurare, Anna ar fi fost într-adevăr captivată 
de priveliștea din jur: Hamburgul strălucea în noapte, iar Elba 
era oglinda în care orașul își reflecta frumuseţea. 

— Frumos..., spuse Anna. Foarte frumos. Mă bucur că m-ai 
adus aici... 

— lubesc orașul ăsta, spuse MacSwain. Simt că aici mi-e locul. 
Și aș vrea să rămân aici pentru totdeauna. 

— Dar ești englez, așa mi-ai spus... Nu ţi-e dor de... - Anna 
încercă să găsească repede ceva de care lui, ca englez, i-ar fi 
putut fi dor - de ploaie? îl întrebă ea, râzând. 

MacSwain râse și el. 

— Ascultă-mă pe mine, în Hamburg plouă atât de mult, încât 
potolește orice dor de clima umedă. Nu, nu mi-e dor de Anglia. 
Hamburgul îmi satisface orice nevoie de ceva... englezesc. 
Uneori, am impresia că locuiesc în cea mai estică suburbie a 
Londrei. Nu există alt oraș pe lume ca Hamburgul. N-aș pleca de 
aici pentru nimic în lume. 

Anna ridică din umeri. 

— Eu una... aș putea și să rămân și să plec. 

Chipul lui MacSwain se animă. 

— Te înţeleg. Nu ai decât o viaţă. Timpul pe care îl avem este 
prea prețios pentru a-l irosi. De ce ai vrea să ţi-l petreci într-un 
loc care ţi-e indiferent? 

— Cred că din inerție... din comoditate. Nu am energia 
necesară pentru a evada. 

— Eu, personal, mă bucur că nu o ai, Sara. Altfel, n-am fi 
acum aici. Se așeză lângă ea. Mi-ar face mare plăcere să-ți arăt 
propriul oraș... cu ochii unui străin. Sunt sigur că te-aș putea 
face să-ți schimbi părerea despre el. Și, oricum, asta mi-ar da 
posibilitatea de a te cunoaște mai bine... 

Se apropie și mai mult de ea. Anna simţi un miros subtil de 
colonie scumpă. Se uită în ochii de un verde strălucitor și studie 
trăsăturile perfect sculptate. Incepu să se întrebe foarte serios 
dacă bărbatul de lângă ea putea avea vreo legătură cu crimele 
investigate de ei sau chiar cu violurile ritualizate. MacSwain 
avea o frumuseţe virilă, clasică; prin haine, se ghicea un trup 

perfect proporţionat și musculos; era politicos, inteligent și sigur 
de sine. Totul la el ar fi trebuit să-i placă, să o atragă. Cu toate 
acestea, în clipa în care se apropie și mai mult de ea, lipindu-și 
buzele de ale ei, Anna trebui să-și înfrângă greața ce o 
cuprinsese. 
e 

Șalupa Barthel, tip WS25, lungă de cincisprezece metri, era 
cea mai nouă barcă cu motor a poliţiei portuare din Hamburg, 
dar nu și cea mai rapidă. Kommissar Franz Kassel ordonase să 
se micșoreze lumina farurilor, în contradicţie cu regulamentul 
portului impus chiar de el. Kassel luă binoclul și urmări iahtul lui 
MacSwain, care se îndepărta de cheiuri. Murmură ceva ca 
pentru sine, atunci când își dădu seama că era vorba despre un 
Chris Craft 308 sau de o motonavă de croazieră 328. Ideală 
pentru croaziere. Și rapidă. Mult mai rapidă, dacă proprietarul 
dorea într-adevăr acest lucru, decât cei 22 de kilometri pe oră ai 
șalupei lor WS25. Dar nu mai rapidă decât undele radio sau 
decât radarul. În afară de asta, Kassel putea solicita sprijinul 
oricăruia dintre comisariatele WSP situate pe malurile râului, de 
acolo și până la Cuxhaven. Dar, pe de altă parte, Kassel știa că 
la bordul acelui iaht se afla o polițistă. Și, din câte îi spusese 
Oberkommissarin Klee prin radio, dacă aveau să fie chemaţi în 
ajutor, viteza de acțiune putea fi diferenţa dintre viaţă și 
moarte. Kassel era o arătare de om: incredibil de slab și de înalt, 
cu părul roșu și cu pistrui, care păreau să fi apărut ca urmare a 
douăzeci de ani de expunere la aerul sălciu din port, la soare și 
la bură. Luă binoclul de la ochi și își scoase șapca de pe cap, 
trecându-și degetele osoase prin părul subţire și uscat, de 
culoarea nisipului. 

— Obraznic băiat..., mormăi el, punând mâna pe staţia radio. 

e 

Anna îl respinse pe MacSwain, punându-i o mână pe piept și 
împingându-i: nu tare, dar suficient de ferm încât el să înțeleagă 
mesajul. In timp ce își îndepărta faţa de a lui, îl văzu zâmbind. 

— Ce s-a întâmplat, Sara? 

Vocea lui MacSwain sugera o preocupare care însă nu se 
regăsea și în ochii verzi și reci. 

— Nimic..., spuse Anna. Apoi adăugă, aproape cochetând: Pur 
și simplu nu vreau să grăbesc lucrurile. De-abia ne cunoaștem. 
Nu știu aproape nimic despre tine. 

— Ce e de știut? 

Încercă din nou să o sărute. 

Anna se dădu înapoi și îl împinse din nou, de data aceasta cu 
ceva mai multă putere. 

e 

Maria Klee se întoarse spre Paul Lindemann, cu microfonul 
stației de emisie-recepție aproape de gură. 

— Comandantul șalupei WSP spune că există o cale de a 
termina totul acum, dacă vrem, fără ca MacSwain să-și dea 
seama că-l supraveghem. 

Paul se lumină la față. 

— Cum? 

— MacSwain face un tur al oraşului... ceva de genul 
„Hamburgul noaptea”. Din spusele căpitanului șalupei, tocmai a 
stins farurile. Asta este împotriva legii... În afară de asta, se află 
suficient de aproape de o cale navigabilă principală pentru a 
reprezenta o primejdie. Din fericire, omul nostru de la WSP a 
stins și el farurile. El spune că poate să-l ajungă din urmă pe 
MacSwain, să-l escorteze înapoi la locul său de staţionare și să-l 
amendeze. Să zicem că o să-i strice seara lui MacSwain... dar o 
va aduce pe Anna înapoi pe uscat. 

— Tu ce crezi? 

— Anna nu ne-a dat de înţeles că ar avea nevoie de ajutor. lar 
noi n-am aflat nimic care să ne fie de folos. Cred că ar trebui să 
rămânem pe loc. Dar, pe de altă parte, dacă și-ar aprinde din 
nou farurile, n-am mai avea niciun motiv să ne ducem peste el. 
Tu hotărăști, Paul. 


56. 


Vineri, 20 iunie, 


09:40 p.m. 
Speicherstadt, Hamburg 


Țigara fără filtru ardea periculos de aproape de buzele 
ucraineanului, iar acesta le strânse cu putere, înainte de a trage 

un ultim fum. Apoi luă chiștocul și îl aruncă pe jos, strivindu-l cu 
piciorul. 

Fabel scoase din plic aproximativ o duzină de fotografii. 
Primele imagini fură un șoc imens pentru el. Trei fotografii color, 
luate din unghiuri diferite, înfățișau aceeași femeie, cu 
abdomenul despicat, cu coastele rupte în afară și cu plămânii 
scoși din corp. Fabel simţi în gură un gust amar, de bilă. Ce 
oroare! Fabel o văzu pe fata blondă întorcând capul și privind pe 
fereastra mică, în interiorul depozitului, ca și cum s-ar fi ferit să 
vadă fotografiile. 

— O să ajung imediat și la acest caz... 

Ucraineanul îi făcu semn lui Fabel să se uite la celălalt set de 
fotografii. Fata se întoarse cu spatele la fereastră. De data 
aceasta, fotografiile fuseseră făcute fără lumină suplimentară în 
afară de un bliț care produsese o lumină puternică, intensificând 
impresia de real. In mod curios, fotografia aceea de amator, 
făcută cu bliţul, conferea fiecărei scene un realism care lipsea în 
obiectivitatea clinică din fotografiile profesioniste ale legiștilor. 
Fabel se uita acum, cuprins de același sentiment de acută 
oroare, la o nouă imagine, înfățișând femei, între care și câteva 
fete, măcelărite în același mod. Dar, în fiecare fotografie, 
pândind dinspre marginile întunecate ale bliţurilor aparatelor de 
fotografiat, Fabel văzu și alte victime. Ajunse în sfârșit și la 
ultima. 

— Dumnezeule mare..., spuse el, incapabil parcă să înţeleagă, 
ca și cum grozăvia a ceea ce vedea în faţa ochilor sfida orice 
înțelegere. O fată, care nu părea să aibă mai mult de 
șaisprezece sau șaptesprezece ani, fusese ţintuită pe peretele 
de lemn. Cuiele, ca niște țepușe de fier brut, îi fuseseră înfipte în 
mâini și în carnea și mușchii braţelor. Fusese despicată, după 
care i se aplicase ritualul Vulturului Insângerat, în același mod 
ca și celorlaltor victime, cu excepţia faptului că plămânii îi 
fuseseră și ei țintuiţi de perete. În ciuda dezgustului care făcea 
să i se strângă stomacul, o anumită părticică profundă și 
analitică a creierului lui Fabel examina similitudinea dintre 
fotografia din mâna lui și pânzele pe care le văzuse la expoziţia 
lui Marlies Menzel. Fabel scăpă fotografia din mână. Privi în sus, 
la ucrainean, aproape rugându-l să găsească o explicaţie care 
să facă tot ceea ce văzuse mai puţin înspăimântător. 

— A fost ultimul sat în care am ajuns înainte de a-l prinde din 
urmă pe Vitrenko. Era situat chiar pe teritoriul rebelilor și ne-a 
fost al naibii de greu să ajungem până acolo. Nu eram siguri 
dacă unitatea lui Vitrenko ocupase sau nu satul. Până la urmă, 
s-a dovedit a fi un simplu sat necombatant. Dar, trebuia să fim 
siguri: așa că am petrecut o zi întreagă, sub un soare necruţător 
și în praful și nisipul purtate de vânt. Apoi, chiar după prânz, 
vântul și-a schimbat direcția, aducând cu el, dinspre sat, 
duhoarea morţii. Atunci am știut că Vitrenko fusese acolo. Am 
trimis un detașament de recunoaștere, care ne-a semnalizat că 
ne puteam apropia. În clipa în care m-am aflat faţă în faţă cu 
conducătorul detașamentului, mi-am dat seama, după fața lui, 
că era de rău. 

Ucraineanul se opri și arătă cu capul spre fotografia care 
acum zăcea pe podea, între picioarele lui Fabel. 

— Era un fel de șopron sau magazie. Dacă iadul există, atunci 
probabil că arată cam așa... Bărbaţii fuseseră împușcați... toți... 
și aruncaţi grămadă, unul peste celălalt. Înainte de a fi 
împușcați, li se legaseră mâinile și picioarele, după care 
fuseseră puși în genunchi. Apoi femeile. Probabil toate femeile 
din sat. În jur de douăzeci. De toate vârstele... de la copii și 
până la bunici. Toate fuseseră despicate, după care li se 
smulseseră plămânii - la fel ca și victimelor dumneavoastră. 
Câteva fuseseră ţintuite de peretele șopronului și etalate acolo, 
ca niște... exponate. Ucraineanul se opri. Privea parcă o scenă 
invizibilă, căutând amănunte care să-i permită să facă o 
descriere cât mai fidelă. Ca fluturii într-un insectar. 

— Vitrenko a făcut toate astea? întrebă Fabel. 

— Nu el personal. Tocmai asta e chestia: i-a pus pe ceilalţi să 
o facă în locul lui. Are acest talent. A creat o galerie 
înspăimântătoare de exponate fără a-și păta mâinile cu sânge. A 
fost ca un test... o probă. Un ritual care i-a legat de liderul lor. 

— Și n-au fost decât femeile? întrebă Mahmoot, care până 
atunci tăcuse, ascultându-l pe ucrainean. 

Acesta încuviinţă. 

— Comandantul detașamentului de recunoaștere mi-a spus că 
măcar bărbaţii avuseseră parte de o moarte mai ușoară. Dar 
apoi ne-am dat seama că nu fusese așa. Vitrenko îi obligase să 
fie martori la acea atrocitate. Înainte de a-i împușca, îi forțaseră 
să le vadă pe femei murind. 

Fabel și Mahmoot se uitară lung unul la celălalt. În tăcere. 
Fabel se duse din nou cu gândul la imaginile expuse de Marlies 
Menzel în expoziția ei și se închipui într-o galerie 
înspăimântătoare, într-un șopron lipsit de aer, situat într-un 
peisaj dezolant, uitându-se la cadavrele mutilate a douăzeci de 
femei: opere de artă perverse, de o creativitate psihopată. 

— Şi l-ați ajuns din urmă? 

— In cele din urmă, da. Eu primisem ordinul de a-l escorta pe 
el și pe oamenii lui până la teritoriul controlat de sovietici. Și 
asta am și făcut. Dar numai după negocieri prelungite. Când i- 
am ajuns noi din urmă, oamenii lui Vitrenko au luat poziţie 
defensivă. A trebuit să le ordon oamenilor mei să se pună la 
adăpost. Nu înțelegeau de ce camarazii lor nu-i slăbeau din ochi. 
Dar oamenii aceia nu mai erau soldaţi sovietici. Erau oamenii lui 
Vitrenko. Bandiţi. Foarte bine instruiți, foarte motivaţi și foarte 
eficienţi... dar, până la urmă, tot bandiți. Supuși întrutotul lui 
Vitrenko. După Afghanistan, a devenit un erou. Amănuntele 
legate de atrocitățile pe care le comisese au fost eclipsate de 
popularitatea de care se bucura printre oamenii de rând. La 
drept vorbind, puțini erau aceia cărora le păsa cu adevărat de 
ceea ce se întâmplase cu o mână de musulmani străini, atâta 
vreme cât întâmplarea nu avea să aibă urmări. Vitrenko 
începuse să fie considerat un adevărat expert în terorismul 
islamic. După desfiinţarea Uniunii Sovietice, el a devenit un 
membru proeminent al noilor forțe antiteroriste ucrainene. S-a 
înscris în Berkut, „Vulturii aurii”. Și acolo s-a bucurat de 
aprecieri elogioase. Vitrenko este un om foarte inteligent și 
educat; a studiat toate formele de criminologie, psihologie și 
antiterorism. Aceste cunoștințe teoretice, combinate cu 
experienţa de pe teren, l-au ajutat să devină un expert deosebit 
de respectat. Apoi însă, a intervenit seria de violuri brutale și de 
crime din Kiev. Ucraineanul arătă din nou spre fotografii. Prima 
la care te-ai uitat era a uneia dintre victime, o tânără ziaristă 
care lucra la un post de radio independent din Ucraina. Noi am 
identificat un suspect, un tânăr în jur de douăzeci și cinci de ani. 
Corespundea tuturor criteriilor de caracterizare a unui ucigaș în 
serie și își recunoscuse vinovăția în legătură cu crimele, dar noi 
eram aproape siguri că nu acţiona singur. De fapt, Herr 
Hauptkommissar, eu, personal, nu sunt deloc convins că el era 
criminalul. Circulau o serie de zvonuri cu privire la un anumit 

cult, de care era legat și numele lui Vitrenko. Și noi bănuiam că 
un ofiţer de poliţie sau de securitate conducea din umbră o serie 
de activităţi criminale, dar numele lui Vitrenko nu a fost 
niciodată legat de aceste activităţi. Apoi, cam acum trei ani, a 
dispărut. La scurt timp după aceea, doisprezece dintre foștii lui 
subordonați s-au făcut nevăzuţi... sau, pur și simplu, au dezertat 
din posturile pe care le deţinuseră în armatele Rusiei, 
Belarusului și Ucrainei. 

Fabel râse amar. 

— Și s-au mutat la Hamburg, unde pot face bani din tot felul 
de afaceri murdare. Presupun că ei sunt cei pe care Brigada de 
Combatere a Crimei Organizate îi numește Echipa de Top... 

Ucraineanul ridică din umeri. 

— Indiferent cum i-aţi numi, unitatea lui Vitrenko a preluat în 
mod sistematic controlul asupra principalelor activități 
desfășurate în lumea interlopă din orașul dumneavoastră. Știţi, 
pentru ei, preţiosul dumneavoastră Hamburg nu este foarte 
diferit de Afghanistan, de Cecenia sau de orice alt teatru de 
operaţiuni. Este pur și simplu un alt peisaj. Loialitatea faţă de 
ceilalți și fată de conducătorul lor, angajamentul de a îndeplini 
obiectivele misiunilor primite... nimic altceva nu contează 
pentru ei. 

— Dar Vitrenko este un dement, protestă Fabel, conștient de 
slăbiciunea argumentului său. 

— Și eu cred că este nebun. Un psihopat. Dar nebunia a 
devenit bunul său cel mai de preţ. Este atât de lipsit de inhibiţii 
și de... constrângerile morale, încât le poate folosi pentru a-i 
teroriza pe cei pe care vrea să-i subjuge și pentru a-i fascina pe 
cei pe care vrea să-i folosească drept unelte ale sale. 

— Ivan cel Groaznic..., murmură Fabel. 

— Poftim? 

— Ceva ce mi-a spus recent cineva, zise Fabel. De ce îmi 
spuneţi toate astea? 

Ceva păru să întristeze ochii verzi. Din nou, fata blondă 
înţelese ordinul mut al ucraineanului, luă un dosar de pe birou și 
i-l dădu. El îl deschise și scoase de acolo o altă fotografie pe 
care i-o dădu lui Fabel. Aceasta înfățișa un bărbat în jur de 
patruzeci de ani, îmbrăcat în uniformă militară. Ucraineanul râse 
încet, văzând deruta lui Fabel, care se uita când la el, când la 
fotografie. Chipul din fotografie avea exact aceleași trăsături și 

aceiași ochi verzi ca și bătrânul, doar că maxilarul era mai lat și 
mai puternic, iar părul, de culoarea untului. Timp de o clipă, 
Fabel se întrebă dacă nu cumva era o fotografie de-a 
ucraineanului de pe vremea când era mai tânăr; dar, în ciuda 
asemănărilor  derutante, existau și prea multe deosebiri 
structurale fundamentale. În câteva secunde, Fabel parcurse o 
distanţă mai mare decât făcuse până atunci pe parcursul întregii 
anchete. Se lăsă pe spate și îl privi pe bătrân cu o vizibilă 
compătimire. 

— Numele dumneavoastră este Vitrenko? 

Ucraineanul încuviinţă. 

Fabel se uită din nou la chipul din fotografie. 

— Frate? 

Ucraineanul clătină încet din cap, de parcă ar fi fost din 
plumb. 

— Fiu. Eu sunt tatăl lui Vasil Vitrenko. 


57. 


Vineri, 20 iunie, 


10:00 p.m. 
Niederhafen, Hamburg 


Acum că nu riscau să fie văzuți de MacSwain, membrii echipei 
de supraveghere deschiseseră portiera culisantă a dubei 
Mercedes, coborâseră din mașină și stăteau afară, fumând. 
lnăuntru, aerul era mai curat, dar atmosfera rămăsese încărcată 
de electricitate. Toată lumea asculta conversaţia care se purta 
pe un iaht întunecat, aflat undeva în larg. Vocea Annei suna 
relaxată și încrezătoare. Paul Lindemann își puse mâinile pe 
genunchi și trase adânc aer în piept, după care se ridică brusc în 
picioare, ca un om care tocmai a luat o hotărâre importantă. 

— Spune-le celor de pe șalupa WSP să fie oricând gata să 
intervină. Dacă Anna ar fi vrut să o scoatem de acolo, ne-ar fi 
dat semnalul. 

Maria ridică microfonul stației de radio, dar nu transmise 
nimic. 

— Ești sigur, Paul? 

— Spune-le să rămână în stand-by. Dar să menţină contactul 
vizual, chiar dacă există riscul de a fi văzuţi. Nu trebuie să o 
pierdem din ochi pe Anna. 

— Cred că ai dreptate să nu te mai gândești la asta, Paul. 
lahtul a fost într-adevăr o surpriză neplăcută, dar acum că 
băieţii de la WSP se află aici, totul este din nou sub control. 
Maria se opri o clipă. Dacă vrei, putem și noi să urcăm pe 
șalupă... 

Paul clătină din cap. 

— Nu. Se vor întoarce la mal... într-un fel sau altul. E normal 
ca el să se întoarcă la locul lui de acostare. Vreau să fiu aici 
când o va face. 

e 

MacSwain apăsă pe unul dintre butoanele de pe tabloul de 
bord. Luminile de navigaţie și cele de pe carlingă se aprinseră 
din nou. Întinse sticla de șampanie și ridică o sprânceană. Anna 
întinse paharul. 

— Tu nu mai bei? întrebă ea, verificând, fără să dea de bănuit, 
dacă era aceeași sticlă care fusese desfăcută înainte să se 
stingă luminile. 

MacSwain zâmbi. 

— Când conduc iahtul, nu beau decât un pahar... dar, dacă 
vrei, tu poţi să mai bei. 

Îi umplu paharul, după care puse sticla la loc, în frapieră. 
Anna sorbi din vin. Era oare acolo ceva ce nu fusese și înainte? 
Vreun gust mai aparte? Simţi un strop de sudoare rece pe 
sprânceană și ţinu vinul în gură, exploatându-și la maximum 
capacităţile analitice ale cerului gurii. Anna înghiţi vinul, 
rămânând însă în alertă, atentă la cel mai mic semn de pericol. 
Îi zâmbi slab lui MacSwain, a cărui privire rămase lipsită de 
expresie și de nepătruns. Trecură câteva clipe de tăcere. Nici 
urmă de amețeală sau de privire înceţoșată. 

— De când te pasionează bărcile? 

Era singurul lucru care îi venise în minte. 

— Oh... de când eram copil. Tata mă lua cu el cu barca până 
în Scoţia. Am avut întotdeauna bărci și apă în jurul meu... Le-am 
îndrăgit de mic. 

— Eşti apropiat de tatăl tău? 

MacSwain râse. 

— Nimeni nu este apropiat de tatăl meu. Este un tip foarte 
rece. Nu ne-am înţeles niciodată foarte bine. Eu am fost trimis la 
internat și nu-mi vedeam părinţii decât în vacanțe. Chiar și 
atunci, în afară de faptul că mă lua cu el cu barca sau că îi 
însoțeam în călătoriile lor în străinătate, tata nu avea prea mult 
timp pentru mine. Ridică, filosofic, din umeri. Mama mea este 
nemţoaică, iar eu am fost întotdeauna mai apropiat de familia 
ei. Nu vrei să mai mănânci ceva? 

— Nu, mulţumesc... Trebuie să fie greu... pentru un băiat... 
vreau să spun... când nu ai o relaţie bună cu tatăl tău. 

MacSwain se crispă. 

— Acum nu mai sunt un băieţel. Zâmbi forțat. Se face frig aici, 
afară... Nu vrei să intrăm în cabină, să bem o cafea? 

Anna râse. 

— Ăsta este cel mai bun lucru pe care îl poţi face? Sau ai de 
gând să-mi arăţi niște gravuri? 

MacSwain ridică mâinile. 

— Dacă nu vrei decât cafea, cafea o să primești. 

La rândul său, Anna încercă să zâmbească. Cafea. Alt loc 
unde ar fi putut ascunde ceva mai puţin inofensiv. 

— Bine... 

Cabina era mică, dar luminoasă și curată, construită dintr-un 
polimer alb, fasonat, care imita lemnul. Pe pereţii laterali, se 
aflau câte două hublouri ovale, iar pe plafonul care dădea spre 
punte, trei. În dreapta, într-o nișă, se găsea o canapea mică; în 
stânga, se aflau bucătăria și un mic dormitor, cu un pat dublu. În 
cabină mirosea a cafea. MacSwain îi făcu semn Annei să se 
așeze pe canapea. Ea îl urmări cum turna cafea în două cești, 
din același ibric, și se simţi ușurată atunci când MacSwain se 
așeză pe marginea patului, în loc să forțeze intimitatea, 
înghesuindu-se pe spaţiul îngust de lângă ea. 

— Zici că lucrezi la o agenţie de turism, spuse el. Pe Anna o 
trecu un fior. Era un subiect asupra căruia nu prea voia să 
insiste. Încercă să-și amintească ce anume făcuse în scurtul 
interval de timp în care lucrase la Meier Reisen. 

— Da. Este munca cea mai plictisitoare de pe planetă. Să 
trimiţi familii germane pentru două săptămâni în Tenerife sau în 
Gran Canaria și apoi să le asculți plângerile referitoare la faptul 
că în meniul restaurantului nu a fost inclus și crenvurst... De ce? 

— N-ai trimis niciodată pe cineva într-un loc de unde să nu 
mai vrea să se întoarcă? Un loc care să le fi trezit un sentiment 
instinctiv... un loc căruia să simtă că-i aparţin cu adevărat? 

Anna ridică din umeri. 

— Nu... nu cred... 

— Asta am simţit atunci când am văzut pentru prima oară 
Hamburgul. Și, uneori, am acest sentiment și faţă de oamenii pe 
care îi întâlnesc. În ochii lui MacSwain se aprinse o flacără. Se 
întâmplă câteodată să întâlnești pe cineva pentru prima oară și 
să ai sentimentul că vă cunoașteţi de o veșnicie. O variaţie pe 
aceeași temă, veche de o mie de ani. 

— Sună romantic... asta le spui tuturor femeilor? 

MacSwain se întunecă la față. 

— Asta nu are nicio legătură cu femeile sau cu sexul. Eu mă 
refer la ceva de o mie de ori mai semnificativ decât... mă rog... 
dragostea. Este vorba despre o legătură reală între o persoană 
și un loc... între un individ și ceilalţi indivizi. MacSwain se 
încruntă, ca și cum ar fi căutat un punct de referinţă, care s-o 
ajute pe Anna să-i înţeleagă ideea. Există în germană un cuvânt 
care nu poate fi tradus în engleză... 

— Există chiar mai multe... 

MacSwain o întrerupse cu un gest brusc al mâinii. 

— Heimat. Conceptul unui loc, al unui timp și al unor oameni 
cărora le aparții. Se află undeva între conceptele de cămin și de 
tară natală. 

Anna încuviinţă fără prea multă convingere. Era un cuvânt pe 
care îl asocia cu provincialismul și cu îngustimea spiritului; cu 
filmele stupide, fără tentă politică și afectate, care fuseseră 
făcute în Germania, în perioada de după cel de-al Doilea Război 
Mondial: o vreme în care orice spirit al germanismului părea 
nepotrivit sau chiar de prost gust. 

— Există relaţii pe care le găsești în viaţă și care îţi dau acel 
sentiment al Heimat-ului, al apartenenţei. Numai că acest 
sentiment nu este neapărat ancorat într-un singur loc. Ori de 
câte ori vă întâlniți - oriunde în lume - sunteţi acasă. Privirea lui 
MacSwain deveni mai puțin intensă. Ridică din umeri și sorbi din 
cafea. De aceea tatăl meu nu mai face parte din peisajul meu... 
nu este decât un personaj ocazional. Am învățat că, între 
oameni, există legături mult mai semnificative decât cele pur 
genetice. Oricum... am vorbit destul despre mine... 

Se așeză pe canapea. Anna se trase într-o parte, ca să-i facă 
loc. El se apropie și o privi în ochi. Anna îi cuprinse din nou cu 
privirea trăsăturile frumoase, aproape perfecte, și fu surprinsă 
de dezgustul pe care îl resimţi în clipa în care el își lipi buzele de 
ale ei. 

— E timpul să ne întoarcem la mal, căpitane, spuse ea, 
sperând ca veselia ei să nu sune fals, așa cum, de fapt, și era. 

MacSwain zâmbi sec și oftă. 

— Sigur... 

J 

La întoarcere, MacSwain fusese politicos și curtenitor, dar 
vizibil mai rece. Anna simţi o ușurare văzând luminile din port 
apropiindu-se. Refuză propunerea lui MacSwain de a o conduce 
acasă cu mașina, spunându-i că mașina ei era parcată lângă 
clubul de noapte; el insistă să o conducă măcar până acolo. |n 
clipa în care MacSwain ajunse la locul său obișnuit de ancorare, 
Paul Lindemann și echipa de supraveghere se ascunseseră deja 
vederii, după care reluară urmărirea pe drumul spre clubul de 
noapte. 

— Aici e bine..., spuse Anna, în momentul în care MacSwain 
opri mașina în fața clubului de noapte. 

— Unde e mașina ta? întrebă el, zâmbind politicos. 

Anna făcu un gest vag cu mâna. 

— După colţ. Scoase din geantă un blocnotes și scrise 
numărul mobilului care îi fusese repartizat special pentru 
operaţiunea aceea. Ascultă... nu cred că am fost o companie 
prea plăcută în seara asta... Sună-mă și putem aranja ceva 
pentru altă dată. 

— Începusem să cred că nu mă placi, Sara. Păreai... nu știu... 
neliniștită... sau stânjenită. 

Anna se aplecă spre el și îl sărută lung pe buze. Apoi zâmbi. 

— Ti-am spus... nu mă simt prea bine în bărci. Asta e tot. 
Sună-mă! Deschise portiera și cobori din mașină. Data viitoare, 
hai să ne întâlnim undeva pe pământ... 

e 

Una dintre maşinile de supraveghere porni în urmărirea lui 
MacSwain. Anna stătea pe trotuar, urmărind cu privirea 
automobilul care cotea pe strada Albers-Eck. Abia după ce 
maşina de supraveghere confirmă că MacSwain părăsise zona, 
Mercedesul Vario opri lângă Anna. Maria coborî prima și o luă pe 

Anna pe după umeri, într-un gest stângaci și neobișnuit de 
afecțiune. 

— Te-ai descurcat al naibii de bine, Anna, spuse ea. 

— MacSwain ne-a speriat de-a binelea atunci când s-a 
îndepărtat de mal. Paul Lindemann coborâse din dubă și stătea 
acum lângă Maria. Nu știu cum de-ai putut să-ţi păstrezi calmul. 

Anna râse slab, ca un copil și își dădu seama că îi tremurau 
picioarele. 

— Nici eu. 

— l-am rugat pe cei de la Wasserschutzpolizei să nu te scape 
din ochi, explică Paul. Ai fost tot timpul în siguranţă... dacă ai fi 
avut nevoie de ajutor, oamenii ar fi ajuns acolo în câteva 
secunde. 

Maria tocmai voia să spună ceva, când îi sună mobilul. Făcu 
câţiva pași înapoi și răspunse. 

— Trebuie să recunosc, Anna, spuse Paul, că te-ai descurcat 
foarte bine. Dar, din păcate, n-am aflat prea multe. Individul nu 
a spus sau nu a făcut nimic care să sugereze că are de-a face cu 
răpirile sau cu crimele. 

Anna nu răspunse, dar rămase cu privirea în direcţia în care o 
luase mașina lui MacSwain. Nu putea uita greaţa care o 
cuprinsese ori de câte ori o atinsese. 

— Am un sentiment ciudat cu privire la MacSwain, spuse ea, 
fără să se uite la Paul. O impresie reală, puternică, fizică... 

Paul izbucni în râs. 

— Intuiţie feminină? 

— Nu, răspunse Anna pe un ton ferm și destul de tăios. 
Instinct de poliţist. 

— În fine, spuse Paul, se pare că ai trecut prin toate astea 
degeaba. Cred că domnul MacSwain nu este decât un tânăr 
orășean spilcuit și afemeiat. 

— Se pare că ai dreptate. 

Maria închise clapeta telefonului mobil. 

— Era Fabel... în sfârșit. Se pare că și el a avut o noapte 
agitată. MacSwain iese din cărţi. Avem un nume pentru 
criminalul nostru: Vasil Vitrenko. 

Anna se întoarse cu faţa către colegii ei. Ochii ei negri 
scânteiară reci în lumina neoanelor ce populau cartierul 
hamburghez al distracţiilor. 

— Nu mă interesează ce a descoperit Fabel. Eu știu că 
MacSwain e un om rău. El este ucigașul nostru. Știu... simt asta. 


58. 


Sâmbătă, 21 iunie, 


01:04 a.m. 
Harburg, Hamburg 


În ciuda faptului că era o noapte caldă, Hansi Kraus zăcea, 
tremurând, sub pătura murdară și ruptă și sub mantaua militară 
grea, care îl însoțea pretutindeni. Trupul lui slab tresărea 
convulsiv, dinţii îi clănţăneau și avea senzaţia că un şobolan îi 
rodea încontinuu măruntaiele. Poate că n-ar fi trebuit să se 
întoarcă la refugiul pentru cei fără adăpost; dar avusese nevoie 
de un loc cald, unde putea, probabil, să cerșească, să 
împrumute sau să fure atât cât să plătească doza de care avea 
atâta nevoie. Din păcate pentru Hansi, nu avusese ocazia de a 
exploata niciuna dintre cele trei posibilităţi. 

Aici era expus, dar trebuia să iasă cumva din această situaţie. 
Dimineaţă, avea să se ducă la turc și să-i spună ce văzuse la 
Polizeiprăsidium. Turcii vor ști ce să facă: și poate chiar își vor 
arăta  recunoștința printr-o doză mică... Îi scrisese, de 
asemenea, o scrisoare mamei lui, primul semn că era în viaţă pe 
care i-l dăduse în cinci ani. Işi ceruse scuze faţă de ea - atât cât 
era el în stare să o facă; o rugase să-l ierte pentru faptul că-i 
distrusese singurul fiu, că îi spulberase toate speranţele și 
visurile pe care le avusese în legătură cu el. Era chiar ironic că, 
după un deceniu de teamă și de ameninţări și după cinci ani în 
care mama și surorile lui crezuseră probabil că murise, Hansi 
ajunsese la concluzia că, poate, venise în sfârșit și vremea lui. 
Acum făcuse unele îmbunătăţiri; acum lăsase un mesaj care 
avea să dăinuiască dincolo de însăși viaţa lui. 

Hansi era speriat. Hansi era întotdeauna speriat, era starea lui 
naturală: dar acum, frica lui atinsese cote alarmante. Undeva, 
infiltrate parcă în oasele lui, erau câteva amintiri din copilărie 
care nu se topiseră odată cu carnea care, cândva, dăduse o 

oarecare formă trupului său. Ori de câte ori Hansi fusese bolnav 
sau speriat, mama sa îl lăsase să doarmă cu veioza aprinsă 
lângă pat. Acum, fantoma lui Hansi se întorcea cu gândul înapoi, 
la copilul Hansi, amintindu-și de lumina moale și caldă, de 
mirosul de lenjerie proaspăt spălată, de senzaţia de piele curată 
de după baie, de bucuria șt siguranța tihnită pe care le resimțea 
atunci când se ghemuia în pat. 

Acum, după douăzeci de ani, Hansi nu avea decât un bec gol, 
care ardea palid și inutil în tavan, ca un talisman împotriva 
fiorilor, durerilor și spaimelor care îi devastau trupul pustiit. Auzi 
pași afară, pe palier. În mod normal, i-ar fi ignorat: în refugiu era 
întotdeauna multă agitaţie și activitate, oamenii veneau și 
plecau, beţi sau drogaţi, certându-se sau ţipând în somn. Fără 
să se miște, Hansi ciuli urechile, dar pașii se opriseră. 

Nu se îndepărtaseră. Se opriseră. 

Tocmai începuse să se ridice într-un cot, când ușa se deschise 
încet. Hansi s-ar fi așteptat ca ei să năvălească înăuntru, în loc 
să o deschidă încet și în liniște, așa cum făcea mama lui, când 
intra la el în cameră, să vadă dacă dormea. Bărbatul mai în 
vârstă ținu ușa deschisă, lăsându-l pe cel mai tânăr, care arăta 
ca un culturist, să intre și să se îndrepte repede și fără zgomot 
spre patul lui Hansi. Mâna mare și puternică a bărbatului mai 
tânăr se încleștă pe gura lui Hansi, înăbușind strigătul ce urca 
din gâtlejul acestuia. Bărbatul mai în vârstă intră și închise ușa 
în urma sa. Zâmbindu-i lui Hansi, el scoase din buzunarul hainei 
de piele o cutiuţă de metal. Continuând să zâmbească și să 
clatine din cap, el ţinu cutiuța dreptunghiulară între degetul 
arătător și cel mare, ca un părinte care își necăjește copilul cu o 
bomboană, arătându-i-o, dar de la distanţă. 

— E timpul să fii fericit, Hansi, spuse el cu o voce aproape 
prietenoasă, deschizând cutiuţa și scoțând din ea o seringă 
hipodermică. Fericit cum n-ai mai fost niciodată până acum... 

Hansi încercă să ţipe, dar bărbatul mai tânăr îi îndesă în gură 
o cârpă urât mirositoare, după care îl apucă de braţ și îi suflecă 
mâneca. 

Cu o fracțiune de secundă înainte ca doza letală de heroină 
pură să-și facă efectul, Hansi se uită pe rând la cei doi. Cuvintele 
„Ştiu cine sunteţi... v-am văzut și știu cine sunteţi...” muriră pe 
limba lui imobilizată, sub cârpa murdară pe care i-o îndesaseră 
în gură. In câteva secunde, heroina invadă trupul firav al lui 

Hansi Kraus. După ce îi scoaseră cârpa din gură și se întoarseră 
cu spatele la el, lăsându-l să moară singur, lui Hansi i se păru că 
simte un miros de așternuturi proaspăt spălate. 


59. 


Sâmbătă, 21 iunie, 


04:00 a.m. 
Polizeipräsidium, Hamburg 


Atmosfera din sala de ședințe era un amestec ciudat de 
agitaţie și de epuizare. În orele moarte de dinaintea ivirii zorilor, 
ofiţerii de-abia treziți din somn și cei care, asemenea lui Fabel, 
Mariei, lui Paul și Annei, fuseseră treji și activi toată ziua 
dinainte, se străduiau să alunge oboseala fizică ce îi stăpânea. 
Mulţi vorbeau la telefon, trezind din somn o serie de oficialități 
din toată Europa, de la Hamburg până la Kiev. 

Și acolo, în centrul scenei, măriţi și fixaţi în piuneze în mijlocul 
panoului de afișaj, ochii verzi, reci ai lui Vasil Vitrenko, cu 
privirea dușmănoasă și eroică a unui dictator est-european, se 
uitau, sfidători, la cei aflaţi pe urmele sale. Alături de fotografia 
lui Vitrenko, se aflau cópii ale fotografiilor primite de la tatăl 
acestuia. Când Fabel fixase fotografiile pe panou, cei din sală 
tăcuseră câteva clipe, oripilaţi, ca și cum nu le-ar fi venit să-și 
creadă ochilor. 

Maria, care vorbea engleza destul de bine și puţină rusă, 
contactase telefonic o serie de ofițeri superiori de poliţie din 
Odessa și din Kiev. De asemenea, scanase bazele de date ale 
Europolului și ale Interpolului, găsind ici și colo câte un fragment 
util în vederea alcătuirii portretului unei persoane care să 
corespundă imaginii de pe panou. 

Fabel profită de un moment de relativă liniște și își adună o 
parte din oameni, așteptându-i pe ceilalţi să termine 
convorbirile telefonice. 

Fabel stătea în faţa lor, sprijinindu-se de masă. Trase adânc 
aer în piept, după care îi informă în legătură cu ceea ce-i 
spusese ucraineanul. În cameră se făcu liniște, o liniște adâncă, 

în timp ce el repeta spusele bătrânului: cum își urmărise fiul prin 
munții și prin câmpiile pe jumătate pustii ale Afghanistanului, 
cum găsise urmele unor atrocități de nedescris, care 
culminaseră cu descoperirea din șopron. Apoi le spuse ce aflase 
în legătură cu crimele din Kiev. 

— Deci... avem un suspect principal, dar, cu toate că deținem 
destule dovezi pe baza cărora procurorul general 
Staatsanwaltschaft să emită un mandat de arestare și 
interogare, nu avem nicio dovadă solidă pentru a-l înhăţa. Fabel 
se întoarse și arătă spre portretul mărit al lui Vitrenko. Colonelul 
Vasil Vitrenko, fost membru al Berkut, o unitate antitero, 
cunoscută sub numele de Vulturul de Aur. Patruzeci și cinci de 
ani. Și un nenorocit dur și fără inima. Avem relatarea unui 
martor ocular, care susţine că l-a văzut pe Vitrenko orchestrând 
crime în masă și utilizând același modus operandi pe care l-am 
văzut și noi aici, în Hamburg. De asemenea, avem o serie de 
crime asemănătoare și la Kiev... Dar, din nou, nu putem dovedi 
că Vitrenko ar avea vreo legătură cu aceste crime, mai ales că 
poliţia ucraineană crede că l-a prins deja pe făptaș. In schimb, 
avem un potenţial mobil. Se pare că două dintre victime, cel 
puţin, cunoșteau unele amănunte, foarte incriminatoare de 
altfel, legate de o serie de afaceri imobiliare ilicite, în care sunt 
implicaţi prietenii noștri, cei doi Eitel, tatăl și fiul, precum și 
ucrainenii. Maria? 

Maria Klee își scoase notițele și prinse să le frunzărească. 
Începu să vorbească, dar oboseala îi turnase parcă pietriș pe 
gât; căscă încet, apoi continuă. 

— Am vorbit cu poliţia ucraineană din Kiev, unitatea CT 
Berkut și serviciul secret SBU. După cum m-am așteptat, cei de 
la SBU nu au fost foarte cooperanţi, dar am obţinut unele 
informaţii de la poliţie, în legătură cu crimele din Kiev. Ei sunt 
convinși, se pare, că noi am prins un ucigaș care nu a făcut 
decât să copieze un modus operandi al altui criminal, pentru că, 
așa după cum a afirmat și Hauptkommissar Fabel, ei pot să jure 
că l-au prins pe adevăratul autor al crimelor. Se uită din nou pe 
notițe. Un anume Vladimir Gera... Maria se împotmoli la 
pronunția numelui, apoi reluă. Vladimir Gerassimenko. Aparent, 
un individ submediocru, care a lucrat ca administrator la căile 
ferate. Au existat trei victime. Două dintre ele au fost, se pare, 
sacrificate ca parte a unui fel de ritual. S-a bănuit că, la ritual, 

au mai luat parte și alţii, dar Gerassimenko a fost condamnat 
pentru cea de-a treia crimă. 

— Ziarista? întrebă Fabel. 

— Da. În propriul apartament. A 

— Ca și Angelika Blüm, zise Fabel. In glas i se citea oboseala. 
Am putea trimite pe cineva în Ucraina, să-l interogheze pe 
acest... p 

— Gerassimenko... îl ajută Maria. Se pare că nu. In 1997, 
Ucraina a semnat un moratoriu cu privire la pedeapsa cu 
moartea, care a fost abolită în anul 2000... dar Gerassimenko a 
fost executat în 1996. 

Fabel oftă. 

— Altceva ce-ai mai aflat? 

— Păi... despre tatăl lui Vitrenko... nu mai este în serviciul 
activ al poliției ucrainene. Am vorbit cu cineva din cadrul 
Ministerului Afacerilor Interne - singurul pe care au fost de acord 
să-l dea jos din pat - care mi-a spus că maiorul Stepan Vitrenko 
nu mai activează de câțiva ani în cadrul Berkut... a fost 
pensionat. Am înțeles de la persoana respectivă că Vitrenko 
senior a făcut din urmărirea și prinderea fiului său un fel de 
cruciadă... de unul singur. Se pare că sovieticii l-au trimis pe 
urmele lui Vitrenko în Afghanistan și că, de atunci, aceasta a 
devenit pentru el o adevărată obsesie. 

— Îmi închipui de ce, spuse Fabel. 

— Trebuie să adaug, spuse Maria, că singurul motiv pentru 
care ucrainenii acordă mai multă atenție dispariției lui Vitrenko 
decât celei a unei persoane obişnuite este importanța sa ca 
specialist antitero și în combaterea crimei organizate. Din 
punctul lor de vedere, singurul delict al lui Vitrenko este acela 
că a dezertat din armată. 

— Și Berkut... unitatea aceasta antitero, în care a activat? 
întrebă Fabel. 

— Este vorba, în principal, despre brigada antitero din 
Ucraina... un fel de detaşament de intervenție... Amnesty 
International s-a sesizat deja în legătură cu comportamentul lor. 
Ministerul de Interne al Ucrainei este pe urmele lor. După cum 
reiese din dosarul lui Vitrenko, acesta depășea cu mult 
parametrii operaţionali obișnuiți ai Berkut. Era un om deosebit 
de ambițios, un adevărat expert în domeniul delincvenței civile, 
politice și al terorismului. În Ucraina, crima organizată este o 

problemă reală și există tensiuni masive între minoritatea rusă 
și populaţia majoritară ucraineană. În afară de asta, probabil că 
au procentul cel mai ridicat de criminali în serie din lume. De 
aceea și sunt cei mai pricepuţi în urmărirea și prinderea 
ucigașilor în serie. 

Fabel își trecu mâna peste barba nerasă de douăzeci de ore. 

— Dacă tatăl lui Vitrenko a pornit o cruciadă de unul singur 
pentru a da de urma fiului său, atunci cine este fata care 
lucrează cu el? Și de ce? 

— Cred că am un răspuns și la această întrebare, spuse Maria, 
răsfoindu-și din nou notitele. Cred că este vorba despre 
locotenentul Martina Onopenko. A fost, până nu de mult, ofițer 
în cadrul poliției din Kiev. 

— Detectiv? 

— Nu... brigada în uniformă. Dar are ceva experienţă militară. 
Am aflat că este sora mai mică a ziaristei care a fost ucisă. Se 
pare că Martina împărtășește părerea bătrânului, cum că 
Vitrenko este vinovat de uciderea surorii sale. Și-a dat demisia 
din poliţie când i s-a refuzat redeschiderea cazului. 

— Un parteneriat destul de ciudat, spuse Fabel, gânditor. Sora 
unei victime și tatăl principalului suspect... 

Maria ridică din umeri. 

— Eu doar presupun că este fata despre care vorbiţi. Îi dădu 
lui Fabel o fotografie a unei tinere femei. Mi-au trimis-o prin e- 
mail prietenii noștri ucraineni... 

Fabel studie fotografia. Fata din imagine semăna în multe 
privinţe cu asistenta ucraineanului, numai că avea părul mai 
închis la culoare și faţa mai ovală. 

— Seamănă, darnu e ea... 

— Știu. Aceasta este ziarista ucisă la Kiev. Valerie Onopenko. 

— Și, bineînţeles, sora femeii care lucrează cu Vitrenko senior. 
Cazul ăsta pare să fie o confruntare între familii. 

— Fiindcă veni vorba, interveni Werner, venind mai în faţă, i- 
am verificat pe prietenii noștri, cei doi Eitel. Amândoi au alibiuri 
imbatabile pentru prima crimă. Tatăl are un alibi confirmat 
pentru cea de-a doua, iar Norbert Eitel pentru cea de-a treia. Am 
stat de vorbă cu unii dintre colegii noștri care se ocupă de 
infracţiuni din domeniile financiar și economic, de la etajul al 
doilea, dar mi-au spus că, pentru moment, nu-i acuză de nimic 
pe cei doi Eitel, deși îi interesează în mod deosebit acele 

afirmaţii legate de fraudele imobiliare. Le-am dat o copie a 
dosarului nostru. lar ei mi-au dat o listă a companiilor și a 
investițiilor controlate de către cei doi Eitel sau la care au 
acţiuni. Și... da... amândoi sunt directori ai Neuer Horizont. Fu 
rândul lui Werner să-și răsfoiască notițele. Au acţiuni și la Galicia 
Trading. Acesta este un holding care se pare că face afaceri, pe 
hârtie, cu aripa imobiliară a Eitel Group. Acest aspect a stârnit în 
mod special interesul celor de la Financiar și de la Economic. Am 
aflat că Galicia Trading este condusă de patru directori: 
Wolfgang Eitel, Norbert Eitel, Pavlo Klimenko și un om de afaceri 
american, John Sturchak. Recent, Galicia Trading a cumpărat o 
serie de proprietăţi imobiliare din Hamburg. 

— lar Pavlo Klimenko este unul dintre oamenii lui Vitrenko, 
spuse Fabel. Tăcu preț de câteva clipe, apoi continuă: Despre 
american ce știm? 

— Nu foarte multe, dar am dat un e-mail la tradus în engleză, 
pe care urmează să-l trimit la FBI și la Interpol. 

— Cred că ar fi cazul să mai stăm puţin de vorbă cu cei doi 
Eitel, spuse Fabel. 

Anna Wolf se ridică în picioare. Purta încă rochia elegantă pe 
care o îmbrăcase la întâlnirea cu MacSwain, dar își pusese peste 
ea geaca de piele. Sub fard, chipul ei apărea tras și palid. 

— Și cu MacSwain cum rămâne? 

— Adică? 

— Mai este suspect sau nu? În ciuda oboselii, tonul ei răsună 
oarecum sfidător. 

— Nu pentru aceste crime... nu. Dar, în orice caz, îl vom ţine 
sub observație. Eu tot cred că are o oarecare legătură cu 
răpirile, care, bănuiesc eu, nu au de-a face cu cazul principal. 
Dar trebuie să fiu foarte atent, Anna. Kriminal/direktor Van 
Heiden este de părere că, dacă MacSwain se prinde că îl 
urmărim fără să avem dovezi concrete care să indice de ce este 
suspect, s-ar putea să ne trezim cu o reclamaţie de toată 
frumusețea. 

Anna se așeză. 

Fabel, tot în picioare, făcu o pauză, apoi se adresă din nou 
tuturor celor prezenți. 

— Și acum, o lecţie de istorie... 

Pusese un biblioraft pe scaunul de lângă cel pe care își 
atârnase geaca Jaeger. Luă biblioraftul și scoase de acolo un 

teanc de hârtii. Cei prezenţi se foiră nerăbdători. Îi făcu să 
înceteze cu o privire rece. 

— Este absolut necesar. Avem de-a face cu o metodă 
ritualizată de ucidere, care datează de peste o mie de ani. 
Criminalul nostru - Vitrenko - trăiește la fel de mult în trecut ca 
și în prezent. lar noi trebuie să înţelegem ce simţ denaturat al 
istoriei și al destinului îi ghidează acțiunile. Am aflat destule 
lucruri care ne-ar putea interesa... 

Fabel nu le spuse că îl sunase pe Mathias Dorn, trezindu-l din 
somn. Profesorul Dorn îi pusese la dispoziţie toate faptele-cheie 
de care avea nevoie, precum și direcţiile în care să acţioneze. 
Mai mult decât atât, Dorn își amintise numele regelui viking care 
luase locul regelui Inge cel Bătrân, atunci când acesta refuzase 
să sacrifice nouă femei la Uppsala. Fabel luă o fotocopie dintre 
hârtii și o prinse pe panoul de afișaj, foarte aproape de imaginea 
lui Vitrenko. Era vorba despre o ilustrație, pe placă de cupru, 
datând din secolul al XIX-lea. Înfăţișa un războinic cu umerii 
foarte laţi, călare pe un cal fioros. Avea părul lung, de culoare 
deschisă, foarte ondulat, o mustață uriașă și o barbă împletită. 
Purta o tunică de zale și o blană mare, ca o mantie, peste umerii 
enormi. Pe cap, purta un coif în formă de vultur. 

— Acesta, spuse Fabel, este adevăratul tată al lui Vasil 
Vitrenko. Nu ucraineanul care îl urmărește. Cel puţin, așa cred 
eu că vede Vitrenko lucrurile. 

Fabel așteptă să înceteze murmurul din sală, inclusiv cele 
câteva râsete, apoi continuă. 

— Așa... aceasta este numai și numai presupunerea mea. O 
voi ruga pe Frau Doktor Eckhardt să studieze această problemă 
mâine... de fapt, ceva mai târziu în dimineaţa aceasta... dar 
acesta, doamnelor și domnilor, este Sven. Ca în Fiul lui Sven. 
Numele său întreg este B/ot-Sven, Sven cel Insângerat sau Sven 
Sacrificatorul, depinde cum interpretezi. Acesta a fost regele 
Suediei între anii 1084 și 1087. Fratele său vitreg, regele Inge 
cel Bătrân, s-a convertit la creștinism și a refuzat să 
îndeplinească ritualuri păgâne de sacrificiu la templul din 
Uppsala. Sven a îndeplinit el sacrificiile și și-a câștigat astfel un 
renume. Inge a fugit în Västergötland, iar B/ot-Sven a devenit 
rege al Suediei, sau Svealand. Sigur că vă puteți întreba ce 
legătură este între un ucrainean dezaxat și Suedia. Fabel prinse 

pe panou o a doua ilustrație eroică, similară cu prima, pe care o 
puse lângă cea a lui B/ot-Sven. 

— Acest domn este Rurik, primul mare prinț al Kievului. Se 
presupune că Rurik a fost un prinţ viking din această parte a 
Germaniei, poate Frisia sau Friesland, așa cum se numește azi. 
Războinicii pe care i-a condus și care au cucerit Novgorodul și 
Kievul se numeau ruși sau Rowers; de la ei vine numele de 
Rusia. Printre oamenii lui Rurik, se numărau varengii și alți 
mercenari. Povestea spune, oricât de ciudat ar putea părea 
acest lucru, că slavii din Ucraina și din Rusia de azi trăiau în 
anarhie, motiv pentru care i-au chemat pe Rurik și pe fratele 
acestuia să vină să restabilească ordinea. Este o poveste 
similară celei despre saxonii chemaţi în Anglia - în cazul lor, cei 
doi fraţi fiind Hengist și Horsa. În orice caz, ideea este că Rurik și 
oamenii săi au fost niște venetici care au subjugat un popor 
străin. lar răsplata lor au fost bogăţiile și gloria. In curând, au 
devenit elita acestei ţări și fondatorii aristocrației ruse și 
ucrainene. Vitrenko și oamenii lui fac același lucru aici... iar 
Vitrenko a învăluit totul în conceptele sale semimitice de frăție 
de arme și ritual viking tainic. 

— O porcărie, spuse Werner. Doar nu se pot considera o ceată 
de vikingi, venită să ocupe o ţară nouă. 

— Ba da. lar legat de faptul că este o porcărie, privind din 
afară poţi spune asta despre orice religie sau sistem de 
credințe. Nu contează ce anume crezi, ci actul de a crede în 
sine. Indiferent cât de bizar sau de extrem li s-ar putea părea 
acest lucru celor din jur. Este ceea ce-i face pe unii să-i 
considere perfect normali pe tinerii care zdrobesc avioane, 
izbindu-le de clădiri pline de oameni. 

Werner clătină din cap. Mai mult a tristețe și a mirare, decât a 
dezacord. 

Fabel continuă. 

— N-am idee dacă, la început, Vitrenko a crezut sau nu toată 
povestea asta sau dacă s-a folosit de mit ca de un mijloc prin 
care să-i poată manipula pe cei aflaţi sub comanda sa. Acum 
însă, sunt convins că o crede... 

Se opri o clipă, gândindu-se la sfârșitul conversaţiei pe care o 
avusese cu bătrânul soldat ucrainean. Umerii puternici ai 
acestuia se încovoiaseră în timp ce vorbise despre copilul 
Vitrenko. Băiatul palid, care moștenise ochii verzi ai tatălui său, 

care era atât de capabil și care vădise o predispoziţie precoce 
către cruzime. Povești despre alţi copii pe care îi manipula, îi 
intimida și îi ademenea, pentru a-i determina să tortureze 
animale mici. Apoi, unii pe alţii... Eu, personal, sunt sigur că 
Vitrenko a fost dintotdeauna un psihopat. Dar, în loc să fie tratat 
și ţinut sub observaţie, el a fost trimis la academii militare 
sovietice de elită, unde aptitudinile sale înnăscute și psihopatia 
au fost dezvoltate. Fabel luă hârtiile de pe masă. In mâna sa, 
acestea luară forma unui con. Fabel întinse braţul, ca și cum 
conul acela ar fi fost în flăcări. O torță aprinsă pe care o ţinea în 
fața colegilor săi. Vasil Vitrenko este cel mai periculos individ cu 
care am avut de-a face vreodată. Va ucide pe oricine i se va 
părea că reprezintă o ameninţare pentru el. Asta vă include și 
pe voi. Și pe mine... _ 

Fabel nu știa ce să le mai spună. In mintea lui, se 
învălmășeau imagini ale victimelor, ale ochilor tatălui lui 
Vitrenko în clipa în care acesta îl apucase de gât... aceiași ochi 
reci, de smarald, ca și ai fiului său. Fabel se înfioră, imaginându- 
și-le pe Ursula Kastner, pe Tina Kramer și pe Angelika Blum, 
care, înainte de a muri, își încrucișaseră privirile cu acei ochi 
strălucitori și reci ca piatra. Probabil că și ceilalți membri ai 
echipei sale se gândeau la același lucru, deoarece, timp de 
câteva clipe, în încăpere domni o liniște mormântală, pe care o 
rupse Maria Klee. 

— Și cu tatăl lui Vitrenko ce-aţi făcut? L-aţi arestat? 

Fabel clătină din cap. 

— Dar a atacat un ofițer superior de poliţie. Pe 
dumneavoastră. Nu-l putem lăsa să scape atât de ușor. 

— Ba da. Și asta am și făcut. Pe mine m-a atacat, iar eu am 
dat ordin să nu mai fie urmărit. A fost de acord să ia legătura cu 
mine ori de câte ori va trebui să facem schimb de informaţii. 
Cred sincer că vrea ca fiul lui să fie oprit. 

În timp ce vorbea, își aminti ce scria în primul e-mail: „Mă 
puteţi opri, dar nu mă veți prinde niciodată”. 

— Și, între timp, ce face tatăl lui Vitrenko? întrebă Maria, pe 
un ton aproape ameninţător. 

— Face exact ceea ce facem și noi: încearcă să-l găsească și 
să-l oprească pe fiu-său. 

— Și dacă îl prinde înaintea noastră? întrebă Werner, pe un 
ton asemănător cu cel al Mariei. 

Fabel își aminti că și el îl întrebase același lucru pe bătrân, în 
timp ce intrau în întunericul din depozit. Ucraineanul se 
întorsese către el și spusese, cu o voce calmă, hotărâtă: 

— Atunci, se va termina totul! 

Fabel se uită repede la Werner, apoi minţi: 

— Mi-a dat cuvântul de onoare că ni-l va preda pe Vitrenko... 
și orice dovadă pe care o va găsi. De aceea, nu vreau să fie 
arestat. Vreau să fie tratat ca un informator de primă 
importanță. Clar? Fabel se aplecă din nou în faţă, cu mâinile pe 
masă și cu chipul aspru și ferm, în ciuda oboselii. Acum... pentru 
început... vreau ca Eitel senior și Eitel junior să fie aduși aici și 
interogaţi. Dacă se opun sau dacă protestează, îi veţi aresta ca 
suspecți de complicitate la crimă. Și, Werner, spune-le băieților 
de la Financiar și de la Economic să pregătească toate 
întrebările pe care vor să li le pună. Ar fi chiar indicat un 
interogatoriu combinat. 

Werner încuviinţă. 

— În al doilea rând, continuă Fabel, vreau să fie contactaţi toți 
informatorii ucraineni. Aflaţi de la ei tot ce puteți. Care sunt 
locaţiile operaţionale ale bandei lui Vitrenko... vreau să le am 
până la sfârșitul zilei. Și un lucru să vă fie clar. Mă doare undeva 
dacă îi călcaţi pe bătături pe colegii noștri de la Brigada de 
Combatere a Crimei Organizate. Cred că o să fac și eu asta... ba, 
cred că voi face presiuni și asupra băieţilor de la BND. Chipul lui 
Fabel se întunecă și mai tare. Nimeni nu ne spune ceea ce ar 
trebui să știm. Dar vom întoarce și noi foaia. Oberkommissarin 
Klee și Oberkommissar Meyer vă vor spune ce aveţi de făcut. 
Werner, mai rămâi puţin, vreau să vorbesc ceva cu tine. 

— Sigur, șefu'... 

În câteva minute, încăperea se goli. Werner rămase pe loc, iar 
Anna se apropie de Fabel. În ochii ei, deși umbroși, mocnea ceva 
ca o sfidare. 

— Deci eu ce-i spun, dacă mă sună? 

— Cine? 

— MacSwain. l-am dat numărul de mobil care mi-a fost 
atribuit. 

— Anulează numărul. Nu vreau să mai ai de-a face cu 
MacSwain. În plus, nu-i mai pot justifica lui Van Heiden atâtea 
cheltuieli suplimentare. Trebuie să-l supraveghem și în 
continuare, dar asta nu constituie o prioritate. 

— Eu cred că este omul nostru, șefu'! 

Fabel se încruntă. 

— De ce, Anna? Ai văzut și tu ce-am aflat despre Vitrenko. 

— MacSwain este un animal de pradă. Felul în care te 
privește... felul în care se mișcă în jurul tău. De parcă ai fi prada 
lui. Clătină încet din cap, ca și cum n-ar fi fost mulțumită de 
descrierea pe care o făcuse. Apoi îl fixă pe Fabel cu o privire 
strălucitoare, aspră și hotărâtă. Este un violator, șefu'! Și, 
bănuiesc eu, un ucigaș. Ucigaşul nostru. 

Fabel o privi câteva clipe tăcut pe subalterna sa. Nu putea 
condamna un tânăr ofițer pentru faptul că își asculta instinctele 
în legătură cu un anumit caz sau cu un anumit suspect; așa 
proceda și el, prelucra, într-o porţiune profundă a creierului, cele 
mai mici detalii legate de derularea unei scene sau de felul în 
care cineva se mișca sau vorbea. Apoi ajungea la o concluzie de 
care, la fel ca și Anna, era sigur, cu toate că nu dispunea de 
dovezi concludente pe care să se bazeze. De fapt, nu era decât 
o bănuială, o părere cu privire la felul în care reacţionase 
MacSwain când se trezise cu doi polițiști în pragul 
apartamentului său și care îl făcuse pe Fabel să îl considere 
suspect. 

— Bine, Anna, am încredere în judecata ta, dar nu pot spune 
că sunt de acord cu concluzia la care ai ajuns. Işi frecă din nou 
barba țepoasă. O să pun pe cineva să-l urmărească pe 
MacSwain... așa, ca să fim siguri. Dar în niciun caz nu vreau să 
te mai întâlnești cu el - mai ales dacă bănuielile tale în privinţa 
lui sunt corecte. S-ar putea ca eu și Werner să-i facem o vizită 
oficială, pentru a verifica pe unde se afla în zilele în care au fost 
comise crimele. Sigur că asta o să-i dea de înţeles că suntem cu 
ochii pe el. Fabel oftă. Dar trebuie să-ţi spun că eu, personal, 
cred că te înșeli. Poate că nu dispunem de dovezi incontestabile, 
dar probele circumstanţiale împotriva lui Vitrenko sunt cât se 
poate de convingătoare. 

— Știu, răspunse Anna. Am înţeles. Dar vă mulțumesc oricum 
că îl veţi pune sub urmărire pe MacSwain. 

— Perfect. 

Fabel privi cu atenţie chipul Annei. Părea de-a dreptul 
epuizată. Fabel nu fusese niciodată într-o misiune sub acoperire, 
dar cunoștea mulţi ofițeri care fuseseră. Era una dintre sarcinile 
cele mai istovitoare, atât din punct de vedere fizic, cât și mental 

și emoţional. Lui Fabel îi veni în minte imaginea lui Klugmann, 
stând în faţa lui în camera de interogatoriu de la Davidwache. și 
aminti că atribuise roșeaţa din ochii acestuia consumului de 
droguri. Dar era, cu siguranţă, din cauza stresului. lar urmele de 
amfetamină găsite la autopsie fuseseră probabil mijlocul prin 
care Klugmann încercase să scape de stres. Acum, Fabel sesiză 
aceeași nervozitate în mișcările Annei, aceiași ochi roșii și 
aceleași cearcăne vineții. 

— Ascultă, Anna! În următoarele douăzeci și patru de ore ești 
liberă. Du-te acasă și odihnește-te! 


60. 


Sâmbătă, 21 iunie, 


10:00 a.m. 
Polizeipräsidium, Hamburg 


Cel puţin, Fabel se simţea mai curat. Când își schimbase 
hainele, avusese senzaţia că dă jos un strat de piele ridată; în 
schimb, cele câteva ore de somn nu risipiseră umbrele oboselii 
care încă îl mai învăluiau; așa că trebui să facă un efort ca să le 
alunge din mișcări și din gânduri. După cum promisese, Werner 
îl adusese pe Wolfgang Eitel cu puţin înainte de ora opt 
dimineaţa, în vreme ce o a doua echipă, condusă de Paul 
Lindemann, venea împreună cu fiul lui, la aceeași oră. Cei doi 
Eitel, tatăl și fiul, fuseseră duși în camere separate, însă 
amenințările lor furioase cu darea în judecată a unor ofițeri, a 
poliţiei din Hamburg și a guvernului fuseseră aproape identice. 
Fabel știa că, dacă nu găseau dovezi incontestabile care să-i 
incrimineze pe cei doi, toate acele ameninţări trebuiau luate 
foarte, foarte în serios. 

Când ajunse Fabel, în principala sală de așteptare a 
Prăsidium-ului așteptau câţiva ofițeri de la Financiar și de la 
Economic, dar și Waalkes. Acesta îl zări pe Fabel, care tocmai 
voia să se urce în lift, și se repezi spre el. 

— Bună dimineaţa, Herr Waalkes! spuse Fabel, entuziasmat, 
în timp ce ușile ascensorului se închideau. Waalkes, aflat prea 
departe pentru a-l ajunge din urmă, protestă, furios. 

Fabel îl chemă pe Werner afară din camera de interogatoriu 
numărul unu, unde îl ducea cu vorba pe Wolfgang Eitel, care 
cerea să se adreseze imediat avocatului. 

— Sunt destui jos, zise Fabel. Spune-i că are dreptul de a fi 
reprezentat de către avocatul său, dar lasă-i mai întâi pe băieţii 
de la Financiar și de la Economic să-l scuture niţel. Același lucru 
este valabil și pentru Norbert. 

Fabel intră în birou și închise ușa în urma sa. O sună pe 
Susanne la Institut fur Rechtsmedizin. O sunase și după ce 
plecase de la Speicherstadt, cu o seară în urmă și, după tonul 
vocii, o simţise îngrijorată. El o asigurase că era bine, dar că 
trebuia să se întoarcă la Präsidium. In clipa în care pusese 
receptorul în furcă, se simţise oarecum vinovat din cauză că, din 
nou, cineva își făcea griji în privinţa lui. Acum o suna ca să-i 
prezinte pe scurt dovezile pe care le găsise, precum și teoria sa 
cu privire la Vitrenko și la „tatăl spiritual” al acestuia, B/ot-Sven. 

— Pare să aibă sens, spuse Susanne, dar nu părea foarte 
convinsă. 

— Dar? 

— Nu știu. După cum ţi-am spus, pare să aibă sens ceea ce 
spui tu. Și cred că ai dreptate. Cel puţin, în mare parte. Nu am 
motive serioase să pun la îndoială teoria ta. Ceea ce nu înțeleg 
foarte bine este amploarea participării. 

— Ce vrei să spui, Susanne? 

— Individul nu acţionează singur. Poate că nici nu acţionează 
deloc. Îţi aduci aminte de Charles Manson din America? Crimele 
de la reședințele familiilor Tate și LaBianca? Manson nici măcar 
nu a fost prezent la reședința familiei Tate și a părăsit reședința 
LaBianca după ce le-a ordonat oamenilor săi să ucidă victimele 
legate fedeleș, deci înainte de comiterea crimelor propriu-zise. 
Deci Manson nu a comis el personal acele crime. Dar, cu toate 
acestea, au fost crimele lui. l-a manipulat pe alţii, 
determinându-i să le comită pentru el. El a organizat o 
participare mai largă, care includea așa-numita sa familie, dar îl 
excludea pe el însuși. 

Fabel se gândea la ceea ce spunea Susanne. Studiase cu 
atenţie crimele lui Manșon: acesta consolidase legăturile din 

„familia” sa făcând sex cu toate „fetele lui Charlie”, adică 
membrele grupului său. Era același șiretlic pe care îl folosise și 
Svensson pentru a-și asigura loialitatea acolitelor sale, ca, de 
exemplu, Marlies Menzel și Gisela Frohm. Fabel ajunsese la 
concluzia că el și Gisela nu fuseseră singuri pe acel dig. 
Svensson fusese și el acolo. Invizibil, perfid. Și numai Gisela își 
dăduse seama că el se afla acolo. 

— Nu știu, Susanne. Eu îl văd pe Vitrenko ca pe un măcelar 
implicat activ în toate aceste crime oribile. Și, dacă am dreptate, 
el se consideră un urmaș natural al lui B/ot-Sven, maestrul 
sacrificiului... 

Fabel îi auzi respiraţia la celălalt capăt al firului. 

— Te rog, fii atent, Jan! Fii foarte atent. 

e 

Werner intră în biroul lui Fabel chiar înainte de prânz. Ofițerii 
de la Financiar și de la Economic încă mai erau cu Wolfgang și 
Norbert Eitel, doi detectivi interogându-i, separat, pe fiecare 
dintre ei. 

— Markmann de la Economic zice că au dat de un fir... cu 
afacerile astea imobiliare, dar că nu au încă dovezi 
incontestabile, spuse Werner posac. O să trimită echipe care să 
facă incursiuni în birourile societăților Calicia Trading și Eitel 
Group, dar Staatsanwaltschaft are reţineri în ceea ce privește 
emiterea unui mandat de percheziție pe baza unor dovezi atât 
de șubrede. 

Fabel încuviință. Primise deja un telefon de la Heiner Goetz, 
procurorul-șef al statului, care se arătase îngrijorat de faptul că 
niște VIP-uri de talia celor doi Eitel puteau fi bănuite de cine știe 
ce afaceri dubioase. Fabel îl cunoștea pe Goetz de ani de zile, 
iar între ei era mai mult decât un respect reciproc, dar Fabel știa 
că Goetz era un procuror prudent și metodic, căruia nu-i plăceau 
scurtăturile. Mai știa și că Goetz putea vedea dincolo de un 
ecran plin de amenințări zgomotoase, aşa că el, Fabel, trebuia 
să fie extrem de atent în privința celor doi Eitel. Goetz era 
dispus să-i dea mână liberă Hauptkommissar-ului. Cu toate 
acestea, Fabel hotărâse să nu-i spună, acum, lui Goetz că avea 
de gând să-l aducă pe MacSwain la poliție pentru a fi interogat: 
spera ca MacSwain să accepte să coopereze. 

— Cei de Economic spun că sunt terminați dacă 
Staatsanwaltschaft nu va considera dovezile lor îndeajuns de 


VP - 303 


solide încât să le dea dreptul de a confisca actele celor doi, 
spuse Werner. Și fără documente care să facă dovada comiterii 
unor delicte, cazul nu poate fi înaintat instanţelor competente. 

Fabel se încruntă, puse mâna pe telefonul mobil și îl sună pe 
Vitrenko senior. 

— Nu mă aşteptam să mă sunaţi atât de repede, Herr Fabel, 
spuse acesta, în germana sa perfectă, dar cu un accent specific. 

Fabel îi explică situaţia cu procuratura generală a statului. 

— Am nevoie de ceva concret... orice, care să ne permită să-i 
reținem mai mult pe cei doi Eitel și să punem mâna pe dosarele 
lor. Ei reprezintă singura noastră legătură potenţială cu 
organizaţia fiului dumneavoastră. 

— Nu știu dacă vă pot ajuta, spuse ucraineanul, după câteva 
clipe de tăcere. Cu siguranţă, nu vă pot da nimic acum. Dar 
haideţi să ne întâlnim diseară, pe la opt să zicem, la depozitul 
din Spericherstadt. 

Hotărârea de pe chipul lui Fabel rămase neclintită atunci când 
acesta închise telefonul și i se adresă lui Werner: 

— Caut-o pe Maria. Mergem în vizită la BAO. 

Cei trei străbătură în grabă coridorul ce ducea de la lift la 
biroul lui Volker. Maria îi dădu lui Fabel trei sau patru coli de 
hârtie capsate. 

— L-am verificat pe Vitrenko. Din câte îmi dau eu seama, 
Berkut este o brigadă antitero și de combatere a crimei 
organizate, cu toate că principala sa funcţie a fost până acum 
cea de detașament de intervenţie. Ca unitate operaţională, este 
similară lui GSG9 de aici, din Germania. Sunt oameni foarte bine 
instruiți. Am luat legătura cu sediul lor din Kiev - au fost 
cooperanţi, dar nu excesiv de binevoitori în a-mi furniza 
informaţii în legătură cu Vitrenko. Se pare că acesta a fost unul 
dintre experţii lor de frunte în materie de terorism islamic, mai 
ales datorită faptului că a stat mult timp în Afghanistan și în 
Cecenia. Tot ce-am obţinut de la ei este acest CV al lui Vitrenko. 
Maria arătă spre foile pe care Fabel le ţinea acum în mână. Una 
dintre ele, scrisă cu caractere chirilice, purta antetul Ministerului 
ucrainean de Interne. Pe pagina următoare, se afla traducerea 
în limba germană. Uitaţi-vă la asta: un training de două 
săptămâni, în cadrul unei unităţi din Odessa, specializată în 
tehnica de identificare a criminalilor în serie. 

Fabel se opri din mers. 

— lar tu mi-ai spus că lucrarea mea pe tema crimelor comise 
de către Helmut Schmied a circulat în Ucraina, nu-i așa? 

— Exact. Mai am de primit un răspuns, dar sunt în stare să 
pun pariu pe salariul pe o lună că lucrarea dumneavoastră a fost 
studiată în cadrul trainingului respectiv. 

Fabel simţi foamea unui vânător care se apropie de prada sa. 

— De aceea ne confruntăm cu un caz clasic, ca la carte, al 
unui criminal în serie psihopat; pentru că totul este bazat pe 
cazuri din cărți. Și m-a ales pe mine pentru că, întâmplător, a 
citit o lucrare publicată de mine, pe tema crimelor în serie. 

Werner râse gros. 

— Deci credea că vă poate deruta, determinându-vă să vă 
îndreptaţi în direcția greșită. 

— Numai că n-a reușit să vă păcălească, spuse Maria. 

Fabel îi dădu înapoi foile. 

— Haideţi să mergem, spuse el, iar Maria și Werner îl urmară. 

e 

Secretara făcu tot posibilul să oprească trenul lui Fabel, Maria 
și Werner, care trecu fumegând pe lângă ea și intră în biroul lui 
Volker. Acesta ședea la biroul său și vorbea în engleză cu doi 
bărbați îmbrăcaţi în cămăși cu mâneci scurte, așezați în faţa sa. 
Fabel presupuse că aceștia doi erau membri ai echipei FBI care 
fusese trimisă în ajutorul poliției din Hamburg după atacurile din 
11 septembrie. Volker aruncă repede un zâmbet peste iritarea 
produsă de faptul că fusese deranjat. 

— Vreau să cred că este o chestiune de maximă importanță, 
Herr Hauptkommissari 

Fabel nu răspunse, dar se uită cu subiînţeles la americani. 

— Îmi pare rău, domnilor, spuse Volker într-o engleză foarte 
bună, în opinia lui Fabel. Ne-am putea continua discuţia ceva 
mai târziu? 

În timp ce se îndreptau spre ușă, americanii se uitară la Fabel 
cu un amestec de curiozitate și de mânie. Volker se sprijini de 
spătarul scaunului de piele și îi făcu semn lui Fabel să ia loc. Un 
gest de nepăsare arogantă, menit să-l înfurie pe Fabel și să 
încline astfel balanţa oricărui schimb de replici în favoarea lui 
Volker. Dându-și seama de strategia lui Volker, Fabel făcu o 
pauză înainte de a începe să vorbească și se așeză pe unul din 
scaunele pe care șezuseră americanii. 

— Da, Oberst Volker, este o chestiune de maximă importanță. 
Și foarte urgentă. Am de gând să convoc o conferinţă de presă 
în legătură cu crimele pe care le investighez, minţi Fabel. 
Trebuie să aduc unele lămuriri publicului. De fapt, aș vrea să vă 
fac dumneavoastră o favoare, zâmbi el cu răceală. 

— Oh? Chiar așa? 

— Păi... am pregătit o declaraţie prin care voi nega în mod 
categoric faptul că BND îl acoperă pe ucigaș, un fost ofițer 
antitero ucrainean, pe nume Vasil Vitrenko, numai pentru faptul 
că acesta ar putea reprezenta o sursă de informaţii în legătură 
cu al-Qaeda și cu alte organizaţii teroriste islamice. 

Fabel vedea că Volker se străduia din răsputeri să nu-și 
trădeze emoţiile. 

— Voi menţiona în mod deosebit faptul că dumneavoastră 
personal nu aveţi nicio legătură cu aceste intenţii de ascundere 
a adevărului și că toate zvonurile care susţin acest lucru sunt 
false. 

Volker schiță un zâmbet slab. 

— N-ai îndrăzni. 

— Ce n-aş îndrăzni? Să vă apăr reputaţia de asemenea 
zvonuri injurioase? 

— Nu există zvonuri... 

Fabel se uită la ceas. 

— Nu? Deci nu este adevărat că Stem sau Hamburger 
Morgenpost au primit o serie de informaţii anonime, 
incriminatoare... Fabel se aplecă înainte și aproape că-i scuipă 
lui Volker în faţă ultimul cuvânt: Încă! 

— După cum am spus, n-ai îndrăzni..., repetă Volker, dar în 
glas i se citea o oarecare neîncredere. 

— Oberst Volker, v-aș fi recunoscător dacă aţi respecta 
înțelegerea noastră iniţială și ne-aţi comunica toate informaţiile 
pe care le deţineţi și care ne-ar putea fi de folos în investigaţiile 
noastre. Haideţi să începem cu implicarea celor doi Eitel în 
activităţile unui cartel cu sediul la Kiev, care profită oarecum 
ilegal de iniţiativele de reamenajare a proprietăţilor imobiliare 
din Hamburg. În clipa aceasta, ofiţerii de la Financiar și de la 
Economic îi interoghează pe cei doi Eitel. Când voi cobori de 
aici, Herr Oberst, aș vrea să le pot furniza dovezi atât de solide, 
încât să permită Staatsanwaltschaft să emită un mandat de 
percheziţie și confiscare. În plus, aș vrea să știu unde îl pot găsi 

pe fostul tovarăș Vitrenko și pe principalii săi ofițeri. Acum... 
dacă toate acestea s-ar întâmpla, conferința de presă de care 
am vorbit n-ar mai fi necesară. 

Volker îi aruncă lui Fabel o privire lungă, întunecată. 

— AȘ putea să-ţi fac viaţa foarte, foarte grea, Fabel... știi asta, 
nu-i așa? 

— Sunteţi foarte amabil că-mi reamintiţi acest lucru, Herr 
Volker. Mai ales în faţa a doi martori. 

— Auzi, Fabel, ce crezi tu că facem noi? Crezi că suntem un 
departament care se ţine de porcării? 

Fabel ridică din umeri. 

— Eu sunt poliţist. Îmi place să las faptele să vorbească. lar 
până acum, faptele mi-au spus nu numai că mi-aţi ascuns o 
serie de dovezi, dar și că aveţi propria agendă în ceea ce îl 
privește pe Vitrenko. 

Volker râse amar. 

— Pentru un ofiţer superior, care investighează crime grave, 
păreți să vă fi făcut un obicei din a potrivi faptele cu propriile 
prejudecăţi. 

— Negaţi faptul că încercaţi să ajungeţi la o înţelegere cu 
Vitrenko? 

— Nu. Nu neg asta. Dar nu într-atât încât să ignor aceste 
crime oribile... dacă asta vrei să spui. Și nu neg faptul că 
prietenii noștri americani sunt poate chiar dispuși să facă un 
pact și cu Diavolul, dacă asta le va pune pe tavă capetele pe 
care le vânează. Dar nu. Dacă - Volker sublinie cuvântul și îl 
repetă - dacă Vitrenko este într-adevăr criminalul pe care îl 
cauţi, atunci sigur că nu ne va mai interesa să ajungem la o 
înțelegere cu el, deși am vrea să stăm de vorbă cu el. lar în ceea 
ce privește faptul că noi nu suntem prea dispuși să furnizăm 
informaţii... nu te-ai gândit niciodată că reticența noastră poate 
avea și o altă cauză? 

— Ca de exemplu? 

Volker se ridică în picioare și se sprijini cu mâinile de birou. 

— Ca de exemplu faptul că nu pot avea încredere în tine. Ca 
de exemplu faptul că unul dintre minunaţii tăi colegi polițiști 
este corupt. Și poate că, din cauza asta, Klugmann - un om pe 
care l-am recrutat personal și un ofiţer extrem de bun - a fost 
ucis. _ 

— Asta este un bluff, Herr Volker. 

Fabel se ridică și el în picioare. 

— Zău? Klugmann descoperise o scurgere de informaţii 
dinspre poliţie. El aflase că cineva, cineva cu rang înalt - poate 
chiar un Kriminalhauptkommissar - le vindea ucrainenilor 
informaţii de o importanţă capitală. 

Fabel tăcu o secundă înainte de a răspunde, încercând cu 
greu să-și stăpânească furia. 

— Vreţi să spuneţi că acesta este motivul pentru care 
ascundeţi informaţiile referitoare la Vitrenko? Eu nu cred. 

— Intreabă-l pe Van Heiden. El știe totul despre asta. Cineva, 
fie din cadrul Prăâsidium-ului, fie dintr-o secţie de poliţie 
importantă, din centrul orașului, îi vinde lui Vitrenko informaţii 
care îl ajută pe acesta să-și lovească principalii rivali, să le preia 
operaţiunile și să le fure afacerile - ca de exemplu afacerea cu 
columbienii, când a fost ucis Ulugbay. 

— Dar mie mi-aţi spus că Klugmann a fost cel care le-a 
furnizat ucrainenilor informaţiile... 

— Da, așa este. Și credem că de aceea a și fost ucis. 
Klugmann a simţit că omul său de legătură, Vadim, bănuia ceva. 
Sigur că munca sub acoperire te face hiper-paranoic, dar 
Klugmann se temea de faptul că ucrainenii puteau deveni 
suspicioși în privinţa lui. 

Fabel nu spuse nimic, dar își aminti de teama ce o cuprinsese 
pe Sonia, atunci când el și echipa sa pătrunseseră în 
apartament, în căutarea lui Klugmann. Și cum Klugmann însuși 
căutase un refugiu mai sigur în altă parte, dar, cu toate acestea, 
sfârșise pe fundul unei piscine murdare. Volker vedea că Fabel 
se gândea la cele spuse de el și se sprijini din nou de spătarul 
scaunului. Fabel făcu și el același lucru. Volker continuă, pe un 
ton ceva mai puțin agresiv. 

— lţi amintești, cred, Herr Hauptkommissar, că ai fost mai 
mult decât critic în privinţa modului în care noi le-am furnizat 
informaţii ucrainenilor, prin Klugmann, în legătură cu afacerea 
care s-a soldat cu uciderea lui Ulugbay. Ei bine, noi nu suntem 
atât de proști sau de nemiloși pe cât ne crezi tu. Ne-am asigurat 
că din informaţiile pe care Klugmann le-a furnizat privitor la 
afacerea lui Ulugbay cu columbienii lipseau o serie de elemente 
cruciale. Scoaterea din joc a lui Ulugbay a durat mai mult - mult 
mai mult - decât cea a lui Klugmann. Și indiferent cine a furnizat 

cu adevărat informaţiile trebuie să se fi prins că amestecul lui 
Klugmann în povestea cu traficul de droguri era o cacealma. 

— Vreţi să spuneţi că Klugmann a fost ucis de un ofiţer de 
poliţie? întrebă de data aceasta Maria Klee. 

Volker ridică din umeri. 

— Direct? Poate, nu știu. Indirect? Probabil. Cei care vindeau 
informaţii cereau cu siguranță un preţ foarte mare și sunt 
convins că erau în stare de orice pentru a se proteja. Dar nu era 
neapărată nevoie să-și murdărească ei mâinile. Dacă i-ar fi 
informat pe Vitrenko și pe oamenii săi că Klugmann lucra sub 
acoperire, atunci ucrainenii și-ar fi asumat cu plăcere sarcina de 
a-l lichida. 

— Șefu'..., spuse încet Werner, care stătea în spatele lui 
Fabel. 

— La naiba... desigur. Noi l-am adus pe martorul nostru la 
Präsidium. La dracu’, Volker, dacă am fi știut toate astea 
dinainte, nu l-am fi expus pericolului! Nu ne-am gândit nicio 
clipă că, aducându-l aici, îi pecetluim soarta. Fabel se întoarse 
către Werner. Hansi să fie luat imediat în custodie! 

— Imediat, șefu'! spuse Werner și ieși din birou. 

Maria se așeză pe scaunul liber de lângă Fabel. 

— Deci susțineți că din cauza asta aţi ascuns anumite 
informaţii necesare investigației, rezumă Fabel, vădit 
neîncrezător. 

Volker oftă. 

— N-am ascuns nimic. Dacă tu crezi într-adevăr că Vitrenko se 
află în spatele acestor crime, atunci voi face tot ce-mi va sta în 
putinţă ca să vă ajut. De fapt, dorinţa noastră de a colabora cu 
Vitrenko a murit odată cu Klugmann. 

Volker cântări bine cuvintele pe care urma să le rostească. 

— Nu prea mă placi, Fabel, nu-i așa? 

— Nu vă cunosc. Nici nu vă plac, nici nu vă displac. 

Volker râse subţire, ironic. 

— Să spunem mai bine că nu-ţi place ceea ce reprezint. 

— Nu pot spune că îmi place foarte mult. 

— Ai spus-o foarte clar: în ochii tăi, eu nu sunt prea departe 
de Gestapo, pe când poliţia din Hamburg reprezintă tot ce este 
bun și pur. Să-ţi spun ceva, Fabel. Sunt norocos că mă aflu aici. 
Dacă poliţia din Hamburg ar fi procedat cum o face de obicei, 
atunci eu m-aș fi aflat acum la Fuhlsbuttel, la închisoare. 


VP - 309 


Fabel făcu ochii mari. 

— Surprins? Tatăl meu a fost social-democrat și sindicalist. Un 
idealist în vârstă de nouăsprezece ani. Așa că, în mod inevitabil, 
cineva a bătut la ușă în toiul nopţii. Dar nu era SS-ul sau 
Gestapo-ul. Ci minunata ta poliţie din Hamburg. L-au dus pe tata 
la închisoarea poliţiei, din Fuhlsbuttel. Ținută secretă, nu-i așa, 
Fabel? Lagărul de concentrare de la Fuhlsbuttel... micul lagăr de 
concentrare al poliţiei din Hamburg. Sigur că ai vrea să uiţi de 
el... 

Fabel cunoștea bine povestea: lagărul de concentrare de la 
Fuhlsbuttel, cunoscut sub numele de Ko/a-Ffu. Fusese cel mai 
întunecat și mai vrednic de dispreţ capitol din istoria poliţiei din 
Hamburg. După venirea la putere a naziștilor, în luna martie 
1933, poliţia din Hamburg a avut ca misiune arestarea 
comuniștilor și a activiștilor social-democraţi. A fost preluată de 
SS în luna septembrie a aceluiași an, dar acele șase luni de 
activitate independentă fuseseră suficiente pentru a păta pentru 
totdeauna istoria poliţiei din Hamburg. 

— Bine, admise Fabel în cele din urmă, înțeleg punctul 
dumneavoastră de vedere. Dar nu-i văd relevanţa. 

Răspunsul lui Volker fu prompt: 

— Relevanţa este că ai o mulţime de teorii care îţi arată de ce 
am intrat în BND. Hai să-ți spun adevărul. Am intrat în BND 
pentru că voiam să apăr singurele lucruri care stau între 
Germania și repetarea istoriei: democraţia și Grunagesetz. Tu te 
consideri un apărător al legii. Ei bine, eu mă văd un apărător al 
Legii Fundamentale... Constituţia. Și o fac pentru că sunt 
convins că singurul mod de guvernare este o democraţie 
liberală reală, adevărată. Se rezemă de speteaza scaunului. Ştii 
ce sunt eu, Fabel? Sunt un pompier. Făcu un semn cu capul 
înspre fereastră. Acolo, afară, Fabel... acolo, se află tot felul de 
ratati și de diletanţi trişti care încearcă să se joace cu chibrituri. 
Extrema dreaptă, extrema stângă, niște tâmpiţi de 
fundamentaliști religioși... toţi sunt acolo și toţi se joacă acum 
cu focul în întuneric. lar misiunea mea este să sting scânteile 
înainte de a deveni flăcări. 

— În regulă, cred că vă datorez nişte scuze, spuse Fabel. Dar 
faptele sunt fapte, ne-aţi ascuns o serie de dovezi. 

— Nu ne datorăm nimic unul celuilalt, Fabel, în afară, poate, 
de puţin respect și de a încerca să nu ne îngreunăm unul 

celuilalt munca. Volker luă telefonul de pe birou, apăsă pe un 
buton și îi ceru secretarei să-i aducă dosarul lui Vitrenko. 

Când se află în posesia lui, Volker îl deschise și scoase de- 
acolo o singură coală de hârtie, pe care i-o dădu lui Fabel. Pe 
foaie erau scrise câteva rânduri conţinând iniţiale și numere. 
Fabel le parcurse de câteva ori, după care îi dădu foaia Mariei. 

— Mie nu-mi spune nimic, zise Fabel. 

Se uită la Maria, care, la rândul său, ridică din umeri. 

— Dar le va spune foarte multe colegilor tăi de la Economic. 
Acestea sunt înregistrări ale unor tranzacţii. Ele descriu 
amănunţit mișcările de fonduri între diferitele conturi - ore, date 
și sume. Îi mai dădu lui Fabel două foi. Aceasta este cheia 
conturilor. Explică cine deține fiecare cont. Mai există și un 
mandat emis de tribunalul federal - Volker zâmbi aproape 
răutăcios - care dovedește că noi am obținut informaţiile pe căi 
legale. 

Lista deţinătorilor de conturi includea societăţile Galicia 
Trading, Klimenko International, Eitel Importing și altele, pe care 
Fabel nu le cunoștea. 

— Ai aici destul pentru a putea obţine un mandat de 
confiscare. Dacă oamenii voștri de la Economic reușesc să 
spargă unele dintre aceste conturi false, atunci înseamnă că vor 
găsi o pistă care duce direct la cei doi Eitel. Și mă refer la cei doi 
ca persoane. Nu la afacerile lor. S-ar putea să aveți și alte 
surprize. 

Fabel ridică o sprânceană. 

— Spuneţi-le experților voştri să studieze cu atenţie toate 
astea. Volker se aplecă în faţă, sprijinindu-și greutatea umerilor 
lați pe coate. In ceea ce-l privește pe Vitrenko... sincer, nu vă 
pot da niciun indiciu care să vă ajute să-l găsiţi. E ca o fantomă. 
In schimb, știm unde ar putea fi găsiţi unii dintre locotenenții 
săi. 

Deschise din nou dosarul și scoase de acolo două fotografii. 
Le puse pe amândouă pe birou și le întoarse spre Fabel și Maria. 
Erau fotografii tipice de supraveghere de aproape: făcute de la 
distanță, cu ajutorul unor lentile pentru telefotografie. Ambii 
bărbaţi păreau să aibă puţin sub cincizeci de ani; unul dintre ei 
era slab și musculos; celălalt, solid. Ambii aveau înfățișarea 
periculoasă a unor soldaţi experimentați. Volker arătă cu 
degetul spre bărbatul slab. 

— Acesta este Stanislav Solovei. El este cel care l-a făcut pe 
Yari Varasouv să-și dea seama de avantajele pensionării. lar 
celălalt e Vadim Redcenko. 

— Omul de legătură al lui Klugmann? întrebă Maria. 

— Și unul dintre posibilii călăi ai acestuia, adăugă Volker. 

Fabel clătină din cap. 

— Hansi Kraus spunea că ucigașii vorbeau o germană curată, 
fără niciun fel de accent străin. Și au lăsat acolo, intenţionat, ca 
să o găsim noi, o armă din cele folosite de serviciile de 
securitate ucrainene. Cred că încercau să ne îndrepte pe o cale 
greșită. 

— Redcenko este ceea ce se cheamă un ucigaș profesionist, 
indiferent că l-a omorât sau nu pe Klugmann. Este din Reinbek, 
unde avea o fabrică de droguri - într-o moară părăsită - și o 
rețea de distribuţie a acestora. Acum o lună, noi am organizat o 
descindere acolo, împreună cu Brigada Antidrog a MEK. 

— Și bănuiesc că nu era nimeni acolo, intui Maria. 

— Exact. De fapt, moara a sărit în aer chiar în clipa în care noi 
ne ocupam poziţiile. O mină sovietică și o cantitate 
considerabilă de substanțe inflamabile, amplasate strategic... 
asta a fost tot. Treabă profesionistă și foarte meticuloasă. A 
distrus toate dovezile pe care le-am fi putut găsi. De atunci, nu 
mai știm nimic de Redcenko. Nu știm unde stă, cu toate că 
avem adresele câtorva persoane de legătură pe care le vizitează 
cu regularitate. De fiecare dată, punem pe cineva pe urmele lui 
și de fiecare dată ne scapă printre degete. Indivizii ăștia sunt 
perfect instruiți. Să-l luăm pe Vitrenko, de exemplu. N-a fost 
ușor să obținem informaţii în legătură cu el, dar am aflat că n-a 
făcut parte numai din brigăzile MDV Kondor și Alfa, ci și din 
brigada Vysotniki, la fel ca și o parte din oamenii săi. Vysotniki a 
fost - și mai este - organizată după modelul serviciilor aeriene 
speciale britanice: este alcătuită din unităţi operaţionale mici, 
formate din unsprezece oameni. Din câte am aflat de la 
informatorii noștri, Vitrenko a organizat o asemenea unitate în 
Afghanistan, apoi a reorganizat-o în Cecenia. Dar în loc de 
unsprezece oameni, el avea treisprezece. Noi credem că tot 
treisprezece are și aici. 

— Asta coincide cu informaţiile pe care le deţinem noi, spuse 
Maria. 

Volker își duse mâinile la ceafă. 

— Scopul operaţiunii noastre în care au fost implicaţi 
Klugmann și Tina Kramer a fost acela de a aduna informaţii 
secrete cu privire la Vitrenko. Asta nu ţi-am ascuns-o niciodată, 
Fabel. Recunosc că obiectivul nostru final era acela de a-i 
propune să ajungă la o înţelegere cu noi - îi ofeream imunitate 
la urmărirea în justiţie pentru activităţi de crimă organizată, cu 
condiţia ca el să coopereze cu Amis și, bineînțeles, să renunţe la 
toate activităţile ilegale. Dar este greu să tentezi pe cineva cu 
imunitatea la urmărirea în justiţie, atunci când nu există 
aproape nicio șansă să fii găsit, cu atât mai puţin arestat, iar 
dovezile vinovăţiei tale sunt aproape inexistente. Și, firește, 
dacă Vitrenko se află într-adevăr în spatele acestor crime, atunci 
totul este posibil. Lăsă braţele în jos și se aplecă înainte. Crezi 
asta, nu, Fabel? 

— Dacă îmi spuneţi că ăsta este adevărul, Herr Volker, 
răspunse Fabel. 

Volker puse toate fotografiile și hârtiile la loc în dosar și îl 
împinse spre Fabel. 

— Versiunea needitată și intactă. Ai grijă să nu o pierzi. 

e 

Când Fabel și Maria se întoarseră la Mordkommission, Werner 
tocmai primise un e-mail de la FBI. Maria îl printă și îl aduse în 
biroul lui Fabel. 

— Ascultaţi... Se așeză pe scaunul din faţa lui Fabel. John 
Sturchak... partenerul de afaceri american al celor doi Eitel? 

Fabel încuviinţă. 

Maria citi documentul, apoi îi spuse lui Fabel despre ce era 
vorba. 

— Pe cei de la FBI îi interesează orice informaţie în legătură 
cu John Sturchak sau cu afacerile în care este implicat. Se pare 
că Sturchak este fiul lui Roman Sturchak, fost ofițer în divizia SS 
Galiţia, în aceeași perioadă ca și Wolfgang Eitel. Sturchak a fost 
unul dintre ucrainenii care, la sfârșitul războiului, au fugit în 
Austria, pentru a se preda americanilor. Dacă l-ar fi prins Armata 
Roșie, l-ar fi împușcat. Lui Roman i s-a permis să emigreze în 
SUA și să înfiinţeze acolo o societate de import. Se pare că 
această ultimă întreprindere nu reprezintă și prima colaborare 
dintre familiile Eitel și Sturchak. Sediul societăţii lui Sturchak se 
află la New York și, din spusele FBl-ului, reiese că Roman 
Sturchak a fost suspectat de a fi avut legături cu crima 

organizată, însă nu a fost niciodată pus sub acuzare pentru 
niciun delict. După moartea tatălui său, în 1992, John Sturchak a 
preluat imperiul Sturchak. După căderea Zidului Berlinului, s-a 
înregistrat un aflux masiv de imigranţi, legali și ilegali, către 
SUA. Se bănuiește că John Sturchak îi ajută pe unii dintre 
imigranții ilegali, scăpându-i de obligaţia de a deţine un 
pașaport sau o viză. Cei de la Amis au acum probleme serioase 
cu Mafia din Odessa, care își are sediul la Brighton Beach, în 
Brooklyn, New York. Maria își ridică privirea. Am mai auzit de ei 
și înainte - în majoritate ucraineni și ruși. Pe lângă ei, Mafia 
italiană e un mic copil. Maria se întoarse la textul e-mailului. 
John Sturchak este bănuit a avea legături strânse cu grupările 
de crimă organizată rusești și ucrainene. 

Fabel zâmbi larg. 

— Deci asta este legătura pe care Wolfgang Eitel, vajnic 
apărător al legii și ordinii, nu-și poate permite să o divulge. 
Faptul că face afaceri cu Mafia ucraineană. 

Maria continuă să citească. 

— La naiba! Ascultați aici. Unul dintre motivele pentru care 
FBl-ul nu a putut să-l prindă cu nimic pe Sturchak este modul în 
care operează Mafia din Odessa. Cu totul altul decât cel al Mafiei 
italienești. Ucrainenii sunt organizați în celule conduse de un 
pakhan sau șef. Fiecare celulă este alcătuită din patru grupuri, 
care operează separat. Nimeni nu intră în contact direct cu 
pakhan, care, în schimb, îi controlează pe toţi prin intermediul 
unui așa-numit „brigadier”. In afară de asta, ei mai recrutează și 
echipe de „liber-profesioniști” care, uneori, nici nu sunt de 
origine rusă sau ucraineană și care îndeplinesc o anumită 
însărcinare, sunt plătiţi și habar n-au pentru cine au lucrat în 
realitate. Așa că șansele ca FBl-ul să-l poată demasca pe 
Sturchak sunt practic nule. 

— Și de aceea sunt atât de interesaţi să afle dacă noi, aici, nu 
avem vreo legătură directă cu activităţile criminale? 

— Exact. Dar este mai mult decât atât. Se pare că Mafia rusă 
și cea ucraineană nu prea fac afaceri cu droguri; mai mult 
escrocherii financiare și cu aparatură de înaltă tehnologie. Însă 
principala lor activitate o constituie transferurile financiare 
ilegale, înfiinţarea de societăți fantomă, de import-export, care 
să spele banii proveniţi din activităţi de crimă organizată din 

Rusia și din Ucraina, către și din SUA, de obicei prin intermediul 
unor bănci europene sau investind banii în afaceri imobiliare. 

— La fel ca aceea de-aici, din Hamburg. 

Fabel avu un scurt moment de satisfacţie. Piesele începeau să 
se îmbine într-un colţișor al puzzle-ului. Poate că nu erau decât 
cei doi Eitel, dar, cel puţin, exista șansa de a aresta pe cineva 
pentru rolul jucat în acest iad dezlănţuit. Se ridică brusc și, 
luând în grabă fișa contabilă, spuse: 

— Hai să mergem să vorbim cu colegii noștri de la Economic 
și de la Financiar. 


61. 


Sâmbătă, 21 iunie, 


01:30 p.m. 
Polizeipräsidium, Hamburg 


Markmann arăta mai mult a contabil decât a poliţist. Era un 
bărbat mic și slab, foarte îngrijit, al cărui costum albastru, de 
altfel impecabil, părea să caute niște umeri mai solizi pe care să 
se sprijine. Strânse ferm mâna lui Fabel. 

— Am cercetat atent detaliile financiar-contabile pe care ni le- 
ați furnizat, Herr Fabel. Sigur că ridică o serie de întrebări, care 
ne îndreptățesc să facem cât mai repede rost de un mandat de 
confiscare a dosarelor principalelor firme și persoane implicate, 
spuse Markmann sâsâit. Cu toate acestea, nu cred că-i mai 
putem ţine prea multă vreme pe cei doi Eitel, fără ca măcar să 
începem să discutăm despre o eventuală punere sub acuzare. 
Au început deja să se plângă că se simt stresaţi - sau, mai 
curând, că echipa lor de avocaţi scumpi începe să-și justifice 
tariful orar. Doar dacă nu găsim ceva... 

Fabel zâmbi. 

— Numai bănuieli și... bluff. Haideţi măcar să vedem dacă pot 
într-un fel să le încurc planurile. Îl luăm mai întâi pe Eitel senior. 
a 

Încăperea arăta ca o veritabilă cameră de interogatoriu. Patru 
bărbaţi, câte doi de o parte și de alta a mesei de interogatoriu. 

Unul dintre bărbaţi ședea cu braţele încrucișate, sprijinite de 
masă, uitându-se la omologul său, care, la rândul lui, încerca să 
nu pară intimidat de hărțuiala celuilalt. Dar ceva nu era în 
regulă cu această imagine. De fapt, echipa de polițiști stătea în 
umbra lui Wolfgang Eitel. Fabel constată că, pe durata 
interogatoriului, balanţa psihologică se înclinase încet, abil și 
hotărâtor în favoarea lui Eitel. Fabel înțelese că trebuia să facă 
ceva... și cât mai repede. 

— Stai jos! spuse Fabel, în clipa în care intră în cameră. 

Acesta se îndreptă de mijloc și îl privi pe Fabel de sus, de la 
înălțimea nasului său acvilin. 

— Lasă postura aristocratică, Eitel, spuse Fabel dispreţuitor. 
Știm cu toții că ești fiul unui ţăran bavarez. E ușor să strâmbi din 
nas când ţi-ai petrecut jumătate din copilărie în cocina porcilor. 
Acum, stai jos! 

Fabel fu surprins să constate că avocatul lui Eitel era Waalkes, 
șeful Departamentului juridic al Grupului Eitel, a cărui sferă de 
competenţă era, probabil, mai mult comercială decât penală. 
Avocatul clocotea de furie. 

— Nu puteți... pur și simplu, nu puteți... Cuvintele sale se 
împiedicau unul de celălalt, într-un acces de mânie 
necontrolată. Este intolerabil! Nu vă permit să-i vorbiţi astfel 
clientului meu. Este un abuz... 

Eitel zâmbi și îi făcu semn lui Waalkes să ia loc, iar acesta se 
conformă. Era ca un cioban care încerca să-și potolească dulăul. 

— E în regulă, Wilfried, spuse el, așezându-se la rândul său. 
Cred că HerrFabel încearcă dinadins să ne necăjească. 

Markmann le făcu semn celor doi ofițeri de interogatoriu să 
plece, iar el și Fabel le luară locul. 

— Văd că se schimbă echipa, spuse Eitel. Acum mă aștept la 
un interogatoriu de nivel superior. 

— Ceea ce, Herr Fabel, sugerează faptul că dumneavoastră 
sunteţi de-a dreptul disperat să găsiţi motive pentru a-mi hărțui 
clientul, spuse Waalkes. 

Un alt gest de-al lui Eitel îl făcu din nou pe Waalkes să tacă. 

— Nu mă intimidez chiar atât de ușor, spuse Eitel, dând din 
nou capul pe spate, cu un gest semeţ. După război, toţi și-au 
pus în aplicare propriile tehnici. Americanii au fost cruzi și 
direcţi: obișnuiau să insulte și să amenințe. Englezii au fost mai 
subtili și mai profesioniști: extrem de politicoși, dar necruţători 

și neînduplecaţi. Te făceau să te simţi respectat, chiar admirat, 
în timp ce încercau să găsească suficiente motive pentru a te 
spânzura. După cum vezi, Fabel, cu mine nu le-a mers... nici 
unora, nici celorlalţi. 

Fabel nu păru să fi auzit ce spusese Eitel. Luă telefonul și 
formă numărul Mariei. Când aceasta răspunse, el o rugă să-i 
trimită în camera de interogatoriu dosarele FBI și altele. Apoi 
tăcu. Waalkes deschise gura, să protesteze. 

— Taci, spuse Fabel, calm, fără să pară supărat. 

— Perfect, spuse Waalkes, ridicându-se din nou. Noi plecăm. 

— Stai jos! tună Eitel. Nu vezi că Herr Fabel încearcă să 
provoace un incident? 

Când sosi Maria cu dosarele, atmosfera din liniștita cameră de 
interogatoriu era extrem de tensionată. 

— Maria, o întâmpină Fabel vesel, ia și tu loc aici! 

Maria își trase un scaun de lângă perete și se așeză în capătul 
mesei. Waalkes, care consideră gestul ei ca pe o invadare a unui 
teritoriu neutru, scoase un țâţțâit nemulțumit și își apropie încet 
scaunul de cel pe care ședea Eitel. Fabel observă că această 
renunțare la un centimetru de teritoriu îl înfurie pe clientul lui 
Waalkes. 

— Putem să începem? întrebă Waalkes. Sau poate că doriţi să 
invitaţi tot departamentul? 

Fabel nu-i dădu nicio atenţie. Luă dosarul de la Maria, îl 
deschise și spuse fără să ridice privirea: 

— Herr Eitel... dumneavoastră faceţi afaceri cu ceea ce 
prietenii noștri americani numesc Mafia din Odessa, nu-i așa? 

Waalkes dădu să spună ceva, dar, din nou, gestul lui Eitel îl 
opri. 

— Eu nu am legături de niciun fel cu nicio mafie din lume, 
Herr Fabel. Vocea sa era calmă, dar amenințătoare. Și vă 
sugerez să fiţi ceva mai atent cu acuzaţiile pe care mi le 
aduceți. 

— Faceţi afaceri cu John Sturchak? 

— Da, într-adevăr... am făcut afaceri și cu tatăl său... și sunt 
mândru de asta. 

Fabel își ridică privirea din dosar. 

— Dar Sturchak este un fel de naș... de șef... Părea să caute 
cuvântul potrivit. 

— Pakhan, spuse Maria, fără să-l scape din ochi pe Eitel. 

— Da... un fel de pakhan-șef. Nu-i așa? Cineva care se ocupă 
de fraudări, de clonarea telefoanelor mobile, de prostituție și de 
droguri... 

Trăsăturile lui Eitel se înăspriră brusc, iar cuvintele păreau 
turturi de gheaţă. 

— Asta este defăimare! Este o murdărie nejustificată, 
neconfirmată, nefondată și calomniatoare, la adresa unui 
respectabil om de afaceri. 

Fabel zâmbi. Ajunsese unde voia: sub pielea lui Eitel. 

— Hai să fim serioşi! John Sturchak e tot un rusnac escroc, ca 
și tatăl lui. 

Eitel se făcu roșu la faţă. 

— Roman Sturchak a fost un soldat viteaz și un geniu militar. 
Și, daţi-mi voie să adaug, un adevărat patriot ucrainean. Nu am 
de gând să ascult pe cineva... - Eitel rânji sarcastic, asemenea 
cuiva care se scutură, scârbit, de ceva respingător și rău 
mirositor - cineva ca dumneavoastră, pătându-i memoria. 

Fabel ridică din umeri cât mai nonșalant cu putinţă. 

— Asta-i bună! Roman Sturchak a luptat ca mercenar pentru 
naziști. Și-a ucis compatrioţii la porunca unei bande de gangsteri 
din Berlin. 

Aveai impresia că Eitel se ţinea de o frânghie, încercând să-și 
țină în frâu furia crescândă. 

— Roman Sturchak a luptat pentru ţara sa. Nu a vrut decât să 
elibereze Ucraina de Stalin și de acoliţii lui. A luptat pentru 
libertate și a fost un om mai bun decât aţi putea fi 
dumneavoastră, oricât de mult aţi încerca! 

— Chiar așa? Cum măsuraţi dumneavoastră această calitate? 
După numărul de compatrioți pe care i-a ucis? Sau după suma 
de bani murdari pe care i-a adunat în Statele Unite prin furt și 
prin corupţie? Nu, aveţi dreptate... Nu cred că aș vrea vreodată 
să fiu un Roman SturchaKk. 

Eitel dădu să se ridice de pe scaun. În clipa aceea, Waalkes 
începu să-și justifice salariul. 

— Herr Fabel, dumneavoastră nu faceţi decât să-l contraziceţi 
pe clientul meu. Nu am de gând să mai tolerez nicio clipă 
această hărţuială nemiloasă. În cazul în care nu aveţi întrebări 
specifice legate de o eventuală incorectitudine financiară, 
consider întrevederea noastră încheiată. 

— Eu cred că clientul dumneavoastră spală bani pentru Mafia 
rusă și pentru cea ucraineană, probabil prin intermediul unor 
firme fantomă, înfiinţate împreună cu John SturchaKk. În timp ce 
vorbea, Fabel îl simţi pe Markmann încordându-se. Știa că 
începea să dea cărţile pe faţă. Și nu erau deloc cărți 
câștigătoare pentru Eitel. Dar sunt alte delicte, mult mai grave, 
despre care trebuie să vorbim. 

— Ca de exemplu? 

Eitel își redobândise sângele rece. 

— O să vă spun la momentul potrivit. Între timp, vă las pe 
mâna lui Herr Markmann. Fabel se ridică, iar Maria îi urmă 
exemplul. Mă întorc repede, iar până atunci, dumneavoastră 
veți rămâne aici. 

In timp ce ieșea din camera de interogatoriu, Fabel le făcu un 
semn celor doi detectivi, de la Financiar și de la Economic, care i 
se alăturară imediat lui Markmann. 

— Ne agăţăm de un pai, șefu', spuse Maria. 

— Ai dreptate, răspunse Fabel, dur. Hai să încercăm cu Eitel 
numărul doi. 

De data aceasta, Fabel intră în camera de interogatoriu fără 
să vorbească. Se așeză pe unul dintre scaunele sprijinite de 
peretele din fund. Maria stătea în picioare, lângă el. Intenţia sa 
era aceea de a sugera faptul că se afla acolo ca observator și nu 
ca participant la interogatoriu, dar și de a-l neliniști pe Norbert 
Eitel. La urma urmelor, de ce l-ar interesa pe un ofiţer 
criminalist anchetarea unei fraude? 

Un alt avocat și un alt costum scump ședeau acum lângă 
Norbert Eitel. Cei doi comisari de la Economic examinau o copie 
a unei tranzacţii. După aproape zece minute, Fabel se duse la 
unul dintre ofițeri și îi șopti ceva la ureche. Polițistul încuviinţă și 
cei doi schimbară locurile cu Fabel și cu Maria. 

— Mulţumesc, băieți..., le spuse Fabel. N-o să dureze mult. 

Când Fabel întrebă încă o dată despre legăturile cu cei doi 
Sturchak, Norbert arboră o expresie de indiferenţă răbdătoare. 
Și asta, în ciuda faptului că vorbele lui Fabel îi provocaseră o 
stare de nerăbdare iritată. 

— În felul acesta nu ajungem nicăieri, spuse avocatul lui 
Norbert. 

lar Fabel fu de acord. 

Nici tatăl, nici fiul nu-i puteau oferi informaţii în legătură cu 
Vitrenko. Așa că se ridică în picioare și le dădu de înţeles celor 
doi ofițeri de la Economic că își puteau relua interogatoriul. În 
momentul acela, Norbert Eitel se simţi victorios. Renunţă la 
tonul indiferent și se ridică de pe scaun, cu o expresie de ură și 
de dispreț. Îl împunse pe Fabel în piept cu degetul arătător de la 
mâna stângă. 

— O să te distrug, Fabel, spuse Norbert printre dinţi. N-ai să 
scapi prea ușor! 

II împunse din nou pe Fabel în piept, de data aceasta ceva 
mai tare, ca și cum ar fi vrut să alunge ceva lipsit de valoare. 
Fabel îl prinse de încheietura mâinii. 

— Ține-ţi mâinile acasă! 

Norbert încercă să-și smulgă mâna din strânsoare, dar Fabel 
nu-i dădea drumul. Se uită la mâna lui Norbert și era cât pe-aci 
să i-o arunce înapoi, în piept. Dar în clipa următoare îngheţă. 
Fabel se uită îngrozit la pumnul acum strâns al lui Norbert, în 
timp ce acesta încerca în zadar să și-l elibereze. Îi strânse atât 
de tare încheietura mâinii lui Norbert, încât pumnul acestuia se 
înroși. Fabel se uită în ochii lui. Zâmbi. Rece și răutăcios. 

— Te-am prins! spuse triumfător, calm, amar. Acum te-am 
prins. 

Norbert Eitel se uită la Fabel, încercând parcă să înţeleagă ce 
voise să spună. Comisarul-șef se mai uită o dată. Acolo, pe 
mâna stângă a lui Norbert Eitel, era o cicatrice. Sau, mai 
degrabă, două cicatrici, care se uneau, alcătuind o formă ce 
semăna cu un iadeș. Exact așa cum îl descrisese Michaela 
Palmer. 

e 

Fabel se forță să-și șteargă rânjetul de pe față și se năpusti în 
camera de interogatoriu numărul unu. Nu intră pe ușă, ci mai 
curând se sprijini de ea. Wolfgang Eitel, Waalkes și cei doi ofiţeri 
se opriră din vorbit și se întoarseră spre ușă, ca și cum ar fi fost 
surprinși în lumina farurilor unui vehicul care se apropia de ei. 

— Vreau să știți că, din punctul meu de vedere, sunteţi liber 
să plecaţi, după ce veţi fi terminat de discutat cu acești domni. 

Pe chipul lui Wolfgang Eitel apăru o expresie de triumf rece, 
maliţios. Fabel dădu să plece, apoi se opri și se sprijini din nou 
de ușă, ca și cum tocmai și-ar fi amintit un amănunt neesenţial. 

— Apropo, fiul dumneavoastră tocmai a fost acuzat de viol și 
de tentativă de omor, fiind bănuit de a fi părtaş la crimă. 

Fabel închise ușa și zâmbi, auzind explozia de voci din camera 
de interogatoriu. 

Se afla la jumătatea coridorului când Paul Lindemann veni 
fugind spre el. 

— Șefu', tocmai m-a sunat Werner! Vă roagă să vă duceţi la 
Harburg. L-a găsit pe Hansi Kraus. Mort. 


62. 


Sâmbătă, 21 iunie, 


03:30 p.m. 
Harburg, Hamburg 


În cei douăzeci de ani de când era poliţist, din care cei mai 
mulţi lucraţi în cadrul Mordkommission, Fabel văzuse duzini 
întregi de cadavre și de locuri ale crimei. Era ceva cu care fie te 
obișnuiai, fie nu. Fabel nu se obișnuise niciodată cu vecinătatea 
morţii. Fiecare nouă imagine a morții lăsa în el o mică cicatrice. 
Spre deosebire de mulţi dintre colegii săi, el nu putuse niciodată 
să separe ființa umană de cadavru; spiritul de carne. 

Moartea este inventivă tocmai prin mulţimea de forme pe 
care le îmbracă. Și fiecare formă are propriul caracter 
dezagreabil, iar Fabel le văzuse aproape pe toate. Unele erau 
oribile: cadavrul pescuit din Elba, după o lună de stat printre 
țipari, sau tablourile însângerate, pe care le lăsase în urmă 
ucigașul în serie. Altele erau bizare: jocuri sexuale terminate 
prost sau alegerea neobișnuită a armei crimei. Câteva erau 
suprarealiste, ca de exemplu traficantul de droguri care fusese 
împușcat în ceafă în timp ce mânca la masa din bucătărie și 
care, după ce murise, rămăsese așezat drept, cu furculița în 
mână, ca și cum ar fi așteptat să termine de mestecat înainte de 
a lua o nouă înghiţitură, în vreme ce farfuria din faţa sa fusese 
împroșcată cu fragmente de oase, de creier și cu sânge. Unele 
erau patetice, când victimele căutaseră scăparea de la o moarte 
inevitabilă în spatele unei perdele sau sub un pat, într-o 

încercare disperată de a se ascunde de ucigași; trupul se 
încolăcea într-o poziţie fetală, chircindu-se și făcându-se mic. 

Moartea lui Kraus se situa undeva între patetic și sordid. 
Camera mică și murdară în care își luase adio de la lume era de- 
a dreptul respingătoare. Vopseaua, pereții, toate suprafeţele din 
cameră, chiar și unicul bec din tavan, toate erau acoperite de un 
strat de praf unsuros. Deși Werner deschisese larg singura 
fereastră din cameră, în aer persista un miros stătut, ca un spirit 
malefic ce sfida exorcismul. 

Hansi, care nu mai simţea acum nici frigul, nici căldura, zăcea 
pe pat, iar mantaua grea îi acoperea parțial picioarele. Avea 
ochii deschişi, două bile în fundul orbitelor, pe o față ce semăna 
cu un craniu. Descompunerea, își spuse Fabel cu amărăciune, 
începuse de la cap, din cauza faptului că Hansi contribuise din 
plin la transformarea trupului său într-un schelet. Mâneca unei 
cămăși care cândva avusese pe ea un model era suflecată până 
la jumătatea bicepsului stâng, scheletic al lui Hansi. Un garou 
din cauciuc rămăsese înfășurat chiar deasupra încheieturii 
cotului, iar pe antebraţ se vedea o înţepătură recentă, ușor de 
distins printre celelalte urme hidoase, harta unei călătorii de un 
deceniu prin dependenţa puternică de droguri. În mâna dreaptă 
a lui Hansi, moale și fără viaţă, se afla o seringă goală. 

„Frumoasă încercare”, își spuse Fabel. Cercetă îndeaproape 
toată scena aceea sordidă. Într-adevăr, frumoasă încercare. O 
crimă aranjată să treacă drept moarte prin supradoză, care avea 
să intre repede și discret într-o statistică. Era genul de moarte 
anonimă, care nu surprindea pe nimeni și care nu avea să lase 
în urmă decât o înregistrare oficială formală, făcută de poliţie: 
încă un toxicoman reușește finalmente să se omoare prin 
supradoză. Numai că acest toxicoman avea de spus o poveste, 
iar cineva îl redusese la tăcere, înainte de a apuca să vorbească. 

— l-ai anunţat pe băieţii de la secţie? 

Werner clătină din cap. 

— Am vrut să vezi tu mai întâi. Foarte convenabil, nu-i așa? 

— Și a naibii coincidenţă! Holger Brauner și echipa lui să 
treacă la treabă. Informează-i pe cei de la Polizeidirektion, dar 
spune-le că noi bănuim că este vorba despre o crimă... ceea ce 
înseamnă că este un caz de competenţa Mordkommission. 

Fabel se uită din nou la Hansi. Și din nou nu se putu stăpâni 
să nu privească dincolo de cadavru, dincolo de toxicoman, 

gândindu-se la victima din fața sa ca la fiul cuiva, ca la o 
persoană care, cândva, a avut, probabil, visuri, speranțe și 
ambiţii. 

— Spuneai că, dintr-odată, Hansi a început să se simtă 
neliniștit la Präsidium? îl întrebă el pe Werner. La cantină? 

— Da. Mi s-a părut chiar ciudat faptul că, dintr-odată, a 
devenit foarte agitat și ţinea cu tot dinadinsul să plece de-acolo. 

— lar eu ţi-am spus că probabil era disperat să-și facă 
următoarea injecție. Dar dacă nu era asta? Dacă, după ce noi l- 
am pus să se uite la toate fotografiile suspecţilor, el l-a văzut pe 
unul sau pe ambii ucigași chiar acolo, în Präsidium? 

— La început a fost în regulă... în cantină se aflau câţiva 
ofițeri în uniformă... KriPo. Ca de obicei. Nu a devenit agitat 
decât după ce s-a așezat la masă. De fapt, nu chiar în clipa în 
care ne-am așezat... ceva mai târziu. Chipul lui Werner nu mai 
trăda nicio expresie, iar ochii i se mișcau ca și cum prin faţa lor 
se derulau imagini din trecut. Asta e! Apoi licărirea din privirea 
sa se stinse la fel de brusc cum apăruse. 

— La dracu'!... exclamă el cu un aer grav, uitându-se la Fabel. 


63. 


Sâmbătă, 21 iunie, 


05:30 p.m. 
Polizeipräsidium, Hamburg 


De îndată ce se întoarseră din mizeria neagră a refugiului lui 
Hansi Kraus, Fabel și Werner se duseră direct în biroul lui Van 
Heiden. Chiar și în timp ce erau poftiți înăuntru, Fabel tot mai 
simţea un miros vag de mucegai și de murdărie, care parcă i se 
impregnase în haine. Simţea o nevoie imperioasă, aproape 
obsesivă, de a se duce acasă, de a face un duș și de a se 
schimba. 

Era clar că Van Heiden nu avea niciun chef să stea la taifas. 

— Ești sigur, Fabel? 

Kriminaldirektor puse întrebarea aproape înainte ca ușile 
biroului să se închidă în urma lui Fabel și a lui Werner. Volker, 

care stătea deja în fața biroului lui Van Heiden, nu se ridică, dar 
înclină din cap în direcţia celor doi. Fabel observă că pe birou se 
aflau două dosare roșii - dosare ale personalului. 

— Este o afirmaţie foarte gravă. 

— Nu, Herr Kriminaldirektor, nu sunt sigur. De fapt, tot ce 
avem în momentul de faţă este o sumă de fapte, de care putem 
fi rezonabil de siguri... 

Fabel și Werner stăteau acum în fața biroului masiv al lui Van 
Heiden. Acesta le făcu semn să se așeze pe cele două scaune 
libere de lângă Volker. 

— Serviciul secret de spionaj al lui Herr Volker ne informează 
că există scurgeri de informaţii dinspre Polizei Hamburg către 
această nouă grupare ucraineană și, se pare, către alte bande 
ale crimei organizate. Indiferent cine transmite aceste 
informaţii, el, ea sau ei au un motiv să ucidă pe oricine i-ar 
putea identifica. Oberst Volker crede că ei l-au identificat pe 
Klugmann ca pe un agent federal sub acoperire și fie l-au dat pe 
mâna ucrainenilor, fie l-au ucis ei înșiși. 

— Se pare că au făcut-o ei înșiși, interveni Werner. Hansi 
Kraus ne-a spus că ucigașii pe care i-a văzut el erau germani, nu 
străini. Și că le place ceea ce fac. După părerea medicului legist, 
nenorociţii l-au torturat pe Klugmann înainte de a-l omori. Și 
bineînţeles că pistolul automat de producție ucraineană pe care 
l-a găsit Hansi a fost lăsat acolo tocmai pentru a ne îndrepta pe 
o pistă falsă. 

— Și atunci când Kraus este adus aici, reluă Fabel firul 
povestirii, ca să-i identifice pe ucigași după fotografiile 
suspecților, Werner îl duce la cantină, unde ceva sau cineva îl 
îngrozește atât de tare, încât nu-și mai dorește decât să iasă cât 
mai repede de acolo. Următorul lucru pe care îl știm este că 
Hansi Kraus e găsit mort în refugiul pentru cei fără adăpost, 
totul fiind astfel regizat încât să pară că decesul a fost provocat 
de o supradoză. 

Van Heiden îl urmărise pe Fabel, tăcut și încruntat. Fabel 
observase că atenţia lui Volker nu fusese îndreptată spre 
vorbitori, ci spre reacţia lui Van Heiden la ceea ce se spunea. 

— Bine... dovezile indică prezenţa unor ofiţeri de poliţie 
corupți. Dar ce dovezi avem care să arate că este vorba chiar 
despre acești doi ofițeri? întrebă Van Heiden, împingând cele 
două dosare roșii până în dreptul lui Fabel. 

— Până în prezent, nu avem dovezi consistente... obiective, 
Herr Kriminaldirektor, răspunse Fabel. Dar descrierea fizică pe 
care ne-a făcut-o Hansi li se potrivește perfect. Mai mult decât 
atât... - Fabel deschise primul dosar și arătă cu degetul spre 
fotografia din colţul din dreapta sus al primei pagini - când am 
fost în biroul lui, am observat o serie de trofee din cariera sa de 
boxer, dintre care unul obţinut la Hamburg-Harburg, în cadrul 
unui campionat de juniori, la categoria grea-ușoară. Acolo a 
crescut, la Hamburg-Harburg. Hansi Kraus ne-a spus că bărbatul 
cel mai în vârstă dintre cei doi ucigași se plângea că zona în 
care a crescut el se deteriorează văzând cu ochii. Apoi Fabel 
deschise cel de-al doilea dosar. Kraus l-a descris și pe cel de-al 
doilea bărbat, mai tânăr decât primul - și care, de altfel, a și 
apăsat pe trăgaci - ca fiind un tip musculos. Nu cred că i s-ar 
putea face individului o descriere mai bună. 

— Totul pare foarte șubred, și dovezile, circumstanţiale, spuse 
Van Heiden. 

— Așa și este... și va fi, spuse Fabel, până în clipa în care vom 
găsi dovezi imbatabile împotriva lor. Incepem cu o examinare 
completă a locului crimei. Băieţii de la secţia locală de poliție 
știu că, de fapt, este vorba despre o crimă. Și sunt sigur că asta 
a ajuns și la urechile prietenilor noștri de aici. Dar dovada cea 
mai zdrobitoare - chiar dacă subiectivă - este reacția lui Kraus 
din cantina Prăâsidium-ului. 

Fabel se uită la Werner. 

— Am încercat să stabilesc cu precizie momentul în care 
Hansi a devenit agitat, spuse Werner. Apoi mi-am amintit că 
aceștia doi - arătă spre dosare - au intrat în cantină și s-au 
așezat nu departe de locul unde ne aflam noi. In clipa aceea, 
Kraus a început să se poarte ca și cum ar fi avut un cablu 
electric în fund. Chiar m-a întrebat cine era tipul solid și 
musculos. l-am spus. 

— M-ati întrebat dacă sunt sigur de asta. Ei bine, sunt sigur că 
aceștia doi sunt oamenii noștri. Fabel arătă cu capul în direcţia 
dosarelor deschise și a fotografiilor, din care cele două chipuri, 
inexpresive, se uitau la acuzatorii lor. Amândoi ocupă poziţii 
care le permit să vândă informaţii extrem de preţioase... 
amândoi sunt ofițeri cu ranguri înalte și lucrează în 
departamentul potrivit. Se uită plin de inocenţă la Van Heiden. 
Dacă sunt sigur că putem s-o dovedim? Nu. Dacă putem găsi 

sau nu suficiente dovezi pentru a-i condamna, asta este o cu 
totul altă chestiune. 

Urmă o scurtă tăcere, timp în care toţi se uitară la fotografiile 
cu Kriminalhauptkommissar Manfred Buchholz și 
Kriminalkommissar Lothar Kolski, din cadrul LKA7. 


64. 


Sâmbătă, 21 iunie, 


08:00 p.m. 
Speicherstadt, Hamburg 


Fabel parcă, la fel ca și înainte, pe Deichstrasse, după care se 
îndreptă spre Speicherstadt pe jos. Clădirile masive ale 
depozitelor se conturau pe cerul care se întuneca, iar zidăria 
roșie părea să ardă mocnit, ca niște tăciuni aprinși în lumina tot 
mai slabă. Se îndreptă spre fostul depozit al firmei Klimenko și 
deschise ușa masivă. Ultima oară când fusese acolo, era destul 
de întuneric; de data aceasta, nu era nicio lumină aprinsă. Și, ca 
un făcut, nici ferestrele caselor învecinate nu erau luminate. 
Fabel se înjură în gând că nu luase cu el o lanternă. Știa că în 
depozit se aflau mai multe tuburi cu neon, care atârnau ca 
trapezele de tavanul înalt; presupuse că undeva, lângă ușă, 
trebuia să fie un întrerupător, dar nu știa exact unde. 

— Maior Vitrenko! 

Vocea i se sparse de pereţii groși, după care fu înghițită de 
întunericul din jur. Fabel trase o înjurătură printre dinţi, după 
care strigă din nou: 

— Vitrenko! 

În ciuda iritării, Fabel nu putu să nu vadă ironia faptului că 
striga tocmai acel nume. Era aproape o analogie cu ancheta lui, 
urmărirea unui spectru monstruos prin întuneric. Niciun răspuns. 
Fabel scrută cu privirea întregul depozit, mijind ochii și 
întinzându-și gâtul, ca și cum ar fi sperat să întrevadă ceva în 
întuneric. Mai strigă o dată. Liniște. Se uită la cadranul luminos 
al ceasului de mână. Era trecut de opt și el știa că un om 
obișnuit cu regulamentul și cu precizia militară, cum era 

ucraineanul, nu putea să întârzie. Fabel își scoase pistolul 
Walther din toc. Se certă în gând pentru lipsa de precauţie de 
care dăduse dovadă: nu-și închipuise că, dacă se întâlnea cu 
ucraineanul, avea să fie în pericol. Nimeni nu știa că Fabel se 
afla acolo. Era singur. Întinse mâna stângă și pipăi peretele de 
lângă ușă, dar nu reuși să găsească întrerupătorul. 

Un sunet. Undeva, în prăpastia întunecată, ceva făcuse un 
zgomot atât de slab și atât de neclar, încât Fabel nu putu să-l 
identifice. Îngheţă și întinse pistolul în direcţia din care venise 
sunetul. Își încordă auzul. Nimic. Se îndreptă spre fereastra pe 
care mai mult o bănuia decât o vedea. Se trase într-o parte și 
reuși să vadă unde se aflau stâlpii. Se apropie de unul dintre ei 
şi, pipăind, încercă din nou să găsească un întrerupător. 

Apoi se auzi iar. Un geamăt. Sau o voce înăbușită. 

— Vitrenko? 

Strigă din nou, de data aceasta ceva mai tare, ca și cum n-ar 
fi fost sigur care dintre cei doi Vitrenko, tatăl sau fiul, avea să-i 
răspundă. Răspunsul veni sub forma unui strigăt slab, înăbușit, 
ca al cuiva căruia i se pusese un căluș la gură. Fabel întoarse 
capul în direcția din care venise sunetul. Își încordă și mai tare 
auzul, dar în liniștea din depozit nu-și auzea decât propriile bătăi 
ale inimii. Strânse și mai tare pistolul, conștient de faptul că 
palmele, la fel ca și faţa, îi erau ude de transpiraţie. 

Se afla acum aproape de container. Își dădu seama că 
treptele se aflau la mai puţin de un metru de el. Ajunse în 
dreptul unui alt stâlp și puse mâna liberă pe el. Simţi un cablu 
electric care cobora de undeva, de sus. Îl urmări cu mâna și găsi 
un întrerupător pătrat. Fabel trase adânc aer în piept, încet și 
fără zgomot, după care făcu câţiva pași înapoi, se îndepărtă de 
stâlp și întinse mâna stângă, pregătit să apese pe întrerupător. 
Continua să ţină pistolul strâns în mâna dreaptă, gata să tragă 
în orice l-ar fi așteptat acolo. În sfârșit, apăsă pe întrerupător. În 
clipa următoare, aproximativ o duzină de tuburi de neon, aflate 
chiar în mijlocul tavanului, pâlpâiră șovăielnic, după care 
luminară în întregime o scenă din iad. 

Fata cu părul de aur, fata care părea atât de plină de tinerețe 
și de forță, era moartă, ţintuită de perete în Portakabin. Trupul 
său gol, măcelărit, cu plămânii scoși, fusese țintuit în același 
mod ca și trupurile victimelor din fotografiile făcute cu douăzeci 
de ani în urmă, într-o ţară îndepărtată. Sângele și viscerele 

străluceau ca o vopsea proaspătă, împroșcată pe peretele 
containerului. Pierzându-și viața, își pierduse și caracterul 
omenesc: Fabel se strădui să vadă persoana care fusese 
cândva, dar nu-și putu înăbuși sentimentul că se uita la carcasa 
strâmbă a unei păsări grotești, cu cap de om. Blestemă acel 
gând, pentru că era exact impresia pe care intenţionase 
ucigașul să o creeze. Fabel încercă să-și recapete suflul și, 
clătinându-se, se retrase câţiva pași, ajungând să se sprijine de 
unul dintre stâlpi. Dorea cu disperare să-și întoarcă privirile în 
altă direcție, dar își dădu seama că nu-și putea dezlipi ochii de la 
scena de groază din faţa sa. 

Auzi din nou geamătul acela slab, înăbușit. Și, ca un 
somnambul trezit brusc, el se răsuci, cu pistolul în mână, spre 
direcția din care venea sunetul. Bătrânul ucrainean stătea în 
picioare, drept, lipit de stâlpul aflat chiar în faţa scenei de 
groază. Era legat foarte strâns, cu sârmă, din care fusese făcut 
un la, fixat deasupra și în spatele capului, apoi tras în jos și 
înnodat sub maxilar. Sârma tăiase adânc în carnea bătrânului, 
iar partea din față a cămășii acestuia era plină de sânge. Gura îi 
fusese acoperită cu o fașă lată și cu scotch. Slavul era încă în 
viață, iar ochii îi străluceau sălbatic. Fabel își dădu seama, 
oripilat, de ce se întâmplase: Vitrenko își obligase propriul tată 
să privească tot. Îl obligase pe bietul nefericit să vadă cum el 
smulgea din trupul fetei plămânii care încă mai respirau. Fabel 
se aplecă înainte și își puse mâinile pe umerii bătrânului; ochii 
verzi îl învăluiră într-o privire sălbatică, intensă. Incerca să 
spună ceva. 

— Staţi... stați..., spuse Fabel, examinând grăbit lațul de 
sârmă și neștiind de unde să înceapă să-l scoată pe slav, înainte 
ca acesta să moară prin sângerare. Vă scot eu de-aici... 

Ucraineanul clătină violent din cap, iar sârma îi tăie și mai 
adânc în carne; din spatele scotch-ului, se auzi ceva ce probabil 
fusese un țipăt. Fabel se dădu înapoi, șocat. 

— Pentru numele lui Dumnezeu, staţi liniștit... 

Fabel își băgă pistolul în toc și începu să dezlipească scotch-ul 
de pe gura bătrânului. Dar acesta reacţionă din nou foarte 
violent, smucindu-și capul într-o parte și în jos. Fabel urmări 
privirea ochilor verzi. 

Atunci văzu. 

Legat de stâlp, chiar lângă gleznele bătrânului, se afla un disc 
gros de metal, în care Fabel recunoscu un fel de mină antitanc. 
De mină era fixată o cutie electrică neagră, de mărimea unui 
pumn, cu o lumină verde care pâlpâia. Fabel constată, îngrozit, 
că ambele cabluri groase care ieșeau, șerpuind, din cutie, erau 
aceleași care îl legau pe ucrainean de stâlp. Corpul acestuia era 
în întregime amorsat. lar lumina verde care pâlpâia pe cutie 
sugera și prezența unui mecanism cu ceas. Ucraineanul începu 
din nou să facă gesturi disperate cu capul și cu ochii, ca și cum 
ar fi încercat să-l împingă pe Fabel spre ușa depozitului. 

— Nu pot... nu pot să vă las aici..., îngăimă Fabel, cu o voce 
spartă. 

În ochii verzi ai ucraineanului apăru un licăr ce aducea a calm 
și resemnare. Închise ochii și înclină ușor din cap. Un gest de 
eliberare: îl elibera pe Fabel de orice responsabilitate, de 
moarte; iar el se elibera de viaţa agitată de până atunci. 

— O să chem ajutoare..., spuse Fabel, deși amândoi știau că 
nimeni și nimic nu-l mai putea ajuta pe ucrainean. 

Se îndepărtă de el, susținându-i privirea cât putu de mult, 
după care se întoarse și începu să fugă. Spre ușă. Spre viață. 

Se repezi afară, pe trotuarul îngust din faţa depozitului, cu 
atâta forță, încât numai faptul că se prăbuși peste balustradă îi 
împiedică să cadă cu capul înainte în canalul de pe marginea 
străzii. Alunecă și se zgârie de pietrele de pavaj, în timp ce se 
agăța de zidul depozitului alăturat. Se așeză pe pietrele de 
pavaj, cu spatele sprijinit de zidăria roșie, pregătit pentru ceea 
ce știa că avea să urmeze. Și urmă. 

O bubuitură ca de tunet, venită din interiorul depozitului, ca și 
cum un pumn uriaș ar fi izbit clădirea; Fabel simţi prin zid și sub 
picioare o undă de șoc. Ușa grea a depozitului fu smulsă din 
țţâțâni, iar ferestrele de la etajul doi se transformară într-o ploaie 
de ţăndări strălucitoare. Fabel căzu pe-o parte, își luă capul în 
mâini și își duse genunchii la gură, într-o poziţie fetală. Un val de 
flăcări albe și roșii țâșni prin locurile unde fuseseră ușa și 
ferestrele, apoi se retrase, ca un animal supărat care se întoarce 
mârâind în vizuina sa. Aerul era plin de un amestec sufocant de 
praf de cărămidă, fum și funingine. După ce trecu suflul 
zguduitor al exploziei, lumea păru dintr-odată liniștită și tăcută. 
Apoi începură să sune sau să se tânguiască alarmele tuturor 
depozitelor din jur. Fabel se ridică în picioare și rămase 

nemișcat câteva minute - care însă lui i se părură un secol. 
Inchise ochii, dar nu putu stinge focul din ochii verzi ai unui 
bătrân mort, foc care îi pârjolea creierul. Aceiași ochi care îl 
eliberaseră pe el de orice obligaţie de a rămâne acolo, în 
depozit. Aceiași ochi triști ai unui tată, care, cu aproape două 
decenii în urmă, privise îngrozit ceea ce fusese în stare să facă 
propriul fiu, carne din carnea lui, sânge din sângele lui. 

In depărtare se auzeau din ce în ce mai tare sirenele mașinilor 
care se îndreptau spre Speicherstadt. Fabel se ridică în picioare, 
sprijinindu-se cu palmele de zid și împingându-se în sus. Avea 
praf în nas și în gură și începu să tușească, pentru a putea 
respira. Se agăţă de zid ca și cum, dacă s-ar fi îndepărtat de el, 
s-ar fi pierdut în vârtejul de praf și de întuneric, închise ochii și 
revăzu oroarea pe care Vasil Vitrenko o pictase pentru el, în 
carne și oase, pe peretele depozitului; îl revăzu pe bătrân legat 
de stâlp și forțat să vadă oroarea și să audă ţipetele unei tinere 
femei, care era mutilată chiar în fața lui. Aceasta fusese opera 
de artă a lui Vitrenko. lar Vitrenko voise ca Fabel să o vadă. ȘI 
să trăiască. Aranjase și cronometrase totul cu o precizie 
extraordinară: îi dăduse timp să-i „admire” opera de artă, să se 
zbată în zadar pentru a-l scăpa pe bătrân de o moarte 
inevitabilă și apoi să fugă. Astfel, Vitrenko întipărise în mintea 
lui Fabel două imagini de neuitat, care aveau să-l bântuie tot 
restul vieții: fata măcelărită și resemnarea bătrânului în faţa 
morţii. Și după ce plasase cele două imagini, în siguranţă, în 
mintea lui Fabel, le aruncase în aer, reducându-le la nimic. Le-a 
șters pur și simplu din realitate, lăsându-le să trăiască numai în 
galeria de amintiri a lui Fabel. 

Alunecă la piciorul zidului, pe vine, și simţi în gât un hohot de 
plâns. Se forță să nu plângă și își sprijini capul de zid, așteptând 
să vină cineva să-l ajute. 


65. 


Sâmbătă, 21 iunie, 


08:30 p.m. 
Polizeipräsidium, Hamburg 

Comandantul pompierilor îi spuse lui Fabel ceva ce el deja 
știa: „În afară de explozibilul de pe stâlp, am depistat și 
prezența unui accelerator de reacţie, prezent fie în interiorul, fie 
în afara containerului... eu cred că este vorba despre petrol. 
După explozie, nu a mai rămas mare lucru din gheretă și, 
indiferent ce a fost acolo, a ars imediat. Am găsit câteva 
bidoane de câte cinci litri, toate deschise. Oricum, toate urmele 
care le-ar fi putut fi de folos legiștilor au fost distruse într-un 
mod cât se poate de eficient. 

Fabel îi mulţumi abătut căpitanului de pompieri, iar acesta 
părăsi biroul. Urmă o tăcere deprimantă, pe care Maria încercă 
să o rupă. 

— Holger Brauner și echipa sa de legiști sunt acum aici, spuse 
ea. Dar mare lucru nu le-a rămas de cercetat. 

— Se joacă cu noi, spuse Fabel, fără să se uite la Maria, la 
Werner sau la Paul. Cu mine. A vrut să văd tot și să trăiesc, 
pentru a le spune și altora ce-am văzut. De-asta le-a lăsat pe 
femeile acelea să atârne ca niște exponate în șopronul ăla 
nenorocit din Afghanistan... să le vadă și alţii. Se uită la colegii 
săi și, pentru prima oară, aceștia își văzură șeful pierdut și 
neajutorat. Asta e arta lui. La fel ca pânzele pe care le expune 
Marlies Menzel la Bremen. 

— Și acum ce facem, șefu'? 

Vorbele lui Werner sunară mai mult a provocare, decât a 
întrebare. 

— Acum mă duc acasă, să fac un duș. Fabel avusese parte de 
prea multă moarte într-o singură zi. Avea părul și pielea pline de 
praf, iar gura și gâtul și le simţea cleioase. 

— Ne întâlnim aici, la Präsidium, în jur de ora zece. 

— În regulă, șefu'. Să convoc toată echipa? 

Fabel zâmbi. Maria nu se plângea niciodată. Făcea orice 
pentru ca lucrurile să iasă așa cum trebuie. 

— Da, te rog, Maria... dar nu și pe Anna. l-am dat liber 
douăzeci și patru de ore. Cred că întreaga operaţiune MacSwain 
a epuizat-o. 

Maria încuviinţă. 

— Dar ia, te rog, legătura cu Kriminaldirektor Van Heiden și 
vezi dacă poate participa la ședință. 

— Da, șefu'. 

66. 
Sâmbătă, 21 iunie, 


09.30 p.m. 
Poseldorf, Hamburg 


Cele trei mesaje lăsate pe robotul telefonic al lui Fabel erau 
ca niște raze de lumină într-o lume a violenţei și a crimei: primul 
era de la fiica sa, Gabi. În timp ce îi asculta mesajul, auzea și 
râsul ca un clinchet de clopoței al fetei. Fabel avea impresia că 
vocea lui Gabi dădea jos perdelele grele și pline de praf dintr-o 
cameră întunecată și înspăimântătoare, lăsând lumina de afară 
să pătrundă înăuntru. 

Gabi voia să recupereze weekendul pierdut, când nu se 
văzuseră, venind în weekendul următor, dacă, desigur, putea și 
el să stea cu ea. Voia să se ducă la concertul formaţiei Die 
Fantastischen Vier”. Fabel nu gusta deloc rapul - un gen 
muzical născut în ghetourile din New York, din Chicago și din Los 
Angeles și cântat în germană. Dar lui Gabi îi plăcea: unul dintre 
numeroasele puncte de divergență care se înmulţesc pe măsură 
ce copilul devine o personalitate independentă de părinţii săi. 
Fabel oftă din greu. Nu era sigur că, în weekendul ce urma să 
vină, cazul sinistru care îi copleșea existenţa avea să-i lase timp 
să stea cu Gabi. A 

Cel de-al doilea mesaj era de la Susanne. || ruga să-i dea un 
telefon și să-i spună ce mai face. Cel de-al treilea era de la 
fratele său, Lex. 

Lex era, cronologic, fratele mai mare, dar Fabel avea adesea 
impresia că spiritul sfidător de juvenil al lui Lex îl făcea să pară 
cu zece ani mai tânăr. Și acela nu constituia singurul contrast 
izbitor: Lex era mai scund decât Fabel, brunet și avea un simţ al 
umorului răutăcios, care îi încrețise pielea din jurul ochilor. Lex 
avea un restaurant și un hotel pe Sylt, insula din nordul Frisiei 
care, cândva, fusese renumită numai pentru pescuit, dar în 
plasele căreia se prindea acum o pradă mult mai mare. Bogații, 
puternicii și celebrităţile Hamburgului. Restaurantul lui Lex se 


25 Cei patru fantastici (în germ. în orig.). 
VP - 332 


afla pe o creastă de deal, în spatele dunelor, cu o vedere 
magnifică spre plaja cu nisip alb și spre paleta de culori a Mării 
Nordului. Fabel petrecuse mult timp împreună cu Lex. Era 
pentru el ca un fel de refugiu. Acolo se refăcuse după ce fusese 
împușcat. Acolo se retrăgea ori de câte ori încerca să se 
obișnuiască cu ideea că nu mai era membru al unei familii. Că 
nu mai era soț. Că nu mai era tată cu normă întreagă. 

Lex nu îl sunase dintr-un motiv anume. Voia doar să știe ce 
mai face. Fabel se simţi oarecum vinovat faţă de fratele sau, 
pentru că, de cele mai multe ori, Lex era cel care îl căuta. 
Auzind vocea fratelui, Fabel simţi o dorință imperioasă de a 
evada din Hamburg și de a petrece câteva săptămâni privind 
oceanul în veșnică schimbare; să renunţe la hainele incomode 
de oraș și să hoinărească, nebărbierit, îmbrăcat cu un tricou 
decolorat de soare, cu jeanși și adidași. Ar fi vrut să se întoarcă 
în refugiul lui preferat, dar, de data aceasta, imaginaţia sa 
adăugă și o companie: Susanne. Luă hotărârea pe loc: după ce 
avea să se termine cu acel caz îngrozitor, urma să o roage pe 
Susanne să-l însoțească la Sylt. 

Inainte de a le răspunde celor care îi lăsaseră mesaje, Fabel îl 
sună pe Mahmoot pe telefonul mobil. Mahmoot fusese împreună 
cu Fabel atunci când acesta îl cunoscuse pe tatăl lui Vitrenko, în 
Speicherstadt. Două dintre persoanele care fuseseră prezente 
acolo erau acum moarte. Fabel voia să se asigure că 
informatorul și prietenul lui nu era a treia. Răsuflă ușurat auzind 
vocea lui Mahmoot. Fabel îi povesti ce se întâmplase în depozit 
și fu surprins să vadă că, în timp ce povestea, îi tremurau 
mâinile. Mahmoot tăcu o vreme. 

— Dumnezeule, Jan! Și eu, care credeam că trăiesc într-o 
lume întunecată, spuse el în cele din urmă. Dar ce-mi povestești 
tu mă bagă-n sperieţi. Nu pot să cred că sunt morți! Nu pot să 
cred că i-a putut face asta propriului tată! Mahmoot se opri, ca 
și cum s-ar fi gândit la ceva anume. Ascultă, Jan, o să dispar o 
vreme. Plec din Hamburg. Nu știu dacă acest über-viking’® mă 
vede sau nu ca pe o ameninţare, dar n-am de gând să sfârșesc 
pe post de kebab nordic! Te sun eu când mă întorc. Dar, între 
timp, nu mă căuta! 

— Înţeleg, încuviinţă Fabel. 

Mahmoot închise. 

Apoi o sună pe Gabi. Obișnuita conversaţie scurtă, veselă, pe 
care o purta întotdeauna cu fiica sa. Intre ei exista o stenografie 
care comprima paragrafele, reducându-le la câteva cuvinte. 
Fabel se temea că acel caz avea să-i consume aproape tot 
timpul, dar voia ca ea să vină la el. Gabi îi spuse să nu își facă 
probleme dacă era ocupat. Timpul petrecut împreună cu Gabi 
valora mai mult decât aurul, iar el preţuia fiecare ocazie pe care 
o avea de a fi cu ea. 

După ce vorbi cu Gabi, Fabel își dădu seama că nu mâncase. 
Se duse în bucătărie și își făcu o salată și o cafea prea tare. In 
timp ce își pregătea de mâncare, începu să formeze numărul lui 
Lex, dar închise imediat, dându-și seama că, probabil, Lex era în 
bucătărie sau în restaurant. În schimb, o sună pe Susanne. 
Aceasta se îngrozi când află ce se întâmplase la Speicherstadt și 
vru neapărat să vină la el. Îi spuse însă că trebuia să se întoarcă 
la Präsidium pentru o ședință de lucru în legătură cu cazul. 
Susanne era neliniștită, dar când Fabel aduse în discuţie ideea 
de a se duce împreună la Sylt, se mai calmă, recăpătându-și 
atitudinea vioaie. 

— Mi-ar face plăcere, Jan! Și cred că ar fi o idee bună pentru 
amândoi. Mă îngrijorează preţul psihologic pe care va trebui să-l 
plătești pentru toată oroarea asta. 

„Și pe mine”, își spuse Fabel. 

După ce vorbi cu Susanne, Fabel își mâncă salata fără nicio 
poftă, își mai turnă o cafea și se duse în living. Aprinse luminile 
și se așeză pe canapea, privindu-și imaginea reflectată în 
fereastră. Trase aer în piept și se uită la ceas. Înainte de a se 
întoarce la Präsidium, trebuia să scape într-un fel de tensiunea 
care îi cuprinsese ceafa și umerii. 

Se duse la măsuţa de cafea și luă Dicționarul numelor de 
familie englezești pe care i-l dăduse Otto. Zâmbi. Numai Otto 
știa că Fabel își putea găsi liniștea în cărţile de etimologie 
germană sau engleză. Le privea ca pe niște oceane, pe care 
putea naviga la întâmplare, fără o ţintă precisă. Incepu, într-o 
doară, prin a-și căuta propriul nume. Ştia că „Fabel” se întâlnea 
în Olanda, în Danemarca și, firește, în Germania. În schimb, fu 
puţin dezamăgit să constate că nu figura pe lista numelor de 
familie din insulele britanice. Își stoarse creierii să își amintească 
nume de familie englezești neobișnuite, pe care le auzise 
recent. Primul care îi veni în minte era legat de cazul pe care ÎI 

ancheta. Căută în carte secțiunea dedicată numelor de familie 
care începeau cu Mc și Mac, nume predominante în Irlanda și în 
Scoţia. 

Găsi numele de MacSwain. 

Inlemni. Ceașca de cafea din mâna sa se opri undeva între 
farfurioară și buze. În jurul său se făcu dintr-odată liniște. Fabel 
se simţi prins între propriile bătăi ale inimii, în timp ce sângele 
aproape că îi înghețase în vine. Apoi vraja se rupse. Puse repede 
ceașca la loc pe farfurioară, vărsând, fără să vrea, câţiva stropi 
de lichid negru, vâscos. Privea, consternat, pagina din carte. Luă 
telefonul fără fir și sună la Mordkommission. 

— La naiba... of, la naiba..., bombăni el, așteptând să-i 
răspundă cineva. 

In sfârșit, răspunse Maria. Fabel nici nu se prezentă. 

— Anna a avut dreptate, Maria... Dumnezeule, am greșit 
flagrant! E MacSwain. MacSwain este Fiul lui Sven! 

Maria păru confuză și sceptică, dar Fabel îi alungă îndoielile 
cu un torent de cuvinte. 

— Ne-a spus tot timpul cine este. Dar noi n-am înţeles. Ne-a 
spus-o în toate e-mailurile. Este încă ţinut sub urmărire? 

— Da. Cineva supraveghează în permanenţă apartamentul lui 
MacSwain. 

— Trimiteţi imediat pe cineva acolo! Și spuneţi-i să aștepte 
până ajungem și noi. Dacă încearcă să fugă, îl arestaţi ca 
suspect de crimă. Convoacă-i pe toți în sala de ședințe. Și 
spune-i avocatului lui Eitel că peste zece minute vreau să stau 
de vorbă cu Norbert, indiferent dacă este și el prezent sau nu. 
Ne întâlnim cu toţii peste un sfert de oră în sala de ședințe. 


67. 


Sâmbătă, 21 iunie, 
09:00 p.m. 
Eimsbuttel, Hamburg 


Anna se scufundă într-un somn adânc, întunecat, cald și fără 
vise. Când se întorsese acasă de la Präsidium, nu se așteptase 

să poată dormi: era frântă de oboseală, iar prin minte i se 
derulau scene disparate din timpul serii pe care o petrecuse cu 
MacSwain. Era ca și cum ar fi butonat la întâmplare 
telecomanda televizorului. Dar, în timp ce se ocupa de treburile 
care puneau o barieră între ea și somn, oboseala începu să-i 
toarne plumb în picioare. Îl hrănise pe Mausi, motănelul ei tigrat 
și flocos, se demachiase și se culcase. 

Se trezi pe la cinci după-amiaza. Mausi ședea la picioarele 
patului, privind-o cu o detașare arogantă. Plumbul din picioare i 
se topise, dar, în timp ce dormea, începuse să o doară capul. Se 
dădu jos din pat și luă două pastile de codeină, după care se 
duse să facă o baie călduță. Stătea întinsă în cadă, cu un prosop 
umed pe ochi, în timp ce apa o răcorea, dându-i senzaţia de 
piele de găină. In baie domnea o liniște perfectă, mângâiată 
numai de apa care clipocea în cadă, atunci când se mișca ea. La 
un moment dat, auzind zgomote în bucătărie, Anna îl strigă pe 
Mausi, pe un ton sever și fără să-și ia prosopul de pe față. 

Apoi își studie vârfurile degetelor, albite și zbârcite din cauza 
apei și, cu părere de rău, ieși din cadă. Se șterse cu un prosop, 
după care se duse în bucătărie, unde Mausi şedea într-un colţ, 
cu un aer neobișnuit de speriat. 

— Ce-ai făcut, Spitzbube”"? 

Anna aruncă o privire prin bucătărie, să vadă ce prostie mai 
făcuse Mausi. Apoi deschise fereastra bucătăriei, care dădea în 
micul balcon al apartamentului, iar Mausi fugi afară. Tânăra 
ridică din umeri, scoase niște apă rece din frigider și sorbi cu 
poftă câteva înghiţituri. Apoi se întoarse în dormitor și nici nu 
apucă bine să se îmbrace, când cineva bătu la ușă. Probabil că 
era vreun vecin, pentru că vizitatorii obișnuiau să folosească 
interfonul. Anna știu, înainte să deschidă ușa, că era Frau 
Kreuzer, care, cunoscând cu ce se ocupa Anna, venea să-i spună 
ce personaje suspecte văzuse ea la supermarket, la bibliotecă 
sau pe strada din faţa blocului. Anna o asculta întotdeauna 
răbdătoare, oferindu-i bătrânei o ceașcă de ceai verde și lăsând- 
o să treacă de la așa-zisa conștiință de bun cetăţean la bârfă și 
la taclale. Anna era conștientă de faptul că preocupările vecinei 
sale nu erau decât un vicleșug, pentru a-și crea o oază de 
tovărășie în deșertul singuratic al zilelor sale, dar nu avea nimic 
împotrivă. Totuși, în seara aceea ar fi preferat să fie singură. De 

fapt, în ciuda faptului că dormise, Anna se simţea ameţită. Se 
duse să deschidă ușa. 

— Bună seara, Frau Kreuz..., începu ea. 

Dar vocea și bătăile inimii i se opriră brusc, în clipa în care 
privi în ochii verzi și reci ai lui John MacSwain. 

— Bună, Anna, spuse acesta. 

Anna păru confuză. In loc de răspuns, MacSwain ridică 
degetul arătător, de care atârna inelul ei cu cheile de la intrare. 
Anna se răsuci pe călcâie. Mișcarea o ameti, înceţoșându-i 
simţurile. Işi căută pistolul SIG-Sauer, pe care îl aruncase, fără 
să-l scoată din toc, pe măsuţa din vestibul, chiar lângă ușă. Nu 
mai era acolo. In clipa aceea, Anna făcu legătura: zgomotele din 
bucătărie, apa, faptul că Mausi părea speriat... Se întoarse către 
MacSwain; trebuia să-și miște capul dintr-o parte în alta, ca să-l 
poată privi pe MacSwain în faţă; nu putu să nu compare privirea 
verde și rece a acestuia cu dezinteresul glacial cu care o privea 
de obicei Mausi. Asta era, constată ea cu tristețe, MacSwain nu 
era uman. Asta încercase și ea să-i explice lui Fabel: că îi lipsea 
un element nevăzut și hotărâtor, esenţial calității de om. Anna 
se clătină pe picioare și întinse mâna, să se sprijine de bufetul 
de bucătărie. Dar MacSwain făcu un pas înainte și o prinse de 
umeri. 

— Incet, spuse el, fără nicio urmă de solicitudine. Cred că ar 
trebui să mai bei puţină apă... 

In timp ce cocteilul de droguri pe care MacSwain i-l vărsase în 
apa de băut începea să tragă cortina peste cunoștința ei, Anna 
se simţi obligată să vorbească. 

— Nu... nu mă simt prea bine..., zise ea, fără să-și amintească 
de ce trebuise să o spună. 


68. 


Sâmbătă, 21 iunie, 


09:40 p.m. 
Polizeipräsidium, Hamburg 

Maria, Werner, Paul și Van Heiden erau cu toţii acolo când sosi 
Fabel. Acesta, cu cartea de la Otto sub braț, păși hotărât în sala 
de ședințe și se opri în faţa lor. 

— Voi intra direct în subiect, spuse el. Avem un nou principal 
suspect. Sau, cel puţin, alt principal suspect: John MacSwain, 
douăzeci și nouă de ani, rezident britanic în Germania. 

— Și Vitrenko? întrebă Van Heiden. 

— Vasil Vitrenko rămâne în continuare suspect. Cred că avem 
de-a face cu maestrul și cu ucenicul său. Sau cu marele preot și 
cu acolitul. Vitrenko este un desăvârșit manipulator de oameni. 
Oamenii săi îl urmează cu un devotament de sclavi, bazat pe 
readucerea în actualitate a miturilor și credințelor scandinave. 
Dar nu își controlează numai oamenii: se folosește de tot felul 
de persoane pentru a-și atinge scopurile. Printre aceștia, și de 
cei cu tulburări psihice. John MacSwain este un exemplu, la fel 
ca și ucraineanul care a fost executat pentru o serie de crime 
similare, la jumătatea deceniului trecut. 

Fabel se opri. În cameră, domnea o liniște desăvârșită. 

— Vitrenko a avut acces la rapoartele scrise de mine în cazul 
unui criminal în serie din Hamburg. De asemenea, a studiat la 
unul dintre cele mai mari institute de criminologie din lume... un 
institut ucrainean... și, din câte știm noi, în Ucraina, incidența 
ucigașilor în serie este printre cele mai ridicate din lume. De 
aceea, noi ne-am confruntat până acum cu ceva ce pare scos 
dintr-o culegere de texte. Pentru că este o culegere de texte. 
Poate că Vitrenko l-a cunoscut pe MacSwain prin intermediul 
celor doi Eitel, pentru care lucrează acesta din urmă. Cei doi 
Eitel sunt implicaţi, împreună cu Vitrenko, în escrocherii 
imobiliare, în care este amestecată și Mafia din Odessa; Norbert 
Eitel a fost direct implicat în drogarea, răpirea și violarea unor 
tinere femei, după un fel de ritual. El are o cicatrice foarte 
distinctivă pe mâna stângă, care se potrivește cu descrierea 
făcută de una dintre victime. Personal, cred că Vitrenko se 
servește de aceste ritualuri ca de niște modalităţi de a racola 
noi acoliţi. Și sunt convins că vom descoperi și alţi indivizi 
puternici, prinși în toată această poveste. 

Fabel se opri din nou. | se părea ciudat să exprime cu voce 
tare ceva ce până atunci nu fusese decât un proces exclusiv 
interior. Toţi îl ascultau aproape nemișcaţi și cât se poate de 
tăcuţi. Nu erau întrebări, așa că Fabel continuă. 

— În ceea ce privește victimele, Ursula Kastner, avocat 
specializat în afaceri imobiliare, a descoperit poate unele 
nereguli în tranzacţiile efectuate de parteneriatul Neuer 
Horizont. Părerea mea este că ea a dezvăluit și o oarecare 
implicare a unor cercuri sus-puse și s-a decis să se adreseze 
presei, și nu autorităţilor. lar presa, în cazul de faţă, era 
Angelika Blum. Tina Kramer, detectiva BAO-BND, a fost omorâtă 
pentru că s-a descoperit că era principalul om de legătură al lui 
Klugmann, a cărui acoperire a fost deconspirată de către doi 
ofițeri din cadrul BAO-BND. Ofiţeri corupți, care l-au omorât pe 
Klugmann în piscina părăsită și au lăsat la locul crimei o armă a 
serviciilor de securitate, pentru a ne deruta. Trei victime, un 
singur ucigaș: John MacSwain. Ucenicul. Fabel arătă spre 
imaginile celor trei femei ucise. Apoi spre fotografiile făcute în 
Afghanistan. În schimb, acestea sunt opera unui maestru. Și i- 
am văzut „creaţiile” cu ochii mei. Uciderea, acum câteva ore, a 
tatălui lui Vitrenko și a secretarei acestuia a fost o operă 
semnată; iar Vitrenko este destul de egocentric încât să fi vrut 
ca eu să văd totul înainte să distrugă toate urmele. Propriul tată. 
Vitrenko nu i-ar fi încredințat asta lui MacSwain. A fost 
capodopera lui. 

— Dar, în afară de această crimă, comisă de Vitrenko, pe 
celelalte i le atribuiţi lui MacSwain? întrebă Van Heiden. 

— Da. Vitrenko nu a făcut decât să apese pe butoanele 
potrivite. MacSwain este evident un sociopat. Vitrenko și-a dat 
seama de asta. Cred că, fiind el însuși sociopat, nici nu i-a fost 
prea greu să o facă. Oricum, relaţia dintre John MacSwain și 
tatăl lui era foarte șubredă. Părerea mea este că Vitrenko și-a 
asumat rolul de tată al lui MacSwain și a învăluit totul într-un fel 
de tâmpenii vikinge. Probabil că, la început, misiunea lui 
MacSwain a fost aceea de a găsi femei pentru ritualurile 
organizate de Vitrenko... care, în realitate, nu erau altceva decât 
violuri în grup. Poate că Vitrenko și-a dat seama cât de avansată 
era psihopatia lui MacSwain. Și atunci i-a încredințat misiunile 
acelea sacre. Eu, personal, cred că e-mailurile au fost trimise de 
MacSwain, dar că textele au fost scrise de Vitrenko. 

— Dar de ce îl bănuiţi pe MacSwain? întrebă Maria. Acum... 
după atâta timp? 

— Este vorba de numele lui. A fost tot timpul în fața noastră. 
Fabel deschise cartea. Originile numelui „MacSwain”. Este o 

formă anglicizată a unui nume irlandez și scoţian. Prefixul Mac 
este patronimic... înseamnă „fiul lui”. Swain, pe de altă parte, 
vine de la invadatorii vikingi care s-au stabilit pe insulele din 
vestul Scoției. Este o formă galicizată și apoi anglicizată a 
vechiului nume scandinav Svein, care înseamnă „băiat”. 

Fabel se opri. Simţea aerul încărcat de electricitate. Știau cu 
toții ce avea să spună în continuare, dar trebuiau să-l audă pe el 
spunând-o. 

— MacSwain înseamnă „Fiul lui Sven”. 

— Ştiam eu! spuse Werner. Și Anna la fel! Era ceva ce nu se 
potrivea la MacSwain. 

— Tocmai am vorbit cu Norbert Eitel, continuă Fabel, care 
este încă jos, în custodia noastră. l-am spus că știu ce rol au 
jucat Vitrenko și MacSwain în acele violuri. Nu mi-a răspuns, în 
principal pentru că avocatul i-a cerut să nu o facă, dar privirea 
lui spunea totul. Era privirea unui om care se scufundase prea 
adânc în mocirlă. MacSwain este omul nostru. Se întoarse spre 
Maria. Este încă sub urmărire, nu? 

— Am mai trimis un ofiţer acolo, dar cel care l-a supravegheat 
până acum spune că nu a ieșit toată seara. 

— Bine, zise Fabel, peste douăzeci de minute, să fiţi cu toții 
gata de plecare. Maria, spune-le celor din echipa de 
supraveghere să fie oricând pregătiţi să intervină. 

Un poliţist în uniformă bătu, apoi băgă capul pe ușă. 

— Este cineva la recepţie, care dorește să stea de vorbă cu 
dumneavoastră, Hauptkommissar. O anume Frau Kraus... 

(J 

Margarethe Kraus putea avea orice vârstă între patruzeci și 
cinci și șaizeci și cinci de ani. Era una dintre acele femei care, 
arătând în tinereţe ca o persoană de vârstă mijlocie, au măcar 
satisfacția de a arăta la fel și la șaptezeci de ani. Oricare ar fi 
fost, cândva, asemănarea dintre ea și fiul său, aceasta 
dispăruse de pe chipul lui Hansi, din cauza lungilor ani în care 
consumase droguri. Frau Kraus avea o faţă rotundă, palidă și 
ochi mici, căprui, în care se citea o imensă oboseală, ca și cum 
n-ar fi lăsat în urmă niciun moment din viaţa sa, ci le-ar fi luat 
pe toate cu ea, oriunde s-ar fi dus. 

Stătea în sala de așteptare, lângă fereastră, care strălucea 
slab pe fundalul nopţii de afară. În mâinile micuţe, ţinea un plic. 
Când îl văzu pe Fabel, se ridică în picioare, stânjenită. 

— Frau Kraus? zâmbi Fabel și întinse mâna. Îmi pare extrem 
de rău pentru pierderea pe care aţi suferit-o. 

Margarethe Kraus zâmbi amar. 

— Pe Hansi l-am pierdut acum mulţi ani. Deosebirea este că 
acum am un trup neînsuflețit pe care să-l plâng. 

Fabel nu știu cum să-i răspundă. Dădu doar din cap, în semn 
de compasiune și de înțelegere. 

— Voiaţi să mă vedeţi, Frau Kraus, spuse el, după o tăcere 
care păruse mai lungă decât fusese. 

Femeia de veșnică vârstă mijlocie nu spuse nimic, dar îi dădu 
plicul. Fabel păru surprins. 

— Este de la Hansi, spuse ea simplu. 

Fabel deschise plicul. Scrisoarea fusese scrisă cu creionul, dar 
deosebit de ordonat. Era ca și cum cel care o scrisese ţinuse 
neapărat să respecte disciplina școlară. Pentru Hansi, aceea 
fusese, evident, o scrisoare importantă. Conţinutul său era în 
principal de natură personală: Hansi îi cerea scuze mamei sale 
pentru grijile și suferinţa pe care i le pricinuise ei și surorilor lui. 
Fabel tocmai începuse să se întrebe de ce ţinuse Frau Kraus să-i 
împărtășească intimităţile ei, când ajunse la paragrafele finale. 


Motivul pentru care scriu acum, Mutt/$, după atâţia 
ani, este că, în sfârșit, necazurile mele au luat sfârșit. 
Nu vreau să fii tristă sau speriată, dar cred că cineva 
este pe urmele mele. Dacă e așa, atunci nu cred că ne 
vom mai vedea vreodată. Dacă mi se întâmplă ceva 
rău, te rog să-i duci scrisoarea asta domnului 
Kriminalhauptkommissar Jan Fabel, la Präsidium. Cred 
că este un poliţist onest și îi va prinde pe cei care mi- 
au făcut rău. 

Când m-am dus la cantină la Präsidium împreună cu 
Herr Meyer, am văzut doi polițiști. Ședeau în spatele 
nostru, în stânga. Unul mai în vârstă și unul mai tânăr. 
Cel tânăr avea părul blond, tuns foarte scurt și era 
foarte musculos... arăta ca un sportiv care ridică 
greutăți. L-am întrebat pe Herr Meyer cine era. Mi-a 
spus că este Lothar Kolski. Lothar Kolski este omul pe 
care l-am văzut împușcându-l pe bărbatul din piscină. 
Polițistul mai în vârstă, care ședea la aceeași masă, 

este cel care i-a spus să o facă. N-am zis nimic atunci, 
pentru că am fost șocat să-i văd în sediul poliţiei. Eu 
credeam că poliţia este mai presus de crime, dar acum 
știu că m-am înșelat. Herr Fabel va ști ce să facă. 

Sunt speriat, dar nu atât de speriat pe cât credeam 
că o să fiu. Nu sunt un om bun. N-am fost niciodată. E 
mai bine așa. 

Îmi pare atât de rău, Mutti! Nu am fost fiul pe care îl 
meritai, iar tu ai fost o mamă mult mai bună decât am 
meritat eu. 

Cu dragoste, al tău 

Hansi 


După ce citi, Fabel se uită mult timp la scrisoare. Apoi la 
Margarethe Kraus. 

— Îmi pare nespus de rău, Frau Kraus. Vă mulţumesc că mi-aţi 
adus scrisoarea. 

— Hansi chiar a fost omorât de un poliţist? 

— Hansi a fost omorât de niște criminali, Frau Kraus. Fabel o 
privi în ochi. Nu minţea. Dar vă promit că o să-i prindem. Arătă 
spre scrisoare. Și asta ne va ajuta să o facem. 

Margarethe Kraus zâmbi politicos, ca și cum cineva tocmai i- 
ar fi arătat pe unde să o ia ca să ajungă la staţia de autobuz. 

— Acum trebuie să plec. Este foarte târziu. 

Fabel îi dădu mâna. Era rece și puţin umedă. 

— Mă tem că va trebui să mai rămânetți puţin. O să chem un 
ofițer care o să vă ia o declaraţie completă. Apoi, cineva vă va 
conduce acasă. Mă tem că, timp de câteva zile, va trebui să vă 
supraveghem... numai până când rezolvăm problema. 

Frau Kraus ridică din umerii mici, resemnată. 

— Atunci voi aștepta aici, spuse ea, așezându-se și 
împreunându-și mâinile în poală, de data aceasta fără să mai 
aibă sub ele ultima scrisoare a fiului ei. 

e 

Van Heiden îl aștepta pe Fabel în fața sălii de așteptare. 
Acesta îi dădu scrisoarea și îi arătă cu degetul paragrafele 
importante. 

— Să v-o las, Herr Kriminaldirektor? întrebă el. 

Van Heiden nu răspunse, dar Fabel citi în privirea furioasă a 
acestuia ce avea să urmeze: Buchholz și Kolski nu știau că un 
tren expres se îndrepta direct spre ei. 

— Eu venisem să-ţi arăt asta, Fabel. 

Van Heiden îi înmână un e-mail. 


Polizei Hamburg Mordkommission 


De la: FIUL LUI SVEN 

Către: ERSTER KRIMINALHAUPTKOMMISSAR JAN FABEL 
Trimis: 21 iunie 2003, 21:30 

Subiect: FIICA LUI DAVID 


CREDETI CĂ V-ATI APROPIAT DE MINE, DAR EU SUNT CEL CARE 
S-A APROPIAT DE DUMNEAVOASTRĂ. V-AM FĂCUT SĂ TRĂIȚI 
ATÂTEA EXPERIENȚE MEMORABILE, HERA FABEL! ACEASTA ESTE 
UNA PE CARE NU O VETI UITA NICIODATĂ. IAR MIE ÎMI VA FACE O 
PLĂCERE DEOSEBITĂ. 


O FEMEIE ESTE FĂCUTĂ SĂ NE DECEPȚIONEZE. FEMEILE SE 
NASC OTRĂVITE CU VICLENII ȘI FALSITATE ȘI ÎȘI PETREC VIAȚA 
PERFECȚIONÂNDU-ȘI TALENTELE DE  MINCINOASE ȘI DE 
ÎNȘELĂTOARE. ESTE POETIC, NU, CĂ FIUL LUI SVEN VA 
DESFĂȘURA ARIPILE FIICEI LUI DAVID? 


FIUL LUI SVEN 


69. 


Sâmbătă, 21 iunie, 


10:00 p.m. 
Harvestehude, Hamburg 


Fabel încercase să-și menţină oamenii în limitele unei situaţii 
de urgenţă, fără a-i face însă să intre în panică. Sensul din e- 
mail fusese limpede ca lumina zilei. Fiica lui David. Decepţia pe 
care aceasta i-o provocase lui MacSwain. Se ducea după Anna. 

Maria o sunase. Niciun răspuns. Fabel ordonă ca o echipă să se 
ducă imediat la apartamentul Annei, din Eimsbuttel și, dacă era 
necesar, să forțeze intrarea. Între timp, Fabel avea să conducă 
asaltul asupra apartamentului lui MacSwain. 

Ofițerul care supraveghea blocul în care locuia MacSwain 
confirmă că englezul nu ieșise din casă de la ora 05:56 p.m., 
când se întorsese. Singura mișcare din apartament a fost 
aprinderea luminilor, la ora 07:30 p.m. Ofiţerul supraveghetor 
verificase chiar și dacă automobilul Porsche al lui MacSwain se 
mai afla încă în locul de parcare din Tiefgarage. Fabel trimise 
jumătate din echipă, sub conducerea Mariei, pe scări în sus, în 
timp ce el și Werner, împreună cu cealaltă jumătate, luară liftul. 

Apartamentul nu avea decât o singură intrare. Cealaltă 
modalitate de a ieși era prin balcon și apoi un salt de la etajul al 
treilea. Doi ofiţeri MEK se postară de o parte și de cealaltă a ușii 
apartamentului, apoi o izbiră cu putere, până când broasca se 
făcu ţăndări. Ușa lui MacSwain zbură cât colo, iar ofiţerii MEK se 
năpustiră înăuntru, măturând spaţiul gol cu pistoalele-mitralieră 
Heckler & Koch. 

Fabel își dădu imediat seama că apartamentul era gol. După 
trei sau patru minute, echipa îi confirmă bănuiala. 

— La dracu’! exclamă Werner. lar? 

— Da... pentru că nu am acționat cum trebuia. Ar fi trebuit s-o 
ascult pe Anna și să pun o echipă întreagă să-l urmărească pe 
nenorocit zi și noapte. Auzind pomenindu-se numele Annei, cei 
doi ofiţeri se uitară, speriaţi, unul la celălalt. la legătura cu 
echipa și vezi dacă au găsit-o pe Anna. 

Werner deschise clapeta telefonului mobil. 

— Șefu'... veniţi să vedeţi asta... 

Maria îi arătă o cămară foarte mică, mai curând un bufet mai 
mare, aflat chiar lângă living. MacSwain reușise să înghesuie 
acolo o măsuţă de calculator și un scaun. Pereţii erau acoperiți 
cu fotografii, cu tăieturi din ziare și cu note scrise de mână. 
Două spoturi luminau din tavan exponatele de pe pereţi, ca și 
cum ar fi fost într-un muzeu. Cel mai bine se vedea o mască din 
lemn sculptat. Era o reproducere a măștii pe care Fabel o 
văzuse în cartea pe care i-o dăduse Otto. Cartea pe care o avea 
și MacSwain. Faţa bărboasă era contorsionată într-un rictus 
fioros, iar unghiul sub care cădeau razele spotului din tavan 

făcea ca orbita singurului ochi al măștii să semene cu o gaură 
neagră, înspăimântătoare. 

Maria îi făcu loc să intre în cămară. Fabel își închipui că ușa se 
închide în urma sa și fu cuprins de claustrofobie. Işi dădu seama 
că acela era mai mult decât un spațiu alocat unui scop anume. 
Aceea era o altă dimensiune: un univers situat în afara lumii 
înconjurătoare. Acolo stătea MacSwain, cu ușa închisă, 
compactă și impenetrabilă ca un pod basculant de fier, cufundat 
într-un univers al adevărurilor, al moralei și al credințelor 
alternative, care fuseseră invocate în jurul lui. Cât anume 
invocase MacSwain și cât fusese mâna lui Vitrenko, asta Fabel 
nu putea ști. 

Ceva străluci bronz-auriu în lumina spoturilor. O insignă ovală 
de polițist din cadrul Kriminalpolizei, agăţată de lanţul cu 
mărgeluţe, atârna pe perete, prinsă cu o piuneză. Insigna aceea 
îi deschisese ușa Angelikăi Blum, îl ajutase să-i câștige 
încrederea; insigna aceea o făcuse pe Blum să creadă că 
ucigașul ei a fost Fabel. Maria se aplecă și îi arătă șefului ei o 
tăietură din ziar care fusese prinsă deasupra celorlalte. 

— Dumnezeule, murmură ea, sunteți dumneavoastră! 

Articolul, vechi de un an de zile, fusese tăiat din Hamburger 
Morgenpost. Fotografia lui Fabel se afla deasupra unor coloane 
în care se dădeau amănunte legate de arestarea lui Markus 
Stumbke, care urmărise și omorâse o membră a Senatului, Lise 
Kellmann. Articolul era, evident, o completare adusă celui în 
care fuseseră relatate faptele propriu-zise, pentru că intra în 
amănunte legate de persoana lui Fabel - educație, activitate în 
cadrul poliției din Hamburg. MacSwain subliniase paragraful în 
care se vorbea despre originea mixtă, britanico-germană, a lui 
Fabel și despre faptul că, uneori, se vorbea despre el ca despre 
„der englische Kommissar’. Fabel cercetă și celelalte tăieturi din 
ziare. Aproape toate se refereau la mitologia și la istoria 
vikingilor. O hartă a Europei de nord arăta traseele urmate de 
vikingi: în josul râului Volga, până în Ucraina, de-a lungul 
coastelor Mării Nordului și ale Mării Baltice și, subliniat cu roșu, 
drumul pe care l-au parcurs pentru ca, în final, să se stabilească 
pe coastele din nordul Scoției. Cu carioca aceea roșie, MacSwain 
trasase un itinerar fals de istorie personală; o reţea subţire, dar 
de nepătruns, de justificări perverse ale actelor sale. 

— Ți se pare că ar lipsi ceva? o întrebă Fabel pe Maria. 

Aceasta încuviință. 

— Nicio fotografie sau detalii ale victimelor... niciun trofeu. 

— Exact. 

Criminalii în serie căutau de obicei să aibă o „relaţie” cu cei 
pe care voiau să-i omoare, chiar dacă asta se întâmpla la prima 
întâlnire. Aici nu exista așa ceva. Nicio referire la Ursula Kastner, 
la Angelika Blum sau la Tina Kramer. Nicio fotografie de-a 
victimelor, făcută pe ascuns, înainte de a muri. Niciun articol de 
îmbrăcăminte. Niciun trofeu. 

— Și asta, pentru că nu el și-a ales victimele. Altcineva a 
făcut-o în locul lui. Obiectul obsesiei lui MacSwain nu este 
victima lui, ci persoana care îl îndrumă. Tatăl spiritual: Vitrenko. 
Acesta umple golul lăsat de un tată natural pe care l-a durut în 
cot de fiul lui. 

Dar pe Fabel îl frapă altceva. 

— Nu văd niciunul dintre dosarele care au dispărut din 
apartamentul Angelikăi Blum. Și nici camera video. Le-a dat 
altcuiva. | s-a spus cum să ucidă și ce să ia de la locul crimei. 

Werner apăru și el în spatele lui Fabel. Cu Maria și cu Werner 
în spatele său, Fabel se simţea prins ca într-o capcană în spaţiul 
acela mic, îngust și lipsit de aer. Se întoarse și arătă cu mâna 
spre living. Cei doi ieșiră. 

— E vorba despre Anna, șefu', spuse Werner, îngrijorat. Nu e 
bine deloc. Nu e în apartamentul ei, iar când a plecat nu și-a 
luat cu ea nici geanta, nici mobilul. 


70. 


Sâmbătă, 21 iunie, 


10:00 p.m. 
Elba, lângă Landungsbruicken, Hamburg 


Ziua se isprăvea pe un cer ţesut cu fire de purpură, în aerul 
plăcut și cald al amurgului și al nopţii ce avea să vină. Franz 
Kassel își scoase șapca și își netezi șuviţele rebele de păr de 
culoarea nisipului. In curând avea să iasă din schimb și se 
gândea cu plăcere la o bere rece. Sau la mai multe. Fusese un 

schimb fără probleme, iar Franz putuse să savureze ceea ce Îl 
atrăgea cel mai mult la Wasserschutzpolizei: clipocitul delicat al 
apei și scârțâitul bărcilor care acostau; să privească lumina atât 
de schimbătoare, să treacă, în timp ce patrula, pe lângă 
siluetele mari ale vapoarelor ancorate la mal. Dar cel mai mult îi 
plăcea perspectiva atât de diferită pe care i-o oferea. Văzute de 
pe apă, lucrurile păreau întotdeauna diferite. Puteai cuprinde 
mai mult. Hamburgul pe care îl avea în fiecare zi în faţa ochilor 
era total diferit de cel pe care îl vedea de pe uscat. 

Franz știa că nu toată lumea era de aceeași părere: de 
exemplu, Gebhard, Po/izeiobermeister, care se afla la cârmă și 
care îndrepta acum WS25 înapoi spre postul de poliţie 
Landungsbriicken. Pentru Gebhard, WSP nu era decât un loc de 
muncă; lucra în cadrul WSP numai de trei ani și le vorbea deja, 
neîncetat, celorlalți membri ai echipajului despre un eventual 
transfer al său la MEK. 

Kassel îl urmări pe Gebhard cârmind spre țărm. Acesta era 
competent, dar cu siguranţă îi lipsea dragostea de apă, care, 
credea Kassel, era esenţială pentru orice adevărat polițist 
riveran. Era ceva ce trebuia să simtă orice marinar: conștiința 
faptului că râul este o entitate vie. Dar Gebhard privea Elba ca 
pe o autostradă plină cu apă, pe care el nu era decât un poliţist 
de circulaţie. Kassel îl lăsă acolo și se duse pe punte. Briza îi 
răcori faţa. Franz oftă ca un om multumit care și-a găsit locul și 
știe asta. Deodată, văzu un iaht pe care îl recunoscu, ieșind din 
danele de acostare, pe lângă Uberseebrucke. Kassel ridică 
binoclul. Era iahtul de croazieră Chris Craft 308 pe care li se 
ceruse să-l supravegheze cu câteva seri în urmă. Se întoarse 
repede în cabină și îi ordonă lui Gebhard să urmărească iahtul, 
dar de la o distanţă sigură. 

— Dar, șefu', mai e puţin și se termină schimbul, protestă 
Gebhard. 

Drept răspuns, Kassel îi aruncă o privire goală lui Gebhard, 
care ridică din umeri și cârmi înapoi pe Elba. Kassel nu știa dacă 
tânăra de la Mordkommission mai era interesată sau nu de acea 
ambarcaţiune, dar își spuse că era mai bine să verifice. Ridică 
receptorul staţiei de emisie-recepţie și ceru să i se facă legătura 
cu Oberkommissarin Klee de la Mordkommission. 

71. 


Sâmbătă, 21 iunie, 


10:00 p.m. 
Elba, lângă Hamburg 


În mintea Annei totul era confuz, fără o formă precisă. În cazul 
în care confuzia ar putea fi definită ca o formă, atunci mintea ei 
luase un astfel de tipar. Dar chiar și confuzia poate fi uneori 
însoţită de alte sentimente, de alte emoţii. Devii confuz și 
supărat sau confuz și speriat sau confuz și amuzat. Dar confuzia 
Annei era totală, absolută, complet neancorată. Avea și 
momente de luciditate, care însă treceau foarte repede. Avea 
senzaţia că zbura printre nori; când și când, avionul părea să se 
elibereze, iar strălucirea cerului albastru o orbea o clipă, apoi 
dispărea. 

Era trează. Recunoscu interiorul iahtului lui MacSwain. Avea 
mâinile legate la spate și stătea întinsă pe-o parte, pe pat. Acum 
știa unde se afla și ce se întâmplase. MacSwain o drogase. 
Fusese în apartamentul ei. Îi pusese în apă un amestec de 
flunitrazepam sau de clonazepam și gamahidroxibutirat. Nu 
avea pistolul la ea. Nici telefonul mobil. Fabel îi dăduse liber, 
deci nimeni nu avea să-i sesizeze absenţa. Era singură și trebuia 
să se descurce... să scape, să fugă. Timp de câteva secunde, 
toate aceste fapte îi fură extrem de clare în minte. Dar, în clipa 
următoare, dispărură complet. Nu știa unde era sau ce se 
întâmpla cu ea. Apoi fu cuprinsă de toropeală. 

O trezi vocea lui MacSwain. Vorbea cu cineva. Vorbea repede, 
gâfâind și fără să se oprească. Anna nu înţelegea ce spunea, ea 
se afla mult sub nivelul conștientului, dar încercă să se ridice, să 
înţeleagă ce spunea MacSwain. 

Ajunse la suprafaţă. Avea o durere de cap care îi reverbera în 
întreaga cutie craniană. MacSwain continua să vorbească. Anna 
deschise ochii. MacSwain stătea în faţa sa, cu ochii lui morți și 
goi fixaţi asupra ei, fără să clipească. Numai gura i se mișca. Era 
ca și cum cineva ar fi deschis un robinet care nu putea fi închis 
decât atunci când MacSwain își va fi vărsat tot conţinutul minţii 
bolnave. 


VP - 348 


— Mi-a explicat tot, continuă el, cu o voce grăbită și agitată. 
Ne facem propriile mituri. Le creăm pe baza legendelor noastre, 
iar legendele se nasc din istorie. Odin este un zeu. Zeul tuturor 
vikingilor, pentru că toți vikingii cred că el este un zeu. Inainte 
ca mitul să spună că Odin era un zeu, legendele spuneau că era 
un rege. Și înainte ca legendele să facă din el un rege, istoria ne 
spune că era, poate, căpetenia unui sat din lutlanda. Dar nu 
contează ce a fost. Ci ceea ce a devenit. Rostiţi cuvântul Odin și 
nimeni nu se va mai gândi la el ca la căpetenia nespălată a unui 
sat. Rostește numele de Odin și lumea se clatină. Acesta este 
adevărul... acesta este adevărul. Asta mi-a explicat colonelul 
Vitrenko. Mi-a arătat că noi toţi suntem variaţii pe aceeași temă 
și că suntem legaţi de istoria și de miturile noastre. 

Se opri brusc. Anna încerca să se ridice în poziţie șezândă. 
MacSwain sări în picioare și din doi pași fu lângă ea. Mai întâi o 
lovi cu putere în tâmplă, iar durerea din capul ei explodă. Lumea 
se întunecă pentru Anna, dar ea nu-și pierdu cunoștința. Căzu 
pe-o parte și se uită la MacSwain care continuă să vorbească de 
parcă n-ar fi făcut altceva decât să omoare o muscă. 

— Colonelul Vitrenko mi-a arătat cum sunt cei de care suntem 
legaţi. Așa cum suntem noi doi, colonelul și cu mine. El spune că 
înrudirea noastră se vede în ochii noștri, că, probabil, am avut 
același tată viking, cândva, cu mult timp în urmă. Așa cum 
suntem eu și Hauptkommissar Fabel. Colonelul Vitrenko mi-a 
arătat că Herr Fabel și cu mine avem același amestec de sânge. 
Că suntem pe jumătate germani și pe jumătate scoțieni. Că ne- 
am găsit amândoi locul. De aceea a fost ales Herr Fabel să-mi 
fie adversar. 

Anna simţi că începe să-și recapete puterile. Gândurile îi 
înotau mai liber și mai repede prin mlaștina din capul ei. Se uită 
la MacSwain. Individul era mare și solid, dar, cu toate că pumnul 
lui o duruse, nu fusese foarte puternic. In afară de clipocitul 
apei, nu se auzea niciun alt sunet. Anna își dădu seama că 
MacSwain oprise motorul și coborâse în cabină, ca să termine cu 
ea. Poate că asta și urma să se întâmple. Poate că acela avea să 
fie sfârșitul. Dar nu era atât de drogată pe cât credea el. Așa că 
avea să lupte. Avea să lupte și să lupte, până la capăt. 
MacSwain nu îi va lua viaţa prea ușor. 

— Dar nu suntem legaţi numai de contemporanii noștri, își 
continuă MacSwain monologul. Mai sunt și cei care au trăit 

înaintea noastră și cei care vor veni după noi. Și care vor făuri 
legende despre noi. Eu voi deveni o legendă. Colonelul Vitrenko 
va deveni o legendă. Și după aceea, cu timpul, ne vom ocupa 
locurile alături de Odin. În ochii lui MacSwain apărură brusc 
străluciri malefice. Se ridică și se îndreptă spre Anna. Dar, mai 
întâi, sacrificiile. Se aplecă deasupra ei. 

Anna îl lovi cu piciorul în cap, dar poziţia incomodă în care se 
afla, precum și efectele moleșitoare ale drogurilor făcură ca 
lovitura ei să nu fie chiar atât de puternică. MacSwain se clătină 
și se retrase câţiva pași, mai mult surprins decât rănit. Asta îi 
permise Annei să-și miște picioarele în așa fel încât să se poată 
da jos din pat și să se ridice. Dar, de îndată ce fu în picioare, 
totul începu să se învârtească în jurul ei. Işi dădea seama că 
MacSwain încerca să se redreseze. Cabina era mică și îngustă, 
ceea ce reprezenta un real impediment - mai mult pentru 
MacSwain, care era înalt, decât pentru Anna. Se repezi la ea, dar 
fata ridică un picior și-l lovi în piept, înfigându-i tocul în stern. 
Plămânii lui MacSwain se goliră de aer, iar el căzu în genunchi, 
încercând să tragă aer în piept, ca și cum în jurul său nu ar fi 
fost decât vid. 

Anna făcu câţiva pași înainte și într-o parte, dar se mișca greu 
din cauză că mâinile îi erau legate. Apoi ridică un picior și, 
calculându-și exact mișcarea, îl lovi cu putere în tâmplă. 
MacSwain căzu și se prăbuși pe-o parte, în mica bucătărie. 
Gemu, apoi rămase nemișcat. Anna alergă spre trapa din ușă și 
o lovi cu umărul. Aceasta nu se cilinti. Işi aminti că era o trapă 
culisantă. Își mișcă braţele și încheieturile mâinilor de sus în jos, 
se ghemui, apoi se așeză, își strecură mâinile pe după genunchi 
și își înconjură picioarele. Se uită la MacSwain. Acesta gemu din 
nou. Cu mâinile încă legate, Anna se strădui să deschidă trapa. 
Avea să reușească. Să iasă și să sară peste bord. Oricum, era 
mai bine în apă, decât drogată și prinsă în capcană, pe un iaht, 
la cheremul unui psihopat. 

Ușa părea înţepenită. Anna își adună ultimele puteri și se 
împinse în ea. Trapa se deschise, lovindu-se de toc. Mirosul 
răcoros, cu un iz de petrol, al râului, inundă cabina. Anna se 
repezi în sus, în noapte. 

În spatele ei se auzi un urlet animalic. Simti întreaga greutate 
a lui MacSwain prăbușindu-se asupra ei. Faţa ei se izbi cu putere 
de treapta de sus a scării ce ducea pe punte. Nasul și gura i se 

umplură de gustul cleios, de fier, al sângelui. MacSwain o apucă 
de păr, o lovi din nou cu capul de scară, după care o trase înapoi 
în cabină. O lovi cu pumnul în ceafă; dar Anna își dădu seama că 
nu era o lovitură de pumn. Simţi în ceafă metalul rece și 
împunsătura unui ac hipodermic. Apoi noaptea, pe care o 
căutase cu disperare, veni spre ea, să o cuprindă cu totul. 


72. 


Sâmbătă, 21 iunie, 


10:15 p.m. 
Elba, între Hamburg și Cuxhaven 


Franz Kassel văzu că iahtul se opri. Se afla în afara 
principalelor canale de navigaţie și era luminat în mod 
corespunzător, spre deosebire de WS25, care se furișase în 
spatele său. Văzu un tânăr înalt urcând pe punte. Kassel nu era 
sigur, din cauza întunericului și a distanței, dar, când tânărul se 
șterse pe faţă cu un prosop, ar fi putut să jure că văzuse niște 
pete închise la culoare, ca de sânge. Își luă binoclul de la ochi și 
se întoarse spre Gebhard. 

— Încearcă să iei din nou legătura cu Oberkommissarin Klee. 
Și dacă nu dai de ea, o să-i zic eu tipului să tragă naibii pe 
dreapta. 

Se uită din nou la iaht. 

— Se mișcă... 


73. 
Sâmbătă, 21 iunie, 


10:25 p.m. 
Harvestehude, Hamburg 

Pereţii acoperiţi cu gresie albă din baia lui MacSwain 
străluceau aseptic, iar robinetele scumpe aveau un luciu rece, 
de scalpel. Fabel, Maria și Werner se uitau la o formă de bărbat. 
Un costum de scafandru, albastru-închis cu roșu, atârna de duș. 
Era încă ud, iar apa se scurgea din el, căzând pe smalțul 
strălucitor. Dădea impresia, grotescă, de piele umană. Ceva ce 
fusese jupuit după o sacrificare. Pe marginea căzii se afla o 
cască de scafandru. 

Werner făcu un semn cu bărbia înspre costum. 

— Crezi că l-a purtat el? 

Fabel se uită atent în cadă. Apa continua să se scurgă din 
costum. Lui Fabel i se păru că vede pe smalţul de un alb 
imaculat câteva picături de un roz pal. Scoase un pix din 
buzunar și puse dopul, pentru ca apa să rămână în cadă. 

— Dacă da, atunci n-a găsit chiar cea mai bună soluţie de a 
scoate sângele din el. Un costum de scafandru este, într-adevăr, 
impermeabil, dar gulerul și manșetele sunt din neopren. 
Indiferent cât de mult l-ar fi limpezit, în neopren tot rămâne 
sânge. Nu atingeţi nimic aici până nu vine Brauner. 

Fabel decise să se scufunde iar în claustrofobia cămăruţței fără 
ferestre a lui MacSwain. Pe pereți erau prinse cu piuneze sau cu 
scotch tot felul de lucruri. În loc să le studieze pe rând, metodic 
- sarcină pe care avea să i-o traseze lui Werner - Fabel își lăsă 
privirea să-și croiască propriul drum prin labirintul nebuniei lui 
MacSwain. O topografie psihotică, pe care Fabel o exploră ca pe 
un întreg, nu fragmentat. Văzu articole referitoare la războiul 
sovieto-afghan, tăieturi din reviste și din cărţi. Unul anume 
atrase atenţia lui Fabel; ceea ce i se păru curios era faptul că 
MacSwain tăiase numai o parte din ceea ce, probabil, fusese un 
articol mai lung. Tăietura începea și se termina la mijlocul câte 
unei fraze: 


dând naștere unui dezacord. Incapabili de a-și 
găsi un conducător potrivit în rândurile lor, krivicii, 
ciuzii și slavii au căzut de acord să caute un prinţ sau 
un rege străin, care să guverneze și să instaureze 
domnia legii. Ei s-au gândit la vikingii din Franţa 
cunoscuţi sub numele de „normanzi”. S-au gândit la 
anglii din lutlanda și din Anglia. Și s-au gândit la 
suedezii din Suedia. Aceștia mai sunt cunoscuţi și sub 


VP - 352 


numele de „ruși”; dintre ei, trei fraţi, Rurik, Sineus și 
Truvor, s-au stabilit, împreună cu familiile lor, pe 
malurile Niprului, supunând popoarele autohtone. 
Rurik, cel mai mare dintre ei, a devenit conducătorul 
Novgorodului, iar pământurile și poporul din regiunea 
respectivă au început să fie numite „rusești”. La scurt 
timp după aceea, amândoi fraţii lui Rurik au murit, iar 
acesta a devenit conducător unic. Rurik a aflat că, 
undeva în sud, se afla un oraș care era în mare pericol. 
Orașul fusese fondat de către barcagiul polianian Kii, 
de frații acestuia, Shchek și Khoriv, și de sora lor, 
Lybed. Orașul acela luase numele lui Kii - devenind 
Kievetz sau Kiev - și fusese condus bine și cu 
înţelepciune. Cu toate acestea, după moartea lui Kii și 
a rudelor acestuia, orașul căzuse pradă cruzimii 
kazarilor și se afla în mare pericol. Rurik a fost 
impresionat de starea în care... 


Fabel reciti pasajul. Așa îl vedea MacSwain pe Vitrenko? Ca pe 
un Rurik contemporan? El fiind ruda loială a acestuia? Fabel 
pătrunse și mai adânc în peisajul psihozei lui MacSwain. Încă o 
tăietură din ziar. Aceasta se referea la locotenentul și omul de 
încredere al prințului Igor, un vareg pe nume Sveneld sau 
Sveinald. Un nume, îndepărtat în timp și spaţiu, dar având 
aceeași origine ca și numele lui MacSwain; un nume pe care 
acesta îl adusese din trecut, punându-l sub lupa nebuniei sale. 
Fabel merse mai departe. Numeroase descrieri ale lui Odin, cel 
cu un singur ochi. Un panteon de o pagină cu cei doisprezece 
principali zei din Aesir. Și încă una despre Vanir, condus de Loki. 
Mai erau pasaje, descărcate de pe internet, referitoare la asatru. 
Piesa de bază însă era o reproducere a unei ilustraţii înfățișând 
o xXilogravură. Aceasta reprezenta un frasin uriaș, ale cărui 
ramuri și rădăcini se răsuceau și se întindeau ca niște tentacule, 
care parcă voiau să înconjoare nu o lume, ci o duzină de lumi. 
Pe creanga cea mai de sus stătea un vultur mare. Fabel știa că 
acela era Yggdrasil, copacul universului și nucleul credințelor 
scandinave. Yggdrasil lega între ele toate lucrurile: pe muritori îi 
lega de zei, trecutul de prezent și de viitor, paradisul de pământ 
și de iad, binele de rău. 

Vocea Mariei îl făcu să tresară. 

— Unitatea pe care am trimis-o în port ne-a transmis că iahtul 
lui MacSwain a dispărut. 

— La dracu'! scuipă Fabel cuvântul englezesc. 

— Dar am și o veste bună, șefu'..., adăugă Maria, cu un licăr 
de bucurie în ochii de un albastru pal. Am vorbit la telefon cu 
Kommissar Kassel de la WSP. El a fost cel care ne-a ajutat 
aseară, când MacSwain a pornit în larg. 

Fabel dădu din cap, nerăbdător. 

— În momentul de faţă, urmărește un iaht care se îndreaptă 
spre vest, de-a lungul coastei sudice a Elbei. Kassel e sigur că 
este vorba despre MacSwain... 

Fabel se repezi înainte, iar Maria trebui să se tragă repede 
înapoi, ca să nu o răstoarne. 

— Paul, Werner, Maria... veniţi cu mine! Se întoarse către cei 
doi ofițeri de la Mordkommission. Landsmann, Schüler... 
rămâneţi aici, în caz că apare. 

Fabel deschise clapeta telefonului mobil. Vorbi în timp ce 
ieșea în fugă din apartamentul lui MacSwain, urmat de Werner, 
de Paul și de Maria. 

— Faceţi-mi legătura cu Kriminaldirektor Van Heiden, spuse 
el. Acum! 

e 

Van Heiden dăduse ordin ca elicopterul să-i ia pe Fabel și 
echipa sa de pe rampa de la Landespolizeischule, aflată chiar 
lângă Präsidium. Buchholz și Kolski erau amândoi în custodie și, 
după cum ceruse Fabel, avocatul lui Norbert Eitel fusese 
informat că MacSwain răpise un ofițer de poliție. După cum 
prevăzuse Fabel, avocatul lui Eitel ținea neapărat ca Norbert să 
dea cât mai repede o declarație. 

Fabel și ceilalți se aplecară în timp ce alergau spre elicopter; 
elicele rotorului tăiau deja aerul care mirosea a combustibil și 
răsuna de huruitul motoarelor. După ce urcară la bord, copilotul 
îi dădu lui Fabel o hartă la scară mare a râului, un microfon și o 
pereche de căști, făcându-i semn să le pună pe urechi. Fabel 
putea acum să comunice cu echipajul elicopterului. 

— Știţi în ce direcţie trebuie să mergem? 

Pilotul încuviinţă din cap. 

— Atunci, să mergem! Și faceţi-mi legătura cu comandantul 
șalupei WSP. 

Kassel se îndrepta spre malul sudic al Elbei, mai exact spre 
porțiunea cunoscută sub numele de Muhlenberger Loch. Se 
apropiau de Stade și curând aveau să intre pe porţiunea unde 
Elba își lărgea brațele, ca să înconjoare Marea Nordului. Kassel îi 
explică lui Fabel că pierduse contactul vizual cu iahtul lui 
MacSwain - era prea departe ca să-l mai poată vedea - dar îl 
urmărea prin radar și mai chemase în ajutor încă două șalupe de 
la WSP Polizeidirektion Cuxhaven. 

Fabel își dădu seama că șalupa WSP se îndrepta spre terenul 
neted și puţin înalt pe care fuseseră aruncate fetele drogate. 
Gândul îl lovi ca un ciocan în moalele capului. Le făcu semn 
Mariei, lui Paul și lui Werner să se aplece spre el. Luă microfonul 
de la gură și strigă, ca să acopere huruitul motoarelor. 

— Nu duceau fetele cu mașina în locurile unde urmau să le 
violeze; probabil că le transporta MacSwain, cu iahtul lui, și după 
aceea el sau altcineva dintre cei care participau la ritual le lua și 
le arunca aici. Duse din nou microfonul la gură. Faceţi-mi 
legătura cu Polizei (Cuxhaven. Trebuie să vorbesc cu 
Hauptkommissar Sulberg. Acum! 

Se aflau departe de oraș când auzi vocea lui Sulberg. Fabel îi 
spuse acestuia că MacSwain nu știa că era urmărit și că, 
probabil, se îndrepta spre locul unde fuseseră abandonate și 
celelalte două. 

— Numai că, de data asta, este vorba despre un ofițer de 
poliţie, care îl poate identifica. N-o va lăsa să plece, drogată sau 
nu. 

— Trimit imediat câteva unităţi acolo, îl anunţă Sulberg. Ne 
ocupăm poziţiile și așteptăm instrucţiuni. 

Chiar în clipa în care termină de vorbit cu Sulberg, Fabel fu 
anunțat că Franz Kassel ceruse să vorbească din nou cu el. 
MacSwain se oprise. Undeva aproape de Freiberg. 

Fabel studie harta. 

— Zona Aussendeich, spuse el, cu o voce pe care ceilalţi nu o 
auziră din cauza tunetului motoarelor. 


74. 


Duminică, 22 iunie, 

00.10 a.m. 
Aussendeich, între Hamburg și Cuxhaven 


Barca lui MacSwain era legată de un ponton abandonat din 
lemn, ce părea că stă să se dărâme la cel mai mic val și să fie 
înghiţit de apele învolburate ale râului. Kassel socoti că se afla 
acolo de mai bine de zece minute înainte să apară WS23; timp 
suficient ca MacSwain să o scoată pe Anna din barcă și s-o 
târască prin mlaștină, sub lumina rece a lunii. Kassel și Gebhard 
coborâră din șalupă cu armele în mâini și alunecară tăcuți în 
spatele tufelor de pe marginea mlaștinii. Pe măsură ce înaintau, 
Kassel simţi agitația electrizantă a lui Gebhard - acesta era tipul 
de acţiune la care visase mereu. Se uită la el. 

— Intervenim cu calm, de acord, Gebhard? Am sunat la KriPo, 
în Hamburg, și vor prelua ei cazul. Noi trebuie doar să avem 
grijă ca tipul să nu încerce să fugă cu barca. 

Gebhard încuviință nerăbdător, asemenea unui adolescent 
căruia i s-a interzis să meargă la o petrecere. Kassel cercetă 
mlaștina cu binoclul. Luna împrăștia o lumină vagă, dar el era 
sigur că nu se afla nimeni prin preajmă. Probabil MacSwain 
trecuse deja pe acolo până pe partea cealaltă. Işi reglă binoclul 
și mări câmpul vizual cu o sută de metri. Două clădiri în 
paragină se iveau în spatele tufișurilor: semănau cu niște 
grajduri abandonate. Le privi cu atenţie un timp, după care 
scrută din nou zona. Ceva îi atrase din nou atenţia asupra 
grajdurilor. O lumină. O lumină palidă, care se mișca în interiorul 
clădirii din stânga. Kassel îl atenţionă pe Gebhard cu o mișcare a 
mâinii, apoi îi dădu binoclul, arătând spre grajduri. 

— Acolo! 

Duse emițătorul la gură și apăsă pe butonul de transmisie. 
Dădu de două ori semnalul stabilit elicopterului. 

e 

Fabel se simţea ca un jongler, pentru că trebuia să facă faţă 
tuturor conversaţiilor radio. Mai întâi, îi informă pe cei din 
Prăsidium: o unitate MEK era deja pe drum, dar asta însemna 
cam o oră până să ajungă. Apoi îi spuse lui Kassel să rămână pe 
poziție și transmise pilotului de pe elicopter coordonatele 
locației; la fel și lui Sulberg și unităţilor SchuPo din Cuxhaven. 

— Nu. Nu vreau ca MacSwain să ne simtă prezența prea 
curând. Asta ar putea pune în pericol viaţa Annei. Zboară 
departe de clădiri și apropie-te de drumul principal. Acolo ne 
vom întâlni cu Sulberg. 

Fabel îl contactă pe Sulberg, care îi indică un loc pe hartă. 
Apoi se întoarse spre Werner, Maria și Paul. Toţi păreau hotărâți, 
dar pe chipul lui Paul se citea ceva în plus: un fel de teamă, care 
era în dezacord cu instinctele lui Fabel și care îl făcea să se 
simtă nelalocul său. 

J 

Elicopterul ateriză într-o zonă plană, aproape de drumul 
principal. În timp ce alerga pe jumătate aplecat pe sub elicea 
aparatului, Fabel își dădu seama că se aflau foarte aproape de 
locul unde fuseseră abandonate cele două fete. Silueta îndesată 
a lui Sulberg se îndreptă către Fabel și însoțitorii lui. 

— Mașinile ne așteaptă pe drumul principal. Să mergem! 

Sulberg le ceru mașinilor de patrulare să stingă farurile după 
ce părăsiră șoseaua și se îndreptară spre grajduri. Fabel se afla 
în mașina din faţă, însoţit de Sulberg, de Maria și, bineînţeles, de 
șofer. Drumul era cu gropi, probabil fusese rareori folosit sau 
poate niciodată. Mercedesul alb cu verde se zdruncina cam tare 
în timp ce înainta peste câmp. Se apropiară de o curbă, unde 
putură să se ascundă în spatele unui gard viu înalt. Sulberg îi 
ceru șoferului să oprească. Celelalte trei mașini opriră în spatele 
lor. 

Sulberg și Fabel o luaseră înainte și mergeau aplecaţi, în 
spatele tufișurilor. Văzură două BMW-uri mari parcate în faţa 
grajdurilor. Așadar, MacSwain nu era singur. 

Pe unul dintre pereții clădirii se afla o fereastră înaltă, care 
împrăștia o lumină fadă în întunericul de afară. Modul în care 
era așezată îi împiedică pe cei doi să privească înăuntru. Se 
întoarseră tiptil la locul unde îi așteptau Werner, Maria, Paul și 
cei patru polițiști de la SchuPo din Cuxhaven. Se strânseră în 
cerc, ca o echipă de fotbal care discută despre o nouă tactică. 

— Werner, tu și Hauptkommissar Sulberg o luaţi prin spate și 
căutați o ușă. Eu și Paul vom sta la intrarea din faţă, iar tu, 
Maria, te vei posta în așa fel încât să vezi dacă încearcă să fugă 
pe fereastră cineva. 

Se uită la Sulberg înainte de a se adresa polițiștilor din 
Cuxhaven. Acesta încuviinţă. 

— Voi doi păziţi cealaltă parte a grajdului. Dacă vedeţi pe 
cineva ieșind, asiguraţi-vă, înainte să trageţi, că nu e unul dintre 
noi. lar voi doi, spuse arătând spre ceilalți doi SchuPo, postaţi-vă 
de o parte și de alta a Oberkommissarin Klee. Poliţia fluvială are 
drumul înapoi spre barcă acoperit. 

O masă nedeslușită de nori alunecă încet peste discul lunii. 
Umbrele din jurul grajdului și de prin împrejurimi păreau că 
dispar în noapte, așa cum cerneala neagră se întinde pe o foaie 
deja înnegrită. 

— Bine, să mergem, spuse Fabel. 

(J 

În noaptea aceea, singurele zgomote care se auzeau 
proveneau de la răsuflarea și de la mersul lor tiptil, în timp ce se 
furișau spre BMW-urile parcate. Fabel își scoase pistolul și 
introduse un glonţ în încărcător. Paul, Werner și Sulberg veneau 
în urma lui. Comisarul îi făcu un semn cu capul lui Sulberg, iar el 
și Werner intrară prin partea grajdului care nu avea nicio 
fereastră. Fabel așteptă treizeci de secunde - o eternitate - apoi 
îi făcu semn lui Paul. 

Se ridicară și, în câteva secunde, se aflau postați de o parte și 
de alta a ușii, cu armele pregătite. 

Fabel împinse ușor ușa grea, care se întredeschise. 
Bineînţeles că nu o închiseseră; se simțeau în siguranţă în acea 
pustietate. 

Acum era momentul să dea dovadă de calm și de 
profesionalism, deși Anna se afla înăuntru, lucru din pricina 
căruia Fabel simțea cum mânia și ura făceau să-i clocotească 
sângele în vine. Paul avea maxilarul încordat, iar mușchii de pe 
față i se întinseră sub piele. O venă îi pulsa la gât. Se întoarse 
spre Fabel cu ochii strălucind de furie. Acesta îi făcu un semn 
care voia să spună „Totul e în regulă”, iar colegul lui încuviinţă, 
dar într-un mod care nu-l convinse pe comisar. Apropie 
microfonul de gură și spuse doar atât: 

— Să-i dăm drumu'! 

Paul deschise larg ușa cu o lovitură de picior, iar Fabel intră 
primul. Înăuntru văzu patru persoane. În mijloc, era plasată o 
masă veche de stejar, folosită drept altar, pe care se afla Anna. 
Purta un halat care atârna pe lângă ea. Nu era legată, dar 
drogurile o împiedicau să facă vreo mișcare. MacSwain era 
aplecat pe jumătate peste ea și tocmai se pregătea să o 

cuprindă cu mâinile. Rămase o clipă cu ochii aţintiţi asupra celor 
doi oameni ai legii, apoi întoarse repede capul, în clipa în care 
Werner și Sulberg intrară pe cealaltă ușă. Fabel și Paul se 
depărtară unul de celălalt, asigurându-se că niciun poliţist nu se 
afla în bătaia focului, dacă ei ar fi tras. 

Fabel observă și celelalte persoane din cameră. Unul dintre ei 
era mătăhălos, puternic și mic de statură, degajând o impresie 
de forţă brută: era Solovei, unul dintre locotenențţii lui Vitrenko, 
pe care-l văzuse în imaginile camerelor de supraveghere. 
Cealaltă persoană era înaltă și purta o mantie lungă și neagră. 
Chiar și de la distanţă, ochii de un verde fosforescent se vedeau 
strălucind în lumina slabă. 

Vitrenko. 

Ceva lucea în mâna sa dreaptă: era un cuţit cu lama lată, 
destul de groasă, asemănător unei săbii, dar mai scurt, cu două 
tăișuri și cu vârful ascuţit. Fabel nu avea nicio îndoială că era 
arma crimei. 

— Poliţia! În genunchi și cu mâinile pe cap! strigă Fabel cu o 
voce ascuțită. 

Niciunul dintre cei trei bărbaţi nu se mișcă: MacSwain din 
cauza șocului și a nehotărării, iar ceilalţi doi, își spuse Fabel, 
rămăseseră intenţionat imobili. Paul Lindemann părea că ghicise 
motivul. 

— Dacă faceţi vreo mișcare, vă zbor capetele! Nu glumesc! 

Vocea lui Paul era la fel de tensionată ca și cea a lui Fabel, 
care nu punea la îndoială cuvintele acestuia. 

— Sunt sigur de asta, spuse Vasil Vitrenko, cu ochii aţintiţi 
asupra lui Paul. 

Ceea ce se întâmplă apoi, se petrecu atât de repede, încât 
Fabel abia avu timp să înțeleagă. Solovei se lăsă în jos, ca și 
cum o trapă s-ar fi deschis sub el, cu mâna sub geaca neagră 
din piele. Apoi Fabel auzi o detunătură, urmată de un zgomot 
cauzat de căderea unui corp lângă el. Fără să se întoarcă, știu 
că Paul murise. Vitrenko alunecă într-o parte, lăsând impresia că 
plutea pe vârfuri, apoi se aruncă pe fereastră. Fabel trase 
câteva focuri înspre locul unde căzuse Solovei. Aerul se umplu 
de fum și de zgomotul asurzitor al împușcăturilor, în momentul 
în care Werner și Sulberg deschiseră și ei focul. MacSwain se 
chirci într-un colț. 

Fabel se întoarse spre locul unde căzuse Paul și-l văzu zăcând 
cu fața în sus; moartea alungase orice urmă de furie din ochii lui 
goi. Glonţul lui Solovei îi trecuse chiar prin mijlocul frunţii. 

Werner și Sulberg se repeziră înainte. Sulberg lovi corpul lui 
Solovei, care zăcea pe podeaua murdară; îi atinse umărul cu 
piciorul și îl lovi de două ori, după care îl întoarse cu faţa în sus. 
Era mort. Werner se apropie de masa unde se afla Anna. li 
cercetă corpul cu repeziciune, să vadă dacă nu cumva era 
rănită. Ridică ochii spre Fabel, apoi se uită la Paul. 

— N-a păţit nimic, Jan! N-a fost rănită. 

Fabel scoase staţia de emisie-recepţie din buzunar. Antena i 
se agăță de haină, iar el se zbătu cu o furie isterică, până ce 
rupse țesătura. Apoi apăsă pe butonul de transmisie. 

— Maria... Vitrenko încearcă să scape! A sărit pe fereastra 
dinspre vest și se îndreaptă spre tine. 

— Îl văd! ÎI văd! 

Vocea ascuţită a fetei era accentuată de zgomotul static al 
stației. 

— Maria, ai grijă! Vin spre tine acum. Toate unităţile porniţi 
către Oberkommissarin Klee! 

Întrerupse convorbirea și se îndreptă repede spre MacSwain, 
care se afla în aceeași poziţie. Fabel mergea apăsat și furios. 
Când ajunse lângă acesta, întinse braţul și îi împunse obrazul cu 
arma. MacSwain gemu, apoi închise ochii, așteptând ca arma 
polițistului să-l reducă la tăcere veșnică. 

— Nemernicule..., rosti Fabel cu o voce joasă. 

Apoi se uită la Werner și la Sulberg, care nu spuneau nimic. 
Apoi din nou la MacSwain. Slăbi strânsoarea mânerului armei, 
apoi o prinse din nou, mai bine, în timp ce pe faţă îi apăru un 
rânjet. În câteva secunde, o duzină de imagini îi trecură prin faţa 
ochilor: privirea speriată, de animal vânat, a Michaelei Palmer, 
patru femei nevinovate care, măcelărite, muriseră în același 
mod, ochii lipsiţi de viaţă ai lui Paul. Dar el avea în față ucenicul, 
nu mentorul. MacSwain nu era decât un tip cu mintea bolnavă, 
manipulat de o inteligență superioară, mai perversă decât a sa. 
Vitrenko îi omorâse pe bătrân, propriul său tată, și pe fata 
ucraineană. O astfel de treabă nu se încredinţează unui ucenic. 
Fusese o operaţiune care purta semnătura sa. Fabel luă arma lui 
MacSwain. 

— Supravegheaţi-l, îi spuse lui Sulberg, care încuviinţă. 
Werner, tu ai grijă de Anna. 

— Și Vitrenko? 

— Mă ocup eu de el, spuse Fabel, care se îndrepta deja către 
ușă. 

leși din clădire și cercetă mlaștina întinsă. Apropie staţia de 
gură. 

— Maria? 

Liniște. 

— Maria? Răspunde-mi! 

Niciun răspuns. ` 

Sülberg, care se afla în grajd, îl putea auzi. li întrebă prin 
radio pe ofițerii săi dacă îl văzuseră fie pe Vitrenko, fie pe 
Oberkommissarin Klee. Trei dintre ei răspunseră negativ. Al 
patrulea, ca și Maria, tăcu. Fabel își miji ochii și scrută noaptea 
în căutarea vreunei mișcări. Pe fundalul verde-închis al arborilor 
și al tufișurilor, la marginea câmpului, zări ceva neclar, nici 
măcar nu era sigur că putea fi o persoană. Se grăbi în direcţia 
aceea. 

— Se îndreaptă spre fluviu, dar nu înspre barcă, ţipă Fabel în 
radio, găfâind. O să-l pierd printre copaci. 

Respirația i se acceleră. Işi simţea inima bătând cu putere. 

Mai întâi îl descoperi pe polițistul din Cuxhaven. Acesta zăcea 
pe o parte, cu pistolul SIG în mână, ierburile înalte unduindu-se 
în jurul corpul inert. Înfăţișarea poliţistului îi amintea lui Fabel de 
corpurile mumificate ale victimelor vechilor ritualuri, corpuri pe 
care arheologii le găseau uneori prin aceste părți ale Germaniei. 
O tăietură adâncă plecând de sub ureche și trecând pe sub 
mandibulă traversa gâtul, strălucind în lumina palidă a lunii, iar 
sângele lucea negru în iarbă. Tăcerea și moartea se pogorâseră 
peste tânărul poliţist, răpindu-i dreptul de a striga în timp ce 
viaţa i se scurgea din trup. 

— Maria! strigă Fabel în întuneric. 

Liniște. Apoi auzi ceva ca un oftat. Se întoarse cu șaizeci de 
grade spre dreapta. Maria zăcea la aproape zece metri 
depărtare, pe jumătate ascunsă de iarba înaltă. Alergă într-acolo 
și căzu în genunchi lângă ea. Maria era întinsă pe spate, cu fața 
spre cerul întunecat, într-o poziție ce părea aproape relaxată, de 
parcă ar fi vrut să fie singură cu stelele și cu luna. Işi întoarse 
ochii spre Fabel fără a se mișca. Avea buzele strânse și respira 

pe gură, încet și domol. Mânerul cuţitului de ceremonial se ițea 
hidos din abdomenul ei, chiar sub stern. Fusese înfipt până la 
plăsele, evitând inima tocmai pentru a nu provoca o moarte 
subită, dar făcând o rană destul de serioasă pentru a pune viaţa 
Mariei în pericol. 

Fabel se aplecă deasupra femeii și îi cuprinse ușor obrajii în 
mâini, apropiindu-și fața de a ei. 

— Nu vreau să mor, Jan..., spuse ea cu o voce stinsă, ca de 
fetiță. Te rog să nu mă lași să mor. 

— N-o să mori, Maria, o asigură Fabel cu o voce blândă, dar 
hotărâtă. Uită-te la mine. Ascultă-mă. Gândește-te la asta: 
Vitrenko ar fi putut să te omoare, dacă ar fi vrut. Dar n-a făcut- 
o. Și asta pentru că a vrut să mă aflu aici, să am grijă de tine, în 
loc să-l urmăresc pe el. Nu ești una dintre victime, Maria. Ești 
doar o diversiune. O tactică de întârziere. Fabel îi putea simţi 
răsuflarea sacadată. N-o să mori. 

Dar nu era atât de sigur de asta. Maria zâmbi și un fir de 
sânge i se ivi la colțul gurii. 

Se auzi o voce venită parcă dintr-o lume îndepărtată. O staţie 
radio. Era Werner. 

— Anna e bine, șefu'. Repet... Anna e bine... L-ai prins pe 
Vitrenko? Terminat. 

Apăsă butonul transmiţătorului. Își auzi propria voce rece și 
seacă raportând uciderea polițistului din Cuxhaven și faptul că 
avea nevoie de un elicopter medical pentru a transporta un 
ofiţer grav rănit. 

— Vom primi în curând ajutoare, Maria. O să fie bine. Îți 
promit. L-am prins pe MacSwain. 

Maria zâmbi șters. Respirația îi devenea din ce în ce mai 
greoaie. 

Fabel ridică ochii. | se păru că vede o persoană înaltă la 
celălalt capăt al câmpului. Era Vitrenko, fugind spre pădure. În 
timp ce fugea, pelerina îi flutura asemenea unor aripi 
întunecate. Fabel sări în picioare, își scoase pistolul și trase, deși 
știa că Vitrenko se afla prea departe pentru a putea fi atins. 
După ce încărcătorul se goli, Fabel continuă să tragă în gol, 
amintindu-și în același timp cuvintele din e-mail. Cuvinte pe 
care le scrisese MacSwain, dar pe care le dictase Vitrenko. 

„Mă poţi opri, dar nu mă vei prinde niciodată.” 

Multumiri 


Sunt recunoscător și le mulțumesc celor care m-au 
ajutat: soției mele, Wendy, pentru comentariile făcute 
referitor la prima schiță, pentru sprijinul constant și 
pentru că a crezut în Fabel; copiilor mei, Jonathan și 
Sophie, pentru răbdarea lor, cât timp am lucrat la 
această carte; mamei mele, o cititoare pasionată de 
literatura polițistă și care m-a ajutat cu comentarii pe 
marginea manuscrisului. 

li mulțumesc din suflet agentului meu, Carole Blake, 
pentru entuziasmul, energia, angajamentul și 
devotamentul de care a dat dovadă; de asemenea, le 
mulţumesc lui Oli Munson și lui David Eddy, de la 
Blake Friedmann Literary Agency. Îi mulțumesc 
editorului meu, Paul Sidey, un agent literar deosebit de 
serios, ale cărui sugestii au dus la îmbunătăţirea 
acestei cărți; asistentei sale, Tiffany Stansfield, 
redactorului meu, Neville Gomes, pentru analiza 
riguroasă a detaliilor. De asemenea, doresc să le 
mulțumesc lui Mark McCallum și lui Ron Beard, precum 
și tuturor celor din Departamentul de marketing și 
vânzări de la Random House, pentru sprijinul lor 
entuziast. 

Mulţumesc doctorului Bernd Rullkotter, traducătorul 
german care și-a făcut datoria și m-a ajutat să realizez 
un material autentic și precis atât în limba engleză, cât 
și în limba germană (chiar dacă asta a presupus 
nenumărate atenţionări cu privire la folosirea corectă 
a semnului umlaut). Îi datorez mulţumiri și doctorului 
Anja  Lowit pentru timpul acordat și pentru 
comentariile pe marginea primului manuscris. 

După părerea mea, Polizei Hamburg reprezintă unul 
dintre serviciile de poliţie cele mai competente. De 
asemenea, cred că este un serviciu deschis și 
accesibil. Pe cât posibil, am încercat să rămân în 
domeniul structurilor și al procedurilor organizaționale 
și operaţionale aplicate de Polizei Hamburg, dar 
această lucrare este, la urma urmelor, o ficţiune, așa 

că îmi asum întreaga responsabilitate pentru 
eventualele greșeli. 

Adresez mulțumiri speciale lui Erste 
Polizeihauptkommissarin Ulrike Sweden, din cadrul 
Polizeipressestelle, pentru informaţiile, ajutorul și 
persoanele de legătură puse la dispoziţie. Toată 
recunoştinţa mea, ofiţerilor Dirk Brandenburg și Birte 
Hell, ambii din Departamentul Omucideri, pentru că 
mi-au acordat atât de mult din timpul lor preţios. 
Mulţumiri speciale lui Peter Baustian, de la secţia de 
poliție  Davidwache, și lui Robert Golz, de la 
Departamentul operaţional și de control din cadrul 
Polizeipräsidium. Boris Manzella, Andre Schonharat și 
Rene Schânharat, ofiţeri în uniformă din cadrul Polizei 
Hamburg, mi-au oferit părerile lor nepreţuite pe 
marginea primului manuscris. 

Îi sunt profund recunoscător lui Katrin Frahm pentru 
ajutorul acordat, care m-a facut să mă simt mai puţin 
ridicol atunci când vorbeam germana. Aș dori să îi 
amintesc și pe Dagmar Fortsch de la Serviciile 
lingvistice ale GLS (și Consulul Onorific al Republicii 
Federale Germania la Glasgow), dar și pe Duncan 
Mcinnes. 

Mulţumiri speciale tuturor editorilor mei din întreaga 
lume pentru credinţa și devotamentul lor. 

lar dacă această carte are un erou, atunci acesta 
este un oraș, și nu o persoană... Vielen Dank, 
Hamburg!” 


29 Mii de mulţumiri, Hamburg! (în germ. în orig.). 

